
Pentru toţi prietenii mei 
bibliotecari, campioni ai 
cărţilor, adevăraţi 
magicieni din Casa Vieţii. 
Fără voi, scriitorul acestui 
volum s-ar fi pierdut în 
Duat. 


AVERTISMENT 


Cele ce urmează reprezintă transcrierea unei 
înregistrări digitale. Pe alocuri, calitatea sunetului 
lasă de dorit, aşa că unele cuvinte şi fraze sunt 
doar bănuielile autorului. Unde a fost posibil, s-au 
adăugat ilustraţii ale simbolurilor importante 
menţionate în înregistrare. Zgomotele de fond, 
cum ar fi cele de lovituri, înjurături şi încăierări 
între cei doi vorbitori, n-au fost transcrise. Autorul 
nu pretinde că înregistrarea este autentică. Pare 
imposibil ca tinerii povestitori să spună adevărul, 
dar tu, cititorule, eşti cel care trebuie să hotărască 
asta. 

1. O moarte la Ac 
CARTER 


Avem la dispoziţie doar câteva ore, aşa că 
ascultă-ne cu atenţie. 

Dacă auzi povestea asta, eşti deja în pericol. 
Sadie şi cu mine am putea fi singura ta şansă. 

Du-te la şcoală. Găseşte dulapul acela din 
vestiar. N-o să-ţi spun care şcoală sau care dulap, 
pentru că, dacă eşti persoana potrivită, o să-l 
găseşti. Cifrul este 13/32/33. După ce ne vei fi 
ascultat, vei şti ce înseamnă aceste numere. Dar 
ține minte că povestea pe care urmează să ţi-o 
spunem nu s-a încheiat încă. Felul în care se va 
încheia depinde de tine. 

Lucrul cel mai important: când vei deschide 
pachetul şi vei vedea ce conţine, nu îl păstra mai 
mult de o săptămână. Sigur, va fi tentant. Doar îți 
oferă o putere aproape nelimitată. Dar dacă-l 
păstrezi prea mult, te va distruge. Învaţă-i secretele 
repede şi dă-l mai departe. Ascunde-l pentru 
următoarea persoană, aşa cum Sadie şi cu mine am 
făcut pentru tine. Apoi pregăteşte-te ca viaţa ta să 
devină foarte interesantă. 

În regulă, Sadie îmi spune să nu mai trag de 
timp şi să încep povestea. Bun. Cred că totul a 
început la Londra, în noaptea în care tata a aruncat 
în aer British Museum. 

Numele meu este Carter Kane. Am paisprezece 
ani şi casa mea este o valiză. 

Crezi că glumesc? De când am împlinit opt ani, 
tata şi cu mine am străbătut lumea în lung şi-n lat. 
M-am născut la Los Angeles, dar tata e arheolog, 
aşa că munca lui îl poartă peste tot. Cel mai mult 


am călătorit în Egipt, căci asta e specialitatea lui. 
Intră într-o librărie şi ia o carte despre Egipt: sunt 
cele mai mari şanse să fi fost scrisă de Dr. Julius 
Kane. Vrei să ştii cum scoteau egiptenii creierul 
mumiilor, cum au construit piramidele sau cum au 
aruncat un blestem asupra mormântului lui 
Tutankhamon? Întreabă-l pe tata. Desigur, sunt şi 
alte motive pentru care tata a călătorit atâta, dar pe 
atunci nu-i ştiam secretul. 

N-am mers la şcoală. Tata m-a instruit acasă, 
dacă se poate spune asta atunci când n-ai o casă. 
M-a învăţat cam tot ce-a crezut că-i important, aşa 
c-am aflat multe despre Egipt, statistici din baschet 
şi muzicienii lui preferați. Am şi citit mult — cam 
tot ce mi-a picat în mână, de la cărţile de istorie ale 
tatălui meu la romane fantasy —, pentru c-am 
petrecut mult timp aşteptând prin hoteluri, 
aeroporturi şi situri arheologice din ţări străine 
unde nu cunoşteam pe nimeni. Tata îmi spunea 
mereu să mai las cartea deoparte şi să ies la joacă. 
Ai încercat vreodată să joci baschet în oraşul 
Assuan, din Egipt? Nu-i uşor. 

Oricum, tata m-a învăţat de mic să-mi păstrez 
toate lucrurile într-o singură valiză, care să încapă 
în compartimentul pentru bagaje din avion. Tata îşi 
făcea bagajele la fel, doar că i se permitea să ia o 
geantă suplimentară pentru uneltele sale 
arheologice. Regula numărul unu: n-aveam voie să 
mă uit în geanta sa de lucru. E o regulă pe care n- 
am încălcat-o niciodată, până în ziua exploziei. 

S-a întâmplat în Ajunul Crăciunului. Eram la 
Londra pentru a o vizita pe sora mea, Sadie. 

Lucrurile stau în felul următor: tata are voie să 
petreacă doar două zile pe an cu ea — una iarna, 
una vara —, pentru că bunicii noştri nu-l suportă. 
După moartea mamei, părinţii ei (adică bunicii 
noştri) s-au judecat serios cu tata. După şase 
avocaţi, două bătăi cu pumnii şi un atac aproape 
fatal cu o spatulă (mai bine nu întrebaţi), şi-au 
câştigat dreptul de-a o păstra pe Sadie în Anglia. 


Ea avea doar şase ani, cu doi mai puţin decât mine, 
ŞI ei nu ne puteau ţine pe amândoi — sau cel puţin 
asta a fost scuza lor. Aşadar, Sadie a fost crescută 
ca o şcolăriță englezoaică, iar eu am călătorit cu 
tata. O vedeam pe Sadie doar de două ori pe an, 
ceea ce-mi convenea. 

| [ine-ţi gura, Sadie. O să ajung şi acolo.] 

Deci, după cum spuneam, tata şi cu mine tocmai 
ajunseserăm pe aeroportul Heathrow după o serie 
de întârzieri. Burniţa şi era o după-amiază rece. 
Tot drumul cu taxiul prin oraş, tata a părut cam 
neliniștit. 

Să se ştie, tata e un uriaş. E greu de crezut că l- 
ar putea nelinişti ceva. E oacheş, ca mine, are ochi 
căprui pătrunzători, e chel şi poartă cioc, aşa că 
arată ca un om de ştiinţă solid şi malefic. În după- 
amiaza aceea purta haina de iarnă din caşmir şi cel 
mai bun costum maroniu, cel pe care-l folosea 
când vorbea în public. De obicei, emana atâta 
încredere în sine, că domina orice încăpere în care 
intra, dar uneori — de pildă, în după-amiaza aceea — 
vedeam o altă latură a lui, pe care n-o prea 
înţelegeam. Se tot uita în spate, de parc-am fi fost 
urmăriți. 

— Tată? l-am întrebat în timp ce ieşeam de pe 
autostrada A-40. E vreo problemă? 

— Nici urmă de ei, a murmurat. 

Apoi a realizat probabil că vorbise cu voce tare, 
pentru că mi-a aruncat o privire oarecum surprinsă. 

— Nu-i nicio problemă, Carter. Totul e în 
regulă. 

Asta m-a deranjat, pentru că tata nu se pricepe 
deloc să mintă. Ştiam întotdeauna când îmi 
ascunde ceva, dar ştiam şi că nu-i chip să scoţi 
adevărul de la el. Încerca, probabil, să mă 
protejeze, deşi nu ştiam de ce anume. Câteodată 
mă întrebam dacă are vreun secret sumbru din 
trecut, poate vreun vechi duşman care-l urmăreşte; 
dar ideea asta părea ridicolă. Tata era un simplu 
arheolog. 

Şi mă mai tulbura ceva: tata ținea strâns de 
geanta lui de lucru. De obicei, când face asta, 
înseamnă că suntem în pericol. Ca atunci când 
nişte bărbaţi înarmaţi ne-au atacat în hotelul din 
Cairo. Am auzit împuşcături din hol şi am coborât 
în fugă să văd ce face tata. Când am ajuns, tocmai 
îşi închidea calm geanta în timp ce trei bărbați 
înarmaţi spânzurau inconştienţi de candelabru, 
prinşi de picioare, cu cearşafurile date peste cap şi 
lenjeria la vedere. Tata a susținut că n-a văzut 
NIMIC ŞI, în cele din urmă, poliția a dat vina pe o 
defecţiune stranie a candelabrului. 

Altădată, am fost prinşi în mujlocul unei revolte 
la Paris. Tata a găsit cea mai apropiată maşină 
parcată, m-a împins pe bancheta din spate şi mi-a 
spus să stau jos. M-am lipit de podea şi am ţinut 
ochii strâns închişi. Îl auzeam pe tata scotocind în 
geantă pe scaunul şoferului, mormăind ceva pentru 
sine, în timp ce afară mulţimea urla şi distrugea. 
După câteva minute, mi-a spus că mă pot ridica. 
Toate celelalte maşini de pe stradă fuseseră 
răsturnate şi incendiate. Maşina noastră era 
proaspăt spălată şi lustruită, şi mai multe bancnote 
de douăzeci de euro fuseseră introduse sub 
ştergătoarele de parbriz. 

În orice caz, ajunsesem să respect geanta. Era 
talismanul nostru norocos. Dar când tata o ţinea 
strâns, însemna că urma să avem nevoie de noroc. 

Am traversat centrul oraşului şi ne-am îndreptat 
către est, spre apartamentul bunicilor. Am trecut pe 
lângă porțile de aur ale Palatului Buckingham şi pe 
lângă coloana mare de piatră din Trafalgar Square. 
Londra e un loc destul de drăguţ, dar după ce ai 
călătorit atâta timp, toate oraşele încep să semene. 
Copiii pe care-i mai întâlnesc îmi spun: „Hei, ce 
norocos eşti că poţi călători atâta“. Chestia e că nu 
ne petrecem timpul vizitând obiective turistice şi 
nici nu suntem plini de bani ca să călătorim în 
condiții de lux. Am stat în nişte locuri destul de 
mizerabile şi nu rămânem nicăieri mai mult de 

câteva zile. De cele mai multe ori parcă suntem 
fugari, nu turişti. 

E greu de crezut că munca tatălui meu poate fi 
periculoasă. El ţine prelegeri pe teme cum ar fi „Te 
poate ucide cu adevărat magia egipteană?“ şi 
„Pedepse preferate în lumea subpământeană a 
egiptenilor“ şi alte chestii care nu-i interesează pe 
cei mai mulți oameni. Dar, după cum vă spuneam, 
el mai are o latură. E întotdeauna foarte precaut şi 
verifică fiecare cameră de hotel înainte de a mă 
lăsa să intru. Se repede în câte un muzeu ca să 
vadă nişte artefacte, ia notițe şi pleacă în grabă de 
parcă s-ar teme să nu fie surprins de camerele de 
supraveghere. 

Odată, când eram mai mic, am traversat 
aeroportul Charles de Gaulle pentru a prinde un 
zbor de ultim moment, şi tata nu s-a relaxat până 
când avionul nu s-a ridicat de la sol. L-am întrebat 
de ce fuge, iar el m-a privit de parcă tocmai aş fi 
dezamorsat o grenadă. Timp de o secundă, m-am 
temut că mi-ar putea spune adevărul. Apoi a zis: 

— Carter, nu-i nimic. 

De parcă „nimic“ era cel mai îngrozitor lucru 
din lume. 

După aceea, am decis că poate-i mai bine să nu 
întreb. 


Bunicii mei, familia Faust, locuiesc intr-un 
cartier rezidențial în apropiere de Canary Wharf, 
chiar pe malul Tamisei. Taxiul a oprit lângă trotuar 
şi tata i-a cerut şoferului să aştepte. 

Tocmai coborâsem, când tata a îngheţat. S-a 
întors şi a aruncat o privire în spate. 

— Ce e? l-am întrebat. 

Apoi am văzut un bărbat în trenci. Era vizavi, 
rezemat de un copac mare şi uscat. Era cât un 
butoi şi avea un ten de culoarea cafelei prăjite. 
Paltonul şi costumul cu dungi negre păreau 
scumpe. Avea părul lung şi împletit şi purta o 
pălărie neagră trasă peste nişte ochelari de soare 

rotunzi. Semăna cu un muzician de jazz, în genul 
celor la concertele cărora tata obişnuia să mă care. 
Chiar dacă nu-i vedeam ochii, aveam impresia că 
ne priveşte. Putea fi un vechi prieten sau coleg de- 
al tatei. Oriunde mergeam, tata dădea mereu peste 
cunoscuţi. Dar mi s-a părut neobişnuit că tipul ne 
aşteaptă aici, în faţa apartamentului bunicilor. Şi 
nu părea prietenos. 

— Carter, mi s-a adresat tata, ia-o înainte. 

— Dar... 

— [a-o pe soră-ta. Ne vedem la taxi. 

A traversat strada spre omul în trenci, aşa c-am 
avut de ales: fie îl urmăresc şi văd care-i treaba, fie 
fac ce mi s-a spus. 

Am ales varianta mai puţin periculoasă. M-am 
dus după soră-mea. 


Înainte de a apuca să bat la uşă, Sadie a deschis. 

— Aţi întârziat, ca de obicei, mi-a spus. 

Îşi ţinea în braţe pisica, pe Brioşă, care fusese 
„cadoul de despărțire“ oferit de tata în urmă cu 
şase ani. Brioşă nu părea să înainteze în vârstă sau 
să crească. Avea o blană pufoasă, galben cu negru, 
ca un leopard în miniatură, ochi galbeni vioi şi 
urechi ascuţite, prea mari în comparaţie cu capul. 
De zgardă îi atârna un pandantiv egiptean de 
argint. Nu semăna deloc cu o brioşă, dar Sadie era 
micuță când o botezase, aşa că trebuie să fim 
îngăduitor. 

Nici Sadie nu se schimbase prea mult de vara 
trecută. 

[În timp ce vorbesc, ea stă lângă mine, 
încruntată, aşa că trebuie să am mare grijă cum o 
descriu. ] 

N-aţi ghici niciodată că-i soră-mea. În primul 
rând, locuieşte în Anglia de atâta timp, că a căpătat 
accent britanic. În al doilea rând, seamănă cu 
mama noastră, care era albă, aşa că Sadie are o 
piele mult mai deschisă la culoare decât a mea. Are 
părul şaten, nici blond, dar nici castaniu, şi 

obişnuieşte să-şi vopsească şuvițe în culori 
îndrăzneţe. În ziua aceea avea şuviţe roşii pe 
partea stângă. Are ochii albaştri. Vorbesc serios. 
Ochi albaştri, exact ca ai mamei. Are doar 
doisprezece ani, dar e cât mine de înaltă, ceea ce-i 
foarte enervant. Mesteca gumă, ca de obicei, şi 
pentru ziua pe care urma s-o petrecem împreună 
îmbrăcase nişte blugi uzaţi, o geacă de piele şi 
bocanci militari, de parcă mergea la un concert şi 
spera să calce peste oameni. Avea căşti care-i 
atârnau de gât, în caz c-am fi plictisit-o. 

[În regulă, nu m-a lovit, deci cred că m-am 
descurcat cu descrierea ei.] 

— A întârziat avionul, i-am spus. 

A spart un balon de gumă de mestecat, a frecat-o 
pe Brioşă pe cap şi a aruncat pisica înăuntru. 

— Mamaie, am plecat! 

De undeva din casă, bunica Faust a spus ceva ce 
n-am înţeles prea bine, probabil „Nu-i lăsa să 
intre!“ 

Sadie a închis uşa şi m-a privit ca pe un şobolan 
mort tocmai prins de mâţa ei. 

— Deci, ne vedem din nou. 

— Mda. 

— Atunci, haide. 

A oftat. 

— Să terminăm odată. 

Asta era soră-mea. Nu tu „Salut, ce-ai mai făcut 
în ultimele şase luni? Mă bucur să te văd!“ sau 
ceva de genul ăsta. Dar asta nu mă deranja. Când 
te vezi cu cineva doar de două ori pe an, e ca şi 
cum aţi fi veri îndepărtați, nu frați. N-aveam 
absolut nimic în comun, cu excepția părinților 
noştri. 

Am coborât alene scările. Mă gândeam că 
miroase ca o combinaţie de casă bătrânească şi 
gumă de mestecat, când s-a oprit atât de brusc, că 
m-am ciocnit de ea. 

— Ăsta cine mai e? m-a întrebat. 

Aproape că uitasem de tipul în trenci. El şi cu 
tata stăteau peste drum, lângă copacul uriaş, şi 
păreau să se fi luat la harţă. Tata era cu spatele şi 
nu-i vedeam faţa, dar gesticula ca atunci când e 
agitat. Tipul celălalt s-a încruntat şi a clătinat din 
cap. 

— Nu ştiu, am zis. Era acolo când am ajuns. 

— Îmi pare cunoscut. 

Sadie s-a încruntat de parcă încerca să-şi 
amintească de unde. 

— Vino. 

— Tata a zis să aşteptăm în taxi, i-am spus, 
chiar dacă ştiam că n-are niciun sens. 

Sadie se pornise deja. 

În loc să traverseze imediat, ea a alergat pe 
trotuar cam o jumătate de stradă, ascunzându-se pe 
după maşini, apoi a trecut de partea cealaltă şi s-a 
ghemuit lângă un zid scund de piatră. A început să 
se strecoare spre tata. N-am prea avut de ales decât 
să-l urmez exemplul, chiar dacă asta mă făcea să 
mă simt uşor pembil. 

— Şase ani în Anglia, am murmurat, şi se crede 
James Bond. 

Sadie m-a pocnit fără să privească înapoi şi a 
continuat să se furişeze. 

După câțiva paşi, am ajuns chiar în spatele 
copacului uriaş şi uscat. L-am auzit pe tata de pe 
cealaltă parte cum spune: 

— ... trebuie, Amos. Ştii că trebuie. 

— Nu, i-a răspuns tipul celălalt, care trebuie să 
fi fost Amos. 

Avea o voce gravă şi egală — foarte 
convingătoare. Avea accent american. 

— Dacă nu te opresc eu, Julius, te vor opri ei. 
Per Ankh“ e pe urmele tale. 

Sadie s-a întors spre mine şi a murmurat: 

— Per şi mai cum? 

Am clătinat din cap, la fel de intrigat. 

— Hai să plecăm de aici, am şoptit, gândindu- 
mă că puteam fi reperați în orice moment şi 

puteam avea probleme serioase. 

Sadie, desigur, m-a ignorat. 

— Ei nu-mi cunosc planul, a spus tata. Până 
când o să-şi dea seama... 

— Şi copiii? a întrebat Amos. 

Mi s-a ridicat părul de pe ceafă. 

— Ce-o să faci cu ei? 

— Am aranjat să fie protejaţi, a spus tata. În 
plus, dacă nu fac asta, suntem cu toții în pericol. 
Acum, dă-te la o parte. 

— Nu pot, Julius. 

— Atunci, vrei să ne duelăm? 

Vocea tatei a devenit extrem de serioasă. 

— Nu m-ai înfrânt niciodată, Amos. 

Nu-l mai văzusem pe tata devenind violent de la 
Marele Incident cu Spatula, şi nu eram nerăbdător 
să mai trec prin aşa ceva, dar cei doi bărbați 
păreau c-o să se încaiere. 

Înainte de a apuca să reacţionez, Sadie a ţâşnit 
şi-a strigat: 

— Tată! 

A părut surprins când ea s-a năpustit şi l-a 
îmbrăţişat, dar nici pe departe la fel de surprins ca 
tipul celălalt, Amos. Acesta s-a retras atât de 
repede, că s-a împiedicat de propriul trenci. 

Îşi scosese ochelarii. N-am putut să nu-i dau 
dreptate lui Sadie. Părea într-adevăr cunoscut — ca 
o cunoştinţă foarte veche. 

— Eu... trebuie să plec, a spus. 

Şi-a îndreptat pălăria şi a plecat păşind greoi. 

Tata a privit cum se îndepărta. Unul din braţele 
lui o proteja pe Sadie iar celălalt era în geanta de 
lucru aruncată peste umăr. În cele din urmă, când 
Amos a dispărut după colţ, tata s-a relaxat. Şi-a 
scos mâna din geantă şi i-a zâmbit lui Sadie. 

— Bună, scumpete. 

Sadie s-a îndepărtat de el şi şi-a încrucişat 
braţele. 

— O, acum sunt scumpete, nu? Ai întârziat. 
Ziua de vizită e aproape gata! Şi ce-a fost asta? 

Cine e Amos şi ce-i aia Per Ankh? 

Tata a înţepenit. M-a privit parcă întrebându-se 
cât de mult am auzit. 

— Nu-l nimic, a spus, încercând să pară 
optimist. Am plănuit o seară minunată. Cine vrea 
un tur privat la British Museum? 


Sadie s-a prăbuşit pe bancheta din spate a 
taxiului între tata şi mine. 

— Nu pot să cred, a mormăit. Avem o singură 
seară împreună şi tu vrei să lucrezi. 

Tata a încercat să schiţeze un zâmbet. 

— Scumpete, o să fie distractiv. Curatorul 
colecției egiptene m-a invitat personal... 

— Mda, mare scofală. 

Sadie şi-a suflat o șuviţă roşie de pe faţă. 

— E Ajunul Crăciunului şi mergem să vedem nu 
ştiu ce relicve mucegăite din Egipt. Te gândeşti 
vreodată şi la altceva? 

Tata nu s-a supărat. Nu se supără niciodată pe 
Sadie. S-a mulţumit să arunce o privire pe geam, la 
cerul care se întuneca şi la ploaie. 

— Da, a răspuns calm. Mă gândesc. 

Ori de câte ori tata devenea tăcut şi se uita în 
gol, ştiam că se gândeşte la mama noastră. În 
ultimele luni, asta se întâmpla destul de des. 
Intram în camera de hotel şi-l găseam cu mobilul 
în mâini şi cu imaginea mamei zâmbindu-i de pe 
ecran — cu părul ascuns sub un batic, cu ochii ei 
albaştri strălucind puternic în contrast cu deșertul 
din fundal. 

Sau când eram la vreun sit arheologic. Îl 
vedeam pe tata privind în zare şi ştiam că-şi 
aminteşte cum a cunoscut-o — doi tineri oameni de 
ştiinţă în Valea Regilor, care săpau în căutarea unui 
mormânt pierdut. Tata era egiptolog. Mama era 
antropolog şi căuta ADN din vechime. Îmi spusese 
povestea de o mie de ori. 

Taxiul nostru şerpuia de-a lungul malurilor 
Tamisei. După ce-am trecut de Podul Waterloo, 

tata s-a crispat. 

— Şofer! a spus. Opreşte o clipă. 

Taximetristul a oprit pe Cheiul Victoria. 

— Ce se întâmplă, tată? am întrebat. 

A ieşit din taxi de parcă nu m-ar fi auzit. Când 
Sadie şi cu mine am ajuns lângă el pe trotuar, se 
uita în sus la Acul Cleopatrei. 

În caz că nu l-aţi văzut niciodată: Acul e un 
obelisc, nu un ac, şi n-are nicio legătură cu 
Cleopatra. Cred că englezilor li s-a părut că 
numele sună grozav când l-au adus la Londra. Are 
cam douăzeci şi unu de metri, ceea ce trebuie să fi 
fost cu adevărat impresionant în Egiptul antic, dar 
pe malul Tamisei, cu atâtea clădiri înalte în jur, 
pare mic şi trist. Poţi trece cu maşina pe lângă el şi 
să nu-ţi dai seama că tocmai ai trecut pe lângă ceva 
cu o mie de ani mai vechi decât Londra. 

— Dumnezeule! 

Sadie se învârtea enervată în cerc. 

— Trebuie să ne oprim Chiar la fiecare 
monument? 

Tata se uita la vârful obeliscului. 

— A trebuit să-l revăd, a murmurat. Aici s-a 
întâmplat... 

O pală de vânt îngheţat a suflat dinspre râu. Am 
vrut să mă întorc în taxi, dar tata chiar începea să 
mă îngrijoreze. Nu-l mai văzusem atât de tulburat. 

— Ce este, tată? l-am întrebat. Ce s-a întâmplat 
aici? 

— E ultimul loc unde am văzut-o. 

Sadie s-a oprit. S-a încruntat nesigură la mine, 
apoi la tata. 

— Stai! Pe mama, vrei să spui? 

Tata i-a dat lui Sadie părul după ureche, iar ea a 
fost atât de surprinsă, că nici măcar nu l-a 
îndepărtat. 

Simţeam că ploaia mă înghețase bocnă. Moartea 
mamei fusese întotdeauna un subiect interzis. 
Ştiam că murise într-un accident la Londra. Ştiam 
că bunicii îl învinuiau pe tata. Dar nimeni nu ne 

dăduse detalii. Renunţasem să-l mai întreb pe tata, 
în parte pentru că se întrista atât de tare, în parte 
pentru că refuza categoric să-mi spună ceva. 
„Când veţi mai creşte“, asta-i tot ce ne spunea, cel 
mai frustrant răspuns din lume. 

— Vrei să spui că aici a murit, am zis. La Acul 
Cleopatrei? Ce s-a întâmplat? 

A pus capul în pământ. 

— Tată! a protestat Sadie. Trec pe aici zilnic şi 
vrei să spui că... în tot acest timp... că nici măcar 
n-am știut? 

— Mai ai pisica? a întrebat tata, o întrebare ce 
părea cât se poate de prostească. 

— Bineînţeles că mai am pisica! a venit 
răspunsul. Ce legătură are? 

— Şi amuleta? 

Sadie şi-a dus mâna la gât. Când eram mici, 
chiar înainte ca Sadie să fie trimisă la locuința 
bunicilor, tata ne dăduse amândurora amulete 
egiptene. A mea era Ochiul lui Horus, un simbol al 
protecției popular în Egiptul antic. 

Ba mai mult, tata spune că simbolul modern al 
farmaciştilor, R, este o versiune simplificată a 
Ochiului lui Horus, căci menirea medicinii este să 
protejeze. 

În orice caz, purtam mereu amuleta pe sub 
tricou, dar credeam că Sadie şi-a pierdut-o sau a 
aruncat-o pe-a ei. 

Spre surprinderea mea, ea a dat din cap. 

— Normal c-o mai am, tată, dar nu schimba 
subiectul. Bunica îi tot dă înainte că mama a murit 
din cauza ta. E o minciună, nu-i aşa? 

Am aşteptat. Pentru prima dată, Sadie şi cu mine 
doream exact acelaşi lucru — adevărul. 

— În noaptea în care mama voastră a murit, a 
început tata, aici, la Ac... 

Un fulger a iluminat brusc cheiul. M-am întors, 
orbit pe jumătate, şi doar pentru o clipă am zărit 
două siluete: un bărbat înalt şi palid, cu o barbă 
bifurcată şi purtând veşminte crem, şi o fată cu ten 
arămiu în haine de culoare albastru-închis şi cu 
batic — genul de haine pe care le văzusem de sute 
de ori în Egipt. Stăteau pur şi simplu unul lângă 
altul, la nici şase metri, şi ne priveau. Apoi lumina 
a pălit. Siluetele s-au topit într-o imagine neclară. 
Când ochii mi s-au obişnuit din nou cu întunericul, 
dispăruseră. 

— Ăăă..., a zis Sadie nervoasă. Aţi văzut? 

— Intraţi în taxi, a zis tata, şi ne-a împins spre 
bordură. Nu mai avem timp. 

Din acel moment, tata a devenit tăcut. 

— Nu-i locul potrivit pentru discuţii, a zis, 
privind în spate. 

Îi promisese taximetristul zece lire sterline în 
plus dacă ne ducea la muzeu în mai puţin de cinci 
minute, iar taximetristul făcea tot ce-i stătea în 
putinţă. 

— Tată, am început eu, oamenii de pe mal... 

— Şi tipul celălalt, Amos, a intervenit Sadie. 
Sunt de la poliţia egipteană sau aşa ceva? 

— Auziţi? a spus tata. O să am nevoie de 
ajutorul vostru în seara asta. Ştiu că-i greu, dar 
trebuie să aveți răbdare. Promit să vă explic totul 
după ce ajungem la muzeu. O să pun lucrurile din 
nou la punct. 

— Ce vrei să spui? a insistat Sadie. Ce fel de 
lucruri? 

Expresia tatei era mai mult decât tristă. Era una 
aproape vinovată. Cu un fior, mi-am amintit ce 
spusese Sadie despre bunicii care-l învinuiau pe 
tata pentru moartea mamei. Nu putea fi vorba 
despre asta, nu-i aşa? 

Taximetristul a intrat pe strada Great Russell şi a 
oprit cu un scrâşnet de frâne în faţa porţilor 
principale ale muzeului. 

— Luaţi-vă după mine, ne-a spus tata. Când ne 
vom întâlni cu domnul curator, comportaţi-vă 
firesc. 

Mă gândeam că Sadie nu se comporta normal 
niciodată, dar m-am hotărât să-mi ţin gura. 

Am coborât din taxi. Ne-am luat bagajele în 
timp ce tata îi dădea şoferului un teanc de 
bancnote. Apoi a făcut ceva ciudat. A aruncat un 
pumn de obiecte mici pe bancheta din spate — 
arătau ca nişte pietre, dar era prea întuneric ca să- 
mi dau seama. 

— Condu în continuare, 1-a spus taximetristului. 
Du-ne în Chelsea. 

Asta n-avea niciun sens, căci coborâserăm deja 
din taxi, dar şoferul a apăsat pe acceleraţie. M-am 
uitat la tata, apoi iar la taxi şi, înainte să dea colţul 
şi să dispară în întuneric, am zărit o imagine 
surprinzătoare, cu trei pasageri pe bancheta din 
spate: un bărbat şi doi copii. 

Am clipit. Era imposibil ca taxiul să fi preluat o 
altă comandă atât de repede. 

— Tată... 

— Taxiurile londoneze nu rămân neocupate 
pentru foarte mult timp, mi-a spus el sec. Haideţi, 
copii. 

A pătruns pe poarta din fier forjat. Pentru o 
secundă, Sadie şi cu mine am ezitat. 

— Carter, ce se întâmplă? 

Am clătinat din cap. 

— Nu sunt sigur că vreau să ştiu. 

— E1 bine, n-ai decât să rămâi aici în frig, dacă 
vrei, dar eu nu plec fără să primesc o explicație. 

S-a întors şi a pornit după tata. 

Privind retrospectiv, ar fi trebuit să fug. Ar fi 
trebuit s-o târăsc pe Sadie de acolo şi să ajung cât 
mai departe cu putinţă. În schimb, am urmat-o pe 
poartă. 


21 


2. O explozie de Crăciun 


CARTER 


Nu eram pentru prima dată la British Museum. 
De fapt, fusesem în mai multe muzee decât îmi 
place să recunosc — asta mă face să par un adevărat 
tocilar. 

| Cea care se aude în fundal e Sadie, strigând că 
sunt un adevărat tocilar. Mulţumesc, surioară. |] 

Oricum, muzeul era închis şi învăluit în beznă, 
dar curatorul şi doi agenţi de pază ne aşteptau pe 
treptele de la intrare. 

— Dr. Kane! 

Curatorul era un tip mic şi slinos, îmbrăcat într- 
un costum ieftin. Văzusem mumii cu mai mult păr 
ŞI cu dinţii mai buni. I-a strâns mâna tatălui meu 
de parcă ar fi întâlnit o vedetă rock. 

— Ultima dumneavoastră lucrare despre 
Imhotep e genială! Nu ştiu cum ați tradus vrăjile 
acelea! 

— Im-ho-cum? a murmurat Sadie spre mine. 

— Imhotep, am spus. Mare preot, arhitect. Unii 
spun c-a fost şi magician. A proiectat prima 
piramida în trepte. Ştii tu... 

— Nu ştiu, a zis Sadie. Şi nu-mi pasă. Mersi, 
oricum. 

Tata i-a mulţumit curatorului că ne primeşte 
într-o zi liberă. Apoi mi-a pus o mână pe umăr. 

— Dr. Martin, faceţi cunoştinţă cu Carter şi 
Sadie. 

— A! Fiul dumneavoastră, desigur, şi... 

Curatorul a privit-o ezitant pe Sadie. 

— Şi domnişoara? 

— E fiica mea, a venit răspunsul. 

Dr. Martin s-a blocat un moment. Nu contează 
cât de deschişi sau politicoşi se cred oamenii, 
există întotdeauna un moment de confuzie care li 
se citeşte pe faţă când îşi dau seama că Sadie face 
parte din familia noastră. Nu-mi place, dar cu 
timpul m-am obişnuit. 

Curatorul şi-a recăpătat zâmbetul. 

— Da, da, desigur. Pe aici, Dr. Kane. Suntem 
foarte onoraţi! 

Paznicii au închis uşile în spatele nostru. Ne-au 
luat bagajele, apoi unul din ei a întins mâna după 
geanta de lucru a tatei. 

— A, nu, a spus tata zâmbind crispat. Pe asta o 
s-o păstrez. 

Paznicii au rămas în foaier, iar noi l-am urmat 
pe curator în Curtea cea Mare. Pe întuneric, părea 
amenințătoare. Lumina slabă ce trecea prin 
cupolele de sticlă ale tavanului arunca umbre 
încrucişate pe pereţi, ca o uriaşă pânză de păianjen. 
Paşii noştri răsunau pe pardoseala albă de 
marmură. 

— Aşadar, piatra, a rostit tata. 

— Da! a spus curatorul. Deşi nu ştiu ce 
informaţii ați mai putea scoate din ca. A fost 
studiată până la epuizare — e cel mai faimos 
artefact al nostru, desigur. 

— Desigur, a zis tata. Dar veţi fi surprins. 

— Acum ce mai pune la cale? mi-a şoptit Sadie. 

N-am răspuns. Aveam o vagă bănuială despre ce 
piatră e vorba, dar nu-mi dădeam seama de ce ne- 
ar fi târât tata s-o vedem în Ajunul Crăciunului. 

Mă întrebam ce voise să ne spună la Acul 
Cleopatrei — ceva despre mama noastră şi noaptea 
în care a murit. Şi de ce se uita în toate părțile de 
parcă s-ar fi aşteptat ca oamenii aceia ciudaţi pe 
care-i văzuserăm la Ac să apară din nou? Eram 
într-un muzeu, înconjurat de paznici şi de sisteme 
de securitate de ultimă oră. Nimeni nu ne putea 
deranja aici — sau asta speram. 

Am apucat-o spre stânga şi am pătruns în aripa 
egipteană. Pereţii erau căptuşiţi cu statui masive de 
faraoni şi de zei, dar tata le-a ocolit pe toate şi s-a 
îndreptat spre principala atracție, din mijlocul 
încăperi. 

— Splendid, a murmurat tata. Şi nu e o copie? 

— Nu, nu, ne-a asigurat curatorul. Nu expunem 
întotdeauna piatra adevărată, dar pentru 
dumneavoastră — e cea autentică. 

Aveam în față o lespede de piatră gri-închis, de 
aproape un metru înălțime şi o jumătate de metru 
lățime. Era aşezată pe un piedestal, închisă într-o 
cutie de sticlă. Pe suprafața plană a pietrei erau 
gravate trei inscripții. În partea de sus erau 
pictograme egiptene antice: hieroglife, în partea de 
mijloc... a trebuit să-mi scotocesc creierii ca să-mi 
amintesc cum o numise tata — demotică, o scriere 
din perioada în care grecii controlau Egiptul şi o 
mulțime de cuvinte greceşti se amestecaseră cu 
egipteana. Ultimele rânduri erau în greacă. 

— Piatra de la Rosetta, am spus. 

— Ăsta nu-i un program de calculator? a 
întrebat Sadie. 

Aş fi vrut să-i spun cât de ignorantă era, dar 
curatorul m-a întrerupt cu un râs nervos. 

— Domnişoară, Piatra de la Rosetta a fost cheia 
descifrării hieroglifelor! A fost descoperită de 
armata lui Napoleon în 1799 şi... 

— A, da, a spus Sadie. Acum îmi amintesc. 

Ştiam că vrea doar să-i închidă gura, dar tata nu 
s-a lăsat. 

— Sadie, a zis el, până la descoperirea acestei 
pietre, muritorii de rând, ăăă... vreau să spun 
nimeni n-a înţeles hieroglifele timp de secole. 
Limba scrisă din Egipt fusese complet uitată. Apoi, 
un englez pe nume Thomas Young a dovedit că 
cele trei limbi aflate pe Piatra de la Rosetta 
transmiteau toate acelaşi mesaj. Un francez pe 
nume Champollion s-a pus pe treabă şi a spart 
codul hieroglifelor. 

Sadie îşi mesteca guma, deloc impresionată. 

— ŞI ce zice? 

Tata a ridicat din umeri. 

— Nimic important. Este, practic, o scrisoare de 
mulțumire a unor preoţi adresată regelui Ptolemeu 
al V-lea. Când a fost inscripționată, piatra nu 
reprezenta mare lucru. Dar cu trecerea secolelor... 
cu trecerea secolelor a devenit un simbol puternic. 
Poate cea mai importantă legătură între Egiptul 
antic şi lumea modernă. Am fost îndeajuns de 
stupid încât să nu-mi dau seama de potențialul ei 
mai devreme. 

Nu înțelegeam nimic, şi se pare că nici 
curatorul. 

— Dr. Kane? a întrebat el. Vă simţiţi bine? 

Tata a inspirat adânc. 

— Îmi cer scuze, Dr. Martin. Pur şi simplu... 
am gândit cu voce tare. Se poate să scoateţi 
geamul? Şi să-mi aduceţi documentele de arhivă 
pe care vi le-am cerut? 

Dr. Martin a dat din cap. A tastat un cod pe o 
mică telecomandă, iar partea din faţă a cutiei de 
sticlă s-a deschis. 

—  Durează câteva minute să vă aduc 
documentele, a spus Dr. Martin. Oricui altcuiva aş 
fi ezitat să-i permit accesul la piatră fără pază, aşa 
cum aţi solicitat. Am încredere că veţi fi cu băgare 
de seamă. 

Ne-a privit pe noi, pe copii, de parcă am fi fost 
nişte scandalagii. 

— O să fim cu băgare de seamă, l-a asigurat 
tata. 

De îndată ce paşii doctorului Martin nu s-au mai 
auzit, tata s-a întors spre noi cu o privire agitată. 

— Copii, e foarte important. Nu cumva să vă 
apropiaţi de încăperea asta. 

Şi-a dat jos de pe umăr geanta de lucru şi a 
desfăcut fermoarul suficient cât să scoată un lanţ 
de bicicletă şi un lacăt. 

— Mergeţi după doctorul Martin. Veţi găsi 
biroul său la capătul Curţii celei Mari, pe stânga. 
Există o singură intrare. Odată ce a intrat, 
înfăşuraţi lanţul în jurul mânerelor şi strângeți-l 
bine. Trebuie să-l întârziem. 

— Vrei să-l încuiem înăuntru? a întrebat Sadie, 
dintr-odată interesată. Super! 

— Tată, am spus, ce se întâmplă? 

— N-avem timp de explicaţii, a venit răspunsul. 
Asta-i singura noastră şansă. Se apropie. 

— Cine se apropie? a întrebat Sadie. 

A apucat-o pe Sadie de după umeri. 

— Scumpete, te iubesc. Şi îmi pare rău... îmi 
pare rău pentru multe lucruri, dar n-avem timp 
acum. Dacă merge, vă promit că voi face să fie 
totul bine pentru noi toţi. Carter, eşti băiatul meu 
cel curajos. Trebuie să ai încredere în mine. 
Amintiţi-vă, încuiaţi-l pe doctorul Martin. După 
aceea, nu vă apropiaţi de încăperea asta! 


Să punem lanţul pe uşa curatorului a fost floare 
la ureche. Dar, de îndată ce am terminat, ne-am 
uitat în direcţia de unde veniserăm şi am văzut o 
lumină albastră ieşind din galeria egipteană, de 
parcă tata ar fi instalat acolo un acvariu strălucitor 
gigantic. 

Sadie m-a privit drept în ochi. 

— Sincer, ai vreo idee ce pune la cale? 

— Habar n-am, am spus. Dar s-a comportat 
ciudat în ultima vreme. A petrecut mult timp 
gândindu-se la mama. Îi ţine poza... 

Nu doream să spun mai multe. Din fericire, 
Sadie a dat din cap c-a înţeles. 

— Ce are în geanta de lucru? a întrebat. 

— Nu ştiu. Mi-a spus să nu mă uit în ea. 

Sadie a ridicat o sprânceană. 

— ŞI nu te-ai uitat? Dumnezeule, e atât de tipic 
pentru tine, Carter. Eşti de groază. 

Am vrut să mă apăr, dar chiar atunci un 
cutremur a zguduit podeaua. 

Speriată, Sadie m-a apucat de braţ. 

— Ne-a spus să nu ne apropiem. Bănuiesc c-ai 
de gând să asculți şi ordinul ăsta? 

De fapt, ordinul îmi convenea de minune, dar 
Sadie a ţâşnit pe hol şi, după un moment de 
ezitare, am urmat-o în fugă. 


Când am ajuns la intrarea în galeria egipteană, 
ne-am oprit brusc. Tata stătea în faţa Pietrei de la 
Rosetta cu spatele spre noi. Pe podea, în jurul lui, 
strălucea un cerc albastru, de parcă cineva ar fi 
aprins nişte tuburi de neon ascunse în podea. 

Tata îşi aruncase pardesiul cât colo. Geanta de 
lucru era la picioarele lui, deschisă, lăsând să se 
vadă o cutie de lemn de vreo cincizeci de 
centimetri lungime pictată cu motive egiptene. 

— Ce are în mână? mi-a şoptit Sadie. E un 
bumerang? 

Într-adevăr, când tata a ridicat mâna, flutura un 
băț alb curbat. Chiar că arăta ca un bumerang. Dar, 
în loc să-l arunce, a atins cu el Piatra de la Rosetta. 
Sadie şi-a ţinut răsuflarea. Tata scria pe piatră. 
Acolo unde bumerangul atingea piatra, pe granit 
apăreau linii albastre strălucitoare. Hieroglife. 

Nu înţelegeam nimic. Cum putea să scrie 
cuvinte strălucitoare cu ajutorul un băț? Dar 
imaginea era clară şi luminoasă: nişte coarne de 
berbec deasupra unei casete şi a unui X. 

— Deschide-te, a murmurat Sadie. 

M-am uitat la ea pentru că tocmai părea să fi 
tradus cuvântul, dar asta era imposibil. Petrecusem 
ani de zile în preajma tatei şi până şi eu ştiam doar 
câteva hieroglife. Erau extrem de greu de învăţat. 

Tata şi-a ridicat braţele. A început să murmure: 

— Wo-seer, i-ei. 

Şi alte două simboluri hieroglifice albastre au 
apărut pe suprafaţa Pietrei de la Rosetta. 

Deşi eram uluit, am recunoscut primul simbol. 
Era numele zeului egiptean al morţilor. 

— Wo-seer, am şoptit. 

Nu mai auzisem acest nume pronunţat astfel, dar 
ştiam ce înseamnă. 

— Osiris. 

— Osiris, vino, a spus Sadie, ca în transă. 

Apoi a făcut ochii mari. 

— Nu! a strigat. Tată, nu! 

Tata s-a întors surprins spre noi. A început să 
spună: 

— Copil... 

Dar era prea târziu. Pământul a început să 
huruie. Lumina albastră s-a transformat într-un alb 
orbitor, iar Piatra de la Rosetta a explodat. 


Când mi-am recăpătat cunoştinţa, primul lucru 
pe care l-am auzit a fost un râs — un râs sinistru, 
vesel, care se amesteca cu alarma muzeului. 

Mă simţeam ca lovit de un tractor. M-am ridicat, 
ameţit, şi am scuipat o bucată din Piatra de la 
Rosetta. Galeria era în ruine. Valuri de foc dansau 
de-a lungul podelei. Statuile gigantice erau 
răsturnate. Sarcofagele fuseseră doborâte de pe 
piedestalele lor. Bucăţi din Piatra de la Rosetta 
fuseseră proiectate cu atâta forţă, că se înfipseseră 
în coloane, în pereţi şi în alte exponate. 

Sadie se afla lângă mine, lipsită de cunoştinţă, 
dar părea nevătămată. Am scuturat-o de umeri şi a 
scos un geamăt: 

— Aaah! 

În fața noastră, în locul unde fusese Piatra de la 
Rosetta, era un piedestal distrus, din care ieşea 

fum. Podeaua era înnegrită ca după o explozie, cu 
excepţia cercului luminos albastru din jurul tatei. 

El stătea cu faţa spre noi, dar nu părea să ne 
vadă. O tăietură însângerată îi traversa scalpul. În 
mână strângea cu putere bumerangul. 

Nu-mi dădeam seama la ce se uită. Apoi râsul 
acela sinistru a făcut iar ocolul încăperii, şi am 
înţeles că venea chiar din faţa mea. 

Era între tata şi noi. La început nu mi-am dat 
seama ce era — doar o văpaie intensă. Dar când m- 
am concentrat, a căpătat o formă vagă — conturul 
în flăcări al unui bărbat. Era mai înalt decât tata şi 
râsul lui trecea prin mine asemenea unei drujbe. 

— Bună treabă, 1-a spus tatei. Bună treabă, 
Julius. 

— N-ai fost invocat! 

Vocea tatei tremura. A ridicat bumerangul, dar 
bărbatul în flăcări a ridicat un deget. Băţul a zburat 
din mâna tatei şi s-a sfărâmat de perete. 

— Eu nu sunt invocat niciodată, Julius, a mârâit 
bărbatul. Dar când se deschide o uşă, trebuie să te 
aştepţi la oaspeţi. 

— Înapoi în Duat! a urlat tata. Am puterea 
Marelui Rege! 

— O, mor de frică, s-a amuzat bărbatul în 
flăcări. Şi chiar dac-ai şti să foloseşti această 
putere, ceea ce nu este cazul, el nu s-a ridicat 
niciodată la nivelul meu. Eu sunt cel mai puternic. 
Acum o să ai aceeaşi soartă ca el. 

Nu înţelegeam nimic, dar ştiam că trebuie să-l 
ajut pe tata. Am încercat să apuc cea mai apropiată 
bucată de piatră, dar eram atât de speriat, că 
degetele îmi păreau îngheţate şi amorţite. Mâinile 
nu-mi erau de niciun folos. 

Tata mi-a aruncat din priviri un avertisment: 
„leşiți de aici“. Mi-am dat seama că-l ţine 
intenționat pe omul în flăcări cu spatele spre noi, 
în speranţa că Sadie şi cu mine o să trecem 
neobservaţi. 

Sadie era încă amețită. Am reuşit s-o trag 
dincolo de o coloană, la adăpost. Când a încercat 
să protesteze, i-am pus mâna peste gură. Asta a 
trezit-o. A văzut ce se întâmplă şi nu s-a mai 
zbătut. Alarmele  vuiau. Uşile galeriei erau 
încercuite de foc. Paznicii trebuie să fi fost pe 
drum, dar nu eram sigur că asta era în avantajul 
nostru. 

Tata s-a chircit pe podea, cu ochii la duşmanul 
său, şi a deschis cutia de lemn pictat. A scos o 
mică baghetă, precum cea a unui dirijor. A 
mormăit ceva în barbă, iar bagheta s-a alungit şi s- 
a prefăcut într-un toiag din lemn cât el de înalt. 

Sadie a scâncit. Nici mie nu-mi venea să-mi 
cred ochilor, dar lucrurile au devenit şi mai 
ciudate. 

Tata şi-a aruncat toiagul la picioarele bărbatului 
în flăcări, iar acesta s-a transformat într-un şarpe 
enorm — lung de trei metri şi cam cât mine de gros 
— cu solzi arămii şi ochi roşii, strălucitori. Şarpele 
s-a repezit la bărbatul în flăcări, care fără niciun 
efort l-a prins de gât. Mâna omului a izbucnit în 
flăcări albe, fierbinţi, şi şarpele s-a făcut scrum. 

— Un truc vechi, Julius, l-a mustrat omul în 
flăcări. 

Tata ne-a privit, implorându-ne în tăcere să 
fugim. O parte din mine refuza să creadă că tot 
ceea ce se întâmplă e adevărat. Poate că eram 
inconştient şi aveam un coşmar. Lângă mine, Sadie 
a cules o bucată de piatră. 

— Câţi? a întrebat tata repede, încercând să 
capteze atenția omului în flăcări. Câţi am eliberat? 

— Păi, pe toţi cinci, i-a răspuns bărbatul, de 
parcă ar fi vorbit cu un copil. Ar trebui să ştii că 
venim la pachet, Julius. În curând voi elibera şi 
mai mulţi, şi vor fi foarte recunoscători. Voi fi 
numit iarăşi rege. 

— Zilele Demonilor, a zis tata. Te vor opri 
înainte să fie prea târziu. 

Bărbatul în flăcări a izbucnit în râs. 


30 


— Îţi închipui că pot fi oprit de Casă? Neghiobii 
ăia bătrâni nici nu se pot opri din ceartă. Acum 
povestea va fi rescrisă. lar de data asta nu te vei 
mai ridica niciodată! 

Bărbatul în flăcări a făcut un semn cu mâna. 
Cercul albastru de la picioarele tatei s-a întunecat. 
Tata a întins mâna după geanta de lucru, dar 
aceasta a alunecat pe podea. 

— La revedere, Osiris, a spus bărbatul în flăcări. 

Cu un alt gest al mâinii, a făcut să apară un 
sicriu strălucitor în jurul tatei. La început, acesta 
era transparent, dar pe măsură ce tata se zbătea şi-l 
lovea cu pumnii, sicriul a devenit ce în ce mai 
solid — un sarcofag egiptean din aur încrustat cu 
bijuterii. Tata mi-a aruncat o ultimă privire şi a 
murmurat cuvântul „Fugiţi!“ înainte ca sicriul să 
se scufunde în podea, de parcă pământul s-ar fi 
topit. 

— Tată! am ţipat. 

Sadie a aruncat cu piatra, dar aceasta a trecut 
prin capul bărbatului în flăcări fără să-l rănească. 
Acesta s-a întors şi, pentru o clipă îngrozitoare, 
prin flăcări i s-a zărit chipul. Ce am văzut era de 
neînțeles. Parcă cineva suprapusese două feţe 
diferite — una aproape omenească, având un ten 
palid, trăsături crude, ascuţite şi ochi roşii 
strălucitori, cealaltă ca a unui animal cu blană 
închisă la culoare şi colți ascuţiţi. Era ceva mai rău 
decât un câine, un lup sau un leu — un animal 
nemaivăzut. Ochii aceia roşii mă priveau, şi am 
ştiut că urmează să mor. 

În spate s-au auzit paşi apăsaţi pe pardoseala de 
marmură a Curţii celei Mari. Voci care lătrau 
ordine. Erau paznicii, poate poliția — dar n-aveau 
cum să ajungă la timp. 

Bărbatul în flăcări s-a repezit spre noi. La câțiva 
centimetri de faţa mea, ceva l-a împins înapoi. 
Aerul s-a încărcat de electricitate. Amuleta de la 
gâtul meu a devenit neplăcut de fierbinte. 

Bărbatul în flăcări a şuierat, privindu-mă cu mai 
multă atenție. 

— Deci... tu erai. 

Clădirea s-a cutremurat din nou. În celălalt capăt 
al camerei, o parte din zid a explodat producând o 
lumină puternică. Doi oameni au pătruns prin 
gaură — bărbatul şi fata pe care-i zăriserăm la Ac, 
cu veşmintele fluturând. Amândoi ţineau în mână 
toiege. 

Bărbatul în flăcări a mârâit. Mi-a aruncat o 
ultimă privire şi mi-a spus: 

— Pe curând, băiete. 

Apoi, întreaga sală a izbucnit în flăcăn. O 
explozie fierbinte mi-a scos tot aerul din plămâni, 
şi m-am prăbuşit pe podea. 

Ultimul lucru pe care mi-l amintesc este că 
bărbatul cu barbă bifurcată şi fata îmbrăcată în 
albastru stăteau lângă mine. Am auzit paznicii care 
alergau şi strigau, apropiindu-se. Fata s-a ghemuit 
deasupra mea şi a scos de la brâu un cuţit lung, 
curbat. 

— Trebuie să acționăm repede, i-a spus ea 
bărbatului. 

— Nu încă, i-a răspuns acesta, oarecum reticent. 

Avea un accent puternic, probabil francez. 

— Trebuie să fim siguri înainte de a-i distruge. 

Am închis ochii şi am leşinat. 

3. Sechestrată cu pisica 


SADIE 


| Dă-mi nenorocitul ăla de microfon! ] 

—  Sal'tare. Sadie aici. Frate-meu e un 
povestitor de doi bani. Scuze pentru asta. Dar 
acum sunteți cu mine, deci totul e bine. 

Să vedem. Explozia. Piatra de la Rosetta spartă 
într-un miliard de bucăţi. Ticălosul în flăcări. Tata 
închis într-un sicriu. Francezul cel ciudat, 
arăboaica şi cuțitul ei. Noi care leşinăm. Bun. 

Deci, când m-am trezit, poliţiştii se agitau pe- 
acolo, aşa cum era de aşteptat. M-au separat de 
fratele meu. Asta nu prea m-a deranjat. Oricum e o 
pacoste. Dar m-au ţinut închisă în biroul 
curatorului secole întregi. Şi da, chiar au folosit 
lanţul nostru de bicicletă pentru asta. Cretinii. 

Normal că eram distrusă. Tocmai fusesem 
doborâtă de nu-ştiu-ce-chestie în flăcări. Îl 
văzusem pe tata închis într-un sarcofag şi coborât 
prin podea. Am încercat să le spun poliţiştilor 
despre toate astea, dar i-a interesat? Nu. 

Lucrul cel mai rău: simţeam un fior continuu, de 
parcă cineva mi-ar fi înfipt ace de gheaţă în ceafă. 
A început când m-am uitat la cuvintele albastre 
strălucitoare pe care tata le desenase pe Piatra de la 
Rosetta şi am înțeles ce înseamnă. Să fie o boală 
ereditară? E posibil ca asemenea cunoştinţe despre 
chestii plictisitoare egiptene să fie ereditare? La 
norocul meu... 

Mult timp după ce guma de mestecat şi-a 
pierdut gustul, o polițistă m-a recuperat în sfârşit 
din biroul curatorului. Nu mi-a pus nicio întrebare. 
M-a împins pur şi simplu într-o maşină de poliție 


33 


şi m-a dus acasă. Dar nici acolo n-am putut să le 
explic nimic lui mamaie şi lui tataie. Poliţista m-a 
aruncat în camera mea şi am aşteptat. Şi am 
aşteptat. 

Nu-mi place să aştept. 

Mă învârteam ca în cuşcă. Camera mea nu-i 
elegantă, doar o mansardă cu o fereastră, un pat şi 
un birou. Nu prea aveam ce face. Brioşă mi-a 
mirosit picioarele, iar coada 1 s-a umflat ca o perie 
de curăţat sticle. Bănuiesc că nu-i place mirosul de 
muzeu. A sâsâit şi a dispărut sub pat. 

— Mersi mult, am murmurat. 

Am deschis uşa, dar polițista stătea de pază. 

— Domnul inspector va veni imediat, mi-a spus. 
Te rog să rămâi înăuntru. 

Se vedea camera de la parter — l-am zărit pe 
bunicul care se plimba prin cameră şi-şi frângea 
mâinile, în timp ce Carter şi un inspector de poliţie 
discutau pe canapea. N-am înţeles ce spuneau. 

— Aş putea măcar merge la toaletă? am 
întrebat-o pe simpatica doamnă ofiţer. 

— Nu. 

Mi-a închis uşa în nas. De parcă aş fi putut pune 
la cale o explozie în toaletă. Dă-o-ncolo de treabă. 

Mi-am scos iPod-ul şi am făcut un scroll prin 
playlist. Nimic nu mi-a atras atenţia. L-am aruncat 
dezgustată pe pat. E foarte trist când sunt prea 
zăpăcită pentru a asculta muzică. M-am întrebat de 
ce Carter vorbeşte primul cu poliţia. Nu era corect. 

M-am jucat cu colierul pe care mi-l dăruise tata. 
Nu ştiusem niciodată prea bine ce înseamnă 
simbolul. Cel al lui Carter reprezenta, evident, un 
ochi, dar al meu semăna puţin cu un înger sau 
poate cu un robot extraterestru ucigaş. 

De ce Dumnezeu o fi-ntrebat tata dacă-l mai 
aveam? Normal că-l mai aveam. Era singurul 
cadou pe care mi-l făcuse vreodată. Mă rog, în 
afară de Brioşă, şi, după ce atitudine avea mâţa, nu 
sunt sigură c-aş putea-o numi un cadou în toată 
regula. La urma urmei, tata, practic, mă 
abandonase la vârsta de şase ani. Colerul era 
singura mea legătură cu el. În zilele bune, mă 
uitam la el şi mi-l reaminteam cu drag. În zilele 
proaste (care erau mult mai frecvente), îl aruncam 
de-a curmezişul camerei, îl călcam în picioare şi-l 
blestemam pe tata pentru că nu e cu mine, lucru pe 
care-l găseam destul de terapeutic. Dar, în cele din 
urmă, îl puneam mereu din nou la gât. 

În orice caz, în timpul ciudăţeniei de la muzeu — 
şi nu inventez nimic —, colierul a devenit mai cald. 
Era cât pe-aici să-l scot, dar n-am putut să nu mă 
întreb dacă nu cumva mă proteja în vreun fel. 

„Voi face ca totul să fie bine“, spusese tata, cu 
privirea aceea încărcată de vinovăţie pe care mi-o 
aruncă adeseori. 

Ei bine, tată, de data asta ai dat-o în bară. 

La ce s-o fi gândit? Doream să cred că totul a 
fost un vis urât: hieroglifele strălucitoare, toiagul- 
şarpe, sicriul. 

Lucruri de genul ăsta pur şi simplu nu se 
întâmplă. Dar realitatea era alta. N-aş fi putut visa 
ceva atât de înfricoşător ca faţa bărbatului în 
flăcări când se întorsese spre noi. „Pe curând, 
băiete“, îi spusese lui Carter, de parcă avea de 
gând să ne urmărească. Ideea asta făcea să-mi 
tremure mâinile. Nu puteam să nu mă gândesc şi la 
oprirea noastră de la Acul Cleopatrei, la faptul că 
tata insistase să-l vedem, de parcă şi-ar fi făcut 
curaj, de parcă ceea ce făcuse la British Museum 
ar fi avut de-a face cu mama. 

Privirea mi-a rătăcit prin cameră şi s-a oprit pe 
birou. 

„Nu“, m-am gândit. „N-o să fac asta.“ 

Dar am mers şi am deschis sertarul. Am dat 
deoparte câteva reviste vechi, rezerva mea de 
dulciuri, un teanc de teme la matematică pe care 
uitasem să le predau şi câteva poze cu mine şi 
prietenele mele Liz şi Emma probând pălării 
caraghioase în Piaţa Camden. Şi acolo, pe fundul 
sertarului, era poza cu mama. 

Mamaie şi tataie aveau o mulţime de poze. Îi 
făcuseră un adevărat altar lui Ruby pe dulapul din 
hol — desenele mamei din copilărie, rezultatele 
testelor din generală, fotografia de la absolvirea 
facultăţii, bijuteriile ei preferate. Era cam morbid. 
Eram hotărâtă să nu fiu ca ei, să nu trăiesc în 
trecut. În fond, abia mi-o aminteam pe mama, şi 
nimic nu putea schimba faptul că era moartă. 

Dar păstrasem această fotografie. Eram eu şi cu 
mama la casa noastră din Los Angeles, chiar după 
ce mă născusem. Stătea pe balcon, cu Oceanul 
Pacific în spate, ţinând în braţe un ghemotoc de 
copil dolofan şi zbârcit care într-o bună zi urma să 
fie subsemnata. Eu nu eram câtuşi de puţin 
arătoasă, dar mama era superbă, chiar şi în 
pantaloni scurți şi cu un tricou zdrenţuit. Avea ochi 
de un albastru-închis. Părul ei blond era prins la 
spate. Avea o piele perfectă. Destul de deprimant, 
dacă ne uităm la a mea. Oamenii spun mereu că-i 
semăn, dar eu nici măcar nu mi-am putut scoate 
coşul de pe bărbie, darămite să mai arăt atât de 
matură şi de frumoasă. 

[Nu mai rânji, Carter. ] 

Fotografia mă fascina pentru că de-abia îmi 
aminteam vremurile când locuiserăm împreună. 
Dar principalul motiv pentru care păstrasem 
fotografia era simbolul de pe tricoul mamei: unul 
dintre simbolurile vieţii — un ankh. 

Mama mea murise purtând un simbol al vieţii. 
Nimic nu putea fi mai trist. Dar ea zâmbea spre 
cameră de parcă ar fi cunoscut un secret. De parcă 
ea şi tata râdeau de o glumă. 

În capul meu s-a produs un declic. Tipul îndesat, 
în trenci, care se certase cu tata pe trotuarul de 
vizavi — el spusese ceva despre Per Ankh. 

Să fi fost vorba despre ankh ca simbol al vieţii, 
şi dacă da, ce însemna per? Presupuneam că nu se 
referă la fructul pară. 

Am avut senzația stranie că, de-aş fi văzut 
cuvintele Per Ankh scrise cu hieroglife, mi-aş fi 
dat seama ce înseamnă. 

Am pus jos fotografia mamei. Am luat un creion 
şi am întors una dintre vechile mele teme pentru 
acasă. Mă întrebam ce s-ar fi întâmplat dacă aş fi 
încercat să desenez cuvintele Per Ankh. Mi s-ar fi 
revelat semnificaţia lor, pur şi simplu? 

În momentul în care am pus creionul pe hârtie, 
uşa dormitorului s-a deschis. 

— Domnişoară Kane? 

M-am întors şi am pus jos creionul. 

Un inspector de poliție stătea încruntat în uşă. 

— Ce faci? 

— Matematică, i-am răspuns. 

Plafonul era destul de jos, aşa că inspectorul a 
trebuit să se aplece pentru a intra. Purta un costum 
de culoare gri care se asorta cu părul şi faţa sa 
cenușie. 

— Bine, Sadie. Sunt inspectorul-şef Williams. 
Hai să discutăm puţin, da? Aşază-te. 

Nu m-am aşezat, şi nici el, ceea ce trebuie să-l fi 
enervat. E greu să domini pe cineva când eşti 
cocoşat precum Quasimodo. 

— Povesteşte-mi te rog totul, a zis, din 
momentul în care tatăl tău a venit să te ia. 

— Le-am povestit deja poliţiştilor de la muzeu. 

— Mi-ar plăcea să repeți. 

Aşa că i-am povestit totul. În fond, de ce nu? 
Sprânceana stângă i se ridica tot mai mult pe 

măsură ce îi povesteam despre ciudăţenii precum 
literele strălucitoare şi toiagul-şarpe. 

— Ei bine, Sadie, a spus inspectorul Williams. 
Ai o imaginaţie extrem de bogată. 

— Nu mint, domnule inspector. Şi cred că 
sprânceana dumneavoastră încearcă s-o ia la fugă. 

A încercat să-şi privească propriile sprâncenc, 
apoi s-a încruntat. 

— Sadie, sunt convins că ţi-e foarte greu. 
Înţeleg că vrei să aperi reputaţia tatălui tău. Dar el 
a plecat dintre noi... 

— Da, prin podea, într-un sicriu, am insistat. Nu 
a murit. 

Inspectorul Williams şi-a desfăcut mâinile. 

— Sadie, îmi pare foarte rău. Dar trebuie să 
aflăm de ce a făcut acest act de... ei bine... 

— Ce fel de act? 

Şi-a dres vocea jenat. 

— Tatăl tău a distrus artefacte nepreţuite, şi se 
pare că s-a sinucis în timp ce făcea asta. Tare ne-ar 
plăcea să aflăm de ce. 

M-am uitat la el. 

— Vreţi să spuneţi că tata e un terorist? Aţi 
înnebunit? 

— Am vorbit cu câțiva dintre asociaţii tatălui 
tău. Înţeleg c-a început să se comporte ciudat după 
moartea mamei tale. A ajuns să fie retras şi obsedat 
de studiile lui, petrecând tot mai mult timp în 
Egipt... 

— Păi dacă e egiptolog! Ar trebui să-l căutaţi, 
nu să puneţi întrebări stupide! 

— Sadie..., a venit răspunsul, şi simţeam în 
vocea sa că rezistă cu greu tentației de-a mă 
sugruma. 

Interesant, am parte de reacția asta din partea 
multor adulți. 

— În Egipt există grupări extremiste care se 
opun faptului că artefactele egiptene sunt păstrate 
în muzee din alte ţări. E posibil ca aceşti oameni 
să-l fi abordat pe tatăl tău. Poate că, dată fiind 

starea lui, tatăl tău a devenit o ţintă uşoară pentru 
ei. Dacă l-ai auzit pomenind vreun nume... 

M-am repezit pe lângă el, spre fereastră. Eram 
atât de supărată, că de-abia mai puteam gândi. 
Refuzam să cred că tata a murit. Nu, nu, nu. Dar 
terorist? Să fim serioşi. De ce trebuiau adulții să 
fie atât de tari de cap? Îţi zic mereu „Spune 
adevărul“, iar când o faci, nu te cred. Care-i ideea? 

Am privit în jos, spre strada întunecată. Dintr- 
odată, fiorul acela rece a devenit mai neplăcut ca 
oricând. M-am uitat la copacul uscat lângă care mă 
întâlnisem cu tata mai devreme. Acolo, în lumina 
slabă a unui felinar, privind în sus spre mine, era 
tipul mic şi îndesat, în trenci negru, cu ochelari 
rotunzi şi pălărie — cel căruia tata îi spusese Amos. 

Bănuiesc c-ar fi trebuit să mă simt ameninţată 
pentru că un tip dubios se holbează la mine în toiul 
nopţii. Dar avea o expresie îngrijorată. Şi îmi părea 
extrem de cunoscut. Muream de ciudă că nu-mi 
dădeam seama de unde. 

În spatele meu, inspectorul şi-a dres vocea. 

— Sadie, nimeni nu te învinovăţeşte pentru 
atacul asupra muzeului. Am înţeles c-ai fost târâtă 
în povestea asta împotriva voinţei tale. 

M-am întors de la fereastră. 

— Împotriva voinţei mele? L-am încuiat pe 
curator în biroul lui. 

Sprânceana inspectorului s-a ridicat din nou. 

— În orice caz, cu siguranţă n-ai înţeles ce are 
de gând să facă tatăl tău. Poate c-a fost implicat şi 
fratele tău? 

Am pufnit. 

— Carter? Să fim serioşi. 

— Deci eşti decisă să-l protejezi şi pe el. Îl 
consideri un frate bun, nu-i aşa? 

Nu puteam să-mi cred urechilor. Îmi venea să-i 
zdrobesc fata. 

— Asta ce vrea să însemne? Pentru că nu arată 
ca mine? 

Inspectorul a început să clipească. 


39 


— Am vrut doar să spun... 

— Știu ce-aţi vrut să spuneţi. Normal că-i fratele 
meu! 

Inspectorul Williams a ridicat mâinile în semn 
de scuză, dar eu încă fierbeam. Oricât m-ar fi 
enervat Carter, nu suportam când oamenii 
presupuneau că nu suntem înrudiți sau îl priveau 
chiorâş pe tata când spunea că toţi trei eram o 
familie — de parcă am fi greşit cu ceva. Nătângul 
de Dr. Martin de la muzeu. Inspectorul Williams. 
Se întâmpla de fiecare dată când tata, Carter şi cu 
mine eram împreună. La naiba, de fiecare dată. 

— Îmi pare rău, Sadie, a spus inspectorul. Vreau 
doar să mă asigur că separăm vinovaţi de 
nevinovaţi. Va fi mult mai uşor pentru toată lumea 
dacă vei coopera. Orice informaţie. Orice lucru 
spus de tatăl tău. Oameni de care poate a pomenit. 

— Amos, am izbucnit, doar pentru a vedea ce 
reacţie are. S-a întâlnit un tip pe nume Amos. 

Inspector Williams a oftat. 

— Sadie, e imposibil. Cu siguranţă că ştii asta. 
Am vorbit la telefon cu Amos acum mai puţin de o 
oră şi e acasă la el, în New York. 

— Nu e la New York! am insistat. E chiar... 

M-am uitat pe fereastră, şi Amos dispăruse. 
Tipic. 

— E imposibil, am spus. 

— Exact, a spus inspectorul. 

— Dar a fost aici! am exclamat. Şi cine e? Unul 
dintre colegii tatei? Cum de l-ai sunat? 

— Serios, Sadie. Termină cu teatrul. 

— Teatru? 

Inspectorul m-a studiat o clipă, apoi a părut să fi 
luat o decizie. 

— Am auzit deja adevărul de la Carter. N-am 
vrut să te supăr, dar ne-a spus totul. A înţeles că nu 
mai are niciun rost să-l protejeze pe tatăl vostru. Ai 
putea să ne ajuţi şi tu, şi nu-ţi va fi adusă nicio 
acuzaţie. 

— N-ar trebui să minţiţi un copil! am strigat, în 
speranţa că vocea mea se va auzi până jos. Carter 
n-ar putea rosti niciun cuvânt împotriva tatei, şi 
nici eu! 

Inspectorul n-a avut nici măcar decența să pară 
jenat. 

Si-a încrucişat brațele. 

— Îmi pare rău dacă asta crezi, Sadie. Mă tem 
că-i timpul să coborâm... ca să discutăm cu bunicii 
tăi ce-i de făcut. 

4. Răpiţi de un nu-tocmai-străin 
SADIE 


Îmi plac la nebunie întrunirile de familie. Foarte 
intime, cu ghirlande de Crăciun în jurul 
şemincului, cu un ceai bun şi un detectiv de la 
Scotland Yard gata să te aresteze. 

Carter era prăbuşit pe canapea, strângând în 
braţe geanta de lucru a tatei. Mă întrebam de ce 
poliţia îl lăsase s-o păstreze. Ar fi putut constitui o 
probă sau ceva de genul ăsta, dar inspectorul părea 
să n-o observe deloc. 

Carter arăta îngrozitor — adică mai rău chiar ca 
de obicei. Sincer acum, băiatul ăsta nu frecventase 
niciodată o şcoală adevărată şi se îmbrăca la fel ca 
un profesor debutant, cu pantaloni kaki, cămaşă 
încheiată până sus şi mocasini. Nu arată foarte rău, 
presupun. E destul de înalt şi în formă, iar părul lui 
nu e total aiurea. Are ochii tatei, iar colegele mele 
Liz şi Emma chiar mi-au spus, privindu-i poza, că 
e un tip tare, însă trebuie să fiu circumspectă în 
privinţa asta pentru că (a) e fratele meu şi (b) 
colegele mele sunt cam duse cu pluta. Când vine 
vorba de haine, Carter nu ştie ce-i aia tare nici 
dacă-l pici cu ceară. 

[O, nu te uita aşa la mine, Carter. Ştii că-i 
adevărat. ] 

În orice caz, n-ar fi trebuit să fiu prea dură cu el. 
Suporta dispariţia tatei chiar mai rău decât mine. 

Mamaie şi tataie stăteau de-o parte şi de alta a 
lui, părând destul de agitaţi. Ceainicul şi tava cu 
biscuiţi erau pe masă, dar nimeni nu se servea. 
Inspectorul-şef Williams mi-a ordonat să mă aşez 
pe singurul scaun rămas liber. Apoi a început să se 

plimbe plin de importanţă prin faţa şemineului. 
Alţi doi poliţişti stăteau în dreptul uşii — femeia de 
mai devreme şi un tip masiv, care nu-şi lua ochii 
de la biscuiţi. 

— Domnule şi doamnă Faust, a zis inspectorul 
Williams, mă tem că avem doi copii necooperanţi. 

Mamaie îşi frământa tivul rochiei. E greu de 
crezut că-i rudă cu mama. Mamaie e fragilă şi 
insipidă, ca o scândură, în timp ce în fotografii 
mama pare întotdeauna foarte fericită şi plină de 
viaţă. 

— Sunt doar nişte copii, a îngăimat ea. Ce vină 
au ei? 

— Pfui! a făcut bunicul. E ridicol, inspectore. 
Nu sunt responsabili! 

Tataie e un fost jucător de rugby. Are nişte braţe 
musculoase, o burtă mult prea mare pentru cămaşa 
sa şi ochii înfundaţi în orbite, de parcă i-ar fi vârât 
cineva acolo (de fapt, tata chiar făcuse aşa ceva cu 
ani în urmă, dar asta-i altă poveste). Tataie arată 
destul de înfricoşător. De obicei, oamenii se feresc 
din calea lui, dar inspectorul Williams nu părea 
impresionat. 

— Domnule Faust, a spus acesta, vă daţi seama 
ce vor titra ziarele de dimineaţă? „British Museum 
sub asediu. Piatra de la Rosetta distrusă.“ Ginerele 
dumneavoastră... 

— Fostul ginere, l-a corectat tataie. 

— ... a murit, cel mai probabil, în explozie sau a 
fugit, caz în care... 

— N-a fugit! am strigat. 

— ... trebuie să aflăm unde se găseşte, a 
continuat inspectorul. lar singurii martori, nepoţii 
dumneavoastră, refuză să-mi spună adevărul. 

— V-am spus adevărul, a zis Carter. Tata nu e 
mort. S-a scufundat prin podea. 

Inspectorul Williams s-a uitat la tataie, parcă 
spunându-i „Vedeţi? Apoi s-a întors către Carter. 

— Tinere, tatăl vostru a comis o infracțiune. Şi 
v-a lăsat pe voi să suportaţi consecinţele... 

— Nu-i adevărat! am izbucnit, şi vocea îmi 
tremura de furie. 

Nu-mi venea să cred că tata ne lăsase intenționat 
la mila poliției. Dar ideea că m-ar putea abandona 
— el bine, aşa cum poate am mai menționat, ăsta-i 
un punct mai sensibil. 

— Dragă, te rog, mi-a spus mamaie, domnul 
inspector nu-şi face decât meseria. 

— Şi-o face prost! am zis. 

— Ce-ar fi să bem cu toții un ceai? a sugerat 
mamaie. 

— Nu! am strigat în acelaşi timp cu Carter, ceea 
ce m-a făcut să-mi pară rău pentru mamaie, care 
practic s-a scufundat în canapea. 

— Vă putem acuza, m-a avertizat inspectorul, şi 
s-a întors către mine. Nu doar că putem, ci chiar o 
să... 

A îngheţat. Apoi a clipit de mai multe ori, de 
parcă uitase ce făcea. 

Tataie s-a încruntat. 

— ... inspectore? 

— Da..., a murmurat visător inspectorul-şef 
Williams. A dus mâna la buzunar şi a scos un 
carnețel albastru — un paşaport american. L-a 
aruncat în poala lui Carter. 

— Eşti deportat, a anunțat inspectorul. Ai 
douăzeci şi patru de ore pentru a părăsi țara. Dacă 
vom mai avea nevoie de tine pentru întrebări, vei fi 
contactat prin intermediul FBI-ului. 

Carter a rămas cu gura căscată. S-a uitat la mine 
şi mi-am dat seama că nu eram singura care credea 
că la mijloc era ceva necurat. Inspectorul îşi 
schimbase complet comportamentul. Fusese pe 
cale să ne aresteze. Eram sigură de asta. Apoi, din 
senin, îl deporta pe Carter? Până şi ceilalți ofiţeri 
de poliție păreau nedumeriţi. 

— Domnule? l-a întrebat polițista. Sunteţi 
sigur... 

— Tăcere, Linley. Voi doi puteți pleca. 

Poliţiştii au ezitat până când Williams i-a 
expediat cu un gest al mâinii. Aceştia au plecat şi 
au închis uşa după ei. 

— Staţi, a spus Carter. Tata a dispărut şi vreți ca 
eu să părăsesc ţara? 

— Tatăl tău e fie mort, fie fugar, fiule, a răspuns 
inspectorul. Deportarea e cea mai convenabilă 
variantă. S-a rezolvat deja. 

— Cine? a întrebat tataie. Cine a autorizat asta? 

— Ăăă... 

Inspectorul avea din nou privirea aia goală şi 
ciudată. 

— Autorităţile competente. Credeţi-mă, e mai 
bine decât la închisoare. 

Carter părea prea devastat pentru a vorbi, dar 
până a apuca să-i plâng de milă, inspectorul 
Williams s-a întors spre mine. 

— Dumneata la fel, domnişoară. 

Parcă m-ar fi lovit cu un baros. 

— Mă deportaţi pe mine? am întrebat. Eu aici 
locuiesc! 

— Eşti cetăţean american. lar în aceste condiţii, 
e mai bine să te întorci acasă. 

Am continuat să mă holbez la el. Apartamentul 
acesta era singura casă pe care o ştiam. Colegii de 
şcoală, camera mea, tot ce ştiam era aici. 

— Şi unde-ar trebui să plec? 

— Domnule inspector, a intervenit mamaie, cu 
vocea tremurând. Nu-i corect. Nu pot să cred... 

— Vă voi lăsa puţin să vă luaţi la revedere, a 
intervenit inspectorul. 

Apoi s-a încruntat, parcă uimit de propriile sale 
acţiuni. 

— Trebuie... trebuie să plec. 

Asta n-avea niciun sens, iar inspectorul părea 
să-şi dea seama, dar s-a îndreptat totuşi către uşă. 
Când a deschis-o, aproape c-am sărit de pe scaun, 
pentru că tipul în negru, Amos, era acolo. Îşi lăsase 
pe undeva trenciul şi pălăria, dar încă purta 

costumul cu dungi şi ochelarii rotunzi. În părul său 
împletit străluceau mărgele de aur. 

Am crezut că inspectorul îi va spune ceva sau va 
părea surprins, dar nici măcar nu l-a băgat în 
seamă pe Amos. A trecut chiar pe lângă el şi a 
dispărut în noapte. 

Amos a intrat şi a închis uşa. Mamaie şi tataie s- 
au ridicat. 

— Tu, a mormăl tataie. Ar fi trebuit să-mi dau 
seama. Dacă eram mai tânăr, te băteam măr. 

— Bună ziua, domnule şi doamnă Faust, a spus 
Amos. 

Ne-a privit pe Carter şi pe mine ca pe nişte 
probleme care trebuiau rezolvate. 

— E timpul să avem o discuţie. 


Amos s-a făcut comod. S-a trântit pe canapea şi 
şi-a turnat ceai. A început să ronţăie un biscuit, 
lucru destul de periculos, căci biscuiţii lui mamaie 
sunt oribili. 

Am crezut că lui tataie îi va exploda capul. Faţa 
1 s-a înroşit ca o sfeclă. S-a dus în spatele lui Amos 
şi a ridicat mâna de parcă ar fi vrut să-l lovească, 
dar Amos a continuat să-şi ronţăie biscuitul. 

— Vă rog să staţi jos, ne-a îndemnat el. 

Şi ne-am aşezat cu toţii. Era din cale-afară de 
ciudat — era ca şi cum am fi aşteptat acest ordin. 
Chiar şi tataie a lăsat mâna jos şi s-a îndreptat spre 
canapea. S-a aşezat lângă Amos şi a suspinat 
dezgustat. 

Amos îşi sorbea ceaiul şi mă privea cu o vagă 
neplăcere. Nu era corect, m-am gândit. Nu arătam 
Chiar atât de rău, având în vedere prin ce 
trecusem. Apoi s-a uitat la Carter şi a mormăit 
ceva. 

— Groaznică sincronizare, a murmurat. Dar n- 
avem de ales. Vor trebui să vină cu mine. 

— Poftim? am spus. Nu merg nicăieri cu un 
străin cu firimituri de biscuiţi pe faţă! 

Chiar avea firimituri de biscuiţi pe faţă, dar nu 
părea să-i pese, având în vedere că nu s-a ostenit 
să verifice. 

— Nu sunt un străin, Sadie, a spus. Nu-ţi 
aminteşti? 

Era neobişnuit să-l aud vorbindu-mi pe un ton 
atât de familiar. Mi-am dat seama că trebuia să-l 
cunosc. M-am uitat la Carter, dar părea la fel de 
intrigat ca mine. 

— Nu, Amos, a spus mamaie, tremurând. N-o 
poți lua pe Sadie. Am avut o înţelegere. 

— Julius a încălcat înţelegerea în seara asta, a 
zis Amos. Ştiţi că nu mai puteţi avea grijă de Sadie 
— mai ales după tot ce s-a întâmplat. Singura lor 
şansă e să vină cu mine. 

— De ce-am merge oriunde cu tine? a întrebat 
Carter. Aproape că te-ai certat cu tata! 

Amos a văzut geanta de lucru din poala lui 
Carter. 

— Văd c-ai păstrat geanta lui taică-tău. Asta-i 
bine. O să ai nevoie de ea. În privinţa certurilor, 
Julius şi cu mine ne-am certat din plin. În caz că n- 
al observat, Carter, am încercat să-l împiedic să 
facă ceva necugetat. Dacă m-ar fi ascultat, nu ne- 
am fi aflat în situația asta. 

N-aveam nici cea mai vagă idee despre ce 
vorbeşte, dar tataie părea să priceapă. 

— Voi şi superstiţiile voastre! V-am spus că nu 
vreau să am nicio legătură cu ele. 

Amos a arătat spre terasa din spate. Prin uşile de 
sticlă se vedeau luminile strălucitoare de pe 
Tamisa. Era o privelişte destul frumoasă noaptea, 
când nu se observa cât de distruse erau unele 
dintre clădiri. 

— Superstiţii, nu? a întrebat Amos. Şi totuşi aţi 
găsit o casă pe malul estic al fluviului. 

Faţa lui tataie a devenit şi mai roşie. 

— A fost ideea lui Ruby. A crezut că ne va 
proteja. Dar s-a înşelat în multe privinţe, nu-i aşa? 
De pildă, când a avut încredere în Julius şi în tine! 

Amos n-a părut deranjat. Mirosea interesant — a 
copal şi ambră, ca nişte condimente de pe vremuri, 
ca în magazinele cu beţişoare parfumate din 
Covent Garden. 

Şi-a terminat ceaiul şi a privit-o pe mamaie în 
ochi. 

— Doamnă Faust, ştiţi ce anume s-a declanşat. 
Poliția e ultimul lucru din lume de care trebuie să 
vă faceţi griji. 

Mamaie a înghițit în sec. 

— Tu... fu l-ai făcut pe inspector să se 
răzgândească. Tu l-ai făcut s-o deporteze pe Sadie. 

— Păi, ori asta, ori copiii erau arestaţi, a spus 
Amos. 

— Stai puţin, am spus. Tu l-ai făcut pe 
inspectorul Williams să se răzgândească? Cum? 

Amos a ridicat din umeri. 

— Nu-i ceva permanent. De fapt, ar trebui să 
ajungem la New York cam într-o oră, înainte ca 
inspectorul Williams să înceapă să se întrebe de ce 
te-a lăsat să pleci. 

Carter a râs neîncrezător. 

— Nu poţi ajunge de la Londra la New York 
într-o oră. Nici chiar cel mai rapid avion... 

— Nu, a fost de acord Amos. Nu cu avionul. 

S-a întors spre mamaie de parcă totul fusese 
stabilit dinainte. 

— Doamnă Faust, Carter şi Sadie au o singură 
opţiune sigură. Ştiţi asta. Vor veni la conacul din 
Brooklyn. Acolo îi pot proteja. 

— Ai un conac..., a spus Carter. În Brooklyn... 

Amos i-a aruncat un zâmbet amuzat. 

— Conacul familiei. Veţi fi în siguranţă acolo. 

— Dar tata... 

— Nu-l puteţi ajuta acum, a spus Amos cu 
tristeţe. Îmi pare rău, Carter. O să vă explic mai 
târziu, dar Julius ar vrea să fiți în siguranţă. Pentru 
asta va trebui să ne mişcăm repede. Mă tem că 
sunt singura voastră soluție. 

Asta nu-i prea bine, m-am gândit. Carter le-a 
aruncat o privire lui mamaie şi lui tataie. Apoi a 
dat din cap cu un aer posomorât. Ştia că ei nu-l vor 
în apropiere. Le-ar fi reamintit mereu de tata. Și 
da, era un motiv stupid să nu-ţi primeşti nepotul, 
dar asta era situaţia. 

— Ei bine, Carter poate face cum doreşte, am 
spus. Dar eu aici locuiesc. Şi n-o să mă faceţi să 
plec cu un străin, nu-i aşa? 

Am căutat sprijin la mamaie, dar ea se uita la 
milieurile cu dantelă de pe masă ca şi cum ar fi 
devenit brusc foarte interesante. 

— Tataie, sunt sigură că... 

Dar şi el mi-a evitat privirea. S-a întors spre 
Amos. 

— Îi poţi scoate din ţară? 

— Stați puţin! am protestat. 

Amos s-a ridicat şi şi-a şters firimiturile de pe 
jachetă. S-a dus la uşa dinspre terasă şi a privit 
spre fluviu. 

— Poliţiştii vor reveni în curând. Spuneţi-le 
orice doriţi. Nu ne vor găsi. 

— Ai de gând să ne răpești? am întrebat, uluită. 

M-am uitat la Carter. 

— Îţi vine să crezi? 

Carter şi-a pus pe umăr geanta de lucru. Apoi s- 
a ridicat, gata de plecare. Probabil că pur şi simplu 
dorea să iasă din apartamentul lui mamaie şi tataie. 

— Cum o să ajungem la New York într-o oră? l- 
a întrebat pe Amos. Ai spus că nu cu avionul. 

— Nu, a încuviinţat Amos. A atins fereastra cu 
degetul şi a desenat ceva pe condens — încă o 
nenorocită de hieroglifă. 


— O barcă, am spus — apoi mi-am dat seama că 
tradusesem cu voce tare, ceea ce n-ar fi trebuit să 
pot face. 

Amos m-a privit pe deasupra ochelarilor săi 
rotunzi. 

— Cum al... 

— Vreau să spun că ultima parte seamănă cu o 
barcă, mi-a scăpat. Dar cred că nu asta ai vrut să 
spui. E ridicol. 

— Priviţi! a strigat Carter. 

M-am înghesuit lângă el la uşa dinspre terasă. 
Pe chei era acostată o barcă. Dar să nu vă 
închipuiţi că era o barcă obişnuită. Era o barca 
egipteană din stuf, cu două torţe aprinse în faţă şi o 
cârmă mare în spate. O siluetă într-un trenci negru 
şi cu pălărie — probabil aparţinându-i lui Amos — se 
afla la cârmă. 

Recunosc, era pentru prima dată când rămâneam 
fără cuvinte. 

— Mergem cu asta..., a spus Carter. În 
Brooklyn... 

— Ar fi bine să plecăm, a spus Amos. 

M-am întors spre bunica. 

— Mamate, te rog! 

Şi-a şters o lacrimă de pe obraz. 

— Aşa-i cel mai bine, draga mea. Ar trebui s-o 
iei pe Brioşă. 

— A, da, a spus Amos. Nu cumva să uităm 
pisica. S-a întors spre scări. Ca la un semn, Brioşă 
s-a repezit în jos precum un fulger cu pete de 
leopard şi mi-a sărit în braţe. Nu mai făcuse asta 
niciodată. 

— Cine eşti? l-am întrebat pe Amos. 

Era clar că nu mai aveam ce face, dar cel puţin 
doream nişte răspunsuri. Nu putem pleca pur şi 
simplu cu un străin. 

— Nu sunt un străin. 

Amos mi-a zâmbit. 

— Fac parte din famile. 

Şi deodată mi l-am amintit, zâmbind şi 
spunându-mi „La mulţi ani, Sadie“. O amintire atât 
de veche, încât aproape că o uitasem. 

— Unchiul Amos? am întrebat, nesigură. 

— Aşa e, Sadie, a venit răspunsul. Sunt fratele 
lui Julius. Acum, haideţi. Avem cale lungă de 
făcut. 

5. Ne întâlnim cu maimuța 


CARTER 


Sunt iarăşi eu, Carter. Scuze. A trebuit să 
întrerupem puţin înregistrarea, pentru că eram 
urmăriți de... ei bine, o să ajungem şi la asta. 

Sadie vă povestea cum am plecat din Londra, 
nu-i aşa? 

Deci, în fine, l-am însoţit pe Amos la barca 
aceea neobişnuită acostată la chei. Duceam sub 
braţ geanta de lucru a tatei. Încă nu-mi venea să 
cred că el nu mai e. Mă simţeam vinovat că 
părăsesc Londra fără el, dar îl credeam pe Amos 
cel puţin într-o privinţă: în acel moment chiar nu-l 
puteam ajuta pe tata. N-aveam încredere în Amos, 
dar mi-am zis că, dacă vreau să aflu ce s-a 
întâmplat cu tata, trebuie să merg cu el. Era 
singurul care părea să ştie ceva. 

Amos a urcat la bordul bărcii de stuf. Sadie a 
sărit şi ea la bord, dar eu am ezitat. Mai văzusem 
asemenea bărci pe Nil, şi nu păreau foarte robuste. 

Erau, practic, ţesute din fibre vegetale, ca un 
covor plutitor gigantic. Mi-am zis că torțele din 
faţă nu sunt o idee prea bună, pentru că, dacă nu ne 
scufundam, puteam să luăm foc. În spate, cârma 
era mânuită de un tip micuţ care purta trenciul 
negru şi pălăria lui Amos. Pălăria era lăsată pe 
ochi, aşa că nu-i puteam vedea faţa. Mâinile şi 
picioarele 1 se pierdeau în faldunile hainei. 

— Cum se deplasează chestia asta? l-am 
întrebat pe Amos. Nu văd să aibă pânze. 

— Ai încredere în mine. 

Amos mi-a întins mâna. 

Era o noapte rece, dar când am păşit la bord m- 
am simţit brusc încălzit, de parcă lumina torţelor 
ne-ar fi învăluit într-o aură protectoare. În mijlocul 
bărcii se afla o colibă făcută din rogojini ţesute. 
Din braţele lui Sadie, Brioşă a adulmecat şi a scos 
un mârâit. 

— Luaţi loc înăuntru, a sugerat Amos. Călătoria 
s-ar putea să fie puţin cam dură. 

— O să stau în picioare, mulţumesc. 

Sadie a făcut un semn cu capul către tipul micuţ 
din spate. 

— Cine-i la cârmă? 

Amos s-a făcut că n-aude. 

— Ţineţi-vă bine! 

I-a făcut un semn din cap cârmaciului, iar barca 
a luat-o din loc. 

Era un sentiment greu de descris. Cunoşti 
furnicăturile din stomac când eşti în montagnes 
russes şi cazi în gol? Era ceva în genul ăla, doar că 
nu cădeam, iar senzația nu dispărea. Barca se 
deplasa cu o viteză uluitoare. Luminile oraşului au 
devenit neclare, apoi au fost înghițite de o ceaţă 
groasă. Sunete ciudate se auzeau în beznă: foşnete 
ŞI şuierături, pete îndepărtate, voci care şopteau 
în limbi necunoscute. 

Furnicăturile s-au transformat în greață. 
Sunetele au devenit atât de puternice, încât îmi 
venea să urlu. Apoi, dintr-odată, barca a încetinit. 
Zgomotele au încetat şi ceața s-a risipit. Luminile 
oraşului au devenit iar vizibile, mai luminoase 
decât înainte. 

Deasupra noastră se ridica un pod, mult mai 
înalt decât orice pod din Londra. Mi s-a întors 
stomacul pe dos. La stânga, am văzut un peisaj 
cunoscut — Chrysler Building şi Empire State 
Building. 

— Imposibil, am spus. Asta-i New Yorkul. 

Sadie arăta exact aşa cum mă simţeam eu. Încă 
o legăna pe Brioşă, care ţinea ochii închişi. Pisica 
părea să toarcă. 

— Nu se poate, a spus Sadie. Am călătorit doar 
câteva minute. 

Şi totuşi, eram aici, navigând pe East River, 
chiar pe sub Podul Williamsburg. Ne-am oprit la 
un mic doc pe partea cu Brooklynul. În faţă era o 
curte de fabrică plină de grămezi de fier vechi şi 
utilaje de construcţii abandonate. În mijloc, chiar 
la mal, se ridica un depozit industrial imens pictat 
din plin cu graffiti, cu ferestrele bătute în scânduri. 

— Ăsta nu-i un conac, a observat Sadie. 

Are un simţ de observaţie nemaipomenit. 

— Uită-te mai bine. 

Amos a arătat spre acoperişul clădirii. 

— Cum... cum al... 

Rămăsesem mut. Nu eram sigur de ce nu-l 
văzusem mai înainte, dar acum era clar: un conac 
cu cinci etaje cocoţat pe acoperişul depozitului, ca 
pe un blat de tort. 

— N-aveai cum să construieşti un conac acolo! 

— E o poveste lungă, a zis Amos. Dar aveam 
nevoie de un loc ferit. 

— ŞI ăsta-i malul estic? a întrebat Sadie. Ai spus 
ceva despre asta la Londra — că bunicii locuiesc pe 
malul estic. 

Amos a zâmbit. 

— Da. Foarte bine, Sadie. În Antichitate, malul 
estic al Nilului era întotdeauna partea celor vii, 
partea unde răsare soarele. Morţii erau îngropaţi la 
vest de fluviu. Era considerat un ghinion, chiar 
periculos să locuieşti acolo. Tradiţia e încă păstrată 
de... de ai noştri. 

— Ai noştri? am întrebat, dar Sadie a mai sărit 
cu o întrebare. 

— Deci nu poţi locui în Manhattan? a întrebat 
ea. 

Amos a privit spre Empire State Building şi s-a 
încruntat. 

— În Manhattan sunt alte probleme. Alţi zei. E 
mai bine să stăm separat. 

— Ce sunt? a întrebat Sadie. 

— S-o lăsăm aşa. 

Amos s-a îndreptat spre cârmaci. l-a smuls 
pălăria şi haina... şi dedesubt nu se afla nimeni. 
Pur şi simplu nu exista niciun cârmaci. Amos şi-a 
pus pălăria, şi-a pus haina pe braţ, apoi a făcu un 
semn spre o scară de metal care urca pe lângă 
depozit până la conacul de pe acoperiş. 

— Debarcarea s-a încheiat, a spus el. Bine aţi 
venit în cea de-a Douăzeci şi Una Nomă. 


— Gnomă? am întrebat, în timp ce-l urmam pe 
scări. Ca piticii? 

— Dumnezeule, nu, a spus Amos. Urăsc 
gnomii. Au un miros oribil. 

— Dar ai spus... 

— Nomă, am spus n-o-m-ă. Adică un cartier sau 
o regiune. E un termen străvechi, de când Egiptul 
era împărțit în patruzeci şi două de provincii. 
Astăzi, sistemul e un pic diferit. Ne-am extins la 
nivel mondial. Lumea e împărțită în trei sute 
şaizeci de nome. Egiptul, desigur, este cea dintâi. 
Măreţul New York este cea de-a douăzeci şi una. 

Sadie m-a privit şi şi-a răsucit degetul în dreptul 
tâmplei. 

— Nu, Sadie, a zis Amos, fără să se uite. Nu 
sunt nebun. Mai aveţi multe de învăţat. 

Am ajuns la capătul scărilor. Privind spre conac, 
îmi era greu să înţeleg ce văd. Casa avea cel puţin 
cincisprezece metri lățime, era construită din 
blocuri enorme de calcar şi avea ferestre cu cadre 
de oţel. În jurul ferestrelor erau gravate hieroglife, 
iar zidurile erau luminate, aşa că locul arăta ca o 
combinaţie de muzeu modern şi templu antic. Dar 
cel mai interesant era că, dacă întorceam privirea, 
întreaga clădire părea să dispară. Am încercat asta 
de mai multe ori, ca să fiu sigur. Dacă priveam 
conacul cu coada ochiului, nu mai era acolo. A 
trebuit să fac un efort să-mi fixez privirea pe el — 
chiar şi pentru asta am avut nevoie de multă 
voinţă. 

Amos s-a oprit în faţa intrării, care era de 
mărimea unei uşi de garaj — un cadru de lemn mare 
şi întunecat, fără nicio clanță sau încuietoare 
vizibilă. 

— Carter, după tine. 

— Ăăă... şi cum fac... 

— Tu cum crezi? 

Excelent, încă un mister. Eram pe punctul de a 
sugera să folosim capul lui Amos pe post de 
berbec şi să vedem dacă funcţionează. Apoi m-am 
uitat iar la uşă şi am avut o senzaţie ciudată. Am 
întins braţul. Încet, fără să ating uşa, mi-am ridicat 
braţul, iar uşa mi-a urmat mişcarea — ridicându-se 
până când a dispărut în tavan. 

Sadie a părut uluită. 

— Cum al... 

— Nu ştiu, am recunoscut, un pic jenat. O fi 
vreun senzor de mişcare? 

— Interesant. 

Amos părea puţin tulburat. 

— Eu n-aş fi făcut aşa, dar e foarte bine. 
Remarcabil de bine. 

— Mulţumesc... cred. 

Sadie a încercat să intre prima, dar de îndată ce 
a trecut pragul, Brioşă a mieunat şi a zgâriat-o de 
era s-o scape din braţe. 

Sadie a făcut un pas înapoi. 

— Care-i treaba, mâţă? 

— A, da, a spus Amos. Scuze. 

Şi-a pus mâna pe capul pisicii şi a rostit pe un 
ton foarte oficial: 

— Poţi intra. 

— Pisica are nevoie de permisiune? am întrebat. 

— E o situaţie specială, a spus Amos. 

Nu era tocmai o explicaţie, dar a intrat fără a 
mai spune vreun cuvânt. L-am urmat, şi de data 
asta Brioşă a stat liniştită. 

— O, Doamne... 

Sadie a rămas stupefiată. Şi-a întins gâtul ca să 
se uite la tavan şi am crezut c-o să-i cadă guma din 

gură. 

— Da, a spus Amos. Asta-i Marea Sală. 

Înţelegeam de ce se numeşte aşa. Plafonul cu 
grinzi de cedru se înălța până la etajul patru şi era 
susținut de piloni de piatră pe care erau gravate 
hieroglife. O combinație neobişnuită de 
instrumente muzicale şi arme antice egiptene 
decorau pereții. Trei niveluri de balcoane 
încercuiau încăperea, având şiruri de uşi cu vedere 
spre zona principală. Şemineul era suficient de 
mare ca să poţi parca o maşină în el şi avea 
deasupra un televizor cu plasmă şi canapele 
masive de piele pe ambele părţi. Pe podea se afla 
un covor din piele de şarpe, doar că avea 
doisprezece metri lungime şi patru metri şi 
jumătate lăţime — mai mare decât orice şarpe. 
Afară, prin pereţii de sticlă, se vedea terasa care 
înconjura casa. Acolo se aflau o piscină, o zonă de 
luat masa şi o vatră pentru foc. Iar în celălalt capăt 
al Marii Săli erau nişte uşi duble inscripţionate cu 
Ochiul lui Horus şi încuiate cu o jumătate de 
duzină de lacăte. M-am întrebat ce se afla în 
spatele lor. 

Dar adevărata piesă de rezistenţă era statuia din 
centrul Marii Săli. Era înaltă de nouă metri şi 
sculptată în marmură neagră. Ştiam că înfăţişează 
un zeu egiptean deoarece avea corp uman şi cap de 
animal — probabil o barză sau un cocor, cu un gât 
lung şi un cioc şi mai lung. 

Zeul purta haine antice — un kilt, panglică şi 
guler. Ținea o pană de scrib într-o mână şi un 
papirus deschis în cealaltă, de parcă tocmai ar fi 
scris hieroglifele inscripționate acolo: simbolul 
ankh — crucea egipteană cu buclă —, având un 
dreptunghi desenat în partea de sus. 


LOJI 

— Asta e! a exclamat Sadie. Per Ankh. 

M-am uitat la ea neîncrezător. 

— Cum se face că poți citi asta? 

— Habar n-am, a spus. Dar e evident, nu-i aşa? 
Semnul superior are forma unui plan de casă. 

— De unde-ai scos-o? E doar o casetă. 

Chestia e că avea dreptate. Am recunoscut 
simbolul, şi el chiar reprezenta imaginea 
simplificată a unei case cu o uşă, dar nu era ceva 
evident pentru majoritatea oamenilor, în special a 
celor care purtau numele Sadie. Însă ea părea 
absolut sigură. 

— Este o casă, a insistat ea. Şi simbolul de jos e 
ankh, simbolul vieții. Per Ankh — Casa Vieții. 

— Foarte bine, Sadie. 

Amos părea impresionat. 

— Iar asta-i o statuie a singurului zeu încă 
îngăduit în Casa Vieţii — cel puţin în situații 
normale. ÎI recunoşti, Carter? 

Doar atunci mi-am dat seama: pasărea era un 
ibis, o pasăre de apă egipteană. 

— Thoth*, am spus. Zeul cunoaşterii. 
Inventatorul scrisului. 

— Într-adevăr, a zis Amos. 

— Ce-i cu capetele de animale? a întrebat Sadie. 
Toţi zeii egipteni au capete de animale. Arată atât 
de caraghios... 

— În mod normal, nu se înfăţişează aşa, i-a 
răspuns Amos. Nu în viaţa reală. 

— În viaţa reală? am întrebat. Asta-i bună. 
Vorbeşti de parcă i-ai fi întâlnit în persoană. 

Expresia lui Amos nu m-a liniştit deloc. Părea 
să-şi fi amintit ceva neplăcut. 

— Zeii pot lua multe forme — de obicei de 
oameni sau de animale, dar ocazional iau o formă 
hibridă, ca aceasta. Sunt forțe elementare, mă 
înţelegeţi, un soi de verigă de legătură între om şi 
natură. Sunt înfăţişați cu capete de animale pentru 
a arată că există în două lumi diferite în acelaşi 
timp. Înţelegeţi? 

— Câtuşi de puţin, a recunoscut Sadie. 

— Mmm. 

Amos n-a părut surprins. 

— Da, mai aveți multe de învățat. În orice caz, 
zeul pe care-l aveți în faţă, Thoth, a înființat Casa 
Vieţii, iar acest conac e sediul regional. Sau cel 
puţin... a fost. Sunt singurul membru rămas din 
cea de-a Douăzeci şi Una Nomă. Sau am fost, până 
ați apărut voi. 

— Stai puțin. 

Aveam atâtea întrebări, că nu ştiam cu ce să 
încep. 

— Ce este Casa Vieții? De ce este Thoth 
singurul zeu îngăduit aici şi de ce eşti... 

— Carter, înţeleg cum te simți. 

Amos a zâmbit plin de înţelegere. 

— Dar lucrurile astea sunt mai uşor de discutat 
pe lumină. Trebuie să dormiţi, şi nu vreau să aveţi 
coşmaruri. 

— Crezi că pot să dorm? 

— Miau! 

Brioşă s-a întins în brațele lui Sadie şi a căscat 
de i-au trosnit fălcile. 

Amos a bătut din palme. 

— Khufu! 

Am crezut că strănutase, pentru că numele 
Khufu este neobişnuit, dar apoi un tip de niciun 
metru, cu blană aurie şi cămaşă violetă, a coborât 
pe scări, împiedicându-se. Mi-a trebuit o secundă 
ca să-mi dau seama că era un babuin care purta un 
tricou cu L.A. Lakers”. 

Babuinul a făcut un salt şi a aterizat în faţa 
noastră. Şi-a arătat colții şi a scos un sunet care era 
pe jumătate hohot, pe jumătate râgâială. Respirația 
îi mirosea a chipsuri nachos”. 

Tot ce am reuşit să îngaim a fost: 

— Lakers este echipa mea preferată! 

Babuinul s-a pălmuit peste cap şi a râgâit din 
nou. 

— O, Khufu te place, a spus Amos. Vă veţi 
înţelege de minune. 

— În regulă. 

Sadie părea uluită. 

— Ai un majordom maimuţă. De ce nu? 

Brioşă torcea în braţele lui Sadie, nederanjată 
defel de babuin. 

— Agh! mi s-a adresat Khufu. 

Amos a chicotit. 

— Vrea să joace unu la unu cu tine, Carter. Să 
vadă cum te descurci. 

Am început să mă foiesc. 

— Hm, da. Sigur. Poate mâine. Dar cum de 
înţelegi... 

— Carter, mă tem că va trebui să vă obişnuiţi cu 
o mulţime de lucruri, a spus Amos. Dar dacă aveţi 
de gând să supravieţuiți şi să-l salvaţi pe tatăl 
vostru, va trebui să vă odihniţi. 

— Scuze, a zis Sadie, ai spus „să supravieţuim 
şi să-l salvăm pe tata“? Poţi să detaliezi? 

— Mâine, a răspuns Amos. O să începem 
pregătirea dimineaţă. Khufu, condu-i, te rog, la 
camerele lor. 

— Ah-uh! a tăcut babuinul. 

S-a întors şi a urcat împleticit scările. Din 
păcate, tricoul cu Lakers nu-i acoperea complet şi 
posteriorul multicolor. 

Ne pregăteam să-l urmăm, când Amos a spus: 

— Carter, geanta de lucru, te rog. E mai bine 
dacă o închid în bibliotecă. 

Am ezitat. Aproape că uitasem de geanta de pe 
umăr, dar era tot ce mai rămăsese de la tata. Nu 
mai aveam nici măcar bagajele, pentru că erau încă 
reținute la British Museum. Sincer, fusesem 
surprins că poliţiştii nu luaseră geanta de lucru, dar 
niciunul nu păruse s-o observe. 

— O s-o primeşti înapoi, m-a asigurat Amos. La 
momentul potrivit. 

Mi-a cerut-o foarte politicos, dar ceva din 
privirea lui îmi spunea că nu prea am de ales. 

I-am dat geanta. Amos a luat-o cu grijă, de parcă 
ar fi fost plină cu explozive. 

— Ne vedem dimineaţă. 

S-a întors şi s-a îndreptat spre uşile zăvorâte. 
Uşile s-au deschis şi s-au depărtat suficient pentru 
ca Amos să intre fără ca noi să putem vedea ce se 
află dincolo. Apoi lanţurile s-au ferecat din nou în 
spatele lui. 

M-am uitat la Sadie, neștiind ce să fac. Nu părea 
prea distractiv să rămânem de capul nostru în 
Marea Sală, cu statuia înfricoşătoare a lui Thoth, 
aşa că l-am urmat pe Khufu pe scări. 


Sadie şi cu mine primiserăm camere învecinate 
la etajul al treilea, şi trebuie să recunosc că erau 
mai cool decât orice alt loc în care mai stătusem. 

Aveam propria bucătărie, complet dotată cu 
gustările mele preferate: bere de ghimbir [Nu, 
Sadie. Nu e un suc pentru bătrâni! Ţine-ţi gura!], 
Twix şi Skittles. Era incredibil! De unde ştia Amos 
ce îmi place? Televizorul, computerul şi sistemul 
audio erau toate de ultimă generație. La baie se 
afla pastă de dinţi, deodorant, mărcile pe care le 
foloseam de obicei. Patul uriaş era şi el minunat, 
deşi perna era cam ciudată. Nu era o pernă din 
material textil, ci o tetieră de fildeş ca acelea din 
mormintele egiptene. Era decorată cu lei şi 
(desigur) alte hieroglife. 

Camera avea chiar şi o terasă care dădea spre 
portul New York, iar în depărtare se vedeau 
Manhattanul şi Statuia Libertăţii, dar uşile glisante 
din sticlă erau închise ermetic. A fost primul 
indiciu că ceva nu era în regulă. 

M-am întors să-l caut pe Khufu, dar acesta 
dispăruse. Uşa camerei mele era închisă. Am 
încercat s-o deschid, dar era încuiată. 

Un glas înăbuşit s-a auzit din camera de alături. 

— Carter? 

— Sadie! 

Am încercat uşa de la camera de alături, dar şi 
aceasta era încuiată. 

— Suntem prizonieri, a spus ea. Crezi că 
Amos... Adică, putem avea încredere în el? 

După tot ce văzusem azi, n-aveam încredere în 
nimic, dar simţeam teama din vocea lui Sadie. Asta 
a stârnit un sentiment necunoscut în mine — parcă 
ar fi trebuit s-o liniştesc. Ideea era ridicolă. Sadie 
păruse întotdeauna mult mai curajoasă decât mine 
— făcea ce dorea, nu-i păsa de consecinţe. Eu eram 
cel sperios. Dar acum simţeam că trebuie să joc un 
rol pe care nu-l mai jucasem de mult, mult timp: 
cel de frate mai mare. 

— Totul va fi bine. 

Am încercat să par sigur pe mine. 

— Ştii ceva, dacă Amos ar fi vrut să ne 
rănească, ar fi putut s-o facă până acum. Încearcă 
să dormi. 

— Carter? 

— Da? 

— A fost magie, nu-i aşa? Ce s-a întâmplat cu 
tata la muzeu. Barca lui Amos. Casa asta. Totul e 
magie. 

— Cred că da. 

Am auzit cum oftează. 

— Bun. Cel puţin nu sunt nebună. 

— Noapte bună! am strigat. 

Şi mi-am dat seama că nu-i mai spusesem asta 
lui Sadie de când locuiserăm împreună la Los 
Angeles, pe vremea când trăia mama. 

— Mi-e dor de tata, a spus ea. De-abia îl 
cunoşteam, ştiu, dar... mi-e dor de el. 

Mi-au dat lacrimile, dar am respirat adânc. N- 
aveam de gând să mă dau bătut. Sadie avea nevoie 
de mine. Tata avea nevoie de noi. 

— O să-l găsim, i-am spus. Vise plăcute. 

Am aşteptat, dar singurul lucru pe care l-am 
auzit venea de la Brioşă, care mieuna şi alerga, 
cercetând noul ei spaţiu. Cel puţin, ea nu părea 
nefericită. 

M-am pregătit de culcare şi m-am suit în pat. 
Păturile erau confortabile şi călduroase, dar perna 
era cam ciudată. Îmi dădea dureri de gât, aşa c-am 
pus-o pe podea şi m-am culcat fără ea. 

A fost prima mare greşeală. 

6. Mic dejun cu un crocodil 


CARTER 


Nici nu-mi găsesc cuvintele. N-a fost un coşmar. 
A fost ceva mult mai real şi mai înfricoşător. 

Când eram pe punctul de a adormi, am început 
să mă simt imponderabil. M-am ridicat în aer, m- 
am întors şi mi-am zărit propriul corp adormit. 

„Voi muri“, mi-a trecut prin cap. Dar nu era 
vorba de asta. Nu eram o fantomă. Luasem o nouă 
formă, din aur sclipitor, cu aripi în loc de braţe. 
Eram un fel de pasăre. [Nu, Sadie, nu un pui. Mă 
laşi să povestesc, te rog?] 

Ştiam că nu visez, pentru că eu nu visez color. 
Cu siguranţă nu visez cu toate cele cinci simţuri. 
Camera mirosea vag a iasomie. Auzeam bulele de 
dioxid de carbon din doza de bere de ghimbir pe 
care o lăsasem deschisă pe noptieră. Simţeam că- 
mi trece un vânt rece prin pene şi am realizat că 
ferestrele erau deschise. Nu doream să plec, dar un 
curent puternic m-a tras din cameră ca pe-o frunză 
luată de vânt. 

Luminile conacului au pălit în urma mea. 
Orizontul New Yorkului a devenit neclar şi a 
dispărut. Treceam prin ceaţă şi întuneric, auzind 
voci ciudate care şopteau peste tot în jur. Simţeam 
furnicături în stomac la fel ca mai devreme, pe 
barca lui Amos. Apoi ceața s-a evaporat şi m-am 
trezit altundeva. 

Pluteam deasupra unui munte golaş. Dedesubt, 
la mare distanţă, reţeaua de lumini a oraşului se 
întindea de-a lungul văii. Sigur nu era New Yorkul. 
Era noapte, dar îmi dădeam seama că sunt în 
deşert. Vântul era atât de uscat, că-mi simţeam 

pielea feţei ca de hârtie. Şi ştiu că n-are sens, dar 
îmi simţeam faţa de om, de parcă o parte din mine 
nu se transformase într-o pasăre. [Bine, Sadie. 
Sunt un pui cu cap de Carter. Eşti fericită acum?] 

Dedesubt, pe o culme, se aflau două siluete. Nu 
păreau să mă observe, şi mi-am dat seama că nu 
mai străluceam. De fapt, eram invizibil şi pluteam 
prin beznă. Nu distingeam prea clar cele două 
siluete, dar vedeam că nu sunt omeneşti. Când m- 
am uitat mai bine, am văzut că una era scundă, 
ghemuită şi fără păr, cu o piele slinoasă care lucea 
în lumina stelelor — ca un amfibian care stă pe 
picioarele din spate. Cealaltă era înaltă şi slabă ca 
o sperietoare de ciori, cu gheare de cocoş în loc de 
picioare. Nu-i vedeam prea bine faţa, dar părea 
roşie şi umedă şi... în fine, să zicem doar că eram 
bucuros că n-o văd mai bine. 

— Unde e? a croncănit nervos cel cu înfăţişare 
de broască râioasă. 

— Încă nu şi-a găsit o gazdă permanentă, a 
răspuns arțăgos tipul cu picioare de cocoş. Poate 
apărea doar pentru scurt timp. 

— Eşti sigur că ăsta-i locul? 

— Da, prostule! Va ajunge numaidecât... 

O formă de foc a apărut pe culme. Cele două 
creaturi s-au aruncat la pământ, târându-se prin 
nisip, şi m-am rugat din toate puterile să fiu cu 
adevărat invizibil. 

— Stăpâne! a spus broscoiul. 

Chiar şi în întuneric, nou-venitul era greu de 
zărit — doar silueta unui bărbat cuprins de flăcări. 

— Cum se numeşte locul ăsta? a întrebat 
bărbatul. Şi imediat ce-a deschis gura, am ştiut că-i 
tipul care-l atacase pe tata la British Museum. 
Toată teama pe care o simţisem la muzeu a revenit 
deîndată,  paralizându-mă. Mi-am amintit că 
încercasem să ridic piatra aia nenorocită şi s-o 
arunc, dar nu reuşisem s-o fac. Îl dezamăgisem 
tare pe tata. 


65 


— Stăpâne, a spus Picior-de-Cocoş. Muntele se 
numeşte Camelback. Oraşul se numeşte Phoenix. 

Bărbatul în flăcări a izbucnit în râs, hohotind cu 
glas tunător. 

— Phoenix. Cât de potrivit! Şi deşertul care 
seamănă atât de bine cu cel de acasă. Tot ce trebuie 
acum e să fie golit de viaţă. Deşertul trebuie să fie 
un loc steril, nu credeţi? 

— O, da, stăpâne, a încuviinţat broscoiul. Dar 
ce-i cu ceilalți patru? 

— Unul a fost deja înmormântat, a spus bărbatul 
în flăcări. Cea de-a doua e slabă. Va fi uşor de 
manipulat. Aşa că mai rămân doar doi. Mă voi 
ocupa de ei în curând. 

— Ăăă... şi cum anume? a întrebat broscoiul. 
Bărbatul în flăcări a devenit şi mai strălucitor. 

— Eşti un mormoloc cam curios, nu crezi? 

A îndreptat degetul spre broscoi, iar pielea bietei 
creaturi a început să scoată aburi. 

— Nu! a implorat broscoiul. Nuuu! 

Nici nu m-am putut uita. Nu vreau să descriu ce 
s-a întâmplat. Dar dac-ai auzit ce se întâmplă când 
nişte copii cruzi toarnă sare peste melci, îți poți 
face o idee despre ce s-a întâmplat cu broscoiul. În 
scurt timp, din el n-a mai rămas nimic. 

Picior-de-Cocoş a făcut temător un pas înapoi. Îl 
înţelegeam. 

— O să construim templul meu aici, a spus 
bărbatul în flăcări, de parcă nu s-ar fi întâmplat 
nimic. Acest munte îmi va sluji ca loc de cult. 
Când va fi gata, voi invoca furtuna cea mai mare 
văzută vreodată. Voi curăța totul. Totul. 

— Da, stăpâne, a încuviinţat rapid Picior-de- 
Cocoş. Şi ăăă... dacă îmi permiteţi o sugestie, 
stăpâne, pentru a vă spori puterea... 

Creatura s-a aplecat, a făcut un pas înainte, de 
parcă ar fi vrut să-i şoptească ceva la ureche 
bărbatului în flăcări. 

Tocmai când credeam că Picior-de-Cocoş se va 
transforma într-un pui prăjit, i-a spus ceva tipului 

în flăcări, dar n-am înţeles ce, iar tipul în flăcări și- 
a sporit strălucirea. 

— Excelent! Dacă poți face asta, vei fi răsplătit. 
Dacă nu... 

— Am înţeles, stăpâne. 

— Pleacă, atunci, a spus bărbatul în flăcări. Fă 
astfel încât forţele noastre să se dezlănţuie. Începe 
cu cei care au gâtul lung. Asta ar trebui să-i 
înmoaie. Prinde-i pe cei tineri şi adu-mi-i. Îi vreau 
vii, înainte de a apuca să afle ce puteri au. Nu mă 
dezamăgi. 

— Nu, stăpâne. 

— Phoenix..., a spus gânditor bărbatul în 
flăcări. Îmi place foarte mult. 

A cuprins orizontul cu mâna, de parcă şi-ar fi 
imaginat oraşul acoperit de flăcări. 

— În curând, mă voi ridica din cenuşa ta. Va fi 
un excelent cadou pentru ziua mea. 


M-am trezit înapoi, în corpul meu, iar inima îmi 
bătea nebunește. Mă simţeam cald, de parcă tipul 
în flăcări ar fi început să mă prăjească. Apoi mi-am 
dat seama că aveam o pisică pe piept. 

Brioşă mă privea cu ochii pe jumătate închişi. 

— Miau! 

— Cum ai intrat? am murmurat. 

M-am ridicat şi, timp de o secundă, n-am fost 
sigur unde mă aflu. Vreun hotel dintr-un alt oraş? 
Am vrut să-l strig pe tata... când mi-am amintit. 

Ieri. Muzeul. Sarcofagul. 

Realitatea era atât de dură, că de-abia reuşeam 
să respir. 

„Termină“, mi-am zis. „N-ai vreme să-ţi plângi 
de milă.“ Şi ştiu că sună ciudat, dar vocea din 
capul meu părea cumva diferită — ca a unei 
persoane mai în vârstă, mai puternice. Fie ăsta era 
un semn bun, fie înnebuneam. 

„Aminteşte-ţi ce ai văzut“, spunea vocea. „Le 
urmăreşte. Trebuie să fii pregătit.“ 

Tremuram. Aş fi vrut să cred c-a fost doar un vis 
urât, dar ştiam că nu-i aşa. Trecusem prin prea 
multe în ultima zi ca să mă îndoiesc de ceea ce 
văzusem. Nu ştiu cum, dar îmi părăsisem corpul în 
timp ce dormeam. F'usesem la Phoenix — la câteva 
mii de kilometri distanţă. 

Tipul în flăcări fusese acolo. Nu înţelesesem 
prea multe, dar spusese că-şi va trimite trupele 
pentru a-i captura pe cei tineri. Ha, mă întreb cine 
puteau fi? 

Brioşă a sărit din pat şi a adulmecat tetiera de 
fildeş, privindu-mă de parcă încerca să-mi spună 
ceva. 

— Poţi s-o păstrezi, i-am zis. E incomodă. 

Şi-a frecat capul de ea şi m-a privit acuzator. 

— Miau! 

— Cum zici tu, mâţă. 

M-am ridicat şi am făcut un duş. Când am vrut 
să mă îmbrac, am descoperit că vechile mele haine 
dispăruseră în noapte. Toate hainele din dulap erau 
de mărimea mea, însă mult diferite de cele cu care 
eram obişnuit — şalvari cu şiret şi cămăși largi, din 
pânză albă, şi nişte haine pentru vreme rece, în 
genul celor purtate de fe/lahin, ţăranii din Egipt. 
Nu erau tocmai stilul meu. 

Lui Sadie îi place să-mi spună că nu am un stil. 
Se plânge că mă îmbrac ca un bătrân — cămaşă 
încheiată până sus, pantaloni şi pantofi. Bine, 
poate aşa e. Dar iată de ce: tata mi-a împuiat capul 
că trebuie să fiu mereu îmbrăcat la patru ace. 

Îmi amintesc prima dată când mi-a explicat asta. 
Aveam zece ani. Eram în drum spre aeroportul din 
Atena, afară erau patruzeci şi patru de grade şi mă 
plângeam că vreau să port pantaloni scurți şi 
tricou. De ce nu puteam să mă îmbrac confortabil? 
Nu mergeam în vreun loc sofisticat — pur şi simplu 
călătoream. 

Tata mi-a pus mâna pe umăr. 

— Carter, nu mai eşti mic. Eşti un tânăr afro- 
american. Oamenii te vor judeca mai aspru, aşa că 


68 


trebuie să arăţi întotdeauna impecabil. 

— Nu-i corect! am insistat. 

— Corectitudine nu e când toată lumea primeşte 
acelaşi lucru, a spus tata. Corectitudine e când 
toată lumea primeşte ceea ce are nevoie. lar 
singura cale de a obține ceea ce ai nevoie e să te 
descurci singur. Înţelegi? 

I-am spus că nu înţeleg. Dar am făcut totuşi ce 
îmi ceruse — cum ar fi să fiu interesat de Egipt, de 
baschet şi de muzică. Cum ar fi să călătoresc cu o 
singură valiză. Mă îmbrăcam aşa cum îşi dorea 
tata pentru că tata are, de obicei, dreptate. De fapt, 
nu ştiu ca el să fi greşit vreodată... până în noaptea 
de la British Museum. 

În fine, mi-am pus hainele de pânză din dulap. 
Papucii erau confortabili, deşi sincer mă îndoiam 
că m-ar fi ajutat la fugă. 

Uşa camerei lui Sadie era deschisă, dar ea nu era 
acolo. 

Din fericire, uşa dormitorului meu nu mai era 
închisă. Brioşă mi s-a alăturat şi am coborât, 
trecând pe lângă multe camere neocupate. Conacul 
ar fi putut găzdui cu uşurinţă o sută de oameni, dar 
părea pustiu şi trist. 

Jos, în Marea Sală, Khufu, babuinul, stătea pe 
canapea cu o minge de baschet între picioare şi 
ținea în mâini o bucată de carne cu aspect dubios, 
acoperită cu pene roz. Televizorul era pe canalul 
ESPN şi Khufu se uita la selecțiuni din meciurile 
serii trecute. 

— Hei, am zis, deşi îmi venea greu să vorbesc 
cu el. Lakers au câştigat? 

Khufu m-a privit şi a bătut mingea de parcă ar fi 
vrut să joace. 

— Agh, agh. 

Avea o pană de culoare roz agăţată de bărbie şi 
vederea ei a făcut să mi se întoarcă stomacul pe 
dos. 

— Ăăă... în regulă, am spus. Jucăm mai târziu, 
bine? 

I-am văzut pe Sadie şi pe Amos pe terasă, luând 
micul dejun lângă piscină. Trebuie să fi fost 
groaznic de frig, dar în vatră era aprins focul, şi 
nici lui Amos, nici lui Sadie nu părea să le fie rece. 
M-am îndreptat spre ei, apoi am ezitat în faţa 
statuii lui Thoth. La lumina zilei, zeul cu cap de 
pasăre nu părea chiar atât de înfricoşător. Totuşi, 
puteam să jur că ochişorii aceia răi mă priveau 
aşteptând ceva. 

Ce spusese tipul în flăcări noaptea trecută? Ceva 
despre cum trebuia să ne prindă înainte să aflăm ce 
puteri avem. Părea ridicol, dar pentru o clipă am 
simţit un val de putere — ca seara trecută, când 
deschisesem uşa doar ridicând braţul. Simţeam că, 
de-aş fi vrut, aş fi putut ridica orice, chiar şi statuia 
de nouă metri înălțime. Am înaintat, parcă în 
transă. 

Brioşă mieuna nerăbdătoare şi mi se freca de 
picior. Senzaţia a dispărut. 

— Ai dreptate, i-am spus pisicii. Proastă idee. 

În plus, simţeam deja mirosul micului dejun — 
pâine prăjită, bacon, ciocolată caldă — şi n-o 
puteam învinovăţi pe Brioşă că se grăbeşte. Am 
urmat-o pe terasă. 

— A, Carter, a spus Amos. Crăciun fericit, 
băiete. Vino! 

— Era şi timpul, a mormăit Sadie. M-am trezit 
de un secol. 

Dar ne-am privi în ochi pentru o clipă, de parcă 
ne-am fi gândit la acelaşi lucru: Crăciunul. Nu mai 
petrecuserăm dimineaţa de Crăciun împreună de la 
moartea mamei. Mă întrebam dacă Sadie îşi mai 
aminteşte cum obişnuiam să facem decoraţiuni din 
aţă şi din beţele de la acadele. Amos şi-a turnat o 
ceaşcă de cafea. Hainele lui semănau cu cele 
purtate cu o zi înainte, şi trebuie să recunosc că 
tipul avea stil. Costumul său făcut la comandă era 
din lână albastră, purta o pălărie asortată, iar în 
părul proaspăt împletit avea lapislazuli de un 
albastru-închis, una dintre pietrele pe care 

egiptenii le folosesc adesea pentru bijuterii. Până şi 
ochelarii erau asortaţi. Lentilele rotunde aveau o 
nuanţă albăstruie. Un saxofon tenor stătea pe un 
suport lângă vatră — şi mi l-am închipuit cântând o 
serenadă pentru East River. 

Sadie era îmbrăcată într-o ţinută albă, ca a mea, 
dar reuşise cumva să-şi păstreze bocancii militari. 
Probabil că se culcase cu ei în picioare. Arăta 
destul de caraghios cu şuviţele ei roşii şi 
costumaţia asta, dar din moment ce nici eu nu 
eram mai breaz, nu prea aveam cum să-mi bat joc 
de ea. 

— Ăăă... Amos? am întrebat. Sper că n-aveai 
păsări de companie! Khufu mănâncă ceva cu pene 
roz. 

Amos a sorbit din cafea. 

— Îmi pare rău dacă te-a deranjat. Khufu e 
foarte pretențios. Mănâncă doar alimente care se 
termină în o. Dorito'*, burrito, flamingo. 

Am clipit. 

— Ai spus... 

— Carter! m-a avertizat Sadie. 

Părea niţel îngreţoşată, de parcă avusese deja 
această discuție. 

— Las-o baltă. 

— Bine, am spus. Nu mai întreb nimic. 

— Te rog, Carter, serveşte-te! 

Amos a arătat spre o masă lungă plină cu 
mâncare. 

— Apoi o să vă dau nişte explicaţii. 

N-am văzut niciun flamingo pe masă, ceea ce nu 
mă deranja, dar în rest erau cam de toate. Am 
înhăţat nişte clătite cu unt şi sirop, nişte bacon şi 
un pahar de suc de portocale. 

Apoi am observat cu coada ochiului o mişcare. 
M-am uitat spre piscină. O chestie lungă şi 
deschisă la culoare aluneca imediat sub luciul apei. 

Era să scap farfuria. 

— Ăsta e... 

— Un crocodil, a confirmat Amos. Pentru 
noroc. E albinos, dar te rog să nu pomeneşti de 
asta. E sensibil. 

— Numele lui e Filip al Macedoniei, m-a 
informat Sadie. 

Nu înţelegeam cum de Sadie lua totul atât de 
calm, dar mi-am zis că, dacă ea nu se sperie, nici 
eu n-ar trebui s-o fac. 

— E un nume lung, am spus. 

— E un crocodil lung, a zis Sadie. O, şi îi place 
baconul. 

Pentru exemplificare, a aruncat peste umăr o 
bucată de bacon. Filip a ţâşnit din apă şi a prins 
trataţia. Pielea lui era de un alb pur, şi avea ochii 
roz. Avea o gură atât de mare, c-ar fi putut înghiți 
un porc întreg. 

— E destul de inofensiv cu prietenii mei, m-a 
asigurat Amos. Pe vremuri, niciun templu nu era 
complet fără un lac plin de crocodili. Sunt nişte 
fiinţe magice puternice. 

— Corect, am spus. Deci babuin, crocodil... 
mai ai ceva animale de companie despre care ar 
trebui să ştiu? 

Amos a căzut pe gânduri un moment. 

— Vizibile? Nu, cred că astea-s toate. 

M-am aşezat cât mai departe de piscină. Brioşă 
mi se învârtea printre picioare şi torcea. Speram că 
are destulă minte să nu se apropie de crocodili 
magici pe nume Filip. 

— Aşadar, Amos, am zis, între două îmbucături 
de clătită. Explicații! 

— Da, a încuviinţat el. Cu ce să încep... 

— Cu tata, a sugerat Sadie. Ce s-a întâmplat cu 
el? 

Amos a inspirat adânc. 

— Julius a încercat să invoce un zeu. Din 
păcate, a reuşit. 

Mi-era destul de greu să-l iau în serios pe Amos, 
care vorbea despre invocarea zeilor în timp ce 
întindea unt pe o chiflă. 

— Un zeu anume? am întrebat pe un ton 
normal. Sau a invocat un zeu generic? 

Sadie m-a lovit cu piciorul pe sub masă. S-a 
încruntat, de parcă ar fi crezut într-adevăr ce 
spunea Amos. 

Amos a muşcat din chiflă. 

— Există mulți zei egipteni, Carter. Dar tatăl tău 
îl căuta pe unul anume. 

M-a privit cu subînţeles. 

— Osiris, mi-am amintit. Când tata stătea în faţa 
Pietrei de la Rosetta, a spus: „Osiris, vino!“ Dar 
Osiris e o legendă. O fantezie. 

— Aş vrea eu să fie adevărat. 

Amos a privit peste East River, spre Manhattan, 
care strălucea în soarele dimineţii. 

— Egiptenii antici nu erau nebuni, Carter. Ei au 
construit piramidele. Au creat primul mare stat- 
națiune. Civilizaţia lor a durat mii de ani. 

— Da, am spus. lar acum au dispărut. 

Amos a clătinat din cap. 

— O moştenire atât de puternică nu dispare. În 
comparaţie cu egiptenii, grecii şi romanii au fost 
mici copii. Naţiunile moderne ca Marea Britanie şi 
America? Clipe efemere. Cel mai vechi leagăn al 
civilizaţiei, cel puţin al civilizaţiei occidentale, este 
Egiptul. Uitaţi-vă la piramida de pe bancnota de un 
dolar. Uitaţi-vă la Monumentul Washington — cel 
mai mare obelisc egiptean din lume. Egiptul e încă 
foarte viu. ŞI, din păcate, la fel şi zeii lui. 

— Să fim serioşi, am zis. Vreau să spun că... şi 
dacă aş crede că există magie... Să crezi în zeii 
antici e cu totul altceva. Glumeşti, nu? 

Dar chiar în timp ce vorbeam, mi-am amintit de 
tipul în flăcări de la muzeu, de felul în care 
împrumuta succesiv chip de om şi de animal. Şi de 
statuia lui Thoth, de felul în care mă urmăreau 
ochii lui. 

— Carter, a spus Amos, egiptenii nu erau nebuni 
să creadă în nişte zei imaginari. Fiinţele pe care le- 
au descris în miturile lor sunt foarte, foarte reale. 

Odinioară, preoții din Egipt le cereau acestor zei 
să-şi canalizeze puterile şi să facă anumite lucruri 
neobişnuite. Asta stă la originea a ceea ce numim 
acum magie. La fel ca multe altele, şi magia a fost 
inventată de către egipteni. Fiecare templu avea o 
secțiune de magicieni numită Casa Vieţii. 
Magicienii lor erau renumiți în întreaga lume 
antică. 

— lar tu eşti un magician egiptean. 

Amos a dat din cap aprobator. 

— La fel şi tatăl tău. Ai putut vedea şi singur 
noaptea trecută. 

Am ezitat. Nu puteam să neg că tata făcuse nişte 
lucruri neobişnuite la muzeu — nişte lucruri care 
aduceau cu magia. 

— Dar e arheolog, am spus cu încăpățânare. 

— Asta-i acoperirea lui. Vă amintiţi că se 
specializase în traducerea unor vrăji vechi, care 
sunt foarte greu de înţeles dacă nu practici magia 
tu însuţi. Familia noastră, familia Kane, a făcut 
parte din Casa Vieţii aproape de la început. Iar 
famila mamei voastre e aproape la fel de veche. 

— Familia Faust? 

Am încercat să mi-i imaginez pe bunica şi pe 
bunicul Faust practicând magia, dar cu excepția 
cazului în care a te uita la meciuri de rugby la 
televizor şi a arde fursecuri poate fi considerat 
magie, mi-era imposibil să fac asta. 

— Ei n-au mai practicat magia de multe 
generaţii, a recunoscut Amos. Asta până la mama 
voastră. Dar, într-adevăr, e o linie de sânge foarte 
veche. 

Sadie a clătinat din cap cu neîncredere. 

— Deci, acum şi mama practica magia. 
Glumeşti? 

— Nu-i nicio glumă, ne-a asigurat Amos. Voi 
doi... în voi se combină sângele a două familii 
vechi, ambele având o relaţie lungă şi complicată 
cu zeii. Sunteţi cei mai puternici copii Kane 
născuţi în ultimele secole. 

Am încercat să diger informaţia. În acel 
moment, nu mă simţeam puternic. Mă simţeam 
rău. 

— Vrei să spui că părinții noştri se închinau în 
secret unor zei cu capete de animale? am întrebat. 

— Nu se închinau, m-a corectat Amos. La 
sfârşitul Antichității, egiptenii au aflat că zeii lor 
nu trebuiau adoraţi. Zeii sunt nişte fiinţe puternice 
şi nişte forţe primare, dar nu sunt divini în sensul 
în care ni-l imaginăm pe Dumnezeu. Sunt entităţi 
create, ca muritorii, doar că au mult mai multă 
putere. Îi putem respecta, ne putem teme de ei, le 
putem folosi puterea sau putem chiar să luptăm cu 
ei pentru a-i ţine sub control... 

— Să luptăm cu zeii? l-a întrerupt Sadie. 

— Tot timpul, a asigurat-o Amos. Dar nu ne 
închinăm la ei. Thoth ne-a învăţat asta. 

M-am uitat la Sadie, aşteptând sprijin. Bătrânul 
trebuie să fi fost nebun. Dar Sadie părea să creadă 
fiecare cuvânt. 

— Deci..., am spus. De ce a spart tata Piatra de 
la Rosetta? 

— O, sunt convins că n-a vrut s-o spargă, a spus 
Amos. Ideea asta l-ar fi îngrozit. De fapt, bănuiesc 
că frații mei din Londra au reparat deja 
stricăciunile. Curatorii îşi vor verifica în curând 
seifurile şi vor descoperi că Piatra de la Rosetta a 
supravieţuit în mod miraculos exploziei. 

— Dar a fost spulberată într-un milion de 
bucăţi! am spus. Cum ar putea-o repara? 

Amos a luat o farfurioară şi a aruncat-o pe 
podeaua din piatră. Farfurioara s-a făcut praf pe 
loc. 

— Asta înseamnă să distrugi, a spus Amos. Aş 
fi putut s-o fac cu ajutorul magiei — ha-di —,dar e 
mai simplu s-o sparg. Şi acum... 

Amos şi-a întins braţul. 

— Uneşte. Hi-nehm. 

Un simbol hieroglific albastru a apărut în aer 
arzând deasupra palmei lui. 

Bucăţile farfurioarei i-au zburat în mână şi s-au 
reasamblat ca un puzzle, chiar şi cele mai mici 
fragmente lipindu-se la loc. Amos a pus farfurioara 
la loc pe masă în stare perfectă. 

— Ce scamatorie..., am îngăimat. 

Am încercat să par calm, dar mă gândeam la 
toate ciudăţeniile care ni se întâmplaseră mie şi 
tatei de-a lungul anilor, cum ar fi cea cu pistolarii 
din hotelul de la Cairo, care sfârşiseră agăţaţi de un 
candelabru. E posibil ca tata să fi făcut asta 
folosindu-se de o vrajă? 

Amos a turnat lapte în farfurioară şi a pus-o pe 
aceasta jos. Brioşă s-a apropiat în fugă. 

— În orice caz, tatăl vostru n-ar fi deteriorat în 
mod intenţionat o relicvă. Pur şi simplu, nu şi-a dat 
seama câtă putere avea în ea Piatra de la Rosetta. 
Vedeţi voi, pe măsură ce Egiptul a decăzut, magia 
lui s-a strâns şi s-a concentrat în relicvele rămase. 
Cele mai multe, desigur, sunt încă în Egipt. Dar 
poți găsi câteva în aproape orice mare muzeu. Un 
magician poate folosi aceste artefacte ca puncte 
focale pentru a face vrăji mai puternice. 

— Nu înţeleg, am spus. 

Amos şi-a desfăcut mâinile. 

— Îmi pare rău, Carter. E nevoie de ani de 
studiu pentru a înţelege magia, şi eu am încercat să 
v-o explic într-o singură dimineaţă. Cel mai 
important lucru e că, în ultimii şase ani, tatăl 
vostru a căutat o cale de a-l invoca pe Osiris, iar 
noaptea trecută a crezut c-a găsit artefactul potrivit 
pentru asta. 

— Stai aşa, de ce-l căuta pe Osiris? 

Sadie mi-a aruncat o privire tulbure. 

— Carter, Osiris era stăpânul morţilor. Tata a 
spus că vrea să îndrepte lucrurile. Vorbea despre 
mama. 

Dintr-odată, parcă s-a făcut frig. Vatra a 
împroşcat scântei în vântul ce venea dinspre râu. 

— A vrut s-o aducă pe mama înapoi din morţi? 
am spus. Dar asta-i o nebunie! 

Amos a ezitat. 

— Ar fi fost ceva periculos. Nerecomandabil. 
Prostesc. Dar nu o nebunie. Tatăl vostru e un 
magician puternic. Dacă într-adevăr asta a 
încercat, ar fi putut avea sorți de izbândă, folosind 
puterea lui Osiris. 

M-am uitat la Sadie. 

— Tu chiar crezi povestea asta? 

— Ai văzut magia de la muzeu. Tipul în flăcări. 
Tata a invocat ceva din piatră. 

— Da, am spus, gândindu-mă la visul meu. Dar 
nu era Osiris, nu-i aşa? 

— Nu, a zis Amos. Tatăl tău a primit mai mult 
decât se aştepta. A eliberat spiritul lui Osiris. De 
fapt, cred că s-a unit pe deplin cu zeul... 

— S-a unit? 

Amos a ridicat mâna. 

— Asta-i o altă discuţie lungă. Deocamdată, hai 
să spunem c-a atras asupra sa puterea lui Osiris. 
Dar n-a apucat s-o folosească, pentru că, din câte 
mi-a spus Sadie, se pare că Julius a eliberat cinci 
zei din Piatra de la Rosetta. Cinci zei care fuseseră 
închişi împreună. 

M-am uitat la Sadie. 

— I-ai povestit tot? 

— O să ne ajute, Carter. 

Nu eram pregătit să am încredere în tipul ăsta, 
chiar dacă era unchiul nostru, dar am decis că n- 
am de ales. 

— Bine, în regulă, am spus. Tipul în flăcări a zis 
ceva de genul: „I-ai eliberat pe toți cinci“. Ce-a 
vrut să spună? 

Amos a sorbit din cafea. Expresia sa absentă îmi 
amintea de tata. 

— Nu vreau să vă sperii. 

— Cam târziu. 

— Zeii egipteni sunt foarte periculoşi. În ultimii 
două mii şi ceva de ani, noi, magicienii, ne-am 
petrecut o mare parte din timp pentru a-i prinde şi 
a-i izgoni ori de câte ori au apărut. De fapt, legea 
noastră cea mai importantă, emisă de Lictorul-Şef 
Iskandar în epoca romană, interzice eliberarea 
zeilor sau folosirea puterii lor. Tatăl vostru a mai 
încălcat o dată legea asta. 

Sadie s-a făcut palidă. 

— Asta are de-a face cu moartea mamei? Cu 
Acul Cleopatrei din Londra? 

— Bineînţeles că are de-a face cu asta, Sadie. 
Părinții voştri... în fine, credeau că fac un lucru 
bun. Şi-au asumat un risc teribil, şi asta a costat-o 
viaţa pe mama voastră. Tatăl vostru a fost învinuit. 
Cred c-am putea spune c-a fost exilat. Surghiunit. 
A fost silit să se mute constant, deoarece Casa 1-a 
monitorizat activitățile. Se temeau că îşi va 
continua... cercetarea. Şi chiar aşa a făcut. 

Mi-am amintit de momentele când tata se uita 
peste umăr în timp ce copia inscripţii antice sau 
mă trezea la trei sau patru dimineaţa şi insista că-i 
timpul să schimbăm hotelul sau mă avertiza să nu 
mă uit în geanta lui de lucru ori să copiez anumite 
imagini de pe zidurile unor temple vechi, de parcă 
viaţa ne era în joc. 

— De asta nu veneai niciodată? l-a întrebat 
Sadie pe Amos. Pentru că era surghiunit? 

— Casa mi-a interzis să-l văd. ÎL iubeam pe 
Julius. Era dureros să stau departe de fratele meu şi 
de voi, copii. Dar nu vă puteam întâlni — până 
aseară, când pur şi simplu n-am avut de ales şi a 
trebuit să încerc să vă ajut. Julius era obsedat să-l 
găsească pe Osiris de ani de zile. Era sfâşiat de 
durere din cauza a ceea ce 1 se întâmplase mamei 
voastre. Când am aflat că Julius e pe punctul de a 
încălca din nou legea pentru a încerca să îndrepte 
lucrurile, a trebuit să-l opresc. O a doua încălcare 
ar fi însemnat o condamnare la moarte. Din păcate, 

n-am reuşit. Ar fi trebuit să ştiu că-i prea 
încăpățânat. 

Am privit în jos, în farfurie. Mâncarea mi se 
răcise. Brioşă sărise pe masă şi se freca de mâna 
mea. Văzând că nu obiectez, a început să-mi 
înfulece baconul. 

— Ieri-seară, la muzeu, am spus, fata cu cuțitul, 
omul cu barba bifurcată — erau tot magicieni? Din 
Casa Vieţii? 

— Da, a zis Amos. Îl supravegheau pe tatăl 
vostru. Sunteţi norocoşi că v-au lăsat să plecaţi. 

— Fata ar fi vrut să ne omoare, mi-am amintit. 
Dar tipul cu barbă a spus „Încă nu“. 

— Ei nu ucid decât dacă-i absolut necesar, a 
spus Amos. Vor aştepta să vadă dacă sunteţi o 
ameninţare. 

— De ce să fim o ameninţare? a întrebat Sadie. 
Suntem copii! Invocarea n-a fost ideea noastră. 

Amos şi-a împins farfuria deoparte. 

— Există un motiv pentru care voi doi aţi fost 
crescuţi separat. 

— Pentru că famila Faust l-a dat pe tata în 
judecată, i-am spus sec. lar tata a pierdut. 

— A fost mult mai mult de-atât, a spus Amos. 
Casa a insistat să fiți separați. Tatăl vostru a vrut să 
vă păstreze pe amândoi, deşi ştia cât e de 
periculos. 

Sadie părea lovită în moalele capului. 

— Chiar aşa? 

— Desigur. Dar Casa a intervenit şi s-a asigurat 
că bunicii obțin custodia asupra ta, Sadie. Dacă tu 
şi cu Carter aţi fi fost crescuţi împreună, ați fi 
putut deveni foarte puternici. Poate aţi simțit deja 
nişte schimbări ieri. 

M-am gândit la valurile de putere pe care le 
simţeam şi la felul în care Sadie părea să cunoască 
dintr-odată egipteana veche. Apoi mi-am amintit 
ceva de şi mai demult. 

— Când ai împlinit şase ani, i-am spus lui 
Sadie. 

— Tortul, a zis ea imediat, iar amintirea ne-a 
străbătut ca un curent electric. 

La petrecerea din ziua când Sadie împlinise şase 
ani, ultima dată cu întreaga familie, Sadie şi cu 
mine ne certaserăm rău. Nu mai ştiu despre ce 
fusese vorba. Cred că voisem să suflu în lumânări 
în locul ei. Am început să urlăm. Ea m-a prins de 
tricou. Eu am împins-o. Îmi amintesc că tata s-a 
repezit spre noi şi a încercat să intervină, dar 
înainte să apuce, tortul lui Sadie a explodat. 
Glazura s-a împrăştiat pe pereţi, peste părinţii 
noştri, pe feţele micilor prieteni ai lui Sadie. Tata şi 
cu mama ne-au despărțit. M-au trimis în camera 
mea. Mai târziu, ne spuseseră că probabil lovisem 
tortul din greşeală în timp ce ne băteam, dar ştiam 
că nu fusese aşa. Ceva mult mai ciudat îl făcuse să 
explodeze, de parcă ar fi răspuns la mânia noastră. 
Mi-am amintit că Sadie plângea cu o bucată de tort 
pe frunte, o lumânare era lipită de tavan cu vârful 
în jos şi fitilul încă aprins iar un oaspete adult, 
unul dintre prietenii părinţilor mei, avea ochelarii 
pătați de glazură albă. 

M-am întors către Amos. 

— Tu erai. Ai fost la petrecerea lui Sadie. 

— Glazură de vanilie, şi-a adus el aminte. 
Foarte gustoasă. Dar era clar de pe atunci că voi 
doi veţi fi greu de crescut în aceeaşi casă. 

— Aşadar..., am şovăit. Ce se va întâmpla cu 
noi acum? 

Nu doream să recunosc, dar nu suportam ideea 
de a fi despărțit iarăşi de Sadie. Nu era mare lucru 
de capul ei, dar ea era tot ce aveam. 

— Trebuie să fiţi instruiți ca la carte, a zis 
Amos, indiferent dacă cei din Casă sunt de acord 
sau nu. 

— De ce n-ar fi de acord? am întrebat. 

— O să vă explic totul, nu vă faceţi griji. Dar 
trebuie să începem lecţiile dacă e să avem vreo 
şansă de a-l găsi pe tatăl vostru şi de-a îndrepta 

lucrurile. Altfel, întreaga lume va fi în pericol. 
Dac-am şti unde... 

— Phoenix, am trântit eu. 

Amos s-a holbat la mine. 

— Poftim? 

— Noaptea trecută am avut... ei bine, nu tocmai 
un vis... 

Mă simțeam cam stânjenit, dar i-am spus ce se 
întâmplase în timp ce dormeam. 

Judecând după expresia lui Amos, vestea era 
chiar mai rea decât crezusem. 

— Eşti sigur c-a spus „cadou de ziua mea“? m-a 
întrebat. 

— Da, dar ce înseamnă asta? 

— Şi „gazdă permanentă“..., a continuat Amos. 
Încă n-avea una? 

— Păi, aşa a zis tipul cu picioare de cocoș... 

— Acela era un demon, a spus Amos. O creatură 
a haosului. Şi dacă demonii pot pătrunde în lumea 
muritorilor, n-avem prea mult timp. E rău, e foarte 
rău. 

— Dacă locuieşti în Phoenix, am spus. 

— Carter, duşmanul nostru nu se va mulţumi cu 
Phoenixul. Dacă a devenit atât de puternic, atât de 
repede... Ce-a spus despre furtună, mai exact? 

— A spus: „Voi invoca furtuna cea mai mare 
văzută vreodată“. 

Amos s-a încruntat. 

— Ultima dată când a spus asta, a creat Sahara. 
O furtună atât de puternică ar putea distruge 
America de Nord, generând suficientă energie a 
haosului pentru a-i oferi o formă aproape 
invincibilă. 

— Ce vrei să spui? Cine-i tipul ăsta? 

Amos nu m-a luat în seamă. 

— Întrebarea e: de ce n-ai folosit tetiera? 

Am ridicat din umeri. 

— Era incomodă. 

M-am uitat la Sadie, aşteptând sprijin. 

— Nici tu n-ai folosit-o, nu-i aşa? 

Sadie a dat ochii peste cap. 

— Normal c-am folosit-o. Era clar că-i acolo cu 
un motiv. 

Uneori chiar o detest pe soră-mea. [Au! Ăla-i 
piciorul meu!] 

— Carter, mi-a zis Amos, somnul e periculos. E 
o uşă spre Duat. 

— Splendid, a mormăit Sadie. Încă un cuvânt 
dubios. 

— A... da, scuze, a spus Amos. Duatul e lumea 
spiritelor şi a magiei. Ea se află dedesubtul lumu 
treze, şi e ca un ocean vast cu multe straturi şi 
regiuni. Ne-am scufundat doar puţin noaptea 
trecută pentru a ajunge la New York, deoarece 
călătoria prin Duat e mult mai rapidă. Carter, 
conştiinţa ta a trecut printre curenții ei cei mai 
superficiali în timpul somnului, de-asta ai fost 
martor la ce s-a întâmplat în Phoenix. Din fericire, 
ai supravieţuit. Dar cu cât cobori mai mult în Duat, 
cu atât întâlneşti lucruri mai oribile şi cu atât e mai 
dificil să te întorci. Există tărâmuri întregi cu 
demoni, palate unde zeii există în formele lor pure, 
atât de puternici, că simpla lor prezenţă te poate 
face scrum. Există închisori care conţin ființe 
incredibil de nefaste şi nişte abisuri atât de adânci 
şi haotice, că nici măcar zeii nu îndrăznesc să le 
exploreze. Acum, că prindeţi puteri, nu mai puteţi 
dormi fără protecție, nu vă mai puteţi lăsa 
descoperiţi la atacurile din Duat sau... la călătorii 
neprevăzute prin el. Tetiera e fermecată şi vă 
ancorează conştiinţa de corp. 

— Vrei să spui că eu chiar am... 

Am simţit un gust metalic. 

— M-ar fi putut omorî? 

Amos avea o expresie gravă. 

— Faptul că sufletul tău poate călători astfel 
înseamnă că progresezi mai repede decât am 
crezut. Mai repede decât credeam că-i posibil. 
Dacă Stăpânul Roşu te-ar fi observat... 

— Stăpânul Roşu? a întrebat Sadie. Ăsta-i tipul 
în flăcări? 

Amos s-a ridicat. 

— Trebuie să aflu mai multe. Nu putem aştepta 
pur şi simplu să vă găsească. Şi dacă declanşează 
furtuna de ziua lui, la cât e de puternic... 

— Vrei să spui că vei merge în Phoenix? 

De-abia mai puteam vorbi. 

— Amos, tipul în flăcări l-a învins pe tata de 
parcă magia lui ar fi fost o glumă! Acum e însoțit 
de demoni şi devine mai puternic, iar tu o să fii 
ucis! 

Amos mi-a zâmbit sec, de parcă ar fi cântărit 
deja pericolele şi n-avea nevoie să-i fie reamintite. 
Expresia sa îmi amintea dureros de cea a tatei. 

— Nu-l scoate din luptă pe unchiul tău atât de 
repede, Carter. Mă pricep şi eu la magie. În plus, 
trebuie să văd cu ochii mei ce se întâmplă dacă 
avem vreo şansă să-l salvăm pe tatăl vostru şi să-l 
oprim pe Stăpânul Roşu. Voi fi rapid şi atent. Voi 
rămâneţi aici. Brioşă vă va păzi. 

Am clipit. 

— Mâţa ne va păzi? Nu se poate să ne laşi aici! 
Cum rămâne cu antrenamentul? 

— Când mă întorc, ne-a asigurat Amos. Nu vă 
faceţi griji, conacul e protejat. Doar să nu plecaţi. 
Nu vă lăsați păcăliți să deschideţi uşa cuiva. ŞI, 
orice s-ar întâmpla, nu intraţi în bibliotecă. V-o 
interzic categoric. Mă întorc până la apus. 

Înainte de a apuca să protestăm, Amos s-a 
îndreptat calm spre marginea terasei şi a sărit. 

— Nu! a ţipat Sadie. 

Am alergat spre balustradă şi ne-am uitat în jos. 
Dedesubt era un gol de treizeci de metri până la 
East River. Nu era nici urmă de Amos. Pur şi 
simplu dispăruse. 

Filip al Macedoniei se bălăcea în piscină. Brioşă 
a sărit pe balustradă şi a insistat s-o mângâiem. 

Eram singuri într-un conac straniu, cu un 
babuin, un crocodil şi o pisică ciudată. Şi se pare 

că întreaga lume era în pericol. 
M-am uitat la Sadie. 
— Şi acum, ce facem? 
Şi-a încrucişat braţele. 
— Păi e evident, nu crezi? Explorăm biblioteca. 

7. Scap un omuleţ în cap 


SADIE 


Sincer, câteodată Carter e atât de căpos, încât 
nu-mi vine să cred că suntem rude. 

Când cineva spune „Îţi interzic“, ăsta-l un semn 
bun că e ceva ce merită să faci. M-am îndreptat de 
îndată spre bibliotecă. 

— Stai! a strigă Carter. Nu poţi să... 

— Dragă frate, i-am spus, sufletul tău ţi-a 
părăsit iarăşi corpul în timp ce vorbea Amos sau 
chiar l-ai auzit? Zeu egipteni sunt reali. Stăpânul 
Roşu e rău. Ziua de naştere a Stăpânului Roşu e 
foarte curând, ceea ce-i foarte rău. Casa Vieţii — 
nişte magicieni bătrâni capricioşi care ne urăsc 
familia pentru că tata a fost mai rebel şi de la care, 
apropo, ai putea învăţa ceva. Adică am rămas — noi 
doi — cu un tată lipsă, un zeu ticălos pe cale să 
distrugă lumea şi un unchi care tocmai s-a aruncat 
de pe o clădire. Şi nu-l prea pot învinul. 

Am inspirat. [Da, Carter, mai trebuie să şi respir 
din când în când.] 

— Mi-a scăpat ceva? O, da, mai am un frate 
care, chipurile, e foarte puternic grație unei 
genealogii străvechi, bla, bla etc., dar căruia îi e 
prea frică să viziteze o bibliotecă. Deci, vii sau nu? 

Carter s-a holbat la mine de parcă tocmai l-aş fi 
pocnit, ceea ce, într-un fel, chiar făcusem. 

— Eu doar... 

A şovătt. 

— Cred doar că trebuie să avem grijă. 

Mi-am dat seama că bietul băiat e destul de 
speriat, ceea ce era de înţeles, dar eram surprinsă. 
În fond, Carter era fratele mai mare, mai în vârstă, 

mai sofisticat, cel care călătorise în jurul lumii cu 
tata. Fraţii mai mari sunt cei care ar trebui să se 
abțină de la a fi duri. Noi, surioarele, ar trebui să 
putem da cât vrem de tare, nu-i aşa? Dar mi-am 
dat seama că poate — doar poate — fusesem cam 
dură cu el. 

— Uite ce e, am spus. Trebuie să-l ajutăm pe 
tata, da? Probabil că există nişte chestii puternice 
în bibliotecă, altfel Amos n-ar tine-o închisă. Vrei 
să-l ajutăm pe tata? 

Carter s-a foit neliniştit. 

— Da... sigur. 

Ei bine, problema fiind rezolvată, ne-am 
îndreptat spre bibliotecă. Dar de îndată ce Khufu a 
văzut ce avem de gând, a ţâşnit de pe canapea cu 
tot cu mingea lui de baschet şi a sărit în fata uşilor 
bibliotecii. Cum era să ştim că babuinii sunt atât de 
rapizi? A lătrat la noi, şi trebuie să spun că babuinii 
au nişte colți imenşi. Şi nu sunt deloc mai 
simpatici după ce mănâncă păsări exotice roz. 

Carter a încercat să discute cu el. 

— Khufu, n-o să furăm nimic. Vrem doar... 

— Agh! 

Khufu bătea mingea cu furie. 

— Carter, am spus, nu eşti de ajutor. Fii atent, 
Khufu. Uite ce am... ta-da! 

Am ridicat o cutie galbenă cu cereale pe care o 
luasem de pe bufet. 

— Cheerio! Se termină în o! Mmm! 

— Aghhh! a mormăit Khufu, mai degrabă 
interesat decât furios. 

— O vrei? 

ÎI păcălisem. 

— [a-o cu tine pe canapea şi fă-te că nu ne-ai 
văzut, bine? 

Am aruncat cutia de cereale spre canapea, iar 
babuinul s-a repezit după ea. A prins cutia din zbor 
şi s-a entuziasmat atât de tare, încât s-a cățărat 
direct pe perete şi s-a aşezat pe marginea 

şemineului, unde a început să aleagă câte un 
Cheerio şi să le mănânce pe rând. 

Carter m-a privit cu admiraţie amestecată cu 
invidie. 

— Cum ai făcut... 

— Unii dintre noi gândesc în perspectivă. Hai să 
deschidem uşile. 

N-a fost uşor. Erau din lemn masiv, prinse cu 
lanţuri de oţel gigantice şi cu lacăte. Moartea 
pasiunii. 

Carter a făcut un pas înainte. A încercat să 
deschidă uşile ridicând brațul, ceea ce fusese foarte 
impresionant noaptea trecută, doar că acum nu i-a 
ieşit. 

A scuturat lanțurile ca orice muritor, apoi a tras 
de lacăte. 

— Nu merge, a spus. 

Am simțit furnicături reci pe ceafă. Parcă cineva 
sau ceva mi-ar fi şoptit o propoziție în minte. 

— Ce cuvânt a folosit Amos la micul dejun, 
când cu farfurioara? 

— Pentru uneşte? a spus Carter. Hi-nehm sau 
aşa ceva. 

— Nu, celălalt, pentru distruge. 

— Ăăă... ha-di. Dar trebuie să te pricepi la 
magie şi hieroglife, nu-i aşa? Şi chiar şi aşa... 

Am ridicat mâna spre uşă. Am făcut un semn cu 
inelarul, arătătorul şi degetul mare — un gest ciudat 
pe care nu-l mai făcusem niciodată, asemănător cu 
un pistol imaginar, dar având degetul mare paralel 
cu solul. 

— Ha-di! 

Nişte hieroglife aurii strălucitoare au străpuns 
lacătul cel mai mare. 


Iar uşile au explodat. Când lanţurile s-au rupt şi 
aşchiile au zburat peste tot prin Marea Sală, Carter 

a fost doborât la podea. După ce s-a risipit praful, 
Carter s-a ridicat, plin de rumeguş. Eu păream în 
regulă. Brioşă mi se încolăcea printre picioare, 
mieunând mulţumită, de parcă toate astea erau 
ceva normal. Carter m-a privit. 

— Cum al... 

— Nu ştiu, am recunoscut. Dar biblioteca e 
deschisă. 

— Nu crezi c-ai exagerat un pic? O să avem 
probleme... 

— Găsim noi o cale să refacem uşa, nu crezi? 

— Termină cu distrugerile, te rog, a spus Carter. 
Explozia ne-ar fi putut ucide. 

— O, crezi că dacă încerci vraja asta pe un 
om... 

— Nu! 

S-a dat înapoi speriat. 

Eram încântată că-l pot stresa, dar m-am abținut 
să zâmbesc. 

— Hai să cercetăm biblioteca, bine? 

Adevărul era că nu mai puteam a-di pe nimeni. 
În momentul în care am făcut primul pas, m-am 
simţit atât de slăbită, că era gata să mă prăbuşesc. 

Carter m-a prins înainte să cad. 

— Eşti în regulă? 

— Sunt bine, am îngăimat, deşi nu mă simţeam 
bine. Sunt obosită — stomacul îmi chiorăia — şi 
flămândă. 

— Tocmai ai mâncat un mic dejun copios. 

Era adevărat, dar mă simţeam de parcă n-aş fi 
mâncat de săptămâni întregi. 

— Nu contează, i-am spus. Mă descurc. 

Carter m-a studiat cu scepticism. 

— Hieroglifele pe care le-ai creat erau aurii. Ale 
tatei şi ale lui Amos erau albastre. De ce? 

— Poate că fiecare are propria culoare, am 
sugerat. Poate că a ta e rozul intens. 

— Foarte amuzant. 

— Haide, vrăjitorule roz, am spus. Să intrăm. 

Biblioteca era atât de uimitoare, că aproape am 
uitat de ameţeală. Era mai mare decât îmi 
imaginasem, o cameră rotundă săpată în stâncă, 
asemenea unui puț gigantic. Chestia asta n-avea 
niciun sens, având în vedere că — aşa cum am spus 
— conacul era aşezat pe acoperişul depozitului, dar 
ca să fim sinceri, nimic nu era chiar normal în 
locul ăsta. 

De pe platforma pe care stăteam, o scară cobora 
trei etaje, până jos. Pereţii, podeaua şi plafonul- 
cupolă erau decorate cu imagini colorate care 
înfăuişau oameni, zei şi monştri. Mai văzusem 
astfel de ilustraţii în cărțile tatei (da, bine, uneori, 
când intram în librăria Piccadilly, vizitam 
secțiunea dedicată Egiptului şi aruncam o privire 
prin cărțile tatei, doar ca să simt o legătură cu el, 
nu pentru c-aş fi vrut să le citesc), însă imaginile 
din cărți erau întotdeauna neclare şi pătate. Cele 
din bibliotecă păreau pictate recent, transformând 
întreaga încăpere într-o operă de artă. 

— E frumos, am spus. 

Pe tavan strălucea un cer albastru înstelat, însă 
fundalul nu era complet albastru. Cerul avea un 
model spiralat, ieşit din comun. Mi-am dat seama 
că avea forma unei femei. Ea stătea ghemuită pe-o 
parte, cu corpul, braţele şi picioarele de un 
albastru-închis şi presărate cu stele. Dedesubt, 
podeaua bibliotecii era lucrată în mod asemănător, 
cu pământul verde şi maroniu sub forma unui corp 
de bărbat, presărat cu păduri, dealuri şi oraşe. Un 
râu îl şerpuia pe piept. 

În bibliotecă nu erau cărți. Nici măcar rafturi. În 
schimb, pereţii erau plini de nişe rotunde, şi fiecare 
avea înăuntru un fel de cilindru de plastic. 

În toate cele patru puncte cardinale se afla câte o 
statuie ceramică aşezată pe un piedestal. Statuile 
înfăişau nişte oameni în miniatură, cu kilturi şi 
sandale, cu frizuri scurte de un negru lucios şi cu 
contur negru în jurul ochilor. 

[Carter spune că dermatograful lor se numea 
kohl, de parcă asta ar interesa pe cineva.] 

În orice caz, una dintre statui ţinea o pană şi un 
pergament. O alta ţinea o cutie. Alta ţinea un toiag 
scurt, încovoiat. Ultima avea mâinile goale. 

— Sadie! 

Carter a arătat spre centrul camerei. Pe o masă 
lungă de piatră era geanta de lucru a tatei. 

Carter a început să coboare scările, dar l-am 
apucat de braţ. 

— Stai. Şi capcanele? 

S-a încruntat. 

— Capcanele? 

— Mormintele egiptene nu erau pline de 
capcane? 

— Păi... uneori. Dar ăsta nu-i un mormânt. În 
plus, cel mai adesea aveau blesteme, cum ar fi 
blestemul arderii, blestemul măgarului... 

— A, minunat. Sună mult mai bine. 

A apucat-o pe scări, ceea ce m-a făcut să mă 
simt destul de ridicol, căci de obicei eu sunt cea 
care se bagă în față. Dar cred că dacă era să fie 
cineva blestemat cu o erupție de piele usturătoare 
sau atacat de un măgar magic, mai bine să fie 
Carter decât eu. 

Am ajuns în centrul încăperii fără probleme. 
Carter a deschis geanta. Nicio capcană, niciun 
blestem. A scos caseta aceea ciudată pe care tata o 
folosise la British Museum. 

Era din lemn şi lungă cât o baghetă. Capacul era 
decorat cam ca biblioteca, şi anume cu zei, monştri 
şi oameni care mergeau în lateral. 

— Cum mergeau egiptenii aşa? am întrebat. În 
lateral, cu braţele şi picioarele în afară. Pare cam 
stupid. 

Carter mi-a aruncat o privire de genul „Ce 
prostii poţi să spui!“. 

— Nu mergeau aşa în viaţa reală, Sadie. 

— Atunci de ce sunt pictaţi aşa? 

— Fi credeau că picturile au ceva magic. Dacă 
erai pictat, trebuia să-ți arăţi mâinile şi picioarele. 
În caz contrar, în viaţa de apoi puteai renaşte fără 
toate membrele. 

— Atunci de ce toate feţele sunt din profil? Nu 
se uită niciodată direct la tine. Asta nu înseamnă 
că-şi vor pierde cealaltă parte a feţei? 

Carter a ezitat. 

— Le era teamă, cred, că imaginea ar putea fi 
prea omenească dacă te-ar privi în față. Ar fi putut 
încerca să se transforme în tine. 

— ŞI este vreun lucru de care nu le era frică? 

— Surorile mai mici, a spus Carter. Dacă 
vorbeau prea mult, egiptenii le aruncau la 
crocodili. 

M-a păcălit o secundă. Nu eram obişnuită să-şi 
folosească simţul umorului. Apoi i-am tras una. 

— Deschide odată cutia aia nenorocită! 

Primul lucru pe care l-a scos a fost o chestie 
albă. 

— Ceară, a spus Carter. 

— Fascinant. 

Am luat de acolo o pană din lemn şi o paletă cu 
mici crestături pentru cerneală, apoi câteva 
borcane cu cerneală — neagră, roşie şi aurie. 

— Şi un set de pictură preistoric. 

Carter a mai scos câteva bucăţi de sfoară 
maronie, o pisicuţă de abanos şi o rolă groasă de 
hârtie. Nu, nu era hârtie. Era papirus. Mi l-am 
amintit pe tata explicând că egiptenii îl făceau 
dintr-o plantă de râu, pentru că nu au descoperit 
niciodată hârtia. Era atât de gros şi de dur, încât m- 
am întrebat dacă bieţii egipteni trebuiseră să 
folosească papirusul la toaletă. Dacă răspunsul e 
afirmativ, nu-i de mirare că mergeau în lateral. 

În cele din urmă, am scos o figurină din ceară. 

— Câh, am zis. 

Era un omuleţ, executat stângaci, de parcă 
meşterul s-ar fi grăbit. Avea braţele încrucişate pe 
piept, gura deschisă, iar picioarele erau tăiate de la 

genunchi. O şuviţă de păr uman îi era înfăşurată în 
jurul taliei. 

Brioşă a sărit pe masă şi a adulmecat omuleţul. 
Părea să-l găsească destul de interesant. 

— Nu-l NIMIC aici, a spus Carter. 

— Ce mai vrei? am întrebat. Avem ceară, 
papirus pentru toaletă, o statuie urâtă... 

— Ceva care să explice ce s-a întâmplat cu tata. 
Cum îl aducem înapoi? Cine era tipul în flăcări pe 
care l-a invocat? 

Am luat în mână omuleţul de ceară. 

— L-ai auzit, piticanie nesufenită. Spune-ne ce 
ştii. 

Mă prosteam şi eu. Dar omul din ceară a devenit 
moale şi cald, de parcă era viu. A rostit: 

— Am răspuns la chemare. 

Am țipat şi l-am scăpat în capul său micuț. Mă 
puteți învinui? 

— Au! a făcut el. 

Brioşă s-a apropiat să-l miroasă, şi omulețul a 
început să blesteme într-o limbă străină, probabil 
în egipteana veche. Când a văzut că nu merge, a 
tipat în engleză: 

— Pleacă! Nu sunt un şoarece! 

Am luat-o pe Brioşă şi am pus-o jos. 

Faţa lui Carter a devenit la fel de palidă şi de 
moale precum cea a omulețului. 

— Tu ce mai eşti? a întrebat. 

— Sunt un shabti, normal! 

Figurina şi-a frecat capul lovit. Arăta tot ca o 
mogâldeaţă, doar că acum era o mogâldeaţă vie. 

— Stăpânul îmi spune Plămădeală, deşi găsesc 
jignitor numele ăsta. Puteţi să-mi spuneți Forța- 
Supremă-Care-Îşi-Zdrobeşte- Duşmanii! 

— Bine, Plămădeală, am spus. 

S-a încruntat la mine, cred, deşi era greu de 
spus, cu faţa lui diformă. 

— N-aveal voie să mă însufleţeşti! Doar 
stăpânul poate face asta. 

— Stăpânul, adică tata, am presupus. Ăăă... 
Julius Kane? 

— Chiar el, a mormăit Plămădeală. Am 
terminat? Mi-am făcut datoria? 

Carter m-a privit absent, dar începeam să pricep. 

— Deci, Plămădeală, i-am spus mogâldeţei. Te- 
al însuflețit când te-am luat şi ţi-am dat un ordin 
direct: „Spune-ne ce ştii“. Corect? 

Plămădeală si-a încrucişat braţele butucănoase. 

— Acum te joci cu mine. Sigur că-i corect. Doar 
stăpânul ar trebui să mă poată însufleţi, apropo. Nu 
ştiu cum ai reuşit, dar te va face una cu pământul 
când va afla. 

Carter şi-a dres glasul. 

— Plămădeală, stăpânul e tatăl nostru şi a 
dispărut. A fost trimis undeva cu ajutorul magiei şi 
avem nevoie de ajutorul tău... 

— Stăpânul a plecat? 

Plămădeală a zâmbit atât de larg, că m-am temut 
să nu-i plezncască faţa de ceară. 

— În sfârşit, liber! Ne vedem, fraierilor! 

S-a repezit spre capul mesei, dar a uitat că n-are 
picioare. A căzut pe burtă, apoi a început să se 
târască spre margine, ajutându-se de mâini. 

— Liber! Liber! 

A căzut de pe masă pe podea, cu o bufnitură, dar 
asta n-a părut să-l descurajeze. 

— Liber! Liber! 

A mai făcut un centimetru sau doi înainte să-l 
iau şi să-l arunc în cutia magică a tatei. Plămădeală 
a încercat să iasă, dar cutia era suficient de înaltă 
ca să-l împiedice. M-am întrebat dacă fusese 
proiectată aşa înadins. 

— Prizonier! s-a văitat el. Prizonier! 

— Fi, taci din gură, i-am zis. Fu sunt stăpâna ta 
acum. Şi o să-mi răspunzi la întrebări. 

Carter şi-a ridicat o sprânceană. 

— Cum ai ajuns tu şefă? 

— Pentru c-am fost suficient de inteligentă să-l 
însufleţesc. 

— Te prosteai! 

L-am ignorat pe frate-meu, ăsta fiind unul dintre 
numeroasele mele talente. 

— Bun, Plămădeală, în primul rând, ce-i ăla un 
shabti? 

— O să mă laşi să ies din cutie dacă îţi spun? 

— Trebuie să-mi spui, am subliniat. Şi nu, n-o 
să te las. 

Omuleţul a oftat. 

— Shabti înseamnă „cel care răspunde“, aşa 
cum v-ar putea spune până şi ultimul sclav. 

Carter a pocnit din degete. 

— Îmi amintesc acum! Egiptenii modelau 
figurine din ceară sau lut — servitori care să facă 
orice treabă le-ar fi trecut prin cap în viaţa de apoi. 
Ei trebuiau să învie la chemarea stăpânului, aşa că 
mortul putea sta liniştit, lăsându-l pe shabti să facă 
toată treaba în locul lui pe vecie. 

— În primul rând, a răbufnit Plămădeală, asta-i 
tipic pentru oameni! Să lenevească în timp ce noi 
facem toată treaba. În al doilea rând, munca din 
viaţa de apoi e doar una dintre îndatoririle unui 
shabti. Suntem folosiţi de magicieni pentru multe 
lucruri din viaţa asta, pentru că magicienii ar fi 
nişte incompetenţi fără noi. În al treilea rând, dacă 
ştii atât de multe, de ce mă mai întrebi? 

— De ce ţi-a tăiat tata picioarele, m-am mirat 
eu, şi ţi-a lăsat totuşi gura? 

— Eu... 

Plămădeală şi-a astupat gura cu mâinile sale 
micuţe. 

— O, e foarte amuzant. Ameninţi o statuie de 
ceară. Eşti mare şi tare! Mi-a tăiat picioarele ca să 
nu fug sau să învii într-o formă perfectă şi să 
încerc să-l omor, normal. Magicienii sunt foarte 
răi. Mutilează statuile pentru a le controla. Le e 
frică de noi! 

— Dacă te-ar fi făcut perfect, ai fi înviat şi ai fi 
încercat să-l omori? 

— Probabil, a recunoscut Plămădeală. Am 
terminat? 

— Nici vorbă, am spus. Ce s-a întâmplat cu 
tata? 

Plămădeală a ridicat din umeri. 

— De unde să ştiu? Dar văd că bagheta şi 
toiagul nu sunt în cutie. 

— Nu sunt, a spus Carter. Toiagul, care s-a 
prefăcut într-un şarpe, a ars. lar bagheta... e 
chestia aia care semăna cu un bumerang? 

— Chestia aia care semăna cu un bumerang? a 
spus Plămădeală. Zei ai Egiptului veşnic, greu mai 
eşti de cap! Normal că aia-i bagheta. 

— A fost spulberată, am zis. 

— Spune-mi cum, a cerut Plămădeală. 

Carter 1-a povestit. Nu eram convinsă că-i cea 
mai bună idee, dar mi-am zis că o statuie de zece 
centimetri nu ne putea face foarte mult rău. 

— E minunat! a strigat Plămădeală. 

— De ce? am întrebat. Tata mai trăieşte? 

— Nu! a spus Plămădeală. E aproape sigur 
mort. Cei cinci zei din Zilele Demonilor au fost 
eliberaţi? Minunat! lar oricine se duelează cu 
Stăpânul Roşu... 

— Stai, am spus. Îţi poruncesc să-mi spui ce s-a 
întâmplat. 

— Ha! a spus Plămădeală. Trebuie doar să-ţi 
spun ce știu. Presupunerile sunt cu totul altceva. 
Îmi declar sarcina îndeplinită! 

Cu asta, a redevenit o bucată neînsuflețită de 
ceară. 

— Aşteaptă! 

L-am luat din nou şi l-am scuturat. 

— Spune-mi ce presupui! 

Nu s-a întâmplat nimic. 

— Poate are un program, a spus Carter. De 
pildă, o dată pe zi. Sau poate l-ai stricat. 

— Carter, vino c-o sugestie utilă! Ce facem 
acum? 

S-a uitat la cele patru statui ceramice de pe 
piedestale. 

— Poate că... 

— Un alt shabti? 

— Merită încercat. 


Dacă statuile trebuiau să ofere răspunsuri, atunci 
făceau o treabă jalnică. Am încercat să le luăm în 
mână şi să le dăm ordine, deşi erau destul de grele. 
Am încercat să le arătăm cu degetul şi să strigăm. 
Am încercat să întrebăm frumos. N-am primit 
niciun răspuns. 

Eram atât de frustrată, că-mi venea să le ha-di 
într-un milion de bucăţi, dar eram încă atât de 
înfometată şi de obosită, încât aveam senzaţia că 
vraja mi-ar fi afectat sănătatea. 

În cele din urmă, am decis să verificăm nişele 
rotunde din pereţi. Cilindri de plastic semănau cu 
cei care se găsesc la băncile drive-through“ şi care 
circulă prin tuburi pneumatice. Fiecare conţinea 
câte un sul de papirus. Unele păreau noi. Unele 
păreau să aibă mii de ani vechime. Toate 
recipientele aveau o etichetă inscripționată cu 
hieroglife şi (din fericire) cuvinte în limba engleză. 

— Cartea vacii divine, a citit Carter pe unul. Ce 
nume-i ăsta? Tu ce ai, Bursucul divin? 

— Nu, am spus. Cartea uciderii lui Apophis”. 

Brioşă a mieunat într-un colţ. Când am privit-o, 
1 se ridicase părul de pe coadă. 

— Care-i problema cu ea? am întrebat. 

— Apophis era un şarpe uriaş, monstruos, a 
murmurat Carter. Era dat naibii. 

Brioşă s-a întors şi a tulit-o în sus pe scări, 
înapoi în Marea Sală. Pisicile astea! Nu te poți 
baza pe ele. 

Carter a mai deschis un sul de papirus. 

— Sadie, fii atentă. 

Găsise un papirus destul de lung, iar textul părea 
scris în cea mai mare parte cu hieroglife. 

— Înţelegi ceva? a întrebat Carter. 


96 


M-am uitat încruntată la rândurile scrise, şi ce-i 
ciudat a fost că nu înţelegeam — cu excepţia unui 
rând de sus. 

— Numai partea asta, care ar trebui să fie titlul. 
Scrie... Sângele Marii Case. Ce înseamnă asta? 

— Marea Casă. 

Carter a căzut pe gânduri. 

— Cum sună în egipteană? 

— Per-roh. A, e faraon, nu-i aşa? Dar credeam 
că faraonul era un rege. 

— Aşa e, a spus Carter. Luat literal, cuvântul 
înseamnă „Marea Casă“, cu alte cuvinte, conacul 
regelui. Aşa cum ne-am referi la preşedinte ca la 
„Casa Albă“. Deci aici înseamnă, probabil, mai 
degrabă Sângele faraonilor, toți, din toate 
generaţiile şi dinastiile, nu doar unul singur. 

— Ce-mi pasă mie de sângele faraonilor, şi de 
ce nu pot citi şi restul? 

Carter a studiat înscrisul. Dintr-odată a făcut 
ochii mari. 

— Sunt nume. Uite, toate sunt scrise în 
interiorul cartuşelor. 

— Poftim? am întrebat. 

Cartuş suna ca un cuvânt mai degrabă 
nepoliticos, şi pe astea mă mândresc că le ştiu. 

— Cercurile, mi-a explicat Carter. Simbolizează 
funule magice. Se spune să protejează posesorul 
numelui de magia neagră. 

Mi-a aruncat o privire. 

— Şi poate de alți magicieni care vor să le 
citească numele. 

— O, ai înnebunit, am spus. 

Dar m-am uitat la rândurile scrise şi am văzut ce 
voia să spună. Toate celelalte cuvinte erau 
protejate de cartuşe şi nu le puteam citi. 

— Sadie! a spus Carter pe un ton imperios. 

Mi-a arătat un cartuş de la sfârşitul listei — 
ultima intrare dintr-un catalog ce părea să conțină 
mii de nume. 

În interiorul cercului erau două simboluri 
simple, un coş şi un val. 

— KN, anunţă Carter. Pe ăsta-l ştiu. E numele 


nostru, KANE. 


— Lipsesc câteva litere, nu-i aşa? 

Carter a clătinat din cap. 

— Egiptenii nu obişnuiau să scrie vocalele. 
Doar consoanele. Trebuie să ghiceşti vocalele din 
context. 

— Chiar că erau duşi cu pluta. Deci ar putea fi 
KON sau IKON sau KNEE sau AKNE. 

— Ar putea, a încuviinţat Carter. Dar e numele 
nostru, Kane. L-am rugat odată pe tata să-l scrie în 
hieroglife, şi aşa arăta. Dar de ce suntem pe lista 
asta? Şi ce-i cu sângele faraonilor? 

M-au trecut fiori. Mi-am amintit ce spusese 
Amos, cum că ambele ramuri ale familiei noastre 
sunt foarte vechi. Am întâlnit privirea lui Carter şi, 
judecând după expresia lui, se gândea la acelaşi 
lucru. 

— E imposibil, am protestat. 

— Trebuie să fie vreo glumă, a încuviinţat. 
Nimeni nu păstrează documente de familie atât 
vechi. 

Am înghiţit în sec, simţindu-mi gâtul dintr-odată 
uscat. Ni se întâmplaseră multe lucruri neobişnuite 
în ultima zi, dar numai când am văzut numele 
nostru în cartea aceea am început să cred că toată 
nebunia asta cu egiptenii e reală. Zei, magicieni, 
monştri... iar familia noastră avea legătură cu ei. 


98 


Încă de la micul dejun, de când realizasem că 
tata încercase s-o aducă pe mama înapoi din morţi, 
mă apucase o senzaţie sinistră. Şi nu era de groază. 
Da, toată ideea era înfiorătoare, cu mult mai 
înfiorătoare decât altarul pe care bunicii îl creaseră 
pe dulapul din hol pentru mama mea moartă. Şi 
aşa cum v-am spus, încerc să nu trăiesc în trecut, şi 
nimic nu poate schimba faptul că mama a plecat 
dintre noi. De fapt, mint. Adevărul e că am un 
singur vis de când am împlinit şase ani: s-o mai 
văd o dată pe mama. Să ajung s-o cunosc, să 
vorbesc cu ea, să mergem la cumpărături, orice. 
Doar să mai fiu o dată cu ea, ca să-i păstrez o 
amintire mai bună. Sentimentul de care încercam 
să scap era speranţa. Ştiam că urma să sufăr 
enorm. Dar dacă într-adevăr ar fi fost posibil s-o 
aduc înapoi, aş fi aruncat în aer oricâte Pietre de la 
Rosetta ca să reuşesc. 

— Să mai căutăm, am zis. 

După câteva minute, am găsit o imagine cu 
câțiva zei având cap de animal, cinci la număr, 
deasupra cărora stătea protectoare, ca o umbrelă, o 
femeie înstelată. Tata eliberase cinci zei. Hmm. 

— Carter! am strigat. Ce zici de asta? 

A venit să se uite şi a făcut ochii mari. 

— Asta-i! a anunţat. Cei cinci... şi aici mama 
lor, Nut. 

Am râs. 

— O zeiță pe nume Nut? Numele de familie e 
cumva Case? 

— Foarte amuzant, a spus Carter. Era zeiţa 
cerului. 

A arătat spre pictura de pe tavan — doamna cu 
piele albastră şi înstelată, la fel ca în papirus. 

— Deci, ce-i cu ea? am întrebat. 

Carter s-a încruntat. 

— Ceva legat de Zilele Demonilor. Avea de-a 
face cu naşterea celor cinci zei, dar a trecut mult 
timp de când tata mi-a spus povestea. Dacă nu mă 
înşel, în tot papirusul se foloseşte scrierea 

hieratică, o scriere cursivă şi simplificată a 
hieroglifelor. Poţi citi? 

Am clătinat din cap. Se pare că forma mea de 
nebunie se aplica doar hieroglifelor obişnuite. 

— Aş vrea să găsesc varianta în engleză, a spus 
Carter. 

Chiar atunci s-a auzit un trosnet în spatele 
nostru. Statuia din lut cu mâinile goale a sărit de 
pe piedestal şi s-a îndreptat către noi. Carter şi cu 
mine ne-am înghesuit să ne dăm la o parte din 
calea ei, dar ea a trecut pe lângă noi, a luat un 
cilindru dintr-o nişă şi 1 l-a adus la Carter. 

— E un shabti de recuperare, am spus. Un 
bibliotecar de lut! 

Carter a înghiţit neliniştit în sec şi a luat 
cilindrul. 

— Ăăă... mulţumesc. 

Statuia s-a înapoiat la piedestal, a sărit pe el şi a 
încremenit din nou. 

— Mă întreb dacă... m-am întors cu faţa spre 
shabti. Sandviciuri şi chipsuri, vă rog! 

Din păcate, niciuna dintre statui n-a sărit să mă 
servească. Poate că nu era voie cu mâncare în 
bibliotecă. 

Carter a desfăcut cilindrul şi a desfăşurat 
papirusul. A oftat uşurat. 

— Varianta asta-i în engleză. 

Pe măsură ce citea, încruntarea i se accentua. 

— Nu pari mulțumit, am observat. 

— Pentru că mi-am amintit povestea. Cei cinci 
zei... dacă tata chiar i-a eliberat, nu-i de bine. 

— Stai puțin, am spus. Ia-o de la început. 

Carter a început să respire precipitat. 

— Bine. Deci, zeița cerului, Nut, era căsătorită 
cu zeul pământului, Geb. 

— E vorba de tipul de pe podea? 

Am lovit cu piciorul în bărbatul verde uriaş, cu 
râul şi dealurile şi pădurile desenate pe tot corpul. 

— Întocmai, a spus Carter. Oricum, Geb şi Nut 
îşi doreau copii, dar regele zeilor, Ra — zeul 

soarelui — a auzit o profeție de rău augur cum că 
un copil de-al lui Nut... 

— „Copil de-al lui Nut“, am chicotit. Scuze, 
continuă. 

— ... un copil de-al lui Geb şi Nut îl va înlocui 
într-o bună zi pe Ra ca rege. Deci, când a aflat că 
Nut e însărcinată, Ra a luat-o razna. I-a interzis lui 
Nut să nască, în orice zi sau noapte a anului. 

Mi-am încrucişat braţele. 

— ŞI atunci, trebuia să rămână gravidă pentru 
totdeauna? Asta da răutate. 

Carter a clătinat din cap. 

— Nut a găsit o soluţie. A organizat o partidă de 
zaruri cu zeul lunii, Khons. De fiecare dată când 
Khons pierdea, trebuia să-i dea lui Nut o parte din 
lumina sa. A pierdut de atâtea ori, încât Nut a 
câştigat suficientă lumină pentru a crea cinci zile 
noi şi a le adăuga la sfârşitul anului. 

— O, să fim serioşi, am spus. În primul rând, 
cum poți să joci la zaruri lumina lunii? Şi dacă o 
faci, cum poţi crea zile suplimentare din ea? 

— E o poveste! a protestat Carter. În orice caz, 
anul calendaristic egiptean avea trei sute şaizeci de 
zile, aşa cum un cerc are trei sute şaizeci de grade. 
Nut a creat cinci zile şi le-a adăugat la sfârşitul 
anului — zile care nu făceau parte din anul obişnuit. 

— Zilele Demonilor, am presupus. Deci mitul 
explică de ce anul are trei sute şaizeci şi cinci de 
zile. Şi bănuiesc c-a născut... 

— În timpul celor cinci zile, a încuviinţat Carter. 
Câte un copil pe zi. 

— Bun, şi cum faci cinci copii unul după altul, 
fiecare într-o altă zi? 

— Sunt zei, a spus Carter. Pot face chestii de 
genul ăsta. 

— Are tot atâta sens cât numele de Nut. Dar, te 
rog, continuă. 

— Când Ra a aflat, s-a înfuriat, dar era prea 
târziu. Copiii se născuseră deja. Numele lor erau 

— Cel pe care-l căuta tata. 

— Apoi Horus‘, Set™, Isis 

Carter a consultat papirusul. 

— Nephthys. Mereu o uit. 

— [ar bărbatul în flăcări de la muzeu a spus „I- 
ai eliberat pe toţi cinci“. 

— Întocmai. Dac-au fost închişi împreună şi tata 
nu şi-a dat seama? S-au născut împreună, aşa că 
poate trebuiau invocaţi împreună. Chestia e că 
unul dintre ei, Set, era un tip foarte rău. Personajul 
negativ din mitologia egipteană. Zeul răului şi al 
haosului şi al furtunilor din deşert. 

M-au trecut fiori. 

— Avea vreo legătură cu focul? 

Carter a arătat spre unul dintre personajele din 
imagine. Zeul avea un cap de animal, dar nu-mi 
dădeam seama ce fel de animal. Câine? Furnicar? 
Un iepuraş malefic? Indiferent ce-ar fi fost, părul 
şi hainele îi erau de un roşu aprins. 

— Stăpânul Roşu, am spus. 

— Sadie, mai e ceva, a spus Carter. Cele cinci 
zile — Zilele Demonilor — aduceau ghinion în 
Egiptul antic. Trebuia să fii atent, să porți amulete 
norocoase şi să nu faci nimic important sau 
periculos în timpul lor. Iar la British Museum, tata 
i-a spus lui Set: „Te vor opri înainte ca Zilele 
Demonilor să se încheie“. 

— Doar nu crezi că s-a referit la noi, i-am spus. 
Noi ar trebui să-l oprim pe tipul ăsta, pe Set? 

Carter a clătinat din cap. 

— lar dacă ultimele cinci zile din calendarul 
nostru sunt echivalente cu Zilele Demonilor 
egiptene, înseamnă că încep pe 27 decembrie, 
adică poimâine. 

Shabti-ul părea să se uite la mine aşteptând 
ceva, dar n-aveam nici cea mai vagă idee despre 
ceea ce am de făcut. Zilele Demonilor şi zeii- 
iepuraşi malefici... dacă mai auzeam un singur 
lucru imposibil, îmi exploda capul. 

Și ştiţi ce era cel mai rău? Vocea insistentă din 
capul meu, care spunea: „Nu e imposibil. Pentru a- 
l salva pe tata, trebuie să-l învingem pe Set“. 

De parcă asta îmi propusesem să fac în vacanţa 
de Crăciun. Să-l salvez pe tata — bifat. Să dezvolt 
puteri supranaturale — bifat. Să înving un zeu 
ticălos al haosului — bifat. Toată chestia era o 
nebunie! 

Dintr-odată s-a auzit o izbitură puternică, de 
parcă cineva ar fi pătruns cu violenţă în Marea 
Sală. Khufu a început să latre speriat. 

Ne-am uitat unul la altul. Apoi am rupt-o la fugă 
spre scări. 

8. Joaca lui Brioşă cu cuţitele 


SADIE 


Babuinul nostru se urca pe toţi pereţii, adică o 
luase razna complet. 

Trecea de la o coloană la alta, sărea de la un 
balcon la altul, răsturnând vase şi statui. Apoi 
fugea înapoi la ferestrele terasei, privea pentru o 
clipă afară şi nebunia reîncepea. 

Brioşă era şi ea la fereastră. Se ghemuise şi 
dădea din coadă de parcă ar fi vânat o pasăre. 

— Poate-1 doar un flamingo în trecere, i-am 
sugerat lui Carter plină de speranţă, dar nu cred m- 
a auzit, din cauza babuinului care ţipa. 

Am alergat la uşile de sticlă. La început, n-am 
văzut nimic deosebit. Apoi apa din piscină a 
explodat, iar inima aproape mi-a sărit din piept. 
Două creaturi enorme, cu siguranță nu păsări 
flamingo, se zvârcoleau luptând cu crocodilul 
nostru, Filip al Macedoniei. 

Nu-mi dădeam seama ce erau, doar că luptau cu 
Filip, doi contra unul. Au dispărut sub apa 
învolburată, iar Khufu a rupt-o iarăşi la fugă ţipând 
prin Marea Sală, dându-și în cap cu cutia goală de 
Cheerios, ceea ce, să fiu sinceră, nu-l prea ajuta. 

— Gâturile lungi, a zis neîncrezător Carter. 
Sadie, ai văzut chestiile alea? 

N-am ştiut ce să-i răspund. Apoi, una dintre 
creaturi a fost aruncată din bazin. S-a izbit de uși 
chiar în faţa noastră, şi am sărit speriată înapoi. De 
cealaltă parte a geamului era cel mai 
înspăimântător animal pe care-l văzusem vreodată. 
Avea corp de leopard — suplu şi musculos, cu o 
blană aurie pătată, dar gâtul era cu totul din alt 

film. Era verde şi solzos, şi cel puţin la fel de lung 
ca restul corpului. Avea cap de pisică, dar nu de 
pisică normală. Ne-a privit cu ochii lui roşii şi 
strălucitori şi a scos un urlet, lăsând să se vadă o 
limbă bifurcată şi colţi de pe care picura venin 
verde. 

Am realizat că-mi tremură picioarele şi că scot 
un scâncet foarte ruşinos. Şarpele-pisică a sărit 
înapoi în piscină pentru a i se alătura tovarăşului 
său şi a-l înfrânge pe Filip, care se zbătea şi muşca, 
dar părea incapabil să-şi rănească atacatorii. 

— Trebuie să-l ajutăm pe Filip! am strigat. Va fi 
ucis! 

Am întins mâna spre clanță, dar Brioşă a mârâit 
către mine. 

Carter a spus: 

— Sadie, nu! L-ai auzit pe Amos. Nu putem 
deschide uşile sub nicio formă. Casa e protejată de 
magie. Filip va trebui să se descurce singur. 

— Şi dacă nu poate? Filip! 

Bătrânul crocodil s-a întors. Timp de o secundă, 
ochiul său reptilian roz s-a concentrat asupra mea 
de parcă mi-ar fi simțit îngrijorarea. Apoi șerpii- 
pisică l-au muşcat de burtă şi Filip s-a ridicat în 
aşa fel încât numai vârful cozii mai atingea apa. 
Corpul a început să-i strălucească. S-a auzit un 
murmur imperceptibil, ca motorul unui avion. 
Când a căzut, Filip s-a izbit de terasă cu toată 
puterea. 

Întreaga casă s-a zguduit. Au apărut crăpături în 
terasa de beton de afară, iar piscina s-a crăpat chiar 
la mijloc, jumătatea exterioară prăbuşindu-se în 
gol. 

— Nu! am strigat. 

Dar marginea terasei s-a desprins, iar Filip şi 
monştrii s-au prăbuşit direct în East River. 

Am început să tremur din tot corpul. 

— S-a sacrificat. A ucis monștrii. 

— Sadie... 

Vocea lui Carter era slabă. 

— Dacă nu-i aşa? Dacă se întorc? 

— Nu spune asta! 

— Le-am... le-am recunoscut, Sadie. Pe 
creaturi. Să mergem. 

— Unde? l-am întrebat, dar a fugit înapoi în 
bibliotecă. 


Carter s-a dus direct la shabti-ul care ne mai 
ajutase. 

— Adu-mi... Ah, cum îi zice? 

— La ce? am întrebat. 

— Ceva ce mi-a arătat tata. O placă mare de 
piatră sau aşa ceva. Avea pe ca o imagine cu 
primul faraon, cel care a unit Egiptul de Sus şi 
Egiptul de Jos într-un singur regat. Numele lui 
era... 

A făcut ochii mari. 

— Narmer! Adu-mi Placa lui Narmer! 

Nu s-a întâmplat nimic. 

— Nu, s-a răzgândit Carter. Nu-i o placă. Era... 
chestia pe care se pun vopselele. O paletă. Adu-mi 
Paleta lui Narmer! 

Shabti-ul cu mâinile goale nu s-a clintit, dar în 
partea cealaltă a camerei, statuia care ținea un mic 
cârlig a înviat. A sărit de pe piedestal şi a dispărut 
într-un nor de praf. Aproape instantaneu, a reapărut 
pe masă. La picioare avea o bucată netedă de 
piatră gri, în formă de scut şi lungă cam cât 
antebraţul meu. 

— Nu! a protestat Carter. Am vrut să spun o 
imagine a ei! Minunat, cred că ăsta-i adevăratul 
artefact. Probabil că shabii-ul l-a furat de la 
Muzeul din Cairo. Trebuie să-l înapoiem... 

— Stai puţin, am zis. Putem să aruncăm o 
privire. 

Pe suprafaţa pietrei era sculptată imaginea unui 
bărbat care-l lovea pe un altul cu ceva ce semăna 
cu o lingură. 

— Cel cu lingura e Narmer, am presupus. E 
furios că celălalt i-a furat cerealele pentru micul 
dejun? 

Carter a clătinat din cap. 

— Îşi biruieşte duşmanii şi uneşte Egiptul. Vezi 
ce are pe cap? Asta-i coroana Egiptului de Sus, 
înainte de unirea celor două ţări. 

— Chestia care seamănă cu un popic? 

— Eşti imposibilă, a mormăit Carter. 

— Seamănă cu tata, nu crezi? 

— Sadie, fii serioasă! 

— Dar sunt serioasă. Priveşte din profil. 

Carter a decis să mă ignore. S-a uitat la piatră de 
parcă i-ar fi fost frică s-o atingă. 

— Trebuie să văd partea din spate, dar nu vreau 
s-o întorc. Am putea-o strica... 

Am luat piatra şi am întors-o pe cealaltă parte. 

— Sadie! Ai fi putut s-o spargi! 

— Pentru asta există vrăjile de reparare, nu-i 
aşa? 

Am examinat spatele pietrei şi a trebuit să 
recunosc că eram impresionată de memoria lui 
Carter. În centrul paletei se aflau doi monştri 
şarpe-pisică cu gâturile încolăcite. De jur împrejur, 
nişte egipteni cu funii încercau să prindă creaturile. 


— Se numesc şerpoparzi, a spus Carter. Şerpi- 
leoparzi. 
— Fascinant, am spus. Dar ce sunt şerpoparzii? 

— Nimeni nu ştie cu certitudine. Tata spunea că 
sunt creaturi ale haosului, de o răutate extremă, şi 
că există de când lumea. Piatra asta e unul dintre 
cele mai vechi artefacte din Egipt. Imaginile au 
fost sculptate acum cinci mii de ani. 

— ŞI de ce e atacată casa noastră de monştri de 
acum cinci mii de ani? 

— Aseară, în Phoenix, bărbatul în flăcări le-a 
poruncit slujitorilor săi să ne prindă. Le-a spus să 
trimită prima dată gâturile lungi. 

Am simțit un gust metalic şi mi-am dorit să nu fi 
mestecat ultima bucată de gumă. 

— Ce să zic... bine că sunt acum pe fundul lui 
East River. 

Chiar atunci, Khufu s-a năpustit în bibliotecă 
tipând şi trăgându-şi palme peste cap. 

— Cred că n-ar fi trebuit să spun asta, am 
murmurat. 

Carter i-a spus shabti-ului să ducă înapoi Paleta 
lui Narmer, iar statuia şi piatra au dispărut. Apoi l- 
am urmat pe babuin la etaj. 


Șerpoparzii reveniseră, cu blana umedă şi 
hpicioasă de la apă, şi nu erau fericiți. Dădeau 
târcoale marginii rupte a terasei, cu gâturile de 
şarpe unduindu-se în timp ce adulmecau uşile, în 
căutarea unei căi de intrare. Scuipau o otravă care 
scotea aburi şi făcea bule pe geam. Din când în 
când, îşi scoteau limbile bifurcate. 

— Agh, agh! 

Khufu a luat-o pe Brioşă, care stătea pe canapea, 
ŞI mi-a întins-o. 

— Nu prea cred că ne va fi de folos, i-am spus. 

— AGH! a insistat Khufu. 

Nici cuvântul „Brioşă“, nici cuvântul „pisică“ 
nu se terminau în o, aşa încât am bănuit că 
babuinul nu încearcă să-mi ofere o gustare, dar nu 
ştiam ce vrea. Am luat pisica doar ca să-i închid 
gura. 

— Miau? 

Brioşă s-a uitat la mine. 

— Totul va fi bine, am asigurat-o, încercând să 
nu par înnebunită de spaimă. Casa e protejată de 
magie. 

— Sadie! a spus Carter. Au găsit ceva. 

Şerpoparzii s-au înghesuit la uşa din stânga şi au 
adulmecat cu atenție clanţa. 

— Nu-i încuiată? am întrebat. 

Ambii monştri îşi izbeau feţele urâte de geam. 
Uşa s-a cutremurat. În cadrul uşii au apărut 
hieroglife albastre, dar strălucirea lor era slabă. 

— Asta nu-mi place, a murmurat Carter. 

M-am rugat ca monştrii să renunţe. Sau ca Filip 
al Macedoniei să se caţăre înapoi pe terasă (Oare 
crocodilii se pot cățăra?) şi să reînceapă lupta. 

În schimb, monștrii şi-au izbit iar capetele de 
geam. De data asta a apărut o reţea de fisuri. 
Hieroglifele albastre au pâlpâit şi au dispărut. 

— AGH! a pat Khufu. 

A arătat vag cu mâna spre pisică. 

— Poate ar trebui să încerc vraja ha-di, am spus. 

Carter a clătinat din cap. 

— Aproape că ai leşinat după ce ai aruncat uşile 
alea în aer. Nu vreau să leşini sau cine ştie ce. 

Carter mă surprindea din nou. A scos o sabie 
neobişnuită dintr-o vitrină de-a lui Amos. Lama 
avea o curbură stranie, ca o semilună, şi părea 
teribil de nepractică. 

— Sper că nu vorbeşti serios, i-am spus. 

— Asta dacă nu... dacă n-ai o idee mai bună, s- 
a bâlbâit, cu faţa scăldată de transpirație. Suntem 
eu, tu şi babuinul împotriva chestiilor ă/ora. 

Sunt convinsă că, în felul său, extrem de lipsit 
de curaj, Carter încerca să fie curajos, dar tremura 
mai rău decât mine. Dacă cineva urma să leşine, 
mă temeam că el va fi acela, şi nu mi-ar fi plăcut 
să facă asta ţinând un obiect ascuţit în mână. 

Apoi şerpoparzii au lovit pentru a treia oară, iar 
uşa s-a spart. Ne-am retras la baza statuii lui Thoth 
în timp ce creaturile au pătruns în Marea Sală. 

Khufu a aruncat spre ele cu mingea de baschet, 
care s-a izbit fără efect de capul primului monstru. 
Apoi s-a repezit la şerpopard. 

— Khufu, nu! a strigat Carter. 

Dar babuinul îşi înfipsese colții în gâtul 
monstrului. Șerpopardul s-a zbătut şi a încercat să- 
| muşte. Khufu a sărit de pe el, dar monstrul era 
rapid. Şi-a folosit capul ca pe-o bâtă şi l-a izbit pe 
bietul Khufu în aer, proiectându-l direct prin uşa 
spartă, dincolo de marginea ruptă a terasei, în gol. 

Aş fi vrut să plâng, dar n-aveam timp. 
Şerpoparzii au venit spre noi. N-aveam unde fugi 
de ei. Carter şi-a ridicat sabia. Am întins mâna spre 
primul monstru şi am încercat să rostesc vraja ha- 
di, dar n-am putut scoate niciun sunet. 

— Miau! a făcut Brioşă, pe un ton mai stăruitor. 
braţe şi nu fugea cuprinsă de groază? 

Apoi mi-am amintit spusele lui Amos: „Brioşă 
vă va proteja“. Asta o fi încercat Khufu să-mi 
amintească? Părea imposibil, dar am bâiguit: 

— B... Bnoşă, îți ordon să ne protejezi! 

Am aruncat-o pe podea. Doar pentru o clipă, 
pandantivul argintiu de la gâtul ei a părut să 
sclipească. Apoi, pisica şi-a arcuit spatele pe 
îndelete, s-a aşezat şi a început să-şi lingă lăbuţa 
din faţă. În fond, la ce mă aşteptasem — la fapte de 
vitejie? 

Cei doi monştri cu ochi roşii şi-au arătat colții. 
Și-au ridicat capetele şi s-au pregătit să lovească... 
iar în cameră a avut loc o explozie. A fost atât de 
puternică, încât ne-a aruncat pe Carter şi pe mine 
la podea. Şerpoparzii s-au poticnit şi s-au retras. 

M-am ridicat clătinându-mă şi mi-am dat seama 
că în centrul exploziei se aflase Brioşă. Pisica mea 
nu mai era acolo. În locul ei era o femeie — mică şi 
sprintenă ca o gimnastă. Părul ei negru era prins în 
coadă. Purta un costum mulat din piele de leopard 
şi avea la gât pandantivul lui Brioşă. 

S-a întors şi mi-a zâmbit, şi avea ochii lui Brioşă 
— galbeni cu pupile negre de felină. 

— Era şi timpul, m-a mustrat. 

Şerpoparzilor le-a trecut stupoarea şi au atacat-o 
pe femeia-pisică. Capetele lor au lovit cu viteza 
fulgerului. Teoretic, ar fi trebuit s-o rupă în două, 
dar femeia-pisică a sărit în sus, s-a dat de trei ori 
peste cap şi a aterizat deasupra lor, cocoţată pe 
şemineu. 

Și-a îndoit încheieturile şi în mâini i-au apărut 
două cuțite enorme, scoase din mâneci. 

— Aaah, ce distractiv! 

Monştrii au atacat. S-a aruncat între ei, dansând 
şi ferindu-se cu o graţie incredibilă, lăsându-i să se 
repeadă la ea fără rezultat în timp ce le lega 
gâturile laolaltă. Când s-a îndepărtat, şerpoparzii 
erau legați fedeleş. Cu cât se zbăteau, cu atât se 
strângeau mai tare nodurile. Se clătinau înainte şi 
înapoi,  lovindu-se de mobilier şi  urlând 
neputincioşi. 

— Bieţii de ei, a tors femeia-pisică. Să vă dau o 
mână de ajutor. 

Cuţitele au lucit în aer, iar capetele celor doi 
monştri s-au rostogolit pe podea la picioarele ei. 
Corpurile li s-au prăbuşit şi s-au prefăcut în 
grămezi enorme de nisip. 

— Cam atât cu jucării mele, a spus femeia cu 
tristeţe. Din nisip au venit, în nisip s-au întors. 

S-a rotit către noi, iar cuţitele i s-au retras în 
mâneci. 

— Carter, Sadie, ar fi bine să plecăm. Ce-i mai 
rău abia urmează. 

Carter părea să se sufoce. 

— Mai rău? Cine... cum... ce... 

— Toate la timpul lor. 

Femeia şi-a întins braţele deasupra capului cu 
mare satisfacţie. 

— E atât de bine să iau din nouă formă 
omenească! Bun, Sadie, ne poţi deschide o uşă 
spre Duat, te rog? 

M-am uitat chiorâş. 

— Ăăă... nu. Adică nu ştiu cum. 

Femeia şi-a îngustat ochii, în mod evident 
dezamăgită. 

— Păcat. O să avem nevoie de mai multă 
putere, atunci. De un obelisc. 

— Dar acela-i în Londra, am protestat. Nu 
putem... 

— Există unul mai aproape, în Central Park. 
Încerc să evit Manhattanul, dar asta-i o urgenţă. O 
să mergem acolo şi o să deschidem un portal. 

— Un portal spre ce? am întrebat. Cine eşti şi de 
ce eşti pisica mea? 

Femeia a zâmbit. 

— Deocamdată, ne trebuie doar un portal ca să 
scăpăm de pericol. În orice caz, numele meu nu e 
Brioşă, mulţumesc foarte mult. E... 

— Bast, a intervenit Carter. Pandantivul tău e 
simbolul lui Bast, zeiţa-pisică. Am crezut că-i doar 
de decor, dar... Tu eşti, nu-i aşa? 

— Excelent, Carter, a spus Bast. Acum veniţi, 
până mai putem pleca vii de aici. 

9. Suntem urmăriţi de patru tipi în fuste 


CARTER 


Deci, asta era. Pisica noastră era o zeiţă. 

Alte noutăţi? 

Nu ne-a lăsat prea mult timp să vorbim despre 
asta. M-a trimis în bibliotecă să iau trusa magică a 
tatei, şi când am revenit se certa cu Sadie în 
legătură cu Khufu şi Filip. 

— Trebuie să-i căutăm! insista Sadie. 

— Vor fi în regulă, a spus Bast. Dar noi nu, dacă 
nu plecăm acum. 

Am ridicat mâna. 

— Ăăă... scuzaţi-mă, domnişoară zeiţă! Amos 
ne-a spus că această casă e... 

— La adăpost? 

Bast a pufnit. 

— Carter, măsurile de apărare au fost prea uşor 
ocolite. Cineva le-a sabotat. 

— Cum adică? Cine... 

— Doar un magician al Casei ar fi putut s-o 
facă. 

— Un alt magician? am întrebat. De ce ar dori 
un alt magician să saboteze casa lui Amos? 

— O, Carter, a oftat Bast. Atât de tânăr, atât de 
nevinovat... Magicienii sunt persoane necinstite. 
Există un milion de motive pentru a fi înjunghiat 
pe la spate, dar n-avem timp să le discutăm. 
Haideţi, să mergem! 

Ne-a luat de mâini şi ne-a condus pe uşa din 
față. Îşi băgase cuţitele în teacă, dar avea nişte 
gheare al naibii de ascuţite, care îmi lăsau urme 
dureroase în palme. De îndată ce am ieşit, au 
început să mă usture ochii din pricina vântului 

rece. Am coborât un şir nesfârşit de scări până în 
curtea care înconjura fabrica. 

Geanta de lucru a tatei îmi atârna greu pe umăr. 
Prin hainele mele subțiri de pânză simţeam răceala 
sabiei încovoiate pe care mi-o prinsesem la spate. 
Începusem să transpir în timpul atacului 
şerpoparzilor, iar acum transpirația părea să se 
transforme în gheaţă. 

M-am uitat în jur după monştri, dar curtea părea 
abandonată. Frau grămezi ruginite de utilaje vechi 
de construcţii — un buldozer, o macara cu o bilă 
imensă, câteva malaxoare de ciment. Mormanele 
de tablă şi lăzi creau un labirint de obstacole între 
casă şi strada aflată la câteva sute de metri. 

Eram pe la jumătatea curții, când ne-a ieşit în 
cale un motan bătrân şi cenuşiu. Avea o ureche 
sfâşiată. Ochiul stâng îi era umflat şi aproape 
închis. Judecând după cicatrice, îşi petrecuse cea 
mai mare parte a vieţii bătându-se. 

Bast s-a ghemuit şi s-a uitat la motan. Acesta a 
privit-o calm. 

— Mulţumesc, i-a spus Bast. 

Motanul cel bătrân a şters-o spre fluviu. 

— Ce-a fost asta? a întrebat Sadie. 

— Unul dintre supuşii mei, care mi-a oferit 
ajutor. Va răspândi vestea despre situația noastră 
delicată. În curând, toate pisicile din New York vor 
fi în alertă. 

— Era foarte bătut, a spus Sadie. Dacă-i supusul 
tău, nu-l poţi vindeca? 

— Și să-i iau însemnele onoarei? Cicatricele 
unei pisici sunt parte din identitatea sa. N-am 
putut... 

Dintr-odată, Bast s-a crispat. Ne-a tras în spatele 
unui morman de lăzi. 

— Ce este? am şoptit. 

Și-a îndoit încheieturile mâinilor şi cuţitele i-au 
alunecat în mâini. Privea pe deasupra lăzilor şi toți 
muşchii din corp îi fremătau. Am încercat să văd la 

ce se uită, dar nu era nimic în afară de macaraua cu 
bilă pentru demolări. 

Gura lui Bast a zvâcnit de emoție. Privea țintă la 
uriaşa bilă de metal. Mai văzusem pisoi care arătau 
aşa când urmăreau şoareci de jucărie sau bucăţi de 
sfoară sau bile de cauciuc... Bile? Nu. Bast era o 
zeiță antică. Cu siguranţă n-ar... 

— Asta ar putea fi. 

A trecut de pe un picior pe celălalt. 

— Staţi foarte, foarte liniștiți. 

— Nu-i nimeni acolo, a şuierat Sadie. 

Am început să spun: 

— Ăăă... 

Bast a sărit peste lăzi. A zburat zece metri prin 
aer, cuţitele i-au lucit, şi a aterizat pe bila pentru 
demolări cu atâta forță, încât a rupt lanţul. Zeița- 
pisică şi bila imensă de metal s-au prăbuşit în praf 
şi s-au rostogolit de-a lungul curții. 

— Arrr! a făcut Bast. 

Bila pentru demolări a trecut peste ea, dar n-a 
părut s-o rănească. A mai făcut un salt şi s-a 
năpustit din nou. Cuţitele au intrat în metal ca în 
brânză. În câteva secunde, imensa bilă a fost 
redusă la o movilă de fiare îndoite. 

Bast şi-a băgat cuțitele la loc. 

— Suntem în siguranță acum! 

Sadie şi cu mine ne-am privit. 

— Ne-ai salvat de o bilă de metal, a spus Sadie. 

— Nu se ştie niciodată, a spus Bast. Putea fi 
ostilă. 

Chiar în acel moment, un bum! puternic a 
zguduit pământul. M-am uitat înapoi la conac. 
Flăcări albastre au apărut la ferestrele de sus. 

— Haideţi, a spus Bast. Nu mai avem vreme! 


Am crezut că va folosi magia sau cel puțin că va 
chema un taxi. În schimb, Bast a împrumutat un 
Lexus argintiu decapotabil. 

— O, da, a tors. Îmi place! Haideţi, copii. 

— Dar nu-i maşina ta, i-am atras atenţia. 

— Dragul meu, sunt pisică. Tot ce văd este al 
meu. 

A atins contactul şi gaura cheii a scos o scânteie. 

Motorul a început să toarcă. | Nu, Sadie. Nu ca o 
pisică, ci ca un motor. ] 

— Bast, am spus, nu poţi să iei pur şi simplu... 

Sadie mi-a tras un cot. 

— Vedem mai târziu cum o aducem înapoi, 
Carter. Acum avem o urgenţă. 

A arătat în spate, spre conac. Flăcările şi fumul 
albastru se ridicau acum de la toate ferestrele. Dar 
nu asta era înfricoşător — pe scări coborau patru 
bărbaţi care duceau o cutie mare, ca un sicriu 
supradimensionat cu mânere lungi la ambele 
capete. Cutia era acoperită cu un giulgiu negru şi 
părea destul de mare pentru ca în ea să încapă cel 
puţin două corpuri. Cei patru bărbaţi purtau doar 
fuste şi sandale. Pielea lor arămie strălucea în 
lumina soarelui de parcă ar fi fost de metal. 

— O, nu-mi place asta, a spus Bast. În maşină, 
vă rog. 

Am decis să nu pun întrebări. Sadie s-a repezit 
înaintea mea pe locul din dreapta şoferului, aşa c- 
am urcat în spate. Cei patru tipi metalici goneau 
prin curte cu cutia, venind direct spre noi cu o 
viteză incredibilă. Înainte de a apuca să-mi pun 
centura, Bast a apăsat pe acceleraţie. 

Am gonit pe străzile din Brooklyn, croşetând 
nebunește prin trafic, mergând pe trotuare, aproape 
lovind pietonii. 

Bast conducea cu reflexe care erau... ei bine, 
feline. Orice om care ar fi încercat să conducă atât 
de repede ar fi făcut nenumărate accidente, dar ea 
ne-a adus în siguranţă la Podul Williamsburg. 

Eram convins că ne-am pierdut urmăritorii, dar 
când m-am uitat înapoi, cei patru bărbați arămii cu 
cutia lor neagră se strecurau prin trafic. Păreau să 
alerge într-un ritm normal, dar depăşeau maşini 
care mergeau cu optzeci de kilometri la oră. 
Corpurile lor deveneau neclare ca o imagine de 

proastă calitate dintr-un film vechi, de parcă nu s- 
ar fi sincronizat cu trecerea normală a timpului. 

— Cine sunt ăștia? am întrebat. Sunt shabti? 

— Nu, sunt cărăuşi. 

Bast a privit în oglinda retrovizoare. 

— Invocaţi direct din Duat. Nu se vor da în 
lături de la nimic pentru a-şi găsi victimele şi a le 
arunca în lectică... 

— În ce? a întrerupt-o Sadie. 

— Cutia aceea mare, a spus Bast. E un fel de 
trăsură. Cărăuşii te capturează, te bat bine, te bagă 
acolo şi te duc la stăpânul lor. Nu-şi pierd 
niciodată prada şi nu renunţă niciodată. 

— Dar de ce ne urmăresc? 

— Crede-mă, a mormăit Bast, nu vrei să ştii. 

M-am gândit la bărbatul în flăcări de noaptea 
trecută, din Phoenix — cum îşi incinerase un 
slujitor. Eram foarte sigur că nu vreau să-l revăd 
faţă în faţă. 

— Bast, am spus, dacă eşti zeiță nu poți pur şi 
simplu să pocneşti din degete şi să-i dezintegrezi? 
Sau să faci un semn şi să ne teleportezi? 

— Nu-i aşa c-ar fi frumos? Dar puterea mea în 
această gazdă e limitată. 

— Te referi la Brioşă? a întrebat Sadie. Dar nu 
mai eşti pisică. 

— E încă gazda mea, Sadie, ancora mea de 
această parte a Duatului — şi încă una foarte 
imperfectă. Faptul că m-aţi chemat în ajutor mi-a 
permis să iau formă umană, dar chiar şi asta 
consumă o mare cantitate de energie. În plus, chiar 
şi când sunt într-o gazdă puternică, magia lui Set e 
mai puternică decât a mea. 

— Poţi să vorbeşti şi pe înţelesul meu? am 
rugat-o. 

— Carter, n-avem timp pentru o discuție amplă 
despre zei, gazde şi limitele magiei! Trebuie să vă 
duc la adăpost. 

Bast a apăsat acceleraţia până la podea şi a ajuns 
la mijlocul podului. Cei patru cărăuşi cu lectica 


117 


alergau după noi, tulburând aerul în timp ce se 
deplasau, dar nicio maşină nu vira pentru a-i evita. 
Nimeni nu intra în panică şi nu-i privea. 

— Cum e posibil ca oamenii să nu-i observe? 
am spus. Ei nu văd că patru bărbaţi cu pielea 
arămie aleargă în fuste cărând o cutie neagră 
ciudată? 

Bast a ridicat din umeri. 

— Pisicile pot auzi multe sunete pe care tu nu le 
auzi. Unele animale văd lucruri din spectrul 
ultraviolet care sunt invizibile pentru om. Magia 
funcționează în mod similar. Aţi observat conacul 
când aţi ajuns la el? 

— Păi... nu. 

— Iar voi sunteți născuți pentru magie, a spus 
Bast. Gândiţi-vă ce greu e pentru un muritor 
obişnuit. 

— Născuţi pentru magie? 

Mi-am amintit ce spusese Amos despre familia 
noastră, care făcea parte de mult din Casa Vieţii. 

— Dacă magia se transmite în familie, de ce n- 
am reuşit s-o practic până acum? 

Bast a zâmbit în oglindă. 

— Sora ta înţelege. 

Urechile lui Sadie s-au înroşit. 

— Nu, nu înţeleg! Tot nu cred că eşti o zeiță. În 
toți aceşti ani, ai ronţăit chestii crocante, ai dormit 
pe capul meu... 

— Am făcut o înţelegere cu tatăl tău, a spus 
Bast. El mă lăsa să rămân în lume atâta vreme cât 
luam o formă neînsemnată, o pisică domestică 
obişnuită, ca să te pot proteja şi veghea. Măcar atât 
putea face după... 

S-a oprit brusc. 

Un gând oribil mi-a trecut prin minte. Stomacul 
mi s-a întors pe dos, şi asta n-avea nicio legătură 
cu cât de repede goneam. 

— După moartea mamei noastre? am presupus 
eu. 

Bast continua să privească înainte prin parbriz. 

— Asta e, nu-i aşa? am spus. Tata şi mama au 
făcut un ritual magic la Acul Cleopatrei. Ceva a 
mers prost. Mama noastră a murit şi... şi te-au 
eliberat? 

— Asta n-are importanţă acum, a spus Bast. 
Ideea e c-am fost de acord să am grijă de Sadie. Şi 
o să am. 

Ascundea ceva. Eram convins de asta, dar după 
tonul ei, subiectul era închis. 

— Dacă voi, zeii, sunteți atât de puternici şi 
dornici să săriţi în ajutor, am zis, de ce le interzice 
Casa Vieţii magicienilor să vă invoce? 

Bast a intrat pe banda rapidă. 

— Magicienii sunt paranoici. Cel mai bine e să 
staţi cu mine. Ne vom îndepărta cât mai mult de 
New York. Apoi vom obţine ajutor şi-l vom 
provoca pe Set. 

— Ce ajutor? a întrebat Sadie. 

Bast a ridicat o sprânceană. 

— Păi, o să invocăm şi alți zei, desigur. 

10. Bast se face verde 


CARTER 


| Sadie, termină! Da, ajung şi la asta.] Scuze, tot 
încearcă să-mi distragă atenția dându-mi foc la... 
n-are importanţă. Unde eram? 

leşiserăm în trombă de pe Podul Williamsburg, 
eram în Manhattan şi ne îndreptam spre nord pe 
strada Clinton. 

— Încă ne urmăresc, ne-a avertizat Sadie. 

După cum era de aşteptat, cărăuşii erau la doar 
un cvartal în spatele nostru, strecurându-se printre 
maşini şi călcând în picioare tarabele cu suveniruri 
turistice kitsch de pe trotuare. 

— O să câştigăm ceva timp. 

Bast a scos un mârâit grav — un sunet atât de jos 
şi de puternic că mi-au clănţănit dinţii în gură. A 
tras de volan şi a virat la dreapta, pe East Houston. 

M-am uitat înapoi. Chiar când cărăuşii dădeau 
colţul, peste tot în jurul lor a apărut o hoardă de 
pisici. Unele au sărit de la ferestre. Altele au venit 
în fugă de pe trotuare şi alei. Unele s-au ițit din 
canale. S-au năpustit asupra cărăuşilor ca un ghem 
de blană şi gheare — suindu-se pe picioarele lor 
aurii, zgâriindu-le spatele, agățându-se de feţele lor 
şi trăgând în jos lectica. Cărăuşii s-au împiedicat şi 
au scăpat-o. Au început să lovească pisicile 
orbeşte. Două maşini au virat pentru a evita 
animalele şi s-au ciocnit, blocând întreaga stradă, 
iar cărăuşii au dispărut sub ghemul de feline 
furioase. Am luat-o pe autostrada FDR şi i-am 
pierdut din vedere. 

— Bună treabă, am recunoscut. 

— N-o să-i rețină mult timp, a spus Bast. Acum, 
Central Park! 

Bast a abandonat maşina la Muzeul 
Metropolitan de Artă. 

— Acum fugim! a spus. E chiar în spatele 
muzeului. 

Şi când a spus c-o să fugim, n-a glumit. Sadie şi 
cu mine a trebuit să sprintăm pentru a ține pasul, în 
timp ce Bast nu părea să depună nici cel mai mic 
efort. Obstacole ca standurile cu hotdog sau 
maşinile parcate nu-i puteau sta în cale. Sărea cu 
uşurinţă peste orice avea sub trei metri înălțime, 
lăsându-ne să ne descurcăm cum putem. 

Am intrat în parc prin East Drive. De îndată ce 
am luat-o spre nord, obeliscul s-a înălțat deasupra 
noastră. Avea puțin peste douăzeci de metri şi 
părea o copie fidelă a Acului din Londra. Era situat 
pe un deal cu verdeață, deci părea chiar izolat, fapt 
greu de realizat în centrul New Yorkului. Nu era 
nimeni în zonă, cu excepția câtorva alergători, în 
depărtare. În spate auzeam traficul de pe Fifth 
Avenue, dar chiar şi acesta părea îndepărtat. 

Ne-am oprit la baza obeliscului. Bast a 
adulmecat aerul de parcă încerca să detecteze 
probleme. Când m-am oprit, am realizat ce frig îmi 
era. Soarele era chiar deasupra noastră, dar vântul 
pătrundea prin hainele de pânză împrumutate. 

— Ce bine era să fi luat ceva mai călduros, am 
murmurat. O haină de blană ar fi fost super. 

— Nu, n-ar fi fost, a spus Bast, cercetând 
orizontul. Eşti îmbrăcat pentru magie. 

Sadie tremura. 

— Trebuie să îngheți ca să practici magia? 

— Magicienii evită produsele de origine 
animală, a spus Bast absentă. Blană, piele, lână, 
nimic din toate astea. Aura vitală rămasă poate 
interfera cu vrăjile. 

— Bocancii mei par în regulă, a spus Sadie. 

— Piele, a spus Bast dezgustată. E posibil să ai 
o toleranță mai mare, aşa că un pic de piele nu va 

interfera cu magia. Habar n-am. Dar 
îmbrăcămintea de pânză e întotdeauna cea mai 
bună, sau bumbacul — materialele de origine 
vegetală. În orice caz, Sadie, cred că deocamdată 
suntem în regulă. Există o perioadă favorabilă care 
începe chiar acum, la unsprezece treizeci, dar nu 
durează mult. Pregăteşte-te. 

Sadie a chpit neliniştită. 

— Eu? De ce eu? Tu eşti zeița! 

— Nu mă prea pricep la portaluri, a spus Bast. 
Pisicile sunt protectoare. Trebuie doar să-ţi 
controlezi emoţiile. Panica şi teama distrug vraja. 
Trebuie să plecăm de aici înainte ca Set să-i invoce 
pe ceilalţi zei de partea sa. 

M-am încruntat. 

— Vrei să spui că Set îi are pe ceilalți zei răi pe 
lista de apelare rapidă, ca să zic aşa? 

Bast a privit agitată spre copaci. 

— Poate că termenii de rău şi de bine nu sunt 
cei mai potriviți, Carter. Ca magician, trebuie să te 
gândeşti la haos şi la ordine. Acestea sunt cele 
două forţe care controlează universul. Set are de-a 
face cu haosul. 

— Și ceilalți zei pe care tata i-a eliberat? am 
insistat. Nu sunt buni? Isis, Osiris, Horus, 
Nephthys, unde sunt? 

Bast m-a fixat cu privirea. 

— Bună întrebare, Carter. 

O pisică siameză a ţâşnit din tufişuri şi a venit în 
fugă spre Bast. S-au privit un moment. Apoi 
siameza a luat-o la goană. 

— Cărăuşiui sunt aproape, a anunţat Bast. Şi 
ceva... ceva mult mai puternic se apropie dinspre 
est. Cred să stăpânul cărăuşilor a devenit 
nerăbdător. 

Mi-a stat inima-n loc. 

— Vine Set? 

— Nu, a spus Bast. Poate vreo creatură de-a sa. 
Sau un aliat. Pisicilor mele le e greu să descrie ce 
văd şi cu nu vreau să aflu. Sadie, acum e 

momentul. Trebuie doar să te concentrezi pe 
deschiderea unei porți de acces spre Duat. O să-i 
țin la distanță pe atacatori. Magia de luptă e 
specialitatea mea. 

— Aşa cum ai făcut la conac? am întrebat. 

Bast si-a arătat colții ascuţiţi. 

— Nu, aia a fost luptă simplă. 

Copacii au foşnit şi au apărut cărăuşii. Giulgiul 
de pe lectică fusese distrus de ghearele pisicilor. 
Cărăuşii înşişi erau zgâriați şi răniți. Unul 
şchiopăta, având piciorul îndoit în spate de la 
genunchi. Un altul avea o aripă de maşină 
înfăşurată pe gât. 

Cei patru bărbați au pus lectica jos cu grijă. S-au 
uitat la noi şi au scos de la brâu nişte bâte dintr-un 
metal auriu. 

— Sadie, apucă-te de treabă, a ordonat Bast. 
Carter, mă poţi ajuta, dacă vrei. 

Zeiţa-pisică şi-a scos cuțitele. Corpul ei a 
căpătat o strălucire verde. A fost înconjurată de o 
aură, care s-a tot mărit, ca un balon de energie, şi a 
ridicat-o de la pământ. Aura a început să prindă 
contur până ce Bast a fost înconjurată de o 
proiecție holografică de vreo patru ori cât ea. Era o 
imagine a zeiţei în forma sa antică — o femeie 
înaltă de şase metri, cu cap de pisică. Plutind în 
aer, în centrul hologramei, Bast a făcut un pas 
înainte. Gigantica zeiţă a pisicilor a păşit odată cu 
ea. Părea imposibil ca o imagine străvezie să fie 
solidă, dar la fiecare pas se zguduia pământul. Bast 
şi-a ridicat braţul. Strălucitoarea războinică verde a 
făcut acelaşi lucru, scoţându-şi ghearele lungi şi 
ascuţite ca nişte săbii. Bast a zgâriat trotuarul din 
faţa ei transformând pavajul de beton în fâşii. S-a 
întors şi mi-a zâmbit. Giganticul cap de pisică a 
făcut la fel, dezvelind colții siniştri care m-ar fi 
putut spinteca în două. 

— Asta, a spus Bast, este magie de luptă. 

La început am fost prea uimit ca să pot face 
ceva în afară de-a o privi pe Bast cum îşi lansează 

maşinăria verde de război în mijlocul cărăuşilor. 

L-a sfârtecat pe unul dintre cărăuşi cu o singură 
lovitură, apoi a călcat pe un altul turtindu-l ca pe o 
clătită metalică. Ceilalţi doi cărăuşi i-au atacat 
picioarele holografice, dar bâtele lor de metal au 
ricoşat cu scântei din învelişul fantomatic. 

Între timp, Sadie se pusese în faţa obeliscului cu 
braţele ridicate, strigând: 

— Deschide-te, piatră neghioabă ce eşti! 

În cele din urmă, mi-am scos sabia. Mâinile îmi 
tremurau. Nu doream să intru în luptă, dar simţeam 
că trebuie să dau o mână de ajutor. Şi dacă într- 
adevăr trebuia să lupt, mi-am zis că nu-i de ici, de 
colo să am de partea mea o războinică-pisică 
strălucitoare înaltă de şase metri. 

— Sadie... Mă duc s-o ajut pe Bast. Mai 
încearcă! 

— Asta fac! 

Am pornit chiar când Bast îi tăia pe ceilalți doi 
cărăuşi ca pe nişte pâini. Uşurat, mi-am zis: „Ei 
bine, asta a fost“. 

Apoi, toți cei patru cărăuşi au început să se 
întrupeze la loc. Cel turtit s-a dezlipit singur de pe 
trotuar. Bucăţile celor spintecaţi s-au lipit laolaltă 
ca nişte magneți, iar cărăuşii s-au ridicat vii şi 
nevătămaţi. 

— Carter, ajută-mă să-i spintec! a strigat Bast. 
Trebuie s-o facem în bucăţi mai mici! 

M-am străduit să nu-i stau în cale lui Bast în 
timp ce-i tăia şi-i călca în picioare. Apoi, de îndată 
ce scotea câte un cărăuş din joc, începeam să-i toc 
rămăşiţele în bucăţi mai mici. Păreau mai degrabă 
de plastilină decât de metal, căci i-am mărunțit 
destul de uşor cu sabia. 

În câteva minute, eram înconjurat de mormane 
de pietriş arămiu. Bast şi-a strâns pumnul mâinii 
strălucitoare şi a făcut lectica arşice. 

— N-a fost mare lucru, am spus. De ce a trebuit 
să fugim? 

În carapacea ei strălucitoare, faţa lui Bast era 
acoperită de sudoare. Nu mă gândisem că o zeiţă 
poate obosi, dar trebuie s-o fi istovit folosirea 
avatarului magic. 

— Nu suntem încă la adăpost, m-a avertizat ea. 
Sadie, cum merge? 

— Nu merge, s-a plâns Sadie. Nu există altă 
cale? 

Înainte ca Bast să apuce să răspundă, în tufişuri 
s-a auzit un alt foşnet — aducea cu sunetul ploii, 
dar mai degrabă cu un fârşâit. 

M-au trecut fiori. 

— Ce... ce-i asta? 

— O, nu, a murmurat Bast. Nu se poate. Nu 
poate fi ea. 

Apoi, tufişurile au explodat. O mie de chestii 
târâtoare maronii s-au revărsat din pădure ca un 
covor scârbos — peste tot, cleşti şi cozi ascuţite. 

Am vrut să strig „Scorpioni!“ Dar vocea nu m-a 
ajutat. Picioarele au început să-mi tremure. Detest 
scorpionii. Îi găseşti peste tot în Egipt. De multe 
ori îi găseam în patul de hotel sau la duş. Odată am 
găsit unul chiar într-un ciorap. 

— Sadie! a strigat Bast încordată. 

— Nimic! a gemut Sadie. 

Scorpionii au continuat să vină — mii şi mii. Din 
pădure a apărut o femeie, păşind fără teamă printre 
arahnide. Purta veşminte maro cu bijuterii de aur 
care îi străluceau la gât şi pe braţe. Părul ei lung şi 
negru era tuns în stilul egiptean antic, şi purta o 
coroană neobişnuită. Apoi mi-am dat seama că nu 
era o coroană — avea un scorpion viu, gigantic 
care-şi făcuse cuib la ea pe cap. Milioane de 
scârboşenii micuţe roiau în jurul ei, de parcă ar fi 
fost centrul universului lor. 

— Serqet, a mormăit Bast. 

— Zeiţa-scorpion, am încercat să ghicesc. 

Trebuia poate să fiu îngrozit, dar eram deja 
încordat la maximum. 

— Te descurci cu ea? 

Expresia lui Bast nu prevestea nimic bun. 

— Carter, Sadie, a venit răspunsul, o să fie urât. 
Mergeţi la muzeu. Găsiţi templul. S-ar putea să vă 
protejeze. 

— Ce templu? am întrebat. 

— Dar tu? a adăugat Sadie. 

— Mă descurc. Vă ajung din urmă. 

Dar când m-a privit, mi-am dat seama că nu-i 
sigură. Nu făcea decât să tragă de timp pentru noi. 

— Plecaţi! ne-a poruncit. 

Şi-a întors gigantica pisică războinică în faţa 
mulțimii de scorpioni. 

Vreţi adevărul ruşinos? În faţa acelor scorpioni, 
nici nu m-am mai prefăcut că sunt curajos. Am 
apucat-o pe Sadie de braţ şi am rupt-o la fugă. 

11. Ne întâlnim cu omul care aruncă 
flăcări 


SADIE 


În regulă, preiau microfonul. Lui Carter îi e 
absolut imposibil să povestească cum trebuie 
partea asta, pentru că-i vorba despre Zia. [Ţine-ţi 
gura, Carter. Ştii bine că-i aşa.] 

A, cine e Zia? Scuze, m-am lăsat dusă de val. 

Alergam spre intrarea în muzeu fără să am idee 
de ce, doar pentru că aşa ne spusese o femeie- 
pisică gigantică şi strălucitoare. Trebuie să 
înțelegeţi că eram deja devastată de tot ce se 
întâmplase. În primul rând, îl pierdusem pe tata. În 
al doilea rând, bunicii mei iubitori mă dăduseră 
afară. Apoi descoperisem că probabil îmi curge 
prin vine sânge de faraon, că m-am născut într-o 
familie care practică magia şi tot felul de alte 
prostii care sunau destul de impresionant dar care 
îmi aduseseră o mulţime de necazuri. Şi de îndată 
ce-mi găsisem o nouă casă — un conac unde puteai 
lua un mic dejun adevărat, cu animale de 
companie prietenoase, şi unde aveam o cameră 
destul de frumoasă, ca să fiu sinceră —, unchiul 
Amos a dispărut, noii şi minunaţii mei prieteni, 
crocodilul şi babuinul, fuseseră aruncaţi într-un 
râu, iar conacul fusese incendiat. Şi de parcă n-ar 
fi fost de ajuns, pisica mea credincioasă, Brioşă, 
hotărâse să se implice într-o luptă fără speranţă cu 
un roi de scorpioni. 

Se spune un roi de scorpioni? O turmă? Un 
cârd? O, nu contează. 

Ideea e că nu-mi venea să cred că mi se ceruse 
să deschid o uşă magică când era clar că nu dispun 

de asemenea abilităţi, iar acum frate-meu mă târa 
după el. Mă simţeam ca o ratată totală. [Şi să n-aud 
comentarii, Carter. Din câte-mi amintesc, nici de 
capul tău nu era mare lucru în momentul acela.] 

— N-o putem abandona pe Bast! am strigat. 
Uită-te! 

Carter continua să alerge, târându-mă după el, 
dar vedeam destul de clar ce se întâmpla la obelisc. 
O mulţime de scorpioni se târâseră pe picioarele 
verzi strălucitoare ale lui Bast şi viermuiau în 
hologramă de parcă aceasta ar fi fost din gelatină. 
Bast a zdrobit câteva sute cu picioarele şi pumnii, 
dar erau pur şi simplu prea mulţi. În scurt timp i-au 
ajuns la brâu şi fantomatica ei carapace a început 
să pâlpâie. Între timp, zeiţa cu veşminte maronii 
avansa încet şi aveam senzația că-i mai periculoasă 
decât orice mulțime de scorpioni. 

Carter m-a tras printre nişte tufişuri şi n-am mai 
văzut-o pe Bast. Ne-am trezit pe Fifth Avenue, 
care părea ridicol de normală după bătălia magică. 
Am alergat pe trotuar, ne-am vârât într-un grup de 
pietoni şi am urcat treptele Muzeului Metropolitan. 

Un banner de deasupra intrării anunţa un 
eveniment special de Crăciun, acesta fiind probabil 
motivul pentru care muzeul era deschis într-o zi 
liberă, dar nu m-am obosit să citesc detaliile. N-am 
mai stat pe gânduri şi am intrat. 

Cum arăta? Ei bine, ca un muzeu: un hol imens, 
o mulțime de coloane şi aşa mai departe. Nu pot să 
spun c-am petrecut mult timp admirând decorul. 
Îmi amintesc că erau cozi la ghişeele cu bilete, 
pentru c-am trecut chiar pe lângă ele. Mai erau şi 
agenţi de pază, care au strigat la noi în timp ce ne 
loveam de exponate. Din fericire, am ajuns în zona 
egipteană, în faţa unui soi de mormânt reconstruit, 
cu coridoare înguste. Carter, probabil, v-ar fi putut 
spune ce reprezenta construcţia, dar, sincer, nu-mi 
păsa. 

— Haide, i-am zis. 

Am pătruns în expoziţie, fapt care s-a dovedit 
suficient ca să scăpăm de agenţii de pază — sau 
poate că aveau ceva mai bun de făcut decât să 
urmărească nişte puşti obraznici. 

Când am ieşit, am dat târcoale zonei până când 
am fost siguri că nu eram urmăriţi. Aripa egipteană 
nu era aglomerată, doar câteva pâlcuri de oameni 
în vârstă şi un grup de străini cu un ghid care 
vorbea despre un sarcofag în limba franceză. 

— Et voici la momie! 

Straniu era că nimeni nu părea să observe sabia 
enormă de pe spatele lui Carter, care cu siguranță 
trebuie să fi reprezentat o problemă de securitate 
(şi era mult mai interesantă decât exponatele). 
Câţiva bătrâni ne-au aruncat nişte priviri mai 
ciudate, însă numai din cauză că purtam pijamale 
de pânză, bănuiesc, eram scăldați de sudoare şi 
plini de iarbă şi frunze. Probabil că şi părul îmi 
stătea ca naiba. 

Am găsit o încăpere goală şi l-am tras pe Carter 
deoparte. Vitrinele de sticlă erau pline de shabti. 
Cu câteva zile mai devreme, nici nu m-aş fi uitat la 
ei. Acum mă uitam încontinuu la statui, convinsă 
că pot învia în orice clipă şi vor încerca să mă 
lovească în cap. 

— Şi-acum ce facem? l-am întrebat pe Carter. 
Ai văzut vreun templu? 

— Nu. 

S-a încruntat de parcă s-ar fi străduit să-şi 
amintească. 

— Cred că e un templu reconstruit pe hol... sau 
o fi în Muzeul Brooklyn? Poate în cel din 
Miinchen? Îmi pare rău, am fost în atâtea muzee cu 
tata, că deja le încurc. 

Am oftat exasperată. 

— Bietul de tine, obligat să călătoreşti prin 
lume, să nu mergi la şcoală şi să stai cu tata în 
timp ce eu am parte de două zile pe an cu el! 

— Hei! m-a atacat Carter cu o virulență 
surprinzătoare. Tu ai o casă! Ai prieteni şi o viaţă 

normală şi nu te trezeşti în fiecare dimineaţă 
întrebându-te în ce ţară eşti! Tu nu... 

Vitrina de sticlă de lângă noi a explodat, 
împrăştiind cioburi pe jos. 

Carter m-a privit uluit. 

— Noi am făcut... 

— Ca tortul de ziua mea care a explodat, am 
mormăit, încercând să-mi ascund uimirea. Trebuie 
să te controlezi. 

— Bu? 

Alarma a început să ţiuie. Lumini de culoare 
roşie clipeau pe coridor. Din difuzoare s-a auzit o 
voce deformată care spunea să ne îndreptăm calmi 
spre ieşire. Grupul de francezi a trecut în fugă, 
țipând panicat, urmat de o mulţime de bătrâni cu 
cadre şi bastoane, surprinzător de rapizi. 

— Hai să ne certăm mai târziu, bine? i-am spus 
lui Carter. Vino! 

Am luat-o la fugă pe un alt coridor şi sirenele s- 
au oprit la fel de brusc cum porniseră. Luminile de 
un roşu sângeriu continuau să pulseze în tăcerea 
aceea stranie. Apoi am auzit târşâitul şi ciocănitul 
scorpionilor. 

— Şi Bast? am spus eu cu vocea gâtuită. Să fi... 

— Nu te gândi la asta, mi-a spus Carter, deşi 
judecând după expresia lui, exact la asta se gândea. 
Nu te opri! 


În scurt timp, ne-am pierdut de tot. Din ce-mi 
dădeam seama, partea egipteană a muzeului era 
concepută să fie cât mai încurcată cu putință, cu 
fundături şi săli care dădeau unele într-altele. Am 
trecut pe lângă pergamente cu hieroglife, bijuterii 
de aur, sarcofage, statui de faraoni şi bucăţi imense 
de calcar. De ce ai expune o piatră? Nu sunt 
destule pe lume? 

N-am văzut pe nimeni, dar târşâitul creştea în 
intensitate, indiferent în ce parte fugeam. În cele 
din urmă, am dat un colţ şi ne-am ciocnit de 
cineva. 

Am ţipat şi m-am dat înapoi, lovindu-mă de 
Carter. Am căzut amândoi în fund ca nişte 
caraghioşi. Mare minune că frate-meu nu s-a tras 
în ţeapă cu sabia aia. 

La început, n-am recunoscut-o pe fata care 
stătea în faţa noastră, ceea ce, privind retrospectiv, 
mi se pare suspect. Poate că folosea vreo aură 
magică sau poate că pur şi simplu nu doream să 
cred că este ea. 

Părea un pic mai înaltă decât mine. Probabil şi 
mai în vârstă, dar nu cu mult. Părul ei negru era 
tăiat la nivelul bărbiei şi mai lung în faţă, aşa că îi 
acoperea ochii. Avea un ten cafeniu şi trăsături 
frumoase, uşor arăbeşti. Ochii — dați cu kohl negru, 
în stil egiptean — erau de un chihlimbariu 
neobişnuit, o culoare care era fie foarte frumoasă, 
fie puţin înfricoşătoare; nu eram sigură. Pe umăr 
avea un rucsac, purta sandale şi haine largi de 
pânză ca ale noastre. Arăta de parcă mergea la un 
curs de arte marțiale. Dumnezeule, acum că mă 
gândesc, probabil că aşa arătam şi noi. Jenant! 

În scurt timp, mi-am dat seama unde o mai 
văzusem. Era fata înarmată cu un cuţit de la British 
Museum. Înainte de a apuca să vorbesc, Carter a 
sărit în picioare. S-a pus în fața mea şi şi-a agitat 
sabia de parcă ar fi încercat mă apere. Îţi vine să 
crezi ce tupeu? 

— În... înapoi! s-a bâlbâit el. 

Fata şi-a retras mâna şi a scos din mânecă o 
bucată de fildeş albă, curbată — o baghetă 
egipteană. 

A făcut un gest în lateral şi sabia i-a zburat lui 
Carter din mâini, prăbuşindu-se cu zgomot pe 
podea. 

— Nu fi penibil, a spus fata cu asprime. Unde-i 
Amos? 

Carter părea prea uimit să vorbească. Fata s-a 
întors spre mine. Am decis că ochii ei aurii erau 
deopotrivă frumoşi şi înfricoşători, şi nu-mi plăcea 
deloc de ea. 

— Ei bine? a întrebat. 

Nu vedeam de ce eram obligată să-i dau 
raportul, dar am simţit că mi se acumulează o 
presiune incomodă în piept, iar aerul încerca să 
iasă. M-am auzit spunând: 

— Amos a plecat. A plecat azi-dimineaţă. 

— Şi demonul-pisică? 

— E pisica mea, am spus, şi e o zeiță, nu un 
demon. Ne-a salvat de scorpioni! 

Carter şi-a revenit. A apucat sabia şi a îndreptat- 
o iarăşi spre fată. Nota zece pentru perseverenţă. 

— Cine eşti? a întrebat el. Ce vrei? 

— Numele meu e Zia Rashid. 

Şi-a înclinat capul de parcă tocmai ar fi auzit 
ceva. 

Chiar atunci, întreaga clădire a început să 
huruie. Din tavan cădea praf, iar în spatele nostru 
târşâitul scorpionilor a crescut în intensitate. 

—  Și-acum, a continuat Zia, parcă niţel 
dezamăgită, trebuie să vă salvez amărâtele voastre 
de vieţi. Să mergem. 

Cred c-am fi putut refuza, dar aveam de ales 
între Zia şi scorpioni, aşa c-am alergat după ea. 

A trecut pe lângă o vitrină plină de statui şi a 
bătut în sticlă de câteva ori cu bagheta. Mici 
faraoni din granit şi zei din calcar s-au însufleţit la 
comanda ei. Au sărit de pe piedestale şi au trecut 
prin sticlă, spărgând-o. Unii mânuiau arme. Alţii 
şi-au trosnit pur şi simplu degetele din piatră. Ne- 
au lăsat să trecem, dar priveau pe coridor, în 
spatele nostru, aşteptând parcă inamicul. 

— Grăbiţi-vă, ne-a spus Zia. Ei nu pot decât 
să... 

— Să tragă de timp, am încercat eu să ghicesc. 
Da, am mai auzit asta. 

— Vorbeşti prea mult, a spus Zia fără să se 
oprească. 

Era să-i spun vreo două. Pe bune, aş fi putut s-o 
pun la punct cum scrie la carte. Dar tocmai atunci 

am pătruns într-o sală uriaşă şi am rămas fără 
cuvinte. 

— Să fiu al naibu, a spus Carter. 

Nu puteam să nu fiu de acord cu el. „Să fiu al 
naibii“, iată expresia potrivită! 

Era o încăpere de mărimea unui stadion de 
fotbal. Un perete era făcut complet din sticlă şi 
dădea spre parc. În mijlocul încăperii, pe o 
platformă ridicată, fusese reconstruită o veche 
clădire. Era o poartă de piatră de aproximativ opt 
metri înălţime şi, în spatele ei, o curte deschisă şi o 
structură pătrată din blocuri inegale de gresie 
având sculptate pe exterior numeroase imagini de 
zei, de faraoni şi hieroglife. Două coloane scăldate 
într-o lumină stranie flancau intrarea în clădire. 

— Un templu egiptean, am încercat să ghicesc. 

— Templul din Dendur, a spus Zia. De fapt, a 
fost construit de romani... 

— Când au ocupat Egiptul, a spus Carter, de 
parcă ar fi fost vorba de nişte informaţii preţioase. 
Augustus l-a comandat. 

— Aşa e, a spus Zia. 

— Fascinant, am murmurat. Vreţi să vă las 
singuri, cu un manual de istorie? 

Zia s-a încruntat la mine. 

— În orice caz, templul îi era dedicat lui Isis, 
aşa că va avea suficientă putere ca să deschidă o 
poartă. 

— Pentru a invoca şi mai mulţi zei? am întrebat. 

În ochii Ziei au apărut fulgere de mânie. 

— Dacă mă mai acuzi o dată de chestia asta, o 
să-ţi tai limba. E vorba de o poartă pe unde o să vă 
duc de-aici. 

M-am simțit complet pierdută, dar începeam să 
mă obişnuiesc. Am urmat-o pe Zia pe trepte şi prin 
poarta de piatră a templului. 

Curtea era goală, abandonată de vizitatorii care 
fugiseră, ceea ce-i dădea un aer destul de sinistru. 
Sculpturile gigantice ale unor zei se uitau la mine. 
Peste tot erau inscripţii hieroglifice, şi mă temeam 

că, dacă mă concentram prea tare, le-aş fi putut 
citi. 

Zia s-a oprit la treptele din față ale templului. 
Şi-a ridicat bagheta şi a desenat ceva în aer. O 
hieroglifă cunoscută a apărut arzând între coloane. 


Deschide — acelaşi simbol folosit de tata la 
Piatra de la Rosetta. Am aşteptat să urmeze o 
explozie, dar hieroglifa pur şi simplu s-a stins. 

Zia şi-a deschis rucsacul. 

— O să le ținem piept aici până când poarta va 
putea fi deschisă. 

— De ce n-o deschizi acum? a întrebat Carter. 

— Portalurile pot apărea doar în momente 
prielnice, a spus Zia. La răsărit, la apus, la miezul 
nopţii, în timpul  eclipselor, cu ocazia 
aliniamentelor astrologice, în momentul naşterii 
unui zeu... 

— O, să fim serioşi, am spus. De unde ştii toate 
astea? 

— Durează ani de zile să memorezi calendarul 
complet, a spus Zia. Dar următorul moment 
prielnic e simplu: miezul zilei. Peste zece minute 
şi jumătate. 

Nu s-a uitat un ceas. M-am întrebat cum de ştia 
atât de precis cât e ora, dar am hotărât că asta nu-i 
cea mai importantă întrebare. 

— De ce-am avea încredere în tine? am întrebat. 
Din câte îmi amintesc, la British Museum ai vrut 
să ne măcelăreşti cu un cuţit. 

— Ar fi fost mai simplu. 

Zia a oftat. 

— Din păcate, superiorii mei cred c-aţi putea fi 
nevinovaţi. Deci, pentru moment, nu vă pot omori. 
Dar nici nu vă pot lăsa să cădeți în mâinile 
Stăpânului Roşu. Aşa că... puteţi avea încredere în 
mine. 

— Mda, m-ai convins, am spus. Mă simt mult 
mai bine. 

Zia a băgat mâna în geantă şi a scos patru 
statuete — oameni cu capete de animale, fiecare 
având circa cinci centimetri înălțime. Mi le-a 
întins. 

— Pune-i pe Fiii lui Horus în jurul nostru în 
punctele cardinale. 

— Poftim? 

— Nord, sud, est, vest. 

Vorbea lent, de parcă aş fi fost retardată. 

— Ştiu punctele cardinale! Dar... 

— Încolo e nordul. 

Zia a arătat spre peretele de sticlă. 

— Te descurci tu cu restul. 

Am făcut ce îmi ceruse, deşi nu înțelegeam cum 
ne pot ajuta omuleții aceia. Între timp, Zia i-a dat 
lui Carter o bucată de cretă şi i-a spus să deseneze 
un cerc în jurul nostru, unind statuile. 

— Protecție magică, a spus Carter. Aşa cum a 
făcut tata la British Museum. 

— Da, am mormăit. Şi am văzut cu toții cât de 
bine a funcționat. 

Carter m-a ignorat. Ca de obicei. Era atât de 
dornic să-i facă pe plac Ziei, că s-a apucat deîndată 
să deseneze pe podea. 

Apoi Zia a mai scos ceva din geantă — o baghetă 
simplă din lemn, ca aceea folosită de tata la 
Londra. A şoptit un cuvânt, iar bagheta s-a prefăcut 
într-un toiag negru, de doi metri, având un cap de 
leu sculptat în capăt. Ea l-a învârtit cu o singură 
mână, ca pe un baston — doar ca să se dea mare, 
sunt convinsă —, în timp ce ținea bagheta în 
cealaltă mână. 

Carter a terminat de desenat cercul de cretă 
chiar când primii scorpionii au apărut la intrarea în 
galerie. 

— Cât mai e până se deschide poarta? am 
întrebat, sperând să nu par chiar atât de speriată 
precum eram. 

— Stai în cerc indiferent ce se întâmplă, a spus 
Zia. Când se deschide poarta, sari prin ea. Şi stai în 
spatele meu! 

A atins cu bagheta cercul de cretă, a mai rostit 
un cuvânt, iar cercul a început să se coloreze în 
roşu-închis. 

Sute de scorpioni au roit spre templu, 
transformând podeaua într-o masă vie de gheare şi 
cozi ascuţite. În acel moment, Serget, femeia în 
maroniu, a intrat în galerie. Ne-a zâmbit rece. 

— Zia, am spus, e vorba de o zeiţă. A învins-o 
pe Bast. Crezi că tu ai vreo şansă? 

Zia şi-a ridicat toiagul, iar capul de leu sculptat 
a izbucnit în flăcări — o mică sferă roşiatică atât de 
strălucitoare, încât a luminat întreaga încăpere. 

— Sunt scrib în Casa Vieţii, Sadie Kane. Sunt 
antrenată să lupt cu zeii. 

12. Un salt prin clepsidră 


SADIE 


Ei bine, toate astea sunt foarte impresionante, 
cred. Trebuia să fi văzut faţa lui Carter — arăta ca 
un căţeluş emoţionat. [O, nu mă mai împinge! 
Chiar aşa arătal! | 

Dar n-am fost prea sigură de domnişoara Zia 
„Sunt-Atât-De-Magică“ Rashid când armata de 
scorpioni s-a îndreptat spre noi. Nu credeam că 
există atâția scorpioni pe lume, cu atât mai puţin în 
Manhattan. Cercul luminos care ne înconjura părea 
o protecție nesemnificativă împotriva a milioane 
de arahnide care se târau unele peste altele, pe mai 
multe straturi, şi împotriva femeii în maroniu, care 
era şi mai înfiorătoare. 

De la distanţă părea în regulă, dar imediat ce s-a 
apropiat am văzut că pielea palidă a lui Serqet 
strălucea ca un corp de insectă. Avea ochii mici şi 
negri. Părul ei lung, închis la culoare, era nefiresc 
de gros, de parcă ar fi fost făcut din milioane de 
antene de insecte, zburlite. lar când şi-a deschis 
gura, mandibule laterale s-au mişcat înainte şi 
înapoi pe lângă dinţii obişnuiţi de om. 

Zeița s-a oprit la vreo douăzeci de metri distanță 
şi ne-a studiat. Cu ochi negri plini de ură o fixa pe 
Zia. 

— Predă-mi ucenicii! 

Vocea ei era aspră şi răguşită, de parcă n-ar mai 
fi vorbit de secole. 

Zia şi-a încrucişat toiagul şi bagheta. 

— Sunt stăpâna elementelor, Scrib al Primei 
Nome. Pleacă sau vei fi distrusă. 

Serqet şi-a pocnit mandibulele într-un rânjet 
înspăimântător, cu spume. Unii dintre scorpionii ei 
au înaintat, dar când primul a atins liniile 
strălucitoare ale cercului nostru de protecție, a 
sfârâit şi s-a transformat în cenuşă. Credeţi-mă, 
nimic nu miroase mai urât decât un scorpion prăjit. 

Oribilele creaturi s-au retras, roind în jurul zeiţei 
şi târându-i-se pe picioare. M-a scuturat un fior 
când mi-am dat seama că îi intrau prin veşminte. 
După câteva secunde, toți scorpionii dispăruseră în 
faldurile hainelor ei maronii. 

Aerul a părut să se întunece în spatele lui Serqet, 
de parcă ar fi avut o umbră enormă. Apoi, 
întunericul s-a ridicat şi a luat forma unei imense 
cozi de scorpion, care s-a arcuit deasupra capului 
el. Aceasta s-a repezit spre noi cu o viteză 
uimitoare, dar Zia şi-a ridicat bagheta şi coada a 
ricoşat din vârful de fildeş cu un şuierat. Din 
bagheta Ziei a ieşit un abur cu iz de sulf. 

Zia şi-a îndreptat toiagul spre zeiţă, învăluindu-i 
trupul în foc. Serqet a scos un țipăt şi a făcut un 
pas înapoi, dar focul s-a stins aproape instantaneu. 
Hainele lui Serget erau arse şi scoteau fum, dar 
zeița părea mai degrabă furioasă decât rănită. 

— Vremea ta a trecut, magiciano! Casa e slabă. 
Stăpânul Set va pustii acest pământ. 

Zia şi-a aruncat bagheta ca pe un bumerang. 
Aceasta s-a izbit de coada fantomatică a 
scorpionului şi a explodat într-un fulger orbitor de 
lumină. Serqet s-a repezit înapoi şi şi-a acoperit 
ochii, în timp ce Zia şi-a retras mâna şi a scos din 
mânecă un lucru mic, pe care-l ţinea în pumn. 

„Bagheta a fost o diversiune“, mi-am zis. „Un 
truc de magician.“ 

Apoi, Zia făcut un lucru nesăbuit: a sărit din 
cercul magic — tocmai ceea ce ne avertizase să nu 
facem. 

— Zia! a strigat Carter. Poarta! 

M-am uitat în spate şi inima aproape că mi-a 
stat în loc. În spaţiul dintre cele două coloane de la 

intrarea în templu era acum un tunel vertical de 
nisip, ca pâlmia unei clepsidre enorme. Simţeam 
cum mă aspiră, trăgându-mă spre ea cu o gravitație 
magică. 

— Eu acolo nu merg, am insistat, dar o altă 
explozie de lumină m-a făcut să privesc iar spre 
Zia. 

Ea şi zeița erau antrenate într-un dans periculos. 
Zia se rotea cu toiagul ei de foc şi, pe unde trecea, 
lăsa în urmă o dâră de flăcări. Trebuia să recunosc: 
Zia era aproape la fel de grațioasă şi impresionantă 
ca Bast. 

Am simţit dorinţa bizară de-a o ajuta. Aş fi vrut 
— şi încă din tot sufletul — să ies în afara cercului şi 
să intru în luptă. Era o dorință complet 
nebuncască, desigur. Ce-aş fi realizat cu asta? Dar 
simţeam totuşi că n-ar trebui — sau că n-aş putea — 
să trec prin poartă fără s-o ajut pe Zia. 

— Sadie! 

Carter m-a apucat şi m-a tras înapoi. Fără să-mi 
dau seama, aproape că păşisem dincolo linia trasă 
cu creta. 

— Ce-i cu tine? 

N-am ştiut ce să-i răspund, dar m-am uitat la Zia 
şi am mormăit parcă în transă: 

— Va folosi panglici. N-o să meargă. 

— Poftim? m-a întrebat Carter. Haide, trebuie să 
trecem prin poartă! 

Chiar în acel moment, Zia şi-a deschis pumnul 
şi în aer au început să fluture mici fâşii de pânză 
roşie. Panglici. De unde ştiusem? Se zbăteau de 
parcă ar fi fost vii — ca țiparii în apă — şi au început 
să crească. 

Serqet se concentra încă pe foc, încercând s-o 
împiedice pe Zia s-o împresoare. La început, n-a 
părut să observe panglicile, care au ajuns de câțiva 
metri. Am numărat cinci, şase, şapte în total. Se 
învârteau în jurul lui Serqet, trecând prin 
scorpionul ei de umbră de parcă acesta ar fi fost o 
inofensivă iluzie. În cele din urmă s-au înfăşurat în 

jurul lui Serqet, ţintuindu-o de braţe şi de picioare. 
Aceasta a ţipat de parcă panglicile ar fi ars-o. S-a 
prăbuşit în genunchi, iar scorpionul de umbră s-a 
dezintegrat într-o ceaţă neagră ca smoala. 

Zia s-a oprit. Şi-a îndreptat toiagul spre faţa 
zeiţei. Panglicile au început să strălucească şi zeiţa 
să şuiere chinuită, blestemând într-o limbă 
necunoscută mie. 

— Te leg cu cele Şapte Panglici ale lui Hathor, a 
spus Zia. Eliberează-ţi gazda sau esenţa ta va arde 
întru vecie. 

— Moartea ta va dura o vecie! a mârâit Serqet. 
Ţi-ai făcut din Set un duşman! 

Zia şi-a răsucit toiagul şi Serget a căzut într-o 
parte, zvârcolindu-se şi scoțând fum. 

— Eu nu... voi..., a şuierat zeiţa. 

Dar apoi ochii ei negri au devenit de un alb 
lăptos şi ea a rămas nemişcată. 

— Poarta! a avertizat Carter. Zia, vino! Cred că 
se închide! 

Avea dreptate. Tunelul de nisip părea să se mişte 
puţin mai lent. Atracția sa magică nu se mai simţea 
la fel de puternic. 

Zia s-a apropiat de zeița căzută. A atins fruntea 
lui Serqet şi un fum negru s-a ridicat din gura 
zeiței. Serqet s-a transformat şi s-a micşorat până 
ce în urma ei a rămas corpul unei cu totul alte 
femei, înfăşurate în panglici roşii. Era palidă şi 
avea păr negru, dar în rest nu semăna defel cu 
Serget. Părea, cum să spun, umană. 

— Cine este? am întrebat. 

— Gazda, a spus Zia. O biată muritoare, care... 

A privit în sus, tresărind. Ceaţa cea neagră nu se 
mai risipea. Devenea iarăşi mai groasă şi mai 
întunecată, rotindu-se într-o formă mai solidă. 

— Imposibil, a spus Zia. Panglicile sunt prea 
puternice. Serqet nu se poate forma din nou decât 
dacă... 

— EFi bine, se formează din nou, a strigat Carter, 
şi poarta noastră se închide! Să mergem! 

Nu-mi venea să cred că-i dispus să sară printr- 
un perete de nisip învolburat, dar când am văzut că 
norul negru lua forma unui scorpion cât o casă cu 
două etaje — un scorpion foarte supărat —, m-am 
hotărât. 

— Vin! am strigat. 

— Zia! a strigat Carter. Acum! 

— Poate că ai dreptate, a decis magiciana. 

S-a întors, am fugit şi ne-am aruncat împreună 
direct în vârtej. 

13. Înfrunt un curcan ucigaş 


CARTER 


E rândul meu. Mai întâi de toate — comentariul 
lui Sadie cu „căţeluşul“ a fost total deplasat. Nu o 
priveam visător pe Zia. Doar că nu întâlnesc toată 
ziua oameni care aruncă mingi de foc şi luptă cu 
zeii. [Nu te mai strâmba la mine, Sadie. Semeni cu 
Khufu. ] 

Una peste alta, am plonjat în tunelul de nisip. 

Totul s-a întunecat. M-am repezit înainte şi 
stomacul mi-a urcat în gât ca atunci când eşti în 
montagnes russes. Simţeam curenți fierbinți peste 
tot în jur şi pielea îmi ardea. 

Apoi m-am rostogolit pe o gresie rece, iar Sadie 
şi Zia s-au prăbuşit peste mine. 

— Au! am protestat. 

Primul lucru pe care l-am observat a fost stratul 
fin de nisip care îmi acoperea corpul, ca zahărul 
pudră. Apoi ochii mi s-au obişnuit cu lumina 
puternică. Eram într-o clădire mare, ca un mall, cu 
mulțimi care se agitau în jur. Nu... nu un mall. Era 
holul unui aeroport pe două niveluri, cu magazine, 
cu o mulțime de ferestre şi coloane de oțel lucios. 
Afară era întuneric, aşa încât mi-am dat seama că 
ne aflăm într-o zonă cu un alt fus orar. Se auzeau 
anunţuri într-o limbă care semăna cu araba. 

Sadie scuipa nisip din gură. 

— Câh! 

— Haideţi, a spus Zia. Nu putem sta aici. 

M-am chinuit să mă ridic. Oamenii treceau pe 
lângă noi — unii în haine occidentale, alții în robe 
şi cu baticuri. O familie care se certa în limba 

germană a trecut în grabă şi aproape m-a dărâmat 
cu valizele. 

Apoi m-am întors şi am văzut ceva cunoscut. În 
mijlocul holului se afla o replică în mărime 
naturală a unui bărci egiptene antice făcute din 
vitrine luminate — tejgheaua unui magazin de 
parfumuri şi bijuterii. 

— Este aeroportul din Cairo, am spus. 

— Da, a spus Zia. Acum, să mergem! 

— Ce-i cu atâta grabă? Serqet... ne poate urma 
prin poarta de nisip? 

Zia a clătinat din cap. 

— Orice artefact se supraîncălzeşte de câte ori 
creează o poartă. Are nevoie să se răcească timp de 
douăsprezece ore înainte de-a putea fi folosit din 
nou. Dar tot trebuie să avem grijă cu poliția 
aeroportului. Dacă nu vreţi să aveţi de-a face cu 
poliția egipteană, veniţi cu mine acum. 

Ne-a luat de mâini şi ne-a condus prin mulțime. 
Probabil că arătam ca nişte cerşetori în hainele 
noastre de modă veche, acoperiţi din cap până-n 
picioare cu nisip. Oamenii se uitau lung la noi, dar 
nimeni n-a încercat să ne oprească. 

— De ce suntem aici? a întrebat Sadie. 

— Pentru a vedea ruinele oraşului Heliopolis, 
a răspuns Zia. 

— Într-un aeroport? a întrebat Sadie. 

Mi-am amintit ceva ce-mi spusese tata cu ani în 
urmă, şi am avut o revelaţie. 

— Sadie, ruinele sunt sub noi. 

M-am uitat la Zia. 

— E adevărat, nu-i aşa? 

A dat aprobator din cap. 

— Oraşul antic a fost prădat cu secole în urmă. 
Unele dintre monumentele sale au fost duse 
departe, cum ar fi cele două Ace ale Cleopatrei. 
Majoritatea templelor au fost dărâmate pentru a se 
construi clădiri noi. Ce a mai rămas a dispărut sub 
periferiile oraşului Cairo. Cea mai mare parte se 
află sub acest aeroport. 

— Şi cu ce ne ajută asta? a întrebat Sadie. 

Zia a deschis violent o uşă de serviciu. În 
spatele ei se afla un simplu dulap. Zia a murmurat 
o comandă — Sahad — iar imaginea dulapului a 
lcărit şi a dispărut, dezvăluind nişte trepte de 
piatră care coborau. 

— Nu întregul Heliopolis e în ruine, a spus Zia. 
Ține-vă după mine. Şi nu atingeți nimic. 

Scările trebuie să fi avut şapte milioane de 
kilometri, pentru c-am coborât o veșnicie. În plus, 
pasajul fusese construit pentru pitici. A trebuit să 
ne cocoşăm şi să ne târâm cea mai mare a 
drumului, dar chiar şi aşa am dat cu capul de tavan 
de câteva zeci de ori. Singura lumină provenea de 
la o minge de foc din palma Ziei, care făcea ca 
umbrele să joace pe pereți. 

Mai fusesem în asemenea locuri — tuneluri 
săpate în piramide, morminte dezgropate de tata —, 
dar nu-mi plăcuseră niciodată. Miloanele de tone 
de stâncă de deasupra parcă-mi goleau plămânii de 
aer. 

În cele din urmă, am ajuns jos. Tunelul s-a lărgit 
şi Zia s-a oprit brusc. După ce ochii mi s-au 
obişnuit cu lumina, am văzut şi motivul. Stăteam 
pe marginea unei prăpăstii. 

Golul era traversat de o singură scândură de 
lemn. La capătul opus, doi războinici din granit cu 
capete de şacal flancau o uşă, cu suliţele 
încrucişate în dreptul intrării. Sadie a oftat. 

— Doamne, m-am săturat de statui nebune. 

— Nu glumi, a avertizat-o Zia. Asta-i una dintre 
intrările în Prima Nomă, cea mai veche ramură a 
Casei Vieţii, sediul tuturor magicienilor. Sarcina 
mea a fost să vă aduc teferi aici, dar nu vă pot 
ajuta să treceţi. Fiecare magician trebuie să-şi 
deblocheze singur calea, iar provocarea e diferită 
pentru fiecare solicitant. 

A privit-o pe Sadie plină de speranţă, ceea ce m- 
a enervat. Prima dată Bast, acum şi Zia — 
amândouă o trataseră pe Sadie de parcă ar fi avut 

superputeri. Da, sigur, reuşise să arunce în aer 
uşile bibliotecii, dar de ce nimeni nu se aştepta ca 
ŞI eu să fac nişte trucuri reuşite? 

În plus, încă eram supărat pe Sadie pentru 
comentariile pe care le făcuse la muzeul din New 
York — că o dusesem grozav călătorind prin lume 
cu tata. Habar n-avea de câte ori aş fi vrut să mă 
plâng de călătoriile neîncetate, în câte zile îmi 
dorisem să nu trebuiască să mă sui într-un avion, ci 
să fiu un copil normal care merge la şcoală şi-şi 
face prieteni. Dar nu mă puteam plânge. „Trebuie 
să arăţi întotdeauna impecabil“, îmi spusese tata. 
Și nu se referise doar la haine. Se referise la 
atitudinea mea. Mama fiind moartă, mă avea doar 
pe mine. Tata avea nevoie să fiu puternic. În 
general, nu-mi păsa. Îl iubeam pe tata. Dar era 
foarte greu. 

Sadie nu pricepea asta. Fi îi fusese uşor. lar 
acum părea să aibă parte de toată atenţia, de parcă 
ea ar fi fost cea specială. Nu era corect. 

Apoi am auzit în cap vocea tatei: „Corectitudine 
e când toată lumea primeşte ceea ce are nevoie. lar 
singura cale de a obține ceea ce ai nevoie e să te 
descurci singur“. 

Nu ştiu ce m-a apucat, dar am scos sabia şi am 
păşit pe scândură. Picioarele păreau să-mi 
funcționeze singure, fără să aştepte părerea 
creierului. O parte din mine gândea: „E o idee 
foarte proastă“. Dar cealaltă parte răspundea: „Nu, 
nu ne este teamă de asta“. lar vocea nu semăna cu 
a mea. 

— Carter! a strigat Sadie. 

Am păşit înainte. Am încercat să nu privesc în 
jos la hăul ce se căsca sub picioarele mele, dar 
adâncimea prăpastiei mă făcea să ameţesc. În timp 
ce traversam scândura îngustă, mă simţeam ca o 
jucărie cu giroscop care se-nvârteşte şi se clatină. 
Pe măsură ce mă apropiam de cealaltă parte, uşa 
dintre cele două statui a început să strălucească, 
asemenea unei perdele de lumină roşie. 

Am inspirat adânc. Poate că lumina roşie era un 
portal, întocmai ca poarta de nisip. Dacă treceam 
prin ea suficient de repede... 

Apoi, primul pumnal a ţâşnit din tunel. 

Sabia mi s-a pus în mişcare înainte să-mi dau 
seama. Pumnalul ar fi trebuit să mi se-nfigă în 
piept, dar am reuşit să-l parez cu lama şi l-am 
trimis în abis. Alte două pumnale au ţâşnit dinspre 
tunel. Nu aveam nişte reflexe grozave, dar acum 
erau mai prompte. M-am ferit de un pumnal şi l- 
am prins pe celălalt cu lama curbată a sabiei, l-am 
întors şi l-am azvârlit înapoi în tunel. „Cum naiba 
am făcut asta?“ 

Am avansat spre capătul scândurii şi am pătruns 
prin lumina roşie, care a pâlpâit şi s-a stins. Am 
aşteptat ca statuile să învie, dar nu s-a întâmplat 
nimic. Singurul zgomot era cel al pumnalului care 
se lovea de stânci în prăpastia de dedesubt. 

Uşa a început să strălucească iar. Lumina roşie a 
luat o formă neobişnuită: o pasăre de un metru şi 
Jumătate, cu cap de om. Am ridicat sabia, dar Zia a 
strigat: 

— Carter, nu! 

Creatura cu înfăţişare de păsăroi şi-a plat 
aripile. Ochii săi, daţi cu kohl, i s-au subțiat în 
timp ce mă studia. O perucă ornamentală neagră îi 
strălucea pe cap, iar faţa îi era plină de riduri. De 
bărbie avea prinsă o barbă falsă împletită, de 
faraon, ca o coadă de cal. Nu părea duşmănoasă, 
cu excepția luminii roşii intermitente care o 
înconjura şi a faptului că de la gât în jos era cel 
mai mare curcan ucigaş din lume. 

Apoi, mi-a venit o idee care mi-a dat fiori: era o 
pasăre cu cap de om, exact forma pe care îmi 
imaginasem c-o iau în somn la Amos acasă, când 
sufletul mi-a părăsit trupul şi a zburat spre 
Phoenix. N-aveam idee ce înseamnă asta, dar eram 
speriat. 

Creatura cu înfăţişare de păsăroi a zgâriat 
pardoseala din piatră. Apoi, pe neaşteptate, a 

zâmbit. 

— Pari, niswa nafeer, mi-a spus, sau cel puţin 
aşa a sunat. 

Zia a icnit. Ea şi cu Sadie erau în spatele meu, 
cu chipurile palide. Se pare că reuşiseră să treacă 
prăpastia fără să le observ. 

În cele din urmă, Zia a părut să se adune. S-a 
închinat creaturii cu înfăţişare de păsăroi. Sadie i-a 
urmat exemplul. 

Creatura mi-a făcut cu ochiul, de parcă am fi 
auzit o glumă. Apoi a dispărut. Lumina roşie s-a 
stins. Statuile şi-au retras braţele, descrucişând 
suliţele din dreptul intrării. 

— Asta a fost tot? am întrebat. Ce-a zis 
curcanul? 

Zia mi-a aruncat o privire speriată. 

— Nu era curcan, Carter. Era un ba. 

Îl auzisem pe tata folosind cuvântul ăsta, dar nu 
ştiam de unde să-l iau. 

— Tot un monstru? 

— Un suflet omenesc, a spus Zia. În cazul ăsta, 
un spirit din lumea morților. Un magician din 
vechime, venit să slujească drept paznic. Ei sunt 
cei care apără intrările în Casă. 

Mi-a studiat faţa de parcă tocmai mi-ar fi apărut 
o urticarie îngrozitoare. 

— Ce e? am întrebat-o. De ce mă priveşti aşa? 

— Nu-l nimic, a spus. Trebuie să ne grăbim. 

S-a strecurat pe lângă mine pe scândură şi a 
dispărut în tunel. 

Sadie se holba şi ea la mine. 

— În regulă, am zis. Ce-a spus păsăroiul? Ai 
înţeles? 

A dat din cap stânjenită. 

— Te-a confundat cu cineva. Probabil că nu 
vede prea bine. 

— De ce? 

— Pentru c-a spus „Du-te mai departe, bunule 
rege“. 

După aceea, am fost într-o permanentă stare de 
uluire. Am trecut prin tunel şi am intrat într-un 
imens oraş subteran cu săli şi încăperi, dar nu-mi 
amintesc decât o parte din tot ce-am văzut. 

Plafoanele aveau între şase şi nouă metri 
înălțime, astfel încât nu-ţi dădeai seama că eşti în 
subteran. Fiecare încăpere era decorată cu coloane 
masive de piatră, ca acelea pe care le văzusem la 
ruinele egiptene, dar în stare perfectă, viu colorate 
pentru a semăna cu nişte palmieri, cu frunze verzi 
sculptate în vârf, aşa că aveam senzația că merg 
printr-o pădure pietrificată. În vase de cupru 
ardeau focuri. Nu păreau să scoată fum, dar 
mirosea frumos, ca într-o piaţă de condimente — 
scorţişoară, cuişoare, nucşoară şi altele pe care nu 
le-am putut identifica. Oraşul mirosea ca Zia. Mi- 
am dat seama că asta-i casa el. 

Am văzut puţini oameni — în cea mai mare 
parte, bărbaţi şi femei mai în vârstă. Unii purtau 
robe de pânză, alţii haine moderne. Un tip într-un 
costum de afaceri a trecut cu un leopard negru în 
lesă, de parcă ar fi fost cel mai firesc lucru din 
lume. Un altul dădea ordine strigând unei mici 
armate formate din mături, mopuri şi găleți care 
bântuiau pe acolo, păstrând oraşul curat. 

— E ca în desenul acela animat, a spus Sadie. 
Când Mickey Mouse încearcă să folosească magia 
şi măturile se tot multiplică şi cară găleți cu apă. 

— Ucenicul vrăjitor, a spus Zia. Ştii că se 
bazează pe o poveste egipteană, nu-i aşa? 

Sadie s-a uitat la Zia fără să zică nimic. Ştiam 
cum se simte. Erau prea multe de procesat. 

Am trecut printr-o sală cu statui având cap de 
şacal şi pot să jur că ne-au privit în timp ce 
treceam. După câteva minute, Zia ne-a condus 
printr-o piaţă în aer liber — dacă putem vorbi de aer 
liber sub pământ — cu zeci de tarabe unde se 
vindeau chestii neobişnuite precum bumeranguri, 
păpuşi de lut animate, papagali, cobre, suluri de 
papirus şi sute de amulete strălucitoare. 

Apoi am traversat pe nişte pietre un râu 
întunecat plin de peşti. Am crezut că sunt bibani, 
până le-am văzut dinţii ascuţiţi. 

— Sunt piranha? am întrebat. 

— Peşti-tigru din Nil, a spus Zia. Seamănă cu 
piranha, doar că pot cântări până la şapte 
kilograme. 

După ce-am auzit asta, am păşit mai cu băgare 
de seamă. 

Am dat colţul şi am trecut pe lângă o clădire 
bogat ornamentată, sculptată în piatră neagră. Pe 
pereţi erau gravaţi faraoni care stăteau jos, iar pe 
uşă era modelat un şarpe încolăcit. 

— Ce-i acolo? a întrebat Sadie. 

Am aruncat o privire înăuntru şi am văzut şiruri 
de copii — să fi fost vreo douăzeci cu totul, având 
între şase şi zece ani — şezând pe perne, cu 
picioarele încrucişate. Erau aplecaţi peste nişte 
boluri de alamă, examinând cu atenţie un lichid şi 
vorbind în şoaptă. La început am crezut că-i o sală 
de clasă, dar nu era nici urmă de profesor, iar 
camera era luminată doar de câteva lumânări. 
Judecând după numărul de locuri goale, camera 
putea găzdui de două ori mai mulţi copii. 

— Novicii noştri, a spus Zia, care învaţă să 
ghicească viitorul. Prima Nomă trebuie să rămână 
în contact cu fraţii noştri din toată lumea. Îi 
folosim pe cei mici ca... operatori, cred că acesta e 
termenul corect. 

— Deci există asemenea baze peste tot în lume? 

— Da, însă majoritatea sunt mult mai mici. 

Mi-am amintit ce-mi spusese Amos despre 
nome. 

— Egiptul e Prima Nomă. New Yorkul e a 
Douăzeci şi Una. Care-i ultima, a Trei Sute 
Şaizecea? 

— Este Antarctica, a spus Zia. O destinație- 
pedeapsă. Nu-i nimic acolo, doar câțiva magicieni 
îngheţaţi şi nişte pinguini magici. 

— Pinguini magici? 

— Nici nu-ntreba. 

Sadie a arătat spre copii dinăuntru. 

— Cum funcționează? Văd imagini în apă? 

— E ulei, a spus Zia. Da, aşa funcționează. 

— Atât de puțini..., a spus Sadie. Sunt singurii 
novici din întregul oraş? 

— Din întreaga lume, a corectat-o Zia. Erau mai 
mulți înainte de... 

S-a oprit. 

— Înainte de ce? am întrebat. 

— Înainte de nimic, a răspuns Zia pe un ton 
sumbru. Novicii citesc viitorul în locul nostru 
pentru că mințile tinere sunt mai receptive. 
Magicienii încep deja antrenamentul la vârsta de 
zece ani... cu câteva excepții periculoase. 

— Adică noi, am spus. 

M-a privit temătoare şi am ştiut că încă se 
gândeşte la cum mi se adresase spiritul-pasăre: 
„Bunule rege“. Părea atât de ireal, la fel ca 
prezența numelui nostru de familie în papirusul cu 
Sângele faraonilor. Cum să fiu înrudit cu regii din 
vechime? Şi chiar de-aş fi fost, cu siguranță nu 
eram rege. N-aveam niciun regat. Nu mai aveam 
nici măcar singura mea valiză. 

— Eşti aşteptat, a spus Zia. Vino. 

Merseserăm atâta, că începuseră să mă doară 
picioarele. 

În cele din urmă, am ajuns la o răscruce. În 
dreapta erau nişte uşi masive din bronz, cu făclii 
aprinse de fiecare parte, iar în stânga un sfinx de 
şase metri sculptat în perete. Între labele lui se afla 
o uşă, dar era zidită şi acoperită cu pânze de 
păianjen. 

— Seamănă cu Sfinxul de la Gizeh, am spus. 

— Asta pentru că suntem chiar sub adevăratul 
Sfinx, a spus Zia. Tunelul acela duce direct la el. 
Sau ducea, înainte să fie închis. 

— Dar... 

Am făcut nişte calcule rapide în cap. 

— Sfinxul e la vreo treizeci de kilometri de 
aeroportul din Cairo. 

— Aproximativ. 

— N-am fi avut cum să mergem atâta. 

Zia a zâmbit şi n-am putut să nu observ ce ochi 
frumoşi avea. 

— Distanţele se modifică în locurile magice, 
Carter. Cu siguranţă ţi-ai dat deja seama. 

Sadie şi-a dres glasul. 

— Şi de ce-i închis tunelul? 

— Sfinxul era prea popular printre arheologi, a 
spus Zia. Săpau încontinuu. În cele din urmă, în 
anii 1980, au descoperit prima parte a tunelului de 
sub Sfinx. 

— Tata mi-a povestit despre asta! am spus. Dar 
a zis că tunelul e o fundătură. 

— Aşa şi e, după ce ne-am ocupat noi de el. Nu- 
i puteam lăsa pe arheologi să afle câte rataseră. Cel 
mai important arheolog egiptean a speculat recent 
că s-au descoperit doar treizeci la sută dintre 
ruinele antice din Egipt. De fapt, s-au descoperit 
doar o zecime, şi nici măcar zecimea interesantă. 

— Şi mormântul lui Tutankhamon? am 
protestat. 

— Regele-băiat? 

Zia şi-a dat ochii peste cap. 

— Plictisitor. Ar trebui să vedeţi câteva dintre 
mormintele adevărate. 

Mă simţeam puţin rănit. Tata mă botezase după 
Howard Carter, cel care descoperise mormântul lui 
Tutankhamon, aşa că întotdeauna fusesem ataşat 
de el. Dacă acela nu era un mormânt „adevărat“, 
nu ştiu care mai era. 

Zia s-a întors cu faţa spre uşile de bronz. 

— Asta-i Sala Epocilor. 

Și-a aşezat palma peste sigiliu, care purta 
simbolul Casei Vieţii. 

Hieroglifele au început să strălucească şi s-au 
deschis uşile. Zia s-a întors spre noi, cu o expresie 
teribil de serioasă. 


— ÎI veţi cunoaşte pe Lictorul-Şef. Purtaţi-vă 
frumos, dacă nu vreţi să fiți transformați în insecte. 

14. Gata să fim ucişi de un francez 


CARTER 


În ultimele două zile văzusem o mulţime de 
nebunii, dar Sala Epocilor le întrecea pe toate. 

Două şiruri de stâlpi de piatră susțineau un 
plafon atât de înalt, c-ai fi putut parca un dirijabil 
sub el fără nicio problemă. Un covor albastru 
strălucitor care semăna cu un curs de apă se 
întindea în centrul săli, care era atât de lungă, 
încât nu-i vedeam capătul, deşi era bine luminată. 
În aer pluteau nişte sfere de foc ca nişte mingi de 
baschet cu heliu, care îşi schimbau culoarea ori de 
câte ori se loveau una de cealaltă. Milioane de mici 
simboluri hieroglifice pluteau prin aer, formau 
aleatoriu cuvinte şi apoi se împrăştiau. 

Am apucat o pereche de picioruşe roşii şi 


strălucitoare. 
JJ 


Mi-au traversat palma, apoi au sărit jos şi au 
dispărut. 

Dar cele mai neobişnuite erau vitrinele. 

Nici nu ştiu cum să le zic altfel. Între coloane, 
de fiecare parte, imaginile se deplasau, se 
focalizau şi apoi se estompau iarăşi, ca nişte 
holograme într-o furtună de nisip. 

— Haideţi, ne-a spus Zia. Şi nu căscați prea 
mult ochii pe pereți. 

Era imposibil. În primii câțiva metri, scenele 
magice învăluiau holul într-o lumină aurie. Un 
soare arzător a răsărit deasupra unui ocean. Un 

munte a ieşit din apă şi am avut senzaţia că asistăm 
la naşterea lumii. Valea Nilului era traversată de 
giganți: un bărbat negru cu cap de şacal, o leoaică 
cu colţi însângeraţi, o femeie frumoasa cu aripi 
luminoase. 

Sadie a păşit în afara covorului. Parcă în transă, 
a întins mâna spre imagini. 

— Rămâi pe covor! 

Zia a apucat-o de mână pe Sadie şi a tras-o 
înapoi spre centrul sălii. 

— Ce vedeţi voi e Epoca Zeilor. Niciun muritor 
n-ar trebui vadă aceste imagini. 

— Dar... 

Sadie a chpit. 

— Sunt simple imagini, nu-i aşa? 

— Sunt amintiri, a spus Zia, atât de puternice, 
că te pot face să-ţi pierzi minţile. 

— Ooo, a spus Sadie pierdută. 

Am înaintat. Imaginile au devenit argintii. Am 
văzut armate ciocnindu-se — egipteni în kilturi şi 
sandale şi armuri din piele luptând cu sulițe. Un 
bărbat înalt, negricios, într-o armură roşu cu alb şi- 
a pus o coroană dublă pe cap: Narmer, regele care 
unise Egiptul de Sus cu Egiptul de Jos. Sadie 
avusese dreptate: chiar că semăna puţin cu tata. 

— Vechiul Regat, am încercat să ghicesc. Prima 
mare epocă a Egiptului. 

Zia m-a aprobat din cap. În timp ce mergeam pe 
hol, am văzut lucrători care construiau prima 
piramidă din piatră. La câțiva paşi distanţă, cea 
mai mare piramidă se înălța din deşert la Gizeh. 
Stratul exterior de pietre albe strălucea în soare. 
Zece mii de lucrători s-au adunat la baza ei şi au 
îngenuncheat în fața faraonului, care şi-a ridicat 
mâinile spre soare, închinându-i acestuia propriul 
mormânt. 

— Khufu, am spus. 

— Babuinul? a întrebat Sadie, brusc interesată. 

— Nu, faraonul care a construit Marea 
Piramidă, am spus. A fost cea mai înaltă 

construcție din lume timp de aproape patru mii de 
ani. 

După alţi câţiva paşi, imaginile au devenit, din 
argintii, arămii. 

— Regatul de Mijloc, a anunţat Zia. O perioadă 
sângeroasă, haotică. Şi totuşi, acela e momentul 
când Casa Vieţii a ajuns la maturitate. 

Scenele au început să se deruleze mai rapid. 
Vedeam armate care luptau, temple care erau 
construite, nave care navigau pe Nil şi magicieni 
care aruncau foc. Fiecare pas acoperea sute de ani, 
şi totuşi sala părea să nu se mai sfârşească. Pentru 
prima dată am înţeles cât de vechi era Egiptul. 

Am mai trecut de un prag şi lumina a devenit ca 
de bronz. 

— Noul Regat, am încercat să ghicesc. Ultima 
dată când Egiptul a fost condus de către egipteni. 

Zia n-a mai spus nimic, dar vedeam scene pe 
care tata mi le descrisese: Hatshepsut, cea mai 
puternică femeie-faraon, care-şi pusese o barbă 
falsă şi condusese Egiptul ca bărbat; Ramses cel 
Mare conducându-şi carele în luptă. 

Am văzut magicieni care se duelau într-un palat. 
Un bărbat în haine zdrenţuite, cu o barbă neagră 
încâlcită şi o privire sălbatică, şi-a aruncat toiagul, 
care s-a prefăcut într-un şarpe şi a mâncat o duzină 
de alți şerpi. 

Am simţit un nod în gât. 

— Ele... 

— Musa, a intervenit Zia. Sau Moshe, cum era 
cunoscut de poporul său. Voi îl numiţi Moise. 
Singurul străin care a învins vreodată Casa într-un 
duel de magie. 

M-am uitat la ea. 

— Glumeşti, nu? 

— Nu glumim cu asemenea lucruri. 

Scena s-a schimbat din nou. Am văzut un bărbat 
aplecat asupra unei mese cu figurine de luptă: nave 
de jucărie, soldaţi şi care din lemn. Era îmbrăcat ca 
un faraon, dar faţa lui îmi era neaşteptat de 

cunoscută. M-a privit şi parcă mi-a zâmbit. 
Străbătut de un fior, mi-am dat seama că avea 
figura lui ba, spiritul cu chip de pasăre care mă 
provocase pe pod. 

— Cine-i? am întrebat. 

— Nectanebo al II-lea, a spus Zia. Ultimul rege 
egiptean autentic şi ultimul faraon vrăjitor. Putea 
muta armate întregi, putea crea sau distruge flote 
mutând piese pe planşa sa, dar în final asta n-a fost 
de ajuns. 

Am mai trecut de un prag şi imaginile au căpătat 
o licărire albastră. 

— Asta-i epoca lui Ptolemeu, a spus Zia. 
Alexandru cel Mare a cucerit lumea cunoscută, 
inclusiv Egiptul. L-a pus faraon pe generalul său 
Ptolemeu şi a întemeiat o dinastie de regi greci 
care să conducă Egiptul. 

Secțiunea dedicată lui Ptolemeu era mai scurtă 
şi părea tristă în comparaţie cu celelalte. Templele 
erau mai mici. Regii şi reginele păreau disperaţi, 
leneşi sau pur şi simplu apatici. Nu erau mari 
bătălii... decât spre sfârşit. I-am văzut pe romani 
intrând în oraşul Alexandria. Am văzut o femeie 
brunetă cu rochie albă care şi-a strecurat un şarpe 
sub bluză. 

— Cleopatra, a spus Zia, a şaptea regină cu 
numele ăsta. A încercat să se ridice împotriva 
puterii de la Roma şi a pierdut. Când şi-a luat 
viaţa, ultima dinastie de faraoni a apus. Măreaţa 
națiune a Egiptului a pălit. Limba noastră a fost 
dată uitării. Ritualurile antice au fost suprimate. 
Casa Vieţii a supravieţuit, dar am fost siliți să ne 
ascundem. 

Am intrat într-o zonă cu lumină roşie şi istoria a 
căpătat un aspect familiar. Am văzut armatele 
arăbeşti intrând călare în Egipt, apoi i-am văzut pe 
turci. Napoleon şi armata sa au mărşăluit la umbra 
piramidelor. Au venit britanicii şi au construit 
Canalul Suez. Încet, Cairo a devenit un oraş 

modern. lar vechile ruine au pălit tot mai mult sub 
nisipurile deşertului. 

— În fiecare an, a spus Zia, Sala Epocilor se 
prelungeşte pentru a ne cuprinde istoria. Până în 
prezent. 

Eram atât de ameţit, încât am realizat c-am 
ajuns la capătul sălii doar când Sadie m-a prins de 
braţ. 

În faţa noastră era un podium, iar pe el, un tron 
gol, un scaun aurit de lemn cu un bici şi o cârjă de 
păstor sculptate pe spătar — simbolurile antice ale 
unui faraon. 

Pe treapta de la baza tronului şedea cel mai 
bătrân om pe care-l văzusem vreodată. Avea pielea 
ca de hârtie — maro, subţire şi încrețită. Veşmintele 
de pânză albă îi atârnau pe scheletul firav. Pe 
umeri avea înfăşurată o piele de leopard şi în mâna 
care-i tremura ţinea un toiag lung din lemn, pe care 
eram sigur că-l va scăpa dintr-o clipă în alta. Dar, 
lucrul cel mai ciudat, hieroglifele strălucitoare din 
aer păreau să iasă din el. Simboluri multicolore se 
iveau peste tot în jurul lui şi se îndepărtau plutind 
de parcă ar fi fost o maşinărie magică de făcut 
bule. 

La început, nici n-am fost sigur că-i viu. Ochii 
lui lăptoşi priveau în gol. Apoi m-a privit ţintă şi 
corpul mi s-a încărcat de electricitate. 

Nu doar că se uita la mine. Mă scana — îmi citea 
întreaga fiinţă. 

„Ascunde-te“, a răsunat o voce dinlăuntrul meu. 

Nu ştiam de unde vine vocea, dar stomacul mi s- 
a strâns. Tot corpul mi s-a încordat de parcă m-aş 
fi pregătit să primesc o lovitură, iar senzaţia de 
curent electric s-a diminuat. 

Bătrânul a ridicat o sprânceană, de parcă l-aş fi 
surprins. A aruncat o privire în spate şi a spus ceva 
într-o limbă pe care n-o cunoşteam. 

Un al doilea bărbat a ieşit din umbră. Mi-am 
înăbuşit un țipăt. Era tipul care fusese cu Zia la 

British Museum — cel cu haine crem şi barba 
despicată. 

Tipul cu barbă ne-a aruncat o privire aspră mie 
şi lui Sadie. 

— Eu sunt Desjardins, a spus el cu accent 
franțuzesc. Stăpânul meu, Lictorul-Şef Iskandar, 
vă urează bun venit în Casa Vieţii. 

Nu ştiam ce să răspund, aşa că, fireşte, am pus o 
întrebare stupidă: 

— E foarte bătrân. De ce nu şade pe tron? 

Nările lui Desjardins s-au umflat, dar tipul cel în 
vârstă, Iskandar, s-a mulţumit să chicotească şi a 
spus ceva în limba aceea necunoscută. 

Desjardins a tradus cu o atitudine arogantă: 

— Stăpânul îţi mulţumeşte c-ai observat; este cu 
adevărat foarte bătrân. Dar tronul e destinat 
faraonului. A rămas gol de la înfrângerea Egiptului 
de către Roma. Este... comment dit-on? Simbolic. 
Rolul Lictorului-Şef e să-l slujească şi să-l 
protejeze pe faraon. De aceea stă la baza tronului. 

M-am uitat la Iskandar puţin neliniștit. M-am 
întrebat de câţi ani stă pe treapta aceea. 

— Dacă... dacă înţelege engleza... în ce limbă 
vorbeşte? 

Desjardins a pufnit. 

— Lictorul-Şef înţelege multe. Dar preferă să 
vorbească greaca alexandrină, limba lui maternă. 

Sadie şi-a dres glasul. 

— Scuze, limba lui maternă? Alexandru cel 
Mare era tocmai în secţiunea albastră, de acum mii 
de ani. Din câte spuneţi, s-ar putea înţelege că 
Stăpânul Salamandră are... 

— Stăpânul /skandar, a şuierat Desjardins. Fii 
respectuoasă! 

Mi-am dat seama: în Brooklyn, Amos ne vorbise 
despre legea vrăjitorilor împotriva invocării zeilor 
— o lege dată în epoca romană de către Lictorul- 
Şef... Iskandar. Cu siguranţă că era altcineva. 
Poate că vorbeam cu Iskandar al XXVII-lea sau 
aşa ceva. 

Bătrânul m-a privit în ochi. Mi-a zâmbit, de 
parcă ar fi ştiut exact ce gândeam. A mai spus ceva 
în greacă şi Desjardins a tradus. 

— Stăpânul spune să nu vă faceți griji. Nu veți 
fi făcuți responsabili pentru crimele din trecut ale 
familiei voastre. Cel puţin, nu înainte de-a vă 
investiga pe îndelete. 

— Ăăă... mulțumim, am spus. 

— Nu lua în râs generozitatea noastră, băiete, 
m-a avertizat Desjardins. Tatăl tău a încălcat de 
două ori cea mai importantă lege a noastră: o dată 
la Acul Cleopatrei, când a încercat să invoce zeii 
iar mama voastră a murit în timp ce-i dădea o 
mână de ajutor. Şi, din nou, la British Museum, 
când a fost suficient de nesăbuit încât să folosească 
Piatra de la Rosetta însăși. Acum şi unchiul vostru 
e dat dispărut... 

— Ştiţi ce s-a întâmplat cu Amos? a izbucnit 
Sadie. 

Desjardins s-a încruntat. 

— Nu încă, a recunoscut. 

— Trebuie să-l găsiţi! a strigat Sadie. N-aveţi 
vreun GPS magic sau... 

— ÎI căutăm, a spus Desjardins. Dar nu-i treaba 
voastră să vă faceţi griji în privinţa lui Amos. Voi 
trebuie să staţi aici. Trebuie să vă... instruiți. 

Am avut impresia că avusese alt cuvânt pe 
limbă, nu la fel de frumos ca instruit. 

Iskandar mi s-a adresat direct. Tonul vocii era 
blând. 

— Stăpânul avertizează că Zilele Demonilor 
încep mâine, la apus, a tradus Desjardins. Trebuie 
să staţi la adăpost. 

— Dar trebuie să-l găsim tata! am spus. Zei 
periculoşi sunt în libertate. Am văzut-o pe Serqet. 
Şi pe Set! 

La auzul numelor, Iskandar s-a crispat. S-a 
întors şi i-a spus lui Desjardins ceva ce a părut o 
poruncă. Desjardins a protestat. Iskandar a repetat 
ce spusese. 

Era clar că Desjardins nu-i de acord, dar s-a 
înclinat în faţa stăpânului său. Apoi s-a întors spre 
mine. 

— Lictorul-Şef doreşte să vă audă povestea. 

Aşa că i-am spus-o, iar Sadie a intervenit ori de 
câte ori mă opream să-mi trag sufletul. Interesant e 
că amândoi am omis anumite lucruri fără s-o fi 
planificat. N-am pomenit de abilităţile de magician 
ale lui Sadie sau de întâlnirea cu ba-ul care mă 
numise rege. Era ca şi cum efectiv nu puteam 
vorbi despre lucrurile acestea. Ori de câte ori 
încercam, vocea din cap îmi şoptea: „Nu vorbi 
despre asta. Taci“. 

Când am terminat, m-am uitat la Zia. N-a spus 
NIMIC, dar m-a studiat îngrijorată. 

Iskandar a desenat un cerc cu toiagul pe treaptă. 
Alte hieroglife au apărut şi s-au îndepărtat plutind. 

După câteva secunde, Desjardins a devenit 
nerăbdător. A făcut un pas înainte şi s-a încruntat la 
noi. 

— Minţiţi. Acela nu putea fi Set. Ar fi avut 
nevoie de o gazdă puternică pentru a rămâne în 
această lume. Foarte puternică. 

— Ascultă aici, a spus Sadie. Nu ştiu care-i 
treaba cu prostiile astea legate de gazde, dar l-am 
văzut pe Set cu ochii mei. Ai fost şi tu la British 
Museum — trebuie să-l fi văzut. Iar dacă l-a văzut 
şi Carter în Phoenix, Arizona, atunci... 

M-a privit neîncrezătoare. 

— ... atunci probabil că nu-i nebun. 

— Mulţumesc, surioară, am murmurat, dar 
Sadie de-abia se pornise. 

— lar Serqet este şi ea reală! Prietena noastră, 
pisica mea, Bast, a murit protejându-ne! 

— Deci, a spus Desjardins cu răceală, recunoşti 
că v-aţi înhăitat cu zeii. Asta ne uşurează nespus de 
mult investigația. Bast nu e prietena voastră. Zeii 
au provocat căderea Egiptului. Este interzis să 
apelezi la puterile lor. Magicienii au jurat să-i 

împiedice pe zei să intervină în lumea muritorilor. 
Trebuie să luptăm împotriva lor din răsputeri. 

— Bast spunea că eşti paranoic, a adăugat 
Sadie. 

Magicianul şi-a încleştat pumnii, iar aerul s-a 
umplut de un miros straniu de ozon, ca în timpul 
unei furtuni. Mi s-a ridicat părul pe ceafă. Înainte 
să se întâmple ceva neplăcut, Zia s-a postat în faţa 
noastră. 

— Stăpâne Desjardins, a insistat ea, chiar era 
ceva ciudat. Când am prins-o pe zeiţa-scorpion, s-a 
refăcut aproape instantaneu. N-am putut s-o trimit 
în Duat nici chiar cu ajutorul celor Şapte Panglici. 
Am putut doar s-o îndepărtez de gazdă pentru un 
moment. Poate că zvonurile despre celelalte 
apariţii... 

— Ce alte apariţii? am întrebat eu. 

M-a privit fără tragere de inimă. 

— Alţi zei, mulți, eliberați aseară din artefacte 
peste tot în lume. Ca o reacţie în lanţ... 

— Zia! a izbucnit Desjardins. Acestea sunt 
informaţii secrete. 

— Uitaţi cum stau lucrurile, am spus, stăpâne, 
domnule sau ce sunteți — Bast ne-a avertizat că 
asta se va întâmpla. A spus că Set va elibera şi alţi 
zei. 

— Stăpâne, a insistat Zia, dacă Ma'at'*: slăbeşte, 
dacă Set sporeşte haosul, ăsta poate fi motivul 
pentru care n-am putut s-o alung pe Serqet. 

— E ridicol, a spus Desjardins. Eşti pregătită, 
Zia, dar poate că nu suficient de pregătită pentru o 
astfel de confruntare. Iar cu privire la ei doi, 
infecția trebuie oprită. 

Faţa Ziei s-a înroşit. Şi-a îndreptat atenția spre 
Iskandar. 

— Stăpâne, te rog. Dă-mi o şansă cu ei. 

— Ţi-ai uitat lungul nasului, a izbucnit 
Desjardins. Cei doi sunt vinovați şi trebuie 
distruşi. 

Mi s-a pus un nod în gât. M-am uitat la Sadie. 
Dacă trebuia să ne salvăm fugind de-a lungul sălii 
celei lungi, nu-mi prea plăceau şansele noastre... 

În cele din urmă, bătrânul a ridicat privirea. I-a 
zâmbit cu drag Ziei. Pentru o secundă, m-am 
întrebat dacă nu era stră-stră-strănepoata lui sau 
aşa ceva. I-a vorbit în greacă, iar Zia a făcut o 
plecăciune adâncă. 

Desjardins părea gata să explodeze. Şi-a dat la o 
parte veşmintele de pe picioare şi s-a dus în spatele 
tronului. 

— Lictorul-Şef îi permite Ziei să vă testeze, a 
mârâit. Între timp, voi căuta adevărul — sau 
minciunile — din povestea voastră. Pentru 
minciuni, veți fi pedepsiţi. 

M-am întors spre Iskandar şi am făcut o 
plecăciune precum Zia. Sadie a procedat la fel. 

— Mulţumesc, stăpâne, am spus. 

Bătrânul m-a studiat pe îndelete. Din nou am 
simţit că încearcă să-mi pătrundă în suflet — nu 
într-un fel duşmănos, mai degrabă îngrijorat. Apoi 
a mormăit ceva şi am înţeles două cuvinte: 
Nectanebo şi ba. 

A deschis pumnul şi din el s-a revărsat un potop 
de hieroglife strălucitoare care roiau în jurul 
podiumului. A urmat o orbitoare explozie de 
lumină şi, când am privit din nou, podiumul era 
gol. Cei doi dispăruseră. Zia s-a întors spre noi, cu 
o expresie sumbră. 

— Am să vă conduc acolo unde veţi locui. 
Dimineaţa începe testarea. O să vedem ce magie 
cunoaşteţi şi cum o cunoaşteţi. 

Nu eram sigur ce vrea să spună, dar am 
schimbat priviri îngrijorate cu Sadie. 

— Pare distractiv, a îndrăznit Sadie. Şi dacă 
picăm testul? 

Zia a privit-o cu răceală. 

— Nu-i genul de test pe care să-l pici, Sadie 
Kane. Ori îl treci, ori mori. 

15. O petrecere aniversară zeiască 


SADIE 


Pe Carter l-au dus într-un alt dormitor, aşa că nu 
ştiu cum a dormit. Eu însă n-am pus geană pe 
geană. 

De parcă n-ar fi fost suficiente comentariile Ziei 
cum că ori trecem testele, ori murim, dormitorul 
fetelor nu era la fel de elegant ca acela din conacul 
lui Amos. Din zidurile de piatră ieşea umezeală. 
Imagini înfiorătoare cu monştri egipteni dansau pe 
tavan în lumina torțelor. Aveam un pat suspendat, 
iar celelalte fete care se instruiau — novicele, cum 
le numise Zia — erau mai tinere decât mine, aşa că 
atunci când bătrâna intendentă le-a trimis la 
culcare imediat, ele chiar au ascultat-o. Intendenta 
a făcut un gest şi torţele s-au stins. A închis uşa în 
urma ei şi am auzit zgomotul încuietonilor. 

Splendid. Eram prizonieră într-o grădiniţă. 

M-am uitat în tavan până când le-am auzit pe 
celelalte fete sforăind. Un gând nu-mi dădea pace: 
un impuls de care nu puteam scăpa. În cele din 
urmă, m-am strecurat din pat şi mi-am tras 
bocancii. 

Am bâjbâit până la uşă. Am încercat clanţa. Era 
încuiat, aşa cum bănuiam. Am fost tentată să-i trag 
un picior, când mi-am amintit ce făcuse Zia în 
oficiul aeroportului din Cairo. 

Am apăsat cu palma pe uşă şi am şoptit: 

— Sahad. 

Încuietorile au scos un clic. Uşa s-a deschis. 
Foarte bun trucul. 

Coridoarele erau pustii şi întunecate. Se pare că 
nu exista o viaţă de noapte prea animată în Prima 

Nomă. M-am furişat prin oraş pe unde veniserăm 
şi n-am văzut nimic, doar câte o cobră care se târa. 
După ultimele zile, asta nu mă mai deranja deloc. 
M-am gândit c-aş putea încerca să-l găsesc pe 
Carter, dar nu eram sigură unde îl duseseră şi, 
sincer, voiam să fac asta de una singură. 

După ultima noastră ceartă de la New York, nu 
ştiam prea bine ce să cred despre frate-meu. Ideea 
că putea fi gelos pe viața mea, când el avusese 
posibilitatea de-a călători peste tot în lume cu tata 
— să fim serioşi! Şi mai avea şi tupeul să spună că 
duc o viaţă normală? Bun, aveam câteva prietene 
la şcoală, cum ar fi Liz şi Emma, dar viaţa mea era 
departe de-a fi uşoară. Dacă o dădea-n bară sau 
întâlnea oameni pe care nu-i plăcea, Carter putea 
pur şi simple să plece! Eu trebuia să rămân. Nu 
puteam răspunde la întrebări simple de genul 
„Unde sunt părinții tăi?“ sau „Cu ce se ocupă 
familia ta?“ sau chiar „De unde eşti?“ fără să dau 
în vileag cât de neobişnuită era situația mea. Eram 
mereu fata aceea altfel. Fata metisă, americancă, 
dar nu americancă, fata a cărei mamă murise, fata 
al cărei tată nu era prezent, fata-problemă din 
clasă, fata care nu se putea concentra la lecţii. 
După o vreme îţi dai seama că pur şi simplu nu 
poţi să te integrezi. Dacă tot vor oamenii să mă 
arate cu degetul, o să le dau eu motive să se 
holbeze la mine. Şuviţe roşii? De ce nu? Bocăni 
militari la uniforma şcolară? Absolut! Directorul 
îmi spune: „Va trebui să-i sun pe părinţi tăi, 
domnişoară“. Eu îi spun: „Baftă“. Carter nu ştie 
nimic despre viaţa mea. 

Dar ajunge cu asta. Ideea e că eram hotărâtă să 
fac această explorare singură şi, după ce-am greşit 
direcția de câteva ori, am găsit drumul spre Sala 
Epocilor. 

Ce-aveam de gând, te-ai putea întreba? Cu 
siguranță nu doream să mă întâlnesc iarăşi cu 
afurisitul ăla de francez sau cu bătrânul şi 
înfiorătorul Stăpân Salamandră. Dar doream să 

văd acele imagini — amintiri, după cum le numise 
Zia. 

Am deschis uşile de bronz. Sala părea părăsită. 
Pe tavan nu mai pluteau sfere de foc şi nici 
hieroglife strălucitoare. Dar imaginile încă licăreau 
între coloane, învăluind sala într-o lumină stranie, 
multicoloră. 

Am făcut neliniştită câțiva paşi. 

Doream să mai arunc o privire la Epoca Zeilor. 
La prima călătorie prin sală, ceva mă şocase la 
imaginile acelea. Carter, ştiam, crezuse c-am intrat 
într-o transă periculoasă, iar Zia mă avertizase că 
scenele îmi vor topi creierul; dar am avut senzaţia 
că încerca doar să mă sperie. Simţisem o legătură 
cu imaginile, de parcă ar fi conţinut un răspuns — o 
informație vitală de care aveam nevoie. 

Am păşit în afara covorului şi m-am apropiat de 
cortina de lumină aurie. Am văzut dune de nisip 
luate de vânt, nori de furtună care se formau, 
crocodili care pluteau pe Nil în jos. Am văzut o 
sală imensă plină de petrecăreţi. Am atins 
imaginea. 


Şi m-am trezit în palatul zeilor. 

În jurul meu roiau ființe uriaşe care se 
transformau din oameni în animale şi în energie 
pură. Pe un tron din centrul încăperii se afla un 
african musculos în veşminte negre bogate. Era 
chipeş şi avea ochii căprui blânzi. Mâinile lui 
păreau suficient de puternice ca să poată sfărâma 
pietrele. 

Ceilalți zei sărbătoreau în jurul său. Se auzea 
muzică — un sunet atât de puternic, încât simţeai 
vibraţiile în aer. Lângă bărbat se afla o femeie 
frumoasă îmbrăcată în alb, cu o burtă proeminentă, 
de parcă ar fi fost însărcinată în câteva luni. 
Conturul ei licărea; câteodată părea să aibă aripi 
multicolore. Apoi s-a întors către mine şi am scos 
un țipăt. Avea faţa mamei mele. 

N-a părut să mă observe. De fapt, niciunul 
dintre zei nu mă observase, până când o voce din 
spate mi-a spus: 

— Eşti o fantomă? 

M-am întors şi am văzut un băiat frumos de 
vreo şaisprezece ani, îmbrăcat în negru. Era palid, 
dar avea nişte minunaţi ochi căprui, ca ai 
bărbatului de pe tron. Părul lui negru era lung şi 
ciufulit — mai degrabă neglijent, dar îmi plăcea. Şi- 
a înclinat capul şi, în cele din urmă, mi-am dat 
seama că mă întrebase ceva. 

Am încercat să mă gândesc ce i-aş putea 
răspunde. „Scuză-mă“? „Salut“? „Căsătoreşte-te 
cu mine?“ Oricare variantă era potrivită. Dar n-am 
fost în stare decât să scutur din cap. 

— Nu eşti o fantomă, nu-i aşa? a murmurat. Un 
ba, atunci? 

A arătat spre tron. 

— Priveşte, dar nu te amesteca. 

Nu ştiu de ce, dar nu prea eram interesată să 
privesc spre tron, însă băiatul în negru s-a evaporat 
şi m-a lăsat singură. 

— Isis! a spus bărbatul de pe tron. 

Femeia gravidă s-a întors şi i-a zâmbit. 

— La mulți ani, stăpâne Osiris! 

— Îţi mulţumesc, iubirea mea. În curând vom 
serba naşterea fiului nostru, Horus cel Mare! Noua 
sa întrupare va fi cea mai măreaţă de până acum. 
El va aduce pace şi prosperitate în lume. 

Isis şi-a luat soţul de mână. În jurul lor continua 
să se audă muzica, zeii sărbătoreau, chiar şi aerul 
fremăta într-un dans al creaţiei. 

Dintr-odată, uşile palatului s-au deschis. Un 
vânt cald a făcut ca torțele să sfârâie. 

În sală a intrat un bărbat. Era înalt şi puternic, 
aproape identic cu Osiris, dar cu o piele roşie 
întunecată, veşminte sângerii şi o barbă ascuţită. 
Părea un muritor, cu excepția momentelor când 
zâmbea. Atunci dinţii i se transformau în colți. 
Faţa i se tot schimba — câteodată era omenească, 

câteodată ca de lup. A trebuit să-mi înăbuş un țipăt, 
pentru că mai văzusem faţa aceea de lup. 

Dansul a încetat. Muzica s-a oprit. 

Osiris s-a ridicat de pe tron. 

— Set, a spus el pe un ton ameninţător. Ce cauţi 
aici? 

Set a izbucnit în râs, iar încordarea din încăpere 
s-a risipit. În ciuda ochilor săi cruzi, avea un râs 
minunat — nu ca scrâşnetul de la British Museum. 
Era lipsit de griji şi prietenos, parcă incapabil de 
intenţii răuvoitoare. 

— Am venit să sărbătoresc ziua de naştere a 
fratelui meu, desigur! a exclamat el. Şi aduc cu 
mine voie bună! 

A făcut un semn în spate. Patru bărbaţi masivi 
cu capete de lupi au intrat în încăpere, purtând un 
sicriu de aur încrustat cu bijuterii. 

Inima a început să-mi bată cu putere. Era 
aceeaşi cutie pe care Set o folosise pentru a-l 
închide pe tata la British Museum. 

„Nu!“ îmi venea să urlu. „Să nu aveţi încredere 
în el!“ 

Dar întreaga adunare de zei admira cutia, care 
era pictată cu hieroglife roşii-aurii şi împodobită 
cu jad şi opal. Bărbaţiu-lupi au lăsat cutia jos şi am 
văzut că n-avea capac. Interiorul era căptușit cu 
pânză neagră. 

— Acest sicriu pentru dormit, a spus Set, a fost 
făcut de cei mai buni meşteşugari ai mei, cu cele 
mai scumpe materiale. E nepreţuit. Puterile zeului 
care se întinde în el, chiar şi pentru o noapte, se 
vor înzeci! Înţelepciunea sa nu va mai da greş 
niciodată. Forţa sa nu va pieri în veci. E un cadou 
— i-a zâmbit el şiret lui Osiris — pentru unicul şi 
inegalabilul zeu care încape în el pe deplin! 

Eu nu m-aş fi repezit, dar zeii s-au înghesuit, s- 
au îmbrâncit pentru a ajunge la sicriul de aur. Unii 
au intrat în el, dar erau prea mici. Alţii erau mult 
prea mari. Chiar şi când au încercat să-şi modifice 
forma, zeii n-au avut noroc, de parcă magia cutiei 

le încurca planurile. Niciunul nu se potrivea exact. 
Unii bombăneau şi se plângeau în timp ce alţii, 
nerăbdători să încerce, îi împingeau la o parte. 

Set s-a întors spre Osiris, râzând blajin. 

— EFi bine, frate, nu avem încă niciun câştigător. 
Vrei să încerci? Doar cel mai bun dintre zei va 
reuşi. 

Ochii lui Osiris străluceau. Se pare că nu era 
zeul înțelepciunii, căci părea complet absorbit de 
frumusețea cutiei. Toți ceilalți zei îl priveau plini 
de curiozitate, şi îmi dădeam seama ce gândeşte: ar 
fi fost un cadou perfect dacă ar fi încăput în cutie. 
Până şi Set, fratele cel rău, ar fi trebuie să-l 
recunoască drept adevărat rege al zeilor. 

Doar Isis părea tulburată. Şi-a pus mâna pe 
umărul soţului ei. 

— Stăpâne, nu face asta. Set nu aduce cadouri. 

— Mă simt jignit! 

Set părea cu adevărat rănit. 

— Nu pot sărbători ziua de naştere a fratelui 
meu? Ne-am înstrăinat atât de mult, că nici măcar 
nu pot să-i cer scuze regelui? 

Osiris i-a zâmbit lui Isis. 

— Draga mea, e doar un joc. Nu te teme. 

S-a ridicat de pe tronul său. Zeii au aplaudat în 
timp ce el s-a apropiat de cutie. 

— Trăiască Osiris! a strigat Set. 

Regele zeilor s-a aşezat în cutie, şi când s-a uitat 
spre mine, doar pentru o clipă, am văzut că avea 
chipul tatălui meu. 

„Nu!“ mi-a trecut iar prin minte. „Nu face asta!“ 

Dar Osiris s-a întins. Sicriul i se potrivea 
perfect. 

Zeii au izbucnit în ovaţii, dar înainte ca Osiris să 
apuce să se ridice, Set a bătut din palme. Un capac 
de aur a apărut deasupra cutiei şi a căzut peste ea. 

Osiris a început să strige furios, dar strigătele îi 
erau înăbuşite. 

În jurul capacului au apărut zăvoare aurii. 
Ceilalţi zei s-au repezit să intervină — chiar şi 

băiatul în negru pe care-l văzusem a reapărut dar 
Set a fost mai rapid. A bătut din picior atât de 
puternic, încât podeaua de piatră s-a cutremurat. 
Zeii au căzut unii peste alții ca nişte piese de 
domino. Bărbaţu-lupi şi-au scos suliţele, iar zeii s- 
au împrăştiat îngroziţi. 

Set a rostit un cuvânt magic, şi de nicăieri a 
apărut un cazan care fierbea. A turnat conţinutul 
peste sicriu — plumb topit —, acoperind cutia, 
sigilând-o, crescând probabil temperatura din 
interior cu o mie de grade. 

— Ticălosule! s-a jeluit Isis. 

S-a apropiat de Set şi a început să spună un 
descântec, dar Set şi-a ridicat mâna. Isis s-a ridicat 
de la podea, ţinându-se de gură, cu buzele apăsate 
de parcă o forță invizibilă ar fi sufocat-o. 

— Nu astăzi, minunată Isis, a tors Set. Astăzi, 
eu sunt rege. Iar copilul nu se va naşte! 

Deodată, o altă zeiţă — o femeie zveltă, într-o 
rochie albastră — a ieşit din mulţime. 

— Bărbate, nu! 

S-a năpustit asupra lui Set, care şi-a pierdut pe 
moment concentrarea. Isis a căzut la podea, 
gâfâind. Cealaltă zeiţă a strigat: 

— Fugiţi! 

Isis s-a întors şi a fugit. 

Set s-a ridicat. Am crezut c-o va lovi pe zeiţa în 
albastru, dar s-a mulţumit să mârâie. 

— Nevastă nebună! De partea cui eşti? 

A bătut iarăşi din picior, iar sicriul de aur s-a 
scufundat în podea. 

Set a alergat după Isis. La marginea palatului, 
Isis s-a prefăcut într-o mică pasăre de pradă şi s-a 
ridicat în aer. Lui Set i-au crescut aripi de demon şi 
s-a lansat în urmărirea el. 

Apoi, dintr-odată, m-am trezit că pasărea sunt 
eu. Eram Isis şi zburam disperată pe deasupra 
Nilului. L-am simţit pe Set în spate. Se apropia. 

„Trebuie să scapi“, mi-a răsunat în cap vocea lui 
Isis. „Răzbună-l pe Osiris. Încoronează-l pe Horus 

drept rege!“ 

Când credeam că-mi va exploda inima, am 
simţit o mână pe umăr. Imaginile s-au evaporat. 

Stăpânul Iskandar se afla lângă mine, cu o 
expresie îngrijorată. În jurul său dansau hieroglife 
strălucitoare. 

— Iartă-mă că te întrerup, mi-a spus într-o 
engleză perfectă. Dar erai aproape moartă. 

În acel moment mi s-au înmuiat genunchii şi mi- 
am pierdut conştiinţa. 


Când m-am trezit, eram încolăcită la picioarele 
lui Iskandar pe treptele de la baza tronului gol. 
Eram singuri în sala aproape complet întunecată, 
cu excepția luminii de la hieroglifele care păreau 
să strălucească mereu în jurul său. 

— Bine ai revenit printre noi, a spus. Ai noroc 
c-ai supravieţuit. 

Eu nu eram atât de sigură. Îmi simţeam capul de 
parcă ar fi fost fiert în ulei. 

— Îmi pare rău, am spus. N-am vrut să... 

— Să te uiţi la imagini? Totuşi ai făcut-o. Ba-ul 
ţi-a părăsit corpul şi a călătorit în trecut. N-ai fost 
avertizată? 

— Ba da, am recunoscut. Dar... eram atrasă de 
imagini. 

— Mmm. 

Iskandar a privit în gol, de parcă şi-ar fi amintit 
ceva petrecut cu mult timp în urmă. 

— E greu să le rezişti. 

— Vorbeşti o engleză perfectă, am observat. 

Iskandar a zâmbit. 

— De unde ştii că vorbesc engleza? Poate că tu 
vorbeşti limba greacă. 

Speram că glumeşte, dar nu eram sigură. Părea 
atât de fragil şi de cald, şi totuşi... parcă stăteam 
lângă un reactor nuclear. Aveam senzaţia că-i mult 
mai periculos decât aş fi vrut eu să ştiu. 

— Nu eşti chiar atât de bătrân, nu-i aşa? l-am 
întrebat. Vreau să spun, atât de bătrân încât să-ţi 

aminteşti cum era pe vremea lui Ptolemeu? 

— Sunt exact atât de bătrân, draga mea. M-am 
născut în timpul domniei Cleopatrei a VII-a. 

— O, nu cred. 

— Te asigur că-i adevărat. A fost dureros să fiu 
martorul ultimelor zile ale Egiptului înainte ca 
nesăbuita regină să piardă regatul în favoarea 
romanilor. Am fost ultimul magician instruit de 
Casă înainte ca aceasta să coboare în subteran. 
Multe dintre secretele noastre cele mai puternice s- 
au pierdut, inclusiv vrăjile pe care stăpânul meu le- 
a folosit pentru a-mi prelungi viaţa. Magicienii din 
zilele noastre trăiesc şi ei mult — uneori câteva 
secole —, dar eu trăiesc de două mii de ani. 

— Deci, eşti nemuritor? 

Chicotitul lui s-a transformat într-o tuse 
chinuitoare. S-a aplecat şi şi-a acoperit gura cu 
mâinile. Voiam să-l ajut, dar nu prea ştiam cum. 
Hieroglifele strălucitoare din jurul său au pâlpâit şi 
au pălit. 

În cele din urmă, tusea l-a lăsat. A respirat cu 
greu. 

— Nici vorbă să fiu nemuritor, draga mea. De 
fapt... 

Vocea 1 s-a stins. 

— Dar să lăsăm asta. Ce-ai văzut în viziunea ta? 

Probabil c-ar fi trebuit să tac. Nu voiam să fiu 
transformată în insectă pentru c-am încălcat vreo 
regulă, iar viziunea mă îngrozise — mai ales 
momentul transformării în pasăre de pradă. Dar 
expresia prietenoasă a lui Iskandar făcea să-mi fie 
greu să mă abțin. Până la urmă, i-am povestit tot. 
Mă rog, aproape tot. Ştiu că era o prostie, dar am 
omis partea cu băiatul cel frumuşel pentru că mi- 
era ruşine. Mi-am zis că partea aceea putea fi rodul 
bogatei mele imaginaţii, căci zeii Egiptului antic n- 
aveau cum să fie atât de minunaţi. 

Iskandar a aşteptat o clipă, lovind cu toiagul în 
trepte. 

— Ai fost martora unui eveniment străvechi, 
Sadie — preluarea prin forţă de către Set a tronului 
Egiptului. A ascuns sicriul lui Osiris, iar Isis l-a 
căutat în întreaga lume. 

— L-a găsit în cele din urmă? 

— Nu tocmai. Osiris a înviat, dar numai în 
Lumea Subpământeană. A devenit rege peste 
morți. Când fiul lor, Horus, a crescut, l-a provocat 
pe Set la luptă pentru tronul Egiptului şi a câştigat 
după multe şi grele bătălu. Asta-i motivul pentru 
care Horus a fost numit Răzbunătorul. Aşa cum 
spuneam — e o poveste veche, dar pe care zeii au 
repetat-o de mai multe ori în istoria noastră. 

— Au repetat-o? 

— Zeii urmează anumite modele. În unele 
privinţe, sunt destul de previzibili: au aceleaşi 
certuri, aceleaşi invidii de-a lungul veacurilor. 
Numai decorul se schimbă, şi gazdele. 

Iarăşi cuvântul acela: gazde. Mi-am amintit de 
biata femeie de la muzeul din New York, cea care 
fusese transformată în zeița Serqet. 

— În viziunea pe care am avut-o, am spus, Isis 
ŞI Osiris erau căsătoriţi. Fiul lor, Horus, era pe cale 
să se nască. Dar într-o altă poveste, pe care mi-a 
spus-o Carter, ei trei erau frați, copii ai zeiţei 
cerului. 

— Da, a încuviinţat Iskandar. Asta îi poate 
nedumeri pe cei care nu cunosc firea zeilor. Ei nu 
se pot plimba prin lume în formă pură — cel puţin, 
nu mai mult de câteva momente. Au nevoie de 
gazde. 

— Adică de oameni. 

— Sau de obiecte puternice, cum ar fi statuile, 
amuletele, monumentele, anumite modele de 
maşini. Dar ei preferă forma omenească. Vezi tu, 
zeii sunt foarte puternici, dar numai oamenii au 
creativitate, puterea de-a schimba istoria şi nu doar 
de-a o repeta. Oamenii pot să... cum se spune 
acum... să gândească în afara guliei. 

— În afara cutiei, am sugerat. 

— Întocmai. Amestecul de creativitate umană şi 
putere zeiască poate fi formidabil. În orice caz, 
când Osiris şi Isis au ajuns pentru întâia oară pe 
pământ, gazdele lor erau frate şi soră. Dar gazdele 
muritoare nu sunt durabile. Mor, se uzează. 
Ulterior, Osiris şi Isis au luat forme noi — de soţ şi 
soţie. Horus, care într-o viaţă anterioară le fusese 
frate, s-a născut într-o nouă viaţă ca fiu al lor. 

— E încurcat, am spus. Și puţin dezgustător. 

Iskandar a ridicat din umeri. 

— Zeii nu văd relațiile aşa cum o facem noi, 
oamenii. Ei îşi schimbă gazdele cum ne schimbăm 
noi hainele. Asta-i motivul pentru poveştile din 
vechime par atât de încurcate. Uneori, zeii sunt 
descriși ca fiind căsătoriți sau frați sau părinte şi 
fiu, în funcție de gazdele lor. Până şi faraonul era 
considerat un zeu în viață. Egiptologii cred că era 
vorba doar de o propagandă exagerată, dar de fapt 
aceste lucruri erau adesea adevărate. Majoritatea 
faraonilor au devenit gazde ale zeilor, de obicei ale 
lui Horus. El le-a dat putere şi înţelepciune şi le-a 
permis să facă din Egipt un imperiu puternic. 

— Dar asta-i bine, nu-i aşa? De ce e împotriva 
legii să găzduieşti un zeu? 

Iskandar s-a întunecat la față. 

— Zeii au alte planuri decât oamenii, Sadie. Îşi 
pot copleşi gazdele, pur şi simplu le uzează. Ăsta-i 
motivul pentru care atâtea gazde mor tinere. Bietul 
Tutankhamon a murit la nouăsprezece ani. Cu 
Cleopatra a VI-a a fost şi mai rău. A încercat să 
găzduiască spiritul lui Isis fără să ştie ce face, şi 
asta i-a corupt mintea. În vechime, în Casa Vieţii 
se preda magia divină. Novicii puteau studia calea 
lui Horus, a lui Isis, a lui Sekhmet sau a oricăror 
alți zei şi învățau să-şi canalizeze puterile. Pe 
atunci erau mult mai mulţi novici. 

Iskandar s-a uitat în jur la sala pustie, de parcă 
şi-ar fi imaginat-o plină cu magicieni. 

— Unii apelează la zei doar din când în când. 
Alţii au încercat să le găzduiască spiritele... cu 

urmări diferite. Scopul ultim era să devină 
„ochiul“ unui zeu — o uniune perfectă a două 
suflete, cel muritor şi cel nemuritor. Foarte puţini 
au reuşit, chiar şi dintre faraoni, care erau născuţi 
pentru asta. Mulţi au pierit aşa. 

Și-a ridicat palma, care avea cea mai adâncă 
linie a vieţii pe care o văzusem vreodată. 

— Când Egiptul a fost, în cele din urmă, cucerit 
de romani, ne-a devenit clar — cel puţin mie — că 
omenirea, conducătorii noştri, chiar şi cei mai 
puternici magicieni, nu mai aveau forța necesară 
pentru a stăpâni puterea unui zeu. Singurii care ar 
putea... 

Vocea 1-a şovărt. 

— Ce anume? 

— Nimic, draga mea. Vorbesc prea mult. Aşa 
sunt bătrânii. 

— E vorba de sângele faraonilor, nu-i aşa? 

M-a privit neclintit. Ochii lui nu mai păreau 
lăptoşi. Erau incandescenţi. 

— Eşti o fată deosebită. Îmi aminteşti de mama 
ta. 

Am rămas cu gura căscată. 

— Ai cunoscut-o? 

— Desigur. S-a antrenat aici, la fel ca tatăl tău. 
Mama ta... ei bine, pe lângă faptul că era un om de 
ştiinţă genial, avea darul prorocirii. Unul dintre 
cele mai grele tipuri de magie, iar ea era prima 
după multe secole care-l poseda. 

— Darul prorocirii? 

— Darul de-a prezice viitorul. Un domeniu 
înşelător, niciodată perfect, dar ea vedea lucruri 
care o făceau să caute sfaturi în... locuri 
neobişnuite, lucruri care-l făceau chiar şi pe 
bătrânul care sunt să pună sub semnul întrebării 
unele credinţe vechi... 

Alunecase iarăşi pe tărâmul amintirilor, ceea ce 
era destul de enervant când li se întâmpla 
bunicilor, dar acum, că era vorba de un magician 

atotputernic care deţinea cunoştinţe valoroase, mă 
scotea pur şi simplu din minţi. 

— Iskandar? 

M-a privit oarecum surprins, de parcă ar fi uitat 
că sunt acolo. 

— Îmi pare rău, Sadie. Ca să încheiem: te- 
aşteaptă un drum greu, dar acum sunt convins că-i 
calea pe care trebuie s-o apuci, pentru binele 
tuturor. Fratele tău va avea nevoie de îndrumarea 
ta. 

Mi-a venit să râd. 

— Carter să aibă nevoie de îndrumarea mea? 
Pentru ce? Despre ce cale vorbiți? 

— Toate la timpul lor. Lucrurile trebuie să-şi 
urmeze cursul. 

Un răspuns tipic de adult. Am încercat să-mi 
stăpânesc nemulțumirea. 

— Dar dacă eu sunt cea care are nevoie de 
îndrumare? 

— Zia, a răspuns fără ezitare. E cea mai bună 
elevă a mea şi e înțeleaptă. Când va veni timpul, 
va şti cum să te ajute. 

— În regulă, am spus, puțin dezamăgită. Zia. 

— Deocamdată trebuie să te odihneşti, draga 
mea. Se pare că în sfârşit mă voi putea odihni şi 
eu. 

Părea trist, dar uşurat. Nu ştiam despre ce 
vorbeşte, dar nu mi-a oferit prilejul să-l întreb. 

— Îmi pare rău c-am petrecut atât de puţin timp 
împreună, a spus. Somn uşor, Sadie Kane. 

— Dar... 

Iskandar mi-a atins fruntea. Şi am căzut într-un 
somn adânc, fără vise. 

16. Cum a rămas Zia fără sprâncene 


SADIE 


M-am trezit cu o găleată de apă îngheţată 
aruncată pe faţă. 

— Sadie, trezirea! a spus Zia. 

— Doamne, Dumnezeule! am strigat. Chiar 
trebuia să taci asta? 

— Nu, a recunoscut Zia. 

Îmi venea s-o sugrum, doar că eram udă leoarcă, 
tremuram şi eram încă dezorientată. Cât timp 
dormisem? Mi se părea că doar câteva minute, însă 
dormitorul era gol. Toate celelalte paturi erau 
făcute. Fetele probabil că plecaseră deja la 
cursurile de dimineaţă. 

Zia mi-a aruncat un prosop şi nişte haine de 
pânză curate. 

— Ne întâlnim cu Carter în camera de 
purificare. 

— Tocmai am avut parte de-o baie, mulţumesc 
foarte mult. Ce-mi trebuie cu adevărat e un mic 
dejun copios. 

— Purificarea te pregăteşte pentru magie. 

Zia şi-a aruncat geanta magică peste umăr şi a 
scos toiagul lung şi negru pe care-l folosise şi la 
New York. 

— Dacă supravieţuieşti, mai vedem şi cu 
mâncarea. 

Mă săturasem să mi se tot amintească c-aş putea 
muri, dar m-am îmbrăcat şi am urmat-o afară. 

După o serie nesfârşită de tuneluri, am ajuns 
într-o încăpere unde susura o cascadă. Nu exista 
plafon, doar un puț, deasupra noastră, căruia nu-i 
vedeam capătul. Apa cădea din beznă într-o 

fântână, pe o statuie de cinci metri înălțime a 
zeului cu cap de pasăre. Oare cum îl chema — 
Tooth? Nu, Thoth. Apa cădea în cascadă deasupra 
capului său, i se strângea în palme apoi se revărsa 
în piscină. 

Carter stătea lângă fântână. Era îmbrăcat în 
haine de pânză, avea geanta de lucru a tatei pe 
umăr şi sabia prinsă la spate. Avea părul ciufulit, 
de parcă n-ar fi dormit bine. Măcar el nu fusese 
trezit cu apă îngheţată. Am avut un sentiment 
straniu de uşurare când l-am văzut. M-am gândit la 
cuvintele lui Iskandar din noaptea trecută: „Fratele 
tău va avea nevoie de îndrumarea ta“. 

— Ce e? m-a întrebat Carter. Ai o privire 
ciudată. 

— Nu-i nimic, i-am spus repede. Cum ai 
dormit? 

— Prost. O să... o să-ţi povestesc mai târziu. 

Oare mi se păruse sau chiar se încruntase la Zia? 
Hmm, ceva încurcături romantice între domnişoara 
cea magică şi frate-meu? Mi-am făcut o notă 
mentală să-l iau la întrebări data viitoare când 
rămânem singuri. 

Zia s-a îndreptat spre un dulap din apropiere. A 
scos două cupe ceramice, le-a scufundat în fântână 
apoi ni le-a oferit. 

— Beti! 

M-am uitat la Carter. 

— După tine. 

— E doar apă, m-a asigurat Zia, dar e purificată 
prin contactul cu Thoth. Vă va ajuta să vă 
concentrați. 

Nu înţelegeam cum poate o statuie să purifice 
apa. Apoi mi-am amintit spusele lui Iskandar, cum 
că zeii puteau locui în orice lucru. 

Am luat o înghițitură. Imediat m-am simțit de 
parcă aş fi băut o ceaşcă zdravănă din ceaiul tare al 
lui mamaie. Creierul îmi zbârnâia. Vederea mi s-a 
ascuțit. Mă simțeam atât de activă, că aproape n- 
am mai simțit lipsa gumei de mestecat — aproape. 

Carter a sorbit şi el din cupă. 

— Uau! 

— Acum tatuajele, ne-a anunţat Zia. 

— Super! am spus eu. 

— Pe limbă, a adăugat ea. 

— Pardon? 

Zia şi-a scos limba. Chiar în mijloc avea o 
hieroglifă albastră. 

— Te fedeti e Naat, a încercat ea să spună cu 
limba scoasă. 

Apoi şi-a dat seama de greşeală şi şi-a băgat 
limba la loc. 

— Am vrut să spun Ma'at, simbolul ordinii şi 
armoniei. Vă va ajuta să rostiți vrăjile clar. Dacă 
greşiţi vreo vrajă... 

— Stai să ghicesc, am spus. Murim. 

Din dulapul ei cu orori, Zia a scos o pensulă cu 
vârf subțire şi un bol cu vopsea albastră. 

— Nu doare. Şi nu-i permanent. 

— Ce gust are? a întrebat Carter. 

Zia a zâmbit. 

— Scoate limba. 

Ca să-i răspund lui Carter, tatuajul avea un gust 
de cauciuc ars. 

— Câh! 

Am scuipat o picătură albastră de „ordine şi 
armonie“ în fântână. 

— Nu mai vreau mic dejun. Mi-am pierdut 
pofta de mâncare. 

Zia a scos un sac de piele din dulap. 

— Lui Carter i se va permite să păstreze 
uneltele magice ale tatălui vostru, plus un toiag şi 
o baghetă. În general, bagheta este pentru apărare, 
toiagul este pentru atac, deşi tu, Carter, poate vei 
prefera să-ți foloseşti Khopesh-ul. 

— Khopesh-ul? 

— Sabia încovoiată, a spus Zia. Arma preferată 
a gărzilor de corp ale faraonului. Poate fi folosită 
în lupta magică. Tu, Sadie, o să ai nevoie deo 
trusă completă. 

— Cum se face că el primeşte trusa tatei? m-am 
plâns. 

— E cel mai în vârstă, mi-a răspuns, de parcă 
asta era suficient. 

Tipic. 

Zia mi-a aruncat sacul de piele. Înăuntru se 
aflau o baghetă de fildeş, o nuia care se transforma 
în toiag, hârtie, cerneală, nişte sfoară şi o minunată 
bucată de ceară. Nu eram tocmai încântată. 

— Şi omuleţul din ceară? am întrebat. Vreau şi- 
un Plămădeală. 

— Dacă te referi la figurină, trebuie să i-o faci 
singură. Ţi se va arăta cum, dacă ai talentul ăsta. O 
să stabilim mai târziu ce specialitate ai. 

— Specialitate? a întrebat Carter. Aşa cum 
Nectanebo s-a specializat în statui? 

Zia a dat din cap aprobator. 

— Nectanebo era extrem de priceput la magia 
statuilor. Putea face un shabri atât de realist, încât 
putea fi confundat cu un om. Nimeni n-a fost 
vreodată mai bun la statui... poate cu excepţia lui 
Iskandar. Dar sunt numeroase alte discipline. 
Vindecător. Creator de amulete. Îmblânzitor de 
animale.  Elementalist”:. Magician de luptă. 
Necromant. 

— Şi cea de ghicitor? am întrebat. 

Zia mi-a aruncat o privire surprinsă. 

— Da, deşi sunt rari. De ce... 

Mi-am dres vocea. 

— Deci, cum aflăm ce specialitate avem? 

— O să aflăm în curând, ne-a asigurat Zia, dar 
un bun magician ştie câte puţin din toate, de aceea 
o să începem cu un test de bază. Să mergem în 
bibliotecă. 


Biblioteca Primei Nome semăna cu cea a lui 
Amos, dar era de o sută de ori mai mare, cu 
încăperi circulare căptuşite cu rafturi în formă de 
fagure care păreau să nu se mai sfârşească. Ai fi 
zis că este cel mai mare stup din lume. Statuile 

Shabti din lut apăreau şi dispăreau, scoțând 
recipiente cu papirusuri şi apoi ieşind, dar în rest 
n-am văzut pe nimeni. 

Zia ne-a dus la o masă de lemn şi a întins un 
papirus lung şi gol. A luat o peniță şi a înmuiat-o în 
cerneală. 

— Cuvântul egiptean shesh înseamnă scrib sau 
scriitor, dar poate însemna şi magician. Asta pentru 
că magia, în esenţă, transformă cuvintele în 
realitate. Veţi crea un papirus. Folosindu-vă de 
propria magie, veţi da putere cuvintelor de pe 
hârtie. Cuvintele îşi vor elibera magia când vor fi 
rostite. 

I-a dat peniţa lui Carter. 

— Nu înţeleg, a protestat el. 

— Un cuvânt simplu, 1 s-a sugerat. Poate fi 
orice. 

— În limba engleză? 

Zia s-a strâmbat. 

— Dacă altfel nu se poate... Funcţionează în 
orice limbă, dar heroglifele sunt cele mai bune. E 
vorba de un limbaj al creației, al magiei, al lui 
Ma'at. Dar trebuie să fii atent. 

Până a apuca să-i explice, Carter a desenat o 
hieroglifă simplă, o pasăre. 

Imaginea s-a zvârcolit, s-a desprins de pe 
papirus şi şi-a luat zborul. Cu ocazia asta, i-a lăsat 
lui Carter nişte excremente hieroglifice pe cap. Nu 
m-am putut abţine să nu râd de figura lui. 

— O greşeală de începător, a spus Zia, şi s-a 
încruntat la mine ca să fac linişte. Dacă foloseşti 
un simbol care reprezintă o vietate, e înţelept să-l 
scrii doar parţial — să omiţi o aripă sau picioarele. 
Altfel, magia canalizată poate s-o aducă la viaţă. 

— Astfel încât să se uşureze în capul 
creatorului. 

Carter a oftat, curăţându-şi părul cu o bucată de 
papirus. 

— De aceea n-are picioare statuia de ceară a 
tatălui nostru, Plămădeală, nu-i aşa? 

— E acelaşi principiu, a încuviinţat Zia. Bun, 
mai încearcă o dată. 

Carter s-a uitat la toiagul Ziei, care era acoperit 
cu hieroglife. A ales-o pe cea mai simplă şi a 
copiat-o pe papirus — simbolul pentru foc. 

„O-o“, mi-am zis. Dar cuvântul n-a prins viaţă, 
ceea ar fi fost destul de interesant, ci pur şi simplu 
s-a evaporat. 

— Mai încearcă, 1-a cerut Zia. 

— De ce sunt atât de obosit? a întrebat Carter. 

Părea de-a dreptul epuizat. Pe față avea 
broboane de sudoare. 

— Îţi canalizezi magia lăuntrică, a spus Zia. 
Pentru mine, focul e uşor. Dar poate că nu-i magia 
cea mai potrivită pentru tine. Încearcă altceva. 
Invocă... invocă o sabie. 

Zia i-a arătat cum să deseneze hieroglifa, iar 
Carter a scris-o pe papirus. Nu s-a întâmplat nimic. 

— Rosteşte cuvântul, a spus Zia. 

— Sabie, a spus Carter. 

Cuvântul a strălucit şi a dispărut, iar pe papirus 
a apărut un cuţit pentru unt. 

Am izbucnit în râs. 

— Înfiorător! 

Carter părea că e pe punctul de a leşina, dar a 
reuşit să schițeze un rânjet. A luat cuțitul şi l-a 
îndreptat spre mine ameninţător. 

— E foarte bine pentru prima dată, a spus Zia. 
Nu uita, nu eşti tu cel care creează cuțitul. Tu doar 
îl invoci din Ma'at — puterea creatoare a 
universului. Hieroglifele sunt codul pe care-l 
folosim. De aceea se numesc Cuvinte Divine. Cu 
cât magicianul e mai puternic, cu atât îi e mai uşor 
să controleze limbajul. 

Mi s-a tăiat răsuflarea. 

— Hieroglifele care pluteau în Sala Epocilor... 
Păreau să se adune în jurul lui Iskandar. Le 
invoca? 

— Nu chiar, a spus Zia. Prezenţa lui e atât de 
puternică, încât face să devină vizibil limbajul 

universului doar pentru că se află în cameră. 
Indiferent ce specialitate are, cea mai mare 
năzuinţă a oricărui magician e să devină un rostitor 
de Cuvinte Divine — să cunoască limba creaţiei atât 
de bine, încât să poată modela realitatea doar prin 
vorbe, fără să se folosească de papirus. 

— Ca şi când ai spune „,Sparge-te!“, am 
îndrăznit eu. lar uşa s-ar face ţăndări. 

Zia s-a încruntat. 

— Da, dar pentru asta ai nevoie de ani de 
practică. 

— Serios? Ei bine... 

Cu coada ochiului, l-am văzut pe Carter 
clătinând din cap, avertizându-mă să tac. 

— Ăăă..., m-am bâlbâit. Într-o bună zi, voi 
învăţa să fac şi asta. 

Zia a ridicat din sprânceană. 

— Pentru început, exersează pe papirus. 

Deja mă obosea atitudinea ei, aşa c-am luat 
creionul şi am scris „Foc“ în limba engleză. Zia s-a 
aplecat în faţă şi s-a încruntat. 

— N-ar trebui să... 

Înainte să termine, o coloană de foc i-a izbucnit 
în faţă. Am ţipat, convinsă că făcusem ceva foarte 
rău, dar când focul s-a stins, Zia era tot acolo, 
părând uimită, cu sprâncenele pârlite şi cu bretonul 
fumegând. 

— O, Doamne! am spus. Îmi pare rău, îmi pare 
rău. O să mor acum? 

Pentru trei secunde care nu se mai sfârşeau, Zia 
m-a privit fix. 

— Acum, a anunţat, cred că eşti gata de duel. 


Am folosit un alt portal magic, pe care Zia l-a 
invocat chiar pe peretele bibliotecii. Am intrat într- 
un cerc de nisip care se învolbura şi am ieşit pe 
cealaltă parte, acoperiţi de praf şi pietriş, în faţa 
unor ruine. Lumina puternică a soarelui aproape că 
m-a orbit. 

— Nu-mi plac portalurile, a murmurat Carter în 
timp ce-şi scutura nisipul din păr. 

Apoi s-a uitat în jur şi a făcut ochiu mari. 

— Aceasta e Luxorul! E la câteva sute de 
kilometri spre sud de Cairo. 

Am oftat. 

— Şi asta te mai miră, după teleportarea de la 
New York? 

Era prea absorbit să cerceteze împrejurimile 
pentru a-mi răspunde. 

Presupun că ruinele erau în regulă, deşi odată ce 
al văzut o grămadă de pietre egiptene 
sfărâmicioase, ai văzut destul, după părerea mea. 
Eram pe un bulevard larg, flancat de fiare cu cap 
de om, dintre care cele mai multe erau sparte. În 
spate, drumul continua cât vedeai cu ochii, dar în 
faţa noastră se oprea dinaintea unui templu mult 
mai mare decât cel de la muzeul din New York. 

Pereţii erau înalți cât cel puţin şase etaje. 
Faraoni imenşi din piatră străjuiau intrarea de-o 
parte şi de cealaltă, iar în stânga se găsea un 
obelisc. Părea că şi în dreapta fusese unul, care 
acum lipsea. 

— Luxor e numele modern, a spus Zia. Cândva, 
aici a fost Teba. Templul acesta a fost unul dintre 
cele mai importante din Egipt. E cel mai bun loc 
pentru antrenamentul nostru. 

— Pentru că-i deja distrus? am întrebat. 

Zia mi-a aruncat una din celebrele ei priviri 
furioase. 

— Nu, Sadie — pentru că încă-i plin de magie. Şi 
a fost un loc sacru pentru familia voastră. 

— Familia noastră? a întrebat Carter. 

Zia nu ne-a explicat nimic, ca de obicei. Doar 
ne-a făcut semn s-o urmăm. 

— Nu-mi plac sfincşii ăştia urâţi, am murmurat 
din mers. 

— Sfincşii ăştia urâţi sunt creaturi ale legii şi 
ordinii, a spus Zia, protectori ai Egiptului. Sunt de 
partea noastră. 

— Dacă spul tu... 

Carter mi-a dat un ghiont pe când treceam pe 
lângă obelisc. 

— Ştii că acela care lipseşte e la Paris? 

Am dat ochiu peste cap. 

— Vă mulțumesc, domnule Wikipedia. 
Credeam că sunt la New York şi la Londra. 

— E vorba despre o altă pereche, mi-a spus 
Carter, de parcă ar fi trebuit să ştiu. Celălalt 
obelisc din Luxor se află la Paris. 

— Aş vrea să fiu la Paris, am spus. Nici nu se 
compară cu locul ăsta. 

Am intrat într-o curte prăfuită înconjurată de 
stâlpi în ruine şi de statui cărora le lipseau diferite 
părți ale corpului. Totuşi, îmi dădeam seama că 
fusese cândva un loc foarte impresionant. 

— Unde sunt oamenii? am întrebat. E miezul 
zilei, sunt sărbătorile de iarnă. N-ar trebui să fie 
înțesat de turişti? 

Zia a făcut o faţă dezgustată. 

— De obicei, da. l-am încurajat să nu se-apropie 
pentru câteva ore. 

— Cum? 

— Mintea muritorilor e uşor de manipulat. 

M-a privit fix şi mi-am amintit cum mă silise să 
vorbesc la muzeul din New York. O, da, parcă 
cerea dinadins să-i pârlesc din nou sprâncenele. 

— Bun, să trecem la duel. 

Şi-a chemat toiagul şi a trasat două cercuri în 
nisip la circa zece metri distanță. M-a trimis să 
stau într-unul din ele, iar pe Carter în celălalt. 

— Trebuie să mă duelez cu e/? am întrebat. 

Mi se părea o idee absurdă. Singurul lucru 
pentru care Carter dovedise aptitudini era 
invocarea cuţitelor pentru unt şi a păsărilor care ţi 
se uşurează în cap. Da, bine, şi scamatornia de pe 
podul de deasupra prăpastiei, când se ferise de 
pumnale, dar chiar şi aşa — dacă-l răncam? 
Indiferent cât era de enervant, n-aş fi vrut să invoc 

din greşeală simbolul pe care-l făcusem acasă la 
Amos şi să-l arunc în aer. 

Carter începuse să transpire, probabil că se 
gândea la acelaşi lucru. 

— Dacă greşim? a întrebat. 

— Voi supraveghea duelul, ne-a asigurat Zia. O 
luăm uşurel. Primul magician care-l scoate pe 
celălalt din cercul său, câştigă. 

— Dar n-am fost instruiți! am protestat. 

— Înveţi făcând, mi-a spus Zia. Nu eşti la 
şcoală, Sadie. Nu poţi învăţa magia stând la birou 
şi luând notițe. Poţi învăţa magia doar practicând 
magia. 

— Dar... 

— Invocaţi orice putere sunteţi în stare, a spus 
Zia. Folosiţi-vă de tot ce aveţi la dispoziţie. 
Începeţi! 

M-am uitat la Carter plină de îndoială. Să mă 
folosesc de tot ce am? Mi-am deschis sacul de 
piele şi m-am uitat înăuntru. Bucata de ceară? 
Probabil că nu. Am scos bagheta şi nuiaua. Nuiaua 
s-a lungit imediat. M-am trezit ţinând în mână un 
toiag alb lung de doi metri. 

Carter şi-a scos sabia, deşi nu-mi dădeam seama 
ce-ar fi putut face cu ea. E destul de greu să loveşti 
pe cineva de la zece metri distanţă. 

Doream să se termine odată, aşa că mi-am 
ridicat toiagul după cum văzusem la Zia. M-am 
gândit la cuvântul „Foc“. 

La capătul toiagului a apărut o mică flacără. I- 
am cerut să crească. Focul s-a întețit pe moment, 
dar apoi privirea mi s-a înceţoşat. Flacăra s-a stins. 
Am căzut în genunchi, obosită de parcă aş fi 
alergat la maraton. 

— Eşti bine? a strigat Carter. 

— Nu, m-am plâns. 

— Dacă se bate de una singură, câştig? a 
întrebat. 

— Taci! i-am zis. 

— Sadie, trebuie să fii atentă, i-a spus Zia. Ţi-ai 
consumat propria energie, nu energia toiagului. 
Aşa îţi poţi epuiza foarte repede magia. 

M-am ridicat, iar picioarele îmi tremurau. 

— Poţi detalia? 

— Un magician începe un duel plin de magie, 
aşa cum te simţi plin după o masă bună... 

— De care n-am avut parte, i-am amintit. 

— De fiecare dată când practici magia, a 
continuat Zia, consumi energie. Poţi extrage 
energia din tine, dar trebuie să-ți cunoşti limitele. 
Altfel, te poţi epuiza sau chiar mai rău. 

Am înghițit cu greu şi m-am uitat la toiagul meu 
care fumega. 

— Cât de rău? 

— Ai putea arde, pur şi simplu. 

Am ezitat, gândindu-mă cum să formulez 
următoarea întrebare fără să spun prea multe. 

— Dar am mai practicat magia. Uneori nu mă 
obosesc. De ce? 

Zia şi-a scos o amuletă de la gât. A aruncat-o în 
aer şi, cu o explozie orbitoare, aceasta s-a prefăcut 
într-un vultur gigantic. Masiva pasăre neagră s-a 
înălţat deasupra ruinelor. De îndată ce nu s-a mai 
văzut, Zia a întins mâna şi amuleta i-a reapărut în 
palmă. 

— Magia poate proveni din mai multe surse, a 
spus ea. Poate fi stocată în papirusuri, baghete sau 
toiege. Amuletele sunt deosebit de puternice. 
Magia mai poate fi extrasă direct din Ma'at, prin 
folosirea Cuvintelor Divine, dar e dificil. Sau — şi 
s-a uitat la mine — poate fi invocată de la zei. 

— De ce te uiţi la mine? am întrebat. N-am 
invocat niciun zeu. Ei sunt cei care par să mă 
caute pe mine! 

Şi-a pus colierul la loc, dar n-a scos un cuvânt. 

— Stai puţin, a spus Carter. Spuneai că locul 
ăsta a fost sacru pentru familia noastră. 

— Aşa e, a încuviinţat Zia. 

— Dar nu aici... 

Carter s-a încruntat. 

— Nu organizau faraonii aici un festival anual 
sau ceva de genul ăsta? 

— Într-adevăr, a spus ea. Faraonul mergea în 
procesiune tot drumul de la Karnak la Luxor. Apoi 
intra în templu şi devenea una cu zeii. Uneori, era 
o simplă ceremonie. Alteori, cum ar fi în cazul 
marilor faraoni ca Ramses, cel de aici... 

Zia a arătat spre una dintre uriaşele statui 
degradate. 

— Ei chiar erau gazde pentru zei, am întrerupt- 
o, amintindu-mi de spusele lui Iskandar. 

Zia şi-a îngustat ochii. 

— Şi totuşi susţii că nu știi nimic despre trecutul 
familiei tale. 

— Stai o clipă, a protestat Carter. Vrei să spui că 
suntem rude cu... 

— Zeii îşi aleg cu grijă gazdele, a spus Zia. Ei 
preferă întotdeauna sângele faraonilor. Când unui 
magician îi curge prin vine sângele a două familii 
regale... 

Am schimbat priviri cu Carter. Mi-am amintit 
ce-mi spusese Bast: „Familia ta a fost născută 
pentru magie“. lar Amos ne povestise că ambele 
ramuri ale familiei noastre avuseseră o relaţie 
complicată cu zeii şi că fratele meu şi cu mine 
eram cei mai puternici copii născuţi de secole 
bune. Am avut o presimţire rea, ca nişte înțepături 
neplăcute. 

— Părinții noştri provin din familii regale 
diferite, am spus. Iata... probabil că-i un 
descendent al lui Narmer, primul faraon. Ți-am 
spus că seamănă cu imaginea aia! 

— E imposibil, a spus Carter. Asta s-a întâmplat 
acum cinci mii de ani. 

Dar vedeam cum 1 se învârtesc rotiţele în cap. 

— Asta înseamnă că familia Faust... 

S-a întors spre Zia. 

— Ramses cel Mare a construit această curte. 
Vrei să spui că familia mamei e descendenta lui? 

Zia a oftat. 

— Nu-mi spuneţi că părinţii voştri nu v-au 
vorbit despre asta. De ce credeți că sunteți un 
pericol atât de mare pentru noi? 

— Crezi că suntem gazdele unor zei, am spus 
eu, uimită peste poate. De asta eşti îngrijorată — 
doar din pricina a ceea ce-au făcut strămoşii noştri 
de acum o mie de generaţii? E-o nebunie. 

— Atunci, dovediţi-o! a spus Zia. Duelaţi-vă şi 
arătaţi-mi cât de slabă e magia voastră! 

S-a întors cu spatele la noi, de parcă nici n-am fi 
fost acolo. 

Ceva s-a rupt în mine. Fuseseră cele mai proaste 
două zile din viaţa mea. Îl pierdusem pe tata, 
pierdusem casa şi pisica, fusesem atacată de 
monştri şi mi se turnase apă îngheţată în cap. 
Acum, vrăjitoarea asta îmi întorcea spatele. Nu 
voia să ne instruiască. Voia să vadă cât eram de 
periculoşi. 

Bine, fie. 

— Ăăă... Sadie? a intervenit Carter. 

Cred că văzuse pe faţa mea că eram pe punctul 
să explodez. 

M-am concentrat pe toiag. Poate nu focul era 
potrivit. Pisicile mă  plăcuseră întotdeauna. 
Poate... 

Mi-am aruncat toiagul înspre Zia. Acesta a lovit 
pământul la picioarele ei şi s-a prefăcut imediat 
într-o leoaică ce mârâia. Zia s-a răsucit surprinsă, 
dar apoi lucrurile au luat-o razna. 

Leoaica s-a întors şi l-a atacat pe Carter, de 
parcă ar fi ştiut că el era cel cu care trebuia să mă 
duelez. 

Am avut o fracțiune de secundă să mă gândesc: 
„Ce-am făcut?“ 

Apoi, felina s-a repezit... şi conturul lui Carter a 
început să pâlpâie. S-a ridicat de la pământ, 
înconjurat de o carapace holografică aurie ca aceea 
folosită de Bast, doar că imaginea lui gigantică era 
a unui războinic cu cap de şoim. Carter şi-a răsucit 

sabia şi războinicul cu cap de şoim a făcut la fel, 
tăind leoaica în două cu o lamă strălucitoare. 
Felina s-a evaporat, iar toiagul meu a căzut la 
pământ, tăiat perfect de la jumătate. 

Avatarul lui Carter a licărit, apoi a dispărut. A 
revenit pe sol şi a zâmbit. 

— E distractiv! 

Nu părea deloc obosit. După ce am răsuflat 
uşurată că nu-l omorâsem, am realizat că nici cu 
nu mă simt obosită. Dimpotrivă, aveam chiar mai 
multă energie. 

M-am întors sfidătoare spre Zia. 

— Ce spui? E mai bine, nu-i aşa? 

Era palidă. 

— Șoimul. A... a invocat... 

Înainte să-şi termine cuvintele, s-au auzit paşi. 
Un tânăr novice a intrat în curte, cuprins parcă de 
panică. Lacrimile îi brăzdau faţa prăfuită. I-a turuit 
Ziei ceva în arabă. După ce i-a auzit mesajul, Zia 
s-a aşezat cu greutate pe nisip. Şi-a acoperit faţa şi 
a început să tremure. 

Carter şi cu mine am ieşit din cercurile noastre 
de duel şi am alergat spre ea. 

— Zia? a întrebat Carter. Ce s-a întâmplat? 

A inspirat adânc, încercând să-şi păstreze 
calmul. Când şi-a ridicat capul, avea ochii roşii. l-a 
spus ceva novicelui, care a încuviinţat din cap şi a 
fugit înapoi pe unde venise. 

— Ştiri de la Prima Nomă, a spus tremurând. 
Iskandar... 

Vocea a lăsat-o. 

Mă simțeam de parcă primisem o lovitură 
puternică în stomac. Mă gândeam la cuvintele 
ciudate ale lui Iskandar din noaptea trecută: „Se 
pare că în sfârşit mă voi putea odihni şi eu“. 

— A mutit, nu-i aşa? La asta s-a referit. 

Zia s-a uitat la mine. 

— Cum adică la asta s-a referit? 

— Eu... 

Era gata să-i spun că discutasem cu Iskandar 
noaptea trecută. Apoi mi-am dat seama că poate nu 
era cazul să pomenesc despre asta. 

— N-are importanţă. Cum s-a întâmplat? 

— În somn, a spus Zia. Era... era bolnav de ani 
de zile, sigur. Dar totuşi... 

— E-n regulă, a spus Carter. Ştiu că ținea: mult 
la el. 

Şi-a şters lacrimile, apoi s-a ridicat nesigură. 

— Nu înţelegi. Desjardins e succesorul său. De 
îndată ce va fi numit Lictor-Șef, va ordona să fiți 
executaţi. 

— Dar n-am făcut nimic! am spus. 

Ochii Ziei m-au fulgerat cu furie. 

— Încă nu v-aţi dat seama cât de periculoşi 
sunteți? Găzduiţi zei! 

— E ridicol, am insistat, dar un sentiment de 
nelinişte a început să pună stăpânire pe mine. 

Dacă era adevărat... nu, nu putea fi! În plus, 
cum ar fi putut oricine, chiar şi un nebun bătrân ca 
Desjardins, să execute nişte copii pentru ceva de 
care ei nici măcar nu erau conştienţi? 

— Îmi va porunci să vă duc la el, ne-a avertizat 
Zia, şi va trebui să mă supun. 

— Nu se poate! a strigat Carter. Ai văzut ce s-a 
întâmplat la muzeu. Nu noi suntem problema, ci 
Set. Şi dacă Desjardins nu ia asta în serios... ei 
bine, poate că are şi el un amestec. 

Zia şi-a luat toiagul. Am fost convinsă că ne va 
prăji cu o minge de foc, dar a ezitat. 

— Zia! 

Am decis să risc. 

— Iskandar a discutat cu mine noaptea trecută. 
M-a prins strecurându-mă în Sala Epocilor. 

Mi-a aruncat o privire uimită. Mi-am dat seama 
că am doar câteva secunde la dispoziție înainte ca 
uimirea să se transforme în mânie. 

— Mi-a spus că eşti cea mai bună elevă a sa, 
mi-am amintit. Mi-a spus că eşti înțeleaptă. Mi-a 
mai spus că eu şi cu Carter avem de urmat o cale 

dificilă şi că vei şti cum să ne ajuţi când va veni 
timpul. 

Toiagul îi tremura. Ochii ei erau ca sticla înainte 
de a se sparge. 

— Desjardins ne va ucide, am insistat. Crezi că 
asta a avut Iskandar în vedere? 

Am numărat până la cinci, şase, şapte. Chiar 
când mă gândeam că ne va distruge, şi-a coborât 
toiagul. 

— Folosiţi obeliscul. 

— Poftim? am întrebat. 

— Obeliscul de la intrare, smintiţilor! Aveţi 
cinci minute, poate mai puţin, înainte ca 
Desjardins să poruncească să fiți executaţi. Fugiţi 
şi distrugeți-l pe Set. Zilele Demonilor încep la 
apus. Niciun portal nu va mai funcţiona. Trebuie să 
vă apropiaţi cât mai mult de Set înainte ca asta să 
se întâmple. 

— Stai puţin, am zis. Am vrut să spun c-ar 
trebui să vii şi să ne ajuţi! Noi nu ştim nici măcar 
să folosim un obelisc, darămite să-l distrugem pe 
Set! 

— Nu pot trăda Casa, a spus. Mai aveţi patru 
minute. Dacă nu puteţi folosi obeliscul, veţi muri. 

În ceea ce mă priveşte, îmi era suficient. L-am 
tras pe Carter după mine, dar Zia mi-a spus: 

— Sadie? 

Când m-am uitat înapoi, ochii Ziei erau plini de 
amărăciune. 

— Desjardins îmi va ordona mie să vă vânez, 
m-a avertizat. Ai înțeles? 

Din păcate, înţelegeam. Data viitoare când urma 
să ne întâlnim, aveam să fim duşmani. 

L-am apucat pe Carter de mână şi am luat-o la 
fugă. 

17. O excursie ratată la Paris 


CARTER 


Bun, până să ajung la vulpile zburătoare‘ 
demonice, ar trebui să mă întorc puţin. 

În noaptea de dinainte să părăsim Luxorul, n-am 
prea dormit, în primul rând din cauza unei 
experienţe extracorporale, apoi a unei certe cu Zia. 
[Nu mai rânji, Sadie. N-a fost o ceartă frumoasă.] 

După ce s-a dat stingerea, am încercat să dorm. 
Pe bune. Am folosit chiar şi prostia aia de tetieră 
magică pe care mi-o oferiseră în loc de pernă, dar 
nu m-a ajutat. De îndată ce am reuşit să închid 
ochii, Pa-ul meu a decis să facă o mică excursie. 

La fel ca înainte, am simţit că plutesc deasupra 
propriului meu corp şi devin o siluetă cu aripi. 
Apoi, curentul din Duat m-a luat pe sus cu o viteză 
ameţitoare. Când mi s-a limpezit privirea, mă 
aflam într-o peşteră întunecată. L-am văzut pe 
unchiul Amos, care se furişa, orientându-se cu 
ajutorul unei luminiţe albastre ce pâlpâia la capătul 
toiagului său. Am vrut să-l strig, dar vocea nu mi 
se auzea. Nu ştiu cum de nu mă observa, având în 
vedere că pluteam la câţiva metri distanţă, arătând 
ca un pui strălucitor, dar se pare că eram invizibil 
pentru el. 

A făcut un pas înainte şi pământul de la 
picioarele lui s-a însuflețit brusc graţie unei 
hieroglife roşii. Amos a scos un strigăt, dar gura 1- 
a încremenit pe jumătate deschisă. Nişte spirale 
luminoase 1 s-au încolăcit în jurul picioarelor ca o 
viță-de-vie. În scurt timp, lujerii roşii l-au acoperit 
cu totul, iar Amos a rămas împietrit, cu ochii 
deschişi privind drept înainte. 

Am încercat să zbor spre el, dar eram înţepenit 
şi eu, plutind neputincios, aşa că puteam doar să 
privesc. 

În peşteră s-a auzit un hohot de râs. Tot felul de 
lucruri au apărut din beznă, ca o hoardă — nişte 
creaturi care semănau cu broaştele râioase, demoni 
cu capete de animale şi monştri chiar mai ciudaţi 
pe jumătate ascunşi în întuneric. Mi-am dat seama 
că stătuseră la pândă — în aşteptarea lui Amos. În 
faţa lor a apărut o siluetă în flăcări — Set, care 
acum avea o formă mult mai clară, iar de data asta 
nu era om. Corpul său era suplu, respingător şi 
negru, şi avea un cap de animal sălbatic. 

— Bon soir Amos, a spus Set. Frumos din 
partea ta c-ai venit. Ne vom distra pe cinste! 


M-am ridicat în capul oaselor, revenit în corp, în 
timp ce inima îmi bătea nebunește. 

Amos fusese capturat. Eram sigur. Chiar mai rău 
decât atât... Set aflase cumva de venirea lui Amos. 
Mi-am amintit ce spusese Bast despre felul cum 
şerpoparzii pătrunseseră în conac. Spusese că 
apărarea fusese sabotată şi că doar un magician al 
Casei ar fi putut face asta. În mintea mea a început 
să se contureze o suspiciune oribilă. 

Am stat cu ochii deschişi în întuneric mult timp 
şi am ascultat cum puştiul de lângă mine mormăie 
vrăji în somn. Când n-am mai suportat, am deschis 
uşa cu puterea minţii, aşa cum făcusem la conacul 
lui Amos, şi m-am strecurat afară. 

Am rătăcit prin piaţa goală, gândindu-mă la tata 
şi la Amos, reamintindu-mi faptele iarăşi şi iarăşi, 
încercând să-mi dau seama ce altceva aş fi putut 
face pentru a-i salva, când am zărit-o pe Zia. 

Traversa în grabă curtea de parcă ar fi fost 
urmărită, dar ce mi-a atras atenţia a fost norul 
negru strălucitor care o înconjura, de parcă cineva 
ar fi înfăşurat-o într-o umbră scânteietoare. A ajuns 
în dreptul unei porțiuni de zid gol şi a făcut un 

semn. Dintr-odată, acolo a apărut o uşă. Zia a 
aruncat o privire nervoasă în spate şi a intrat. 

Fireşte c-am urmărit-o. 

M-am apropiat tiptil de uşă. Auzeam vocea Ziei 
înăuntru, dar nu înţelegeam ce spune. Apoi uşa a 
început să se soldifice, transformându-se din nou 
în zid, şi într-o fracțiune de secundă am luat o 
decizie. Am sărit prin ea. 

Înăuntru, Zia era singură şi stătea cu spatele spre 
mine. A îngenuncheat în faţa unui altar de piatră, 
recitând ceva în şoaptă. Pereţii erau decoraţi cu 
desene egiptene antice şi cu fotografii moderne. 

Umbra strălucitoare n-o mai învăluia pe Zia, dar 
se întâmpla ceva şi mai ciudat. Avusesem de gând 
să-l spun Ziei despre coşmarul meu, dar asta mi-a 
ieşit complet din minte când am văzut ce făcea. Şi- 
a făcut palmele căuş, aşa cum faci când vrei să ţii o 
pasăre, şi acolo a apărut o sferă albastră 
strălucitoare, cam de mărimea unei mingi de golf. 
Încă recitând, şi-a ridicat mâinile. Sfera a zburat 
direct prin tavan şi a dispărut. 

Instinctul îmi spunea că n-ar fi trebuit să văd 
asta. 

Am vrut să ies din încăpere. Singura problema 
era că uşa dispăruse. Nu exista nicio altă ieşire. 
Era doar o chestiune de secunde până să... O- o. 

Poate că făcusem vreun zgomot. Poate erau 
instinctele ei magice. Dar înainte să pot reacţiona, 
Zia şi-a scos bagheta şi m-a atacat. Pe marginea 
bumerangului pâlpâiau flăcări. 

— Bună, i-am spus neliniștit. 

Din furioasă a devenit surprinsă, apoi din nou 
furioasă. 

— Carter, ce faci aici? 

— Mă plimbam. Te-am văzut în curte, aşa că... 

— Cum adică m-ai văzut? 

— Păi... alergai şi erai înconjurată de o chestie 
neagră ŞI... 

— Ai văzut tu asta? E imposibil. 

— De ce? Ce era? 

Şi-a lăsat jos bagheta şi focul s-a stins. 

— Nu-mi place să fiu urmărită, Carter. 

— Îmi pare rău. M-am gândit că poate eşti în 
pericol. 

A vrut să spună ceva, dar era limpede că s-a 
răzgândit. 

— În pericol... asta cam așa e. 

S-a aşezat cu greutate şi a oftat. În lumina 
lumânărilor, ochii ei chihlimbarii păreau întunecaţi 
ŞI trişti. 

S-a uitat la fotografule din spatele altarului şi 
am realizat că în unele apărea şi ea. Într-una era o 
fetiță care stătea desculță în faţa unei case din 
chirpici şi se uita chiorâş la aparatul de fotografiat, 
de parcă n-ar fi vrut să fie pozată. Alături era o 
fotografie panoramică în care se vedea un sat 
întreg, de pe Nil — genul de loc în care obişnuia tata 
să mă ducă, unde nu prea se schimbase mare lucru 
în ultimii două mii de ani. O mulțime de săteni 
zâmbeau şi făceau semne spre aparatul de 
fotografiat, de parcă ar fi sărbătorit ceva, iar 
deasupra lor mica Zia stătea pe umerii unui bărbat 
care probabil era tatăl ei. Urma o fotografie de 
familie: Zia de mână cu mama şi cu tatăl ei. Ar fi 
putut fi orice familie de fe//lahin, de oriunde din 
Egipt, dar tatăl ei avea ochii deosebit de buni şi de 
vii — cred că trebuie să fi avut simţul umorului. 
Faţa mamei era descoperită şi râdea de parcă soţul 
el tocmai ar fi spus o glumă. 

— Ai tăi par foarte de treabă, am spus. Asta e 
acasă la tine? 

Zia a părut să-şi piardă cumpătul, dar şi-a ţinut 
emoţiile sub control. Sau poate că pur şi simplu nu 
mai avea energie. 

— A fost casa mea. Satul nu mai există. 

Am aşteptat, neștiind dacă să-ndrăznesc s-o 
întreb sau nu. Privirile ni s-au încrucişat şi mi-am 
dat seama că se gândea cât de mult să 
mărturisească. 

— Tata era fermier, mi-a spus, dar mai lucra şi 
pentru arheologi. În timpul liber, cutreiera deşertul 
în căutare de noi artefacte şi de situri unde aceştia 
să sape. 

Am dat din cap aprobator. Ce-mi descria Zia era 
destul de des întâlnit. Egiptenii făceau aşa un ban 
în plus de secole. 

— Într-o noapte, pe când aveam opt ani, tata a 
găsit o statuie, mi-a zis. Mică, dar foarte rară: o 
statuie a unui monstru, sculptată în piatră roşie. 
Fusese îngropată împreună cu o mulțime de alte 
statui, care erau toate distruse. Dar aceasta reuşise 
să supravieţuiască. A adus-o acasă. Nu ştia... Nu 
şi-a dat seama că magicienii închid monştri şi 
spirite în astfel de statui şi apoi le sparg pentru a le 
distruge esenţa. Tata a adus statuia nespartă în 
satul nostru şi... şi din greşeală a eliberat... 

Vocea i-a şovăit. S-a uitat la imaginea în care 
tatăl ei zâmbea şi o ţinea de mână. 

— Zia, îmi pare rău. 

S-a încruntat. 

— Iskandar m-a găsit. Împreună cu alți 
magicieni, a distrus monstrul... dar nu la timp. M- 
au găsit ghemuită într-o vatră de foc sub nişte stuf, 
acolo unde mă ascunsese mama. Am fost singurul 
supraviețuitor. 

Am încercat să-mi imaginez cum arăta Zia când 
o găsise Iskandar, o fetiță care pierduse totul, 
singură printre ruinele satului ei. Mi-a fost greu să 
mi-o imaginez astfel. 

— Deci, această cameră e un altar dedicat 
familiei tale, am încercat să ghicesc. Vii aici ca să- 
ți aduci aminte de ei. 

Zia m-a privit cu ochii goi. 

— Asta-i problema, Carter. Nu îmi amintesc. 
Iskandar mi-a povestit despre trecutul meu. El mi- 
a dat fotografiile astea şi mi-a explicat ce s-a 
întâmplat. Dar... eu n-am niciun fel de amintire. 

Eram gata să-i spun: ,„Aveai doar opt ani“. Apoi 
mi-am dat seama că la moartea mamei avusesem 

aceeaşi vârstă, când Sadie şi cu mine ne-am 
despărţit. Îmi aminteam totul foarte clar. Încă 
puteam vedea casa noastră din Los Angeles şi felul 
cum se zăreau stelele noaptea de pe veranda 
noastră din spate, cu vedere spre ocean. Tata ne 
spunea poveşti extraordinare despre constelații. 
Apoi, în fiecare noapte înainte de culcare, Sadie şi 
cu mine ne lipeam de mama pe canapea, luptându- 
ne pentru a-i câştiga atenţia, iar ea ne spunea să nu 
credem o iotă din poveştile tatei. Ne explica 
ştiinţific cum stă treaba cu stelele, vorbindu-ne 
despre fizică şi chimie ca unor studenţi. Uitându- 
mă în urmă, mă întreb dacă nu încerca să ne 
avertizeze: „Nu credeţi în zeii şi în miturile 
acestea. Sunt prea periculoase“. 

Mi-am amintit de ultima noastră excursie 
împreună la Londra, cât de neliniştiți păruseră 
mama şi tata în avion. Îmi amintesc cum tata s-a 
întors la apartamentul bunicilor noştri după 
moartea mamei şi ne-a spus c-a avut loc un 
accident. Chiar înainte să ne explice despre ce era 
vorba, am ştiut că se întâmplase ceva rău, pentru 
că nu-l mai văzusem niciodată pe tata plângând. 

Micile detalii care au dispărut mă înnebuneau — 
cum ar fi parfumul mamei sau vocea ei. Cu cât 
creşteam, cu atât îmi aminteam mai greu lucrurile 
astea. Nu-mi puteam imagina cum e să nu-ţi 
aminteşti nimic. Cum putea Zia suporta asta? 

— Poate... 

Mă chinuiam să găsesc cuvintele potrivite. 

— Poate că trebuie doar... 

Şi-a ridicat mâna. 

— Carter, crede-mă. Am încercat să-mi 
amintesc. N-are niciun rost. Iskandar e singura 
familie pe care am avut-o vreodată. 

— Dar prietenii? 

Zia m-a privit de parcă aş fi vorbit limbi străine. 
Mi-am dat seama că nu văzusem pe nimeni de 
vârsta noastră în Prima Nomă. Toţi erau fie mult 
mai tineri, fie mult mai bătrâni. 

— N-am timp de prieteni, a zis. În plus, când 
novicii împlinesc treisprezece ani, sunt trimişi în 
lume la alte nome. Eu sunt singura care a rămas 
aici. Îmi place să fiu singură. E în regulă. 

Mi s-a ridicat părul de pe ceafă. Spusesem 
aproape acelaşi lucru de multe ori, atunci când 
oamenii mă întrebau cum e să fac şcoala acasă cu 
tata. Nu-mi lipsea faptul că n-aveam prieteni? Nu- 
mi doream o viaţă normală? „Îmi place să fiu 
singur. E în regulă.“ 

Am încercat să mi-o închipui pe Zia mergând la 
un liceu obişnuit, învățând pe de rost combinaţia 
unui dulap vestiar, pierzând vremea în sala de 
mese. Nu mi-o puteam închipui. Îmi închipuiam c- 
ar fi fost la fel de pierdută ca mine. 

— Uite ce e, i-am spus. După testare, după 
Zilele Demonilor, când lucrurile se mai liniştesc... 

— Lucrurile nu se vor linişti. 

— O să te duc la mall. 

A clipit mai des. 

— La mall? Pentru ce? 

— Să pierdem vremea, am spus. Luăm nişte 
hamburgeri. Mergem la un film. 

Zia a ezitat. 

— Asta-i ceea ce s-ar numi o „întâlnire“? 

Probabil c-am făcut o față foarte amuzantă, 
pentru că Zia chiar a schiţat un zâmbet. 

— Arăţi de parc-ai fi primit o lopată în cap. 

— N-am vrut să... am vrut să spun că... 

A râs, şi dintr-odată mi-a fost mai uşor să mi-o 
imaginez ca pe-o liceană obişnuită. 

— Abia aştept să mergem la mall, Carter, a spus 
ea. Eşti fie foarte interesant... fie foarte periculos. 

— „Interesant“ sună perfect. 

A făcut un semn şi uşa a reapărut. 

— Pleacă acum. Şi fii atent. Data viitoare când 
mă mai urmăreşti, s-ar putea să nu mai fii atât de 
Norocos. 

În uşă, m-am întors. 

— Zia, ce era chestia aia neagră strălucitoare? 

Zâmbetul i s-a stins. 

— O vrajă de invizibilitate. Numai magicienii 
foarte puternici pot vedea prin ea. Tu nu ar fi 
trebuit să poți. 

S-a uitat la mine căutând răspunsuri, dar n- 
aveam niciunul. 

— Poate era... mai slabă sau aşa ceva, am 
îngăimat. Şi, dacă pot să îndrăznesc, sfera 
albastră? 

S-a încruntat. 

— Poftim? 

— Chestia pe care ai eliberat-o şi care a trecut 
prin tavan. 

A părut intrigată. 

— Nu... Nu ştiu ce vrei să spui. Poate că lumina 
lumânărilor ţi-a jucat vreo festă. 

A urmat o tăcere stânjenitoare. Fie mă minţea, 
fie înnebuneam, fie... habar n-am. Mi-am dat 
seama că nu-i spusesem despre viziunea mea cu 
Amos şi Set, dar am simțit că oricum mersesem 
prea departe pentru o singură noapte. 

— În regulă, am spus. Noapte bună. 

M-am întors în dormitor, dar n-am reuşit să 
adorm decât după mult timp. 


Pe repede înainte la Luxor. Poate acum aţi 
înţeles de ce nu voiam s-o las pe Zia în urmă şi de 
ce nu credeam că Zia chiar ne-ar putea face rău. 

Pe de altă parte, am ştiut că nu minte în legătură 
cu Desjardins. Tipul ăla n-ar fi stat pe gânduri să 
ne transforme în melci. Iar faptul că Set vorbise în 
franceză în visul meu — „Bon soir, Amos“ — să fi 
fost doar o coincidenţă... sau se întâmpla ceva 
mult mai rău? 

În orice caz, când Sadie m-a tras de braţ, am 
urmat-o. 

Am părăsit templul în fugă şi ne-am îndreptat 
spre obelisc. Dar bineînţeles, nu era chiar atât de 
simplu. Facem parte din familia Kane. Nimic nu 
este niciodată atât de simplu. 

Chiar când am ajuns la obelisc, am auzit sunetul 
scos de portalul magic. La vreo sută de metri, un 
magician chel în veşminte albe a ieşit dintr-un 
vârtej de nisip. 

— Grăbeşte-te, i-am spus lui Sadie. 

Am scos toiagul din geantă şi i l-am aruncat. 

— Asta pentru că ţi l-am tăiat în două pe-al tău. 
Eu mă descurc cu sabia. 

— Dar habar n-am ce să fac! a protestat ea, 
privind la baza obeliscului de parcă spera să 
găsească un comutator secret. 

Magicianul şi-a recăpătat echilibrul şi a scuipat 
nisip. Apoi ne-a văzut. 

— Opriţi-vă! 

— Da, am murmurat. Cum să nu... 

— Paris! 

Sadie s-a întors spre mine. 

— Ai spus că la Paris e celălalt obelisc, corect? 

— Corect. Ăăă... nu vreau să te zoresc, dar... 

Magicianul şi-a ridicat toiagul şi a început să 
recite ceva. 

Am întins mâna spre sabie. Picioarele mi s-au 
înmuiat. M-am întrebat dacă mai pot repeta 
scamatoria cu războinicul-şoim. Fusese 
nemaipomenit, dar fusese în acelaşi timp doar un 
duel. lar la testul de pe podul de deasupra 
prăpastiei, când evitasem pumnalele — parcă nu 
fusesem eu. De fiecare dată când îmi scosesem 
sabia, avusesem parte de ajutor din partea Ziei sau 
a lui Bast. Nu fusesem niciodată absolut singur. De 
data asta, eram doar cu. Aş fi fost nebun să-mi 
închipui că pot ţine la respect un magician cu 
puteri depline. Nu eram un războinic. Tot ce ştiam 
despre săbii aflasem din cărți — istoria lui 
Alexandru cel Mare, Cei trei muschetari —, de 
parcă asta m-ar fi putut ajuta în vreun fel! Sadie 
fiind ocupată cu obeliscul, eram acum pe cont 
propriu. 

„Nu, nu eşti“, a răsunat o voce în capul meu. 
„Super“, mi-am zis. „Sunt pe cont propriu şi-am 

luat-o razna.“ 

La celălalt capăt al bulevardului, magicianul a 
strigat: 

— Slujeşte Casa Vieţii! 

Dar aveam senzaţia că nu vorbeşte cu mine. 

Aerul dintre noi a început să strălucească. Valuri 
de căldură s-au revărsat dinspre cele două şiruri de 
sfincşi, făcându-i să pară că se mişcă. Apoi mi-am 
dat seama că se mişcau cu adevărat. Fiecare dintre 
ei s-a crăpat în două şi din piatră au ieşit nişte 
făpturi fantomatice, aşa cum ies lăcustele din ouă. 
Nu toate însă erau întregi. Spiritelor ieşite din 
statuile sfărâmate le lipseau capul sau picioarele. 
Unele şchiopătau doar pe trei picioare. Dar cel 
puţin o duzină de sfincşi erau în stare perfectă, şi 
toți se îndreptau spre noi — fiecare de mărimea 
unui doberman, făcuţi dintr-un abur alb, lăptos şi 
din vapori fierbinți. M-am lămurit cum e cu 
sfincşii care sunt de partea noastră. 

— Mai repede! am avertizat-o pe Sadie. 

— Paris! a strigat ea ridicându-şi toiagul şi 
bagheta. Vreau să merg acolo acum. Două bilete. 
La clasa întâi, dacă se poate! 

Sfincşii au avansat. Cel mai apropiat s-a năpustit 
spre mine, şi cu mare noroc am reuşit să-l tai în 
două. Monstrul s-a transformat în abur, dar a 
produs o explozie fierbinte atât de intensă, încât 
am crezut că-mi va topi faţa. 

Încă două fantome-sfinx au alergat spre mine. O 
duzină se aflau cu doar câţiva paşi în urmă. Pulsul 
îmi bubuia în gât. 

Brusc, pământul s-a cutremurat. Cerul s-a 
întunecat şi Sadie a strigat: 

— Super! 

Obeliscul a fost inundat de o lumină violetă, 
trepidând de energie. Sadie a atins piatra şi a țipat. 
A fost trasă înăuntru şi a dispărut. 

— Sadie! am strigat. 

Cât timp n-am fost atent, doi sfincşi s-au izbit de 
mine şi m-au pus la pământ. Sabia mi-a zburat din 

mână. Cutia toracică mi-a trosnit şi pieptul mi-a 
fost cuprins de durere. Căldura emanată de creaturi 
era insuportabilă — parcă aş fost strivit de un 
cuptor fierbinte. 

Mi-am întins degetele spre obelisc. Îmi lipseau 
câţiva centimetri ca s-ajung la el. Auzeam cum vin 
ceilalți sfincşi, iar magicianul spunea: 

— Țineţi-l! Țineţi-l! 

Cu ultimele puteri, m-am târât spre obelisc, în 
timp ce fiecare nerv din corpul meu urla de durere. 
L-am atins cu degetele şi totul în jur s-a întunecat. 

Dintr-odată m-am trezit întins pe caldarâmul 
rece şi umed. Eram în mijlocul unei pieţe publice 
imense. Ploaia şiroia şi aerul rece îmi spunea că 
sunt încă în Egipt. Sadie era pe undeva pe-aproape, 
strigând panicată. 

Vestea proastă era că-i adusesem aici şi pe cei 
doi sfincşi. Unul a sărit de pe mine şi s-a năpustit 
după Sadie. Celălalt era încă pe pieptul meu, 
fixându-mă, cu spinarea aburindă în ploaie şi cu 
ochii albi, din care ieşea fum, la câţiva centimetri 
de faţa mea. 

Am încercat să-mi amintesc cuvântul egiptean 
pentru „Foc“. Poate că dacă reuşeam să-i dau foc 
monstrului... dar eram prea panicat. Am auzit o 
explozie în dreapta, în direcția în care alergase 
Sadie. Speram să fi ajuns departe, dar nu eram 
sigur. 

Sfinxul a deschis gura şi i-au apărut nişte colți 
înnegriți care n-aveau ce căuta în preajma unui 
rege egiptean antic. Era pe punctul de a-mi muşca 
faţa, când o umbră întunecată 1-a apărut în spate şi 
a strigat: 

— Mange des muffins! 

Hârşti! 

Sfinxul s-a transformat în abur. 

Am încercat să mă ridic, dar n-am reuşit. Sadie 
s-a împiedicat de mine. 

— Carter! O, Doamne, eşti bine? 

M-am uitat cu ochii pe jumătate închişi la 
cealaltă persoană — cea care mă salvase: o siluetă 
înaltă, zveltă, într-o pelerină neagră cu glugă. Ce 
strigase? „Mănâncă brioşe“? Ce strigăt de luptă 
mai era şi ăsta? 

Şi-a aruncat haina, şi o femeie în costum mulat 
din piele de leopard mi-a zâmbit larg, arătându-şi 
colții şi ochii galbeni, strălucitori ca nişte lanterne. 

— V-a fost dor de mine? a întrebat Bast. 


203 


18. Când vulpile zburătoare o iau razna 


CARTER 


Ne-am ghemuit sub streaşina unei clădiri 
guvernamentale mari şi albe şi am privit cum cade 
ploaia în Place de la Concorde. Era o zi 
îngrozitoare ca să te afli la Paris. Cerul de iarnă 
părea jos şi apăsător, iar aerul rece, umed îmi intra 
direct în oase. Nu vedeam niciun turist, niciun 
pieton. Toate persoanele întregi la minte se aflau 
undeva la adăpost, lângă un foc, savurând o 
băutură fierbinte. 

În dreapta, Sena şerpuia leneşă prin oraş. De-a 
curmezişul imensei pieţe, grădinile Tuileries erau 
învăluite într-o ceață umedă. 

Obeliscul egiptean se ridica singuratic şi 
întunecat în mijlocul pieţei. Am aşteptat să-şi facă 
apariţia şi alți duşmani, dar n-a mai apărut nimeni. 
Mi-am amintit ce-mi spusese Zia, că artefactele au 
nevoie de o pauză de douăsprezece ore înainte de-a 
putea fi folosite din nou. Speram să aibă dreptate. 

— Nu mişca, mi-a spus Bast. 

Am tresărit când m-a apăsat pe piept. A şoptit 
ceva în egipteană, iar durerea a scăzut încet în 
intensitate. 

— Ai o coastă ruptă, m-a anunţat. E mai bine 
acum, dar ar trebui să te odihneşti cel puţin câteva 
minute. 

— Care-i treaba cu vrăjitorii? 

— Încă nu mi-aş face griji. Casa va presupune 
că v-aţi teleportat în altă parte. 

— De ce? 

— Parisul e sediul celei de-a Paisprezecea 
Nome — a lui Desjardins. Trebuie să fii nebun ca să 

încerci să te ascunzi pe teritoriul lui. 

— Super, am oftat. 

— lar amuletele chiar vă apără, a adăugat Bast. 
Eu o pot găsi pe Sadie oriunde pentru c-am jurat s- 
o protejez. Dar vă vor proteja de ochii lui Set şi ai 
altor magicieni. 

Mi-am amintit de camera întunecată din Prima 
Nomă, cu toţi copiii aceia care priveau în boluri cu 
ulei. Oare ne căutau chiar acum? Gândul ăsta îmi 
dădea fiori. 

Am încercat să mă ridic, şi m-am strâmbat din 
nou. 

— Nu te mişca, mi-a ordonat Bast. Serios, 
Carter, ar trebui să înveţi să cazi ca o pisică. 

— O să mă străduiesc, am asigurat-o. Cum se 
face că trăieşti? Chiar ai nouă vieți? 

— O, asta-i doar o legendă prostească. Sunt 
nemuritoare. 

— Dar... scorpionii! 

Sadie s-a târât mai aproape, tremurând şi 
trăgându-şi pelerina lui Bast pe umeri. 

— Am văzut cum te-au copleșit! 

Bast a început să toarcă. 

— O, Sadie, deci chiar îți pasă de mine! Să ştii 
c-am lucrat pentru mulți copii de faraoni, dar voi 
doi... 

Părea cu adevărat emoţionată. 

— Fi bine, îmi pare rău dacă v-am îngrijorat. E 
adevărat că scorpionii m-au sleit de puteri aproape 
de tot. I-am ținut la distanță cât am putut. Apoi mi- 
a mai rămas doar atâta energie cât să iau forma lui 
Brioşă şi să ajung în Duat. 

— Credeam că nu te descurci cu portalurile, i- 
am zis. 

— Carter, în primul rând există multe căi de 
intrare şi de ieşire din Duat. Acesta are multe 
regiuni şi diferite niveluri — Abisul, Râul Nopţii, 
Tărâmul Morților, Tărâmul Demonilor... 

— Sună minunat, a murmurat Sadie. 

— Oricum, portalurile sunt ca nişte uşi. Trec 
prin Duat şi leagă o parte a lumii muritorilor de o 
alta. lar cu asta nu mă prea descurc, într-adevăr. 
Dar sunt o fiinţă din Duat. Dacă sunt singură, mi-e 
uşor să scap şi să trec la cel mai apropiat nivel. 

— Dacă te-ar fi ucis? am întrebat. Adică dacă ar 
fi ucis-o pe Brioşă? 

— Asta m-ar fi trimis tocmai în adâncul 
Duatului. Ar fi fost ca şi cum m-ar fi băgat în 
beton şi m-ar fi aruncat în mijlocul mării. Mi-ar fi 
luat ani, poate secole, să devin suficient de 
puternică pentru a reveni în lumea muritorilor. Din 
fericire, nu s-a întâmplat aşa. M-am întors imediat, 
dar când am ajuns la muzeu, magicienii vă 
capturaseră deja. 

— N-am fost tocmai capturați, am spus. 

— Serios, Carter? Cât aţi stat în Prima Nomă 
până au hotărât să vă omoare? 

— Ăăă..., cam douăzeci şi patru de ore. 

Bast a fluierat. 

— Au devenit mai prietenoşi! Cândva nimiceau 
semizeii în primele minute. 

— Nu suntem — stai puţin, ce-ai spus că suntem? 

Sadie a răspuns ca în transă: 

— Semizei. Asta suntem, nu-i aşa? De aceea era 
Zia atât de speriată de noi, de aceea vrea 
Desjardins să ne omoare. 

Bast a mângâiat-o pe Sadie pe genunchi. 

— Întotdeauna ai fost inteligentă, draga mea. 

— Stai puţin, am zis eu. Vrei să spui că suntem 
gazde pentru zei? E imposibil. Cred că mi-aş da 
seama dacă... 

Apoi mi-am amintit de vocea din cap, care mă 
avertizase să mă ascund când l-am întâlnit pe 
Iskandar. Mi-am amintit toate lucrurile pe care 
dintr-odată le puteam face — cum ar fi să folosesc 
sabia şi să invoc o armură magică. Nu învăţasem 
aşa ceva acasă. 

— Carter! a spus Sadie. Când Piatra de la 
Rosetta a explodat, a eliberat cinci zei, nu-i aşa? 

Tata s-a unit cu Osiris. Amos ne-a spus asta. Set... 
Nu ştiu. S-a ehberat el cumva. Dar noi doi... 

— Amuletele ne-au protejat. 

Am strâns în mână Ochiul lui Horus pe care-l 
purtam la gât. 

— Știm asta de la tata. 

— Ne-ar fi protejat dacă n-am fi intrat în 
încăpere, aşa cum ne spusese tata, şi-a amintit 
Sadie. Dar am fost acolo şi am văzut totul. Am 
vrut să-l ajutăm. Practic, am cerut putere, Carter. 

Bast a dat din cap aprobator. 

— Asta schimbă totul. E o invitaţie. 

— ŞI de-atunci... 

Sadie m-a privit cu ezitare, de parcă mă provoca 
să râd de ea. 

— Am un sentiment ciudat. Ca un fel de voce în 
cap... 

Ploaia rece îmi îmbibase deja hainele. Dacă 
Sadie n-ar fi spus nimic, poate c-aş mai fi negat ce 
mi se întâmpla. Dar m-am gândit la ce spusese 
Amos despre familia noastră, cum că avea o relaţie 
veche cu zeii. M-am gândit la ce ne spusese Zia 
despre neamul nostru: „Zeii îşi aleg cu grijă 
gazdele. Ei preferă întotdeauna sângele 
faraonilor“. 

— Bine, am recunoscut. Şi cu am auzit o voce. 
Deci, fie suntem amândoi nebuni... 

— Amuleta! 

Sadie şi-a scos-o de la gât şi i-a arătat-o lui Bast. 

— Este simbolul unei zeițe, nu-i aşa? 

Nu-i mai văzusem amuleta de mult. Era diferită 
de-a mea. Îmi amintea de ankh sau de-o cravată 
elegantă. 


Q 

— Este un tyet, a spus Bast. Un nod magic. Şi, 
da, i se spune adesea... 

— Nodul lui Isis, a continuat Sadie. 

Habar n-aveam de unde ştia asta, dar părea 
absolut sigură. 

— În Sala Epocilor am văzut o imagine a lui 
Isis, iar apoi am fost Isis, încercând să scap de Set 
ŞI... 0, Doamne! Asta e, nu-i aşa? Sunt Isis! 

S-a prins de tricou de parcă ar fi vrut să o scoată 
efectiv pe zeiţă din ea. Eu nu eram în stare decât să 
mă holbez. Cum putea sora mea, cu părul ei 
neîngrijit vopsit în şuviţe roşii, cu pijamalele ei de 
pânză şi bocancii militari, să se teamă că e 
posedată de-o zeiță? Ce zeiță ar fi dorit-o, cu 
excepția, poate, a zeiţei gumei de mestecat? 

Pe de altă parte... şi eu auzisem o voce în cap. 
O voce care sigur nu era a mea. Mi-am privit 
amuleta, Ochiul lui Horus. M-am gândit la miturile 
pe care le cunoşteam — la faptul că Horus, fiul lui 
Osiris, a trebuit să-şi răzbune tatăl învingându-l pe 
Set. lar la Luxor invocasem un avatar cu cap de 
şoim. 

Mi-era teamă să încerc, dar am zis în gând: 
„Horus?“ 

„Ei bine, era şi timpul“, mi-a răspuns cealaltă 
voce. „Bună, Carter.“ 

— O, nu, am spus, din ce în ce mai panicat. Nu, 
nu, nu. S-aducă cineva un deschizător de conserve. 
Am un zeu închis în cap. 

Ochii lui Bast s-au luminat. 

— Ai comunicat direct cu Horus? Ăsta-i un 
mare progres! 

— Progres? 

Am început să-mi trag palme peste cap. 

— Scoateți-l de-aici! 

„Calmează-te“, mi-a spus Horus. 

— Nu-mi spune să mă calmez! 

Bast s-a încruntat. 

— Nu ţi-am spus. 

— Vorbesc cu el! 

Am arătat spre frunte. 

— E groaznic, s-a plâns Sadie. Cum pot scăpa 
de ea? 

Bast a pufnit. 

— În primul rând, Sadie, ea nu-i cu totul în tine. 
Zeii sunt foarte puternici. Putem exista în mai 
multe locuri în acelaşi timp. Dar e adevărat că o 
parte din spiritul lui Isis locuieşte acum în tine. 
Aşa cum Carter poartă acum spiritul lui Horus. 
Sincer, ar trebui să fiți onoraţi. 

— Sigur, suntem foarte onoraţi, am spus. 
Dintotdeauna mi-am dorit să fiu posedat! 

Bast şi-a dat ochii peste cap. 

— Te rog, Carter, nu eşti posedat. În plus, tu şi 
cu Horus vreţi acelaşi lucru, să-l învingeţi pe Set, 
aşa cum a făcut Horus acum mii de ani, când Set l- 
a ucis pe Osiris. Dacă nu veţi reuşi, tatăl vostru e 
pierdut, iar Set va conduce lumea. 

M-am uitat la Sadie, dar nu-mi era de niciun 
ajutor. Şi-a smuls amuleta de la gât şi a aruncat-o 
pe Jos. 

— Isis a intrat în mine prin amuletă, nu-i aşa? Ei 
bine, o să... 

— În locul tău n-aş face asta, a avertizat-o Bast. 

Dar Sadie şi-a scos bagheta şi a lovit amuleta. 
Din bumerangul de fildeş au ieşit scântei albastre. 
Sadie a țipat şi a scăpat bagheta, care acum 
fumegă. Mâna îi era acoperită de arsuri negre. 
Amuleta era intactă. 

— Au! a strigat ea. 

Bast a oftat. Şi-a pus mâna peste cea a lui Sadie 
şi urmele de arsuri au dispărut. 

— Te-am avertizat. Isis şi-a canalizat puterea 
prin amuletă, e adevărat, dar acum nu-i acolo. E în 
tine. Chiar şi aşa, amuletele magice sunt practic 
indestructibile. 

— Atunci, ce-i de făcut? a întrebat Sadie. 

— Păi, pentru început, a spus Bast, Carter 
trebuie să folosească puterea lui Horus pentru a-l 
învinge pe Set. 

— O, atâta tot? am zis. De unul singur? 

— Nu, nu. Sadie te poate ajuta. 

— O, super. 

— Am să vă îndrum cât pot de mult, ne-a 
asigurat Bast, dar în cele din urmă, voi doi sunteți 
cei care trebuie să luptaţi. Doar Horus şi Isis pot 
să-l învingă pe Set şi să răzbune moartea lui Osiris. 
Aşa e dintotdeauna. Aşa trebuie să fie şi-acum. 

— Apoi tata se va întoarce? am întrebat. 

Bast a zâmbit strâmb. 

— Dacă totul merge bine. 

Ne ascundea ceva. Asta nu era o noutate. Dar 
eram prea confuz ca să-mi dau seama ce anume. 

Mi-am privit mâinile. Nu păreau diferite — nu 
erau mai puternice, nu erau mâini de zeu. 

— Dacă am puterile unui zeu, atunci de ce sunt 
atât de... 

— Jalnic? a sugerat Sadie. 

— Taci, i-am spus. De ce nu-mi pot folosi 
puterile mai bine? 

— E nevoie de exerciţiu, a spus Bast. Asta dacă 
nu vrei să-i predai controlul lui Horus. Astfel, s-ar 
putea folosi de tine şi n-ar mai trebui să-ți baţi 
capul. 

„Aş putea“, s-a auzit o voce din mine. „Lasă-mă 
să lupt cu Set. Ai încredere în mine.“ 

„Sigur, cum să nu“, i-am spus. „De unde ştiu că 
n-o să mă ucizi şi n-o să-ţi cauţi o altă gazdă? De 
unde ştiu că nu mă influenţezi chiar şi-acum?* 

„N-aş face asta“, a spus vocea. „le-am ales 
pentru potenţialul tău, Carter, şi pentru că avem 
acelaşi scop. Pe cuvânt de onoare, dacă mă laşi să 
controlez...“ 

— Nu, am spus. 

Mi-am dat seama că vorbisem cu voce tare; 
Sadie şi Bast mă priveau. 

— Vreau să spun că nu renunţ la control, am 
spus. Asta-i lupta noastră. Tatăl nostru e închis 
într-un sicriu. Unchiul nostru a fost capturat. 

— Capturat? a întrebat Sadie. 

Mi-am dat seama cu surprindere că nu-i 
spusesem despre ultima experienţă a ba-ului meu. 
Pur şi simplu n-avusesem timp. 

Când i-am dat detalii, a părut zguduită. 

— Dumnezeule, nu! 

— Ba da, am încuviinţat. lar Set a vorbit în 
franceză — „Bon soir“. Sadie, ai spus că Set a 
plecat — poate că n-a făcut-o. Dacă îşi căuta o 
gazdă puternică... 

— Desjardins, a continuat Sadie. 

Bast a scos un mârâit puternic. 

— Desjardins era la Londra în noaptea în care 
tatăl vostru a aruncat în aer Piatra de la Rosetta, 
nu-i aşa? Desjardins a fost întotdeauna plin de 
mânie şi ambițios. Ar fi gazda perfectă pentru Set 
din mai multe puncte de vedere. Dacă Set a reuşit 
să ia în stăpânire corpul lui Desjardins, asta 
înseamnă că Stăpânul Roşu îl controlează acum pe 
Lictorul-Şef al Casei... Pentru numele lui Ra, 
Carter, sper că te înşeli. Va trebui să învățați rapid 
să folosiți puterea zeilor. Indiferent ce plănuieşte 
Set, o va face de ziua lui, când e mai puternic. În a 
treia Zi a Demonilor, peste trei zile. 

— Dar am folosit deja puterile lui Isis, nu-i aşa? 
a întrebat Sadie. Am invocat hieroglifele. Am 
activat obeliscul din Luxor. Eu am făcut asta, sau 
ea? 

— Amândouă, draga mea, a spus Bast. Tu şi cu 
Carter aveți nişte abilități grozave, dar puterea 
zeilor a grăbit dezvoltarea voastră şi v-a oferit o 
sursă suplimentară de energie. Ați învățat în câteva 
zile lucruri care v-ar fi luat ani întregi. Cu cât 
canalizați mai bine puterea zeilor, cu atât deveniți 
mai puternici. 

— Şi mai periculoşi, am presupus eu. 
Magicienii ne-au spus că găzduirea zeilor te poate 
epuiza, te poate omorî, te poate face să-ți pierzi 
mințile. 

Bast m-a privit fix. Pentru o secundă, am văzut 
ochii unui prădător — străvechi, puternic, periculos. 

— Nu oricine poate găzdui un zeu, Carter. Asta- 
1 adevărat. Dar voi aveţi amândoi în vene sânge de 
faraon. În voi se întâlnesc două familii străvechi. 
Asta se întâmplă foarte rar, şi e o combinaţie foarte 
puternică. În plus, dacă voi credeţi c-aţi putea 
supravieţui fără puterea zeilor, mai gândiţi-vă o 
dată. Nu faceţi ca mama voastră... 

S-a oprit. 

— Poftim? a întrebat Sadie. Ce-i cu mama? 

— N-ar fi trebuit să spun asta. 

— Spune-ne, pisică! a riscat Sadie. 

M-am temut că Bast îşi va scoate cuţitele. În 
schimb, s-a rezemat de perete, uitându-se la ploaie. 

— Când părinţii voştri m-au eliberat din Acul 
Cleopatrei... s-a degajat mult mai multă energie 
decât se aşteptau. Tatăl vostru a fost cel care a 
rostit vraja de invocare, iar explozia l-ar fi ucis pe 
loc, dar mama voastră a creat un scut. În acea 
fracțiune de secundă, i-am oferit ajutorul meu. M- 
am oferit să ne unim spiritele şi să-i protejez. Dar 
n-a acceptat ajutorul meu. A ales să apeleze la 
propria ei rezervă... 

— Propria ei magie, a murmurat Sadie. 

Bast a dat din cap cu tristeţe. 

— Când un magician se implică într-o vrajă, nu 
mai există cale de întoarcere. Dacă îşi depăşeşte 
puterea... Ei bine, mama voastră şi-a folosit ultima 
picătură de energie pentru a-l apăra pe tatăl vostru. 
S-a sacrificat pentru a-l salva. Literalmente... 

— A ars, am spus. Despre asta ne atenționa Zia. 

Ploaia continua să cadă. Mi-am dat seama că 
tremur. 

Sadie şi-a şters o lacrimă de pe obraz. Şi-a luat 
amuleta şi a privit-o iritată. 

— Trebuie să-l salvăm pe tata. Dacă într-adevăr 
spiritul lui Osiris se află în el... 

Nu şi-a terminat propoziţia, dar am ştiut la ce se 
gândeşte. Mi-am amintit de mama, care mă 
cuprindea pe după umeri când eram mic în timp ce 
stăteam pe veranda din spate a casei noastre din 

Los Angeles. Îmi arăta stelele: Steaua Polară, 
Centura lui Orion, Sirius. Apoi îmi zâmbea şi mă 
simţeam mult mai important decât orice constelație 
de pe cer. Mama s-a sacrificat pentru a salva viaţa 
tatei. A folosit atâta magie, încât pur şi simplu a 
ars. Cum aş putea fi vreodată la fel de curajos? Cu 
toate acestea, trebuia să încerc să-l salvez pe tata. 
Altfel, aş fi simţit că sacrificiul mamei a fost în 
zadar. Şi poate că, dacă reuşeam să-l salvăm, tata 
ar fi putut să facă în aşa fel încât chiar s-o aducă pe 
mama înapoi. 

„E posibil?“ l-am întrebat pe Horus, dar acesta a 
tăcut. 

— Bine, am decis. Deci, cum îl oprim pe Set? 

Bast a căzut pe gânduri o clipă, apoi a zâmbit. 
Aveam senzaţia că n-o să-mi convină nimic din ce- 
avea de spus. 

— Ar putea fi o cale, fără a trebui să le cedați cu 
totul controlul zeilor. Există o carte a lui Thoth — 
una dintre rarele cărți de vrăji scrise chiar de către 
zeul înţelepciunii. Cea la care mă refer descrie o 
modalitate de a-l învinge pe Set. Aceasta se află în 
posesia unui anumit magician. Tot ce trebuie să 
faceţi e să vă strecurați în fortăreaţa lui, s-o furaţi 
şi să plecaţi înainte de apus, până mai putem crea 
încă un portal spre Statele Unite. 

— Perfect, a spus Sadie. 

— Stai puţin, am spus. Ce magician? Şi unde-i 
fortăreaţa? 

Bast m-a privit de parcă nu prea m-ar fi dus 
capul. 

— Păi, cred c-am discutat deja despre el. 
Desjardins. Casa lui e chiar aici, la Paris. 


După ce-am văzut casa lui Desjardins, l-am urât 
şi mai mult. Era un conac imens de cealaltă parte a 
Grădinilor Tuileries, pe Rue des Pyramides. 

— Strada Piramidelor? a spus Sadie. Nu-i cam 
bătător la ochi? 

— Poate că n-a găsit o casă pe Strada 
Magicienilor Stupizi şi Răi, am sugerat. 

Casa era spectaculoasă. Gardul din fier forjat 
avea ţepi auriţi. Chiar şi în mijlocul iernii, grădina 
din faţă era plină de flori. Ziduri de marmură albă 
şi ferestre cu obloane negre se ridicau în faţa 
noastră până la o înălțime de cinci etaje — totul 
culminând cu o grădină pe acoperiş. Văzusem 
palate regale mai mici decât ea. 

Am arătat spre uşa din faţă, care era vopsită în 
roşu aprins. 

— Nu-i aşa că roşul e o culoare de rău augur în 
Egipt? Culoarea lui Set? 

Bast si-a frecat bărbia. 

— Acum că zici, da. E culoarea haosului şi a 
distrugerii. 

— Credeam că negrul e culoarea de rău augur, a 
spus Sadie. 

— Nu, draga mea. Ca de obicei, oamenii de 
astăzi au înţeles totul pe dos. Negrul e culoarea 
pământului bun, aşa cum e solul Nilului. Poţi 
creşte plante hrănitoare în pământul negru. 
Mâncarea e bună. Prin urmare, negrul e bun. Roşul 
e culoarea nisipului din deşert. Nimic nu creşte în 
deşert. Prin urmare, roşul e rău. 

S-a încruntat. 

— E foarte ciudat că Desjardins are o uşă roşie. 

— Abia aştept, a mormăit Sadie. Să mergem să 
batem. 

— Vor fi paznici, a spus Bast. Şi capcane. Şi 
alarme. Puteţi paria că această casă are vrăji 
puternice pentru a-i ţine pe zei la respect. 

— Magicienii pot face asta? am întrebat. 

Mi-am imaginat o cutie mare cu pesticid pe care 
să scrie Fără-Zei. 

— Din păcate, da, a spus Bast. Eu nu pot trece 
pragul neinvitată. Voi, pe de altă parte... 

— Am crezut că şi noi suntem zei, a spus Sadie. 

— Asta-i frumuseţea, a spus Bast. În calitate de 
gazde, sunteţi încă foarte umani. Eu am pus 


214 


stăpânire în totalitate pe Brioşă, aşa că sunt în cea 
mai mare parte eu — o zeiţă. Dar voi încă sunteţi, 
cum să spun... voi înşivă. E limpede? 

— Nu, am spus. 

— Vă sugerez să vă transformați în păsări, a 
spus Bast. Puteţi zbura în grădina de pe acoperiş ca 
să intraţi pe-acolo. În plus, îmi plac păsările. 

— Prima problemă, am spus eu, e că nu ştim 
cum să ne transformăm în păsări. 

— Asta se poate rezolva uşor! În plus, e un test 
bun de canalizare a puterii zeieşti. Şi Isis şi Horus 
au forme de păsări. Ajunge să vă imaginaţi că 
sunteţi păsări şi veţi deveni păsări. 

— Aşa, pur şi simplu, a spus Sadie. N-o să ne 
ataci? Bast a părut jignită. 

— Nici gând! 

Mi-am dorit să nu fi folosit cuvântul „gând“. 

— Bine, am spus. Să-i dăm drumul. 

M-am gândit: 

„Eşti acolo, Horus?“ 

„Poftim? a spus morocănos. 

„Formă de pasăre“, te rog. 

„A, înţeleg. N-ai încredere în mine. Dar acum ai 
nevoie de ajutorul meu.“ 

„Prietene, haide odată. Fă chestia aia cu 
şoimul.“ „Te mulţumeşti şi cu un emu?“ 

Am decis că nu rezolv nimic cu vorba, aşa c-am 
închis ochii şi mi-am imaginat că sunt un şoim. 
Imediat, pielea a început să mă ardă. Mi-era greu 
să respir. Am deschis ochii şi am tras aer în piept. 

Eram foarte, foarte scund — la nivelul gambelor 
lui Bast. Eram acoperit cu pene, şi picioarele mi se 
transformaseră în gheare ascuţite, ca ale ba-ului 
meu, doar că acum eram aşa în carne şi oase. 
Hainele şi geanta se evaporaseră, de parcă mi s-ar 
fi topit sub pene. Vederea mi se modificase 
complet. Vedeam la o sută optzeci de grade, iar 
detaliile erau incredibile. Vedeam fiecare frunză a 
fiecărui copac. Am zărit la o sută de metri un 
gândac de bucătărie care a intrat într-un canal. 

Vedeam fiecare por de pe chipul lui Bast, care s-a 
aplecat asupra mea şi a zâmbit larg. 

— Mai bine mai târziu decât niciodată, a spus. 
Ți-au trebuit aproape zece minute. 

Poftim? Mie, schimbarea mi se  păruse 
instantanee. Apoi m-am uitat lângă mine şi am 
văzut o frumoasă pasăre de pradă gri, puţin mai 
mică decât mine, cu negru la vârfurile aripilor şi 
ochi aurii. Nu ştiu cum, dar am fost sigur că-i un 
erete. 

Eretele a început să țipe deodată: 

— Hi, hi, hi! 

Era Sadie, care râdea de mine. 

Mi-am deschis şi eu ciocul, dar nu s-a auzit 
NIMIC. 

— O, arătați delicios, a spus Bast, şi s-a lins pe 
buze. Nu, nu — ăăă... am vrut să spun minunat. 
Haide, plecaţi! 

Mi-am întins aripile maiestuoase. Reuşisem! 
Eram un şoim nobil, stăpânul cerului. M-am 
ridicat de pe trotuar şi am zburat direct în gard. 

— Hi, hi, hi, a ţipat Sadie în spatele meu. 

Bast s-a ghemuit şi a început să ciripească într- 
un fel anume. Ca să vezi, ştia să imite păsări. 
Văzusem multe pisici care făceau asta când vânau. 
Dintr-odată, mi-am văzut propriul necrolog: 
„Carter Kane, în vârstă de paisprezece ani, a murit 
în mod tragic la Paris, mâncat de Brioşă, pisica 
surorii sale“. 

Mi-am întins aripile, m-am împins în picioare şi, 
cu trei bătăi puternice din aripi, m-am avântat în 
ploaie. Sadie era chiar în spatele meu. Împreună 
ne-am ridicat în aer. 

Trebuie să recunosc că era o senzaţie 
extraordinară. De mic copil visasem că zbor şi 
mereu mă trezisem dezamăgit. Acum, nu mai era 
un VIS Şi nicio experienţă a ba-ului. Era sută la sută 
real. Pluteam dus de curenţii reci de aer pe 
deasupra acoperişurilor Parisului. Vedeam Sena, 

Muzeul Luvru, grădini şi palate. Şi un şoarece. 
Mmm. 

„Stai puţin, Carter“, mi-am zis. „Tu nu vânezi 
şoareci.“ Am ochit conacul lui Desjardins, mi-am 
strâns aripile şi am plonjat. 

Am văzut grădina de pe acoperiş, cu uşi de 
sticlă duble spre interior, iar vocea din cap mi-a 
şoptit: „Nu te opri. Este o iluzie. Trebuie să 
străpungi barierele magice“. 

Era o nebunie. Coboram cu o viteză atât de 
mare, încât m-aş fi transformat într-o clătită cu 
pene la impactul cu sticla, însă n-am încetinit. 

Am intrat direct în uşi şi am trecut prin ele de 
parcă nici n-ar fi existat. Mi-am întins aripile şi am 
aterizat pe o masă. Sadie era chiar în spatele meu. 

Eram singuri în mijlocul unei biblioteci. Până 
aici, totul bine. 

Am închis ochii şi am încercat să redevin eu 
însumi. Când am deschis ochii, eram din nou 
Carter, aşezat pe o masă în hainele mele obişnuite, 
cu geanta de lucru pe umăr. 

Sadie era încă erete. 

— Te poţi transforma acum, i-am spus. 

Şi-a înclinat capul şi m-a privit întrebătoare. A 
scos un cârâit frustrat. 

Am schiţat un zâmbet. 

— Nu poţi, nu-i aşa? Te-ai blocat? 

M-a ciupit de mână cu ciocul ei extrem de 
ascuţit. 

— Au! m-am plâns. Nu-i vina mea. Mai 
încearcă. 

A închis ochii şi şi-a ciufulit penele, până a 
părut gata să explodeze, dar a rămas erete. 

— Nu-ţi face griji, i-am spus, încercând să par 
serios. Bast te va ajuta de-ndată ce ieşim de aici. 

— Hi, hi, hi. 

— Stai de pază. Am să arunc o privire pe-aici. 

Încăperea era foarte mare — mai degrabă o 
bibliotecă tradițională decât  bârlogul unui 
magician. Mobilierul era din lemn de mahon închis 

la culoare. Toţi pereţii erau acoperiţi cu rafturi 
până în tavan. Cărţile se revărsau pe podea. Unele 
erau aşezate pe mese sau ticseau rafturi mai MICI. 
Lângă fereastră — un fotoliu mare în care până şi 
lui Sherlock Holmes i-ar fi plăcut să-şi fumeze 
pipa. Podeaua scârţâia la fiecare pas, făcându-mă 
să tresar. Nu mai auzeam pe nimeni în casă, dar nu 
voiam să risc. 

În afară de uşile de sticlă de pe acoperiş, singura 
ieşire era o uşă din lemn masiv care se închidea 
din interior. Am răsucit zăvorul. Apoi am fixat un 
scaun sub clanță. Mă îndoiam că voi reuşi să ţin 
magicienii la distanţă aşa pentru prea mult timp, 
dar mi-ar fi oferit câteva secunde în plus dacă 
lucrurile ar fi mers prost. 

Am scotocit rafturile o veşnicie. Cărţi de tot 
felul erau înghesuite laolaltă — fără să fie ordonate 
alfabetic sau numerotate. Cele mai multe dintre 
titluri nici nu erau engleză. Niciunul nu avea 
hieroglife. Speram să găsesc o carte pe care să 
scrie cu litere mari aurii Cartea lui Thoth, dar n- 
am avut noroc. 

— Oare cum ar trebui să arate o Carte a lui 
Thoth? m-am întrebat. 

Sadie a întors capul şi s-a încruntat la mine. 
Eram sigur că-mi spune să mă grăbesc. 

Mi-aş fi dorit nişte shabti care să-mi aducă 
lucruri, ca aceia din biblioteca lui Amos, dar n-am 
văzut niciunul. Sau poate... 

Am luat geanta tatei de pe umăr. Am pus cutia 
magică pe masă şi am deschis-o. Mica figurină de 
ceară se afla tot acolo, chiar unde-o lăsasem. Am 
luat-o şi i-am spus: 

— Plămădeală, ajută-mă să găsesc Cartea lui 
Thoth în această bibliotecă. 

Ochii lui de ceară s-au deschis imediat. 

— ŞI de ce te-aş ajuta? 

— Pentru că n-ai de ales. 

— Nu-mi place motivul ăsta! Bine, ridică-mă. 
Nu văd rafturile. 

L-am plimbat prin încăpere arătându-i cărțile. 
Mă simţeam destul de aiurea că-i făceam un tur 
păpuşii de ceară, dar probabil nu la fel de aiurea pe 
cât se simţea Sadie. Avea încă formă de pasăre, 
foindu-se de colo colo pe masă şi clănțănind din 
cioc frustrată în timp ce încerca să se transforme. 

— Stai! a anunţat Plămădeală. Asta de-aici e 
veche. 

Am scos un volum subțire, legat în pânză. Era 
atât de mic, că nu l-aş fi observat, însă cu 
certitudine pe copertă erau scrise nişte hieroglife. 
M-am întors cu el la masă şi l-am deschis cu grijă. 
Era mai degrabă o hartă decât o carte, care s-a 
desfăcut în patru părți. Aveam în faţă un papirus 
lung şi lat, cu un scris atât de vechi, că de-abia 
desluşeam simbolurile. 

M-am uitat la Sadie. 

— Pun pariu c-ai putea citi asta, dacă n-ai fi 
pasăre. 

A încercat să mă ciupească din nou, dar mi-am 
ferit mâna. 

— Plămădeală! am zis. Ce-i papirusul ăsta? 

— O vrajă pierdută în negura timpului! a rostit. 
Cuvinte străvechi cu o putere extraordinară! 

— Și? am întrebat. Spune cum îl putem învinge 
pe Set? 

— Și mai bine! Titlul este: Cartea invocării 
vulpilor zburătoare! 

M-am uitat la el. 

— Vorbeşti serios? 

— Crezi c-aş glumi cu aşa ceva? 

— Cine ar vrea să invoce vulpi zburătoare? 

— Hi, hi, hi, a croncănit Sadie. 

Am dat papirusul la o parte şi ne-am pus din nou 
pe căutat. 

După zece minute, Plămădeală a chiţăit încântat. 

— A, uite! Îmi amintesc de tabloul ăsta. 

Era un mic portret în ulei cu o ramă aurită, 
atârnat la capătul unui raft. Trebuie să fi fost 
important, căci era încadrat de nişte mici perdele 

de mătase. O rază de lumină strălucea pe faţa 
bărbatului din portret, de parcă se pregătea să 
spună o poveste cu fantome. 

— Nu-i tipul care-l joacă pe Wolverine? am 
întrebat, pentru că avea nişte favoriţi imenşi. 

— Mă dezguşti! a spus Plămădeală. E vorba de 
Jean-François Champollion. 

Mi-a luat o secundă, dar mi-am amintit numele. 

— Tipul care a descifrat hieroglifele de pe Piatra 
de la Rosetta. 

— Desigur. Fratele bunicului lui Desjardins. 

M-am uitat din nou la poza lui Champollion şi 
am văzut asemănarea. Aveau aceiaşi ochi negri, 
feroce. 

— Fratele bunicului? Dar asta înseamnă că 
Desjardins are... 

— Cam două sute de ani, a confirmat 
Plămădeală. E încă tinerel. Ştii că după ce a 
descifrat hieroglifele, Champollion a intrat în 
comă timp de cinci zile? A fost primul om din 
afara Casei Vieţii care le-a eliberat magia, şi asta 
era să-l ucidă. Fireşte, asta a atras atenţia Primei 
Nome. Champollion a murit înainte să intre în 
Casa Vieţii, dar Lictorul-Şef le-a permis urmaşilor 
săi să fie instruiți. Desjardins e foarte mândru de 
famila lui... dar şi cam sensibil, pentru că-i un 
nou-venit. 

— De asta nu se înţelegea cu familia noastră, 
am încercat să ghicesc. Noi, practic, suntem antici. 

Plămădeală a chicotit. 

— lar când tatăl vostru a aruncat în aer Piatra de 
la Rosetta, Desjardins a luat-o ca pe o insultă la 
adresa onoarei familiei sale! O, merita să fi văzut 
discuţiile aprinse pe care Stăpânul Julius şi 
Desjardins le-au avut în această încăpere. 

— Ai mai fost aici? 

— De multe ori! Am fost peste tot. Sunt 
atotştiutor. 

Am încercat să mi-i imaginez pe tata şi pe 
Desjardins certându-se aici. Nu mi-a fost greu. 

Dacă Desjardins ne ura familia şi dacă zeii erau 
înclinați să caute gazde care le împărtăşeau 
obiectivele, era clar de ce încerca Set să se unească 
cu el. Amândoi îşi doreau putere, amândoi erau 
plini de resentimente şi mânioşi, amândoi voiau să 
ne facă una cu pământul pe mine şi pe Sadie. Iar 
dacă Set îl controla acum în secret pe Lictorul- 
Şef... 

O picătură de sudoare mi s-a prelins pe obraz. 
Voiam să plec din conac. 

Dintr-odată s-a auzit o bubuitură dedesubt, de 
parcă cineva ar fi trântit o uşă. 

— Arată-mi unde-i Cartea lui Thoth, i-am 
poruncit lui Plămădeală. Şi repede! 

În timp ce ne deplasam printre rafturi, 
Plămădeală s-a înfierbântat atât de mult, că m-am 
temut să nu se topească. Comenta încontinuu 
despre cărți. 

— A, Stăpânirea celor cinci elemente! 

— Pe asta o căutăm? am întrebat. 

— Nu, dar e bună. Cum să îmblânzeşti cele 
cinci elemente ale universului — pământul, aerul, 
apa, focul şi brânza! 

— Brânza? 

S-a scărpinat în capul său de ceară. 

— Sunt destul de sigur că ăsta-i al cincilea, da. 
Dar să continuăm! 

Am ajuns la raftul următor. 

— Nu, a anunţat el. Nu. Plictisitor. Plictisitor. O, 
Clive Cussler! Nu, nu. 

Aproape că-mi pierdusem orice speranţă, când a 
spus: 

— Acolo. 

Am îngheţat. 

— Unde — aici? 

— Cartea albastră cu ornamente aurii, a spus. 
Cea care e... 

Am scos-o, şi încăperea a început să vibreze. 

— ... prinsă, a continuat Plămădeală. 

Sadie a ţipat speriată. M-am întors şi am văzut 
cum îşi ia zborul. Ceva mic şi negru s-a năpustit 
din tavan. Sadie l-a interceptat în aer, iar chestia 
neagră i-a alunecat pe gât în jos. 

Până să apuc să-mi dau seama ce greţoasă era 
toată treaba, s-a dat alarma la parter. Alte siluete 
negre au coborât din tavan şi au părut să se 
înmulțească în aer, rotindu-se într-un vârtej de 
blană şi aripi. 

— Acum ai şi răspunsul, mi-a spus Plămădeală. 
Desjardins e cel care ar invoca vulpi zburătoare. 
Dacă te pui cu cărțile cu care nu trebuie, 
declanşezi o invazie de vulpi zburătoare. Ăsta-i 
pericolul! 

Chestiile alea mă atacau ca pe un fruct de 
mango copt — se repezeau la faţa mea, mă apucau 
de braţe. Am strâns bine cartea şi am fugit înspre 
masă, dar nu vedeam aproape deloc. 

— Sadie, ieşi de aici! am strigat. 

— Saaa! a strigat şi ea, ceea ce speram că 
înseamnă da. 

Am găsit geanta de lucru a tatei şi am băgat 
înăuntru cartea şi pe Plămădeală. Uşa bibliotecii a 
început să huruie. S-au auzit strigăte în franceză. 

„Horus, e momentul să mă transform!“ mi-am 
zis cuprins de disperare. „Şi nu într-un emu, te 
rog!“ 

Am fugit spre uşile de sticlă. În ultima secundă, 
m-am trezit zburând — transformat iar în şoim, 
trecând prin ploaia rece. Graţie simţurilor de 
animal de pradă, ştiam că sunt urmărit de 
aproximativ patru mii de vulpi zburătoare furioase. 

Dar şoimii sunt extrem de rapizi. Odată ieşit, am 
apucat-o spre nord, sperând să îndepărtez vulpile 
zburătoare de Sadie şi de Bast. Le-am lăsat în 
urmă fără nicio problemă, dar nu foarte în urmă, ca 
nu cumva să renunţe. Apoi, am accelerat, am virat 
brusc şi am luat-o înapoi spre Sadie şi Bast, într-un 
picaj cu peste o sută de kilometri la oră. 

Bast a privit cu mirare cum plonjam spre trotuar, 
dându-mă peste cap şi transformându-mă din nou 
în om. Sadie m-a prins de braţ, şi doar atunci mi- 
am dat seama că şi ea revenise la normal. 

— A fost sinistru! ne-a anunţat. 

— O strategie de plecare, repede! 

Am arătat spre cer, unde un nor negru de vulpi 
zburătoare se apropia tot mai mult. 

— Luvru. 

Bast ne-a luat de mâini. 

— Acolo e cel mai apropiat portal. 

La trei străzi distanță. N-aveam cum să reuşim. 

Apoi, uşa roşie a casei lui Desjardins s-a deschis 
violent, dar n-am mai stat să vedem ce-a ieşit de- 
acolo. Am rupt-o la fugă pe Rue des Pyramides ca 
să ne salvăm viaţa. 

19. Un picnic în cer 


SADIE 


[În regulă, Carter. Dă-mi microfonul.] 

Deci, mai fusesem o dată la Luvru, în vacanţă, 
dar fără să fiu urmărită de vulpi zburătoare 
demente. Aş fi fost îngrozită, dacă n-aş fi fost prea 
ocupată să fiu supărată pe Carter. Nu-mi venea să 
cred cum se comportase în intervalul în care 
fusesem pasăre. Sincer, crezusem c-o să fiu erete 
toată viaţa, sufocată într-o mică închisoare cu 
pene. lar el a avut tupeul să-şi bată joc de mine! 

Mi-am promis c-o să mă răzbun, dar pentru 
moment aveam destule pe cap în încercarea de a 
rămâne în viață. 

Alergam prin ploaia rece. Era tot ce puteam face 
pentru a nu derapa pe trotuarele alunecoase. M-am 
uitat înapoi şi am văzut două siluete care ne 
urmăreau — nişte tipi cu capetele rase, barbişoane 
şi pelerine negre. Puteau fi confundați cu nişte 
muritori obişnuiţi, doar că aveau  toiege 
strălucitoare. Nu era un semn încurajator. 

Liliecii erau literalmente în spatele nostru. Unul 
m-a apucat de picior. Un altul mi s-a băgat în păr. 
A trebuit să fac un efort pentru a continua să fug. 
Încă îmi era greață după ce mâncasem unul dintre 
diavolii aceia mici pe când eram erete — şi nu, nu 
fusese ideea mea, ci doar instinctul de apărare! 

— Sadie, mi-a strigat Bast din fugă. Ai doar 
câteva secunde ca să deschizi portalul. 

— Unde e? am strigat. 

Am traversat în grabă Rue de Rivoli şi am ajuns 
într-o piață mare înconjurată de aripile clădirii 

Luvrului. Bast s-a îndreptat direct spre piramida de 
sticlă de la intrare, care strălucea în amurg. 

— Sper că nu vorbeşti serios, i-am spus. Asta 
nu-i o piramidă adevărată. 

— Bineînţeles că-i adevărată, a spus Bast. 
Forma € cea care-i dă putere unei piramide. E o 
rampă spre ceruri. 

Liliecii erau peste tot — ne muşcau de braţe, ni 
se băgau printre picioare. Pe măsură ce numărul 
lor creştea, devenea tot mai greu să vezi ceva sau 
să te deplasez. 

Carter a dus mâna la sabie, apoi se pare că şi-a 
reamintit că n-o mai are. O pierduse la Luxor. A 
blestemat şi a început să scotocească prin geantă. 

— Nu vă opriţi! ne-a avertizat Bast. 

Carter şi-a scos bagheta. Nervos la culme, a 
aruncat-o spre un liliac. M-am gândit că-i un gest 
inutil, dar bagheta a căpătat o strălucire albă şi l-a 
lovit pe liliac în cap, din zbor. Bagheta a ricoşat 
printre ceilalți, pocnind alți şase sau şapte mici 
monştri înainte să revină în mâna lui Carter. 

— Nu-i rău, am spus. Ţine-o tot aşa! 

Am ajuns la baza piramidei. Piaţa era goală, din 
fericire. Ultimul lucru pe care mi-l doream era să 
fie postată pe YouTube penibila mea ucidere de 
către nişte vulpi zburătoare furioase. 

— Un minut până la apus, a avertizat Bast. E 
ultima noastră şansă de-a invoca pe cineva. 

Şi-a scos cuţitele şi a început să taie lilieci din 
zbor, încercând să-i ţină departe de mine. Bagheta 
lui Carter era sălbatică, lovind vulpile zburătoare 
în toate direcţiile. M-am întors spre piramidă şi am 
încercat să mă gândesc la un portal, aşa cum 
făcusem la Luxor, dar îmi era aproape imposibil să 
mă concentrez. 

„Unde vrei să mergi?“ a întrebat vocea lui Isis. 

„Doamne, nu-mi pasă! America!“ 

Mi-am dat seama că plâng. Asta nu-mi plăcea 
deloc, dar şocul şi teama începuseră să mă 
copleşească. Unde voiam să merg? Acasă, normal! 

La apartamentul meu din Londra — în camera mea, 
la bunicii mei, la colegii mei de şcoală şi la vechea 
mea viaţă. Dar nu se putea. Trebuia să mă gândesc 
la tata şi la misiunea noastră. Trebuia să-l găsim pe 
Set. 

„America“, mi-am zis. „Acum 

Descătuşarea mea emoțională trebuie să fi avut 
efect. Piramida a început să tremure. Pereţii de 
sticlă au pâlpâit şi vârful construcţiei a început să 
strălucească. 

E drept, a apărut un vârtej de nisip. Doar că 
aveam o problemă: plutea deasupra vârfului 
piramidei. 

— Urcaţi! ne-a spus Bast. 

Ei îi era uşor să vorbească, doar era pisică. 

— Peretele e prea abrupt! a obiectat Carter. 

Se descurcase bine cu liliecii. Grămezi de lilieci 
ameţiți umpleau trotuarul, dar mai erau mulți care 
încă zburau în jurul nostru, muşcând din fiecare 
bucăţică de piele descoperită, iar magicienii se 
apropiau. 

— O să vă arunc, a spus Bast. 

— Poftim? a protestat Carter, dar ea l-a apucat 
de guler şi de turul pantalonilor şi l-a aruncat spre 
vârful piramidei. 

A alunecat într-un mod lipsit de orice eleganţă şi 
a pătruns prin portal. 

— Acum tu, Sadie, a spus Bast. Haide! 

Înainte să apuc să fac vreo mişcare, s-a auzit o 
voce de bărbat: 

— Stop! 

Am îngheţat, ca o nesăbuită. Vocea era atât de 
puternică, încât mi-ar fi fost greu să n-o fac. 

Cei doi magicieni se apropiau. Cel mai înalt a 
spus într-o engleză perfectă: 

— Predă-te, domnişoară Kane, şi înapoiază ce ai 
furat de la stăpânul nostru. 

— Sadie, nu-i asculta, a avertizat-o Bast. Vino 
aici. 


ee 

— Zeiţa-pisică vă înşală, a spus magicianul. Şi- 
a abandonat postul. Ne-a pus pe toți în pericol. Vă 
va duce la piere. 

Îmi dădeam seama că vorbeşte serios. Era 
absolut convins de ceea ce spune. 

M-am întors către Bast. Expresia ei se 
schimbase. Părea rănită, chiar îndurerată. 

— Ce vrea să spună? am întrebat-o. Ce ai 
greşit? 

— Trebuie să plecăm, m-a avertizat. Altfel ne va 
ucide. 

M-am uitat la portal. Carter plecase deja. Asta a 
hotărât soarta lucrurilor. N-aveam de gând să fiu 
despărțită de el. Chiar dacă era enervant, nu-l mai 
aveam decât pe el. (Asta da motiv de depresie!) 

— Aruncă-mă, am zis. 

Bast m-a apucat. 

— Ne vedem în America. 

Apoi m-a aruncat în sus, pe peretele piramidei. 

L-am auzit pe magician urlând „Predă-te!“ şi o 
explozie a zguduit peretele de sticlă lângă capul 
meu. Apoi m-am aruncat în vârtejul fierbinte de 
nisip. 


M-am trezit într-o încăpere mică, cu mochetă pe 
jos, pereți gri şi ferestre cu rame metalice. Mă 
simțeam ca într-un frigider ultramodern. M-am 
ridicat amețită şi am descoperit că sunt acoperită 
cu nisip rece şi umed. 

— Câh, am zis. Unde suntem? 

Carter şi Bast stăteau la fereastră. Se pare că 
erau conştienţi de ceva vreme, pentru că amândoi 
se curățaseră. 

— Trebuie să vezi priveliştea, mi-a spus Carter. 

M-am ridicat cu greutate şi era să cad înapoi 
când am văzut la ce înălțime suntem. 

Dedesubtul nostru se întindea un întreg oraş — 
cu mult sub noi, la peste o sută de metri. Era cât 
pe-aici să cred că suntem tot la Paris, pentru că în 
stânga şerpuia un râu, iar terenul era aproape plat. 

Se vedeau nişte clădiri oficiale albe grupate în 
jurul reţelelor de parcuri şi drumuri circulare, 
răspândite sub cerul de iarnă. Dar lumina era 
ciudată. Era încă după-amiază aici, aşa că probabil 
călătorisem spre vest. lar când am ajuns cu 
privirea la celălalt capăt al unei fâşii de verdeață 
lungi şi dreptunghiulare, m-am trezit că mă uit la o 
casă care-mi părea surprinzător de cunoscută. 

— Asta e... Casa Albă? 

Carter a dat din cap. 

— Ne-a adus în America, asta-i clar. 
Washington, D.C. 

— Dar suntem în înaltul cerului! 

Bast a chicotit. 

— N-ai specificat niciun oraş anume din 
America, nu-i aşa? 

— Păi... nu. 

— Aşa c-am ajuns la portalul implicit pentru 
SUA — cea mai importantă sursă de energie 
egipteană din America de Nord. 

M-am uitat la ea fără să pricep. 

— Cel mai mare obelisc construit vreodată, a 
spus ea. Monumentul Washington. 

M-a apucat din nou ameţeala şi m-am îndepărtat 
de fereastră. Carter m-a apucat de umăr şi m-a 
ajutat să mă aşez. 

— Trebuie să te odihneşti, a spus el. Ai fost 
inconştientă... cât timp, Bast? 

— Două ore şi treizeci şi două de minute, a 
venit răspunsul. Îmi pare rău, Sadie. Este extrem 
de obositor să deschizi mai mult de un portal pe zi, 
chiar şi cu ajutorul lui Isis. 

Carter s-a încruntat. 

— Dar trebuie s-o mai facă o dată, nu-i aşa? 
Aici n-a apus încă soarele. Încă putem folosi 
portalurile. Să deschidem unul şi să mergem în 
Arizona. Acolo e Set. 

Bast şi-a ţuguiat buzele. 

— Sadie nu mai poate deschide un alt portal. Ar 
fi peste puterile ei. Eu n-am talentul ăsta. Iar tu, 

Carter... ei bine, altele sunt abilităţile tale. Fără 
supărare. 

— O, nu, a mormăit el. Sunt sigur c-o să mă 
chemi data viitoare când va trebui să mai căsăpesc 
nişte vulpi zburătoare. 

— În plus, a adăugat Bast, după ce-i folosit, 
portalul are nevoie de timp să se răcească. Nimeni 
nu mai poate folosi Monumentul Washington... 

— Timp de douăsprezece ore. 

Carter a blestemat. 

— Uitasem. 

Bast a dat din cap. 

— Şi până atunci, Zilele Demonilor vor fi 
început. 

— Aşadar, trebuie să găsim o altă cale de a 
ajunge în Arizona, a spus Carter. 

Nu cred că voia să mă simt vinovată, dar asta s- 
a întâmplat. Nu analizasem bine situația, iar acum 
eram prizonieri în Washington. 

M-am uitat la Bast cu coada ochiului. Voiam s-o 
întreb la ce se referiseră tipii de la Luvru când 
spuseseră că ne va duce la pieire, dar mă temeam. 
Voiam să cred că-i de partea noastră. Poate că 
dacă-i dădeam ocazia, ne-ar fi oferit singură aceste 
informaţii. 

— Cel puţin magicienii aceia nu ne pot urmări, 
am început eu. 

Bast a ezitat. 

— Prin portal, nu. Dar mai sunt alţi magicieni şi 
în America. Şi mai rău... slujitori ai lui Set. 

Am simţit un nod în gât. Casa Vieţii era foarte 
înfricoşătoare, dar când îmi aminteam de Set şi de 
ce făcuseră slujitorii lui acasă la Amos... 

— Cum stăm cu cartea de vrăji a lui Thoth? am 
spus. Cel puţin am găsit o metodă de-a lupta cu 
Set? 

Carter a arătat spre un colţ al camerei. Trusa 
magică a tatei şi cartea albastră pe care-o furasem 
de la Desjardins erau aşezate pe pelerina lui Bast. 

— Poate reuşeşti tu să pricepi ceva, a spus 
Carter. Bast şi cu mine n-am putut-o citi. Chiar şi 
Plămădeală a fost depăşit. 

Am luat cartea, care era de fapt un sul îndoit în 
mai multe segmente. Papirusul era atât de fragil, 
că-mi era frică să-l ating. Pagina era plină de 
hieroglife şi ilustraţii, dar nu pricepeam nimic din 
ele. Capacitatea mea de a citi în limba asta părea 
să fi dispărut complet. 

„Isis?“ am întrebat. „Puțin ajutor?“ 

Tăcere. Poate c-o epuizasem. Sau poate era 
supărată că n-o lăsasem să preia controlul asupra 
corpului meu, aşa cum îi ceruse Horus lui Carter. 
Eram egoistă, ştiu. Am închis cartea plină de 
frustrare. 

— Atâta muncă... degeaba. 

— Fi, hai, a spus Bast. Nu-i chiar atât de rău. 

— Ai dreptate, am spus. Suntem prinşi în 
Washington, D.C. Avem două zile să ajungem în 
Arizona şi să oprim un zeu pe care nu ştim cum să- 
l oprim. Şi dacă nu reuşim, n-o să-i mai vedem 
niciodată pe tata sau pe Amos, şi ar putea veni 
sfârşitul lumii. 

— Aşa te vreau! s-a însuflețit Bast. Hai să facem 
un picnic. 

A pocnit din degete. Aerul a vibrat, iar pe 
mochetă au apărut un morman de cutii de Friskies 
şi două căni cu lapte. 

— Ăăă..., a spus Carter, poţi aduce şi mâncare 
pentru oameni? 

Bast a clhpit. 

— Păi, cred că da, dar nu bag mâna-n foc pentru 
gust. 

Aerul a vibrat din nou. A apărut un platou cu 
sandviciuri calde cu brânză şi chipsuri, dar şi un 
bax de Coca-Cola. 

— Bun, am spus. 

Carter a mormăit ceva în barbă. Probabil că 
sandviciurile calde cu brânză nu erau printre 
preferatele lui, dar s-a servit. 

— Ar trebui să plecăm cât mai repede, a spus el, 
printre îmbucături. Vreau să spun... din pricina 
turiştilor. 

Bast a clătinat din cap. 

— Monumentul Washington se închide la ora 
şase. Turiştii au plecat. Am putea chiar să 
rămânem peste noapte. Dacă trebuie să călătorim 
în timpul Zilelor Demonilor, cel mai bine ar fi s-o 
facem pe lumină. 

Cu toții trebuie să fi fost epuizați, pentru că n- 
am mai vorbit până când n-am terminat masa. Am 
mâncat trei sandviciuri şi am băut două Cola. Bast 
a umplut locul cu miros de Friskies cu peşte, apoi 
a început să-şi lângă mâna pentru a se curăța 
pisiceşte. 

— Se poate să nu faci asta? am întrebat. Mă 
deranjează. 

— O, mi-a zâmbit ea. Îmi cer scuze. 

Am închis ochii şi m-am sprijinit de perete. Era 
bine să te odihnești, dar mi-am dat seama că în 
cameră nu era o tăcere perfectă. Întreaga clădire 
părea că zumzăie uşor, transmiţându-mi un tremur 
care-mi făcea dinții să clănțănească. Am deschis 
ochii şi m-am ridicat. Încă se mai simţea. 

— Ce se aude? am întrebat. Vântul? 

— Energie magică, a răspuns Bast. Ţi-am spus, 
e un monument puternic. 

— Dar e modern. La fel ca piramida de la 
Luvru. De ce e magic? 

— Egiptenii antici au fost nişte excelenți 
constructori, Sadie. Ei au folosit forme — 
obeliscuri, piramide — care erau încărcate cu magie 
simbolică. Un obelisc reprezintă o rază de soare 
întrupată în piatră — o rază dătătoare de viaţă de la 
primul conducător al zeilor, Ra. Nu contează când 
a fost construită structura: este tot egipteană. De 
aceea, orice obelisc poate fi folosit pentru a 
deschide porţile spre Duat sau pentru a elibera 
fiinţe foarte puternice. 

— Sau pentru a le prinde în cursă, i-am spus. 
Aşa cum ai fost tu prinsă în Acul Cleopatrei. 

S-a întunecat la faţă. 

— N-am fost prinsă efectiv în obelisc. 
Închisoarea mea a fost un abis magic creat în 
tenebrele Duatului, iar obeliscul a fost uşa pe care 
părinţii voştri au folosit-o pentru a mă elibera. Dar 
ai dreptate. Toate simbolurile egiptene sunt noduri 
concentrate de energie magică. Deci cu siguranţă 
un obelisc poate fi folosit pentru a întemniţa zei. 

Mă sâcâia un gând, dar nu-mi dădeam seama 
exact despre ce era vorba. Avea legătură cu mama, 
cu Acul Cleopatrei şi cu ultima promisiune a tatei 
de la British Museum: „Voi face ca totul să fie 
bine“. 

Apoi mi-am amintit iar de Luvru şi de spusele 
magicianului. Bast păruse atât de încurcată, că 
aproape îmi era frică să întreb, dar numai aşa 
puteam obţine un răspuns. 

— Magicianul a spus că ţi-ai abandonat postul. 
Ce-a vrut să zică? 

Carter s-a încruntat. 

— Când s-a întâmplat asta? 

I-am povestit ce se întâmplase după ce Bast îl 
aruncase prin portal. 

Bast stivuia cutiile goale de Friskies. Nu prea 
avea chef să răspundă. 

— Când am fost întemniţată, a spus în cele din 
urmă, n-am fost singură. Am fost închisă împreună 
cu o... creatură a haosului. 

— ŞI asta-i rău? am întrebat. 

Judecând după expresia lui Bast, răspunsul era 
afirmativ. 

— Magicienii fac asta adesea — închid un zeu 
împreună cu un monstru, ca să n-avem timp pentru 
a încerca să evadăm din închisoare. M-am luptat 
mii de ani cu monstrul acela. Când părinţii tăi m- 
au eliberat... 

— Monstrul a scăpat? 

Bast a ezitat mai mult decât mi-aş fi dorit. 

— Nu. Duşmanul meu n-avea cum să scape. 

A tras aer adânc în piept. 

— Prin ultimul ei act de magie, mama voastră a 
sigilat portalul. Inamicul era încă înăuntru. La asta 
s-a referit magicianul. Din punctul lui de vedere, 
„slujba“ mea era să mă lupt cu monstrul acela 
pentru totdeauna. 

Părea să spună adevărul, de parcă ar fi 
împărtăşit o amintire dureroasă, dar asta nu explica 
de ce magicianul spusese: „Ne-a pus pe toți în 
pericol“. Îmi făceam curaj să o întreb despre ce 
monstru era vorba, când Bast s-a ridicat. 

— Mă duc să arunc o privire, a spus brusc. 
Revin. 

Am ascultat sunetul paşilor ei în timp ce cobora. 

— Ascunde ceva, a zis Carter. 

— Ţi-ai dat seama singur? l-am întrebat. 

Şi-a întors privirea şi imediat mi-a părut rău. 

— Îmi cer scuze, i-am spus. Doar că... vreau să 
ştiu ce ne facem? 

— O să-l salvăm pe tata. Ce altceva? 

A luat bagheta şi a început să se joace cu ea. 

— Crezi c-a vrut cu adevărat... s-o aducă pe 
mama înapoi? 

Aş fi vrut să spun că da. Mai mult decât orice, 
aş fi vrut să cred că era posibil. Dar m-am trezit 
clătinând din cap. Ceva nu era în regulă. 

— Iskandar mi-a spus ceva despre mama, am 
zis. Ea era ghicitoare. Putea prevedea viitorul. A 
spus că l-a făcut să se răzgândească cu privire la 
nişte idei mai vechi. 

Era prima ocazie în care puteam să-i vorbesc lui 
Carter despre discuţia cu bătrânul magician, aşa că 
i-am povestit cu lux de amănunte. 

Carter s-a încruntat. 

— Crezi că are de-a face cu motivul pentru care 
a murit mama — ceva ce-a văzut în viitor? 

— Nu ştiu. 

Am încercat să-mi amintesc ce se întâmplase 
când aveam şase ani, dar memoria mea era 

frustrant de neclară. 

— Când ne-au dus în Anglia pentru ultima dată, 
ea şi cu tata păreau grăbiţi — de parcă urmau să 
facă ceva foarte important? 

— Categoric. 

— Crezi că eliberarea lui Bast a fost foarte 
importantă? Adică — o iubesc, desigur, dar a fost 
atât de importantă încât să merite să mori pentru 
asta? 

Carter a ezitat. 

— Probabil că nu. 

— EFi bine, aici e aici. Cred că tata şi mama 
urmăreau ceva mai important, ceva ce n-au apucat 
să ducă la bun sfârşit. Poate că asta căuta tata la 
British Museum — să ducă la bun sfârşit acel ceva, 
indiferent ce era. „Voi face ca totul să fie bine.“ Și 
toată povestea asta cu familia noastră veche de un 
milion de ani care se trage din faraoni care 
găzduiau zei — de ce nu ne-a spus-o nimeni? De ce 
nu ne-a spus-o tata? 

Carter nu mi-a răspuns decât după foarte mult 
timp. 

— Poate că tata ne proteja. Casa Vieţii n-are 
încredere în familia noastră, mai ales după ce-au 
făcut tata şi mama. Amos a spus c-am fost crescuţi 
separat dintr-un motiv, ca să nu ne declanşăm 
reciproc magia. 

— Groaznic motiv ca să ne despartă, am 
murmurat. 

Carter mi-a aruncat o privire ciudată şi am 
realizat că lucrurile pe care le spusesem puteau fi 
interpretate ca un compliment. 

— Tot ce vreau să spun e c-ar fi trebuit să fie 
sinceri, m-am grăbit să adaug. Nu că aş fi vrut să 
petrec şi mai mult timp cu frate-meu cel enervant, 
desigur. 

A dat din cap serios. 

— Desigur. 

Stăteam şi ascultam zumzetul magic al 
obeliscului. Am încercat să-mi amintesc ultima 

dată când Carter şi cu mine stătuserăm pur şi 
simplu împreună la poveşti. 

— Ăăă... Prietenul tău... 

M-am bătut cu degetul în tâmplă. 

— Prietenul tău e de vreun folos? 

— Nu prea, a recunoscut. Al tău? 

Am clătinat din cap. 

— Carter, ţi-e frică? 

— Puțin. 

A scăpat bagheta pe covor. 

— Puțin mai mult. 

M-am uitat la cartea albastră pe care o furasem 
— pagini pline de secrete minunate pe care nu le 
puteam citi. 

— Şi dacă nu reuşim? 

— Nu ştiu, a spus. Cartea despre stăpânirea 
elementului brânză ne-ar fi fost mai utilă. 

— Sau cea despre invocarea vulpilor zburătoare. 

— Te rog, fără vulpi zburătoare. 

Am zâmbit obosiţi şi asta ne-a făcut să ne 
simțim bine. Dar nu schimba cu nimic situația. 
Aveam încă mari probleme şi niciun plan clar. 

— Ce-ar fi să te culci? a sugerat. Ai folosit 
foarte multă energie azi. Stau eu de pază până la 
venirea lui Bast. 

Părea chiar îngrijorat pentru mine. Ce drăguţ! 

Nu voiam să dorm. Nu voiam să pierd nimic. 
Dar mi-am dat seama că pleoapele îmi erau 
incredibil de grele. 

— În regulă, atunci, am spus. Somn uşor. 

M-am întins să dorm, dar sufletul meu — ba-ul 
meu — avea alte planuri. 

20. O vizitez pe zeiţa cea înstelată 


SADIE 


Nu mi-am dat seama ce experienţă tulburătoare 
va fi. Carter îmi povestise că ba-ul îi părăsise 
trupul în timpul somnului, dar era cu totul altceva 
ca asta să mi se întâmple mie. Era mult mai rău 
decât în viziunea pe care-o avusesem în Sala 
Epocilor. 

M-am trezit că pluteam ca un spirit înaripat 
strălucitor. Iar dedesubt era trupul meu cufundat în 
somn. Numai când povestesc despre asta şi mă 
apucă durerea de cap. 

Primul gând care mi-a trecut prin cap când am 
privit în jos spre silueta mea adormită a fost: 
„Doamne, arăt groaznic“. E destul de rău când mă 
privesc în oglindă sau când văd fotografu cu mine 
pe paginile de internet ale prietenilor mei. Dar să 
mă privesc eu pe mine însămi era pur şi simplu 
aiurea. Aveam părul încâlcit, pijamalele din pânză 
nu erau cele mai măgulitoare, iar coşul de pe 
bărbie era enorm. 

Al doilea gând după ce mi-am examinat ciudata 
siluetă sclipitoare a ba-ului a fost: „Nu se 
potriveşte deloc“. Nu-mi păsa dacă eram invizibilă 
pentru ochiu muritorilor sau nu. După experienţa 
nefericită ca erete, pur şi simplu refuzam să mă 
prezint ca un ou strălucitor cu cap de Sadie. O fi 
fost în regulă pentru Carter, dar eu am nişte 
standarde. 

Simţeam cum mă trag curenţii din Duat, cum 
încearcă să-mi tragă ba-ul acolo unde merg 
sufletele când au viziuni, dar nu eram pregătită. M- 
am concentrat din greu şi m-am gândit la 

înfăţişarea mea normală (bine, fie, poate că m-am 
gândit cum aş vrea, de fapt, să arăt, puţin mai bine 
decât înfăţişarea mea normală). Şi voilà, ba-ul meu 
a luat o înfăţişare omenească, tot transparentă şi 
strălucitoare, e drept, dar mai aproape de o 
fantomă adevărată. 

„Ei bine, cel puţin pe-asta am rezolvat-o“, m-am 
gândit. Şi m-am lăsat purtată de curenţi. Totul s-a 
întunecat. 

La început, nu eram nicăieri — nimic altceva 
decât un gol întunecos. Apoi, un tânăr a ieşit din 
umbră. 

— Ne întâlnim din nou, a spus. 

M-am bâlbâit. 

— Ăăă,.. 

Acum, sincer, mă cunoaşteţi deja destul de bine. 
Nu aşa mă comport de obicei. Dar era băiatul pe 
care-l întâlnisem în viziunea din Sala Epocilor — 
chiar băiatul acela frumos cu veşminte negre şi 
părul ciufulit. Ochii lui căprui aveau asupra mea 
un efect liniştitor, şi eram extrem de bucuroasă că 
nu mai arătam ca un pui strălucitor. 

Am încercat din nou şi am reuşit să rostesc trei 
cuvinte întregi. 

— Ce faci tu... 

— Aici? a spus, completându-mi cu eleganţă 
propoziţia. Călătoria spiritelor şi moartea sunt 
foarte asemănătoare. 

— Nu sunt sigură ce înseamnă asta, am spus. Ar 
trebui să fiu îngrijorată? 

Și-a înclinat capul de parcă s-ar fi gândit la 
întrebare. 

— Nu în această călătorie. Ea vrea doar să 
vorbească cu tine. Du-te mai departe. 

A făcut un gest şi o uşă s-a deschis în întuneric. 
Am fost atrasă spre ea. 

— Ne mai vedem? am întrebat. 

Dar băiatul se evaporase. 

M-am trezit într-un apartament de lux aflat în 
cer. N-avea nici pereţi, nici tavan, dar avea o podea 

transparentă prin care se vedeau luminile oraşului, 
de la înălțimea unui avion în zbor. Norii îmi 
alunecau pe sub picioare. Aerul trebuie să fi fost 
îngheţat şi prea rarefiat pentru a putea respira, dar 
era cald şi bine. 

Canapele din piele neagră formau un U în jurul 
unei măsuţe din sticlă aşezate pe un covor de un 
roşu aprins. Focul ardea într-un şemineu placat cu 
ardezie. În aer, acolo unde ar fi trebuit să fie 
pereţii, pluteau rafturi şi tablouri. În colţ se afla un 
bar de granit negru, şi în umbra din spatele lui o 
femeie pregătea un ceai. 

— Bună, copilă, a rostit ea. 

A păşit în lumină şi am ţipat. De la talie în jos, 
purta o fustă egipteană. Deasupra, purta doar un 
sutien, iar pielea ei... pielea ei era de un albastru- 
închis, fiind acoperită de stele. Nu stele pictate. 
Întregul cosmos se afla pe pielea ei: constelații 
strălucitoare, galaxii prea luminoase pentru a putea 
fi privite, nebuloase incandescente de praf roz şi 
albastru. Trăsăturile ei păreau să se contopească cu 
stelele care-i traversau chipul. Avea părul lung şi 
negru ca noaptea. 

— Tu eşti Nut, am spus. 

Apoi mi-am dat seama că poate nu sunase prea 
bine. 

— Vreau să spun... zeiţa cerului. 

Zeița a zâmbit. Dinţi ei albi şi luminoşi 
semănau cu o nouă galaxie pe cale să se nască. 

— E în regulă. Şi, crede-mă, am auzit toate 
glumele posibile legate de numele meu. 

Şi-a mai turnat o ceaşcă din ceainic. 

— Să stăm de vorbă. Vrei nişte sahlab? 

— Ăăă... nu-i ceai? 

— Nu, e o băutură egipteană. Ai auzit de 
ciocolata caldă? Asta seamănă mai degrabă cu 
vanilia caldă. 

Aş fi preferat ceaiul, căci nu mai băusem o 
ceaşcă de secole. Dar bănuiesc că nu poţi refuza o 
zeiță. 

— Ăăă... da. Mulţumesc. 

Ne-am aşezat una lângă alta pe canapea. Spre 
surprinderea mea, mâinile mele strălucitoare de 
fantomă ţineau fără probleme ceaşca şi nu mi-a 
fost deloc greu să beau. Sahlab-ul era dulce şi 
gustos, cu puţină scorţişoară şi nucă de cocos. M-a 
încălzit bine şi a parfumat aerul cu miros de 
vanilie. Era pentru prima oară în ultimele zile când 
mă simţeam în siguranţă. Apoi mi-am amintit că 
eram doar o fantomă. 

Nut a pus ceaşca pe masă. 

— Cred că te întrebi de ce te-am adus aici. 

— Unde anume suntem aici? Şi ăăă... cine e 
portarul tău? 

Speram că-i vor scăpa nişte informaţii despre 
băiatul în negru, dar s-a mulţumit să zâmbească. 

— Trebuie să-mi păstrez secretele, draga mea. 
Nu pot risca să fiu găsită de Casa Vieţii. Hai să 
zicem doar că eu am construit această casă cu o 
minunată vedere spre oraş. 

— Asta €..., am făcut un semn spre pielea ei 
albastră înstelată. Ăăă... eşti într-o gazdă umană? 

— Nu, draga mea. Cerul însuşi e trupul meu. 
Asta e doar o manifestare a lui. 

— Dar credeam că... 

— Că în afara Duatului zeii au nevoie de o 
gazdă fizică? Pentru mine, ca spirit de aer, e mai 
uşor. Am fost unul dintre puţinii zei care n-au fost 
închişi, căci Casa Vieţii nu m-a putut prinde. Sunt 
obişnuită să fiu... fără formă. 

Dintr-odată, Nut şi întregul apartament au 
pâlpâit. M-am simțit de parcă urma să trec prin 
podea. Apoi, canapeaua a redevenit stabilă. 

— Te rog, nu mai face asta, am rugat-o. 

— Îmi cer scuze, a spus Nut. Ideea este că 
fiecare zeu e diferit. Dar toți fraţii mei sunt liberi 
acum, şi îşi găsesc un loc în lumea voastră 
modernă. Nu vor mai fi niciodată întemnițați. 

— Magicienilor n-o să le convină asta. 

— Nu, a încuviințat Nut. Asta-i primul motiv 
pentru care sunt aici. O luptă între zei şi Casa 
Vieţii ar sluji doar haosului. Trebuie să-i faci pe 
magicieni să priceapă asta. 

— Nu vor să mă asculte. Ei cred că sunt 
semizeu. 

— Chiar eşti semizeu, draga mea. 

Mi-a atins uşor părul şi am simţit că Isis se agită 
în mine, străduindu-se să vorbească cu vocea mea. 

— Sunt Sadie Kane, am spus. Nu eu am ales să- 
1 fiu gazdă lui Isis. 

— Zeii ştiu de familia ta de generaţii, Sadie. În 
vremurile de demult, am lucrat împreună pentru 
binele Egiptului. 

— Magicienii spun că zeii au provocat căderea 
imperiului. 

— E o dezbatere lungă şi fără sens, a spus Nut, 
şi am simţit în glas o notă de furie. Toate imperiile 
cad. Dar ideea de Egipt e eternă — triumful 
civilizației, forţele Ma'atului învingând forțele 
haosului. Lupta e dusă generație după generaţie. 
Acum e rândul tău. 

— Ştiu, ştiu, am spus. Trebuie să-l învingem pe 
Set. 

— Dar crezi că-i aşa de simplu, Sadie? Şi Set e 
fiul meu. Pe vremuri, a fost cel mai puternic 
locotenent al lui Ra. El proteja barca zeului 
soarelui de şarpele Apophis. Acela era răul cu 
adevărat. Apophis era întruchiparea haosului. A 
urât Creaţia din momentul în care primul munte s- 
a ivit din mare. Ura zeii, muritorii şi tot ce au 
construit aceştia. Și totuşi, Set a luptat împotriva 
lui. Set a fost unul de-al nostru. 

— Apoi a trecut de partea răului? 

Nut a ridicat din umeri. 

— Set e aşa cum e, mai bun sau mai rău. Dar 
face parte totuşi din familia noastră. E dificil să 
pierzi un membru al familiei... nu-i aşa? 

Mi s-a pus un nod în gât. 

— Nu-i corect. 

— Nu-mi vorbi mie de corectitudine, a spus 
Nut. Timp de cinci mii ani am fost despărțită de 
soţul meu, Geb‘. 

Mi-am amintit vag că pomenise Carter ceva 
despre asta, dar era altceva s-o ascult acum, să-i 
aud durerea din voce. 

— Ce s-a întâmplat? am întrebat. 

— A fost pedeapsa pentru că mi-am născut 
copiii, a spus cu amărăciune. Am nesocotit 
dorinţele lui Ra, şi atunci el i-a poruncit propriului 
meu tată, Shu... 

— Stai puţin. Cum ai spus, Shoe“? 

— S-h-u, a zis. Zeul vântului. 

— Ah! Mi-ar fi plăcut ca zeii ăştia să nu poarte 
numele unor obiecte de uz casnic. Continuă, te 
rog. 

— Ra i-a poruncit tatei, adică lui Shu, să ne 
despartă pentru veşnicie. Eu am fost exilată în cer, 
în timp ce iubitul meu Geb nu poate părăsi 
pământul. 

— Ce se întâmplă dacă încerci? 

Nut a închis ochii şi şi-a desfăcut mâinile. În 
locul în care stătea a apărut o gaură şi ea a căzut în 
gol. Instantaneu, norii de sub noi au fost luminați 
de fulgere. Palele de vânt au răvăşit încăperea, 
aruncând cărți de pe rafturi, smulgând tablouri şi 
azvârlindu-le în gol. Ceaşca mi-a sărit din mână. 
M-am prins de canapea ca să nu fiu luată şi eu pe 
sus. 

Sub mine, fulgerul a lovit silueta lui Nut. Vântul 
a împins-o în sus violent şi a trecut pe lângă mine. 
Apoi, vânturile au încetat. Nut a revenit pe 
canapea. A făcut un gest şi încăperea s-a aranjat de 
la sine. Totul a revenit la normal. 

— Asta se întâmplă, mi-a spus, cu tristeţe. 

— Ah! 

A privit în jos spre luminile oraşului din 
depărtare. 

— Asta m-a făcut să-mi apreciez copiii, chiar şi 
pe Set. A făcut lucruri oribile, ştiu. Asta-i firea lui. 

Dar e totuşi fiul meu şi e unul dintre zei. A făcut ce 
trebuia să facă. Poate că metoda prin care poate fi 
învins e alta decât crezi. 

— Sugestii, te rog? 

— Caută-l pe Thoth. Şi-a găsit o nouă casă în 
Memphis. 

— Memphis... din Egipt? 

Nut a zâmbit. 

— Memphis din statul Tennessee. Deşi bătrânul 
păsăroi se crede probabil în Egipt. Îşi scoate ciocul 
din cărțile lui atât de rar, că mă îndoiesc c-ar vedea 
diferenţa. Acolo îl veți găsi. El vă poate sfătui. Fiţi 
prudenti, totuşi: de multe ori, Thoth cere favoruri. 
Uneori e greu de ghicit. 

— Am început să mă obişnuiesc, am spus. Cum 
ajungem acolo? 

— Sunt zeiţa cerului. Vă pot garanta o călătorie 
în siguranţă până la Memphis. 

A făcut un semn şi în poală mi-a apărut un plic. 
Înăuntru erau trei bilete de avion — de la 
Washington la Memphis, clasa întâi. Am ridicat 
mirată din sprâncene. 

— Să-nţeleg că obţii o mulțime de puncte în 
calitate de client fidel? 

— Ceva de genul ăsta, a încuviinţat Nut. Dar pe 
măsură ce vă apropiaţi de Set, n-o să vă mai pot 
ajuta. Şi nu vă pot proteja la sol. Să nu uit: trebuie 
să vă treziţi curând. Creatura lui Set se apropie de 
ascunzătoarea voastră. 

M-am ridicat imediat. 

— Cât de curând? 

— În câteva minute. 

— Trimite-mi spiritul înapoi, atunci! 

M-am ciupit de braţul de fantomă şi m-a durut 
la fel cum m-ar fi durut braţul meu normal, dar nu 
s-a întâmplat nimic. 

— Curând, Sadie, m-a asigurat Nut. Dar trebuie 
să mai ştii două lucruri. Am dat naştere la cinci 
copii în Zilelor Demonilor. Dacă tatăl tău i-a 

eliberat pe toţi, ar trebui să te gândeşti: unde-i al 
cincilea? 

Mi-am stors creierii încercând să-mi amintesc 
numele tuturor celor cinci copii ai lui Nut. Era cam 
greu fără frate-meu, Domnul Wikipedia, care să 
mă ajute cu toate amănuntele astea. Era Osiris, 
regele, şi Isis, regina sa; Set, zeul cel rău, şi Horus, 
răzbunătorul. Dar al cincilea copil al lui Nut, pe 
care Carter spusese că nu şi-l aminteşte... Apoi m- 
am gândit la viziunea din Sala Epocilor — ziua de 
naştere a lui Osiris şi femeia în albastru care a 
ajutat-o pe Isis să scape de Set. 

— Te referi la Nephthys, soţia lui Set? 

— Gândeşte-te la asta, a repetat Nut. Şi, în 
fine... o favoare. A deschis mâna în care avea un 
plic sigilat cu ceară roşie. Dacă-l întâlneşti pe 
Geb... îi dai asta? 

Mai fusesem rugată să dau mai departe bileţele, 
dar niciodată între zei. Sincer, expresia chinuită a 
lui Nut nu se deosebea cu nimic de cea a 
prietenelor mele de la şcoală, chinuite de iubire. 
M-am întrebat dacă scrisese vreodată în caiet GEB 
+ NUT = IUBIRE ADEVĂRATĂ sau DOAMNA 
GEB. 

— Măcar atât să fac şi eu, i-am promis. Acum, 
în ce priveşte revenirea mea... 

— Călătorie plăcută, Sadie, a spus zeiţa. Şi, Isis, 
potoleşte-te. 

Spiritul lui Isis a mormăit în mine, de parcă aş fi 
mâncat curry”! stricat. 

— Stai puţin, am spus, cum adică să se 
potolească... 

Înainte de a apuca să termin, am văzut negru în 
fata ochilor. 


M-am trezit brusc în corpul meu, la 
Monumentul Washington. 

— Trebuie să plecăm acum! 

Carter şi Bast au tresărit surprinşi. Erau deja 
treji şi-şi făceau bagajele. 

— Ce s-a întâmplat? a întrebat Carter. 

Le-am povestit despre viziunea mea în timp ce- 
mi scormoneam cu frenezie buzunarele. Nimic. 
Am căutat în geanta de magician. Înăuntru, lângă 
baghetă şi vergea, trei bilete de avion şi un plic 
sigilat. Bast a examinat biletele. 

— Excelent! La clasa întâi se serveşte somon. 

— Dar creatura lui Set? am întrebat. 

Carter a aruncat o privire pe fereastră. A făcut 
ochii mari. 

— Păi, ăăă... e aici. 

21. Mătuşa Kitty ne sare în ajutor 


CARTER 


Mai văzusem imagini cu creatura, dar acestea nu 
surprindeau nici pe departe cât de oribilă era ea în 
realitate. 

— Animalul lui Set, a spus Bast, confirmându- 
mi temerea. 

Jos, la mare distanţă, creatura dădea târcoale 
monumentului, lăsând urme în zăpada proaspăt 
căzută. Era greu să-mi dau seama cât era de mare, 
dar trebuie să fi fost cel puţin cât un cal, cu 
picioare la fel de lungi. Avea un corp nefiresc de 
suplu, musculos, cu o blană lucioasă gri, cu nuanţe 
roşiatice. Mai că-l puteai confunda cu un ogar 
imens, cu excepţia cozii şi a capului. Coada era 
reptiliană, bifurcată la capăt şi cu vârfuri 
triunghiulare, ca tentaculele de calmar. Coada 
lovea în toate direcțiile, parcă fără noimă. 

Capul creaturii era cel mai neobişnuit. Urechile 
supradimensionate se ridicau ca nişte urechi de 
iepure, dar aveau mai degrabă forma unor cornete 
de îngheţată, îndreptate spre interior şi mai mari la 
vârf decât la bază. Se puteau roti la aproape trei 
sute şaizeci de grade, astfel încât auzeau tot. Botul 
creaturii era lung şi curbat ca al unui furnicar — 
doar că furnicarii n-au dinţii ascuţiţi. 

— Are ochiu incandescenţi, am spus. Asta nu 
poate fi bine. 

— Cum poți să vezi până acolo? a întrebat 
Sadie. 

Stătea lângă mine, privind încordată spre silueta 
minusculă din zăpadă, şi mi-am dat seama că are 
dreptate. Animalul se afla la cel puţin o sută 

cincizeci de metri sub noi. Cum puteam să-i văd 
ochii? 

— Ai încă vederea de şoim, a intuit Bast. ŞI ai 
dreptate, Carter. Ochii incandescenţi înseamnă că 
deja creatura ne-a luat urma. 

M-am uitat la ea şi m-am speriat. Părul de pe 
cap 1 se ridicase de parcă şi-ar fi băgat degetele în 
priză. 

— Ăăă... Bast? am întrebat-o. 

— Da? 

Am schimbat priviri cu Sadie, care a şoptit 
cuvântul „speriată“. Apoi mi-am amintit cum 
coada lui Brioşă se înfoia mereu atunci când o 
speria ceva. 

— Nimic, i-am spus, deşi nu era de bine dacă 
animalul lui Set era atât de periculos, că-i făcea 
zeiţei noastre părul măciucă. 

— Cum plecăm de aici? 

— Nu înţelegi, a spus Bast. Animalul lui Set e 
vânătorul perfect. Dacă ne-a luat urma, nimic nu-l 
mai poate opri. 

— De ce se numeşte animalul lui Set? a întrebat 
Sadie neliniştită. N-are şi el un nume? 

— Dacă are, i-a răspuns Bast, nu cred c-ai vrea 
să-l rosteşti. Este cunoscut pur şi simplu sub 
numele de animalul lui Set — creatura simbolică a 
Stăpânului Roşu. A luat de la acesta puterea, 
viclenia... şi ticăloşia. 

— Splendid, a spus Sadie. 

Animalul adulmeca monumentul şi se retrăgea, 
mârâind. 

— Nu-l prea place obeliscul, am observat. 

Nu, a spus Bast. E prea multă energie a 
Ma'atului. Dar asta nu-l va ţine la distanţă mult 
timp. 

Ca la un semn, animalul lui Set a sărit pe 
monument. A început să se caţere ca un leu care 
urcă într-un copac, prinzându-se cu ghearele de 
piatră. 


246 


— Asta-i cam aiurea, am spus. Cu liftul sau pe 
scări? 

— Amândouă sunt prea lente, a zis Bast. 
Îndepărtați-vă de fereastră. 

Şi-a scos cuțitele şi a tăiat geamul. Apoi a lovit 
fereastra, declanşând alarma. În camera de 
observație a intrat un aer înghețat. 

— Va trebui să zburați, a strigat Bast pentru a 
acoperi vântul. E singura opțiune. 

— Nu! 

Sadie s-a albit la față. 

— Nu vreau să mai fiu erete. 

— Sadie, e în regulă, am spus. 

A clătinat din cap, îngrozită. Am apucat-o de 
mână. 

— O să stau cu tine. O să mă asigur că te 
transformi la loc. 

— Animalul lui Set a urcat până la jumătate, a 
avertizat Bast. Nu mai avem timp. 

Sadie s-a uitat la Bast. 

— Dar tu? Tu nu poţi zbura. 

— O să sar, a venit răspunsul. Pisicile cad 
întotdeauna în picioare. 

— Sunt peste o sută de metri! a strigat Sadie. 

— O sută şaptezeci, a zis Bast. O să distrag 
atenția animalului lui Set şi o să mai trag un pic de 
timp. 

— O să fii ucisă. 

Vocea lui Sadie suna aproape disperată. „Ie rog, 
nu te pot pierde şi pe tine.“ 

Bast a părut puţin surprinsă. Apoi a zâmbit şi şi- 
a pus mâna pe umărul lui Sadie. 

— N-o să păţesc nimic, draga mea. Ne vedem la 
aeroportul Reagan National, la terminalul A. Fiţi 
gata de zbor. 

Înainte de a apuca să zic ceva, Bast a sărit pe 
fereastră. Mi-a stat inima în loc. Se îndrepta direct 
spre pavaj. Eram sigur că va muri, dar în timp ce 
cădea şi-a desfăcut mâinile şi picioarele şi a părut 
să se relaxeze. 

A trecut chiar pe lângă animalul lui Set, care a 
scos un țipăt îngrozitor, ca de om rănit pe câmpul 
de luptă, apoi s-a întors şi a sărit după ea. 

Bast a atins pământul cu ambele picioare şi a 
început să fugă. Cred c-avea o sută de kilometri la 
oră, cel puţin. Animalul lui Set n-a fost la fel de 
agil. S-a prăbuşit cu atâta violenţă, de-a crăpat 
pavajul. S-a poticnit câțiva paşi, dar nu părea rănit. 
Apoi a luat-o la fugă după Bast şi în scurt timp s-a 
apropiat de ea. 

— N-are nicio şansă, s-a agitat Sadie. 

— Nu paria niciodată împotriva unei pisici, am 
spus. Acum e rândul nostru. Gata? 

A inspirat adânc. 

— În regulă. Până nu mă răzgândesc. 

În acel moment, un erete cu aripi negre a apărut 
în faţa mea, dând din aripi pentru a-şi menţine 
echilibrul în vântul puternic. Mi-am ordonat să 
devin şoim. A fost chiar mai uşor decât înainte. 

Într-o secundă, ne avântam în aerul rece al 
dimineţii deasupra oraşului Washington, D.C. 


A fost uşor să găsim aeroportul. Reagan 
National era atât de aproape, că puteam vedea cum 
aterizează avioanele peste râul Potomac. 

Partea cea mai grea a fost să-mi amintesc ce am 
de făcut. De fiecare dată când vedeam un şoarece 
sau o veveriță, mă îndreptam spre ele instinctiv. De 
câteva ori era să mă reped şi a trebuit să mă 
împotrivesc impulsului. La un moment dat am 
căutat-o din priviri pe Sadie şi am văzut că-i la un 
kilometru şi jumătate, vânând la rândul ei. A 
trebuit să mă forțez să zbor alături de ca şi să-i 
atrag, atenţia. 

„E nevoie de voinţă pentru a rămâne om“, a 
avertizat vocea lui Horus. „Cu cât petreci mai mult 
timp ca pasăre de pradă, cu atât mai mult ajungi să 
gândeşti ca ea.“ 

„Şi-acum îmi spui?“ m-am gândit. 

„Ie-aş putea ajuta“, a insistat el. „Cedează-mi 
controlul.“ 

„Nu astăzi, cap-de-pasăre.“ 

În cele din urmă, am îndrumat-o pe Sadie spre 
aeroport şi am început să căutăm un loc pentru a 
deveni din nou oameni. Am aterizat pe acoperişul 
unui garaj. 

Mi-am ordonat să mă transform în om. Nu s-a 
întâmplat nimic. 

Panica mi-a tăiat respiraţia. Am închis ochii şi 
mi-am imaginat faţa tatălui meu. M-am gândit cât 
de mult îmi lipseşte, câtă nevoie am să-l găsesc. 

Când am deschis ochii, revenisem la normal. 
Din păcate, Sadie era tot erete. Bătea din aripi şi 
croncănea disperată. 

— Hi-hi-hil 

Avea o privire înnebunită şi de dată asta am 
înțeles cât de speriată era. Fusese foarte greu să 
renunțe la forma de pasăre prima dată. Dacă a 
doua oară avea nevoie de şi mai multă energie, 
putea avea probleme serioase. 

— E-n regulă. 

M-am ghemuit, mişcându-mă încet. Sadie, nu te 
forța. Trebuie să te relaxezi. 

— Hi! 

Şi-a strâns aripile. Gâfâia. 

— Ascultă, pe mine m-a ajutat să mă concentrez 
asupra lui tata. Aminteşte-ți ce-i mai important 
pentru tine. Închide ochii şi să gândeşte-te la viaţa 
ta de om. 

A închis ochii, dar aproape imediat a țipat 
neliniştită şi şi-a desfăcut aripile. 

— Nu, am spus. Nu zbura! 

Şi-a înclinat capul şi a scos un gângurit de parcă 
m-ar fi rugat ceva. Am început să-i vorbesc ca unui 
animal speriat. Nici nu băgăm de seamă ce 
spuneam. Doar încercam să-mi păstrez un ton 
calm. Dar după un minut mi-am dat seama că-i 
povestesc despre călătoriile mele cu tata şi despre 
amintirile care mă ajutaseră să scap de forma de 

pasăre. l-am povestit cum tata şi cu mine am rămas 
blocaţi în aeroportul din Veneţia şi am mâncat 
atâta cannoli, că mi s-a făcut rău. I-am povestit 
cum în Egipt am găsit un scorpion în ciorap şi tata 
a reuşit să-l omoare cu o telecomandă de televizor. 
I-am povestit cum mă pierdusem o dată în metrou 
şi cât de speriat am fost până când tata m-a găsit în 
cele din urmă. l-am spus nişte poveşti destul de 
jenante pe care nu le mai spusesem nimănui, 
pentru n-avusesem cui să le spun. Şi mi s-a părut 
că Sadie m-a ascultat. Cel puţin, nu mai dădea din 
aripi. Respirația i s-a potolit. A rămas nemişcată şi 
ochii ei nu mai păreau atât de speriați. 

— În regulă, Sadie, i-am spus în cele din urmă. 
Am o idee. Uite cum facem. 

Am luat cutia magică a tatei din geanta de piele. 
Mi-am înfăşurat geanta în jurul braţului şi am 
legat-o cât am putut mai bine. 

— Hai sus! 

Sadie s-a ridicat şi s-a cocoţat pe încheietura 
mea. Chiar şi cu apărătoarea improvizată, ghearele 
ei ascuţite îmi intrau în piele. 

— Trecem noi şi peste asta, am spus. Mai 
încearcă. Relaxează-te şi concentrează-te pe viaţa 
de om. Vei reuşi, Sadie. Ştiu că vei reuşi. Până 
atunci, te duc eu. 

— Hi! 

— Hai, i-am spus. Hai s-o găsim pe Bast. 

Cu soră-mea cocoţată pe braţ, m-am îndreptat 
spre lift. Un bărbat cu o geantă pe rotile aştepta la 
uşă. A făcut ochii mari când m-a văzut. Probabil că 
arătam destul de bizar, un băiat negru, înalt, 
purtând haine egiptene murdare, zdrenţuite, cu o 
cutie ciudată sub un braţ şi o pasăre de pradă 
cocoţată pe celălalt. 

— Cum merge? l-am întrebat. 

— Cred c-o să folosesc scările. 

A luat-o la goană. 

Liftul m-a dus la parter. Sadie şi cu mine ne-am 
îndreptat spre zona de plecări. Am privit în jur 

disperat, sperând s-o zăresc pe Bast, dar în schimb 
am atras atenția unui polițist. Tipul s-a încruntat şi 
a pornit greoi în direcția mea. 

— Stai calmă, i-am spus lui Sadie. 

Împotrivindu-mă impulsului de-a fugi, m-am 
întors şi am intrat pe uşile rotative. 

Să vă explic — întotdeauna devin neliniștit în 
preajma poliţiştilor. Îmi amintesc că pe când 
aveam şapte sau opt ani şi eram încă un băieţel 
simpatic, n-aveam nicio problemă; dar de îndată ce 
am împlinit unsprezece ani, am început să atrag 
atenţia, ceva de genul „Ce caută copilul ăsta aici? 
Vrea să fure cumva?“ Ştiu că-i ridicol, dar e 
adevărat. Nu spun că asta mi se întâmplă cu toți 
ofițerii de poliție, dar atunci când nu se întâmplă — 
să zicem doar că-i o surpriză plăcută. 

Asta nu era una dintre ocaziile plăcute. Ştiam că 
polițistul mă va urmări şi ştiam că trebuie să 
acţionez calm şi să merg de parcă aş avea o țintă 
precisă... ceea ce nu-i uşor când ai un erete pe 
braţ. 

Era vacanţa de Crăciun, aşa că aeroportul era 
destul de aglomerat — în general, familii care 
aşteptau la cozile de la casele de bilete, copiii care 
se certau şi părinţii care etichetau bagajele. M-am 
întrebat cum ar fi o excursie cu o familie normală, 
fără probleme de magie sau monştri care să te 
urmărească. 

„Termină“, mi-am zis. „Ai o misiune de 
îndeplinit.“ 

Dar nu ştiam unde să merg. Să fi ajuns Bast în 
zona securizată? Era în afara ei? Mulţimile se 
dădeau la o parte în timp ce înaintam prin terminal. 
Oamenii se uitau la Sadie. Ştiam că nu pot să tot 
rătăcesc aşa de parcă m-aş fi pierdut. Era doar o 
chestiune de timp înainte ca poliţiştii... 

— Tinere! 

M-am întors. Era polițistul de afară. Sadie a 
tipat, iar polițistul s-a dat înapoi, punându-și mâna 
pe baston. 


251 


— Nu e permis accesul cu animale, mi-a spus. 

— Am bilete... 

Am încercat să bag mâna în buzunar. Apoi mi- 
am amintit că biletele noastre erau la Bast. 
Polițistul s-a încruntat. 

— Va trebui să vii cu mine. 

Deodată s-a auzit o voce de femeie: 

— Aici erai, Carter! 

Bast se apropia în viteză, făcându-şi loc prin 
mulțime. În viața mea n-am fost mai fericit să văd 
un zeu egiptean. 

Nu ştiu cum, dar reuşise să se schimbe. Purta 
nişte pantaloni roz, o mulțime de bijuterii de aur şi 
o haină de caşmir, aşa că arăta ca o femeie de 
afaceri bogată. Ignorându-l pe polițist, m-a privit şi 
a strâmbat din nas. 

— Carter, fi-am spus să nu mai porți hainele 
astea oribile de şoimar. Serios, arăţi de parc-ai fi 
dormit în pădure! 

A scos o batistă şi a făcut un adevărat spectacol 
din a-mi şterge faţa, în timp ce polițistul se holba 
la noi. 

— Ăăă... doamnă, a reuşit el să spună în cele 
din urmă. El este... 

— Nepotul meu, a minţit Bast. Îmi pare rău, 
domnule ofiţer. Suntem în drum spre Memphis 
pentru un concurs de vânătoare cu şoimi. Sper că 
nu v-a făcut probleme. O să pierdem avionul! 

— Ăăă... şoimul nu poate zbura... 

Bast a chicotit. 

— Bine-nţeles că poate, domnule ofiţer. E o 
pasăre! 

Acesta s-a înroşit. 

— Cu avionul, vreau să spun. 

— O! Avem toate actele. 

Spre uimirea mea, a scos un plic şi i l-a dat 
polițistului împreună cu biletele noastre. 

— Înţeleg, a spus polițistul. S-a uitat peste 
bilete. 

— Aţi cumpărat... un bilet la clasa întâi pentru 
şoimul dumneavoastră. 

— De fapt, e un erete negru, a spus Bast. Dare 
o pasăre foarte temperamentală. Are şi premiu la 
activ. Daţi-i un loc la clasa a doua şi încercaţi să-i 
oferiţi covrigei şi nu răspund de consecinţe. Nu, 
întotdeauna zburăm la clasa întâi, nu-i aşa, Carter? 

— Hm, da... mătuşă Kitty. 

M-a săgetat cu o privire care spunea: „[i-o 
plătesc eu pentru asta“. Apoi s-a întors zâmbitoare 
spre poliţist, care i-a înapoiat biletele şi 
„documentele“ lui Sadie. 

— Acum vă rog să ne scuzaţi, domnule poliţist. 
Foarte frumoasă uniformă, apropo. Mergeţi la 
sală? 

Înainte ca acesta să apuce să răspundă, Bast m-a 
apucat de braţ şi m-a zorit spre punctul de control. 

— Nu te uita înapoi, mi-a spus în şoaptă. 

De îndată ce am dat colţul, Bast m-a tras 
deoparte, lângă automatele cu diverse produse. 

— Animalul lui Set e aproape, a spus. Avem cel 
mult câteva minute. Care-i problema cu Sadie? 

— Nu poate..., m-am bâlbâit. Nu ştiu exact. 

— Fi bine, va trebui să ne dăm seama în avion. 

— Cum ţi-ai schimbat hainele? am întrebat. Şi 
documentele pentru pasăre... 

A făcut un gest dispreţuitor. 

— O, mințile muritorilor sunt slabe. 
„Documentul“ acela e un plic pentru bilete gol. Iar 
hainele nu s-au schimbat cu adevărat. E doar o 
vrajă. 

Am privit-o mai atent şi am văzut că are 
dreptate. Hainele cele noi pâlpâiau ca o iluzie 
peste salopeta ei obişnuită din piele de leopard. 
Odată ce mi-a spus, vraja mi s-a părut ieftină şi 
bătătoare la ochi. 

— O să încercăm să ajungem la poartă înaintea 
animalului lui Set, a spus. Va fi mai uşor dacă-ţi 
vei lăsa lucrurile în Duat. 

— Poftim? 

— Doar n-ai de gând să cari peste tot cutia 
aceea de sub braţ, nu? Foloseşte Duatul ca pe un 
loc de depozitare. 

— Cum? 

Bast şi-a dat ochii peste cap. 

— Serios, magicienii din zilele noastre nu mai 
învaţă nimic? 

— Am avut parte de vreo douăzeci de secunde 
de pregătire! 

— Imaginează-ţi un spaţiu în aer, cum ar fi un 
raft sau un cufăr pentru comori... 

— Un dulap de vestiar? am întrebat. N-am avut 
niciodată un dulap de vestiar. 

— Bine. Gândeşte-te la un cifru — orice 
combinaţie vrei tu. Imaginează-ţi că deschizi 
dulapul cu acest cifru. Apoi bagă cutia înăuntru. 
Când mai ai nevoie de ea, e suficient să te gândeşti 
la asta şi va apărea. 

Eram sceptic, dar mi-am imaginat un dulap. Am 
creat un cifru: 13/32/33. Evident, numerele unor 
Jucători de la Lakers care s-au retras: Chamberlain, 
Johnson, Abdul-Jabbar. Am întins cutia magică a 
tatei şi i-am dat drumul, convins că se va izbi de 
podea. Cutia a dispărut. 

— Super, am spus. Eşti sigură c-o pot recupera? 

— Nu, a spus Bast. Acum, haide! 

22. Leroy intră în dulapul blestemat 


CARTER 


Nu mai trecusem niciodată printr-un filtru de 
control de securitate cu o pasăre de pradă. 
Credeam că se va provoca un blocaj, în schimb 
paznicii ne-au îndrumat spre o coadă specială. Ne- 
au verificat documentele. Bast a împărțit zâmbete 
în toate direcțiile, a flirtat cu agenţii de securitate 
şi le-a spus că se vede că merg la sală, iar aceştia 
ne-au lăsat să trecem. Cuţitele ei n-au declanşat 
alarma, deci poate că le depozitase în Duat. 
Agenţii nici măcar n-au încercat s-o treacă pe 
Sadie prin aparatul cu raze X. 

Tocmai îmi recuperam pantofii, când am auzit 
un țipăt de cealaltă parte a filtrului de control. Bast 
a blestemat în egipteană. 

— Ne-am mişcat prea lent! 

M-am uitat înapoi şi am văzut că animalul lui 
Set se năpusteşte în terminal, măturând pasagerii 
din cale. Urechile lui ciudate de iepure se roteau 
înainte şi înapoi. Din botul curbat şi plin de colți îi 
picura spumă, iar coada bifurcată se mişca în toate 
părțile căutând ceva să înţepe. 

— Un elan! a ţipat o femeie. Un elan turbat! 

Toată lumea a început să tipe, să fugă în toate 
direcțiile şi să taie calea animalului lui Set. 

— Elan? am întrebat. 

Bast a ridicat din umeri. 

— Niciodată n-ai de unde să ştii ce înţeleg 
muritorii. Acum ideea se va răspândi prin puterea 
sugestiei. 

După cum era de aşteptat, mai mulţi pasageri au 
început să urle „Elan!“ şi să alerge, în timp ce 

animalul înainta cu greu printre cozile de la ghişee 
şi se poticnea. Agenţii de securitate l-au atacat, dar 
animalul lui Set i-a azvârlit cât colo ca pe nişte 
păpuşi de cârpă. 

— Haide! mi-a spus Bast. 

— Nu-l pot lăsa să-i rănească pe oamenii ăştia. 

— Nu putem face nimic! 

Dar nu m-am mişcat. Voiam să cred că Horus 
îmi dă curaj sau poate că ultimele câteva zile 
treziseră în sfârşit gena latentă a curajului pe care 
o moştenisem de la părinţii mei. Dar adevărul era 
mai înfricoşător. De data asta, nimeni nu mă obliga 
să iau o poziţie. Eu voiam să fac asta. 

Oamenii aveau probleme din cauza noastră. 
Trebuia să  remediez problema. Era acelaşi 
sentiment ca atunci când Sadie avusese nevoie de 
ajutorul meu, de parcă trebuia să intervin. Şi asta 
m-a îngrozit. Dar, în acelaşi timp, simţeam că fac 
ce trebuie. 

— Du-te la poartă, i-am spus lui Bast. la-o pe 
Sadie. Ne întâlnim acolo. 

— Poftim? Carter... 

— Du-te! 

Mi-am imaginat că deschid dulapul invizibil: 
13/32/33. Am întins mâna, dar nu după cutia 
magică a tatei. M-am concentrat pe ceva ce 
pierdusem la Luxor. Trebuia să fie acolo. Pentru o 
clipă, n-am simțit nimic. Apoi, palma mi s-a strâns 
în jurul unui mâner tare din piele şi mi-am scos 
sabia. 

Bast a făcut ochii mari. 

— Impresionant. 

— Du-te, i-am spus. E rândul meu să fiu de 
folos. 

— Îţi dai seama că te va ucide. 

— Mulţumesc pentru încredere. Acum, dispari! 

Bast a plecat cu viteză maximă, Sadie trebuind 
să-şi ţină echilibrul cu ajutorul aripilor. 

S-a auzit o împuşcătură. M-am întors şi l-am 
văzut pe animalul lui Set intrând într-un polițist 

care tocmai îi trăsese un glonţ în cap fără niciun 
rezultat. Bietul poliţist a zburat înapoi şi a căzut 
peste poarta cu detectorul de metale. 

— Hei, elanule! am ţipat. 

Animalul lui Set m-a fixat cu ochii săi 
incandescenţi. 

„Bună treabă!“ a spus Horus. „Vom muri 
glorios!“ 

„Taci din gură“, m-am gândit. 

M-am uitat în spate ca să mă asigur că Bast şi 
Sadie nu se mai văd. Apoi m-am apropiat de 
creatură. 

— Deci n-ai niciun nume? am întrebat-o. N-au 
găsit ceva destul de urât? 

Creatura a mârâit şi a păşit peste polițistul 
inconştient. 

— Animalul lui Set e prea greu de pronunţat, am 
decis. O să-ţi spun Leroy. 

După toate aparențele, lui Leroy nu i-a plăcut 
numele. A atacat. 

I-am evitat ghearele şi am reuşit să-l pocnesc în 
bot cu latul sabiei, dar abia de-a simțit. Leroy s-a 
retras şi a atacat din nou, lăsând bale şi arătându-și 
colții. 

I-am făcut o rană undeva la gât, dar Leroy era 
prea deştept. S-a repezit spre stânga şi şi-a înfipt 
dinții în brațul meu liber. Dacă n-aş fi avut 
apărătoarea de piele improvizată, aş fi rămas cu un 
braţ în minus. Colții lui Leroy au pătruns oricum 
prin piele. O durere ascuțită mi-a trecut prin braţ. 

Am scos un țipăt şi corpul mi-a fost străbătut de 
un val primordial de energie. Am simţit cum mă 
ridic de la pământ şi cum în jurul meu se formează 
nimbul auriu al războinicului-şoim.  Fălcile 
animalului lui Set s-au deschis atât de rapid, că 
acesta a icnit şi mi-a dat drumul. M-am ridicat, 
apărat de o barieră magică de două ori cât mine şi 
am dat cu Leroy de un perete. 

„Bun!“ a spus Horus. „Acum trimite fiara în 
iad!“ 

„Gura, omule. Eu fac toată treaba.“ 

Eram vag conştient de agenţii de securitate care 
încercau să se regrupeze, strigând în walkie-talkie- 
urile lor şi cerând ajutor. Călătorii continuau să 
tipe şi alergau peste tot. Am auzit o fetiţă care 
striga: 

— Omule-pui, prinde elanul! 

Ştiţi cât e de greu să te mai simţi ca o maşinărie 
de luptă extremă cu cap de şoim când cineva te 
strigă „omule-pui“? 

Mi-am ridicat sabia, care acum se afla în centrul 
unei lame de trei metri pline de energie. 

Leroy şi-a scuturat praful de pe urechile sale 
conice şi s-a repezit din nou la mine. O fi fost 
puternică silueta mea blindată, dar era stângace şi 
lentă; să te mişti în ca era ca şi cum te-ai fi mişcat 
prin jeleu. Leroy a evitat lovitura de sabie şi mi-a 
aterizat pe piept, punându-mă jos. Era mult mai 
greu decât părea. Coada şi ghearele lui mi-au 
zgâriat armura. L-am prins de gât cu pumnii mei 
strălucitori şi am încercat să-i ţin colții departe de 
faţă, dar acolo unde saliva îi picura, armura magică 
sfârâia şi scotea fum. Simţeam că braţul rănit îmi 
amorțește. 

Se auzea alarma. Şi mai mulți pasageri s-au 
înghesuit la punctul de control ca să vadă ce se 
întâmplă. Trebuia să termin rapid cu povestea asta 
— înainte să leşin de durere sau înainte ca alți 
oameni să fie răniţi. 

Am simțit că mă lasă puterile, iar scutul a 
pâlpâit. Colţii lui Leroy erau la un centimetru de 
faţa mea, iar Horus nu mă încuraja deloc. 

Apoi, mi-am adus aminte de dulapul invizibil 
din Duat. M-am întrebat dacă acolo n-or fi fost 
depozitate şi alte chestii... chestii mari, malefice. 

Mi-am strâns mâinile în jurul gâtului lui Leroy 
ŞI i-am pus genunchiul pe cutia toracică. Apoi mi- 
am imaginat o gaură spre Duat — în aer, chiar 
deasupra mea: 13/32/33. Mi-am imaginat că 
deschid dulapul cât pot de mult. 

Cu ultimele puteri, l-am împins pe Leroy în sus. 
A zburat spre tavan cu ochii mari de mirare, a 
trecut printr-o crăpătură invizibilă şi-a dispărut. 

— Unde-a dispărut? a strigat cineva. 

— Hei, puştiule! a spus un altul. Eşti în regulă? 

Scutul meu de energie dispăruse. Îmi doream să 
mă prăbuşesc, dar trebuia să plec înainte ca tipii de 
la securitate să-şi revină din şoc şi să mă aresteze 
pentru că luptasem cu elanul. M-am ridicat şi mi- 
am aruncat sabia spre tavan. Aceasta a dispărut în 
Duat. Apoi mi-am înfăşurat strâns bucata de piele 
ruptă în jurul braţului însângerat şi am alergat spre 
poartă. 

Am ajuns la avion chiar când se închidea uşa. 

Se pare că vestea despre incidentul cu omul-pui 
nu se răspândise încă. Agenta de la poartă a arătat 
spre punctul de control în timp ce-mi lua biletul. 

— Ce-i cu gălăgia asta? 

— Un elan a trecut de securitate, am spus. Totul 
e sub control acum. 

Înainte să mă mai întrebe ceva, am alergat pe 
culoar. 

M-am prăbuşit pe locul meu, vizavi de Bast. 
Sadie, care avea încă formă de erete, se plimba pe 
locul de la geam aflat lângă mine. 

Bast a scos un uriaş oftat de uşurare. 

— Carter, ai reuşit! Dar eşti rănit. Ce s-a 
întâmplat? 

I-am povestit. Bast a făcut ochii mari. 

— L-ai băgat pe animalul lui Set în dulap? Ştii 
de câtă putere e nevoie pentru asta? 

— Da, am spus. Doar eram acolo. 

Însoţitoarea de zbor a început să facă face 
anunţurile de rutină. Se pare că incidentul de 
securitate nu ne afectase zborul. Avionul a plecat 
de la poartă la timp. 

M-am chircit de durere şi doar atunci a observat 
Bast în ce hal îmi era braţul. S-a întunecat la faţă. 

— Nu te mişca. 

A şoptit ceva în egipteană şi am început să-mi 
simt pleoapele grele. 

— O să ai nevoie de somn pentru ca rana să se 
vindece, a spus. 

— Dar dacă Leroy se întoarce... 

— Cine? 

— Nimeni. 

Bast m-a studiat de parcă m-ar fi văzut pentru 
prima dată. 

— Ai fost extraordinar de curajos, Carter. Să-l 
înfrunți pe monstrul lui Set — eşti mai felin decât 
am crezut. 

— Ăăă... mersi? 

A zâmbit şi m-a atins pe frunte. 

— În curând decolăm, motanul meu. Dormi. 

N-am prea putut obiecta. Cuprins de epuizare, 
am închis ochii. 


După cum era de aşteptat, sufletul meu a decis 
să facă o excursie. 

Eram sub formă de ba, zburând pe deasupra 
oraşului Phoenix. Era o dimineaţă limpede de 
iarnă. Sub aripi simţeam aerul rece al deşertului. 
Oraşul arăta diferit la lumina zilei — o reţea imensă 
de pătrate bej şi verzi presărate cu palmieri şi 
piscine. Culmi sterpe se ridicau ici şi colo, creând 
un peisaj selenar. Muntele cel mai înalt era chiar 
sub mine — o creastă lungă cu două vârfuri. Cum îl 
numise slujitorul lui Set la prima mea vizită aici? 
Muntele Camelback. 

La poale era plin de case de lux, dar vârful era 
golaş. Ceva mi-a atras atenţia: o crevasă între doi 
bolovani gigantici şi o undă de căldură care venea 
din inima muntelui, invizibilă pentru ochiul uman. 

Mi-am strâns aripile şi m-am îndreptat spre 
crevasă. 

Aerul cald ieşea cu atâta forță, c-a trebuit să fac 
un efort ca să intru. La vreo cincisprezece metri 
mai Jos, crevasa se lărgea şi m-am trezit într-un loc 
care pur şi simplu n-ar fi putut exista. 


260 


Întreg muntele fusese scobit. În mijlocul 
peşterii, se construia o piramidă uriaşă. Se auzeau 
târnăcoape. Hoarde de demoni tăiau blocuri de 
calcar sângerii şi le târau în mijlocul peşterii, unde 
alte roiuri de demoni le ridicau cu ajutorul 
frânghiilor şi rampelor, aşa cum îmi povestise tata 
c-au fost construite piramidele de la Gizeh. Dar 
pentru a termina fiecare dintre piramidele de la 
Gizeh fuseseră necesari vreo douăzeci de ani. 
Piramida asta era gata pe jumătate. 

Mai era ceva neobişnuit în legătură cu ea, pe 
lângă roşul sângeriu. Când m-am uitat, am simţit o 
furnicătură familiară, de parcă întreaga construcţie 
vibra pe un ton... nu, pe o voce pe care aproape c- 
am recunoscut-o. 

Am zărit o formă mai mică plutind deasupra 
piramidei — o barcă de stuf ca a unchiului Amos. În 
ea se aflau două siluete. Una era un demon înalt în 
armură de piele. Cealaltă era un bărbat voinic în 
haine de camuflaj roşii. 

M-am apropiat, încercând să rămân în umbră 
pentru că nu eram sigur că sunt invizibil. Am 
aterizat în vârful catargului. A fost o manevră 
dificilă, dar niciunul dintre ocupanții bărcii n-a 
ridicat privirea. 

— Cât mai durează? a întrebat tipul în roşu. 

Vocea era a lui Set, dar el arăta complet diferit 
faţă de cum arătase în ultima mea viziune. Nu mai 
era o chestie neagră şi greţoasă şi nu mai era în 
flăcări — cu excepția amestecului înfricoşător de 
ură şi amuzament care-i mocnea în ochi. Avea un 
corp masiv, ca de atlet, cu mâinile groase, şi o față 
brutală. Părul scurt, zbârlit, şi ciocul tuns cu grijă 
erau la fel de roşii ca hainele sale de camuflaj. Nu 
mai văzusem haine de camuflaj de culoarea asta. 
Poate avea de gând să se ascundă într-un vulcan. 

Alături de el, demonul făcea plecăciuni şi 
temenele. Era ciudatul cu picioare de cocoş pe 
care-l mai văzusem. Avea cel puţin doi metri şi era 
slab ca o sperietoare de ciori, cu gheare de pasăre 

în loc de picioare. Şi, din păcate, de data asta îi 
puteam vedea faţa. Era aproape prea hidoasă 
pentru a putea fi descrisă. Ştiţi expoziţiile acelea 
de anatomie unde se expun cadavre fără piele? 
Imaginaţi-vă o faţă dintre acelea, dar vie, cu ochi 
negri mari şi coli. 

— Facem progrese excelente, stăpâne! l-a 
asigurat demonul. Azi am mai invocat o sută de 
demoni. Cu puţin noroc, vom fi gata la apus, de 
ziua ta! 

— E inacceptabil, Faţă-de-Groază, a spus Set 
calm. 

Servitorul a tresărit. Faţă-de-Groază, bănuiesc, 
era numele lui. M-am întrebat cât îi luase mamei 
lui să se gândească la asta. „Bob? Nu. Sam? Nu. 
Ce spuneţi de Faţă-de-Groază?“ 

— Da... dar, stăpâne, s-a bâlbâit Faţă. M-am 
gândit că... 

— Nu gândi, demon. Duşmanu noştri sunt mai 
inventivi decât mi-am imaginat. L-au scos 
temporar din luptă pe animalul meu de companie 
preferat şi acum se îndreaptă cu viteză spre noi. 
Trebuie să terminăm înainte să sosească. De ziua 
mea, la răsărit, Faţă-de-Groază. Nu mai târziu. Vor 
fi zorii noului meu regat. Voi nimici toate fiinţele 
vii de pe continent, iar această piramidă va rămâne 
ca un monument dedicat puterii mele — mormântul 
ultim şi veşnic al lui Osiris! 

Mi-a stat inima în loc. Am privit din nou 
piramida şi mi-am dat seama de ce îmi părea atât 
de cunoscută. Avea un soi de energie — energia 
tatălui meu. Nu-mi explic cum, dar am ştiut că 
sarcofagul lui e ascuns undeva în piramidă. 

Set a zâmbit cu cruzime, de parcă ar fi fost 
totuna pentru el dacă Faţă îl va asculta sau va 
trebui să-l rupă în bucăţi. 

— Ai înţeles comanda mea? 

— Da, stăpâne! 

Faţă-de-Groază s-a foit, de parcă şi-ar fi făcut 
curaj. 

— Dar pot să întreb, stăpâne... de ce ne limităm 
la atât? 

Nările lui Set au fremătat. 

— O singură prostie şi te-am terminat, Faţă-de- 
Groază. Alege-ţi cuvintele cu grijă. 

Demonul şi-a trecut limba neagră peste buze. 

— Ei bine, stăpâne, să fie oare anihilarea unui 
singur zeu demnă de gloria ta? Ce-ai zice dac-am 
crea şi mai multă energie a haosului — pentru a 
alimenta piramida o dată pentru totdeauna şi a face 
din tine stăpânul veşnic al tuturor lumilor? 

Lui Set i-au sclipit ochii de poftă. 

— Stăpânul tuturor lumilor... Nu sună rău 
deloc. Şi cum ai putea face asta, demon firav ce 
eşti? 

— O, nu eu, stăpâne. Eu sunt un vierme 
insignifiant. Dar dacă i-am captura şi pe ceilalți: 
Nephthys... 

Set l-a lovit pe Faţă în piept şi demonul s-a 
prăbuşit respirând cu greutate. 

— Ți-am spus să nu-i rosteşti niciodată numele. 

— Da, stăpâne, a răspuns Faţă gâfâind. Îmi pare 
rău, stăpâne. Dar dacă am captura-o pe ea şi pe 
ceilalți... gândeşte-te la puterea pe care ai putea-o 
consuma. Dacă avem un plan cum trebuie... 

Set a început să dea din cap, tot mai 
entuziasmat. 

— Cred că-i timpul să-l folosim pe Amos Kane. 

M-am încordat. Amos era aici? 

— Genial, stăpâne. Un plan genial. 

— Da, mă bucur că m-am gândit la el. În 
curând, Faţă-de-Groază, foarte curând, Horus, Isis 
şi soția mea trădătoare se vor pleca la picioarele 
mele — iar Amos mă va ajuta. Vom avea o 
simpatică reuniune de familie. 

Set s-a uitat în sus, direct la mine, ca şi cum ar fi 
ştiut tot timpul că sunt acolo, şi mi-a zâmbit de 
parcă voia să mă facă arşice. 

— Nu-i aşa, băiete? 

Am vrut să-mi desfac aripile şi să zbor. Trebuia 
să 1es din peşteră şi s-o avertizez pe Sadie. Dar nu- 
mi puteam folosi aripile. Am rămas acolo paralizat 
în timp ce Set întindea mâna să mă apuce. 

23. Examenul final al profesorului Thoth 


SADIE 


Sunt Sadie. Scuze pentru întârziere, deşi 
presupun că asta nu se observă pe o înregistrare. 
Fratele meu cu degete agile a scăpat microfonul 
într-o groapă plină de... o, nu mai contează. Să 
revenim la poveste. 

Carter s-a trezit atât de brusc, c-a lovit cu 
genunchii tava de băuturi, ceea ce a fost destul de 
amuzant. 

— Ai dormit bine? l-am întrebat. 

M-a privit chorâş, confuz. 

— Eşti om. 

— Ce drăguţ c-ai observat. 

Am mai luat o muşcătură de pizza. Era prima 
dată când mâneam pizza dintr-o farfurie de 
porțelan şi beam Cola dintr-un pahar (şi încă cu 
gheață — americanii sunt nişte dubioşi), dar mă 
bucuram de beneficiile clasei întâi. 

— M-am transformat din nou acum o oră. 

Mi-am dres vocea. 

— Mi-a fost... ăăă... de ajutor că mi-ai spus să 
mă concentrez pe ceea ce e important. 

E jenant c-am spus chiar şi atât, având în vedere 
că îmi aminteam absolut tot ce-mi spusese pe când 
eram erete despre călătoriile lui cu tata — despre 
cum se pierduse în metrou, despre cum se 
îmbolnăvise la Veneţia şi ţipase ca un copil când 
găsise un scorpion în ciorap. Atâta material cu care 
să-l tachinez, dar lucru ciudat, nu eram tentată s-o 
fac. Felul în care îşi deschisese sufletul... Poate 
crezuse că nu-l înțeleg dacă sunt erete, dar fusese 
atât de sincer, lăsând garda jos, şi făcuse totul 

pentru a mă calma. Dacă nu mi-ar fi dat un subiect 
de gândire, probabil că şi acum aş fi vânat şoareci 
de câmp pe malul râului Potomac. 

Carter vorbise despre tata ca şi cum călătoriile 
lor fuseseră un lucru extraordinar, dar şi o 
corvoadă, chinuindu-se să se facă plăcut şi să se 
comporte exemplar, fără să aibă cu cine se relaxa 
sau vorbi. Tata era, trebuia să recunosc, o prezenţă 
foarte impunătoare. Era foarte greu să nu cauţi a-i 
fi pe plac. (Fără îndoială că de la el am moştenit 
personalitatea mea incredibil de carismatică.) ÎL 
vedeam doar de două ori pe an, şi chiar şi aşa 
trebuia să mă pregătesc psihic pentru această 
experienţă. Pentru prima dată, am început să mă 
întreb dacă într-adevăr Carter fusese cel 
privilegiat. Mi-aş fi schimbat viaţa cu a lui? 

De asemenea, am decis să nu-i spun ce anume 
mă făcuse să mă transform în cele din urmă înapoi 
în om. Nu mă concentrasem deloc asupra lui tata. 
Mi-o imaginasem pe mama în viaţă, mi-am 
imaginat că ne plimbăm împreună pe Oxford 
Street, uitându-ne la vitrine, vorbind şi râzând — 
acea zi obişnuită de care n-avusesem parte. O 
dorință imposibilă, ştiu. Dar era suficient de 
puternică pentru a-mi aminti cine sunt. 

N-am spus nimic din toate astea, dar Carter m-a 
studiat şi am simțit că-mi ghiceşte gândurile mai 
bine decât mi-aş fi dorit. Am luat o înghiţitură de 
Cola. 

— Apropo, ai ratat masa de prânz. 

— N-ai încercat să mă trezeşti? 

De cealaltă parte a culoarului, Bast a râgâit. 
Tocmai îşi terminase farfuria cu somon şi părea 
extrem de satisfăcută. 

— Aş putea invoca nişte cutii de Friskies, s-a 
oferit ea. Ori sandviciuri cu brânză. 

— Nu, mulţumesc, a murmurat Carter. 

Părea devastat. 

— Doamne, Carter, am spus. Dacă-i atât de 
important pentru tine, mai am nişte pizza... 

— Nu-i vorba de asta, a zis el. 

Şi ne-a povestit cum ba-ul său aproape că fusese 
capturat de Set. 

La auzul veştii, am început să gâfâi. Mă 
simțeam de parcă m-aş fi transformat din nou în 
erete, incapabilă să gândesc limpede. Tata era 
prizonier într-o piramidă roşie? Bietul Amos era 
folosit ca un pion? M-am uitat la Bast ca să mă 
liniştesc. 

— Nu putem face nimic? 

Expresia ei era sumbră. 

— Sadie, nu ştiu. Set va atinge apogeul puterii 
de ziua lui, iar răsăritul e cel mai potrivit moment 
pentru magie. Dacă reuşeşte să producă o mare 
explozie energetică pentru furtună în zorii acelei 
zile — nu doar folosind propria magie, ci 
adăugându-i şi puterea altor zei pe care a reuşit să- 
1 înrobească —, haosul pe care l-ar putea dezlănţui e 
aproape de neimaginat. 

S-a cutremurat. 

— Carter, spui că un simplu demon i-a dat 
această idee? 

— Aşa mi s-a părut, a răspuns Carter. El a 
îmbunătățit planul original, oricum. 

Bast a clătinat din cap. 

— Set n-ar face niciodată asta. 

Am tuşit. 

— Ce vrei să spui? Tocmai asta ar face. 

— Nu, a insistat Bast. E ceva groaznic, chiar şi 
pentru el. Set vrea să fie rege, dar o astfel de 
explozie l-ar lăsa fără regat. E aproape ca şi cum... 

S-a oprit, gândul acesta fiind, se pare, prea 
tulburător. 

— Nu înţeleg, dar vom ateriza în curând. Va 
trebui să-l întrebi pe Thoth. 

— Vorbeşti de parcă n-o să ne însoţeşti, am 
spus. 

— Thoth şi cu mine nu ne înţelegem prea bine. 
Şansele voastre de supravieţuire ar putea fi mai 
mari... 

S-a aprins semnalul luminos pentru prinderea 
centurii de siguranţă. Căpitanul a anunţat că începe 
coborârea spre Memphis. M-am uitat pe fereastră 
şi am văzut un fluviu mare şi maroniu traversând 
peisajul — cel mai lat fluviu pe care-l văzusem în 
viaţa mea. Îmi dădea senzaţia neplăcută a unui 
şarpe uriaş. 

Însoţitoarea de zbor a venit şi a arătat spre 
farfuria cu prânzul. 

— Ai terminat, drăguţo? 

— Aşa se pare, i-am răspuns pe un ton sumbru. 


La Memphis nu se vedea că-i iarnă. Copacii 
erau verzi, iar cerul era de un albastru strălucitor. 

Am insistat ca Bast să nu mai „împrumute“ o 
maşină de data asta, aşa c-a fost de acord să 
închiriem una, atâta vreme cât era o decapotabilă. 
N-am întrebat de unde a făcut rost de bani, dar în 
scurt timp ne plimbam pe străzile aproape pustii 
ale Memphisului cu BMW-ul nostru cu plafonul 
deschis. 

Din oraş îmi amintesc doar frânturi de imagini. 
Am trecut printr-un cartier care părea scos din Pe 
aripile vântului — vile mari şi albe cu peluze 
enorme umbrite de chiparoşi, deşi Moş Crăciunii 
din plastic de pe acoperişuri cam deranjau privirea. 
Puțin mai încolo, era să fim ucişi de o femeie în 
vârstă care a ieşit cu un Cadillac din parcarea unei 
biserici. Bast a virat şi a claxonat, iar femeia doar a 
zâmbit şi i-a făcut cu mâna. O mostră de 
ospitalitate sudistă, presupun. 

După alte câteva  cvartale, casele s-au 
transformat în barăci dărăpănate. Am văzut pe 
veranda unei case doi băieți afro-americani cu 
blugi şi tricouri mulate care zdrăngăneau la chitară 
şi cântau. Atât de bine, încât am fost tentată să 
opresc. 

La următoarea intersecţie era un restaurant de 
cărămidă cu o firmă pe care scria de mână PUI & 

VAFE. În faţă, douăzeci de oameni stăteau la 
coadă. 

— Ciudate gusturi mai aveţi voi, americanii. Pe 
ce planetă trăiţi? am întrebat. 

Carter a clătinat din cap. 

— Şi unde zici c-ar trebui să fie Thoth? 

Bast a adulmecat aerul şi a virat la stânga pe 
Strada Plopului. 

— Ne apropiem. Din câte-l ştiu pe Thoth, a 
găsit vreun centru de studiu. O bibliotecă, poate, 
sau un depozit de cărți din mormântul unui 
magician. 

— Nu prea avem aşa ceva în Tennessee, şi-a dat 
cu părerea Carter. 

Apoi am văzut un indicator şi am zâmbit larg. 

— Universitatea din Memphis, poate? 

— Foarte bine, Sadie! a tors Bast. 

Carter s-a încruntat la mine. Bietul de el 
devenea gelos. 

Câteva minute mai târziu, ne plimbam prin 
campusul unui mic colegiu cu clădiri din cărămidă 
roşie şi curţi spaţioase. Era straniu de liniştit, cu 
excepţia zgomotului produs de cineva care bătea 
mingea. 

Carter s-a înviorat de îndată ce-a auzit asta. 

— Baschet. 

— O, te rog, am spus. Trebuie să-l găsim pe 
Thoth. 

Dar Carter s-a luat după zgomotul mingii, iar 
noi l-am urmat. A dat colţul unei clădiri şi a 
îngheţat. 

— Să-i întrebăm pe ei. 

Nu înţelegeam despre ce vorbeşte. Apoi am dat 
colţul şi am țipat. Pe terenul de baschet, cinci 
Jucători se aflau în toiul unui meci intens. Purtau 
tricouri ale diverselor echipe americane şi cu toţii 
păreau dornici să câştige — grohăiau, mârâiau, îşi 
furau mingea şi se împingeau. A, da... şi toți 
Jucătorii erau babuini. 

— Animalul sacru al lui Thoth, a spus Bast. 
Probabil am venit unde trebuie. 

Unul dintre babuini avea un păr lucios, auriu, 
mult mai deschis la culoare decât al celorlalţi şi 
un... ăăă... posterior mai colorat. Purta un tricou 
violet care-mi părea foarte cunoscut. 

— E... un tricou cu Lakers? am întrebat, ezitând 
chiar şi să vorbesc despre obsesia prostească a lui 
Carter. 

A dat din cap şi am rânjit amândoi. 

— Khufu! am strigat. 

E-adevărat, de-abia îl cunoşteam pe babuin. 
Petrecuserăm mai puţin de o zi împreună, la 
conacul lui Amos, şi de atunci păreau să fi trecut 
veacuri, dar simţeam totuşi că revăd un prieten 
demult pierdut. Khufu mi-a sărit în braţe şi a 
strigat spre mine: 

— Agh! Agh! 

M-a căutat prin păr, cred că după purici [Fără 
comentarii, Carter!], şi a sărit jos, lovind trotuarul 
cu palmele pentru a-mi arăta ce încântat e. 

Bast a izbucnit în râs. 

— Spune că miroşi a flamingo. 

— Vorbeşti babuineza? a întrebat Carter. 

Zeița a ridicat din umeri. 

— Ar vrea să ştie pe unde aţi fost. 

— Unde am fost noi? am spus. Păi, în primul 
rând, spune-i că mi-am petrecut cea mai mare 
parte a zilei ca erete, care nu este un flamingo şi nu 
se termină în o, aşa că n-are ce căuta în meniul lui. 
În al doilea rând... 

— Stai puţin. 

Bast s-a întors spre Khufu şi a spus: 

— Agh! 

Apoi s-a întors iar spre mine. 

— Bine, dă-i drumul. 

Am clipit. 

— Bine, ăăă... şi în al doilea rând, unde a fost 
el? 

I-a tradus printr-un singur mormăit. 

Khufu a pufnit şi a apucat mingea de baschet, 
ceea ce i-a făcut pe prietenii săi babuini să 
izbucnească într-o nebunie de lătrături, zgârieturi 
şi urlete. 

— S-a scufundat în râu şi a înotat înapoi, a 
tradus Bast, dar când s-a întors, casa era distrusă şi 
voi nu mai eraţi. A aşteptat o zi ca Amos să se 
întoarcă, dar degeaba. Aşa c-a venit la Thoth. În 
fond, babuinii sunt sub protecţia sa. 

— De ce? a vrut să ştie Carter. Fără supărare, 
dar 'Thoth e zeul cunoaşterii, nu-i aşa? 

— Babuinii sunt animale foarte înțelepte, a spus 
Bast. 

— Agh! 

Khufu s-a prins de nas, apoi ne-a întors şezutul 
lui tehnicolor. Le-a aruncat mingea prietenilor săi. 
Aceştia au început să se bată pentru ea, arătându-şi 
colții şi pocnindu-se peste capete. 

— Înţelepţi? am întrebat. 

— Păi nu sunt chiar ca pisicile, a adăugat Bast. 
Dar sunt înţelepţi. Khufu spune că de îndată ce 
Carter îşi respectă promisiunea, vă va conduce la 
profesor. 

M-am holbat la ea. 

— Prof... a, vrei să spui... bun. 

— Ce promisiune? a întrebat Carter. 

Bast a mustăcit. 

— I-ai promis că-i arăţi abilitățile tale de jucător 
de baschet, se pare. 

Carter a făcut ochii mari, alarmat. 

— N-avem timp! 

— O, e în regulă, ne-a asigurat Bast. E timpul s- 
o întind. 

— Încotro, Bast? am întrebat, căci nu eram prea 
dornic să ne despărțim din nou. Şi cum te găsim? 

În ochi i s-a citit vinovăția, de parcă tocmai ar fi 
provocat un accident oribil. 

— Vă găsesc eu când terminaţi, dacă 
terminaţi... 

— Cum adică dacă! a întrebat Carter, dar Bast 
se transformase deja în Brioşă şi o luase la goană. 

Khufu a lătrat spre Carter foarte insistent. L-a 
dus de mână pe terenul de joc. Babuinii s-au 
împărțit imediat în două echipe. Jumătate şi-au 
scos tricourile. Jumătate şi le-au păstrat. Carter, 
din păcate, era în echipa fără tricouri, şi Khufu l-a 
ajutat să-şi scoată cămaşa, lăsându-i la vedere 
pieptul osos. Şi a început meciul. 

Acum, nu ştiu eu prea multe despre baschet. Dar 
sunt destul de sigură că nu trebuie să te împiedici 
de picioarele celorlalți sau să primeşti o pasă în 
frunte sau să driblezi (aşa se zice?) cu ambele 
mâini de parcai mângâia un câine probabil turbat. 
Însă exact asta făcea Carter. Babuinii treceau pur şi 
simplu peste el, la modul literal. Marcau coş după 
coş în timp ce Carter se clătina înainte şi înapoi, 
fiind lovit de minge ori de câte ori aceasta se 
apropia de el, împiedicându-se de picioarele 
maimuţelor până când a amețit atât de tare, c-a 
făcut un cerc şi s-a prăbuşit. Babuinii s-au oprit din 
joc şi l-au privit neîncrezători. Carter zăcea în 
mijlocul terenului, acoperit de sudoare şi gâfâind. 
Ceilalţi babuini s-au uitat la Khufu. Era destul de 
evident ce gândeau: „Cine l-a invitat pe omul 
ăsta?“ Khufu şi-a acoperit ochii ruşinat. 

— Carter, i-am spus încântată, bine că-i tot dai 
înainte cu baschetul şi cu Lakers şi tu eşti un zero 
absolut! Te-au bătut nişte maimute! 

A gemut chinuit. 

— A fost... a fost sportul preferat al tatei. 

M-am uitat la el. Sportul preferat al tatei. 
Dumnezeule, cum de nu mă gândisem? 

Se pare c-a interpretat figura mea ca lovită de 
tren drept o nouă critică. 

— Îţi... îţi pot spune orice statistică din NBA, a 
spus oarecum disperat. Recuperări, pase decisive, 
procente de aruncări libere. 

Ceilalți babuini au reluat jocul, ignorându-i pe 
Carter şi pe Khufu. Khufu a scos un sunet 

dezgustat, jumătate râgâit, jumătate lătrat. 

ÎI înţelegeam, dar am decis să acţionez şi i-am 
dat lui Carter mâna. 

— Haide, lasă. Nu contează. 

— De-aş avea pantofi mai buni, a sugerat el. 
Sau dacă n-aş fi atât de obosit... 

— Carter, am spus cu un rânjet. Nu contează. Şi 
n-o să-i suflu o vorbă tatei când îl vom salva. 

M-a privit vizibil uşurat. (Sunt, totuşi, o 
persoană minunată.) Apoi m-a luat de mână şi s-a 
ridicat. 

— Acum, pentru numele lui Dumnezeu, pune-ţi 
cămaşa, i-am spus. Khufu, e timpul să ne conduci 
la profesor. 

Khufu ne-a condus în clădirea unui laborator 
pustiu. Holurile miroseau a oţet, iar sălile goale 
parcă erau dintr-un liceu american, nu tocmai locul 
unde ar sta un zeu. Am urcat scările şi am găsit un 
şir de cabinete de-ale profesorilor. Cele mai multe 
uşi erau închise. Una fusese lăsată deschisă şi 
dădea spre un spaţiu nu mai mare decât o debara în 
care erau înghesuite cărți, un birou micuţ şi un 
scaun. M-am întrebat dacă profesorul fusese 
pedepsit de primise un birou atât de mic. 

— Agh! 

Khufu s-a oprit în fața unei uşi lustruite, de 
mahon, mult mai frumoase decât celelalte. Un 
nume proaspăt scris strălucea pe sticla: DR. THOTH. 

Fără să bată, Khufu a deschis uşa şi ne-a poftit 
înăuntru. 

— După tine, omule-pui, i-am spus lui Carter. 
(Şi da, sunt sigură, regreta că mi-a povestit despre 
acel incident. La urma urmei, nu puteam să nu-l 
mai tachinez deloc. Am o reputaţie de menţinut.) 

Mă aşteptam la o debara. În schimb, biroul era 
incredibil de mare. 

Plafonul avea cel puţin zece metri, pe unul 
dintre pereți fiind doar ferestre cu vedere spre 
Memphis. Nişte scări de metal duceau la o 
mansardă dominată de un telescop enorm şi de 

undeva de sus se auzea o chitară electrică la care 
cineva zdrăngănea destul de prost. Ceilalţi pereţi ai 
biroului erau acoperiţi de rafturi. Mese de lucru 
pline cu te miri ce — seturi de experimente chimice, 
computere pe jumătate asamblate, animale 
împăiate cărora le ieşeau fire electrice din capete. 
Încăperea mirosea puternic a carne de vită fiartă, 
dar cu un miros oriental de fum aromat mai 
puternic decât simțisem vreodată. 

Cel mai straniu era că, exact în fața noastră, o 
jumătate de duzină de păsări cu gâtul lung — ibişi — 
stăteau în spatele unor birouri, ca nişte 
recepționeri, tastând la laptopuri cu ciocurile. 

Carter şi cu mine am schimbat priviri. Era 
pentru prima dată când rămâneam fără cuvinte. 

— Agh! a țipat Khufu. 

Sus, în mansardă, zdrăngăneala a încetat. Un 
bărbat deşirat, de vreo douăzeci de ani, s-a ridicat 
cu chitara electrică în mână. Avea o coamă rebelă 
şi blondă ca a lui Khufu şi purta un halat de 
laborant alb, pătat, peste blugii decoloraţi şi tricoul 
negru. La început am crezut că-i curge sânge din 
colțul gurii. Apoi am realizat că era un fel de sos 
de carne. 

— Fascinant. 

A zâmbit larg. 

— Am descoperit ceva, Khufu. Nu suntem în 
Memphis, Egipt. 

Khufu mi-a aruncat o privire piezişă, şi aş putea 
să jur că expresia sa însemna „Ie-ai trezit?“ 

— Am descoperit, de asemenea, o nouă formă 
de magie numită muzică blues, a continuat tipul. Şi 
grătarul. Da, trebuie să încerci grătarul. 

Khufu n-a părut impresionat. S-a suit pe un raft 
de sus, a luat o cutie de Cheerios şi a început să 
înfulece. 

Tipul cu chitara a alunecat pe balustradă într-un 
echilibru perfect şi a aterizat în faţa noastră. 

— Isis şi Horus! a spus. Văd că v-aţi găsit 
corpuri noi. 

Ochii lui aveau o duzină de culori, care se 
modificau ca un caleidoscop, creând un efect 
hipnotic. 

Am reuşit să bâlbâi: 

— Ăăă... nu suntem... 

— A, înţeleg, a replicat. Încercaţi să împărțiți 
corpul, nu-i aşa? Să nu crezi că mă păcăleşti, Isis. 
Știu că tu ai controlul. 

— Dar nu-l are! am protestat. Numele meu e 
Sadie Kane. Presupun că tu eşti Thoth? 

A ridicat o sprânceană. 

— Pretinzi că nu mă cunoşti? Desigur că sunt 
Thoth. Mi se spune şi Djehuti. Precum şi... 

Mi-am înăbuşit un hohot de râs. 

— Ja-hooty'*"? 

Thoth a părut ofensat. 

— În egipteana veche, e un nume perfect. Grecii 
îmi spuneau Thoth. Mai târziu m-au confundat cu 
zeul lor Hermes. Chiar au avut îndrăzneala să 
redenumească oraşul meu sacru Hermopolis, chiar 
dacă nu semănăm deloc. Crede-mă, dacă l-ați fi 
cunoscut pe Hermes... 

— Agh! a strigat Khufu cu gura plină de 
Cheerios. 

— Ai dreptate, a încuviințat Thoth. M-am 
îndepărtat de la subiect. Deci, susţii că eşti Sadie 
Kane. Şi... 

A ridicat un deget spre Carter, care privea ibişii 
lucrând la laptopuri. 

— Bănuiesc că tu nu eşti Horus. 

— Carter Kane, a spus Carter, încă distras de 
ecranele ibişilor. Ce-avem aici? 

Thoth s-a luminat. 

— Da, se numesc computere. Sunt minunate, 
nu-i aşa? Se pare că... 

— Nu, eram curios ce scriu păsările? 

Carter a mijit ochii şi a citit de pe un ecran: 

— Scurt tratat asupra evoluţiei iacilor? 

— Eseurile mele academice, a explicat Thoth. 
Încerc să mă ocup de mai multe proiecte simultan. 

De exemplu, ştiaţi că această universitate nu oferă 
specializări în astrologie sau ştiinţa vindecării? 
Sunt şocat! Dar am de gând să schimb asta. Chiar 
în acest moment renovez un nou sediu lângă 
fluviu. În curând, Memphisul va fi un centru de 
studii în adevăratul sens al cuvântului! 

— Asta-i genial, i-am spus cu jumătate de gură. 
Avem nevoie de ajutor ca să-l învingem pe Set. 

Ibişii s-au oprit din tastat şi s-au holbat la mine. 

Thoth şi-a şters sosul de barbecue de la gură. 

— Ai îndrăzneala să-mi ceri asta după ce s-a 
întâmplat data trecută? 

— Data trecută? am repetat. 

— Mi-am notat pe-aici, pe undeva... 

Thoth şi-a pipăit buzunarele halatului de 
laborant. A scos o bucată de hârtie mototolită şi a 
început s-o citească. 

— Nu, asta-i lista de cumpărături. 

A aruncat-o peste umăr. Imediat ce hârtia a atins 
podeaua, s-a transformat într-o bucată de pâine de 
grâu, un ulcior de lapte şi un bax de Mountain 
Dew. 

Thoth a început să caute în mâneci. Am realizat 
că petele de pe halat erau cuvinte mâzgălite, scrise 
în toate limbile pământului. Petele se deplasau şi 
se transformau, formând hieroglife, litere 
englezeşti, simboluri în demotică. A înlăturat o 
pată de pe rever şi pe podea au căzut câteva litere, 
formând un cuvânt: „Rac“. Cuvântul s-a 
transformat într-un crustaceu lipicios, ca un 
crevete, care a apucat să dea din picioarele doar o 
clipă înainte ca un ibis să-l prindă. 

— Ah, n-are a face, a zis Thoth în cele din urmă. 
O să vă spun varianta prescurtată: ca să-şi răzbune 
tatăl, pe Osiris, Horus l-a provocat pe Set la duel. 
Câştigătorul urma să devină regele zeilor. 

— Horus a câştigat, a spus Carter. 

— Deci îți aminteşti! 

— Nu, am citit despre asta. 

— Şi îți aminteşti că, fără ajutorul meu, Isis şi 
cu tine ați fi murit? O, am încercat să mediez o 
rezolvare pentru a evita confruntarea. Doar asta e 
una dintre sarcinile mele: să păstrez echilibrul între 
ordine şi haos. Dar nuuu, Isis m-a convins să ajut 
tabăra voastră pentru că Set devenea prea puternic. 
Iar bătălia aproape c-a distrus această lume. 

„Exagerează“, s-a auzit vocea lui Isis în capul 
meu. „N-a fost chiar atât de rău.“ 

— Nu? a întrebat Thoth, şi am avut senzaţia că 
putea auzi vocea la fel de bine ca mine. Set 1-a 
scos ochiul lui Horus. 

— Au! 

Carter a clipit. 

— Da, şi eu i l-am înlocuit cu un ochi nou făcut 
din lumina lunii. Ochiul lui Horus — celebrul 
vostru simbol. Da, eu l-am făcut, mulţumesc foarte 
mult. Și când i-ai tăiat capul lui Isis... 

— Stai puţin. 

Carter m-a privit. 

— Eu i-am tăiat capul? 

„M-am făcut bine“, m-a asigurat Isis. 

— Doar pentru că te-am vindecat eu, Isis! a 
răspuns Toth. Şi da, Carter, Horus, sau cum te-o fi 
chemând, te-ai înfuriat atât de tare, încât i-ai tăiat 
capul. Ai fost nesăbuit — erai gata să-l ataci pe Set 
deşi erai încă slab, iar Isis a încercat să te oprească. 
Asta te-a înfuriat atât de tare, c-ai luat sabia... În 
fine, ideea e că aproape v-aţi anihilat reciproc 
înainte să-l învingeţi pe Set. Dacă vă luaţi din nou 
la hartă cu Stăpânul Roşu, aveți grijă. El se va 
folosi de haos pentru a vă învrăjbi. 

„O să-l învingem din nou“, m-a asigurat Isis. 
„Thoth este pur şi simplu gelos.“ 

— Ține-ţi gura, am spus în acelaşi timp Thoth şi 
cu mine. 

M-a privit surprins. 

— Deci, Sadie... chiar încerci să păstrezi 
controlul. Asta nu va dura prea mult. Poate că eşti 

urmaşa faraonilor, dar Isis e înşelătoare, însetată de 
putere... 

— O pot stăpâni, am spus, şi a trebuit să-mi 
folosesc toată voinţa pentru a o opri pe Isis să 
izbucnească într-un şir de insulte. 

Thoth şi-a trecut degetele peste chitară. 

— Eu n-aş fi atât de sigur. Probabil că Isis ţi-a 
spus c-a ajutat la înfrângerea lui Set. Ţi-a spus şi 
că ea a fost motivul pentru care Set a scăpat de sub 
control, în primul rând? Ea l-a exilat pe întâiul 
nostru rege. 

— Adică pe Ra? a spus Carter. N-a decis el să 
părăsească lumea asta pentru că era prea bătrân? 

Thoth a pufnit. 

— O fi fost el bătrân, dar a fost silit să plece. 
Isis s-a saturat să aştepte ca el să se retragă. Ea 
voia ca soţul ei, Osiris, să devină rege. Voia, de 
asemenea, şi mai multă putere. Într-o bună zi, în 
timp ce Ra moţăia, Isis a colectat în secret puţină 
salivă de la zeul soarelui. 

— Câh, am spus. De când te face saliva mai 
puternic? 

Thoth s-a încruntat la mine acuzator. 

— Ai amestecat saliva cu argilă pentru a crea un 
şarpe veninos. În noaptea aceea, şarpele s-a 
strecurat în dormitorul lui Ra şi l-a muşcat de 
gleznă. Nicio magie, nici chiar a mea, nu l-a putut 
vindeca. Ar fi murit... 

— Zeu pot să moară? a întrebat Carter. 

— O, da, a răspuns Toth. Desigur, cel mai 
adesea ne ridicăm din nou din Duat. Dar această 
otravă a atacat chiar esenţa lui Ra. Isis, desigur, a 
făcut pe nevinovata. A plâns văzându-l pe Ra că 
suferă. A încercat să-l ajute cu magia ei. În cele din 
urmă i-a spus lui Ra că există o singură cale de 
salvare: Ra trebuia să-i spună numele lui secret. 

— Numele secret? am întrebat. Ca Bruce 
Wayne? 

— Totul are un nume secret, a spus Thoth. Chiar 
şi zeii. A şti numele secret al cuiva înseamnă să ai 

putere asupra lui. Isis a promis că dacă află numele 
secret al lui Ra, îl poate vindeca. Ra suferea atât de 
crunt, c-a fost de acord. Şi Isis l-a vindecat. 

— Dar asta 1-a oferit putere asupra lui, a ghicit 
Carter. 

— Extrem de multă, a încuviinţat Thoth. Ea l-a 
forțat pe Ra să se retragă în ceruri, deschizând 
calea pentru ca iubitul ei Osiris să devină noul rege 
al zeilor. Set fusese un important locotenent al lui 
Ra, dar n-a putut suporta să vadă că fratele său 
Osiris devine rege. Asta a făcut ca Set şi Osiris să 
devină duşmani, iar acum, după cinci milenii, se 
duce acelaşi război, totul din cauza lui Isis. 

— Dar nu-i vina mea! am spus. N-aş face 
niciodată aşa ceva. 

— Nu? a întrebat Thoth. Tu n-ai face totul 
pentru a-ţi salva familia, chiar dacă ai tulbura 
echilibrul cosmic? 

M-a fixat cu ochii lui caleidoscopici şi am simțit 
cum se ridică în mine un val de sfidare. Cum să 
nu-mi ajut familia? Cine mai era şi nebunul ăsta în 
halat să-mi spună ce pot să fac şi ce nu? 

Apoi mi-am dat seama că nu ştiu cine gândeşte 
aşa: Isis sau eu. M-am panicat. Dacă nu-mi puteam 
deosebi gândurile de cele ale lui Isis, cât timp mai 
aveam înainte să înnebunesc cu totul? 

— Nu, Thoth, am murmurat. Trebuie să mă 
crezi. Eu deţin controlul — eu, Sadie — şi am nevoie 
de ajutorul tău. Tatăl nostru e prizonierul lui Set. 

Apoi i-am povestit totul — de la British Museum 
la viziunea lui Carter cu piramida roşie. Thoth a 
ascultat fără să intervină, dar puteam să Jur că pe 
halat i-au apărut noi pete în timp ce vorbeam, de 
parcă unele dintre cuvintele mele se adăugau la 
amestecul acela. 

— Te rugăm doar să te uiţi la ceva pentru noi, 
am spus în încheiere. Carter, dă-i cartea. 

Carter a scotocit prin geantă şi a scos cartea 
furată de la Paris. 

— Tu ai scris asta, nu? a spus. E despre cum 
poate fi învins Set. 

Thoth a desfăcut paginile papirusului. 

— O, Doamne! Detest să-mi recitesc vechile 
scrieri. Uitaţi-vă şi voi la propoziția asta. Acum n- 
aş mai scrie-o aşa. 

Şi-a pipăit buzunarele halatului. 

— Are cineva un pix roşu? 

Isis s-a ridicat împotriva voinţei mele, insistând 
să-l băgăm mințile în cap lui Thoth. „O minge de 
foc“, s-a rugat ea. „O singură minge magică 
enormă de foc, te rog?“ 

Nu pot să spun că n-am fost tentată, dar am 
tinut-o sub control. 

— Uite care-i treaba, Thoth, am spus, Ja-hooty 
sau cum vrei tu. Set e pe cale să distrugă America 
de Nord, dacă nu lumea întreagă. Milioane de 
oameni vor muri. Ai spus că-ţi pasă de echilibru. 
Ne ajuţi sau nu? 

Pentru un moment, singurele sunete audibile au 
fost cele făcute de ciocurile ibişilor care tastau. 

— Sunteţi într-o mare încurcătură, a încuviinţat 
Thoth. Daţi-mi voie să întreb, de ce credeţi că tatăl 
vostru v-a pus în situația asta? De ce a eliberat 
zeii? 

Era să spun „Ca s-o aducă înapoi pe mama“. 
Dar nici eu nu mai credeam asta. 

— Mama ghicea viitorul, am spus. A văzut ceva 
rău. Cred că ea şi cu tata au încercat să-l oprească. 
Au crezut că singura cale era să-i elibereze pe 
Zei... 

— Chiar dacă folosirea puterii zeilor e incredibil 
de periculoasă pentru muritori, a insistat Thoth, şi 
împotriva legii Casei Vieții, lege pe care eu l-am 
convins pe Iskandar s-o dea, apropo. 

Mi-am amintit ce-mi spusese bătrânul Lictor- 
Şef în Sala Epocilor. 

— Zeii au o mare putere, dar numai oamenii au 
creativitate. Cred că mama l-a convins pe Iskandar 
că legea e greşită. Chiar dacă nu putea admite asta 


280 


în mod public, ea l-a făcut să se răzgândească. 
Ceea ce se va întâmpla e atât de grav, încât zeii şi 
muritorii vor avea nevoie unii de ceilalți. 

— ŞI ce anume se va întâmpla? a întrebat Thoth. 
Victoria lui Set? 

Avea un ton calm, ca un profesor care pune o 
întrebare-capcană. 

— Poate, am spus cu reţinere, dar nu ştiu sigur. 

Sus, pe raft, Khufu a scuipat. Şi-a dezvelit colții 
într-un rânjet viclean. 

— Ai dreptate, Khufu, a spus Thoth căzând pe 
gânduri. Nu vorbeşte ca Isis. Isis n-ar recunoaşte 
niciodată că nu ştie ceva. 

A trebuit să astup cu o palmă imaginară gura lui 
Isis. 

Thoth i-a aruncat cartea înapoi lui Carter. 

— Să vedem dacă faptele voastre se ridică la 
înălțimea vorbelor. O să vă explic vraja din carte 
cu condiția să-mi dovediți că vă puteți controla cu 
adevărat zeii, că nu veţi repeta pur şi simplu 
aceleaşi lucruri ca în vechime. 

— Un test? a zis Carter. Acceptăm. 

— Stai puţin! am protestat. 

Poate pentru că studiase doar acasă, Carter nu 
şi-a dat seama că un test este în mod normal ceva 
rău. 

— Minunat, a spus Toth. Am nevoie de un 
element de putere din mormântul unui magician. 
Aduceţi-mi-l! 

— Mormântul cărui magician? am întrebat. 

Dar Thoth a scos din halat o bucată de cretă şi a 
mâzgălit ceva în aer. În faţă i s-a deschis o uşă. 

— Cum ai făcut asta? am întrebat. Bast spunea 
că nu poţi deschide portaluri în timpul Zilelor 
Demonilor. 

— Muritorii nu pot, a recunoscut Thoth. Dar un 
zeu al magiei poate. Dacă aveţi succes, facem un 
grătar. 

Uşa ne-a tras într-un vid negru şi biroul lui 
Thoth a dispărut. 

24. Arunc în aer nişte pantofi albaştri de 
velur 


SADIE 


— Unde suntem? am întrebat. 

Eram pe un bulevard pustiu în faţa porţilor unei 
mari proprietăţi. Părea să fie tot în Memphis — cel 
puţin copacii, vremea, lumina după-amiezii era la 
fel. 

Proprietatea avea cel puţin câteva hectare. 
Designul pretențios al porților albe de metal 
cuprindea siluete de chitarişti şi note muzicale. 
Dincolo de ele, aleea şerpuia printre copaci şi 
dădea spre o casă cu două niveluri, având un portic 
cu coloane albe. 

— O, nu, a spus Carter. Recunosc porţile astea. 

— Poftim? Cum aşa? 

— Tata m-a adus o dată aici. Mormântul unui 
mare magician... Cred că Thoth glumeşte. 

— Carter, ce vrei să spui? Este cineva îngropat 
aici? 

A dat din cap. 

— Suntem la Graceland. Casa celui mai celebru 
muzician din lume. 

— Michael Jackson a locuit aici? 

— Nu, prostuţo, a spus Carter. Elvis Presley. 

Nu ştiam dacă să râd sau să înjur. 

— Elvis Presley. Adică tipul cu costume albe cu 
ştrasuri, cu părul ăla şmecher, din colecția de 
discuri a lui mamaie — acel Elvis? 

Carter a privit neliniştit în jur. Şi-a scos sabia, 
deşi părea că suntem complet singuri. 

— Aici a trăit şi a murit. E îngropat în spatele 
conacului. 

M-am uitat la casă. 

— Vrei să spui că Elvis a fost magician? 

— Nu ştiu. 

Carter a strâns sabia în mână. 

— Thoth a spus că muzica ar fi un fel de magie. 
Dar ceva nu-i în regulă. De ce suntem doar noi 
aici? De obicei, e plin de turişti. 

— Poate pentru că-i vacanţa de Crăciun? 

— Şi paza? 

Am ridicat din umeri. 

— Poate că seamănă cu ce a făcut Zia la Luxor. 
Poate că Thoth i-a gonit pe toți. 

— Poate. 

Dar mi-am dat seama că fratele meu era încă 
neliniştit. A împins porţile, care s-au deschis uşor. 

— Nu-l în regulă, a murmurat. 

— Nu, am fost de acord. Dar hai să-i aducem 
totuşi un omagiu. 

În timp ce mergeam pe alee, nu puteam să nu 
mă gândesc că locuinţa „Regelui“ nu era foarte 
impresionantă. Comparativ cu casele unor bogătaşi 
celebri pe care le văzusem la televizor, cea a lui 
Elvis părea foarte mică. Avea doar două niveluri, 
porticul cu coloane albe şi pereți din cărămidă. 
Nişte lei ridicoli din ipsos flancau scările. Poate că 
lucrurile erau mai simple pe vremea lui Elvis sau 
poate că-şi cheltuise toţi banii pe costume cu 
strasuri. 

Ne-am oprit în faţa scărilor. 

— Deci tata te-a adus aici? am întrebat. 

— Da. 

Carter s-a uitat la lei de parcă s-ar fi aşteptat să 
ne atace. 

— Tata iubeşte bluesul şi jazzul în general, dar 
spunea că Elvis a fost important pentru c-a luat 
muzica afro-americană şi a făcut-o populară în 
rândul albilor. A contribuit la inventarea rock-and- 
rollului. Oricum, tata şi cu mine eram în oraş 
pentru un simpozion sau aşa ceva. Nu-mi 
amintesc. Tata a insistat să vin aici. 

— Ce noroc pe tine. 

Şi da, poate că începeam să înțeleg că viaţa 
alături de tata nu fusese doar lux şi vacanțe pentru 
Carter, dar tot nu puteam să nu fiu puţin geloasă. 
Nu că mi-aş fi dorit vreodată să ajung la 
Graceland, desigur, dar tata nu insistase niciodată 
să mă ducă nicăieri — cel puţin până la excursia de 
la British Museum, când dispăruse. Nici măcar nu 
ştiusem că tata era fan Elvis, ceea ce era cam 
sinistru. 

Am suit scările. Uşa de la intrare s-a deschis 
singură. 

— Nu-mi place deloc, a spus Carter. 

M-am întors să mă uit în spate şi mi-a îngheţat 
sângele în vine. L-am apucat de braţ pe frate-meu. 

— Ăăă... Carter, că tot a venit vorba de lucruri 
care nu ne plac... 

Doi magicieni se apropiau pe alee agitându-şi 
toiegele şi baghetele. 

— Să intrăm, a spus Carter. Şi repede! 

N-am prea avut timp să admir casa. În stânga 
era sufrageria şi în dreapta o cameră de zi destinată 
muzicii, cu un pian şi o arcadă cu vitralii decorate 
cu păuni. Tot mobilierul era izolat cu cordoane de 
protecție. Mirosea ca într-o casă de bătrâni. 

— Elementul de putere, am spus. Unde-i? 

— Nu ştiu, a izbucnit Carter. La ultima vizită 
nimeni n-a pomenit nimic de vreun „element de 
putere“! 

M-am uitat pe fereastră. Duşmanii se apropiau. 
Tipul din faţă purta blugi, un tricou negru fără 
mâneci, cizme şi o pălărie de cowboy ponosită. 
Părea mai degrabă un infractor decât un magician. 
Prietenul său era îmbrăcat la fel, dar era mult mai 
robust, cu braţele tatuate, ras în cap şi cu o barbă 
încâlcită. Când au ajuns la zece metri distanţă, 
tipul cu pălăria de cowboy şi-a coborât toiagul, 
care s-a transformat într-o armă automată. 

— La naiba! am strigat, şi l-am împins pe Carter 
în camera de zi. 

Rafala a distrus uşa de la intrare a casei lui 
Elvis, iar urechile au început să-mi ţiuie. Ne-am 
ridicat şi am fugit în casă. Am trecut printr-o 
bucătărie de modă veche, apoi prin cea mai ciudată 
încăpere pe care o văzusem vreodată. Peretele din 
spate era din cărămizi acoperite cu viță-de-vie, 
peste care cădea o cascadă. Covorul era miţos şi 
verde (nu uitaţi, acoperea şi podeaua și tavanul), 
iar mobilierul era sculptat cu forme de animale 
înfricoşătoare. De parcă nu era suficient de 
sinistru, prin cameră fuseseră amplasate strategic 
maimuțe din ipsos şi lei împăiaţi. În ciuda 
pericolul în care ne aflam, locul era atât de oribil, 
c-a trebuit să mă opresc şi să mă minunez. 

— Doamne! am spus. Elvis n-avea bun-gust 
deloc! 

— Camera-Junglă, a spus Carter. A decorat-o 
aşa ca să-l enerveze pe tatăl lui. 

— Asta pot să înţeleg. 

În casă a răsunat încă o rafală. 

— Să ne despărţim, a spus Carter. 

— Proastă idee! 

Auzeam cum magicienii tropăie prin camere, 
zdrobind lucruri pe măsură ce se apropiau. 

— O să le distrag atenția, a spus Carter. Tu 
caută. Camera cu trofee e acolo. 

— Carter! 

Dar nebunul a fugit ca să mă protejeze. Detest 
când face asta. Ar fi trebuit să-l urmez sau să fug 
în direcția opusă, dar am înțepenit în stare de şoc 
în timp ce el a dat colţul cu sabia ridicată şi corpul 
începea să-i capete o strălucire aurie... când 
lucrurile au luat o întorsătură nefericită. 

Bum! Carter a fost îngenuncheat de un fulger de 
smarald. Pentru o clipă, am crezut că fusese 
împuşcat şi a trebuit să-mi înăbuş un țipăt. Dar 
imediat Carter s-a prăbuşit şi a început să se 
micşoreze, cu tot cu haine, sabie şi restul — 
topindu-se într-o aşchiuță verde. 


285 


Şopârla care fusese fratele meu a alergat spre 
mine, mi s-a urcat pe picior şi în palmă, de unde 
m-a privit cu disperare. 

De după colţ, o voce răguşită a spus: 

— Hai să ne despărţim şi s-o găsim pe soră-sa. 
Trebuie să fie pe-aici pe undeva. 

— O, Carter, i-am şoptit cu drag şopârlei. Ce-o 
să-ţi fac pentru asta! 

L-am îndesat în buzunar şi am fugit. 

Cei doi magicieni au continuat să răvăşească 
peste tot prin Graceland, răsturnând mobilierul şi 
distrugând lucrurile. Se pare că nu erau fani ai lui 
Elvis. 

Am trecut pe sub nişte cordoane, m-am strecurat 
printr-un hol şi am găsit camera trofeelor. Uimitor, 
era înţesată cu trofee. Pereţii erau plini de discuri 
de aur. În patru vitrine de sticlă străluceau salopete 
cu strasuri. Camera era slab luminată, probabil 
pentru ca vizitatorii să nu fie orbiţi de costume, şi 
din nişte difuzoare atârnate se auzea muzică în 
surdină: Elvis avertiza pe toată lumea să nu-l calce 
pe pantofu lui albaştri de velur. 

Am inspectat camera, dar n-am văzut nimic cu 
aspect magic. Costumele? Am sperat că Thoth nu 
se aştepta să port vreunul. Discurile de aur? Erau 
minunate pe post de discuri Frisbee, dar cam atât. 

— Jerrod! s-a auzi o voce în dreapta. 

Un magician se apropia pe hol. M-am îndreptat 
spre cealaltă ieşire, dar de afară s-a auzit o voce 
care a răspuns: 

— Da, sunt aici. 

Eram încolțită. 

— Carter! am şoptit. Blestemat fie creierul tău 
de şopârlă. 

A început să se zbată neliniştit în buzunar, dar 
nu-mi era de niciun ajutor. 

Am scotocit prin geanta de magician şi am scos 
bagheta. Să încerc să desenez un cerc magic? N- 
aveam timp şi n-aveam chef să mă duelez direct cu 
doi magicieni mai în vârstă. Trebuia să rămân în 

mişcare. Mi-am luat vergeaua şi i-am ordonat să se 
transforme într-un toiag lung. I-aş fi putut da foc, 
l-aş fi putut transforma într-un leu, dar la ce bun? 
Mâinile au început să-mi tremure. Voiam să mă fac 
mică şi să mă ascund sub colecția de discuri de aur 
a lui Elvis. 

„Lasă-mă să preiau controlul“, a spus Isis. „Îi 
pot face una cu pământul.“ 

„Nu“, i-am răspuns. 

„Vom fi ucise.“ 

Simţeam cum îmi forţează voinţa, încercând să 
iasă. Îmi dădeam seama ce furioasă e pe aceşti 
magicieni. Cum îndrăzneau să ne provoace? l-ar fi 
putut distruge cu un singur cuvânt. 

„Nu“, mi-am zis. Apoi mi-am amintit ce-mi 
spusese Zia: „Foloseşte orice ai la dispoziţie“. 
Camera era slab luminată... eventual, puteam face 
ŞI mai întuneric. 

— Întuneric, am şoptit. 

Am simţit o zvâcnitură în stomac şi luminile au 
început să pâlpâie. Muzica s-a oprit. Lumina a 
continuat să slăbească — chiar şi lumina soarelui s- 
a stins în ferestre până când întreaga cameră a fost 
cuprinsă de beznă. 

Undeva, în stânga mea, primul magician a oftat 
exasperat. 

— Jerrod! 

— N-am fost eu, Wayne! a răspuns Jerrod. 
Întotdeauna dai vina pe mine! 

Wayne a mormăit ceva în egipteană, continuând 
să se îndrepte spre mine. Trebuia să-i distrag 
atenția. 

Am închis ochii şi mi-a imaginat împrejurimile. 
Deşi era beznă, simţeam încă prezenţa lui Jerrod în 
hol, în stânga, poticnindu-se prin întuneric. ÎI 
simțeam pe Wayne de cealaltă parte a zidului, în 
dreapta, la doar câţiva paşi de uşă. Şi vedeam cele 
patru vitrine de sticlă cu costumele lui Elvis. 

„Îţi distrug casa“, m-am gândit. „Apăr-o!“ 

O nouă contracție puternică în stomac, ca atunci 
când ridici o greutate — şi apoi vitrinele au 
explodat. Am auzit foşnet de pânză rigidă, ca nişte 
vele umflate de vânt, şi am desluşit cu greu patru 
siluete albe în mişcare care se îndreptau în perechi 
spre fiecare uşă. 

Wayne a ţipat primul când costumele lui Elvis l- 
au atacat. Arma 1 s-a descărcat în întuneric. Apoi, 
în stânga, a fost rândul lui Jerrod să strige surprins. 
O bufnitură zgomotoasă mi-a dat de ştire că fusese 
doborât. Am decis s-o iau în direcția lui Jerrod — 
preferam un tip care-şi pierduse echilibrul unuia cu 
o armă. M-am strecurat pe uşă şi pe un hol, 
lăsându-l pe Jerrod să se zbată în spatele meu şi să 
strige: 

— Dă-te jos! Dă-te jos! 

„Atacă-l cât e la pământ“, m-a implorat Isis. 
„Arde-l până la scrum!“ 

O parte din mine ştia că are dreptate: dacă-l 
lăsam pe Jerrod întreg, s-ar fi ridicat în cel mai 
scurt timp şi m-ar fi urmărit din nou; dar nu mi se 
părea corect să-l rănesc, mai ales cât era atacat de 
costumele lui Elvis. Am găsit o uşă şi am ieşit 
afară în lumina soarelui de după-amiază. 

Mă aflam în curtea din spate a proprietăţii. O 
fântână arteziană mare susura în apropiere, 
înconjurată de pietre funerare. Una dintre ele avea 
în partea de sus o flacără închisă într-o casetă de 
sticlă şi era plină de flori. Am ghicit ceea ce era 
evident: trebuie să fie fost a lui Elvis. 

„Mormântul unui magician.“ 

Bineînţeles. Căutaserăm în casă, dar elementul 
de putere era la mormântul său. Dar care era acest 
element? 

Înainte de a apuca să mă apropii de mormânt, 
uşa s-a deschis violent. Tipul masiv şi chel, cu 
barbă încâlcită, a ieşit. Avea mânecile unui costum 
zdrenţuit de-al lui Elvis înfăşurate în jurul gâtului, 
de parcă l-ar fi cărat în spate. 

— Măi, să fie... 

Magicianul a aruncat costumul. După voce, mi- 
am dat seama că era cel care purta numele de 
Jerrod. 

— Eşti doar o fetiţă. Ne-ai făcut o mulțime de 
probleme, domnişoară. 

Şi-a coborât toiagul, din care a ţâşnit o lumină 
verde. Am ridicat bagheta şi am deviat în sus 
şuvoiul de energie. Am auzit un uguit surprins — 
strigătul unui porumbel —, şi o şopârlă proaspăt 
creată a căzut din cer la picioarele mele. 

— Îmi pare rău, i-am spus. 

Jerrod a mârâit şi şi-a aruncat toiagul lui. Se 
pare că era specializat în şopârle, pentru că toiagul 
s-a transformat într-un varan mare cât un taxi 
londonez. 

Monstrul m-a atacat cu o viteză nefirească. Şi-a 
deschis fălcile şi m-ar fi rupt în două, dar am 
apucat să-i vâr toiagul în gură. 

Jerrod a izbucnit în râs. 

— Asta-i tot ce poţi, fetiţo? 

Am simţit cum fălcile dragonului strâng toiagul. 
Era doar o chestiune de secunde înainte ca lemnul 
să cedeze şi eu să devin gustarea varanului. „Puțin 
ajutor“, i-am cerut lui Isis. Cu atenţie, cu multă 
atenţie, am apelat la puterea ei. Am încercat să fac 
asta fără să-i permit să preia controlul — parcă aş fi 
dominat un val imens pe o placă de surf, încercând 
cu disperare să rămân în picioare. Am simțit cum 
cinci mii de ani de experienţă, de cunoştinţe şi, 
desigur, de putere îmi curg prin vene. Ea mi-a 
oferit opţiuni şi le-am ales pe cele mai simple. Mi- 
am canalizat puterea asupra toiagului şi am simțit 
cum mi se încălzeşte în mâini, căpătând o 
strălucire albă. Varanul a şuierat şi a bolborosit în 
timp ce toiagul s-a alungit, căscând fălcile creaturii 
mai mult, tot mai mult, până când s-a auzit un 
bum! 

Varanul s-a făcut fărâme şi rămăşiţele toiagului 
lui Jerrod au căzut în jurul meu. 

Jerrod n-a avut la dispoziţie decât un moment să 
fie surprins înainte să-mi arunc bagheta şi să-l 
izbesc cu putere în frunte. A privit cruciş şi s-a 
prăbuşit. Bagheta a revenit la mine. 

Ar fi fost un minunat happy-end... doar că 
uitasem de Wayne. Magicianul cu pălărie de 
cowboy s-a repezit pe uşă şi aproape s-a 
împiedicat de prietenul său, dar şi-a revenit cu 
viteza fulgerului. 

A strigat: 

— Vânt! 

Şi toiagul mi-a zburat din mâini ajungând la el. 
Mi-a zâmbit cu cruzime. 

— Ai luptat frumos, scumpo! Dar magia 
elementelor e întotdeauna cea mai rapidă. 

A lovit cu capetele ambelor toiege, al lui şi al 
meu, în pavaj. Un val de pământ şi pavaj a luat 
naştere, de parcă solul ar h devenit lichid, 
punându-mă jos şi zburându-mi bagheta din mână. 
M-am târât înapoi în mâini Şi în genunchi, dar am 
auzit cum Wayne invocă focul din toiege. 

„Frânghie“, a spus Isis. „Toți magicienii au 
frânghie la e1.“ 

Panica îmi întunecase mintea, dar am dus 
instinctiv mâna la geanta magică. Am scos un mic 
ghem de sfoară. Nu era tocmai o frânghie, dar mi- 
am adus aminte ce făcuse Zia în muzeul din New 
York. Am aruncat sfoara spre Wayne şi am strigat 
un cuvânt sugerat de Isis: 

— Tas! 

O hieroglifă aurie a apărut deasupra capului lui 
Wayne: 


Do E 
) 
zona, N 


Sfoara l-a şfichiuit ca un şarpe furios, 
alungindu-se şi îngroşându-se în aer. Wayne a 
făcut ochii mari. S-a dat un pas înapoi şi a lansat 

jeturi de flăcări din ambele toiege, dar sfoara a fost 
mai rapidă. I s-a încolăcit în jurul gleznelor şi l-a 
doborât, înfăşurându-i-se în jurul corpului până 
când l-a învelit din cap până-n picioare ca într-un 
cocon. El s-a zbătut şi a ţipat şi m-a făcut în toate 
felurile. 

M-am ridicat clătinându-mă. Jerrod era încă 
inconştient. Mi-am recuperat toiagul, care căzuse 
lângă Wayne. Acesta continua să se lupte cu sfoara 
şi să blesteme într-o egipteană care suna foarte 
ciudat din cauza accentului de american sudist. 

„Termină-l“, m-a avertizat Isis. „Încă mai poate 
vorbi. Nu va avea linişte până nu te va distruge.“ 

— Foc! a tipat Wayne. Apă! Brânză! 

Nici măcar comanda „Brânză!“ n-a funcţionat. 
Mi-am dat seama că furia îi făcea magia 
ineficientă pentru că îi era imposibil să se 
concentreze, dar am ştiut că-şi va reveni în curând. 

— Tăcere! am spus. 

Vocea lui Wayne s-a oprit brusc. Continua să 
strige, dar nu se auzea niciun sunet. 

— Nu sunt duşmanul tău, i-am zis. Dar nici nu 
te pot lăsa să mă omori. 

Ceva mi s-a mişcat în buzunar şi mi-am amintit 
de Carter. L-am scos. Părea bine, cu excepţia, 
desigur, a faptului că era tot şopârlă. 

— O să încerc să te transform la loc, i-am spus. 
Sper să nu înrăutăţesc lucrurile. 

A scos un cârâit slab, care nu transmitea prea 
multă încredere. 

Am închis ochii şi mi l-am imaginat pe Carter 
aşa cum ar fi trebuit să fie: un băiat înalt, de 
paisprezece ani, prost îmbrăcat, foarte uman, 
foarte enervant. Carter a început să atârne mai 
greu. L-am pus jos şi m-am uitat cum şopârla 
creştea, devenind o chestie vag omenească. În 
câteva secunde, fratele meu era culcat pe burtă, cu 
sabia şi geanta lângă el, pe gazon. 

A început să scuipe iarbă. 

— Cum ai făcut asta? 

— Nu ştiu, am recunoscut. Doar că păreai... 
defect. 

— Mulţumesc mult. 

S-a ridicat şi a verificat dacă are toate degetele. 
Apoi i-a văzut pe cei doi magicieni şi i-a căzut 
faţa. 

— Ce le-ai făcut? 

— Pe unul l-am legat, pe celălalt l-am doborât. 
Prin magie. 

— Nu, vreau să spun..., a şovăit, căutându-şi 
cuvintele, apoi a renunţat şi a arătat cu degetul. 

M-am uitat la magicieni şi am ţipat. Wayne nu 
mai mişca. Avea ochii şi gura deschise, dar nu 
clhpea şi nu respira. Lângă el, Jerrod părea să fi 
înlemnit şi el. În timp ce-i priveam, gurile au 
început să le strălucească de parcă ar fi înghiţit 
chibrituri. Două sfere de foc mici şi galbene le-au 
ieşit printre buze şi s-au ridicat în aer, dispărând în 
lumina soarelui. 

— Ce... Ce-a fost asta? am întrebat. Au murit? 

Carter s-a apropiat cu prudenţă şi a pus mâna pe 
gâtul lui Wayne. 

— Nici nu pare să fie piele. Mai degrabă, piatră. 

— Nu, au fost oameni! Nu i-am transformat în 
pietre! 

Carter a pipăit fruntea lui Jerrod acolo unde-l 
lovisem cu bagheta. 

— S-a spart. 

— Poftim? 

Carter şi-a luat sabia. Înainte de a apuca să tip, a 
lovit fața lui Jerrod cu mânerul, iar capul 
magicianului a crăpat ca un ghiveci de flori. 

— Sunt din lut, a spus Carter. Sunt shabti. 

A lovit mâna lui Wayne şi am auzit-o cum crapă 
sub învelişul de sfoară. 

— Dar au făcut vrăji, am spus. Şi au vorbit. 
Erau reali. 

Sub ochii noştri, de cei doi shabii s-a ales 
praful, ei lăsând în urmă doar bucata de sfoară, 
două toiege şi nişte haine ponosite. 

— Thoth ne-a testat, a spus Carter. Dar mingile 
de foc... 

S-a încruntat de parcă ar fi încercat să-şi 
amintească ceva important. 

— Probabil că ţin de magia care i-a animat, am 
presupus eu. Şi acum zboară înapoi la stăpânul lor 
— ca să arate ce-au făcut? 

Mie mi se părea e o teorie validă, dar Carter era 
extrem de tulburat. A arătat spre uşa din spate, 
dezmembrată, a casei din Graceland. 

— Toată casa e aşa? 

— Chiar mai rău. 

M-am uitat la salopeta distrusă a lui Elvis, de 
sub hainele lui Jerrod, şi la pietrele împrăştiate. 
Poate că Elvis n-avusese bun-gust, dar îmi părea 
rău că palatul Regelui era devastat. Dacă locul 
fusese important pentru tata... Dintr-odată, mi-a 
venit o idee. 

— Ce a spus Amos când a reparat farfuria? 

Carter s-a încruntat. 

— E vorba de o casă întreagă, Sadie. Asta nu-i o 
farfurie. 

— Am înţeles, am spus. Fli-nehm! 

Un simbol hieroglific auriu mi-a apărut în 
palmă. 


L-am ridicat şi l-am suflat spre casă. Conturul 
întregii proprietăţi a început să strălucească. 
Bucăţile de uşă au zburat la loc şi s-au lipit unele 
de altele. Zdrenţele din costumul lui Elvis au 
dispărut. 

— Uau! a spus Carter. Crezi că s-a reparat şi 
interiorul? 

— Eu... 

Privirea mi s-a înceţoşat şi m-au lăsat genunchii. 
Aş fi dat cu capul de pavaj dacă nu m-ar fi prins 
Carter. 

— E în regulă, a spus. Ai făcut o mulțime de 
vrăji, Sadie. A fost ceva uimitor. 

— Dar n-am găsit elementul după care ne-a 
trimis Thoth. 

— Ba da, a spus Carter. Poate că l-am găsit. 

A arătat spre mormântul lui Elvis şi mi-a fost 
limpede: o amintire lăsată în urmă de un fan 
credincios — un colier cu o cruce de argint cu buclă 
în partea de sus, la fel ca pe tricoul mamei din 
fotografia cea veche. 

— Un ankh, am spus. Simbolul egiptean al vieții 
veşnice. 

Carter l-a luat. De lanţ era prins un mic sul de 
papirus. 

— Ce-i asta? a murmurat, şi a desfăcut foaia. 

A privit-o atât de intens, că m-am temut să nu 
facă o gaură în ea. 

— Care-i treaba? 

M-am uitat peste umărul lui. 

Desenul părea foarte vechi. Înfăţişa o pisică de 
aur pătată care ţinea un cuțit într-o labă şi tăia 
capul unui şarpe. 


Dedesubt, cu un marker negru, cineva scrisese: 
„Continuă să lupţi!“ 

— Curat vandalism, nu-i aşa? am întrebat. Să 
mâzgăleşti în halul ăsta un desen atât de vechi? De 
ce i-ai lăsa aşa ceva lui Elvis? 

Carter părea să nu mă audă. 

— Am mai văzut imaginea asta. Apare pe o 
mulțime de morminte. Nu ştiu cum de nu mi-am 
dat seama... 

Am studiat imaginea mai îndeaproape. Chiar că- 
mi părea cunoscută. 

— Ştii ce reprezintă? l-am întrebat. 

— E Pisica lui Ra, care luptă cu cel mai mare 
duşman al zeului soarelui, Apophis. 

— Şarpele, am zis. 

— Da, Apophis era... 

— Întruchiparea haosului, am spus, şi mi-am 
amintit vorbele lui Nut. 

Carter a părut impresionat, aşa cum şi trebuia. 

— Întocmai. Apophis era chiar mai rău decât 
Set. Egiptenii credeau că Ziua de Apoi va veni 
atunci când Apophis va mânca soarele şi va 
distruge întreaga creaţie. 

— Dar... pisica l-a ucis, am spus plină de 
speranţă. 

— Pisica trebuia să-l omoare la nesfârşit, a spus 
Carter, îţi aminteşti ce spunea Toth despre lucrurile 
care se repetă. Chestia este că... l-am întrebat pe 
tata odată dacă pisica avea vreun nume. Şi mi-a 
răspuns că nimeni nu ştie sigur, dar că cei mai 
mulți oameni presupun că e Sekhmet, fioroasa 
zeiță-leoaică. I se mai spunea şi Ochiul lui Ra, 
pentru că se ocupa de treburile murdare. El vedea 
un inamic, ea îl ucidea. 

— Bun. ŞI? 

— Şi pisica nu seamănă cu Sekhmet. Tocmai 
mi-am dat seama... 

În sfârşit, am văzut, şi un fior mi-a trecut pe şira 
spinării. 

— Pisica lui Ra arată exact ca Brioşă. E Bast. 

Imediat, pământul a huruit. Fântâna memorială a 
început să strălucească, şi s-a deschis o uşă 
întunecoasă. 

— Haide, am spus. Am nişte întrebări pentru 
Thoth. Apoi am de gând să-i trag una în plisc. 

25. Câştigăm o excursie gratuită spre 
moarte 


CARTER 


Să fii transformat într-o şopârlă chiar îți poate 
strica ziua. Am încercat să ascund asta când am 
intrat pe uşă, dar mă simţeam destul de rău. 

Probabil te gândeşti: „Hei, te-ai transformat deja 
într-un şoim. Ce mare scofală? Dar când altcineva 
te transformă cu forța — e cu totul diferit. 
Închipuie-ţi că eşti într-un compactor de gunoi şi 
tot corpul îţi este turtit într-o chestie mai mică 
decât un pumn. E dureros şi umilitor. Inamicul te 
imaginează ca pe-o şopârlă stupidă şi inofensivă, 
apoi îşi impune voinţa asupra ta, copleşindu-ţi 
gândurile, până când eşti silit să fii ce-şi doreşte el. 
Presupun că se putea şi mai rău. Ar fi putut să mă 
imagineze ca pe-o vulpe zburătoare, dar chiar şi 
aşa... 

Desigur, îi eram recunoscător lui Sadie că m-a 
salvat, însă în acelaşi timp mă simţeam ca un ratat 
total. Nu era destul că mă făcusem de râs pe 
terenul de baschet, în faţa unei echipe de babuini, 
mai şi eşuasem cu totul în luptă. Poate că mă 
descurcasem cu Leroy, monstrul din aeroport, dar 
în confruntarea cu doi magicieni (chiar şi din lut), 
fusesem transformat într-o reptilă din primele două 
secunde. Ce şanse aveam împotriva lui Set? 

Am alungat gândurile astea când am ieşit din 
portal, pentru că era clar că nu ne aflam în biroul 
lui Thoth. 

În faţa noastră se contura o piramidă din sticlă şi 
metal în mărime naturală, aproape la fel de mare 
ca şi cele de la Gizeh. Centrul oraşului Memphis 

se ridica în depărtare. În spatele nostru erau 
malurile fluviului Mississippi. 

Soarele apunea, aruncând o lumină aurie asupra 
fluviului şi piramidei. Pe treptele de jos ale 
acesteia, lângă o statuie înaltă de şase metri a 
faraonului Ramses cel Mare, Thoth făcuse un 
picnic cu coaste şi piept la grătar, cu pâine şi 
murături, cu de toate. Cânta la chitară folosind un 
amplificator portabil. Khufu era şi el în apropiere, 
acoperindu-şi urechile. 

— A, bun! 

Thoth a zdrăngănit un acord care semăna cu 
geamătul de moarte al unui măgar bolnav. 

— Aţi supravieţuit! 

M-am uitat plin de uimire la piramidă. 

— Asta de unde-a mai apărut? Doar n-ai... 
construit-o, nu? 

Mi-am amintit călătoria cu ba-ul la piramida 
roşie a lui Set, şi brusc mi-am închipuit zei 
construind monumente peste tot în America. 

Thoth a chicotit. 

— N-a trebuit s-o construiesc. Locuitorii 
Memphisului au făcut-o. Oamenii n-au uitat nicio 
clipă Egiptul, să ştii. De fiecare dată când 
construiesc un oraş pe malul unui râu, îşi amintesc 
de moştenirea lor, adânc îngropată în subconştient. 
Aceasta e Pyramid Arena — a şasea cea mai mare 
piramidă din lume. Era folosită ca arenă sportivă 
pentru... cum se numeşte jocul care-ţi place, 
Khufu? 

— Agh! a tăcut Khufu indignat. 

Şi jur că s-a încruntat la mine. 

— Da, baschet, a spus Toth. Dar au urmat 
vremuri grele pentru arenă. A fost abandonată ani 
de zile. Dar acum, gata. Mă mut în ea. Aveţi ankh- 
ul? 

Pentru un moment, m-am întrebat dacă fusese o 
idee bună să-l ajutăm pe Thoth, dar aveam nevoie 
de el. I-am aruncat colierul. 

— Excelent, a spus. Un ankh de la mormântul 
lui Elvis. Magia lui e puternică! 

Sadie şi-a încleştat pumnii. 

— Era să murim ca să-l obținem. Ne-ai păcălit. 

— Nu v-am păcălit, a insistat. A fost un test. 

— Chestiile alea, a spus Sadie, shabti... 

— Da, sunt cel mai bun lucru pe care l-am făcut 
de secole. Păcat c-au fost sparţi, dar nu vă puteam 
lăsa să luptaţi cu magicieni reali, nu-i aşa? Shabti 
sunt nişte dubluri excelente. 

— Deci ai văzut tot ce s-a întâmplat, am 
murmurat. 

— A, da. 

Thoth a întins mâna. Două mici focuri îi dansau 
în palmă — esenţele magice pe care le văzuserăm 
ieşind din gura celor doi shabti. 

— Acestea sunt... dispozitive de înregistrare, 
cum le numiţi voi. Am primit un raport complet. I- 
ai învins pe shabti fără să-i ucizi. Trebuie să 
recunosc că sunt impresionat, Sadie. Ţi-ai 
controlat magia şi ai controlat-o pe Isis. lar tu, 
Carter, te-ai descurcat perfect transformându-te 
într-o şopârlă. 

Am crezut că mă tachina. Apoi, mi-am dat 
seama că în ochi 1 se citea o simpatie reală, de 
parcă eşecul meu ar fi fost tot un fel de test. 

— O să întâlneşti duşmani mai puternici, Carter, 
m-a avertizat. Casa Vieţii îi va trimite pe cei mai 
buni împotriva voastră. Dar veţi găsi şi prieteni 
unde vă aşteptaţi mai puţin. 

Nu ştiam de ce, dar aveam sentimentul că se 
referă la Zia... sau poate mi s-a părut. 

Thoth s-a ridicat şi i-a dat chitara lui Khufu. A 
aruncat ankh-ul spre statuia lui Ramses, iar 
colierul s-a prins în jurul gâtului faraonului. 

— Poftim, Ramses, i-a spus Thoth statuii. 
Pentru noua noastră viaţă. 

Statuia a strălucit slab, de parcă apusul de soare 
ar fi fost de zece ori mai luminos. Apoi, strălucirea 

s-a răsfrânt asupra întregii piramide înainte să 
pălească încet. 

— A, da, reflectă Thoth. Cred c-o să fiu fericit 
aici. Copii, data viitoare când mă mai vizitaţi, o să 
am un laborator mult mai mare. 

Era o idee înfricoşătoare, dar am încercat să nu- 
mi pierd concentrarea. 

— Asta nu-i tot ce-am găsit, am spus. Trebuie să 
ne explici ce-i cu asta. 

I-am întins imaginea cu pisica şi şarpele. 

— Sunt o pisică şi un şarpe, a spus Toth. 

— Mulţumesc, zeu al înţelepciunii. Ai pus-o 
acolo ca s-o găsim, nu-i aşa? Încerci să ne dai un 
indiciu. 

— Cine, eu? 

„Ucide-l odată“, a spus Horus. 

„Ţine-ţi gura“, i-am răspuns. 

„Cel puţin, ucide chitara.“ 

— Pisica asta e Bast, i-am spus, încercând să 
ignor şoimul nebun dinlăuntrul meu. Are cumva 
de-a face cu motivul pentru care părinţii noştri i-au 
eliberat pe zei? 

Thoth a arătat spre farfurule pentru picnic. 

— V-am spus că avem grătar? 

Sadie a bătut din picior. 

— Am avut o înţelegere, Ja-hooty! 

— Ştii ceva... îmi place numele ăsta, reflectă 
Thoth, dar nu şi când îl rosteşti fu. Cred că 
înţelegerea noastră cra să vă explic cum se 
foloseşte cartea cu vrăji. Îmi daţi voie? 

A întins mâna. Fără tragere de inimă, am scos 
cartea de magie din geantă şi i-am dat-o. 

Thoth a deschis-o. 

O, câte amintiri îmi trezeşte. Atâtea 
formule... Odinioară, credeam în ritual. Pregătirea 
unei vrăji bune poate dura câteva săptămâni când 
foloseşti ingrediente exotice din toată lumea. 

— N-avem la dispoziţie câteva săptămâni, am 
spus. 

— Grabă, grabă, grabă... 

Thoth a oftat. 

— Agh, a încuviințat Khufu, adulmecând 
chitara. 

Thoth a închis cartea şi mi-a dat-o înapoi. 

— Fi bine, e o incantaţie pentru distrugerea lui 
Set. 

— Ştim asta, a spus Sadie. ÎI va distruge pentru 
totdeauna? 

— Nu, nu. Dar va distruge forma pe care o are 
în lumea asta, alungându-l în adâncul Duatului şi 
reducându-i puterea, împiedicându-l să reapară 
mult, mult timp. Câteva secole, cel mai probabil. 

— Sună bine, am spus. Cum o citim? 

Thoth m-a privit de parcă răspunsul ar fi trebuit 
să fie evident. 

— N-o poţi citi acum, căci cuvintele pot fi 
rostite doar în prezenţa lui Set. Odată ajunşi în faţa 
lui, Sadie va trebui să deschidă cartea şi să recite 
incantaţia. Ea va şti ce să facă atunci când va veni 
momentul. 

— Sigur, a spus Sadie. lar Set va aştepta 
cuminte să-i citesc condamnarea la moarte. 

Thoth a ridicat din umeri. 

— N-am spus că va fi uşor. Veţi mai avea 
nevoie de două ingrediente pentru ca vraja să 
funcționeze — un ingredient verbal, numele secret 
al lui Set... 

— Poftim? am protestat. Şi cum putem să-l 
aflăm? 

— Cu greutate, îmi imaginez. Nu poţi afla un 
nume secret dintr-o carte. Numele trebuie să vină 
chiar de la cel vizat, să fie pronunţat de el, pentru a 
vă oferi putere asupra lui. 

— Splendid, am spus. Va trebui doar să-l 
obligăm pe Set să ni-l spună. 

— Sau să-l păcăliți, a spus Toth. Sau să-l 
convingeţi. 

— Nu există nicio altă cale? a întrebat Sadie. 

Thoth a dat la o parte o pată de cerneală de pe 
halatul său de laborator. O  hieroglifă s-a 

transformat într-o molie şi şi-a luat zborul. 

— Cred că... ar mai fi una. Aţi putea întreba 
persoana cea mai dragă lui Set — persoana care-l 
iubeşte cel mai mult. Ea v-ar putea spune numele. 

— Dar nimeni nu-l iubeşte pe Set! a spus Sadie. 

— Soţia sa, am încercat să ghicesc. Cealaltă 
zeiță, Nephthys. 

Thoth a dat din cap. 

— E o zeiţă a râurilor. E posibil s-o găsiţi într- 
un râu. 

— E din ce în ce mai bine, am murmurat. 

Sadie s-a încruntă la Thoth. 

— Ai spus că mai există un ingredient. 

— Un ingredient fizic, a încuviințat Thoth, o 
pană a adevărului. 

— Ce anume? a întrebat Sadie. 

Dar cu ştiam despre ce-i vorba şi m-a cuprins 
disperarea. 

— De pe Tărâmul Morților, vrei să spui. 

Thoth a zâmbit. 

— Exact. 

— Stai puţin, a spus Sadie. Despre ce vorbeşte? 

Am încercat să-mi ascund teama. 

— În Egiptul antic, când mureai, trebuia să faci 
o călătorie pe Tărâmul Morților, i-am explicat. O 
călătorie extrem de periculoasă. În cele din urmă, 
ajungeai în Sala Judecăţii, unde viaţa îți era 
cântărită pe Cântarele lui Anubis'*: inima într-o 
parte, pana adevărului de cealaltă parte. Dacă 
treceai testul, aveai parte de fericirea veşnică. 
Dacă nu-l trecea, un monstru îți mânca inima şi 
încetai să mai exişti. 

— Ammit  Devoratoarea, a spus Thoth 
melancolic. O simpatică. 

Sadie şi-a mijit ochii. 

— ŞI cum anume ar trebui să facem rost de-o 
pană din această Sală a Judecăţii? 

— Poate că Anubis va fi într-o dispoziţie bună, a 
sugerat Thoth. Se întâmplă cam o dată la o mie de 
ani. 

— Dar cum putem ajunge pe Tărâmul Morților? 
am întrebat. Vreau să spun... fără să murim. 

Thoth a privit spre vest, unde apusul soarelui 
căpăta o nuanţă sângerie. 

— Pe râu, pe timp de noapte, bănuiesc. Aşa trec 
cei mai mulţi pe Tărâmul Morților. Eu aş folosi o 
barcă. ÎI veţi găsi pe Anubis la capătul râului... 

A arătat spre nord, apoi s-a răzgândit şi a arătat 
spre sud. 

— Am uitat, râurile curg spre sud aici. Totul e 
pe dos. 

— Agh! 

Khufu şi-a trecut degetele pe gâtul chitarei şi a 
interpretat un riff apăsat de rock. Apoi a râgâit de 
parcă nu s-ar fi întâmplat nimic şi a pus deoparte 
chitara. Sadie şi cu mine ne-am holbat la el, dar 
Thoth a dat din cap de parcă babuinul ar fi rostit 
ceva profund. 

— Eşti sigur, Khufu? a întrebat Thoth. 

Khufu a mormăit ceva. 

— Prea bine. 

Thoth a oftat. 

— Khufu spune c-ar dori să vă însoțească. I-am 
spus că poate rămâne aici ca să-mi tehnoredacteze 
lucrarea de doctorat în fizică cuantică, însă nu este 
interesat. 

— Nu-mi dau seama de ce, a spus Sadie. Mă 
bucur că vine cu noi, dar unde găsim o barcă? 

— Aveţi sânge de faraoni, a spus Toth. Faraonii 
au întotdeauna acces la o barcă. Dar aveţi grijă s-o 
folosiţi cu înţelepciune. 

A arătat cu capul spre fluviu. Spre mal se 
îndrepta un vechi vas cu zbaturi, cu coşurile 
fumegânde. 

— Vă urez drum bun, a spus Toth. La revedere! 

— Trebuie să ne suim pe chestia asta? am 
întrebat. 

Dar când m-am întors spre Thoth, acesta 
dispăruse, cu grătar cu tot. 

— Minunat, a murmurat Sadie. 

— Agh! 
Khufu era de acord. Ne-a luat de mână şi ne-a 
condus spre mal. 

26. La bordul Reginei Egiptene 


CARTER 


Vasul era foarte potrivit pentru o călătorie spre 
Tărâmul Morților. Avea mai multe punți, cu 
balustrade împodobite, vopsite în negru şi în 
verde. Zbaturile laterale înspumau fluviul şi pe 
apărătoarea roții strălucea numele vasului scris cu 
litere aurii: REGINA EGIPTEANĂ. 

La prima vedere, puteai crede că vasul era 
folosit doar ca atracţie turistică, servind ca navă de 
croazieră sau cazinou plutitor pentru persoanele în 
vârstă. Dar dacă priveai mai cu atenţie, puteai 
observa mici detalii ieşite din comun. Numele 
vasului era scris în demotică şi cu hieroglife sub 
numele în engleză. Din coşuri ieşea un fum 
strălucitor, de parcă motoarele ar fi funcţionat cu 
aur. Sfere de foc multicolore zburau pe punți. lar la 
prova navei se mişcau şi clipeau doi ochi pictaţi, 
cercetând râul în căutare de pericole. 

— Ciudat, a remarcat Sadie. 

Am încuviinţat. 

— Am mai văzut ochii pictați pe vase. E un 
obicei practicat în întreaga Mediterană. Dar, de 
obicei, nu se mişcă. 

— Poftim? Nu, nu-i vorba de ochii ăia stupizi. 
Doamna de pe puntea superioară. Nu e... 

Sadie a zâmbit cu gura până la urechi. 

— Bast! 

Fără doar şi poate, felina noastră preferată era 
sprijinită de cabina cârmaciului. Mă pregăteam să- 
1 fac cu mâna, când am observat creatura care 
stătea lângă Bast şi manevra cârma. Avea corp de 
om şi era îmbrăcat într-o uniformă albă de căpitan 

de vas. Doar că, în loc de un cap, de deasupra 
gulerului îi ieşea un topor cu tăiş dublu. Şi nu 
vorbesc despre o foporişcă de tăiat lemne. Vorbesc 
despre un topor de luptă: lame gemene în formă de 
semilună, una în faţă, cealaltă în spate, cu tăişurile 
mânjite de nişte ciudate pete roşii uscate. 

Nava a acostat. Mingile de foc s-au însuflețit — 
au coborât pasarela, au dezlegat parâmele, făcând, 
practic, munca unui echipaj de marinari. Cum de 
acționau fără mâini şi fără a incendia totul nu am 
idee, dar nu era cel mai neobişnuit lucru pe care-l 
văzusem în acea săptămână. 

Bast a coborât de la cabina cârmaciului. Ne-a 
îmbrăţişat când ne-am suit la bord — chiar şi pe 
Khufu, care a încercat în schimb s-o caute de 
păduchi. 

— Mă bucur c-aţi supravieţuit! ne-a spus Bast. 
Ce s-a întâmplat? 

I-am povestit în linii mari, şi din nou părul 1 s-a 
ridicat pe cap. 

— Elvis? Groaznic! Thoth devine tot mai crud 
odată cu vârsta. Mda, nu pot să spun că sunt 
bucuroasă că mă aflu din nou pe vasul ăsta. Detest 
apa, dar presupun că... 

— Ai mai fost pe nava asta? am întrebat. 

Zâmbet lui Bast a pălit. 

— Aveţi un milion de întrebări, ca de obicei, dar 
mai întâi să mâncăm. Căpitanul ne aşteaptă. 

Nu eram nerăbdător să întâlnesc un topor uriaş 
şi nu eram entuziasmat de cinele lui Bast, cu 
sandviciuri calde cu brânză şi Friskies, dar am 
urmat-o înăuntrul vasului. 

Salonul de mese era bogat decorat în stil 
egiptean. Pereţii erau acoperiţi cu picturi murale 
pline de culoare care înfățișau zei. Coloane aurite 
sprijineau tavanul. O masă lungă era încărcată cu 
toate felurile de mâncare pe care ţi le puteai dori — 
sandviciuri, pizza, hamburgeri, mâncare mexicană, 
de toate. Asta compensa cu vârf şi îndesat faptul că 
ratasem grătarul lui Thoth. Pe o masă laterală se 

aflau o cutie pentru gheaţă, un şir de cupe de aur şi 
un dozator de suc cu vreo douăzeci de opţiuni. 
Scaunele de mahon erau sculptate pentru a arăta ca 
nişte babuini, ceea ce-mi aducea aminte un pic 
prea mult de Camera-Junglă de la Graceland, dar 
lui Khufu îi plăceau. A lătrat la scaunul său doar 
pentru a arăta cine este şeful, apoi i s-a aşezat în 
poală. A luat un avocado dintr-un coş de fructe şi a 
început să-l decojească. 

În celălalt capăt al încăperii s-a deschis o uşă şi 
a intrat tipul cu cap de topor. A trebuit să se aplece 
pentru a nu tăia în două cadrul ușii. 

— Domnule şi doamnă Kane, a spus căpitanul, 
ŞI s-a înclinat. 

Vocea sa era ca un murmur tremurat care rezona 
de-a lungul lamei din faţă. Am văzut odată un clip 
cu un individ care cânta lovind cu ciocanul un 
fierăstrău, şi cam aşa suna şi vocea căpitanului. 

— Este o onoare să vă avem la bord. 

— Doamnă Kane, reflectă Sadie. Îmi place cum 
sună. 

— Numele meu e Lamă-Însângerată, a spus 
căpitanul. Ce ordonaţi? 

Sadie a ridicat o sprânceană spre Bast. 

— Îi putem da ordine? 

— În limite rezonabile, a spus Bast. E ataşat de 
familia voastră. Tatăl vostru... 

Şi-a dres glasul. 

— Ei bine, el şi mama voastră au folosit vasul 
ăsta. 

Demonul-topor a scos un murmur dezaprobator. 

— Nu le-ai spus, zeiţă? 

— Mă pregăteam să le spun, a mormăit Bast. 

— Ce să ne spui? am întrebat. 

— Sunt doar nişte detali. 

A continuat grăbită: 

— Vasul poate fi invocat o dată pe an şi numai 
în caz de extremă urgenţă. Trebuie să-i spuneți 
căpitanului care vă sunt ordinele acum. Trebuie să 

aibă instrucțiuni clare dacă vrem ca totul să se 
desfăşoare ăăă... în condiţii de siguranţă. 

M-am întrebat ce-o frământă pe Bast, dar tipul 
cu cap de topor aştepta ordinele, iar petele de 
sânge uscat de pe lamele sale îmi sugerau că nu-i 
bine să-l fac să aştepte. 

— Trebui să facem o vizită în Sala Judecăţii, 1- 
am spus. Du-ne pe Tărâmul Morților. 

Lamă-însângerată a murmurat gânditor: 

— Voi face pregătirile, domnule Kane, dar e 
nevoie de timp. 

— Nu prea avem timp. 

M-am întors spre Sadie. 

— Suntem în... în ce dată, în seara de douăzeci 
ŞI şapte? 

A încuviinţat. 

— Poimâine, la răsărit, Set îşi va termina 
piramida şi va distruge lumea, dacă nu-l oprim. 
Aşadar, căpitane Lamă-Mare sau cum te-o fi 
chemând, aş spune că ne cam grăbim. 

— Ne vom strădui, desigur, din răsputeri, a spus 
Lamă-Însângerată, deşi vocea i-a sunat un pic — nu 
ştiu cum să zic — cam ascuţit. 

— Echipajul vă va pregăti cabinele. Între timp, 
vreţi să luaţi masa? 

M-am uitat la masa încărcată cu mâncare şi mi- 
am dat seama cât sunt de flămând. Nu mai 
mâncasem de când vizitasem Monumentul 
Washington. 

— Da. Ăăă... mulţumesc, căpitane. 

Căpitanul s-a înclinat din nou, ceea ce l-a făcut 
să semene un pic cam mult cu o ghilotină. Apoi 
ne-a lăsat să cinăm. 

La început, am fost prea ocupat să mănânc 
pentru a vorbi. Am înfulecat un sandvici cu 
friptură de vită, vreo două bucăți de plăcintă cu 
cireşe şi îngheţată şi trei pahare de bere de ghimbir 
înainte de a apuca să-mi trag sufletul. 

Sadie n-a mâncat chiar atât de mult. Ea luase, 
totuşi, masa în avion. S-a mulţumit cu un sandvici 

cu brânză şi castraveți şi cu una dintre băuturile 
acelea englezeşti dubioase care-i plac — Ribena”. 
Khufu a ales cu atenţie tot ce se termina în litera o 
— chipsuri Doritos, biscuiţi Oreo şi nişte bucăţi de 
carne. Buffalo? Armadillo? Mi-era şi teamă să- 
ntreb. 

Mingile de foc pluteau îndatoritoare prin 
încăpere, umplând cupele şi strângând farfuriile pe 
măsură ce terminam de mâncat. 

După atâtea zile petrecute pe fugă pentru a ne 
salva viaţa, era plăcut să stai la o masă şi să te 
relaxezi. Faptul că fuseserăm anunţaţi de căpitan 
că nu ne poate transporta instantaneu pe Tărâmul 
Morților era cea mai bună veste pe care-o 
primiserăm de mult timp. 

— Agh! 

Khufu s-a şters la gură şi a apucat una dintre 
mingile de foc. A transformat-o într-o minge de 
baschet strălucitoare şi a pufnit în direcția mea. 

De data asta am înțeles perfect ce îmi spusese pe 
babuineză. Nu era o invitație, ci ceva de genul: „O 
să joc baschet de unul singur. Nu te chem, pentru 
că eşti atât de nepriceput încât mi se face rău“. 

— Nicio problemă, prietene, i-am spus, deşi m- 
am înroşit la faţă de ruşine. Distracţie plăcută! 

Khufu a pufnit din nou, apoi a luat-o la fugă cu 
mingea sub braţ. M-am întrebat dacă găsise vreun 
teren la bord. 

În celălalt capăt al mesei, Bast şi-a dat farfuria 
la o parte. Abia se atinsese de mâncarea ei pentru 
pisici, cu ton. 

— Nu ţi-e foame? am întrebat-o. 

— Hmm? Ah... Nu prea. 

Se juca indiferentă cu cupa. Avea o expresie pe 
care n-o mai asociasem cu pisicile: cea de 
vinovăţie. 

Sadie şi cu mine ne-am uitat unul la altul. Am 
avut un scurt schimb de replici pe muteşte, ceva de 
genul: 

„Întreab-o!“ 


308 


„Ba nu, întreab-o tu!“ 

Desigur, când vine vorba de priviri urâte, Sadie 
e mai pricepută, aşa c-am pierdut concursul. 

— Bast? am intervenit. Ce a vrut căpitanul să ne 
spui? 

A ezitat. 

— O, despre asta era vorba? N-ar trebui să 
plecaţi urechea la demoni. Lamă-Însângerată e 
obligat de magie să slujească, dar dacă vreodată ar 
scăpa, şi-ar încerca toporul pe noi, credeţi-mă. 

— Ai schimbat subiectul, am spus. 

Bast şi-a plimbat degetul pe masă, desenând 
hieroglife în urma de condens lăsată de cupă. 

— Adevărul e că n-am mai fost la bord din 
noaptea în care a murit mama voastră. Părinţii 
voştri chemaseră barca pe Tamisa. După... 
accident, tatăl vostru m-a adus aici. Aici am făcut 
înţelegerea. 

Mi-am dat seama că se referea chiar la această 
masă. Tata stătuse aici disperat după moartea 
mamei — fără să aibă pe nimeni care să-l consoleze 
cu excepţia zeiţei-pisică, a unui demon cu cap de 
topor şi a unei mulțimi de luminiţe zburătoare. 

Am studiat chipul lui Bast în lumina slabă. M- 
am gândit la pictura pe care o găsisem la 
Graceland. Chiar şi în formă umană, Bast semăna 
atât de mult cu pisica aceea — o pisică desenată de 
un artist cu mii de ani în urmă. 

— Nu era un simplu monstru al haosului, nu-i 
aşa? am întrebat. 

Bast m-a privit în ochi. 

— Ce vrei să spui? 

— Chestia cu care te luptai când părinţii noştri 
te-au eliberat din obelisc. Nu era un simplu 
monstru al haosului. Te luptai cu Apophis. 

Peste tot în salon, strălucirea servitorilor a pălit. 
Unul dintre ei a scăpat o farfurie şi a început să se 
agite. 

— Nu rosti numele Şarpelui, m-a avertizat Bast. 
Mai ales că intrăm în noapte. Noaptea e împărăţia 

lui. 

— Deci e adevărat. 

Sadie a clătinat exasperată din cap. 

— De ce n-ai zis nimic? De ce ai minţit? 

Bast şi-a lăsat privirea în pământ. În umbră, 
părea obosită şi fragilă. Faţa ei purta urmele unor 
vechi cicatrice. 

— Am fost Ochiul lui Ra. 

Vorbea încet. 

— Preferata zeului soarelui, unealta sa. Vă dați 
seama ce onoare? 

Şi-a scos ghearele şi le-a studiat. 

— Când oamenii văd imagini cu pisica 
războinică a lui Ra, presupun că-i vorba de 
Sekhmet, leoaica. Ea a fost prima sa preferată, e 
adevărat. Dar era prea violentă, prea greu de 
controlat. În cele din urmă, Sekhmet a fost silită să 
se retragă, iar Ra m-a ales pe mine ca luptătoare: 
pe micuța Bast. 

— De ce ţi-e ruşine? a întrebat Sadie. Spuneai 
că-i o onoare. 

— La început am fost mândră, Sadie. M-am 
luptat cu Şarpele vreme de secole. Pisicile şi şerpii 
sunt duşmani de moarte. Am făcut o treabă bună. 
Dar apoi Ra s-a retras în ceruri. M-a legat de Șarpe 
printr-o ultimă vrajă. Ne-a aruncat pe amândoi în 
acea prăpastie, sarcina mea fiind să lupt cu Şarpele 
şi să-l ţin acolo jos pentru totdeauna. 

Am realizat ceva şi m-am cutremurat. 

— Deci n-ai fost un prizonier neînsemnat. Tu ai 
fost închisă mai mult decât oricare alt zeu. 

Şi-a închis ochii. 

— Încă îmi amintesc cuvintele lui Ra: 
„Credincioasa meu pisică! Asta-i sarcina ta cea 
mai importantă“. Şi am fost mândră s-o fac... 
câteva secole. Apoi milenii. Vă daţi seama cum a 
fost? Cuţite şi colți, tăieturi, ciomăgeli, un nesfârşit 
război purtat în beznă. Forţele noastre vitale au 
scăzut, şi a mea şi a duşmanului meu, şi am 
început să realizez că acesta fusese planul lui Ra. 

Ca Şarpele şi cu mine să ne distrugem reciproc, iar 
lumea să fie în siguranţă. Numai în acest fel Ra se 
putea retrage în linişte, ştiind că haosul nu va 
învinge Ma'at-ul. lar eu mi-aş fi făcut datoria. N- 
aveam de ales. Până când părinţii voştri... 

— Ți-au oferit o cale de scăpare, am spus. Iar tu 
ai profitat de ea. 

Bast şi-a ridicat, distrusă, privirea. 

— Eu sunt regina pisicilor. Am multe puteri. 
Dar, ca să fiu sinceră, Carter... pisicile nu sunt 
foarte curajoase. 

— Şi Ap... duşmanul tău? 

— A rămas prizonier în prăpastie. Tatăl tău şi cu 
mine eram siguri de asta. Şarpele era deja foarte 
slăbit după mileniile de luptă cu mine, iar când 
mama voastră şi-a folosit propria forță vitală 
pentru a închide prăpastia, ei bine... a folosit o 
magie puternică. Ar fi fost imposibil ca şarpele să 
treacă de această barieră. Dar odată cu trecerea 
anilor... am devenit tot mai puţin convinşi că 
închisoarea era sigură. Dacă reuşea cumva să 
scape şi îşi recăpăta puterea, e de neimaginat ce s- 
ar fi putut întâmpla. Şi doar din vina mea. 

Am încercat să mi-l imaginez pe şarpele 
Apophis — o creatură a haosului chiar mai rea 
decât Set. Mi-am imaginat-o pe Bast şi cuţitele ei, 
luptând cu monstrul timp de mii de ani. Poate că n- 
ar fi trebuit să mă supăr pe Bast pentru că nu ne 
spusese adevărul mai devreme. În schimb, mi-a 
părut rău pentru ca. Fusese pusă în aceeaşi situație 
în care ne aflam noi acum — silită să îndeplinească 
o sarcină care o depăşea. 

— De ce te-au eliberat părinţii mei? am întrebat. 
Ți-au spus? 

A dat din cap încetişor. 

— Pierdeam lupta. Tatăl tău mi-a spus că mama 
ta prevăzuse... nişte lucruri sinistre dacă Şarpele 
m-ar fi învins. Trebuiau să mă elibereze, să-mi dea 
timp să mă vindec. Au spus că era primul pas spre 
reabilitarea zeilor. N-am pretenţia că le-am înţeles 

planul pe de-a-ntregul. Am fost fericită să accept 
oferta tatălui tău. M-am convins că fac ceea ce 
trebuie pentru zei. Dar asta nu schimbă cu nimic 
faptul c-am fost o laşă. Nu mi-am făcut datoria. 

— Nu-i vina ta, i-am spus. N-a fost corect din 
partea lui Ra să-ţi ceară asta. 

— Carter are dreptate, a spus şi Sadie. E un 
sacrificiu prea mare pentru o singură persoană — 
sau o zeiță-pisică. 

— A fost voia regelui meu, a spus Bast. 
Faraonul le poate porunci orice supușilor săi 
pentru binele regatului — chiar şi să-şi sacrifice 
viaţa — iar aceştia trebuie să se supună. Horus ştie 
asta. El a fost faraon de multe ori. 

„Are dreptate“, a spus Horus. 

— Înseamnă c-ai avut un rege neghiob, am spus. 

Vasul s-a cutremurat de parcă am fi trecut cu 
chila peste un banc de nisip. 

— Fu atent, Carter, m-a avertizat Bast. Ma'at- 
ul, ordinea creaţiei, se bazează pe loialitatea faţă 
de regele de drept. Dacă îl pui sub semnul 
îndoielii, vei cădea sub influenţa haosului. 

Mă simţeam atât de frustrat, că-mi venea să 
sparg ceva. Aş fi vrut să ţip că ordinea nu era mai 
bună decât haosul dacă trebuia să te sinucizi pentru 
ea. 

„Nu fi copil“, m-a certat Horus. „Eşti un slujitor 
al Ma'atului. Aceste gânduri sunt nedemne.“ 

Mă usturau ochii. 

— Atunci, poate că eu sunt o ruşine. 

— Carter? a întrebat Sadie. 

— Nu-i nimic, i-am spus. Mă duc la culcare. 

Am plecat în grabă. Una dintre luminile 
pâlpâitoare mi s-a alăturat, conducându-mă sus, în 
camera mea. Cabina era, probabil, foarte frumoasă. 
N-am băgat de seamă. Am căzut pe pat şi am 
adormit buştean. 


Aveam mare nevoie de o pernă magică cu puteri 
mai mari, căci ba-ul meu refuza să stea locului. [Şi 

nu, Sadie, nu cred că m-ar fi ajutat să-mi înfăşor 
bandă adezivă în jurul capului.] 

Spiritul meu s-a deplasat în zbor spre cabina 
cârmaciului, dar la cârmă nu era Lamă- 
Însângerată. În schimb, vasul era condus de un 
tânăr în armură de piele. Avea conturul ochilor 
făcut cu kohl şi era chel, cu excepţia unei cozi 
împletite. Era clar că ridică greutăţi, pentru că avea 
braţele musculoase. O sabie ca a mea îi era prinsă 
la centură. 

— Fluviul e înşelător, mi-a spus cu o voce care- 
mi părea cunoscută. Un pilot n-are voie să se lase 
distras. El trebuie să fie întotdeauna atent la 
bancurile de nisip şi la obstacole ascunse. De 
aceea vasele au pictate ochii mei, pentru a vedea 
pericolele. 

— Ochii lui Horus, am spus. Tu. 

Zeul-şoim s-a uitat la mine şi am văzut că are 
ochii de culori diferite — unul de un galben 
strălucitor, ca soarele, celălalt argintiu, 
reflectorizant, ca luna. Efectul era atât ciudat, c-a 
trebuit să-mi întorc privirea. lar când am făcut-o, 
am observat că umbra lui Horus nu seamănă cu 
forma sa. Pe cabina cârmaciului se vedea silueta 
unui șoim uriaş. 

— Te întrebi dacă ordinea e mai bună decât 
haosul, a spus. Te-ai lăsat distras de la duşmanul 
nostru real, Set. Ar trebui să ți se dea o lecţie. 

Eram gata să-i spun: „Nu, e în regulă“. 

Dar imediat ba-ul meu şi-a luat zborul. M-am 
trezit la bordul unui avion — una dintre cursele 
internaționale în care tata şi cu mine fuseserăm de 
un milion de ori. Zia Rashid, Desjardins şi încă doi 
magicieni erau înghesuiți pe rândul din mijloc, 
înconjurați de familii cu copii care țipau. Zia părea 
indiferentă. Ea medita calm cu ochii închişi, în 
timp ce Desjardins şi ceilalți doi bărbați erau atât 
de deranjaţi, încât îmi venea să râd. 

Avionul s-a înclinat înainte şi înapoi. Desjardins 
şi-a vărsat vin în poală. Semnalul luminos pentru 

prinderea centurii de siguranță s-a aprins şi s-a 
auzit o voce: 

— Vă vorbeşte căpitanul. Se pare că ne vom 
confrunta cu nişte turbulenţe minore în timp ce 
coborâm spre Dallas, aşa că-i voi ruga pe 
însoțitorii de zbor... 

Bum! O explozie a zguduit ferestrele — un fulger 
urmat imediat de un tunet. 

Zia a deschis ochii. 

— Stăpânul Roşu. 

Pasagerii au început să ţipe în timp ce avionul s- 
a prăbuşit în gol câteva sute de metri. 

— Il commence! a strigat Desjardins pentru a 
acoperi zgomotul. Repede! 

În timp ce avionul se zguduia, pasagerii ţipau şi 
se repezeau la locurile lor. Desjardins s-a ridicat şi 
a deschis compartimentul pentru bagaje. 

— Domnule! a strigat o însoţitoare de zbor. 
Domnule, staţi jos! 

Desjardins a ignorat-o. A scos de acolo patru 
genţi cu un aspect cunoscut — truse de magie — şi 
le-a aruncat însoţitorilor săi. 

Apoi, lucrurile au mers tot mai prost. Avionul a 
fost străbătut de un tremur oribil şi s-a înclinat 
într-o parte. Pe ferestrele din dreapta am văzut cum 
aripa avionului e retezată de o pală de vânt trecând 
cu opt sute de kilometri la oră. 

Avionul a fost cuprins de haos — peste tot zburau 
băuturi, cărți şi pantofi, măştile de oxigen au 
coborât şi s-au încurcat, iar oamenii strigau speriaţi 
de moarte. 

—  Protejaţi-i pe nevinovați! a ordonat 
Desjardins. 

Avionul a început să tremure, iar în ferestre şi 
pereți au apărut fisuri. Pasagerii au amuţit, 
pierzându-şi cunoştinţa pe măsură ce presiunea 
aerului scădea. Avionul se rupea în bucăți — când 
cei patru magicieni şi-au ridicat baghetele. 

Pentru o clipă, magicienii au plutit într-un vârtej 
de nori de furtună, bucăţi de fuzelaj, bagaje şi 

pasageri încă prinşi de scaune. Apoi au fost 
înconjurați de o lumină albă strălucitoare, o sferă 
din care emana putere. Aceasta a încetinit 
dezintegrarea avionului şi a ţinut bucăţile laolaltă. 
Desjardins a întins mâna şi marginea unui nor s-a 
întins spre el — un lujer alb de ceaţă, ca de bumbac, 
ca o coardă de siguranţă. Ceilalţi vrăjitori au făcut 
la fel, iar furtuna s-a supus voinţei lor. Vapori albi 
s-au încolăcit în jurul lor şi au început să apară şi 
alți lujeri, ca nişte vârtejuri, care au apucat bucăţi 
din avion şi le-au repus laolaltă. 

O fetiţă a trecut prin dreptul Ziei, dar ea şi-a 
întins bagheta şi a murmurat o vrajă. Un nor a 
învăluit-o pe fetiţă şi a purtat-o la loc. În scurt 
timp, cei patru magicieni au reasamblat avionul, 
lipind fisurile cu pânze făcute din nori până când 
întregul avion a fost îmbrăcat într-un cocon 
luminos de vapori. Afară, furtuna se dezlănţuia şi 
bubuiau tunete, dar pasagerii dormeau duşi în 
scaune. 

— Zia! a strigat Desjardins. Nu mai putem 
rezista prea mult. 

Zia a fugit pe lângă el pe culoar până la cabina 
de pilotaj. Nu se ştie cum, dar partea din faţă a 
avionului rămăsese intactă. Uşa era blindată şi 
blocată, dar toiagul Ziei a pâlpâit, iar uşa s-a topit 
ca făcută din ceară. A intrat şi i-a găsit pe cei trei 
piloți inconştienţi. Am privit pe fereastră şi mi s-a 
făcut rău. Printre vălătucu de nori, pământul se 
apropia rapid — foarte rapid. 

Zia a lovit pupitrul de control cu bagheta. O 
energie roşie a traversat ecranele. Acele din 
cadrane s-au învârtit, instrumentele de măsurat au 
pâlpâit iar altimetrul şi-a revenit. Botul avionului 
s-a ridicat iar viteza a scăzut. În timp ce-o 
priveam, Zia a îndreptat avionul către o păşune şi a 
aterizat fără nicio hurducătură. Apoi a dat ochii 
peste cap şi s-a prăbuşit. 

Desjardins a găsit-o şi a luat-o în braţe. 

— Repede, le-a spus el însoțitorilor săi, 
muritorii se vor trezi în curând. 

Au scos-o pe Zia din cabina pilotului, iar ba-ul 
meu a fost absorbit într-un vârtej de imagini 
înceţoşate. 

Am revăzut oraşul Phoenix — sau cel puţin o 
parte din el. O puternică furtună de nisip roşu a 
măturat valea, înghițind clădiri şi munţi. Set 
hohotea acoperind vântul puternic şi fierbinte, 
savurându-şi puterea. 

Apoi am văzut Brooklynul: casa distrusă a lui 
Amos de pe East River şi o furtună dezlănţuită, 
vânturile care urlau lovind oraşul cu lapoviţă şi 
grindină. 

Iar apoi am văzut un loc pe care nu-l ştiam: un 
fluviu care şerpuia printr-un canion din deşert. 
Cerul era acoperit de nori negri, iar suprafaţa 
râului părea să fiarbă. Ceva se deplasa pe sub apă, 
ceva mare, rău, şi puternic — şi am ştiut că mă 
aştepta pe mine. 

„Asta-i doar începutul“, m-a avertizat Horus. 
„Set îi va distruge pe toţi cei la care ţii. Crede-mă.“ 

Fluviul s-a transformat într-o mlaştină cu stuf 
înalt. Pe cer, soarele strălucea. Şerpi şi crocodili 
treceau prin apă. Pe mal se afla o colibă de paie. 
Lângă ea, o femeie şi un copil de vreo zece ani 
cercetau un sarcofag ponosit, îmi dădeam seama că 
sicriul fusese cândva o adevărată bijuterie — aur 
încrustat cu pietre prețioase —, dar acum era distrus 
şi înnegrit. 

Femeia şi-a trecut mâinile peste capacul 
sicriului. 

— În sfârşit! 

Avea chipul mamei mele — ochi albaştri şi păr 
de culoarea caramelului —, dar radia o lumină 
magică şi am ştiut c-o am în faţă pe zeiţa Isis. 
Femeia s-a întors spre băiat. 

— Am căutat atât de mult, fiul meu. În sfârşit, l- 
am găsit. O să-mi folosesc magia pentru a-l 
readuce la viaţă! 

— Tata? 

Băiatul a făcut ochii mari privind la cutie. 

— Chiar e înăuntru? 

— Da, Horus. Şi acum... 

Dintr-odată, coliba lor a izbucnit în flăcări. Zeul 
Set a păşit din infern — un războinic puternic, cu 
pielea de culoare roşie şi ochi negri pătrunzători. 
Purta coroana dublă a Egiptului şi veşminte de 
faraon. În mâini îi ardea mocnit un toiag de fier. 

— Aţi găsit sicriul, nu-i aşa? a spus. Bravo 
vouă! 

Isis a întins braţele spre cer. A invocat fulgerul 
împotriva zeului haosului, dar vergeaua lui Set a 
absorbit puterea atacului şi a trimis-o înapoi. Zeița 
a fost lovită de arcuri de energie electrică ce-au 
azvârlit-o cât colo. 

— Mamă! 

Băiatul a scos un cuțit şi l-a atacat pe Set. 

— Te omor! 

Set a hohotit zgomotos. L-a evitat cu uşurinţă pe 
băiat şi l-a aruncat la pământ. 

— Ai curaj, nepoate, a recunoscut Set. Dar nu 
vei trăi destul ca s-apuci să mă provoci. În ce-l 
priveşte pe tatăl tău, va trebui să scap de el o dată 
pentru totdeauna. 

Set a izbit cu toiagul de fier în capacul sicriului. 

Isis a țipat în timp ce sicriul a fost spulberat 
asemenea unei bucăţi de gheaţă. 

— Pune-ţi o dorinţă! 

Set a suflat cu toată puterea şi bucăţi de sicriu au 
zburat spre cer, împrăştiindu-se în toate direcţiile. 

— Bietul Osiris — s-a făcut fărâme şi e 
împrăştiat deasupra întregului Egipt. lar tu, soră 
Isis — fugi! La asta te pricepi cel mai bine! 

Set s-a năpustit înainte. Isis l-a apucat pe fiul ei 
de mână, după care s-au transformat în păsări şi-au 
zburat pentru a-şi salva viaţa. 

Scena s-a estompat şi m-am trezit din nou în 
cabina cârmaciului de pe vasul cu aburi. Soarele se 
ridica cu repeziciune în timp ce oraşe şi barje 

treceau iute pe lângă noi, iar malurile fluviului 
Mississippi se estompau într-un joc de lumini şi 
umbre. 

— EI l-a distrus pe tata, mi-a spus Horus. Va 
face la fel cu tatăl tău. 

— Nu, am spus. 

Horus m-a privit cu ochii lui ciudaţi — unul din 
aur strălucitor, celălalt argintiu ca luna plină. 

— Mama şi mătuşa Nephthys au petrecut ani de 
zile căutând bucăţile de sicriu şi corpul tatei. Când 
le-au strâns pe toate paisprezece, vărul Anubis ne-a 
ajutat să-l refacem pe tata cu ajutorul unor pânze 
folosite pentru mumii, dar magia mamei n-a reuşit 
să-l readucă pe deplin la viaţă. Osiris a devenit un 
zeu-strigoi, o umbră pe jumătate vie a tatălui meu, 
care putea domni doar în Duat. Dar nenorocirea lui 
m-a înfuriat. Furia mi-a dat puterea de a-l învinge 
pe Set şi de a-i lua tronul. Trebuie să faci acelaşi 
lucru. 

— Nu vreau niciun tron, am spus. Îl vreau pe 
tata. 

— Nu-ţi face iluzii. Set nu face decât să se joace 
cu tine. Te va aduce în pragul disperării, iar 
durerea te va face mai slab. 

— Trebuie să-l salvez pe tata! 

— Nu asta-i misiunea ta, m-a certat Horus. 
Lumea e în pericol. Acum, trezeşte-te! 


Sadie îmi scutura mâna. Ea şi cu Bast erau 
aplecate deasupra mea şi păreau îngrijorate. 

— Ce e? am întrebat. 

— Am ajuns, a spus Sadie neliniştită. 

Era îmbrăcată în haine noi de pânză, negre de 
data asta, care se asortau cu bocancii ei militari. 
Reuşise chiar să-şi revopsească părul, astfel că 
avea şuviţe albastre. 

M-am ridicat şi mi-am dat seama că, pentru 
prima dată în ultima săptămână, mă simt odihnit. 
Poate că sufletul meu călătorise, dar cel puţin 

corpul avusese parte de somn adevărat. M-am uitat 
pe fereastra cabinei. Era beznă. 

— Cât am dormit? am întrebat. 

— Aproape am ieşit de pe Mississippi şi am 
intrat în Duat, a spus Bast. Acum ne apropiem de 
Prima Cataractă. 

— Prima Cataractă? am întrebat. 

— Intrarea, a spus Bast pe un ton funebru, pe 
Tărâmul Morților. 

27. Un demon care ne oferă mostre 
gratuite 


SADIE 


Eu una am dormit buştean, lucru care, speram, 
nu era un semn pentru ceea ce urma să se 
întâmple. 

Îmi dădeam seama că sufletul lui Carter rătăcise 
prin nişte locuri înfricoşătoare, dar nu voia să 
vorbească despre asta. 

— Ai văzut-o pe Zia? l-am întrebat. 

A părut atât de speriat, de-am crezut că-i cade 
faţa. 

— Am ştiut eu, am zis. 

Am urmat-o pe Bast până la cabina cârmaciului, 
unde Lamă-Însângerată studia o hartă în timp ce 
Khufu mânuia... ăăă... maimuţărea cârma. 

— E un babuin la cârmă, am observat. Ar trebui 
să-mi fac griji? 

— Linişte, vă rog, doamnă Kane. 

Lamă-Însângerată şi-a trecut degetele peste o 
hartă desenată pe un sul lung de papirus. 

— E o operaţiune delicată. Două grade la 
tribord, Khufu. 

— Agh! a făcut Khufu. 

Cerul era deja întunecat, dar pe măsură ce 
înaintam, stele au început să dispară. Fluviul a 
căpătat o culoare sângerie. Bezna a înghițit 
orizontul şi, de-a lungul malurilor, luminile 
oraşelor au devenit focuri pâlpâitoare, apoi s-au 
stins complet. 

Acum, singurele lumini erau flăcările 
multicolore şi fumul strălucitor care ieşea pe 

coşuri, învăluindu-ne pe toți într-o strălucire 
metalică nefirească. 

— Ar trebui să fie chiar în față, a anunţat 
căpitanul. 

În lumină slabă, lama pătată a toporului părea 
mai înspăimântătoare ca niciodată. 

— Ce hartă e asta? am întrebat. 

— Vrăji de trecere în timpul zilei, a spus el. Nu 
vă faceţi griji. Este o copie corectă. 

M-am uitat la Carter ca să-mi traducă. 

— Cei mai mulţi o numesc Cartea morților, mi- 
a spus el. Egiptenii bogaţi au fost întotdeauna 
îngropaţi împreună cu un exemplar, ca să nu se 
piardă prin Duat înspre Tărâmul Morților. E un fel 
de Ghid al idioților pentru viața de apoi. 

Căpitanul a rostit indignat: 

— Nu sunt un idiot, doamnă Kane. 

— Nu, nu asta am vrut să spun... 

Vocea lui Carter s-a poticnit. 

— Ăăă... ce-i asta? 

În faţa noastră, nişte stânci ascuţite ieşeau din 
fluviu ca nişte colți, transformând apele în curenţi 
spumegători. 

— Prima  Cataractă, a anunţat Lamă- 
Însângerată. Ţineţi-vă bine! 

Khufu a rotit cârma spre stânga şi vasul cu 
zbaturi s-a strecurat în lateral, trecând printre două 
piscuri stâncoase la distanţă de doar câţiva 
centimetri. Nu sunt genul isteric, dar recunosc 
liberă şi nesilită de nimeni c-am ţipat cât m-au 
ținut plămânii. [Şi nu te uita la mine aşa, Carter. 
Nici tu n-ai fost mai breaz.] 

Am ajuns pe o întindere de apă albă — sau roşie 
— şi am virat pentru a evita o stâncă de mărimea 
Gării Paddington. Vasul a cotit de două ori 
periculos printre bolovani, s-a învârtit cu trei sute 
şaizeci de grade într-un vârtej, s-a lansat într-o 
cascadă de zece metri şi s-a prăbuşit atât de tare, 
că urechile mi-au pocnit ca după nişte împuşcături. 

Am continuat să navigăm de parcă nimic nu s-ar 
fi întâmplat, iar urletul vâltorilor s-a stins în urmă. 

— Nu-mi place cataracta, am decis. Mai sunt şi 
altele? 

— Nu la fel de mari, din fericire, a spus Bast, 
care părea şi ca afectată de răul de mare. Am trecut 
în... 

— Tărâmul Morților, a terminat Carter 
propoziţia. 

A arătat spre mal, care era învăluit în ceaţă. Prin 
întuneric se întrezăreau lucruri ciudate: lumini 
fantomatice care pâlpâiau, feţe gigantice sculptate 
în ceaţă, umbre greoaie ce nu păreau să țină de 
vreun obiect fizic. Oase vechi se târau prin noroi 
de-a lungul malurilor, lpindu-se de alte oase şi 
formând modele întâmplătoare. 

— Presupun că ăsta nu-i fluviul Mississippi, am 
spus. 

— E Râul Nopţii, a murmurat Lamă- 
Însângerată. Este deopotrivă toate râurile şi niciun 
râu anume — umbra fluviilor Mississippi, Nil, 
Tamisa. Curge prin Duat şi are numeroase braţe şi 
afluenţi. 

— Da, totul e mult mai clar, am murmurat. 

Peisajul a devenit şi mai straniu. Am văzut sate- 
fantomă din vremuri apuse — mici pâlcuri de colibe 
de stuf făcute din fum pâlpâitor. Am văzut temple 
imense dărâmându-se şi reconstruind-se singure 
iarăşi şi iarăşi, ca într-un film în reluare. Şi peste 
tot, fantomele se întorceau spre vasul nostru în 
timp ce treceam. Mâini fumurii se întindeau spre 
noi. Umbre ne chemau în tăcere, apoi se întorceau 
disperate când treceam. 

— Cei pierduţi şi confuzi, a spus Bast. Spiritele 
care n-au găsit drumul spre Sala Judecăţii. 

— De ce sunt atât de trişti? am întrebat. 

— Păi, sunt morţi, a speculat Carter. 

— Nu, e mai mult decât atât, am spus. Parcă... 
aşteaptă pe cineva. 

— Pe Ra, a spus Bast. Timp de mii de ani, 
glorioasa barcă solară a lui Ra a parcurs acest 
traseu în fiecare noapte, luptând cu Apophis. 

A privit în jur neliniştită, retrăind parcă 
ambuscadele din trecut. 

— Era periculos: în fiecare noapte se ducea o 
luptă pe viaţă şi pe moarte. Dar în timp ce trecea, 
Ra aducea lumina soarelui şi căldură în Duat, iar 
aceste spirite pierdute se bucurau, amintindu-și de 
lumea celor vii. 

— Dar asta-i o legendă, a spus Carter. Pământul 
se învârte în jurul soarelui. Soarele nu coboară, de 
fapt, sub pământ. 

— N-ai învăţat nimic despre Egipt? a întrebat 
Bast. Poveştile contradictorii pot fi adevărate în 
acelaşi timp. Soarele e o minge de foc aflată în 
spațiu, aşa-i. Dar imaginea lui pe care o vezi 
traversând cerul, căldura dătătoare de viaţă şi 
lumina pe care le aduce pe pământ — toate acestea 
erau întruchipate de Ra. Soarele era tronul său, 
sursa puterii sale, însuşi spiritul său. Dar acum Ra 
s-a retras în ceruri. El doarme, iar soarele e doar 
soare. Barca lui Ra nu mai navighează prin Duat. 
El nu mai luminează întunericul, şi cel mai mult îi 
simt lipsa cei morţi. 

— Aşa este, a spus Lamă-Însângerată, deşi nu 
părea prea preocupat. Legenda spune că lumea se 
va sfârşi când Ra va fi prea obosit pentru a mai 
continua să trăiască în starea de slăbiciune în care 
se află. Apophis va înghiți soarele. Va domni 
întunericul. Haosul va copleşi Ma'at-ul, iar Şarpele 
va domni pentru totdeauna. 

O parte din mine credea că-i absurd. Planetele 
n-aveau cum să se oprească pur şi simplu din 
rotaţie. Soarele n-avea cum să nu mai răsară. 

Pe de altă parte, iată-mă navigând pe un vas prin 
Tărâmul Morților alături de un demon şi de o zeiţă. 
Dacă şi Apophis exista cu adevărat, nu-mi doream 
să-l cunosc. 

Şi, ca să fiu sinceră, mă simţeam vinovată. Dacă 
povestea pe care mi-o spusese Thoth era adevărată, 
Isis îl forțase pe Ra să se retragă în ceruri 
folosindu-se de numele lui secret. Ceea ce, dintr-o 
perspectivă ridicolă, nebunească, însemna că 
sfârşitul lumu putea veni din cauza mea. Tipic... 
Îmi venea să-mi trag una ca să mă răzbun pe Isis, 
dar mă temeam c-o să mă doară. 

— Ra ar trebui să-şi vină în fire, am spus. Ar 
trebui să se întoarcă. 

Bast a râs sec. 

— Și lumea ar trebui să fie din nou tânără, 
Sadie. As vrea eu să fie aşa... 

Khufu a mormăit şi ne-a arătat ceva în faţă. L-a 
lăsat pe căpitan la cârmă şi a ieşit în fugă din 
cabina cârmaciului, coborând scările. 

—  Babuinul are dreptate, a spus Lamă- 
Însângerată. Ar trebui să mergeţi la prova. În 
curând urmează o provocare. 

— Ce fel de provocare? am întrebat. 

— E greu de spus, mi-a răspuns Lamă- 
Însângerată, şi cred c-am simţit o urmă de 
satisfacție în vocea lui. Vă doresc mult succes, 
doamnă Kane. 

— De ce mie? am mormăit. 

Bast, Carter şi cu mine stăteam la prora vasului, 
privind cum fluviul apare din beznă. Dedesubtul 
nostru, ochii pictați pe vas străluceau slab în 
întuneric, aruncând raze de lumină spre apa 
roşiatică. Khufu se urcase în vârful pasarele, care 
se ridica în poziție verticală când era retrasă, cu 
mâna streaşină la ochi, ca un marinar pe catarg. 

Dar toată vigilenţa asta nu făcea doi bani. Din 
pricina întunericului şi a ceții, vizibilitatea era 
zero. Stânci masive, piloni prăbuşiţi şi statui 
fărâmiţate ale unor faraoni apăreau de nicăieri, iar 
Lamă-Însângerată învârtea cârma pentru a le evita, 
silindu-ne să ne ţinem de balustrade. Din când în 
când vedeam nişte dungi tăind suprafaţa apei, ca 

nişte tentacule sau spinări ale unor creaturi 
scufundate — chiar nu doream să ştiu ce erau. 

— Sufletele muritorilor au întotdeauna parte de- 
o provocare, mi-a spus Bast. Trebuie să dovediţi că 
sunteţi demni să intrați pe Tărâmul Morților. 

— De parcă ar fi o mare onoare... 

Nu ştiu cât am rămas privind în întuneric, dar 
după ceva timp în depărtare a apărut o pată 
roşiatică, de parcă cerul începea să se lumineze. 

— Mi se pare mie sau... 

— E destinația noastră, a spus Bast. Interesant, 
ar fi trebuit să primim deja provocarea... 

Vasul s-a cutremurat, iar apa a început să fiarbă. 
Din fluviu s-a ridicat o siluetă gigantică. O vedeam 
doar de la brâu în sus, dar s-a înălţat la câțiva metri 
deasupra vasului. Avea corp de om — cu pieptul 
dezgolit, păros şi cu piele purpurie. La brâu purta o 
frânghie împodobită cu săculeţi din piele, capete 
de demon retezate şi alte nimicuri la fel de 
fermecătoare. Capul îi era o combinaţie ciudată de 
leu şi om, cu ochi aurii şi o coamă neagră 
împletită. Gura mânjită de sânge era felină, cu 
mustăţi zbârlite şi colți ascuţiţi. A urlat, iar de 
spaimă Khufu a căzut de pe pasarelă. Bietul 
babuin a făcut un salt în braţele lui Carter şi s-au 
prăbuşit amândoi pe punte. 

— Trebuia tu să vorbeşti, i-am spus încet lui 
Bast. E o rudă de-a ta, sper. 

Bast a clătinat din cap. 

— Nu vă pot ajuta cu nimic, Sadie. Voi sunteţi 
muritorii. Trebuie să înfruntaţi provocarea. 

— O, mulţumesc frumos. 

— Eu sunt Shezmu! a spus omul-leu cel 
însângerat. 

Era să spun „Da, asta-i limpede“. Dar m-am 
decis să-mi ţin gura. 

Și-a fixat ochii aurii asupra lui Carter şi şi-a 
înclinat capul. Nările îi fremătau. 

— Am simțit miros de sânge de faraon. O 
bucăţică gustoasă... sau îndrăzneşti să-mi spui pe 

nume? 

— Să... îţi spun pe nume? a bolborosit Carter. 
Adică pe numele secret? 

Demonul a izbucnit în râs. A apucat un turn de 
piatră din apropiere, care s-a sfărmat ca o bucată 
de tencuială veche în pumnul său. 

M-am uitat disperată pe Carter. 

— N-ai cumva la îndemână numele lui secret? 

— Ar putea fi în Cartea morților, a spus Carter. 
Am uitat să verific. 

— Şi-atunci? am spus. 

— Distrage-i atenţia, a zis Carter, şi s-a repezit 
spre cabina cârmaciului. 

„Să-i distrag atenţia unui demon“, m-am gândit. 
„Bun. Poate are chef să joace cărți.“ 

— Vă predaţi? a urlat Shezmu. 

— Nu! am strigat. Nu, nu ne predăm. O să-ţi 
spunem pe nume. Doar că... Doamne, dar ce 
musculos mai eşti! Faci exerciţii? 

M-am uitat la Bast, care a dat din cap aprobator. 

Shezmu a mormăit mândru şi si-a umflat braţele 
puternice. Chestia asta funcționează la toți bărbații, 
nu-i aşa? Chiar dacă au douăzeci de metri şi cap de 
leu. 

— Eu sunt Shezmu! a strigat. 

— Da, cred c-ai zis asta deja, am spus. Mă 
întrebam... ăăă... ce fel de titluri ai câştigat de-a 
lungul anilor? Peste ce-ai devenit stăpân? 

— Sunt călăul regal al lui Osiris! a strigat, 
lovind cu pumnul în apă şi clătinându-ne vasul. 
Sunt Stăpânul Sângelui şi al Vinului! 

— Splendid, am spus străduindu-mă să nu mi se 
facă rău. Şi care-i legătura dintre sânge şi vin, mai 
exact? 

— Grrr! 

S-a aplecat în faţă şi şi-a dezvelit colții, care nu 
erau defel mai frumoşi văzuţi de-aproape. Coama 
îi era plină de bucăţi de peşti morţi şi alge din râu. 

— Stăpânul Osiris mă lasă să-i decapitez pe 
netrebnici! Îi zdrobesc în presa mea şi fac vin 

pentru morţi! 

Mi-am făcut o notă în minte să nu beau 
niciodată din vinul morţilor. 

„Te descurci bine.“ Vocea lui Isis m-a speriat. 
Tăcuse atât de mult, că aproape o uitasem. 
„Întreabă-l şi despre celelalte îndatoriri.“ 

— Şi ce alte îndatoririle mai ai... O, tu, puternic 
demon al vinului? 

— Sunt Stăpânul... 

Şi-a umflat muşchii pentru un efect maxim. 

— ... Parfumului! 

Mi-a rânjit, aşteptând, se pare, să fiu cuprinsă de 
groază. 

— O, Doamne! am spus. Probabil că asta-i face 
pe duşmanii tăi să tremure. 

— Ha, ha, ha! Da! Doreşti să încerci o mostră 
gratuită? 

Și-a smuls un săculeţ de piele soioasă de la 
centură şi a scos un recipient plin cu un praf 
galben cu miros dulceag. 

— Pe acesta îl numesc... Eternitate! 

— Minunat, am reuşit să spun. 

M-am uitat în spate, întrebându-mă unde a 
dispărut Carter, dar nu era nici urmă de el. 

„Ţine-l de vorbă“, mi-a cerut Isis. 

— Şi ăăă... parfumul face parte din îndatoririle 
tale pentru că... stai, că m-am prins, îl storci din 
plante aşa cum storci vinul... 

— Sau sângele! a adăugat Shezmu. 

— Dar bineînţeles, am spus. Cum de nu m-am 
gândit la sânge? 

— Sânge! a spus. 

Khufu a țipat şi şi-a acoperit ochii. 

— Deci îl slujeşti pe Osiris? l-am întrebat pe 
demon. 

— Da! Cel puţin... 

A ezitat, căzând pe gânduri. 

— Asta făceam. Tronul lui Osiris e gol. Dar se 
va întoarce. Se va întoarce! 

— Desigur, am spus. Şi cum îţi zic prietenii tăi? 
Shezzy? Storcătorul-de-Sânge? 

— Eu n-am prieteni! Dar dac-aş avea, mi-ar 
spune Măcelarul Sufletelor, Chip Feroce! Dar n- 
am niciun prieten, aşa că numele meu nu-i în 
pericol. Ha, ha, ha! 

M-am uitat la Bast, întrebându-mă dacă fusesem 
chiar atât de norocoasă pe cât credeam. Bast m-a 
fulgerat cu privirea. 

Carter a venit poticnindu-se pe scări, cu Cartea 
morților în mână. 

— Am găsit! Undeva pe aici. Nu pot citi partea 
asta, dar... 

— Spuneţi-mi pe nume sau veţi fi mâncaţi! a 
urlat Shezmu. 

— Îţi spun pe nume! i-am strigat. Shezmu, 
Măcelarul Sufletelor, Chip Feroce! 

— GAAAHHH! 

Se zvârcolea de durere. 

— Cum se face că toţi ghicesc? 

— Lasă-ne să trecem! am poruncit. A, şi încă 
ceva... Fratele meu ar dori o mostră gratuită. 

Până s-apuc să mă feresc, iar Carter să pară 
confuz, demonul l-a acoperit cu praf galben. Apoi 
Shezmu s-a scufundat sub valuri. 

— Ce tip simpatic, am spus. 

— Câh! 

Carter a scuipat parfum. Arăta ca o bucată de 
peşte dată prin pesmet. 

— De ce-ai făcut asta? 

—  Miroşi minunat, l-am asigurat. Ce mai 
urmează? 

Mă simţeam foarte mulţumită de mine, până 
când am cotit. Brusc, strălucirea roşiatică de la 
orizont s-a transformat într-o vâlvătaie luminoasă. 
Din cabina cârmaciului, căpitanul a dat alarma. 

În faţa noastră, fluviul era în flăcări, şerpuind 
printre cascade aburinde spre ceva ce semăna cu 
un crater vulcanic în fierbere. 

— Lacul de Foc, a spus Bast. De aici devine 
interesant. 

28. Am o întâlnire cu zeul hârtiei igienice 


SADIE 


Bast avea o definiție interesantă pentru 
interesant: un lac în fierbere lat de câțiva kilometri 
care mirosea a benzină arsă şi a carne stricată. 
Vasul nostru s-a oprit imediat după ce fluviul s-a 
revărsat în lac, pentru că o poartă gigantică de 
metal ne bloca drumul. Era un disc din bronz ca un 
scut, cel puţin la fel de mare ca vasul nostru, pe 
Jumătate scufundat în fluviu. Nu înţelegeam cum 
de nu se topeşte de la căldură, dar ne făcea 
imposibilă înaintarea. Pe ambele maluri, cu faţa 
spre disc, era câte un babuin gigantic din bronz cu 
braţele ridicate. 

— Ce-avem aici? am întrebat. 

— Porţile de Vest, a răspuns Bast. Barca solară 
a lui Ra trecea pe aici şi era purificată în focul 
lacului, apoi trecea în partea cealaltă şi se ridica 
prin Porţile de Est pentru o nouă zi. 

Privindu-i pe babuinu uriaşi, m-am întrebat dacă 
nu cumva Khufu are vreun cod secret, doar al 
babuinilor, cu ajutorul căruia să putem trece. Dar 
el a lătrat la statui şi s-a ghemuit plin de eroism 
după picioarele mele. 

— Cum trecem? am întrebat. 

— Poate că, s-a auzit o voce, ar trebui să mă 
întrebi pe mine. 

Aerul a început să tremure. Carter s-a dat rapid 
înapoi, iar Bast a scos un sâsâit. 

În faţă mi-a apărut spiritul strălucitor al unei 
păsări: un ba. Era combinaţia obişnuită, cu cap de 
om şi corp de curcan ucigaş, cu aripile strânse şi 
înconjurat de o aură strălucitoare, dar acest ba 

avea ceva special. Am realizat că faţa spiritului îmi 
e cunoscută — un bătrân chel cu piele maronie, 
subțire, ochi lăptoşi şi un zâmbet amabil. 

— Iskandar? am reuşit să îngaim. 

— Bună, draga mea. 

Vocea bătrânului magician avea ecou, ca într-o 
peşteră. 

— Dar... 

Am simţit că mă dezintegrez. 

— Aşadar, chiar eşti mort? 

A chicotit. 

— Ultima dată când am verificat, aşa eram. 

— Dar de ce? Nu eu te-am făcut să... 

— Nu, draga mea. N-a fost vina ta. Doar că 
venise vremea. 

— Groaznic moment ţi-ai ales! 

Surpriza şi tristeţea mea s-au transformat brusc 
în mânie. 

— Ne-ai părăsit înainte să apucăm să ne 
antrenăm şi aşa mai departe, iar acum Desjardins 
ne urmăreşte şi... 

— Draga mea, uite cât de departe aţi ajuns. Uite 
ce bine v-aţi descurcat. N-aveaţi nevoie de mine, şi 
antrenamentul nu v-ar fi ajutat prea mult. Fraţii 
mei ar fi aflat adevărul despre voi în scurt timp. Ei 
se pricep de minune să simtă semizeii şi mă tem că 
n-ar fi înţeles. 

— Tu ai ştiut, nu-i aşa? Ai ştiut că suntem 
posedaţi de zei. 

— Că sunteţi gazde ale zeilor. 

— Mă rog! Dar ai ştiut. 

— Aşa e, după a doua noastră întâlnire. Singurul 
meu regret e că nu mi-am dat seama mai devreme. 
Nu v-am putut proteja pe tine şi pe fratele tău la fel 
de mult precum... 

— La fel de mult precum cine? 

Ochii lui Iskandar au devenit trişti şi reci. 

— Am făcut nişte alegeri, Sadie. Unele păreau 
înțelepte. Altele, privind înapoi... 

— Decizia ta de-a interzice zeii. Mama te-a 
convins c-a fost o idee proastă, nu-i aşa? 

Aripile sale spectrale au fluturat. 

— Trebuie să înţelegi, Sadie. Când Egiptul a 
fost învins de romani, spiritul meu a fost zdrobit. 
Milenuile de putere şi tradiție egipteană au fost 
înlăturate de nesăbuita regină Cleopatra, care a 
crezut că poate găzdui o zeiţă. Sângele faraonilor 
părea slab şi diluat — pierdut pentru totdeauna. 
Atunci am învinovăţit pe toată lumea — zeii care se 
foloseau de oameni pentru a-şi rezolva certurile 
meschine, dinastia ptolemeică ce a pus Egiptul la 
pământ, proprii mei fraţi din Casă pentru c-au 
devenit slabi, lacomi şi corupți. Am discutat cu 
Thoth şi am căzut de acord: zeii trebuie 
îndepărtați, alungaţi. Magicienii trebuie să se 
descurce fără ei. Noile reguli au păstrat intactă 
Casa Vieţii încă două mii de ani. La acea vreme, a 
fost o alegere bună. 

— Şi acum? am întrebat. 

Aura lui Iskandar s-a estompat. 

— Mama ta a prevăzut un mare dezechilibru. Ea 
a prevăzut ziua — ce va veni în curând — când 
Ma'at-ul va fi distrus, iar haosul va cuprinde 
întreaga Creaţie. Ea a insistat că zeii şi Casa pot 
răzbi doar împreună. Calea cea veche — a zeilor — 
trebuia restabilită. Am fost un bătrân smintit. În 
adâncul meu am ştiut că are dreptate, dar am 
refuzat să cred... şi părinţii tăi şi-au luat sarcina de 
a acţiona. S-au sacrificat încercând să pună 
lucrurile la punct, pentru că cu am fost prea 
încăpățânat să mă schimb. Pentru asta, îmi pare 
sincer rău. 

Oricât am încercat, mi-a venit greu să rămân 
supărată pe bătrânul curcan. Foarte rar se întâmplă 
ca un adult se recunoască în faţa unui copil c-a 
greşit — mai ales un adult înţelept în vârstă de două 
mii de ani. Mai degrabă trebuie să preţuieşti 
asemenea momente. 


332 


— Te iert, Iskandar, am spus. Sincer. Dar Set e 
pe cale să distrugă America de Nord cu ajutorul 
unei piramide roşii gigantice. Ce pot să fac în 
legătură cu asta? 

— La întrebarea asta, draga mea, nu-ți pot 
răspunde. Alegerea ta... 

Şi-a înclinat capul spre lac, de parcă ar fi auzit o 
voce. 

— Timpul nostru e pe sfârşite. Trebuie să-mi fac 
treaba de portar şi să decid dacă vă permit sau nu 
accesul pe Lacul de Foc. 

— Dar mai am atâtea întrebări! 

— Şi mie mi-ar plăcea să avem mai mult timp, a 
spus Iskandar. Ai un spirit puternic, Sadie Kane. 
Într-o bună zi, vei fi un excelent ba păzitor. 

— Mulţumesc, am murmurat. Abia aştept să-mi 
petrec veşnicia ca pasăre. 

— Pot să-ţi spun doar atât: se apropie momentul 
alegerii. Nu lăsa sentimentele să te orbească cu 
privire la ceea ce-i mai bine, aşa cum am pățit eu. 

— Ce alegere? Ce-i mai bine pentru cine? 

— Asta-i întrebarea, nu-i aşa? Tatăl tău, familia 
ta, zeii, lumea. Ma'at şi Isfet, ordinea şi haosul 
sunt pe cale să se ciocnească mai violent ca 
oricând în ultimele mii de ani. Tu şi fratele tău veţi 
avea un rol esenţial în echilibrarea acestor forţe 
sau în a distruge totul. Mama ta a prevăzut şi asta. 

— Stai puţin. Ce vrei să... 

— La revedere, Sadie. Poate că într-o bună zi o 
să avem prilejul să mai discutăm. Dar deocamdată, 
puteţi trece! Sarcina mea e să îţi evaluez curajul — 
şi îl ai din plin. 

Aş fi vrut să spun că în realitate nu era adevărat. 
Aş fi vrut ca Iskandar să rămână şi să-mi spună 
exact ce a prevăzut mama despre viitorul meu. Dar 
spiritul său a pălit, iar peste punte s-a aşternut 
liniştea şi nemişcarea. Abia atunci mi-am dat 
seama că nimeni altcineva de la bord nu rostise 
vreo vorbă. 

M-am întors spre Carter. 

— Laşi totul în seama mea, nu-i aşa? 

Carter privea în gol, fără măcar să clipească. 
Khufu era încă prins de picioarele mele, cu totul 
împietrit. Chipul lui Bast îngheţase în timp ce 
sâsâia. 

— Ăăă... oameni buni? 

Am pocnit din degete şi toţi şi-au revenit. 

— Ba! a izbucnit Bast. 

Apoi a privit în jur şi s-a încruntat. 

— Stai, mi s-a părut că văd... ce s-a întâmplat? 

M-am întrebat cât de puternic trebuie să fie un 
magician ca să oprească timpul, ca să îngheţe chiar 
şi o zeiţă. Într-o zi, Iskandar trebuia să mă înveţe 
scamatoria asta, aşa mort cum era. 

— Da, am spus. Cred c-a fost un ba. Dara 
plecat. 

Statuile-babuin au început să huruie şi să 
scrâşnească, lăsând braţele în jos. Discul din bronz 
al soarelui din mijlocul fluviului s-a scufundat, 
deschizând astfel calea spre lac. Vasul a ţâşnit 
înainte, direct spre flăcări şi spre valurile roşii în 
fierbere. Prin dogoarea care pâlpâia, am reuşit să 
disting o insulă în mijlocul lacului. Pe ea se ridica 
un templu negru strălucitor care nu părea deloc 
prietenos. 

— Sala Judecăţii, am presupus. 

Bast a încuviinţat. 

— În momente ca acesta, mă bucur că n-am un 
suflet muritor. 


În timp ce ancoram pe insulă, Lamă-Însângerată 
a venit să-şi ia la revedere. 

— Sper să ne mai vedem, domnule şi doamnă 
Kane, a murmurat. Camerele dumneavoastră vă 
aşteaptă la bordul Reginei Egiptene. Cu excepţia 
cazului, desigur, în care găsiţi de cuviință să mă 
eliberaţi din serviciu. 

În spatele lui, Bast a clătinat ferm din cap. 

— Ăăă... o să vă ţinem pe-aproape, i-am spus 
căpitanului. Mulţumim pentru tot. 

— Cum doriţi, a spus căpitanul. 

Dacă topoarele s-ar fi putut încrunta, sunt sigur 
că el ar fi făcut-o. 

— Am tăiat-o, i-a spus Carter, şi am coborât pe 
pasarelă alături de Bast şi Khufu. 

În loc să se îndepărteze, nava s-a scufundat pur 
şi simplu în lava care fierbea şi a dispărut. 

M-am încruntat la Carter. 

— Am tăiat-o? 

— Mi s-a părut amuzant. 

— Eşti incorigibil. 

Am urcat treptele templului negru. O pădure de 
stâlpi din piatră susțineau plafonul. Pe toate 
suprafeţele erau sculptate hieroglife şi imagini, dar 
nu exista culoare — doar negru şi iarăşi negru. 
Ceaţa de pe lac învăluia templul şi, în ciuda 
torţelor care ardeau pe toţi stâlpii, era imposibil să 
vezi prea departe prin beznă. 

— Fiţi atenţi, a avertizat Bast, adulmecând 
aerul. E aproape. 

— Cine? am întrebat-o. 

— Câinele, a rostit Bast cu dispreţ. 

S-a auzit un mârâit şi o siluetă neagră uriaşă a 
sărit din ceaţă. A atacat-o pe Bast, care s-a 
rostogolit şi a scos un țipăt felin, apoi a dispărut, 
lăsându-ne singuri cu fiara. Măcar ne avertizase că 
nu e curajoasă. 

Animalul era suplu şi negru, precum cel al lui 
Set, pe care-l văzusem în Washington, D.C., dar 
mult mai evident canin, grațios şi destul de drăguţ, 
de fapt. Era un şacal, mi-am dat seama, cu un guler 
auriu în jurul gâtului. 

Apoi s-a transformat într-un tânăr, şi era să-mi 
stea inima-n loc. Era tipul din visele mele, chiar el 
— tipul în negru pe care-l mai văzusem de două ori 
în viziunile ba-ului meu. 

În carne şi oase, Anubis era chiar mai mortal, 
dacă se poate aşa ceva. [O... ha, ha. Nu m-am 
prins de jocul de cuvinte, dar mersi, Carter. Zeul 

celor morţi e mortal. Da, nu mai pot de râs. Acum 
pot continua? |] 

Avea un ten palid, părul negru ciufulit şi ochi 
mari căprui precum ciocolata topită. Era îmbrăcat 
în blugi negri, bocanci militari (ca mine!), un 
tricou rupt şi o jachetă neagră de piele care-i venea 
de minune. Era înalt şi suplu ca un şacal. Urechile, 
ca de şacal, ieşeau puţin în evidenţă (lucru pe care- 
| găseam simpatic), şi purta un lanţ de aur la gât. 

Ca să ne înţelegem, nu sunt înnebunită după 
băieţi. Nu sunt! Îmi petrecusem cea mai mare a 
semestrului făcând haz de Liz şi Emma, care erau 
înnebunite, şi m-am bucurat că nu erau cu mine în 
acel moment, pentru că m-ar fi tachinat până la 
moarte. 

Tipul în negru s-a ridicat şi şi-a curăţat jacheta. 

— Nu sunt un câine, a mormăit. 

— Nu, am fost de acord. Eşti... 

Fără îndoială, aş fi spus „delicios“ sau ceva la 
fel de jenant, dar Carter m-a salvat. 

— Eşti Anubis? l-a întrebat. Am venit după pana 
adevărului. 

Anubis s-a încruntat. M-a privit cu ochii lui 
minunați. 

— Nu sunteţi morți. 

— Nu, am spus. Deşi ne străduim din greu. 

— Eu nu mă ocup de cei vii, a spus ferm. 

Apoi s-a uitat la Khufu şi la Carter. 

— Cu toate acestea, călătoriţi cu un babuin. Asta 
dovedeşte bun-gust. N-o să vă ucid înainte de-a vă 
oferi şansa să-mi dați explicaţii. De ce v-a adus 
Bast aici? 

— De fapt, a spus Carter, Thoth ne-a trimis. 

Carter a început să-i spună povestea, dar Khufu 
l-a întrerupt nerăbdător. 

— Agh! Agh! 

Babuineza trebuie să fi fost foarte eficientă, căci 
Anubis a dat din cap de parcă ar fi auzit întreaga 
poveste. 

— Înţeleg. 

S-a încruntat spre Carter. 

— Deci, tu eşti Horus. Şi tu eşti... 

Şi-a îndreptat degetul spre mine. 

— Eu sunt... sunt... m-am bâlbâit. 

Nu-mi prea stă în fire să nu pot rosti o vorbă, 
recunosc, dar privindu-l pe Anubis m-am simţit de 
parcă tocmai aş fi primit o doză mare de novocaină 
la dentist. Carter m-a privit ca pe-o scrântită. 

— Nu sunt Isis, am reuşit în sfârşit. Vreau să 
spun, Isis e prinsă în corpul meu, dar eu nu sunt ea. 
Ea este doar... în vizită. 

Anubis şi-a înclinat capul. 

— Şi voi doi aveţi de gând să-l înfruntați pe 
Set? 

— Asta-i ideea, a încuviinţat Carter. Ne ajuţi? 

Anubis s-a încruntat. Mi-am amintit spusele lui 
Thoth, cum că Anubis era într-o dispoziţie bună 
doar o dată la câteva mii de ani sau cam aşa ceva. 
Aveam impresia că nu era una dintre acele zile. 

— Nu, a spus pe un ton categoric. O să vă arăt şi 
de ce. 

S-a transformat în şacal şi s-a repezit în direcţia 
din care venise. Carter şi cu mine ne-am uitat unul 
la celălalt. Neştiind ce altceva să facem, am alergat 
după Anubis în inima întunericului. 


În centrul templului se afla o încăpere mare, 
circulară, care părea să cuprindă două locuri 
diferite în acelaşi timp. Pe de o parte, era o sală 
mare cu vase în care ardea focul şi cu un tron gol 
în capătul opus. Centrul încăperii era dominat de o 
balanţă — un T metalic negru care avea prinse cu 
frânghii două talere de aur, fiecare suficient de 
mare ca să tină un om dar balanţa era stricată. 
Unul dintre talerele de aur era îndoit în formă de V, 
de parcă ceva foarte greu ar fi sărit pe el. Celălalt 
taler era agăţat de o singură frânghie. 

La picioarele balanței, dormind buştean, era 
încolăcit cel mai ciudat monstru pe care l-am văzut 
în viaţa mea. Avea cap de crocodil şi coamă de leu. 

Jumătatea din față a corpului era de leu, dar 
jumătatea posterioară era netedă, maronie şi 
masivă — un hipopotam, m-am decis. Partea 
interesantă era că animalul era mic — adică nu era 
mai mare decât un pudel obişnuit, aşa încât mă 
gândesc că era un hipopudel. 

Deci asta era sala, cel puţin o parte a ei. Dar în 
acelaşi timp, parcă stăteam într-un cimitir 
fantomatic — ca o proiecţie tridimensională 
suprapusă peste încăpere. În unele locuri, 
pardoseala de marmură lăsa loc unor zone cu noroi 
şi pietre de pavaj acoperite cu muşchi. Şiruri de 
morminte ca nişte case în miniatură porneau din 
centrul încăperii dispuse ca nişte spiţe. Multe 
dintre morminte erau deschise. Unele erau zidite, 
altele împrejmuite cu garduri de fier. La marginile 
încăperii, stâlpii negri îşi schimbau forma, 
transformându-se uneori în nişte chiparoşi bătrâni. 
Simţeam că păşesc la graniţa dintre două lumi 
diferite şi nu-mi dădeam seama care era cea reală. 

Khufu a alergat direct la balanţa stricată şi a 
urcat în vârf, unde s-a făcut comod. Nici nu l-a 
băgat în seamă pe hipopudel. 

Şacalul s-a îndreptat spre treptele tronului şi s-a 
transformat din nou în Anubis. 

— Bine aţi venit, a spus, în ultima încăpere pe 
care o veți mai vedea vreodată. 

Carter a privit în jur plin de venerație. 

— Sala Judecăţii. 

S-a uitat la hipopudel şi s-a încruntat. 

— Asta e... 

— Ammit Devoratoarea'”, a spus Anubis. 
Priviţi-o şi vă înfiorați. 

Se pare că Ammit şi-a auzit numele în somn. A 
scos un chelălăit şi s-a întors pe spate. Picioarele 
de leu şi hipopotam au tresărit. M-am întrebat dacă 
monştrii din iad visează că fugăresc iepuri. 

— Întotdeauna mi-am imaginat-o... mai mare, a 
recunoscut Carter. 

Anubis i-a aruncat lui Carter o privire supărată. 

— Ammit trebuie să fie exact atât de mare cât să 
poată mânca inimile netrebnicilor. Crede-mă, îşi 
face datoria aşa cum trebuie. Sau, cel puţin... şi-o 
făcea. 

Căţărat pe balanţă, Khufu a mormăit ceva. 
Aproape că şi-a pierdut echilibrul pe axul central, 
iar talerul stricat s-a lovit zăngănind de podea. 

— De ce-i stricată balanţa? am întrebat. 

Anubis s-a încruntat. 

— Ma'at-ul slăbeşte. Am încercat s-o repar, 
dar... 

Și-a ridicat mâinile în semn de neputinţă. 

I-am arătat şirurile fantomatice de morminte. 

— De aceea câştigă teren cimitirul? 

Carter mi-a aruncat o privire ciudată. 

— Care cimitir? 

— Mormintele, am spus. Copacii. 

— Despre ce vorbeşti? 

— EI nu le poate vedea, a spus Anubis. Dar tu, 
Sadie, ai simţurile ascuţite. Ce auzi? 

La început, nu mi-am dat seama ce vrea să 
spună. N-auzeam decât bătăile inimii în urechi, şi 
în îndepărtare zgomotul şi trosnetul Lacului de 
Foc. (Şi pe Khufu care se scărpina şi grohăia, dar 
asta nu era ceva nou.) 

Apoi am închis ochii şi am auzit un alt sunet 
îndepărtat — o muzică ce mi-a declanşat amintiri 
dintre cele mai vechi, tata care zâmbea în timp ce 
dansa cu mine în casa noastră din Los Angeles. 

— Jazz, am spus. 

Am deschis ochii, iar Sala Judecăţii dispăruse. 
Sau poate nu dispăruse, ci doar pălise. Încă 
vedeam balanţa stricată şi tronul gol. Dar nu şi 
coloanele negre sau mugctul focului. Până şi 
Carter, Khufu şi Ammit dispăruseră. 

Cimitirul era foarte real. Pietre de pavaj crăpate 
mi se clătinau sub picioare. Aerul jilav al nopţii 
mirosea a condimente, a tocană de peşte şi a locuri 
vechi mucegăite. Poate că revenisem în Anglia — 
un cimitir din vreun colţ al Londrei poate —, dar 

inscripţiile de pe morminte erau în franceză, iar 
vremea era mult prea blândă pentru o iarnă 
britanică. Copacii îşi lăsau crengile dese până la 
pământ, acoperite cu plante agăţătoare. 

Şi se auzea muzică. În afara cimitirului chiar, o 
trupă de jazz defila pe stradă în costume negre şi 
sumbre şi pălării viu colorate. Saxofoniştii se 
aplecau şi se ridicau. Cornurile şi clarinetele se 
tânguiau. Toboşarii rânjeau şi se legănau, lovind în 
tobe. Şi în spatele lor, ducând flori şi torţe, o 
mulțime de petrecăreţi în haine de înmormântare 
dansau în jurul unui dric negru, de modă veche, 
care se deplasa pe stradă. 

— Unde suntem? am spus, uimită. 

Anubis a sărit de pe un mormânt şi a aterizat 
lângă mine. A tras în piept aerul cimitirului, iar 
chipul 1 s-a relaxat. M-am trezit studiindu-i gura, 
mai precis curbura buzei inferioare. 

— La New Orleans, a spus. 

— Poftim? 

— Oraşul Scufundat, a spus. În Cartierul 
Francez, pe malul vestic al râului — malul celor 
morţi. Îmi place aici. Acesta-i motivul pentru care 
Sala Judecăţii ia adesea legătura cu această parte a 
lumu muritorilor. 

Procesiunea de jazz s-a pus în mişcare, atrăgând 
şi alți privitori la petrecere. 

— Ce sărbătoresc? 

— O înmormântare, a spus Anubis. Tocmai l-au 
îngropat pe mort. Acum „taie legătura cu corpul“. 
Bocitorii sărbătoresc viaţa mortului prin dans şi 
cântec în timp ce conduc dricul gol de la cimitir. E 
un ritual foarte egiptean. 

— Cum se face că ştii atât de multe? 

— Sunt zeul înmormântărilor. Cunosc toate 
obiceiurile din lume legate de moarte — cum se 
moare în mod corespunzător, cum se pregătesc 
corpul şi sufletul pentru viaţa de apoi. Eu trăiesc 
pentru moarte. 

— Cred că eşti sufletul petrecerilor, am zis. De 
ce m-ai adus aici? 

— Ca să discutăm. 

Și-a ridicat mâinile, iar mormântul cel mai 
apropiat a scos un huruit. O panglică albă a ieşit 
dintr-o crăpătură a pietrei. Panglica a continuat să 
iasă, dând naştere unui obiect lângă Anubis, iar 
primul meu gând a fost „Doamne, are un sul magic 
de hârtie igienică!“ 

Apoi mi-am dat seama că era o pânză, o bucată 
de bandaj alb — bandaj pentru mumii. Pânza a luat 
forma unei bănci, iar Anubis s-a aşezat. 

— Nu-mi place de Horus. 

Mi-a făcut semn să stau lângă el. 

— E gălăgios şi arogant şi se crede mai bun 
decât mine. Dar Isis m-a tratat întotdeauna ca pe 
un fiu. 

Mi-am încrucişat braţele. 

— Nu eşti fiul meu. Şi ţi-am spus că nu sunt 
Isis. 

Anubis şi-a plecat capul. 

— Nu. Nu te comporți ca un semizeu. Îmi 
aminteşti de mama ta. 

Parcă mi-ar fi turnat cineva o găleată de apă 
rece în cap (şi, din păcate, ştiam exact ce înseamnă 
asta, mulțumită Ziei). 

— Ai cunoscut-o pe mama? 

Anubis a clipit mai des, de parcă şi-ar fi dat 
seama că greşise. 

— Îi... îi cunosc pe toţi morţii, dar calea 
fiecărui spirit e secretă. N-ar fi trebuit să-ţi spun 
asta. 

— Nu poţi să spui ceva de genul ăsta şi apoi să 
taci! Mama e în viaţa de apoi egipteană? A trecut 
prin mica ta Sală a Judecăţii? 

Anubis s-a uitat neliniștit la balanţa de aur, care 
strălucea ca un miraj în cimitir. 

— Nu e sala mea. Eu doar o supraveghez până 
la întoarcerea Stăpânului Osiris. Îmi pare rău dacă 
te-am supărat, dar nu mai pot spune nimic. Nici nu 

ştiu de ce am vorbit. Doar că... sufletul tău are o 
aură asemănătoare. O aură puternică. 

— Sunt măgulită, am mormăit. Sufletul meu are 
o aură puternică. 

— Îmi pare rău, a repetat. Te rog să te aşezi. 

Nu voiam să abandonez subiectul sau să stau cu 
el pe o grămadă de bandaje pentru mumii, dar se 
pare că încercarea mea de-a strânge informaţii în 
mod direct nu dădea rezultate. M-am prăbuşit pe 
bancă şi am încercat să par cât mai supărată cu 
putinţă. 

— Bun. 

I-am aruncat o privire ursuză. 

— Ce-i cu forma asta, atunci? Eşti un semizeu? 

S-a încruntat şi şi-a pus mâna pe piept. 

— Adică dacă locuiesc într-un trup omenesc? 
Nu, pot locui în orice cimitir, în orice loc legat de 
moarte sau doliu. Asta-i înfăţişarea mea naturală. 

— Aşa deci... 

O parte din mine sperase că lângă mine se află 
un tip real — care se întâmpla să găzduiască un zeu. 
Dar ar fi trebuit să ştiu că era prea frumos ca să fie 
adevărat. Eram dezamăgită. Apoi, m-am enervat 
pe mine însămi pentru că eram dezamăgită. 

„Oricum n-ai fi avut nicio şansă, Sadie“, m-am 
certat în gând. „La naiba, e zeul înmormântărilor. 
Are vreo cinci mii de ani.“ 

— Atunci, i-am zis, dacă nu-mi poţi spune ceva 
util, cel puţin ajută-mă. Avem nevoie de o pană a 
adevărului. 

A clătinat din cap. 

— Nu ştii ce-mi ceri. Pana adevărului e foarte 
periculoasă. E împotriva regulilor lui Osiris s-o 
oferi unui muritor. 

— Dar Osiris nu-l aici. 

Am arătat spre tronul gol. 

— Acesta e locul lui, nu-i aşa? Îl vezi pe Osiris? 

Anubis a privit spre tron. Şi-a trecut degetele 
peste lanţul de aur de parcă ar fi început să-l 
strângă. 

— E adevărat că aştept aici de-o veşnicie, la 
datorie. N-am fost închis precum ceilalți. Nu ştiu 
de ce... dar am făcut tot ce-am putut. Când am 
auzit că cei cinci zei au fost eliberaţi, am sperat că 
Stăpânul Osiris se va întoarce, dar... 

A clătinat din cap cu tristeţe. 

— De ce şi-o fi neglijând îndatoririle? 

— Poate pentru că-i prins în corpul tatălui meu. 

Anubis a făcut ochii mari. 

— Babuinul nu mi-a spus asta. 

— EFi bine, nu-ţi pot oferi explicaţii la fel de 
bine ca un babuin. Dar, pe scurt, tata a vrut să 
elibereze nişte zei din motive pe care nu le prea... 
Poate s-a gândit aşa: „Dau o fugă până la British 
Museum şi arunc în aer Piatra de la Rosetta!“ ŞI l- 
a eliberat pe Osiris, dar au scăpat şi Set şi restul 
găştii. 

— Aşadar, Set l-a întemnițat pe tatăl tău în timp 
ce acesta îl găzduia pe Osiris, a spus Anubis, ceea 
ce înseamnă că Osiris a fost la rându-i întemnițat 
de al meu... 

S-a oprit. 

— De Set. 

„Interesant“, m-am gândit. 

— Ai înţeles, deci, am spus. Trebuie să ne ajuţi. 

Anubis a ezitat, apoi a clătinat din cap. 

— Nu pot. O să am necazuri. 

M-am uitat la el şi am izbucnit în râs. Nu m-am 
putut abţine, suna atât de ridicol. 

— O să ai necazuri? Câţi ani ai, şaisprezece? 
Eşti un zeu! 

Era greu să-ţi dai seama în întuneric, dar aş 
putea să jur că a roşit. 

— Nu înţelegi. Pana nu tolerează nici cea mai 
mică minciună. Dacă ţi-o dau şi rosteşti o singură 
minciună în timp ce o porţi sau faci vreun gest 
lipsit de sinceritate, te transformă în cenuşă. 

— Presupui deci că sunt o mincinoasă. 

A început să clipească mai des. 

— Nu, pur şi simplu... 

— Tu n-ai minţit niciodată? Ce voiai să spui — 
despre Set? Că e tatăl tău, bănuiesc. Aşa e? 

Anubis a închis gura, apoi a deschis-o la loc. 
Parcă ar fi vrut să se înfurie, dar nu-şi mai amintea 
cum se face. 

— Întotdeauna eşti atât de enervantă? 

— De obicei, şi mai şi, am recunoscut. 

— De ce nu te-a măritat familia cu cineva de 
departe, de foarte departe? 

Îmi pusese întrebarea pe un ton firesc, iar acum 
era rândul meu să fiu uluită. 

— Scuză-mă, fiu al morţii! Dar am doisprezece 
ani! Mă rog... aproape treisprezece, şi sunt o fată 
de aproape treisprezece ani foarte matură, dar nu 
despre asta-i vorba. În familia mea nu „mărităm“ 
fetele şi poate că ştii totul despre înmormântări, 
dar nu prea pari la curent cu ritualurile de curtare! 

Anubis m-a privit intrigat. 

— Se pare că nu. 

— Corect! Stai — despre ce vorbeam? O, ai 
crezut că-mi poţi distrage atenţia, nu-i aşa? Îmi 
amintesc. Set e tatăl tău, nu-i aşa? Spune adevărul! 

Anubis a aruncat o privire de-a curmezișul 
cimitirului. Sunetul înmormântării pe ritmuri de 
Jazz se pierdea pe străzile Cartierului Francez. 

— Da, a spus. Cel puţin asta spun legendele. Nu 
l-am întâlnit niciodată. Mama mea, Nephthys, m-a 
dat lui Osiris pe când eram copil. 

— Te-a... dat? 

— Mi-a spus că nu dorea să-l cunosc pe tata. 
Dar nu sunt sigur că ştia ce să facă de fapt cu 
mine. Nu eram ca vărul meu, Horus. Nu eram un 
războinic. Eram un... copil diferit. 

Părea atât de amărât, că n-am ştiut ce să spun. 
Adică, eu dorisem să aud adevărul, dar de obicei 
băieții nu prea ţi-l spun. Ştiam, de asemenea, ce 
înseamnă să fu un copil diferit — şi să simți că 
părinţii te-au abandonat. 

— Poate că mama ta a încercat să te protejeze, 
am spus. Având în vedere că tatăl tău e Stăpânul 

Răului şi aşa mai departe. 

— Poate, a spus el cu jumătate de gură. Osiris 
m-a luat sub aripa lui. M-a făcut Stăpânul 
Înmormântărilor, Păstrătorul Căilor Morţii. E o 
slujbă bună, dar... m-ai întrebat câți ani am. 
Adevărul e că nu ştiu. Pe Tărâmul Morții anii nu 
trec. Mă simt încă destul de tânăr, dar lumea a 
îmbătrânit în jurul meu. Şi Osiris e plecat de-atâta 
timp... El e familia mea. 

Privind la Anubis, în lumina slabă din cimitir, 
am văzut un adolescent singuratic. Am încercat să- 
mi reamintesc că era un zeu, că are mii de ani, că 
probabil e capabil să controleze forţe cu mult mai 
puternice decât hârtia igienică magică, dar tot îmi 
era milă de el. 

— Ajută-ne să-l salvăm pe tata, am spus. ÎL vom 
trimite pe Set înapoi în Duat, iar Osiris va fi liber. 
Vom fi cu toții fericiţi. 

Anubis a clătinat iarăşi din cap. 

— Ţi-am spus doar... 

— Balanța ta e stricată, am observat. Din pricină 
că Osiris nu-i aici, bănuiesc. Ce se întâmplă cu 
toate sufletele venite la judecată? 

Am ştiut c-am atins o coardă sensibilă. Anubis 
s-a foit stânţenit pe bancă. 

— Se amplifică haosul. Sufletele devin confuze. 
Unele nu pot ajunge în viața de apoi. Unele 
reuşesc, dar trebuie să găsească alte căi. Eu încerc 
să le ajut, dar... Sala Judecății mai e numită şi Sala 
Ma'atului. E menită să fie inima ordinii, piatra de 
temelie. În lipsa lui Osiris, se ruinează, se 
prăbuşeşte. 

— Şi-atunci ce mai aştepţi? Dă-ne pana. Sau ţi-e 
teamă că te va pedepsi tăticul? 

I-am putut citi iritarea în ochi. Pentru o clipă, 
am crezut că îmi planifică propria înmormântare, 
dar n-a făcut decât să ofteze exasperat. 

— Există o ceremonie care se numeşte 
deschiderea gurii. Ea permite sufletului celui mort 

să plece. Pentru tine, Sadie Kane, aş inventa o 
nouă ceremonie: cea de închidere a gurii. 

— Ha, ha. Ai de gând să-mi dai pana sau nu? 

Și-a deschis palma. S-a produs o explozie 
luminoasă şi deasupra palmei i-a apărut o pană 
strălucitoare — o pană albă ca acelea folosite la 
scris. 

— Pentru numele lui Osiris! Dar am câteva 
conditii. În primul rând, doar tu o poți folosi. 

— Păi, evident! Doar nu crezi că l-aş lăsa pe 
Carter... 

— De asemenea, trebuie s-o asculți pe mama 
mea, Nephthys. Khufu mi-a spus că o căutați. 
Dacă dați de ea, ascultați-o. 

— Nimic mai simplu, am spus, deşi cererea lui 
m-a făcut să mă simt oarecum stânjenită. 

De ce mi-ar cere Anubis una ca asta? 

— Şi înainte de-a pleca, a continuat Anubis, 
trebuie să-mi răspunzi la trei întrebări, ținând în 
mână pana adevărului, pentru a dovedi că eşti 
cinstită. 

Mi s-a uscat gura. 

— Ăăă... ce fel de întrebări? 

— Orice întrebări vreau. Şi ţine minte, cea mai 
mică minciună te va distruge. 

— Dă-mi nenorocita aia de pană. 

În momentul în care mi-a dat-o, pana a încetat 
să mai strălucească, dar am simţit că era mai caldă 
şi mai grea decât o pană normală. 

— E o pană din coada unui bennu, mi-a explicat 
Anubis, adică a unui phoenix. Are exact greutatea 
unui suflet omenesc. Eşti pregătită? 

— Nu, am răspuns, şi trebuie să fi fost sinceră, 
pentru că n-am pierit în flăcări. Asta se pune ca 
întrebare? 

Anubis chiar a zâmbit, ceea ce m-a surprins 
teribil. 

— Să zicem că da. Te tocmeşti ca un negustor 
fenician, Sadie Kane. A doua întrebare, atunci: Ți- 
ai da viața pentru fratele tău? 

— Da, am spus imediat. 

(Ştiu. Şi eu eram surprinsă. Dar faptul că aveam 
pana mă silea să fiu sinceră. Evident că asta nu mă 
făcea să fiu mai deşteaptă.) 

Anubis a dat din cap, fără să pară surprins. 

— Ultima întrebare: Dacă prin asta ai salva 
lumea, eşti pregătită să-ți pierzi tatăl? 

— Asta nu-i o întrebare corectă! 

— Fii sinceră. 

Cum să răspund la aşa ceva? Nu poţi spune 
simplu „da“ sau „nu“. 

Normal că ştiam răspunsul „corect“. Se 
presupune că o eroină refuză să-şi sacrifice tatăl. 
Apoi porneşte într-o misiune de salvare a tatălui 
său şi a lumii, nu-i aşa? Dar dacă trebuia într- 
adevăr să aleg? Lumea era un loc teribil de mare: 
mamaie şi tataie, Carter, unchiul Amos, Bast, 
Khufu, Liz şi Emma, toţi oamenii pe care-i 
cunoscusem vreodată. Ce-ar fi spus tata dacă l-aş 
fi ales pe el? 

— Dacă... dacă nu se poate altfel, am spus, 
dacă într-adevăr nu se poate altfel — o, mă laşi? E 
o întrebare ridicolă. 

Pana a început să strălucească. 

— Bine, am cedat. Dacă într-adevăr aş fi 
nevoită, atunci presupun... presupun c-aş salva 
lumea. 

M-a cuprins o vină îngrozitoare. Ce fiică mai 
eram şi eu? Am apucat strâns amuleta tyet de la 
colier — singura amintire de la tata. Ştiu că unii veți 
zice: „De-abia ţi-ai văzut tatăl. De-abia l-ai 
cunoscut. De ce să-ţi pese atât de mult?“ 

Dar asta nu înseamnă că nu era tatăl meu, nu-i 
aşa? Sau că gândul de a-l putea pierde pentru 
totdeauna era mai puţin oribil. Şi când mă gândesc 
că l-aş putea dezamăgi, c-aş putea alege de 
bunăvoie să-l las să moară, chiar dacă pentru a 
salva lumea — cât de îngrozitoare puteam fi? 

Nici nu-l puteam privi pe Anubis în ochi, dar 
când am făcut-o, expresia lui nu mai era atât de 

dură. 

— Te cred, Sadie. 

— Serios. Ţin în mână nenorocita de pană a 
adevărului şi tu mă crezi. Îţi mulțumesc din suflet. 

— Adevărul e dur, a spus Anubis. Spiritele vin 
în Sala Judecăţii tot timpul şi nu renunţă la 
minciuni. Nu-şi recunosc erorile, sentimentele 
adevărate, greşelile... asta până când Ammit le 
devorează sufletele o dată pentru totdeauna. Ai 
nevoie de putere şi de curaj ca să recunoşti 
adevărul. 

— Da. Mă simt extrem de puternică şi 
curajoasă. Mulţumesc. 

Anubis s-a ridicat. 

— Trebuie să te părăsesc. Timpul trece. Peste 
numai douăzeci şi patru de ore şi ceva soarele va 
răsări de ziua de naştere a lui Set şi el îşi va 
termina piramida — dacă nu-l veţi opri. Poate că 
data viitoare când ne întâlnim... 

— O să fu la fel de enervant? am încercat să 
ghicesc. 

M-a fixat cu ochii lui căprui şi calzi. 

— Sau poate mă pui la curent cu ritualurile de 
curtare moderne. 

Am rămas ca trăsmită până când a schiţat un 
zâmbet timid — destul cât să-mi dea de înţeles că 
mă tachinează. Apoi a dispărut. 

— O, foarte amuzant! am strigat. 

Balanța şi tronul s-au evaporat. Banca de pânză 
s-a destrămat şi am căzut în mijlocul cimitirului. 
Carter şi Khufu au apărut lângă mine, dar eu 
continuam să țip înspre locul unde se aflase 
Anubis, făcându-l în fel şi chip. 

— Ce se-ntâmplă? a întrebat Carter. Unde 
suntem? 

— E îngrozitor! am mârâit. Îşi dă importanţă, e 
sarcastic, incredibil de frumos, insuportabil... 

— Agh! s-a plâns Khufu. 

— În regulă, a încuviințat Carter. Ai obţinut 
pana sau nu? 

Am întins mâna şi deasupra degetelor mele a 
început să plutească o pană albă strălucitoare. Am 
închis pumnul şi pana a dispărut din nou. 

— Excelent, a spus Carter. Şi Anubis? Cum v- 
aţi... 

— Hai s-o găsim pe Bast şi să plecăm de aici, l- 
am întrerupt. Avem treabă. 

Am ieşit din cimitir înainte să-mi mai pună şi 
alte întrebări, pentru că n-aveam niciun chef să 
spun adevărul. 

29. Zia fixează o întâlnire 


CARTER 


[Da, mulţumesc mult, Sadie. Tu povesteşti 
partea despre Tărâmul Morților şi mie îmi revine 
sarcina de a descrie drumul prin Texas pe 
autostrada 10.] 

Pe scurt: a durat o veşnicie şi a fost foarte 
plictisitor, doar dacă nu ţi se pare interesant să 
priveşti nişte vaci care pasc. 

Am plecat din New Orleans pe douăzeci şi opt 
decembrie pe la unu noaptea, cu o zi înainte de 
data la care Set plănuia să distrugă lumea. Bast 
„împrumutase“ o autorulotă abandonată de cei de 
la Agenţia Federală de Management al Urgenţelor 
după uraganul Katrina. Prima dată, Bast sugerase 
să luăm avionul, dar după ce i-am povestit visul cu 
magicienii din cursa care explodase, am fost de 
acord că aceasta nu era o idee prea bună. Zeița 
cerului, Nut, ne promisese că putem călători fără 
probleme pe calea aerului până la Memphis, dar n- 
am vrut să ne forţăm norocul, având în vedere că 
ne apropiam de Set. 

— Set nu-i singura noastră problemă, a spus 
Bast. Dacă viziunea ta e corectă, magicienii se 
apropie de noi. Şi nu orice magicieni — Desjardins 
în persoană. 

— Şi Zia, a adăugat Sadie, doar ca să mă 
enerveze. 

În cele din urmă, am decis că era mai sigur să 
mergem cu maşina, chiar dacă era mai lent. Cu 
puţin noroc, puteam ajunge la Phoenix tocmai la 
timp pentru a-l provoca pe Set. În ceea ce-i 
priveşte pe cei din Casa Vieţii, nu puteam decât să 

sperăm că n-o să-i întâlnim în timp ce ne facem 
treaba. Poate că, odată ce ne vom fi ocupat de Set, 
magicienii aveau să decidă că eram în regulă. 
Poate... 

Mă tot gândeam la Desjardins, întrebându-mă 
dacă într-adevăr fusese gazda lui Set. În urmă cu o 
zi, mi se păruse perfect plauzibil. Desjardins voia 
să zdrobească familia Kane. Îl urâse pe tata şi ne 
ura pe noi. Probabil că aştepta de zeci, poate chiar 
de sute de ani ca Iskandar să moară, ca să devină 
Lictor-Şef. Putere, furie, aroganță, ambiţie: 
Desjardins le avea pe toate. Dacă Set era în 
căutarea unui suflet-pereche, n-ar fi putut găsi unul 
mai potrivit. lar dacă Set putea începe un război 
între zei şi magicieni controlându-l pe Lictorul- 
Şef, aveau de câştigat doar forţele haosului. În 
plus, era uşor să-l urăşti pe Desjardins. Cineva 
sabotase casa lui Amos şi-l anunţase pe Set de 
venirea lui Amos. 

Dar felul în care Desjardins îi salvase pe 
oamenii din avion pur şi simplu nu se potrivea cu 
caracterul Stăpânului Răului. 

Bast şi Khufu au condus pe rând în timp ce 
Sadie şi cu mine am tras câte un pui de somn. 
Habar n-aveam de unde ştiau babuinii să conducă 
asemenea maşini, dar Khufu se descurca bine. 
Când m-am trezit în zori, conducea prin 
aglomeraţia de dimineaţă din Houston, îşi dezvelea 
colții şi lătra foarte mult, dar niciun alt conducător 
nu părea să observe ceva ieşit din comun. 

Pentru a lua micul dejun, Sadie, Bast şi cu mine 
ne-am instalat în bucătăria autorulotei. În acest 
timp, uşile dulapurilor se deschideau şi de 
închideau, tacâmurile se loveau unele de altele şi 
n-aveai la ce te uita pe fereastră kilometri întregi. 
Înainte de-a pleca, Bast făcuse rost de nişte gustări 
şi de băuturi (şi de Friskies, desigur) de la un 
magazin non-stop din New Orleans, dar nimeni nu 
părea prea flămând. Mi-am dat seama că Bast e 
neliniştită. Sfâşiase deja cea mai mare parte din 

tapițeria autorulotei şi acum folosea masa din 
bucătărie pentru a-şi ascuţi ghearele. 

În ce-o priveşte pe Sadie, îşi deschidea şi 
închidea palma încontinuu, holbându-se la pana 
adevărului ca la un telefon care urma să sune. 
După dispariția ei din Sala Judecății, se 
comportase cu răceală şi fusese tăcută. Nu mă 
puteam plânge, dar ceva nu era în regulă. 

— Ce s-a întâmplat cu Anubis? am întrebat-o 
pentru a suta oară. 

Mi-a aruncat o privire cruntă, gata să mă pună la 
punct. Apoi, se pare c-a decis că nu merită efortul. 
Şi-a fixat privirea asupra penei strălucitoare care îi 
plutea deasupra palmei. 

— Am discutat, a spus cu grijă. Mi-a pus nişte 
întrebări. 

— Ce fel de întrebări? 

— Carter, nu insista. Te rog. 

„Te rog?“ Asta nu era Sadie pe care o ştiam eu. 

M-am uitat la Bast, dar nu mi-a fost de niciun 
ajutor. Era prea ocupată să distrugă masa de plastic 
cu ghearele. 

— Ce s-a întâmplat? am întrebat-o. 

Nu şi-a ridicat privirea de pe masă. 

— Pe Tărâmul Morților... v-am abandonat. Din 
nou. 

— Anubis te-a speriat, am spus. Nu-i nicio 
problemă. 

Bast m-a privit cu ochii ei mari şi galbeni şi am 
avut senzația că înrăutăţisem lucrurile. 

— l-am promis ceva tatălui tău, Carter. În 
schimbul libertății mele, mi-a dat o sarcină chiar 
mai importantă decât să lupt cu Şarpele: s-o 
protejez pe Sadie — şi dacă era cazul, să vă protejez 
pe amândoi. 

Sadie s-a emoţionat. 

— Bast, asta e... Adică, îți mulţumesc şi aşa 
mai departe, dar în niciun caz nu suntem mai 
importanţi decât lupta cu... ştii tu cu cine. 

— Nu înţelegi, a spus Bast. Voi doi sunteţi mai 
mult decât descendenţii faraonilor. Sunteţi cei mai 
puternici copii de regi care s-au născut de secole. 
Sunteţi singura noastră şansă de-a împăca zeii şi 
Casa Vieţii, de-a deprinde din nou vechile tradiţii 
înainte să fie prea târziu. Dac-aţi putea învăţa calea 
zeilor, i-ați putea găsi şi pe alţii cu sânge regal şi 
le-aţi putea-o arăta şi lor. Aţi putea reînsufleţi Casa 
Vieţii. Ceea ce au făcut părinţii voştri — tot ce au 
făcut, a fost să vă uşureze sarcina. 

Am tăcut amândoi. Adică, ce mai e de zis după 
ceva de genul ăsta? Simţisem întotdeauna că sunt 
iubit de părinţi, dar să fie dispuşi să moară pentru 
mine? Să creadă că asta-i necesar pentru ca Sadie 
şi cu mine să salvăm lumea? Nu-mi doream aşa 
ceva. 

— N-au vrut să vă lase singuri, a spus Bast, 
citindu-mi gândurile. N-au plănuit asta, dar ştiau 
că eliberarea zeilor poate fi periculoasă. Credeţi- 
mă, au înţeles cât de aparte sunteți. La început, v- 
am protejat pentru că făcusem o promisiune. 
Acum, v-aş proteja chiar şi dacă nu i-aş fi promis. 
Pentru mine, sunteți ca nişte pisoi. N-o să vă mai 
dezamăgesc. 

Trebuie să recunosc c-am simţit un nod în gât. 
Nimeni nu mă mai făcuse „pisoi“. 

Sadie s-a smiorcăit. Şi-a şters ceva de sub ochi. 

— Sper că n-ai de gând să ne speli, nu-i aşa? 

Mi-a părut bine s-o văd pe Bast zâmbind din 
nou. 

— O să încerc să mă abţin. Şi apropo, Sadie, 
sunt mândră de tine. Felul cum te-ai descurcat 
singură cu Anubis... zeii morţii pot fi dificili. 

Sadie a ridicat din umeri. Lucru ciudat, părea 
stânjenită. 

— Ei bine, nu i-aş spune chiar dificil. Adică... 
arăta ca un adolescent normal. 

— Ce vrei să spui? am întrebat-o. Avea cap de 
şacal. 

— Nu şi după ce s-a transformat în om. 

— Sadie... 

Începeam să-mi fac griji pentru ea. 

— Când Anubis s-a transformat în om, avea tot 
cap de şacal. Era imens, înspăimântător şi da, era 
destul de neplăcut la vedere. De ce, tu cum l-ai 
văzut? 

A roşit. 

— L-am văzut... ca pe un muritor. 

— O fi fost vreo vrajă, a spus Bast. 

— Nu, a insistat Sadie. E imposibil. 

— EFi bine, nu mai contează, am spus. Avem 
pana. 

Sadie era agitată, de parcă ar fi fost ceva foarte 
important. Dar apoi a închis pumnul, iar pana 
adevărului a dispărut. 

— N-avem ce face cu ea dacă n-aflăm numele 
secret al lui Set. 

— Lucrez la asta. 

Bast a măsurat camera cu privirea de parcă se 
temea că cineva ne poate auzi. 

— Am un plan. Dar e periculos. 

M-am aplecat în faţă. 

— Să-l auzim. 

— Va trebui să facem o oprire. Nu vreau să 
cobesc până nu ne mai apropiem puţin, dar ne e în 
drum. N-ar trebui să ne întârzie prea mult. 

Am încercat să fac un calcul. 

— E dimineața celei de-a doua Zile a 
Demonilor? 

Bast a dat din cap aprobator. 

— Ziua în care s-a născut Horus. 

— lar ziua de naştere a lui Set e mâine, cea de-a 
treia Zi a Demonilor. Asta înseamnă că mai avem 
cam douăzeci şi patru ore până când va distruge 
America de Nord. 

— lar dacă pune mâna pe noi, a adăugat Sadie, 
asta-i va spori şi mai mult puterea. 

— Avem timp destul, a spus Bast. Durează cam 
douăzeci şi patru ore să conduci de la New Orleans 


354 


la Phoenix şi am plecat deja de peste cinci ore. 
Dacă nu mai avem parte de surprize neplăcute... 

— Precum cele pe care le avem în fiecare zi? 

— Da, a încuviinţat Bast. Precum ele. 

Am oftat din toţi rărunchii. Încă douăzeci şi 
patru de ore şi se va termina, într-un fel sau altul. 
Ori îl salvam pe tata şi îl opream pe Set, ori totul 
fusese degeaba — nu doar ce făcuserăm noi, Sadie 
ŞI cu mine, ci şi toate sacrificiile părinţilor noştri. 
Dintr-odată, m-am simțit iar ca sub pământ, ca 
într-unul dintre tunelurile din Prima Nomă, cu un 
milion de tone de stânci deasupra capului. O mică 
alunecare de teren şi totul se prăbuşea. 

— Fi bine, am spus. Dacă aveţi nevoie de mine, 
sunt afară, mă joc cu obiecte ascuţite. 

Mi-am luat sabia şi m-am îndreptat spre partea 
din spate a autorulotei. 

Nu mai văzusem o casă mobilă cu pridvor. 
Semnul de pe uşa din spate mă avertiza să nu-l 
deschid în timp ce vehiculul se află în mişcare, dar 
l-am ignorat. 

Nu era cel mai bun loc pentru a exersa mânuirea 
sabiei. Era prea mic, iar cele două scaune ocupau 
aproape tot spațiul. Vântul rece bătea în jurul meu 
şi fiecare denivelare a şoselei mă dezechilibra. Dar 
era singurul loc unde puteam fi singur. Aveam 
nevoie să-mi limpezesc gândurile. 

Am exersat chematul sabiei din Duat şi trimisul 
ei înapoi. În scurt timp, îmi ieşea de fiecare dată, 
dacă rămâneam concentrat. Apoi am mai exersat 
câteva mişcări — blocări, lovituri şi atacuri, până 
când Horus nu s-a mai putut abţine şi mi-a dat un 
sfat. 

„Ridică sabia mai sus“, m-a sfătuit. „Fă un arc 
mai mare, Carter. Sabia trebuie să agaţe arma 
duşmanului“. 

„Taci din gură“, am mormăit. „Unde-ai fost 
când am avut nevoie de ajutor pe terenul de 
baschet?“ Dar am încercat să ţin sabia aşa cum îmi 
spusese şi am constatat că are dreptate. 

Autostrada şerpuia peste întinderi nesfârşite 
acoperite cu vegetaţie sărăcăcioasă. Din când în 
când depăşeam camionul vreunui fermier sau un 
SUV de familie, iar şoferul făcea ochii mari când 
mă vădea: un băiat de culoare mânuind o sabie în 
spatele unei autorulote. Zâmbeam şi le făceam cu 
mâna, iar în scurt timp Khufu îi lăsa în urmă într- 
un nor de praf. 

După o oră de antrenament, cămaşa transpirată 
mi se lipea de piept şi gâfâiam. M-am hotărât să 
mă aşez şi să iau o pauză. 

— Se apropie, mi-a spus Horus. 

Vocea lui era mai fermă şi nu mai venea din 
capul meu. Am privit în jur şi l-am văzut lângă 
mine, învăluit într-o aură gălbuie, stând în celălalt 
şezlong în armura lui de piele. Îşi pusese picioarele 
încălţate cu sandale pe balustradă. Sabia, o copie 
fantomatică a propriei mele săbii, era sprijinită 
lângă el. 

— Ce se apropie? am întrebat. Lupta cu Set? 

— ŞI asta, desigur, a spus Horus. Dar mai există 
o provocare înainte, Carter. Fii pregătit. 

— Super. De parcă n-aş fi avut parte de 
suficiente provocări. 

Ochu lui Horus, şi cel argintiu, şi cel auriu, au 
schpit. 

— Set a încercat să mă omoare de mai multe ori 
când eram mic. Mama şi cu mine am fugit din loc 
în loc şi ne-am ascuns de el până când am crescut 
suficient ca să-l înfrunt. Stăpânul Roşu va trimite 
aceleaşi forţe şi împotriva ta. Următoarea va 
veni... 

— La un râu, am încercat să ghicesc, amintindu- 
mi de ultima călătorie a sufletului meu. Ceva rău 
urmează să se întâmple la un râu. Dar care-i 
provocarea? 

— Trebuie să ai grijă... 

Imaginea lui Horus a început să pălească, iar 
zeul s-a încruntat. 

— Ce-i asta? Cineva încearcă să — o altă forță... 

Imaginea lui a fost înlocuită de o alta, mai 
strălucitoare. Era Zia Rashid. 

— Zia! 

M-am ridicat, devenind brusc conştient că sunt 
transpirat şi grețos de parcă tocmai aş fi fost târât 
prin Tărâmul Morților. 

— Carter? 

Imaginea a pâlpâit. Strângea în mână toiagul şi 
peste îmbrăcămintea ei purta o haină gri, de parcă 
s-ar fi aflat într-un loc răcoros. Părul negru şi scurt 
îi juca în jurul feţei. 

— Slavă lui Thoth că te-am găsit! 

— Cum ai ajuns aici? 

— N-avem timp! Ascultă: suntem pe urmele 
voastre. Desjardins, eu şi încă doi. Nu ştim exact 
unde vă aflaţi. Desjardins are ceva probleme în a 
vă găsi cu ajutorul magiei, dar ştie că sunteţi pe- 
aproape. Şi ştie şi încotro vă îndreptaţi — spre 
Phoenix. 

Gândurile mi se învălmăşeau în cap. 

— Deci crede şi el în sfârşit că Set a fost 
eliberat? Vine să ne ajute? 

Zia a clătinat din cap. 

— Vine să vă oprească. 

— Să ne oprească? Zia, Set e pe cale să arunce 
în aer întregul continent! Tata... 

Vocea m-a lăsat. Nu-mi plăcea că par atât de 
speriat şi neajutorat. 

— Tata are probleme. 

Zia a întins mâna, care pâlpâia, dar era doar o 
imagine. Degetele nu ni s-au atins. 

— Carter, îmi pare rău. Trebuie să vezi 
problema şi din punctul de vedere al lui 
Desjardins. Casa Vieţii încearcă să ţină zeii 
prizonieri de secole pentru a preveni să se întâmple 
aşa ceva. Acum, că i-ați dezlănţuit... 

— N-a fost ideea mea! 

— Ştiu, dar încerci să te lupi cu Set folosind 
magia divină. Zeii nu pot fi controlați. Ai putea 

face şi mai mult rău. Dacă îi vei lăsa pe cei din 
Casa Vieţii să se ocupe de asta... 

— Set e prea puternic, am spus. Şi î/ pot 
controla pe Horus. Chiar pot. 

Zia a clătinat din cap. 

— Va fi tot mai greu pe măsură ce te apropii de 
Set. Nici nu-ţi poţi închipui. 

— ŞI tu poţi? 

Zia a privit neliniştită spre stânga. Imaginea ei a 
devenit neclară, ca un semnal slab de televiziune. 

— N-avem prea mult timp. Mel o să iasă în 
curând de la toaletă. 

— Eşti cu un magician pe nume Mel? 

—  Ascultă-mă cu atenție. Desjardins ne-a 
împărțit în două echipe. Planul e să vă învăluim 
din două părți şi să vă prindem. Dacă echipa mea 
ajunge la voi prima, cred că-l pot convinge pe Mel 
să nu vă atace până n-apucăm să discutăm. Aşa 
poate ne dăm seama cum să-l abordăm pe 
Desjardins, cum să-l convingem că trebuie să 
cooperăm. 

— Nu mi-o lua în nume de rău, dar de ce aş 
avea încredere în tine? 

Şi-a ţuguiat buzele, părând jignită de moarte. O 
parte din mine se simţea vinovată, în timp ce o 
parte se temea că-i vorba de o capcană. 

— Carter... Trebuie să-ţi spun ceva. Ceva ce te- 
ar putea ajuta, dar trebuie să-ţi spun faţă în faţă. 

— Spune-mi acum. 

— Pe ciocul lui Thoth! Eşti imposibil de 
încăpățânat. 

— Da, e un dar. 

Privirile ni s-au întâlnit. Imaginea ei pălea, dar 
nu voiam să plece. Voiam să mai vorbim. 

— Dacă tu n-ai încredere în mine, eu trebuie să 
am încredere în tine, a spus Zia. O să fac în aşa fel 
încât să fim în Las Cruces, New Mexico, diseară. 
Dacă vrei să ne întâlnim, poate c-o să-l convingem 
pe Mel. lar împreună, o să-l convingem pe 
Desjardins. O să fii acolo? 

Aş fi vrut să promit, doar ca s-o văd, dar mi-am 
închipuit cum ar fi fost să încerc să le conving pe 
Sadie sau pe Bast că era o idee bună. 

— Nu ştiu, Zia. 

— Mai gândeşte-te, m-a rugat. Şi, Carter, să n-ai 
încredere în Amos. Dacă-l vezi... 

A făcut ochii mari. 

— Mel e aici! A şoptit. 

Zia a făcut un gest cu toiagul, iar imaginea ei a 
dispărut. 

30. Bast îşi ţine promisiunea 
CARTER 


Câteva ore mai târziu, m-am trezit pe canapeaua 
autorulotei, iar Bast mă zgâlţâia. 

— Am ajuns, m-a anunţat. 

N-aveam nici cea mai vagă idee cât dormisem. 
Peisajul plat şi plictiseala totală mă doborâseră de 
la o vreme, şi începusem să am coşmaruri cu mici 
magicieni care-mi zburau prin păr încercând să mă 
radă în cap. La un moment dat, mi-a apărut şi 
Amos în coşmar, dar n-a fost prea clar. Tot nu 
înţelegeam de ce-l pomenise Zia. 

Mi-am alungat somnul şi am realizat că-mi ţin 
capul în poala lui Khufu. Babuinul mă 
despăduchea. 

— Frate! 

M-am ridicat ameţit. 

— Nu-i frumos! 

— Dar ţi-a făcut o coafură minunată, a spus 
Sadie. 

— Agh-agh! a încuviinţat Khufu. 

Bast a deschis uşa autorulotei. 

— Haideţi, a spus. Mai departe mergem pe jos. 

Când am ajuns la uşă era să fac un atac de cord. 

Eram parcaţi pe un drum de munte atât de 
îngust, că de-aş fi strănutat prea tare maşina s-ar fi 
răsturnat. 

În primul moment, m-am temut că ajunseserăm 
deja în Phoenix, pentru că peisajul era asemănător. 
Soarele tocmai  apunea. Lanţuri muntoase 
colțuroase se ridicau de fiecare parte, iar deşertul 
care se întindea între ele părea nesfârşit. Într-o vale 
din stânga se afla un oraş incolor — aproape lipsit 

de copaci sau iarbă, doar cu nisip, pietriş şi clădiri. 
Oraşul era însă mult mai mic decât Phoenixul, şi se 
învecina la sud cu un fluviu lat, care căpătase o 
nuanță roşiatică în lumina apusului. Fluviul făcea 
un cot în jurul muntelui pe care ne aflam înainte de 
a porni spre nord. 

— Suntem pe lună, a murmurat Sadie. 

— El Paso, Texas, a corectat-o Bast. lar acesta e 
Rio Grande. 

A inspirat aerul uscat şi rece. 

— O civilizație a fluviului în plin deşert. Cam 
ca Egiptul! Ăăă... cu excepţia faptului că Mexicul 
e la doi paşi. Cred că ăsta-i cel mai bun loc pentru 
a o invoca pe Nephthys. 

— Chiar crezi că ne va spune numele secret al 
lui Set? a întrebat Sadie. 

Bast a căzut pe gânduri. 

— Nephthys e imprevizibilă, dar nu-i prima dată 
când se opune soţului ei. Există o speranţă. 

Nu părea prea promiţător. M-am uitat la fluviul 
aflat foarte departe. 

— De ce-ai parcat pe munte? De ce nu mai 
aproape? 

Bast a ridicat din umeri, de parcă nu s-ar fi 
gândit la asta. 

— Pisicilor le place să se urce cât mai mult. În 
caz că trebuie să ne năpustim spre cineva. 

— Super, am spus. Deci, dacă trebuie să ne 
năpustim, suntem pregătiți. 

— Nu-i un capăt de ţară, a spus Bast. Trebuie 
doar să coborâm până la fluviu de-a lungul câtorva 
kilometri de nisip, cactuşi şi şerpi cu clopoței, să 
ne ferim de Poliţia de Frontieră, de traficanţii de 
persoane, de magicieni şi demoni — şi să o 
invocăm pe Nephthys. 

Sadie a scos un fluierat. 

— Fi bine, abia aştept! 

— Ágh, a încuviinţat Khufu amărât. 

A adulmecat ceva şi a mârâit. 

— Ceva nu-i miroase-a bine, ne-a tradus Bast. 
Urmează să se întâmple ceva rău. 

— Chiar şi eu simt asta, am mormăit, şi am 
coborât după Bast. 


„Da“, a spus Horus. „Îmi amintesc locul ăsta.“ 

„Este El Paso“, i-am spus. „Dacă n-ai plecat să 
cauţi mâncare mexicană, n-ai cum să fi fost aici.“ 

„Mi-l amintesc bine“, a insistat. „„Mlaştina, 
deşertul.“ 

M-am oprit şi am privit în Jur. Dintr-odată, mi l- 
am amintit şi eu. La vreo cincizeci de metri în faţă, 
fluviul se transforma într-o zonă mlăştinoasă — o 
reţea de afluenţi domoli care săpau o căldare nu 
prea adâncă în deşert. Pe maluri, iarba era înaltă. 
Trebuie să fi existat vreo formă de supraveghere, 
fiind o frontieră internaţională şi aşa mai departe, 
dar nu era vizibilă. 

Mai fusesem aici, sub formă de ba. Mi-am 
amintit de coliba de acolo, din mlaştină, unde Isis 
şi tânărul Horus se ascundeau de Set. Şi în aval — 
acolo văzusem ceva ca o pată întunecată care se 
mişca pe sub apă, aşteptându-mă. 

Când Bast mai avea câţiva paşi până la mal, am 
prins-o de mână. 

— Nu te apropia de apă! 

S-a încruntat. 

— Carter, sunt pisică. N-am de gând să fac baie. 
Dar dacă vrei să invoci o zeiţă a râurilor, trebuie s- 
o faci la mal. 

Părea atât de logic, că m-am simţit prost, dar nu 
mă puteam abţine. Ceva rău urma să se întâmple. 

„Ce se întâmplă?“ l-am întrebat pe Horus. 
„Care-i provocarea?“ 

Dar zeul meu însoțitor era enervant de tăcut, 
parcă aştepta. 

Sadie a aruncat o piatră în apa maronie şi 
tulbure, care s-a scufundat cu un pleosc!/ 
zgomotos. 

— Mi se pare destul de sigur, a spus, şi s-a 
îndreptat alene spre mal. 

Khufu a urmat-o ezitant. Când a ajuns la apă, a 
adulmecat şi a mârâit. 

— Vezi? am spus. Nici măcar lui Khufu nu-i 
place. 

— Probabil e vorba de memoria ancestrală, a 
spus Bast. Râurile erau locuri periculoase în Egipt. 
Șerpi, hipopotami, tot felul de probleme. 

— Hipopotami? 

— Nu-i de glumă, a avertizat Bast. Hipopotamii 
pot fi mortali. 

— Ei l-au atacat pe Horus? am întrebat. Pe 
vremuri adică, atunci când îl căuta Set? 

— N-am mai auzit povestea asta, a spus Bast. 
Varianta populară e că Set a folosit prima dată 
scorpioni. Apoi, crocodili. 

— Crocodil! am spus, şi am simit un fior pe 
şira spinării. 

„Despre asta e vorba?“ l-am întrebat pe Horus. 
Dar tot nu mi-a răspuns. 

— Bast, pe Rio Grande sunt crocodili? 

— Mă cam îndoiesc. 

A îngenuncheat lângă apă. 

— Acum, Sadie, eşti bună să faci onorurile? 

— Cum? 

— E suficient să-i ceri lui Nephthys să apară. A 
fost sora lui Isis. Dacă-i de această parte a 
Duatului, oriunde s-ar afla, ar trebui să-ţi poată 
auzi vocea. 

Sadie n-a părut convinsă, dar a îngenuncheat 
lângă Bast şi a atins apa. Degetele ei au dat naştere 
la cercuri care păreau foarte mari, ca nişte inele de 
forţă, care au ajuns tocmai de partea cealaltă a 
fluviului. 

— Bună, Nephthys! a spus. E cineva acasă? 

Am auzit un pleoscăit în aval, şi când m-am 
întors am văzut o familie de imigranţi care trecea 
prin vad. Auzisem că mii de oameni trec ilegal 
frontiera dinspre Mexic în fiecare an, în căutarea 

unui loc de muncă şi a unei vieţi mai bune, dar era 
tulburător să-i văd cu ochii mei — un bărbat şi o 
femeie care se grăbeau şi care aveau şi o fetiță cu 
el. Erau îmbrăcaţi în haine zdrenţuite şi păreau mai 
săraci decât cei mai săraci ţărani egipteni pe care-i 
văzusem. l-am privit câteva secunde, dar nu 
păreau să reprezinte vreo ameninţare 
supranaturală. Bărbatul mi-a aruncat o privire 
precaută şi am ajuns la o înţelegere pe muteşte: 
amândoi aveam destule probleme ca să ne dăm 
bătăi de cap unul altuia. 

În acest timp, Bast şi Sadie rămăseseră 
concentrate asupra apei, privind cercurile create de 
degetele lui Sadie. Bast şi-a aplecat capul, 
ascultând atentă. 

— Ce spune? 

— Nu-mi dau seama, a şoptit Sadie. E foarte 
slab. 

— Chiar auzi ceva? am întrebat. 

— Şşş, mi-au răspuns deodată. 

— „Întemniţată...“, a spus Sadie. Nu, cum se 
zice în engleză? 

— „Adăpostită“, a sugerat Bast. E adăpostită 
undeva, departe. „O gazdă adormită.“ Asta ce-o 
mai fi însemnând? 

Nu ştiam despre ce discută. N-auzeam nimic. 

Khufu m-a tras de mânecă şi mi-a arătat ceva în 
aval. 

— Agh. 

Familia de imigranți dispăruse. Părea imposibil 
să fi traversat fluviul atât de repede. Am cercetat 
ambele maluri — nici urmă de ei —, dar apa era mai 
tulbure acolo unde se aflaseră, de parcă cineva ar fi 
mestecat cu o lingură uriaşă. Mi s-a pus un nod în 
gât. 

— Ăăă... Bast... 

— Carter, de-abia o auzim pe Nephthys, mi-a 
răspuns. Te rog! 

Am strâns din dinți. 

— Bine. Khufu şi cu mine mergem să verificăm 
ceva... 

— Şşş! a repetat Sadie. 

I-am făcut un semn din cap lui Khufu şi am 
pornit — o în aval. Khufu s-a ascuns după 
picioarele mele şi a mârâit în direcţia fluviului. 

M-am uitat înapoi, dar Bast şi Sadie păreau în 
regulă. Încă priveau fix la apă ca la un clip 
senzaţional de pe internet. 

În cele din urmă, am ajuns la locul unde 
văzusem familia, dar apa se calmase. Khufu a lovit 
cu palmele în pământ şi s-a ridicat în mâini, ceea 
ce însemna fie că face o figură de breakdance, fie 
că-i foarte neliniştit. 

— Ce este? l-am întrebat, şi inima îmi bătea 
nebuneşte. 

— Ágh, agh, agh! mi s-a tânguit. 

Asta era, probabil, o întreagă prelegere pe 
babuineză, dar n-aveam nici cea mai mică idee ce 
spune. 

— Fi bine, nu văd altă cale, am spus. Dac-au 
fost traşi sub apă sau ceva de genul ăsta... Trebuie 
să-i găsim. Eu intru. 

— Agh! 

S-a îndepărtat de apă. 

— Khufu, oameni ăia aveau o fetiţă. Dacă au 
nevoie de ajutor, nu pot să stau cu mâinile în sân. 
Stai aici şi păzeşte-mi spatele. 

Khufu a mormăit şi s-a pălmuit în semn de 
protest în timp ce intram în apă. Era mai rece şi 
mai rapidă decât crezusem. M-am concentrat şi 
mi-am invocat sabia şi bagheta din Duat. Poate mi 
s-a părut, dar asta a făcut ca fluviul să curgă încă şi 
mai repede. 

Eram în mijlocul curentului când Khufu a lătrat 
disperat. Țopăia pe malul fluviului, arătând agitat 
spre un mănunchi de stuf din apropiere. 

Familia era ghemuită acolo, tremurând de frică 
şi cu ochii mari. Primul meu gând a fost: „De ce se 
ascund de mine?“ 

— N-o să vă fac rău, i-am asigurat. 

M-au privit cu ochii goi şi mi-am dorit să fi ştiut 
spaniolă. 

Apoi, apa a început să se agite în jurul meu şi 
am realizat că nu de mine le era teamă. Următorul 
meu gând a fost: „Doamne, da” stupid mai eşti“. 

Vocea lui Horus a strigat: „Sari!“ 

Am sărit din apă ca din puşcă — cinci, zece 
metri. Imposibil să fi reuşit eu una ca asta, dar a 
fost bine, pentru că din fluviu a ieşit un monstru. 

La început, n-am văzut decât sute de dinţi — şi o 
gură roz de trei ori cât mine. Cumva am reuşit să 
mă dau peste cap şi să aterizez în picioare în apa 
mică. Aveam în faţă un crocodil lung cât 
autorulota noastră — şi asta era doar jumătatea care 
ieşea din apă. Pielea gri-verzuie era acoperită cu o 
platoşă groasă, ca o armură de camuflaj, şi avea 
ochii de culoarea laptelui cu mucegai. 

Oamenii au țipat şi au început să se caţere pe 
mal. Asta a atras atenţia crocodilului care s-a întors 
instinctiv spre prada mai gălăgioasă, mai 
interesantă. Întotdeauna îmi imaginasem crocodilii 
ca pe nişte animale greoaie, dar când i-a atacat pe 
imigranţi a fost cea mai rapidă mişcare pe care o 
văzusem vreodată. 

„Profită că 1-a fost distrasă atenţia“, m-a sfătuit 
Horus. „Du-te în spatele lui şi loveşte-l cu sabia.“ 

În schimb, am strigat: 

— Sadie, Bast, ajutor! şi am aruncat bagheta. 

O aruncare dezastruoasă. Bagheta a lovit apa 
chiar în faţa crocodilului, apoi a ricoşat, l-a lovit 
pe crocodil între ochi şi a revenit în mâna mea. 

Mă îndoiesc că l-am rănit în vreun fel, dar 
crocodilul mi-a aruncat o privire enervată. 

„Sau poţi să-l pocneşti cu un băț“, a murmurat 
Horus. 

Am atacat, strigând pentru a atrage atenția 
crocodilului. Cu coada ochiului am văzut că 
familia de imigranți era în siguranţă. Khufu îi 
fugărea, dând din mâini şi lătrând pentru a-i mâna 

din calea pericolului. Nu eram sigur dacă fug de 
crocodil sau de maimuța nebună, dar atâta timp cât 
fugeau, nu-mi păsa. 

Nu vedeam ce se întâmplă cu Bast şi cu Sadie. 
Am auzit strigăte şi pleoscăituri în spate, dar până 
să văd ce se-ntâmplă, crocodilul a atacat. 

M-am eschivat spre stânga şi am lovit cu sabia, 
care pur şi simplu a ricoşat din pielea crocodilului. 
Monstrul s-a răsucit într-o parte şi m-ar fi izbit cu 
botul, dar mi-am ridicat instinctiv bagheta şi 
crocodilul s-a lovit ca de un zid, ricoşând de parcă 
aş fi fost protejat de un gigantic scut energetic 
invizibil. 

Am încercat să-l invoc pe războinicul-şoim, dar 
îmi era prea greu să mă concentrez din pricina 
reptilei de şase tone care încerca să mă muşte. 

Apoi am auzit-o pe Bast strigând „NU!“ şi mi- 
am dat seama imediat, fără măcar să privesc, că 
era ceva în neregulă cu Sadie. 

Disperarea şi furia îmi dădeau nervi de oţel. Mi- 
am scos bagheta, iar scutul energetic s-a extins, 
izbindu-l pe crocodil atât de puternic, c-a zburat 
prin aer, rostogolindu-se pe malul mexican. În 
timp ce era pe spate, dând din labe dezechilibrat, 
am făcut un salt, am ridicat sabia care îmi strălucea 
în mâini şi am înfipt lama în burta monstrului. Am 
stat aşa în vreme ce crocodilul se zbătea, 
dezintegrându-se treptat de la bot până în vârful 
cozii, până când m-am trezit în mijlocul unei 
grămezi uriaşe de nisip umed. 

M-am întors şi am văzut că Bast lupta cu un 
crocodil la fel de mare ca al meu. Crocodilul a 
lovit-o, iar Bast s-a prăbuşit, zgâriindu-l cu cuţitele 
pe gât. Crocodilul s-a dezintegrat în râu până n-a 
mai rămas nimic decât un nor de nisip fumuriu, dar 
răul fusese deja făcut: Sadie zăcea ghemuită pe 
mal. 

Până am ajuns acolo, Khufu şi Bast erau deja 
lângă ea. Sângele i se prelingea de pe scalp. Faţa ei 
căpătase o paloare bolnăvicioasă. 

— Ce s-a întâmplat? am întrebat. 

— A apărut din senin, a spus Bast cu jale. A 
lovit-o cu coada pe Sadie şi a zvârlit-o cât colo. N- 
a avut nicio şansă. Este...? 

Khufu a pus mâna pe fruntea lui Sadie şi a scos 
nişte sunete ciudate. 

Bast a răsuflat uşurată. 

— Khufu spune că va supravieţui, dar trebuie s- 
o ducem de aici. Crocodilii ar putea anunţa... 

Vocea i s-a stins. În mijlocul fluviului, apa 
fierbea. De acolo s-a ridicat o siluetă atât de 
sinistră, încât am ştiut că ne-a sunat ceasul. 

— Ar putea anunţa asta, a spus Bast pe un ton 
funest. 

În primul rând, tipul avea şase metri înălțime — 
şi asta fără un avatar strălucitor. Era cât un munte. 
Avea piept şi braţe de om, însă pielea îi era verde- 
deschis şi în jurul taliei i se înfăşura un kilt 
împlătoşat verde, ca din piele de reptilă. Avea cap 
de crocodil, o gură imensă plină cu dinți albi şi 
strâmbi şi ochi în care lucea un mucus verde (da, 
ştiu — sună teribil de atrăgător). Părul negru 
împletit îi atârna până la umeri şi din cap îi ieşeau 
coarne de taur curbate. De parcă n-ar fi fost 
suficient de ciudat, părea să asude într-un ritm 
incredibil — transpirația uleioasă curgea din el în 
torente şi se revărsa în râu. 

Şi-a ridicat toiagul — o bucată de lemn verde 
cam cât un stâlp de telegraf. 

Bast a strigat: 

— La o parte! şi m-a tras înapoi pe când omul- 
crocodil făcea un crater de doi metri în locul unde 
mă aflasem. 

La rândul său, acesta a strigat: 

— Horus! 

Ultimul lucru pe care aş fi vrut să-l fac a fost să 
spun: „Aici!“ Dar Horus mi-a vorbit rapid: 
„Înfruntă-l făţiş! Singurul limbaj pe care-l înţelege 
Sobek este cel al forţei. Nu-l lăsa să te prindă, 
altfel te va trage sub apă şi te va îneca“. 

Mi-am înfrânt frica şi am strigat: 

— Sobek! Măi slăbănogule! Cum naiba o mai 
duci? 

Sobek şi-a dezgolit dinţii. Poate că aşa ştia el să 
zâmbească amical. Sau poate că nu. 

— Forma asta nu te prea ajută, zeule-şoim, a 
venit răspunsul. O să te rup în două. 

Alături de mine, Bast şi-a scos cuţitele din 
mâneci. 

— Nu-l lăsa să te prindă, m-a avertizat. 

— Mi s-a comunicat deja asta, i-am spus. 

Ştiam că, în dreapta mea, Khufu o urca încet pe 
Sadie pe coastă. Trebuia să-l distrag pe tipul cel 
verde, cel puţin până când aceştia urmau să ajungă 
la adăpost. 

— Sobek, zeu al... crocodililor, bănuiesc! Lasă- 
ne în pace sau te vom distruge! 

„Bine“, a spus Horus. „Distrugerea e bună.“ 

Sobek s-a prăpădit de râs. 

— ŢI s-a ascuţit simţul umorului, Horus. Tu şi 
cu pisicuţa ta mă veți distruge? 

Şi-a întors ochii plini de mucus spre Bast. 

— Ce te aduce în regatul meu, zeiţă-pisică? 
Credeam că nu-ţi place apa! 

Când a rostit ultimul cuvânt, şi-a ridicat toiagul 
şi a trimis spre ea un torent de apă verde. Bast a 
fost mai rapidă. A făcut un salt şi a aterizat în 
spatele lui Sobek cu avatarul complet format — o 
războinică uriaşă strălucitoare, cu cap de pisică. 

— Trădătorule! a strigat Bast. De ce-ai trecut de 
partea haosului? Datoria ta e să fii alături de rege! 

— Care rege? a urlat Sobek. Ra? Ra a plecat. 
Osiris a murit din nou, slăbănogul! Iar băiatul ăsta 
nu poate reface imperiul. Cândva l-am sprijinit pe 
Horus, aşa e. Dar e lipsit de putere sub această 
formă. Nu are discipoli. Set oferă putere. Set oferă 
carne proaspătă. Cred c-o să încep cu carnea de 
semizeu! 

S-a întors spre mine şi şi-a agitat toiagul. Am 
evitat lovitura, dar cu mâna liberă m-a apucat de 

mijloc. Pur şi simplu nu eram suficient de rapid. 
Bast s-a încordat, pregătită să se repeadă asupra 
duşmanului, dar înainte s-apuce, Sobek şi-a 
aruncat toiagul, m-a apucat cu mâinile lui masive 
şi m-a vârât în apă. În clipa următoare mă înecam 
în nămolul rece şi verde. Nu vedeam nimic şi nu 
puteam respira. Mă scufundam în adâncuri în timp 
ce mâinile lui Sobek mă strângeau cu forță. 

„Acum ori niciodată!“ a spus Horus. „Lasă-mă 
să preiau controlul.“ 

„Nu“, i-am răspuns. „Mai bine mor.“ 

Gândul acesta mi s-a părut ciudat de liniştitor. 
Dacă eram oricum aproape mort, n-avea niciun 
sens să mă tem. Puteam la fel de bine să mor 
luptând. 

M-am concentrat şi am simţit că-mi curge forţa 
prin vene. Mi-am încordat braţele şi am simțit că 
strânsura lui Sobek slăbeşte. Am invocat avatarul 
războinicului-şoim şi am fost învăluit de îndată de 
o aură strălucitoare la fel de mare ca a lui Sobek. ÎI 
vedeam în apa întunecată, surprins, cu ochii lui 
urduroşi larg deschişi. 

M-am eliberat din strânsoarea lui şi l-am lovit 
cu capul în gură, spărgându-i câţiva dinți. Apoi am 
ieşit din apă şi am aterizat pe malul fluviului lângă 
Bast, care era atât de speriată, că era gata să mă 
taie. 

— Slavă lui Ra! a exclamat. 

— Da, sunt viu. 

— Nu, eram gata să sar după tine. Urăsc apa! 

Apoi Sobek a ţâşnit din apă hohotind înfuriat. 
Dintr-o nară îi curgea sânge verde. 

— Nu mă poți învinge! 

Și-a desfăcut brațele, din care ploua cu 
transpirație. 

— Sunt stăpânul apei! Sudoarea mea dă naştere 
râurilor din întreaga lume! 

Câh. Am decis să nu mai înot niciodată în vreun 
râu. M-am uitat în spate după Khufu şi Sadie, dar 
nu se vedeau nicăieri. Speram ca babuinul s-o fi 


370 


dus pe Sadie la adăpost sau, cel puţin, să fi găsit o 
ascunzătoare bună. 

Sobek a atacat, trăgând şi fluviul după el. Am 
fost izbit de un val uriaş, care m-a doborât la 
pământ, dar Bast a sărit şi a aterizat pe spatele lui 
Sobek sub formă de avatar. Greutatea n-a părut să- 
| deranjeze. A încercat s-o apuce, dar fără folos. L- 
a zgâriat de mai multe ori pe braţe, spate şi gât, dar 
pielea lui verde părea să se vindece la fel de iute 
pe cât îl rănea ea. 

M-am chinuit să mă ridic în picioare, ceea ce, 
când eşti sub formă de avatar, e ca şi cum ai 
încerca să te ridici cu o saltea legată de piept. În 
cele din urmă, Sobek a reuşit s-o apuce pe Bast şi 
s-o arunce. S-a rostogolit şi apoi s-a oprit fără să 
fie rănită, dar aura ei albastră a început să pâlpâie. 
Îşi pierdea din puteri. 

Ne-am luptat pe rând cu zeul-crocodil — 
împungând şi tăind —, dar cu cât îl răneam mai 
mult, cu atât mai furios şi puternic părea să devină. 

— Slujitori! a strigat. Veniţi la mine! 

Asta nu suna prea fi bine. Încă nişte crocodili 
gigantici şi eram morţi. 

„Noi de ce n-avem slujitori?“ m-am plâns lui 
Horus, dar nu mi-a răspuns. Simţeam cum se 
străduieşte să-şi canalizeze puterea prin mine, 
încercând să continue lupta noastră magică. 

Pumnul lui Sobek a atins-o pe Bast, azvârlind-o 
din nou. De data asta, avatarul i s-a stins cu totul 
când a atins pământul. 

Am atacat, încercând să-i distrag atenţia lui 
Sobek. Din păcate, chiar am reuşit. Sobek s-a 
întors şi m-a împroşcat cu apă. În timp ce eram 
orbit, m-a plesnit atât de tare, c-am zburat pe mal, 
rostogolindu-mă printre trestii. 

Avatarul mi-a dispărut. M-am ridicat ameţit şi 
am dat peste Khufu şi Sadie. Sadie era încă 
leşinată şi sângera, iar Khufu bolborosea disperat 
în babuineză şi o mângâia pe frunte. 

Sobek a ieşit din apă şi a rânjit către mine. În 
depărtare, în aval, în lumina slabă a serii, la vreun 
sfert de kilometru, am văzut două linii care pluteau 
pe fluviu şi se apropiau cu viteză — întăririle cerute 
de Sobek. 

Din apele fluviului, Bast a strigat: 

— Carter, grăbeşte-te! Du-o pe Sadie de-aici! 

S-a făcut palidă de la efort, iar avatarul ei de 
războinică-pisică a apărut din nou. Era slab, însă — 
abia vizibil. 

— Nu face asta! am strigat. O să fu ucisă! 

Am încercat să invoc războinicul-şoim, dar 
efortul depus mi-a înfipt un cuţit în măruntaie. Nu 
mai aveam putere, iar spiritul lui Horus adormise, 
complet epuizat. 

— Du-te! a strigat Bast. Şi spune-i tatălui tău că 
mi-am ţinut promisiunea. 

— NU! 

A sărit către Sobek. Cei doi s-au înlănţuit — Bast 
îl zgâria furioasă pe faţă în timp ce Sobek urla de 
durere. Cei doi zei s-au răsturnat în apă şi au 
dispărut. 

Am alergat la mal. Fluviul făcea bule şi spumă. 
Apoi o explozie verde a luminat Rio Grande pe 
toată lungimea lui şi o creatură mică, negru cu 
galben, a ţâşnit din fluviu ca din puşcă. A aterizat 


pe iarbă la picioarele mele — o pisică udă, 
inconştientă, pe jumătate moartă. 
— Bast? 


Am luat pisica în braţe cu prudenţă. Avea zgarda 
lui Bast, dar, sub ochii mei, de talismanul zeiței s-a 
ales praful. Nu mai era Bast. Era doar Brioşă. 

Mi-au dat lacrimile. Sobek fusese învins, trimis 
înapoi în Duat, dar cele două linii amenințătoare 
încă se apropiau de-a lungul fluviului, suficient de 
aproape ca să văd spinările verzi ale monştrilor şi 
ochii lor mici şi răi. 

Am strâns pisica la piept şi m-am întors spre 
Khufu. 

— Haide, trebuie să... 

Am îngheţat, pentru că în spatele lui Khufu şi al 
surorii mele, privindu-mă fix, stătea un alt crocodil 
— unul complet alb. 

„Suntem morți“, mi-a trecut prin minte. Apoi m- 
am gândit: „Stai aşa... un crocodil alb? “ 

Acesta şi-a căscat botul şi s-a năpustit chiar pe 
deasupra mea. M-am întors şi am văzut cum îi 
atacă pe ceilalți doi crocodili — cei verzi, gigantici, 
care fuseseră cât pe-aci să mă omoare. 

— Filip? am spus uimit, în timp ce crocodilii se 
zvârcoleau şi se luptau. 

— Da, s-a auzit o voce de bărbat. 

M-am întors din nou şi am văzut ceva imposibil. 
Unchiul Amos era îngenuncheat lângă Sadie şi-i 
examina încruntat rana de la cap. 

M-a privit stăruitor. 

— Filip îi va ţine ocupați pe slujitorii lui Sobek, 
dar nu pentru mult timp. Urmaţi-mă acum şi poate 
avem o mică şansă să supravieţuim! 

31. Transmit o scrisoare de dragoste 


SADIE 


Mă bucur c-aţi aflat de la Carter ultima parte — 
asta pentru că eram inconştientă când s-a întâmplat 
şi pentru că nu pot vorbi despre ce a făcut Bast 
fără să mi se rupă sufletul. 

Dar despre asta o să vorbim mai târziu. 

M-am trezit cu capul umflat. Cu fiecare ochi 
vedeam altceva. În stânga, am văzut un posterior 
de babuin, în dreapta, pe unchiul Amos, pe care-l 
credeam mort. Fireşte, am decis să mă concentrez 
pe partea dreaptă. 

— Amos? 

Mi-a pus o cârpă rece pe frunte. 

— Odihneşte-te, copilă. Ai suferit o contuzie 
serioasă. 

Cel puţin asta era plauzibil. 

Când am început să văd mai bine, mi-am dat 
seama că suntem în aer liber, sub cerul înstelat. 
Eram întinsă pe o pătură, pe nisip moale. Khufu 
stătea lângă mine, cu partea lui colorată puţin prea 
aproape de faţa mea. Amesteca într-o oală 
deasupra unui foc mic şi nu ştiu ce gătea, dar 
mirosea a smoală fierbinte. Carter era şi el în 
apropiere, pe o dună de nisip, părând disperat şi 
ținând ceva în poală... să fi fost Brioşă? 

Amos arăta cam ca atunci când îl văzusem 
ultima dată, cu veacuri în urmă. Purta costumul 
albastru, o haină asortată şi pălărie. Părul lui lung 
era împletit cu grijă, iar ochelarii rotunzi 
străluceau în lumină. Părea proaspăt şi odihnit — nu 
precum unul care fusese prizonierul lui Set. 

— Cum al... 

— Scăpat de Set? 

Chipul i s-a întunecat. 

— Am fost un nebun să plec în căutarea lui, 
Sadie. N-aveam nici cea mai vagă idee cât de 
puternic devenise. Spiritul său e legat de piramida 
roşie. 

— Deci... nu are o gazdă umană? 

Amos a clătinat din cap. 

— Nu are nevoie, atâta timp cât are piramida. 
Pe măsură ce lucrările se apropie de final, el 
devine tot mai puternic. M-am strecurat în bârlogul 
său, sub munte, şi am căzut direct în capcană. Mi-e 
ruşine să spun că m-a capturat fără luptă. 

A arătat spre costumul său, pentru a dovedi că 
era în perfectă regulă. 

— Nicio zgârietură. Pac! Şi-am împietrit ca o 
statuie. Set m-a amplasat lângă piramidă ca pe un 
trofeu şi i-a lăsat pe demonii săi să râdă şi să-şi 
bată joc de mine când treceau pe acolo. 

— L-ai văzut pe tata? am întrebat. 

Corpul i s-a pleoştit. 

— l-am auzit pe demoni vorbind. Sicriul e în 
piramidă. Au de gând să folosească puterea lui 
Osiris pentru a amplifica furtuna. Când Set o va 
declanşa, la răsărit — şi va fi o explozie 
nemaipomenită —, Osiris şi tatăl vostru vor fi raşi 
de pe faţa pământului. Osiris va fi exilat atât de 
adânc în Duat, că poate nu va mai apărea 
niciodată. 

Capul a început să-mi bubuie. Nu-mi venea să 
cred că aveam atât de puţin timp, iar dacă Amos nu 
putea să-l salveze pe tata, cum am fi putut Carter şi 
cu mine? 

— Dar ai scăpat, am spus, dornică de veşti bune. 
Înseamnă că apărarea lui are şi puncte slabe sau... 

— Magia care mă împietrise a început în cele 
din urmă să slăbească. M-am concentrat şi am 
reuşit să scap. Mi-au trebuit câteva ore, dar în cele 
din urmă m-am eliberat. M-am strecurat afară la 
amiază, când demonii dormeau. A fost foarte uşor. 

— Nu pare uşor, am spus. 

Amos a clătinat din cap, în mod evident 
tulburat. 

— Set m-a lăsat să scap. Nu ştiu de ce, dar n-ar 
trebui să mai fiu în viaţă. E un truc. Mi-e teamă... 

S-a răzgândit şi nu şi-a mai terminat ideea. 

— În orice caz, primul meu gând a fost să vă 
găsesc, aşa că mi-am chemat barca. 

A arătat cu mâna în spate. Am reuşit să-mi ridic 
capul şi am văzut că suntem într-un deşert ciudat 
cu dune albe, care se întindea cât vedeam cu ochii 
la lumina stelelor. Nisipul de sub degetele mele era 
atât de fin şi de alb, ca de zahăr. Barca lui Amos, 
aceeaşi care ne purtase de pe Tamisa până în 
Brooklyn, era ancorată în vârful unei dune din 
apropiere, înclinată într-un unghi periculos ca şi 
cum ar fi fost aruncată acolo. 

— Există un dulap cu haine la bord, s-a oferit 
Amos, dacă vreţi haine noi. 

— Dar unde suntem? 

— La Nisipurile Albe, mi-a spus Carter. În New 
Mexico. E un teren guvernamental pentru testarea 
rachetelor. Amos a zis că nimănui nu i-ar trece prin 
cap să ne caute aici, aşa că te-am lăsat să te 
vindeci. E în jur de şapte seara, în data de douăzeci 
şi opt. Mai sunt în jur de douăsprezece ore până 
când Set... ştii tu. 

— Dar... 

Prea multe întrebări mi se învârteau prin cap. 
Ultimul lucru pe care mi-l aminteam era că 
vorbeam cu Nephthys la râu. Vocea ei părea să 
vină din cealaltă parte a lumii. Vorbea slab prin 
apă — era greu de înţeles, dar foarte insistentă. Mi- 
a spus că-i adăpostită departe, într-o gazdă 
adormită, dar nu ştiam ce înseamnă asta. Mi-a spus 
că nu poate să apară în persoană, dar că va trimite 
un mesaj. Apoi, apa a început să fiarbă. 

— Am fost atacați. 

Carter a mângâiat-o pe cap pe Brioşă şi am 
observat în cele din urmă că amuleta — amuleta lui 
Bast — lipsea. 

— Sadie, am veşti proaste. 

Mi-a spus ce s-a întâmplat şi am închis ochii. 
Am început să plâng. Ştiu că-i penibil, dar nu m- 
am putut abţine. În ultimele câteva zile pierdusem 
tot — casa, viaţa mea obişnuită, pe tata. Trecusem 
pe lângă moarte de vreo şase ori. Moartea mamei, 
peste care nu reuşisem să trec, durea ca o rană 
redeschisă. Şi acum pierise şi Bast? 

Când Anubis mă  chestionase în lumea 
subpământeană, dorise să ştie ce aş sacrifica pentru 
a salva lumea. 

„Dar ce nu sacrificasem deja?“ îmi venea să ţip. 
„Ce mi-a mai rămas?“ 

Carter a venit şi mi-a întins-o pe Brioşă, care 
mi-a tors în braţe, dar nu era acelaşi lucru. Nu era 
Bast. 

— Se va întoarce, nu-i aşa? 

M-am uitat rugătoare la Amos. 

— Doar e nemuritoare, nu-i aşa? 

Amos a început să-şi frământe borurile pălării. 

— Sadie... Chiar nu ştiu. Se pare că s-a 
sacrificat pentru a-l învinge pe Sobek. Bast l-a 
trimis înapoi în Duat cu preţul propriei forţe vitale. 
A cruţat-o chiar şi pe Brioşă, gazda ei, probabil cu 
ultimele puteri. Dacă aşa stau lucrurile, va fi foarte 
dificil ca Bast să revină. Poate că într-o zi, peste 
câteva sute de ani... 

— Nu, nu peste câteva sute de ani! Nu pot... 

Glasul mi s-a frânt. 

Carter mi-a pus mâna pe umăr şi am ştiut că mă 
înţelege. Nu ne puteam permite să mai pierdem pe 
cineva. Pur şi simplu nu ne puteam permite. 

— Odihneşte-te acum, a spus Amos. Mai avem 
o oră la dispoziţie, dar apoi va trebui să ne 
mişcăm. 

Khufu mi-a oferit un castron de fiertură. 
Lichidul gros arata ca o supă stricată de mult. I-am 

aruncat o privire lui Amos, sperând să mă salveze, 
dar el a dat din cap încurajator. 

Ce noroc pe capul meu, acum mai trebuia să iau 
şi doctorii babuineze! 

Am sorbit fiertura, care avea un gust aproape la 
fel de rău ca mirosul, şi imediat pleoapele mi s-au 
îngreunat. Am închis ochii şi am adormit. 


Şi tocmai când credeam că povestea cu sufletul- 
care-părăseşte-corpul s-a încheiat, sufletul meu s-a 
decis să încalce regulile. Dar pentru că vorbim 
despre sufletul meu, chestia asta are sens. 

De data asta, ba-ul mi-a părăsit corpul 
păstrându-şi forma umană, care era mai 
acceptabilă decât aspectul de pasăre, dar a început 
să crească şi să crească până am ajuns să domin 
Nisipurile Albe. Mi se spusese adesea că sunt plină 
de spirit (de obicei, nu era un compliment), dar ce 
se întâmpla acum era absurd. Ba-ul meu era la fel 
de înalt ca Monumentul Washington. 

Spre sud, după mulți kilometri de deşert, din Rio 
Grande se ridica un abur — în locul unde pieriseră 
Bast şi Sobek. Chiar aşa înaltă cum eram, n-aveam 
cum să văd tocmai până în Texas, mai ales pe timp 
de noapte, însă nu ştiu cum se face că vedeam 
până acolo. Spre nord, şi mai departe, am văzut o 
strălucire roşie îndepărtată şi am ştiut că e aura lui 
Set. Puterea sa creştea pe măsură ce construcția 
piramidei se apropia de încheiere. 

M-am uitat în jos. Lângă piciorul meu se vedeau 
nişte pete — tabăra noastră. Carter, Amos şi Khufu 
discutau în jurul focului. Barca lui Amos nu era 
mai mare decât degetul meu mic de la picior. 
Corpul meu adormit stătea ghemuit într-o pătură, 
atât de mic, că l-aş fi putut zdrobi cu un singur pas 
greşit. 

Eram enormă, iar lumea era mică. 

— Aşa văd zeii lucrurile, s-a auzit o voce. 

M-am uitat înjur, dar n-am văzut nimic, doar o 
întindere nesfârşită de dune albe. Apoi, chiar în 

faţa mea, dunele s-au dat la o parte. Am crezut că-i 
vântul, până când o dună întreagă s-a rostogolit în 
lateral ca un val. Apoi alta şi alta. Mi-am dat 
seama că am în față o formă omenească — un 
bărbat imens culcat în poziţie fetală. Acesta s-a 
ridicat, presărând nisip alb peste tot. Am 
îngenuncheat şi i-am acoperit cu mâinile pe 
însoțitorii mei ca să nu fie îngropaţi. Nici n-au 
băgat de seamă, de parcă toată agitația n-ar fi fost 
decât o rafală de ploaie. 

Bărbatul s-a ridicat complet — era cel puţin cu 
un cap mai mare decât propria mea formă 
gigantică. Avea trupul din nisip, care 1 se scurgea 
de pe braţe şi piept ca nişte cascade de zahăr. 
Nisipul de pe chipul lui a luat forma unui fel de 
zâmbet. 

— Sadie Kane! a spus. Te aşteptam. 

— Geb! 

Nu mă întreba cum, dar am ştiut imediat că era 
zeul pământului. Poate corpul de nisip fusese un 
indiciu. 

— Am ceva pentru tine. 

N-avea niciun sens ca ba-ul meu să aibă plicul 
la el, dar am băgat mâna în buzunarul sclipitor, de 
fantomă, şi am scos scrisoarea de la Nut. 

— Soţiei tale îi e dor de tine, i-am spus. 

Geb a luat scrisoarea cu băgare de seamă. A 
ridicat-o în dreptul feței şi a părut s-o adulmece. 
Apoi a deschis plicul. În loc de scrisoare, au 
izbucnit focuri de artificii. O nouă constelație a 
explodat pe cerul întunecat deasupra noastră — faţa 
lui Nut, compusă dintr-o mie de stele. Vântul s-a 
intensificat rapid şi a împrăştiat imaginea, dar Geb 
a oftat mulţumit. A închis plicul şi l-a ascuns la 
pieptul său nisipos, de parcă ar fi avut un buzunar 
în dreptul inimii. 

— Îţi mulţumesc, Sadie Kane, a spus Geb. De 
multe milenii n-am mai văzut faţa iubitei mele. 
Cere-mi o favoare pe care pământul ţi-o poate 
acorda şi ţi-o voi îndeplini. 

— Salvează-l pe tata, i-am spus de îndată. 

Faţa lui Geb a fremătat de uimire. 

— Hmm, ce fiică loială! Isis ar avea ce învăţa 
de la tine. Din păcate, nu te pot ajuta. Calea tatălui 
tău e împletită cu cea a lui Osiris, iar problemele 
dintre zei nu pot fi rezolvate de către pământ. 

— Atunci bănuiesc că nu poţi face să se 
prăbuşească muntele lui Set şi să-i distrugi 
piramida? am întrebat. 

Geb a râs — semăna cu zgomotul produs de cel 
mai mare mixer de nisip din lume. 

— Nu pot interveni atât de direct între copiii 
mei. Set e şi el fiul meu. 

Când să bat din picior de frustrare, mi-am 
amintit că sunt uriaşă şi aş putea distruge întreaga 
tabără. Oare putea un ba să facă una ca asta? Era 
mai bine să nu aflu. 

— Atunci favorurile tale nu-mi prea sunt de 
folos. 

Geb a ridicat din umeri, dislocând câteva tone 
de nisip. 

— Aş putea să-ţi un sfat pentru a te ajuta să obții 
ce-ţi doreşti. Du-te la locul cu cruci. 

— Şi unde-i asta? 

— Aproape, m-a asigurat. Şi ai dreptate, Sadie 
Kane. Ai pierdut prea multe. Familia ta a avut de 
suferit. Știu ce înseamnă asta. Nu uita, un părinte 
ar face orice pentru a-şi salva copiii. Am renunţat 
la fericire — la soţia mea, am preluat blestemul lui 
Ra ca să mi se poată naşte copiii. 

A privit la cer visător. 

— Chiar dacă, pe măsură ce mileniile trec, mi-e 
tot mai dor de iubita mea, ştiu că niciunul dintre 
noi n-ar proceda altfel. Am cinci copii pe care-i 
iubesc. 

— Chiar şi pe Set? am întrebat neîncrezătoare. 
E pe cale să distrugă destinele a milioane de 
oameni. 

— Set e mai mult decât pare, a spus Geb. El e 
carne din carnea noastră. 

— Nu şi dintr-a mea. 

— Nu? 

Geb s-a mişcat, începând să se micşoreze. Am 
crezut că se va chirci, până când mi-am dat seama 
că se contopeşte cu dunele. 

— Gândeşte-te bine, Sadie Kane, şi ai mare 
grijă. La locul cu cruci vei întâlni pericolul, dar vei 
găsi şi ce îţi doreşti cel mai mult. 

— Ai putea fi şi mai vag de-atât? am mormăit. 

Dar Geb dispăruse, lăsând în urmă doar o dună 
puţin mai mare — iar ba-ul mi-a revenit în corp. 

32. Locul cu cruci 


SADIE 


M-am trezit cu Brioşă cuibărită lângă capul 
meu, torcând şi mestecându-mi părul. Pentru o 
clipă, m-am crezut acasă. Mă trezeam cu Brioşă pe 
cap tot timpul. Apoi mi-am amintit că nu mai 
aveam casă şi că Bast pierise. Am început să 
lăcrimez din nou. 

„Nu“, m-a mustrat vocea lui Isis. „Să nu ne 
pierdem concentrarea.“ 

De data asta, zeiţa avea dreptate. M-am ridicat şi 
mi-am scuturat nisipul alb de pe faţă. Brioşă a 
mieunat în semn de protest, a făcut doi paşi şi a 
hotărât că locul cald unde stătusem pe pătură e 
numai bun pentru ea. 

— Bine, te-ai trezit, a spus Amos. Ne pregăteam 
să te trezim nol. 

Era încă întuneric. Carter se afla pe puntea 
vasului, punându-și o haină din dulapul lui Amos. 
Khufu a alergat spre mine şi a tors către pisică. 
Spre surprinderea mea, Brioşă i-a sărit în braţe. 

— L-am rugat pe Khufu să ducă pisica înapoi în 
Brooklyn, a spus Amos. Locul ei nu e aici. 

Khufu a mârâit, în mod evident nemulţumit de 
misiunea primită. 

— Ştiu, vechiul meu prieten, a spus Amos. 

Vocea îi suna dur, de parcă ar fi vrut să se 
impună ca babuin alfa. 

— E mai bine aşa. 

— Agh, a tăcut Khufu, fără să se uite în ochii lui 
Amos. 

Am fost cuprinsă de nelinişte. Mi-am amintit ce- 
a spus Amos, că eliberarea lui era poate un şiretlic 

deal lui Set. Mai era şi viziunea lui Carter: Set 
spera că Amos ne va duce pe munte pentru a fi 
capturați. Dacă Set îl influenţa în vreun fel pe 
Amos? Nu-mi plăcea ideea de a-l trimite pe Khufu 
de lângă noi. 

Pe de altă parte, n-aveam altă şansă decât să 
acceptăm ajutorul lui Amos. Văzându-l pe Khufu 
cu Brioşă în braţe, nu puteam suporta ideea de a-i 
pune în pericol. Poate că Amos avea dreptate. 

— Va călători în siguranţă? am întrebat. De unul 
singur în pustietatea asta? 

— O, da, ne-a asigurat Amos. Khufu, la fel ca 
toți babuinii, dispune de-o magie proprie. N-o să 
păţească nimic. Dar, pentru orice eventualitate... 

A scos o figurină de ceară reprezentând un 
crocodil. 

— Asta îl va ajuta, dacă va fi nevoie. 

Am tuşit. 

— Un crocodil? După tot ce... 

— E Fihp al Macedoniei, a explicat Amos. 

— Filip e din ceară? 

— Desigur, a spus Amos. Crocodilii adevăraţi 
sunt mult prea greu de întreţinut. Ţi-am spus că e 
magic. 

Amos i-a aruncat figurina lui Khufu, care a 
mirosit-o şi apoi a îndesat-o într-un săculeț cu 
ustensile pentru gătit. Khufu mi-a mai aruncat o 
privire neliniştită, s-a uitat cu teamă la Amos, apoi 
a pornit agale peste dună cu sacul într-o braţ şi cu 
Brioşă în celălalt. 

Cu magie, fără magie, nu înţelegeam cum ar fi 
putut supravieţui într-un loc ca ăsta. Am aşteptat să 
apară pe creasta dunei următoare, dar asta nu s-a 
întâmplat. A dispărut pur şi simplu. 

— Aşa, a spus Amos. Din câte mi-a spus Carter, 
Set intenționează să inițieze distrugerea mâine la 
răsărit. Mai avem foarte puţin timp la dispoziţie. 
Ce nu mi-a explicat este cum aveţi de gând să-l 
distrugeți pe Set. 

M-am uitat la Carter şi am văzut că mă 
avertizează din priviri. Am înţeles de îndată şi i-am 
fost recunoscătoare. Poate că băiatul ăsta nu era 
chiar tare de cap. Avea şi el dubii în ceea ce-l 
priveşte pe Amos. 

— Mai bine să ştim numai noi, i-am spus lui 
Amos pe un ton ferm. Chiar tu ai zis. Dacă Set ţi-a 
pus un dispozitiv magic de ascultare sau ceva de 
genul ăsta? 

Amos a strâns din dinţi. 

— Al dreptate, a spus în silă. Nu pot avea 
încredere în mine. E... foarte frustrant. 

Părea într-adevăr foarte tulburat, ceea ce m-a 
făcut să mă simt vinovată. Am fost tentată să mă 
răzgândesc şi să-i împărtăşesc planul, dar m-am 
uitat la Carter şi m-am abținut. 

— Ar trebui să pornim spre Phoenix, am spus. 
Poate că pe drum... 

Mi-am strecurat mâna în buzunar. Scrisoarea lui 
Nut dispăruse. Am vrut să-i povestesc lui Carter 
despre discuţia cu zeul pământului, Geb, dar nu 
ştiam dacă pot vorbi de faţă cu Amos. Carter şi cu 
mine formam deja o echipă de atâtea zile, încât mi- 
am dat seama că mă deranja un pic prezenţa lui 
Amos. Nu voiam să am încredere în nimeni 
altcineva. Dumnezeule, nu-mi vine să cred c-am 
ZIS aşa ceva! 

Carter a intervenit. 

— Ar trebui să ne oprim în Las Cruces. 

Nu ştiu cine-a fost mai surprins: eu sau Amos. 

— E aproape, a spus încet Amos. Dar... 

A luat un pumn de nisip, a murmurat o vrajă şi a 
aruncat nisipul în aer. În loc să se împrăștie, 
particulele au  plutit formând o săgeată 
tremurătoare care arăta spre sud-vest, spre un lanţ 
de munţi colțuroşi care întunecau orizontul cu 
silueta lor. 

— Aşa cum mă gândeam, a spus Amos, iar 
nisipul a căzut pe pământ. 

— Trebuie să ne abatem optzeci de kilometri 
până la Las Cruces, care e dincolo de munţii din 
zare. Phoenixul e la nord-vest. 

— Optzeci de kilometri nu-i chiar aşa mult, am 
spus. 

— Las Cruces... 

Numele îmi părea oarecum cunoscut, dar nu-mi 
dădeam seama de ce. 

— Carter, de ce acolo? 

— Mă gândeam... 

Părea atât de stânjenit încât am ştiut că motivul 
trebuie să aibă legătură cu Zia. 

— Am avut o viziune. 

— O viziune frumoasă? am îndrăznit. 

Carter arăta de parcă se chinuia să înghită o 
minge de golf, ceea ce mi-a confirmat suspiciunile. 

— Pur şi simplu, cred doar c-ar trebui să 
mergem acolo, a spus. S-ar putea să găsim ceva 
important. 

— E prea riscant, a spus Amos. Nu pot să permit 
aşa ceva când ştiu că cei din Casa Vieţii sunt pe 
urmele voastre. Ar trebui să rămânem în pustietate, 
departe de oraşe. 

Apoi, brusc, mi-am dat seama. Creierul meu a 
avut unul dintre acele momente uimitoare în care 
chiar funcţionează cum trebuie. 

— Nu, Carter are dreptate, am spus. Trebuie să 
mergem acolo. 

A fost rândul fratelui meu să pară surprins. 

— Am dreptate? Trebuie? 

— Da. 

Am riscat şi le-a spus despre discuţia mea cu 
Geb. 

Amos şi-a scuturat nişte nisip de pe haină. 

— Interesant, Sadie. Dar nu înţeleg legătura cu 
Las Cruces. 

— Păi e în spaniolă, nu-i aşa? am spus. 

— Las Cruces. Crucile. Aşa cum mi-a spus Geb. 

Amos a ezitat, apoi a încuviinţat fără tragere de 
inimă. 

— Treceţi în barcă. 

— Nu prea avem apă pentru o călătorie cu 
barca, nu? am întrebat. 

Dar l-am urmat la bord. Amos şi-a scos haina şi 
rostit un cuvânt magic. Instantaneu, haina a prins 
viaţă, a plutit spre pupa şi s-a prins de cârmă. 

Amos mi-a zâmbit şi ochii i-au sclipit ca pe 
vremuri. 

— Cui îi trebuie apă? 

Barca s-a scuturat şi s-a ridicat în aer. 


Dacă Amos se plictisea vreodată să fie 
magician, putea oricând să-şi găsească o slujbă ca 
organizator de zboruri cu barca. Priveliştea care ni 
se înfăţişa dincolo de munţi era uimitoare. 

La început, deşertul mi se păruse pustiu şi urât 
în comparaţie cu pajiştile verzi ale Angliei, dar am 
început să văd că era de o frumuseţe desăvârşită, 
mai ales noaptea. Munţii se ridicau ca nişte insule 
întunecate într-o mare de lumini. Nu mai văzusem 
niciodată atâtea stele pe cer, iar vântul uscat 
mirosea a salvie şi pin. Las Cruces se întindea în 
valea de mai jos — un mozaic strălucitor de străzi şi 
cartiere. 

Când ne-am apropiat, am văzut că nu era cine 
ştie ce oraş. Ar fi putut la fel de bine să fie 
Manchester sau Swindon sau orice alt loc, dar 
Amos a cârmit nava spre sudul oraşului, spre o 
zonă care era în mod clar mult mai veche, cu 
clădiri din chirpici şi străzi mărginite de copaci. 

Când am coborât, m-a cuprins neliniştea. 

— N-o să ne vadă într-o barcă zburătoare? am 
întrebat. Ştiu că magia e greu de văzut, dar 
totuşi... 

— Suntem în New Mexico, a spus Amos. 
Oamenii de aici văd OZN-uri tot timpul. 

Acestea fiind spuse, am aterizat pe acoperişul 
unei bisericuțe. Parcă ne-am fi întors în timp sau 
am fi aterizat pe platoul unui western. Piaţa 
oraşului era înconjurată de clădiri tencuite, ca într- 

un sat indian. Străzile erau luminate din plin şi 
aglomerate — ca în zi de sărbătoare —, cu tarabe 
unde se vindeau şiraguri de ardei roşii, pături 
indiene şi alte ciudăţenii. O veche diligenţă era 
parcată lângă un pâlc de cactuşi. Pe scena din 
piaţă, bărbaţi cu chitare mari şi voci puternice 
cântau muzică mariachi. 

— Asta-i zona istorică, a spus Amos. Cred că se 
numeşte Mesilla. 

— Sunt o mulţime de lucruri egiptene aici, nu-i 
aşa? am întrebat cu ezitare. 

— O, culturile antice din Mexic au multe în 
comun cu Egiptul, a spus Amos, recuperându-şi 
haina de pe cârmă. Dar despre asta o să vorbim cu 
altă ocazie. 

— Slavă Domnului, am murmurat. 

Apoi am adulmecat aerul şi am simţit un miros 
neobişnuit, dar minunat, ca de pâine coaptă şi unt 
topit, doar că mult mai picant, mai delicios. 

— Mor... de... foame. 

Nu ne-a luat mult să descoperim în piaţă locul 
unde se vindea tortilla de casă. Doamne, cât era de 
bună! Mă gândesc că şi în Londra sunt restaurante 
mexicane. Doar avem de toate. Dar n-am fost în 
niciunul şi mă îndoiesc că ar avea tortilla atât de 
divină. 

O femeie masivă, într-o rochie albă, făcea bile 
de aluat cu mâinile date prin făină, turtea şi cocea 
plăcinţelele într-o tigaie fierbinte şi le servea pe un 
şerveţel de hârtie. N-aveau nevoie nici de unt, nici 
de gem, de nimic. Erau atât de fragede, că ţi se 
topeau în gură. L-am pus pe Amos să-mi cumpere 
cel puţin o duzină. 

Carter se simţea şi el bine până a încercat 
tamales'=: cu ardei iute la o altă tarabă. Am crezut 
c-o să-i ia foc capul. 

— Iute! ne-a anunţat el. Apă! 

— Mănâncă nişte tortilla, l-a sfătuit Amos, 
abținându-se să nu râdă. Pâinea anihilează iuţeala 
mai bine decât apa. 

Am gustat şi eu tamales şi am constatat că erau 
excelente, nici pe departe la fel de iuți ca un curry 
adevărat, prin urmare Carter era un bleg, ca de 
obicei. 

În curând ne-am săturat şi am început să rătăcim 
pe străzi, căutând... ei bine, nici eu nu ştiam sigur 
ce căutam. Timpul trecea. Soarele apunea, şi am 
ştiut că asta era ultima noastră noapte dacă nu-l 
opream pe Set, dar n-avem nicio idee de ce mă 
trimisese Geb aici. „Vei găsi ce îți doreşti cel mai 
mult.“ Ce voia să zică? 

M-am uitat prin mulțime şi am zărit un tânăr 
înalt cu părul închis la culoare. Un fior mi-a trecut 
pe şina spinării — Anubis? Dacă mă urmărea pentru 
a se asigura că sunt în siguranță? Dacă el era lucrul 
pe care mi-l doream cel mai mult? 

Ar fi fost minunat, doar că nu era Anubis. M-am 
certat în gând pentru că mi-am închipuit c-aş fi 
putut avea atâta baftă. În plus, Carter îl văzuse pe 
Anubis ca pe un monstru cu cap de şacal. Poate că 
felul în care îmi apărea mie Anubis era doar un 
truc menit să mă păcălească — un truc care 
funcţionase perfect. 

Visam la asta cu ochii deschişi şi mă întrebam 
dacă au tortilla pe Tărâmul Morților, când privirile 
mi s-au încrucişat cu cele ale unei fete aflate în 
partea cealaltă a pieţei. 

— Carter! 

L-am prins de braţ şi am arătat cu capul în 
direcția Ziei Rashid. 

— A venit cineva să te vadă. 

Zia era pregătită de luptă în hainele ei largi de 
pânză neagră, cu toiagul şi bagheta în mână. Părul 
negru şi ondulat îi stătea într-o parte, de parcă ar fi 
venit aici adusă de-un vânt puternic. Ochii ei de 
chihlimbar erau prietenoşi ca ai unui jaguar. 

În spatele ei am văzut o tarabă plină cu 
suveniruri turistice şi un afiş pe care scria: NEW 
MEXICO - TĂRÂMUL VRĂJIT. Mă îndoiam că 

vânzătorul avea idee câtă vrăjitorie se afla lângă 
marfa sa. 

— Ai venit, a spus Zia. 

Asta era destul de evident. Mi se părea mie sau 
se uita la Amos cu teamă, chiar cu frică? 

— Da, a spus Carter agitat. Ăăă... ţi-o aminteşti 
pe Sadie. Iar el este... 

— Amos, a spus Zia stânjenită. 

Amos a făcut o plecăciune. 

— Zia Rashid, au trecut mai mulți ani. Văd că 
Iskandar şi-a trimis cel mai bun supus. 

Zia arăta de parcă ar fi fost lovită în plină figură, 
şi am realizat că Amos nu auzise vestea. 

— Ăăă... Amos... am spus. Iskandar a murit. 

Ne-a privit cu neîncredere în timp ce-i 
povesteam ce s-a întâmplat. 

— Înţeleg, a spus în cele din urmă. Înseamnă că 
noul Lictor-Șef este... 

— Desjardins, am spus. 

— Ah! Asta nu-i bine. 

Zia s-a încruntat. În loc să vorbească cu Amos, 
s-a întors spre mine. 

— Nu-l desconsidera pe Desjardins. E foarte 
puternic. O să ai nevoie de ajutorul lui — al nostru 
— pentru a-l înfrunta pe Set. 

— Te-ai gândit vreodată că poate Desjardins îl 
ajută pe Set? 

Zia mi-a aruncat o privire încruntată. 

— Nu. Poate că alţii o fac. Nu şi Desjardins. 

Era evident că vorbea pentru Amos. Asta ar fi 
trebuit să mă facă şi mai suspicioasă faţă de el, 
însă în schimb m-a înfuriat. 

— Te laşi orbită, i-am spus Ziei. Primul ordin 
dat de Desjardins în calitate de Lictor-Şef a fost ca 
noi să fim ucişi. El încearcă să ne oprească, deşi 
ştie că Set se pregăteşte să distrugă întregul 
continent. Desjardins a fost acolo în noaptea aceea, 
la British Museum. Dacă Set are nevoie de un 


corp... 
Din vârful toiagului Ziei au izbucnit flăcări. 

Carter s-a vârât între noi. 

— Hei, calmaţi-vă! Suntem aici ca să discutăm. 

— Asta şi fac, a spus Zia. Trebuie să aveţi Casa 
Vieţii de partea voastră. Trebuie să-l convingeţi pe 
Desjardins că nu reprezentaţi un pericol. 

— Adică să ne predăm? am întrebat. Nu, 
mulţumesc. Aş prefera să nu fiu transformată într- 
un gândac şi apoi strivită. 

Amos şi-a dres glasul. 

— Mă tem că Sadie are dreptate. Dacă 
Desjardins nu s-a schimbat cumva de când nu l-am 
mai văzut, nu-i omul care să plece urechea la 
argumente. 

Zia spumega. 

— Carter, am putea vorbi între patru ochi? 

Carter s-a foit stânjenit. 

— Uite, Zia, sunt... sunt de acord că trebuie să 
colaborăm. Dar dacă încerci să mă convingi să mă 
predau Casei... 

— Trebuie să ştii ceva, a insistat ea. 

A spus-o într-un fel mi-a făcut pielea de găină. 
Oare la asta se referise Geb? Era oare posibil că 
Zia să dețină secretul cu care Set putea fi înfrânt? 

Dintr-odată, Amos s-a încordat. Şi-a scos toiagul 
de nicăieri şi a spus: 

— E o capcană. 

Zia a părut uimită. 

— Ce? Nu! 

Apoi, am văzut cu toții ce simţise Amos. 
Desjardins însuşi se îndrepta spre noi din colţul 
estic al pieţei. Purta haine de culoare crem, cu 
pelerina de Lictor-Şef făcută din piele de leopard 
prinsă pe umeri. Ioiagul său avea o strălucire 
roşiatică. Turiştii şi trecătorii s-au dat la o parte din 
calea lui, confuzi şi speriaţi, de parcă ştiau că 
trebuie s-o şteargă de-acolo, chiar dacă nu 
înțelegeau pe deplin despre ce-i vorba. 

— Pe dincolo! am strigat. 

M-am întors şi am văzut alţi doi magicieni în 
robe negre care veneau dinspre vest. 

Mi-am scos bagheta şi am îndreptat-o spre Zia. 

— Ne-ai întins o cursă! 

— Nu! Jur... 

Părea foarte dezamăgită. 

— Mel! Mel trebuie să le fi spus. 

— Aşa-i, am mormăit. Dă vina pe Mel. 

— N-avem timp de explicaţii, a spus Amos, şi a 
lovit-o pe Zia cu un fulger. 

Ea s-a prăbuşit peste taraba cu suveniruri. 

— Hei! a protestat Carter. 

— Suntem duşmani, a spus Amos. Şi avem 
destui duşmani. 

Carter s-a repezit la Zia (bineînţeles), în timp ce 
tot mai mulți trecători erau cuprinşi de panică şi 
alergau spre marginile pieţei. 

— Sadie, Carter, a spus Amos, dacă lucrurile iau 
o întorsătură urâtă, urcaţi-vă în barcă şi fugiţi. 

— Amos, nu te părăsim, i-am spus. 

— Voi sunteți mult mai importanţi, a insistat el. 
Îi pot ţine piept lui Desjardins până... Păzea! 

Amos şi-a îndreptat toiagul spre cei doi 
magicieni în negru. Aceştia mormăiau nişte vrăji, 
dar pala de vânt trimisă de Amos i-a luat pe sus, 
făcându-i să se rotească incontrolabil într-o 
tornadă de praf. S-au rotit de-a lungul străzii, 
culegând gunoaie, frunze şi tamales, până când 
tornada în miniatură i-a azvârlit pe magicienii care 
urlau peste o clădire şi nu i-am mai văzut. 

De cealaltă parte a pieţei, Desjardins a urlat cu 
funie: 

— Kane! 

Lictorul-Şef a izbit cu toiagul în pământ. 
Pavajul s-a crăpat şi fisura a înaintat spre noi. 
Clădirile se cutremurau pe măsură ce crăpătura se 
lărgea. Cădea tencuiala de pe pereţi. Fisura ne-ar fi 
înghițit, dar am auzit vocea lui Isis spunându-mi 
cuvântul de care aveam nevoie. 

Am ridicat bagheta. 

— Lanişte. Hah-ri. 

Hieroglifele au prins viaţă în faţa noastră. 

Fisura s-a oprit chiar la picioarele mele. 
Cutremurul a încetat. 

Amos a tras aer în piept. 

— Sadie, cum ai... 

— Cuvinte Divine, Kane! 

Desjardins a făcut un pas înainte, palid la față. 

— Copilul îndrăzneşte să pronunțe Cuvintele 
Divine. Ea e coruptă de Isis şi tu te faci vinovat de 
colaborare cu zeii. 

— Înapoi, Michel! l-a avertizat Amos. 

Într-un fel, mi se părea amuzant că prenumele 
lui Desjardins era Michel, dar eram prea speriată 
ca să savurez momentul. 

Amos şi-a ridicat bagheta, gata să ne apere. 

— Trebuie să-l oprim pe Set. Dacă eşti un 
înțelept... 

— Ce să fac? a spus Desjardins. Să trec de 
partea voastră? Să colaborez? Zeii nu aduc decât 
distrugere. 

— Nu! 

Era vocea Ziei. Reuşise cumva, cu ajutorul lui 
Carter, să se ridice în picioare. 

— Stăpâne, nu ne putem lupta între noi. Nu asta 
şi-ar fi dorit Iskandar. 

— Iskandar e mort! urlă Desjardins. Pleacă de 
lângă ei, Zia, sau vei fi distrusă odată cu ei. 

Zia s-a uitat la Carter. Apoi, a strâns din dinți şi 
l-a înfruntat pe Desjardins. 

— Nu. Trebuie să ne unim forțele. 

Am privit-o pe Zia cu respect. 

— Nu tu i-ai adus aici, nu-i aşa? 

— Eu nu mint, a spus. 

Desjardins şi-a ridicat toiagul şi în clădirile din 
jurul lui au apărut crăpături imense. Bucăţi de 

ciment şi cărămizi din chirpici au zburat înspre 
noi, dar Amos a invocat vântul şi le-a deviat. 

— Copii, plecaţi de-aici! a strigat Amos. Ceilalţi 
magicieni n-or să lipsească la nesfârşit. 

— De data asta are dreptate, ne-a avertizat Zia. 
Dar nu putem deschide un portal. 

— Avem o barcă zburătoare, s-a oferit Carter să 
ajute. 

Zia a încuviinţat din cap. 

— Unde? 

Am arătat spre biserică, dar din păcate 
Desjardins ne stătea în cale. 

Desjardins a aruncat o ploaie de pietre. Amos le- 
a deviat cu ajutorul vântului şi al fulgerelor. 

— Magia furtunii! a  rânjit Desjardins 
batjocoritor. De când e Amos Kane un expert în 
puterile haosului? Vedeţi, copii? Cum poate fi el 
protectorul vostru? 

— Taci, a mormăit Amos, şi cu o mişcare din 
toiag a ridicat o furtună de nisip atât de mare, încât 
a învăluit întreaga piaţă. 

— Acum! a spus Zia. 

Am făcut un semicerc larg în jurul lui 
Desjardins, apoi am fugit spre biserică fără să văd 
nimic. Furtuna de nisip îmi zgâria pielea şi-mi 
dădea mâncărimi la ochi, dar am găsit scările şi am 
urcat pe acoperiş. Vântul s-a domolit şi i-am zărit 
pe Desjardins şi pe Amos cum se luptau în capătul 
celălalt al pieţei, înconjurați de scuturi de forță. 
Amos se clătina, efortul depus fiind în mod 
evident prea mare pentru el. 

— Trebuie să-i vin în ajutor, a spus Zia cu 
reținere, altfel Desjardins îl va ucide pe Amos. 

— Credeam că n-ai încredere în Amos, a zis 
Carter. 

— Păi n-am, a recunoscut ea. Dar dacă 
Desjardins câştigă duelul, suntem pierduţi cu toţii. 
Nu vom scăpa cu viaţă. 

A strâns din dinţi, pregătindu-se parcă pentru 
ceva dureros. 

A ridicat toiagul şi a murmurat o incantaţie. 
Aerul s-a înfierbântat. Toiagul a început să 
strălucească. I-a dat drumul şi acesta a izbucnit în 
flăcări, prefăcându-se într-o coloană de foc groasă 
de un metru şi înaltă de patru. 

— Vânează-l pe Desjardins, a rostit ea apăsat. 

Coloana de foc s-a îndepărtat imediat de 
acoperiş şi a început să se deplaseze încet, dar 
sigur, către Lictorul-Șef. 

Zia s-a chircit. Carter şi cu mine a trebuit s-o 
apucăm de mâini ca să nu se prăbuşească. 

Desjardins a privit în sus. Ochii i s-au făcut mari 
de teamă când a văzut focul. 

— Zia! a strigat. Îndrăzneşti să mă ataci? 

Coloana a coborât, a trecut printre crengile unui 
copac şi a lăsat în urmă o gaură. A aterizat pe 
stradă, plutind la câțiva centimetri deasupra 
solului. Căldura era atât de puternică, încât a 
pârjolit bordura şi a topit asfaltul. Focul a ajuns la 
o maşină parcată şi, în loc s-o ocolească, şi-a croit 
drum prin caroserie, tăind-o în două. 

— Excelent! a strigat Amos de pe stradă. Bravo, 
Zia! 

Disperat, Desjardins s-a clătinat spre stânga. 
Coloana şi-a schimbat direcția. Desjardins a trimis 
un jet de apă spre ea, dar lichidul s-a transformat 
în aburi. A invocat nişte bolovani, dar aceştia au 
trecut prin foc şi s-au transformat în mormane 
topite, fumegânde. 

— Ce-i chestia asta? am întrebat. 

Zia era inconştientă, iar Carter a clătinat din cap 
cu uimire. Dar Isis mi-a vorbit în gând. „Un stâlp 
de foc“, a spus ea cu admiraţie. „E cea mai 
puternică vrajă pe care un stăpân al focului o poate 
face. E imposibil de învins, e imposibil să scapi de 
el. Poate fi folosit pentru a-l ajuta pe cel care l-a 
invocat să atingă un scop. Sau poate fi folosit 
pentru a urmări orice duşman, obligându-l să fugă. 
Dacă Desjardins încearcă să se concentreze pe 

altceva, îl va copleşi şi-l va devora. Nu-i va da 
pace până nu se va stinge.“ 

„Cât durează?“ am întrebat. 

„Depinde de puterea celui care a făcut vraja. 
Între şase şi douăsprezece ore.“ 

Am râs cu voce tare. Genial! E adevărat, Zia 
leşinase creându-l, dar tot era genial. 

„Vraja asta a epuizat-o“, a spus Isis. „Nu va mai 
putea face nicio magie până nu va dispărea stâlpul. 
S-a lipsit de toate puterile pentru a vă ajuta pe 
Vol.“ 

— Va fi bine, i-am spus lui Carter. 

Apoi am strigat înspre piaţă: 

— Amos, haide! Trebuie să mergem! 

Desjardins se tot dădea înapoi. Vedeam că se 
teme de foc, dar nu terminase definitiv cu noi. 

— O să vă pară rău! Vreţi să vă jucaţi de-a zeii? 
În cazul ăsta nu-mi daţi de ales. 

A scos din Duat o mână de bețe. Ba nu, erau 
săgeți, cam şapte la număr. 

Amos s-a uitat cu groază la săgeți. 

— N-ai să-ndrăzneşti! Niciun Lictor-Şef n-ar... 

— O invoc pe Sekhmet! a urlat Desjardins. 

A aruncat săgețile în aer şi apoi a început să se 
învârtă, dându-i ocol lui Amos. 

Desjardins a zâmbit satisfăcut. S-a uitat direct la 
mine. 

— Al ales să ai încredere în zei? a strigat. 
Atunci o să mori de mâna unui zeu. 

S-a întors şi a fugit. Stâlpul de foc a accelerat şi 
l-a urmat. 

— Fugiţi, copii! a strigat Amos, înconjurat de 
săgeți. O să încerc să-i distrag atenția! 

— Cui? am întrebat. 

Ştiam că mai auzisem undeva numele de 
Sekhmet, dar auzisem o grămadă de nume 
egiptene. 

— Cine-i Sekhmet? 

Carter s-a întors spre mine şi, deşi trecusem prin 
multe în ultima săptămână, nu-l mai văzusem 

niciodată atât de speriat. 
— Trebuie să plecăm, a spus. Acum! 

33. Intrăm în afaceri cu salsa 


CARTER 


„Ai uitat ceva“, mi-a spus Horus în gând. 

„Sunt cam ocupat!“ i-am răspuns. 

S-ar putea crede că-i uşor să manevrezi o barcă 
magică în aer. Nimic mai neadevărat. Nu aveam la 
dispoziţie haina însuflețită a lui Amos, aşa că 
stăteam în spate şi încercam să mânuiesc cârma 
singur, dar parcă amestecam în ciment. Nu vedeam 
încotro ne îndreptăm. Ne tot balansam înainte şi 
înapoi în timp ce Sadie se străduia să n-o lase pe 
Zia, care era inconștientă, să cadă peste bord. 

„E ziua mea de naştere“, nu s-a lăsat Horus. 
„Urează-mi la mulţi ani!“ 

— La mulți ani! am strigat. Acum, taci! 

— Carter, ce tot spui acolo? a țipat Sadie, cu o 
mână ţinându-se de balustradă şi cu cealaltă 
ținând-o pe Zia în timp ce barca se înclina într-o 
parte. Ţi-ai pierdut mințile? 

— Nu, vorbeam cu... O, las-o baltă! 

M-am uitat în spate. Se apropia ceva — o siluetă 
în flăcări care strălucea în întuneric. Forma aducea 
vag cu a unui om — cu siguranţă nu era de bine. 
Am rugat barca să înainteze mai repede. 

„Mi-ai luat ceva?“ m-a întrebat Horus. 

„Nu vrei, te rog, să te faci şi tu util cumva?“ i- 
am cerut. „Chestia aia care ne urmăreşte — e ceea 
ce cred eu că e?“ 

„O!“ Horus părea plictisit. „E Sekhmet. Ochiul 
lui Ra, distrugătoarea celor răi, marea vânătoreasă, 
stăpâna flăcării şi aşa mai departe.“ 

„Minunat“, m-am gândit. „Şi ne urmăreşte 
deoarece...“ 

„Lictorul-Şef are puterea de-a o invoca o 
singură dată în timpul vieţii“, a explicat Horus. „E 
un dar vechi, vechi de tot, de pe vremea când Ra a 
oferit omului darul binecuvântat al magiei.“ 

„O singură dată în timpul vieţii“, m-am gândit. 
„ȘI tocmai acum era momentul?“ 

„Răbdarea n-a fost niciodată punctul lui forte.“ 

„Credeam că magicienilor nu le plac zeii!“ 

„Păi, nu le plac“, a încuviinţat Horus. „Asta 
dovedeşte cât e de ipocrit. Dar se pare că era mai 
important să vă omoare pe voi decât să respecte un 
principiu. Apreciez asta.“ 

Am privit iarăşi în urmă. Era clar că silueta se 
apropia — o gigantică femeie aurie cu o armură 
roşie strălucitoare, cu un arc într-o mână şi o tolbă 
de săgeți pe spate — şi se repezea spre noi ca o 
rachetă. 

„Cum o putem învinge?“ am întrebat. 

„Nu prea ai cum“, a spus Horus. „Ea este 
întruparea mâniei soarelui. Pe vremea când Ra era 
prezent, ea impresiona mult mai mult, dar chiar şi- 
aşa... E de neoprit. Un criminal înnăscut. O 
maşinărie de ucis.“ 

— Bine, am înţeles! am strigat. 

— Ce? m-a întrebat Sadie, atât de tare, că Zia a 
tresărit. 

— Ce... e? 

Pleoapele i s-au zbătut şi s-au deschis. 

— Nimic! am strigat. Suntem urmăriţi de o 
maşinărie de ucis. Culcă-te la loc! 

Zia s-a ridicat amețită. 

— O maşinărie de ucis? Vrei să spui... 

— Carter, virează la dreapta! a strigat Sadie. 

M-am conformat, şi o săgeată în flăcări, cât un 
avion mai mic, a scrijelit babordul. A explodat 
deasupra noastră, dând foc acoperişului cabinei. 

Am făcut un plonjon cu barca şi Sekhmet a 
zburat pe deasupra, dar apoi a făcut o piruetă agilă 
în aer şi s-a năpustit după noi. 

— Ardem, mi-a atras Sadie atenţia. 

— Am observat! i-am răspuns. 

Am cercetat terenul de dedesubt, dar nu era 
niciun loc în care să aterizăm în siguranţă — doar 
terenuri şi clădiri de birouri. 

— Muriţi, duşmani ai lui Ra! a strigat Sekhmet. 
Pieriţi în chinuri! 

„E aproape la fel de enervantă ca tine“, i-am 
spus lui Horus. 

„Imposibil“, a răspuns Horus. „Nimeni nu-l 
întrece pe Horus.“ 

Am mai luat un viraj larg şi Zia a strigat: 

— Acolo! 

A arătat spre nişte fabrici bine luminate, cu 
camioane, depozite şi silozuri. Un ardei iute uriaş 
era desenat pe peretele celui mai mare depozit, iar 
pe firma luminoasă se putea citi: SALSA MAGIC, 
INC. 

— O, mă laşi? a spus Sadie. Nu e magic de- 
adevăratelea! E doar un nume. 

— Nu, a insistat Zia. Am o idee. 

— Cele Şapte Panglici? am încercat cu să 
ghicesc. Cele pe care le-ai folosit pe Serqet? 

Zia a scuturat din cap. 

— Acelea nu pot fi invocate decât o dată pe an. 
Dar planul meu... 

O altă săgeată a trecut pe deasupra noastră, la 
doar câţiva centimetri de tribord. 

— Ţineţi-vă bine! 

Am tras de cârmă şi am întors barca invers, cu 
susul în jos, chiar înainte ca săgeata să explodeze. 
Chila bărcii ne-a protejat de forţa exploziei, însă a 
luat foc, iar noi am intrat în picaj. 

Cu ultimele forțe, am îndreptat barca spre 
acoperişul depozitului şi am trecut prin el, 
aterizând într-o grămadă de... chestii crocante. 

Mi-am croit drum cu unghiile ca să ies din barcă 
şi m-am ridicat amețit. Din fericire, aterizasem pe 
ceva moale. Din nefericire, era o grămadă de şapte 
metri de ardei iute care luase foc de la barcă. Au 
început să mă usture ochii, dar ştiam că nu trebuie 

să mă frec pentru că mâinile-mi erau mânjite cu 
ulei de ardei iute. 

— Sadie? am strigat. Zia? 

— Ajutor! a pat Sadie. 

Era în celălalt capăt al bărcii, trăgând-o pe Zia 
de sub epava în flăcări. Am reuşit s-o eliberăm şi 
să coborâm alunecând pe grămadă în jos. 

Clădirea uriaşă a depozitului părea să servească 
la uscarea ardeilor. Avea treizeci sau patruzeci de 
grămezi imense de ardei şi şiruri de rafturi pentru 
uscare. Epava bărcii umplea aerul cu fum picant, 
iar prin gaura pe care o făcusem prin acoperiş am 
văzut cum coboară silueta în flăcări a lui Sekhmet. 

Am alergat, croindu-ne drum printr-un alt 
morman de ardei. |Nu, n-am gustat din ei, Sadie, 
ține-ţi gura!] Ne-am ascuns în spatele unui raft 
pentru uscare, unde aerul ardea ca acidul clorhidric 
din pricina ardeilor. 

Sekhmet a aterizat, iar podeaua depozitului s-a 
cutremurat. De-aproape era şi mai înfricoşătoare. 
Pielea îi strălucea ca aurul lichid, iar platoşa şi 
fusta păreau tesute din plăcuţe de lavă topită. Avea 
părul ca o coamă deasă de leu. Avea ochi de felină, 
dar nu străluceau ca ai lui Bast şi nici nu puteai 
detecta în ei urme de bunătate sau umor. Ochii 
erau în flăcări, asemenea săgeţilor pe care le 
folosea, făcuți parcă să caute şi să ucidă duşmanul. 
Era frumoasă, asta dacă o explozie atomică poate 
fi numită frumoasă. 

— Îmi miroase a sânge! a tunat. O să mă desfăt 
cu duşmanii lui Ra până o să-mi umplu burta! 

— Frumos, a şoptit Sadie. Deci, Zia... planul de 
care ziceai? 

Zia nu arăta prea bine. Tremura şi era palidă şi 
părea că-i e greu să se concentreze asupra noastră. 

— Când Ra... când a invocat-o pentru prima 
dată pe Sekhmet pentru a-i pedepsi pe oameni 
pentru că se răzvrăteau împotriva lui... a scăpat-o 
de sub control. 

— Greu de crezut, am şoptit, în timp ce 
Sekhmet făcea bucățele epava bărcii care ardea. 

— A început să ucidă pe toată lumea, a spus 
Zia, nu doar pe cei răi. Niciun zeu n-a reuşit s-o 
oprească. Ucidea cât era ziua de lungă până se 
sătura de sânge. Apoi pleca până a doua zi. Aşa că 
oamenii i-au rugat pe magicieni să gândească un 
plan şi... 

— Îndrăzniţi să vă ascundeţi? 

Flăcările mugeau în timp ce săgețile lui 
Sekhmet distrugeau morman după morman de 
ardei uscați. 

— Vă prăjesc de vu! 

— Fugiţi acum! am decis. Vorbim mai târziu. 

Sadie şi cu mine am tras-o pe Zia cu noi. Am 
reuşit să ieşim din depozit, chiar înainte ca acesta 
să explodeze din cauza căldurii. Din el s-a ridicat 
rapid un nor fierbinte în formă de ciupercă. Am 
alergat printr-o parcare plină cu camioane cu 
remorcă şi ne-am ascuns în spatele unuia imens. 

Am aruncat o privire aşteptându-mă s-o văd pe 
Sekhmet ieşind din flăcările ce cuprinseseră 
depozitul. În schimb, ea a făcut un salt sub 
înfăţişarea unui leu uriaş. Ochii îi ardeau, iar 
deasupra capului îi plutea un disc de foc 
asemănător cu un soare în miniatură. 

— Simbolul lui Ra, a şoptit Zia. 

Sekhmet a tunat: 

— Unde sunteţi, bucăţelele mele gustoase? 

A deschis botul şi a suflat o rafală de aer 
fierbinte peste parcare. Acolo unde ajungea 
respirația ei, asfaltul se topea, maşinile se 
transformau în nisip şi parcarea devenea un deşert 
arid. 

— Cum a făcut asta? a întrebat Sadie printre 
dinţi. 

— Respirația ei creează deşerturile, a spus Zia. 
Aşa spune legenda. 

— E din ce în ce mai bine. 

Eram gâtuit de frică, dar ştiam că nu ne mai 
puteam ascunde pentru mult timp. Mi-am invocat 
sabia. 

— O să-i distrag atenţia. Voi două fugiţi... 

— Nu, a insistat Zia. Mai e o cale. 

Ne-a arătat şirul de silozuri de pe cealaltă parte 
a parcării. Fiecare era înalt cât o clădire cu trei 
etaje, avea un diametru de circa şase metri şi un 
ardei iute uriaş desenat pe el. 

— Rezervoare de benzină? a întrebat Sadie. 

— Nu, am spus. Trebuie să fie pline cu salsa, 
corect? 

Sadie m-a privit derutată. 

— Asta nu-i un stil de muzică? 

— E un sos iute, am spus. Asta se produce aici. 

Sekhmet a suflat în direcţia noastră şi cele trei 
camioane de lângă noi s-au transformat în nisip. 
Am fugit într-o parte şi am sărit în spatele unui zid 
din cărămizi. 

— Ascultaţi! a spus Zia gâfâind, cu faţa plină de 
broboane de sudoare. Când voiau s-o oprească pe 
Sekhmet, oamenii luau vase mari cu bere şi le 
vopseau în roşu aprins cu suc de rodie. 

— Da, îmi amintesc acum, am întrerupt-o. Îi 
spuneau lui Sekhmet că era sânge şi ea bea până 
cădea lată. Abia atunci reuşea Ra s-o cheme în 
ceruri. Se transforma în ceva mai blând. În zeiţa 
vacilor sau ceva de genul ăsta. 

— Hathor, a spus Zia. Asta e cealaltă formă a lui 
Sekhmet. Partea mai puţin cunoscută a 
personalităţii ei. 

Sadie a clătinat din cap cu neîncredere. 

— Deci tu spui că dacă-i facem cinste cu câteva 
halbe, se va transforma într-o vacă. 

— Nu chiar, a spus Zia. Dar sosul salsa e roşu, 
nu-i aşa? 

Am ocolit terenul pe care se afla fabrica, în timp 
ce Sekhmet mesteca nişte camioane şi transforma 
în nisip zone imense de parcare. 

— Nu-mi place planul ăsta, a mormăit Sadie. 

— Trebuie doar să-i distragi atenţia pentru 
câteva secunde, am spus. Şi să nu mori. 

— Mda, asta-i cam greu, nu-i aşa? 

— Unu..., am început numărătoarea. Doi... trei! 

Sadie a ieşit din ascunzătoare şi a folosit vraja ei 
preferată: Ha-di! 

Hieroglifele au strălucit deasupra capului lui 
Sekhmet: 

Apoi totul în jurul ei a explodat. Camioanele s- 
au făcut arşice. Energia radia în aer. Pământul s-a 
ridicat lăsând în urmă un crater de cincisprezece 
metri adâncime în care leoaica a căzut. 

A fost foarte impresionant, dar n-aveam timp să 
admir opera lui Sadie. M-am transformat într-un 
şoim şi m-am repezit spre rezervoarele de salsa. 

— RRAAAARR! 

Cu un salt, Sekhmet a ieşit din crater şi a suflat 
spre Sadie vântul deşertic, dar Sadie nu mai era de 
mult acolo. Alergase într-o parte, ascunzându-se pe 
după camioane şi lăsând în urmă, din fugă, bucăţi 
de sfoară magică. Sforile au biciuit aerul în 
încercarea de-a se înfăşură în jurul botului leoaicei. 
N-au reuşit, desigur, dar au enervat-o pe 
Distrugătoare. 

— Arată-te! a mugit Sekhmet. O să mă-nfrupt 
din carnea ta! 

Cocoţat pe un siloz, mi-am folosit toată puterea 
şi m-am transformat din şoim direct în avatar. 
Forma mea strălucitoare era atât de grea, că 
picioarele mi s-au afundat în partea de sus a 
rezervorului. 

— Sekhmet! am strigat. 

Leoaica s-a răsucit şi a mârâit, încercând să-mi 
repereze vocea. 

— AICI, pisicuţo! am chemat-o. 

M-a observat şi şi-a dat urechile pe spate. 

— Horus? 

— Mai ştii şi pe altcineva cu cap de şoim? 

S-a balansat pe picioare nesigură, apoi a scos un 
răget provocator. 

— De ce vorbeşti cu mine când sunt în starea 
asta de mânie? Ştii că trebuie să distrug totul în 
calea mea, chiar şi pe tine! 

— Dacă trebuie..., am spus. Dar poate vrei ca 
prima dată să te înfrupți din sângele duşmanilor 
tăi! 

Am străpuns rezervorul cu sabia şi sosul s-a 
revărsat într-o cascadă groasă de culoare roşie. Am 
sărit pe celălalt rezervor şi i-am făcut o gaură. Am 
repetat mişcarea până ce toate cele şase rezervoare 
pline cu Salsa Magic s-au revărsat în parcare. 

— Ha, ha! 

Lui Sekhmet îi plăcea la nebunie. A sărit în 
şuvoiul roşu de sos, tăvălindu-se în el, bând pe 
nerăsuflate. 

— Sânge. Minunatul sânge! 

Da, se pare că leii nu sunt prea deştepţi, sau 
poate că papilele lor gustative nu sunt foarte 
dezvoltate, pentru că Sekhmet nu s-a oprit până ce 
burta nu a început să-i atârne iar pe gură să îi iasă 
fum. 

— Picant, a spus ea, poticnindu-se şi clipind. 
Dar mă dor ochii. Ce fel de sânge e asta? Nubian? 
Persan? 

— Jalapenio”, am spus eu. Dar mai ia. E tot mai 
bun. 

Acum îi fumegau şi urechile în timp ce se 
străduia să mai bea. Ochii îi lăcrimau şi a început 
să se clatine. 

— Eu... 

Din gură îi ieşea fum. 

— Foc... Mi-a luat gura foc... 

— Ți-ar face bine nişte lapte, am sugerat. Poate 
dac-ai fi vacă... 

— Un şiretlic, a gemut Sekhmet. M-ai... m-ai 
păcălit... 

Dar pleoapele îi atârnau prea greu. S-a răsucit şi 
s-a prăbuşit, ghemuindu-se. Forma ei a început să 
tresară spasmodic şi să pâlpâie pe măsură ce 
platoşa roşie se transforma în pete întinse pe pielea 
ei aurie, până când sub ochi ne-a apărut o vacă 
imensă care dormea. 

Am sărit de pe siloz şi, cu grijă, am dat târcoale 
zeiței adormite. Scotea nişte sforăieli sonore — 
muu-zzz, muu- zzz... l-am fluturat mâna prin faţa 
ochilor şi, când m-am convins că doarme dusă, am 
renunțat la avatar. Sadie şi Zia au apărut din 
spatele unui camion. 

— Ei bine, a spus Sadie, a fost ceva deosebit. 

— Nu mai mănânc niciodată salsa, am hotărât. 

— Amândoi v-aţi descurcat de minune, a spus 
Zia. Dar barca a ars. Cum ajungem la Phoenix? 

— Noi? a spus Sadie. Nu-mi amintesc să te fi 
invitat. 

Zia s-a înroşit precum sosul salsa. 

— Doar nu credeţi în continuare că v-am atras 
într-o capcană? 

— Nu ştiu, a spus Sadie. Ne-ai atras? 

Nu-mi venea să cred ce aud. 

— Sadie! 

Mi se simțea furia în voce, până şi eu îmi 
dădeam seama de asta. 

— Las-o baltă! Zia a invocat stâlpul de foc. Şi-a 
sacrificat magia ca să ne salveze. În plus, ea ne-a 
spus cum s-o învingem pe leoaică. Avem nevoie de 
ea. 

Sadie s-a holbat la mine. S-a uitat când la Zia, 
când la mine, ca să vadă probabil cât de departe 
putea să meargă. 

— Bine. 

Şi-a încrucişat brațele şi s-a bosumflat. 

— Dar prima dată trebuie să-l găsim pe Amos. 

— Nu! A spus Zia. Ar fi o idee foarte proastă. 

— O, deci în tine putem avea încredere, dar în 
Amos nu? 

Zia a ezitat. Aveam senzaţia că exact asta voise 
să spună, dar a decis să folosească o altă abordare. 

— Amos n-ar vrea să-l aşteptaţi. V-a zis să 
mergeţi mai departe, nu? Dacă 1-a supravieţuit lui 
Sekhmet, ne va ajunge din urmă. Dacă nu... 

Sadie a pufnit. 

— Deci, cum ajungem la Phoenix? Pe jos? 

Am aruncat o privire prin parcare, unde un 
camion cu şaisprezece roţi era încă intact. 

— S-ar putea să nu fie nevoie. 

Mi-am dat jos haina pe care o luasem din 
dulapul lui Amos. 

— Zia, Amos făcea cumva să-şi însuflețească 
haina ca să manevreze barca. Ştii ce vrajă folosea? 

Ea încuviinţă din cap. 

— E destul de simplu dacă ai ingredientele 
potrivite. Aş putea face asta cu ajutorul magiei 
mele. 

— Poţi să mă înveţi? 

Şi-a ţuguiat buzele. 

— Cel mai complicat e cu figurina. Prima dată 
când vrăjeşti un obiect de îmbrăcăminte, trebuie să 
zdrobeşti un shabti în material şi să rosteşti o vrajă 
de legare prin care să le amesteci. E nevoie de o 
figurină de lut sau de ceară care a fost deja 
însuflețită cu un spirit. 

Sadie şi cu mine ne-am uitat unul la altul şi am 
spus în acelaşi timp: 

— Plămădeală! 

34. Plămădeală ne duce la plimbare 


CARTER 


Am invocat trusa magică a tatei, din Duat, şi l- 
am scos pe micul nostru prieten fără picioare. 

— Plămădeală, trebuie să vorbim. 

Plămădeală a deschis ochii de ceară. 

— În sfârşit! Îţi dai seama ce aer sufocant e aici 
înăuntru? Bine că ţi-ai adus aminte c-ai nevoie de 
îndrumarea mea genială. 

— De fapt, avem nevoie să te transformi într-o 
haină. Doar pentru o vreme. 

I-a căzut faţa. 

— Ţi se pare că arăt ca un articol de 
îmbrăcăminte? Sunt stăpânul întregii cunoaşteri! 
Cel mai mare... 

L-am lovit cu haina, am făcut-o cocoloş, am 
aruncat-o pe Jos şi am jucat-o în picioare. 

— Zia, care-i vraja? 

Mi-a spus cuvintele şi eu am repetat vraja 
întocmai. Haina s-a umflat şi a plutit în faţa mea. 
S-a scuturat singură şi şi-a aranjat gulerul. Haina 
avea un aer indignat, dacă se poate spune asta 
despre o haină. 

Sadie i-a aruncat o privire neîncrezătoare. 

— Poate să conducă un camion fără să aibă 
picioare pentru a folosi pedalele? 

— Asta n-ar trebui să fie o problemă, a spus Zia. 
E o haină lungă. 

Am răsuflat ușurat. Pentru o clipă, mi-am 
imaginat cum ar fi fost să-mi însufleţesc 
pantalonii. Putea fi destul de jenant. 

— Du-ne la Phoenix, i-am spus hainei. 

Haina mi-a adresat un gest nepoliticos sau, cel 
puţin, care ar fi fost nepoliticos dacă ar fi avut 
mâini. Apoi a plutit spre scaunul şoferului. 

Cabina era mai mare decât îmi închipuisem. În 
spatele scaunului era o zonă separată printr-o 
perdea, cu un pat imens pe care Sadie a pus 
stăpânire imediat. 

— Vă las să petreceţi câtva timp împreună, mi-a 
spus. Doar voi doi şi haina. 

S-a strecurat în spatele perdelelor până să apuc 
s-o pocnesc. 

Haina a apucat-o spre vest pe Autostrada 10, în 
timp ce nori negri acopereau stelele. Mirosea a 
ploaie. 

După multă vreme, Zia şi-a dres glasul. 

— Carter, îmi pare rău de... Adică, mi-aş dori 
ca împrejurările să fi fost diferite. 

— Da, am spus. Cred că vei avea mari probleme 
cu Casa. 

— Voi fi exclusă, a spus. Toiagul îmi va fi rupt. 
Numele îmi va fi şters din cărți. Voi fi trimisă în 
exil, asta dacă n-am să fiu omorâtă. 

M-am gândit la micul altar al Ziei din Prima 
Nomă, la toate pozele cu satul natal şi cu familia 
pe care nu şi-o mai amintea. Când vorbea de exil 
avea aceeaşi expresie pe față pe care o avusese şi 
atunci: nu regret sau tristeţe, mai degrabă confuzie, 
de parcă nici ea n-ar fi ştiut împotriva a ce se 
revoltă sau ce planuri avea Prima Nomă cu ea. 
Spusese că Iskandar îi fusese ca un părinte. Acum 
nu mai avea pe nimeni. 

— Ai putea veni cu noi, i-am spus. 

S-a uitat la mine. Stăteam unul lângă altul şi mi- 
am dat seama că avea umărul lipit de-al meu. Cu 
tot mirosul de ardei ars care ne înconjura, îi 
simţeam parfumul egiptean. Avea un ardei uscat 
prins în păr şi asta o făcea şi mai drăguță. 

Sadie spune că aveam minţile rătăcite. [Serios, 
Sadie, eu nu te întrerup atâta când povesteşti tu.] 

În orice caz, Zia m-a privit cu tristeţe. 

— Unde ne-am putea duce, Carter? Chiar dacă-l 
învingeţi pe Set şi salvaţi continentul, ce-o să 
faceţi în continuare? Casa vă va vâna. Zeii vă vor 
face viaţa un chin. 

— Ne vom descurca, am asigurat-o. Sunt 
obişnuit să călătoresc. Mă pricep să improvizez şi 
Sadie nu e chiar atât de rea. 

— Te-am auzit! s-a auzit prin perdea vocea 
înăbuşită a lui Sadie. 

— lar cu tine, am continuat, cu magia ta adică, 
lucrurile ar putea merge mai uşor. 

Zia m-a strâns de mână, iar braţul mi-a fost 
străbătut de un fior. 

— Eşti drăguţ, Carter. Dar nu mă cunoşti. Nu cu 
adevărat. Cred că Iskandar a anticipat asta. 

— Ce vrei să spui? 

Zia şi-a retras mâna, ceea ce m-a cam necăjit. 

— Când m-am întors împreună cu Desjardins de 
la British Museum, Iskandar mi-a vorbit între patru 
ochi. Mi-a spus că sunt în pericol. Mi-a spus că mă 
va duce la adăpost şi... 

Sprâncenele i s-au unit. 

— Ce ciudat... Nu-mi mai amintesc. 

M-a cuprins o senzaţie de frig. 

— Stai puţin, te-a dus la adăpost? 

— Cred... Cred că da. 

A scuturat din cap. 

— Nu, n-avea cum, evident. Sunt încă aici. 
Poate că n-a avut timp. M-a trimis să te caut la 
New York aproape imediat. 

A început să plouă uşor. Haina a pornit 
ştergătoarele. 

N-am înţeles nimic din spusele Ziei. Poate că 
Iskandar simţise că Desjardins reprezintă un 
pericol şi încercase să-şi protejeze elevul preferat. 
Dar altceva mă deranja la povestea asta. Nu eram 
sigur ce. 

Zia se uita la ploaie de parcă în întuneric ar fi 
văzut ceva înfricoşător. 

— Suntem în criză de timp, a spus. Se întoarce. 

— Cine se întoarce? 

M-a privit disperată. 

— Chestia pe care trebuia să ţi-o spun — chestia 
de care aveţi nevoie. E numele secret al lui Set. 

Furtuna s-a întețit. A bubuit un tunet şi camionul 
s-a cutremurat lovit de vânt. 

— Stai... stai puţin, m-am bâlbâit. De unde-i ştii 
numele? De unde ştii că avem nevoie de el? 

— Aţi furat cartea lui Desjardins. Desjardins ne- 
a povestit despre asta. A zis că n-are nicio 
importanţă. A zis că nu puteţi folosi vraja fără 
numele secret al lui Set, care-i imposibil de aflat. 

— Şi-atunci, tu de unde-l ştii? Thoth mi-a spus 
că nu-l putem afla decât de la Set însuşi sau de la 
persoana... 

Prin minte mi-a trecut o idee oribilă şi vocea mi 
s-a stins. 

— Sau de la persoana cea mai apropiată lui. 

Zia şi-a închis ochi ca şi cum ar fi suferit. 

— Nu... nu-mi pot explica, Carter. Pur şi simplu 
aud o voce care-mi spune numele. 

— A cincea zeiţă, am spus. Nephthys. Ai fost şi 
tu acolo, la British Museum. 

Zia a părut luată prin surprindere. 

— Nu! E imposibil. 

— Iskandar a spus că eşti în pericol. A vrut să te 
ducă într-un loc sigur. Asta a vrut să spună. Eşti un 
semizeu. 

A dat din cap cu înverşunare. 

— Dar nu m-a dus nicăieri. Sunt aici. Dacă aş fi 
găzduit vreun zeu, ceilalți magicieni ai Casei şi-ar 
fi dat seama cu zile în urmă. Ei mă cunosc prea 
bine. Şi-ar fi dat seama că magia mea s-a 
schimbat. Desjardins m-ar fi distrus. 

Avea dreptate, dar apoi mi-a trecut prin minte o 
altă idee îngrozitoare. 

— Cu excepția cazului în care Set îl 
controlează, am spus. 

— Carter, eşti chiar atât de orb? Desjardins nu e 
Set. 

— Asta pentru că tu îl suspectezi pe Amos, am 
spus. Amos, care şi-a riscat viaţa pentru a ne salva, 
care ne-a spus să mergem mai departe fără el. În 
plus, Set n-are nevoie de o formă umană. Se 
foloseşte de piramidă. 

— De unde ştii toate astea? 

Am ezitat. 

— De la Amos. 

— Aşa nu ajungem nicăieri, a spus Zia. Ştiu 
numele secret al lui Set şi ţi-l pot spune. Dar 
trebuie să promiţi că nu i-l vei spune lui Amos. 

— O, fii serioasă. În plus, dacă-i ştii numele, de 
ce nu-l foloseşti singură? 

Ea scutură din cap, parcă aproape la fel de iritată 
ca mine. 

— Nu ştiu de ce... Ştiu doar că nu-i treaba mea. 
Tu trebuie s-o faci, sau Sadie — urmaşii faraonilor. 
Dacă n-o faceţi... 

Camionul a încetinit brusc. Prin parbriz am 
văzut, la douăzeci de metri în faţă, un bărbat într-o 
haină albastră care stătea în lumina farurilor. Era 
Amos. Hainele îi erau zdrenţuite de parcă ar fi fost 
ciuruit cu o armă automată, dar altfel arăta bine. 
Am sărit din camion când încă era în mers şi am 
alergat în întâmpinarea lui. 

— Amos! am strigat. Ce s-a întâmplat? 

— Am  distras-o pe Sekhmet, a răspuns, 
băgându-şi un deget printr-una dintre găurile din 
haină. Timp de vreo unsprezece secunde. Mă 
bucur să văd c-aţi supravieţuit. 

— Am găsit o fabrică de salsa..., am început să- 
1 explic, dar Amos şi-a ridicat mâna. 

— Lăsăm explicaţiile pentru mai târziu, a spus. 
Acum trebuie să pornim la drum. 

A arătat spre nord-vest şi am văzut la ce se 
referă. Furtuna era mai puternică în faţă. Mult mai 
puternică. Un zid întunecat acoperea cerul nopții, 
muntele, autostrada, de parcă urma să înghită 
lumea-ntreagă. 

— Se pregăteşte furtuna lui Set, a spus Amos, 
cu ochii scăpărând. Să ne îndreptăm spre ea? 

35. Bărbaţi care cer îndrumare 
(şi alte semne ale Apocalipsei) 


SADIE 


Nu ştiu cum, dar am reuşit să trag un pui de 
somn în partea din spate a camionului, cu toate că 
frate-meu şi cu Zia vorbeau. Chiar şi după emoția 
revederii lui Amos, odată ce-am pornit din nou la 
drum m-am pus din nou în pat şi-am aţipit. Se pare 
că vraja ha-di te epuizează. 

Bineînţeles că ba-ul meu a profitat de ocazie ca 
să pornească iar într-o călătorie. Doamne fereşte să 
mă pot odihni şi eu în linişte! 

M-am trezit înapoi la Londra, pe malurile 
Tamisei. Acul Cleopatrei era chiar în fața mea. Era 
o zi cenuşie, răcoroasă şi calmă, şi chiar şi mirosul 
nămolului dezgolit de reflux mă făcea să-mi fie 
dor de casă. 

Isis stătea lângă mine, într-o rochie albă ca 
zăpada, cu diamante împletite în părul ei întunecat. 
Aripile multicolore îi pâlpâiau pe spate ca aurora 
boreală. 

— Părinții tăi au făcut bine ce-au făcut, a spus. 
Bast pierdea lupta. 

— A fost prietena mea, am zis. 

— Da. O servitoare bună şi loială. Dar haosul 
nu pot fi ţinut în frâu la nesfârşit. Creşte mereu. Se 
strecoară prin fisurile civilizației, pătrunde pe la 
margini. Nu poate fi păstrat în echilibru. Asta-i 
natura lui. 

Obeliscul a huruit, strălucind slab. 

— Astăzi vorbim despre continentul american, a 
cugetat Isis. Dar dacă zeii nu se unesc, dacă nu ne 

recăpătăm puterile, haosul va distruge în curând 
întreaga lume. 

— Facem tot posibilul, am insistat. O să-l 
învingem pe Set. 

Isis m-a privit cu tristeţe. 

— Ştii că nu la asta mă refer. Set e doar 
începutul. 

Peisajul s-a schimbat şi am văzut Londra în 
ruine. 

Văzusem câteva poze îngrozitoare din cel de-al 
Doilea Război Mondial, dar nici nu se comparau 
cu ce vedeam acum. Oraşul fusese ras de pe faţa 
pământului: kilometri întregi de moloz şi praf, iar 
Tamisa era blocată de epave. Singurul lucru aflat 
încă în picioare era obeliscul, şi în timp ce-l 
priveam acesta a început să se crape. Toate cele 
patru laturi s-au dat la o parte ca o floare sinistră 
care-şi desface petalele. 

— Nu-mi mai arăta, am implorat-o. 

— Asta se va întâmpla în curând, a spus Isis, aşa 
cum a prevăzut mama ta. Dar dacă nu poţi face 
faţă... 

Peisajul s-a schimbat din nou. Eram în sala 
tronului unui palat, aceeaşi în care Set îl 
înmormântase pe Osiris. Zeii se strângeau, 
materializându-se sub forma unor raze de lumină 
care treceau în viteză prin sala tronului, se 
înfăşurau în jurul stâlpilor şi luau chip uman. Una 
a devenit Thoth, cu halatul lui pătat, ochelari cu 
ramă subțire şi părul ciufulit. Alta a devenit Horus, 
tânărul şi mândrul războinic cu un ochi argintiu şi 
altul auriu. Sobek, zeul-crocodil, şi-a apucat 
toiagul ud şi a mârâit spre mine. O mulțime de 
scorpioni s-au repezit în spatele unei coloane 
pentru ca apoi să reapară de cealaltă parte 
transformați în Serqet, zeiţa arahnidelor, îmbrăcată 
cu o robă maro. Apoi inima mi-a sărit din piept 
pentru c-am zărit un băiat în negru care stătea în 
zona întunecată din spatele tronului — Anubis, iar 
ochii lui negri mă cercetau cu regret. 


414 


A arătat spre tron şi am văzut că acesta este gol. 
Palatului îi lipsea inima însăşi. Încăperea era rece 
şi întunecoasă, şi era imposibil de crezut că fusese 
cândva un loc plin de viaţă. 

Isis s-a întors spre mine. 

— Avem nevoie de un conducător. Horus 
trebuie să devină faraon. El trebuie să unească zeii 
şi Casa Vieţii. Altfel nu se poate. 

— Sper că nu te referi la Carter, am spus. 
Aiuritul de frate-meu, faraon? Glumeşti? 

— Trebuie să-l ajutăm. Noi două. 

Ideea era atât de ridicolă, că m-aş fi tăvălit de 
râs dacă zeii nu s-ar fi uitat atât de serioşi la mine. 

— Să-l ajutăm? am zis. De ce nu m-ajută el pe 
mine să devin faraon? 

— Au existat femei-faraon puternice, a 
recunoscut Isis. Hatshepsut a condus bine vreme 
de mulți ani. Puterea lui Nefertiti era egală cu cea 
a soţului ei. Dar destinul tău e altul, Sadie. Puterea 
ta nu va veni stând şi așteptând pe un tron. Cred că 
ştii asta. 

M-am uitat la tron şi mi-am dat seama că Isis 
avea dreptate. Gândul c-aş putea sta acolo cu o 
coroană pe cap, încercând să conduc gaşca asta de 
zei ţâfnoşi nu mă atrăgea deloc. Dar totuşi... 
Carter? 

— Ai devenit puternică, Sadie, a spus Isis. Cred 
că nici nu-ţi dai seama cât de puternică. În curând, 
va trebui să trecem testul împreună. Vom reuşi, 
dacă nu-ţi pierzi curajul şi credinţa. 

— Curaj şi credinţă..., am spus. Nu sunt 
punctele mele forte. 

— Se apropie momentul tău, a spus Isis. Ne 
bazăm pe tine. 

Zeii s-au adunat în cerc şi m-au privit cu 
speranţă. Au început să strângă rândurile, 
apropiindu-se atât de mult, că nu mai puteam 
respira, apucându-mă de mâini, scuturându-mă... 

M-a trezit Zia, care mă împungea cu degetul în 
umăr. 

— Sadie, ne-am oprit. 

Instinctiv, am dat să iau bagheta. 

— Ce? Unde? 

Zia a tras perdelele spațiului de dormit şi s-a 
aplecat peste mine de pe scaunul din faţă, 
amenințătoare ca un vultur. 

— Amos şi Carter sunt în benzinărie. 
Pregăteşte-te de drum. 

— De ce? 

M-am ridicat şi am privit prin parbriz. Afară era 
o furtună violentă de nisip. 

— A... 

Cerul era negru, aşa că era imposibil să-ți dai 
seama dacă-i zi sau noapte. Prin furtuna de vânt şi 
nisip am reuşit să văd că eram parcaţi în faţa unei 
benzinării luminate. 

— Suntem în Phoenix, a spus Zia, dar cea mai 
mare parte a oraşului e închisă. Oamenii pleacă. 

— Ora? 

— Patru şi jumătate dimineaţa, a spus Zia. 
Magia nu funcționează prea bine. Cu cât ne 
apropiem de munte, cu atât merge mai prost. Şi 
sistemul GPS al camionului a căzut. Amos şi 
Carter au intrat să ceară îndrumare. 

Asta nu suna prea bine. Dacă doi magicieni 
bărbaţi erau suficient de disperaţi ca să oprească 
pentru a cere indicaţii, înseamnă că aveam 
probleme. 

Cabina camionului s-a zgâlţâit de la vântul care 
urla. După toate prin câte trecusem, mă simţeam 
cam stânjenită pentru că eram speriată de o 
furtună, dar m-am căţărat pe scaun ca să stau lângă 
Zia şi să am companie. 

— De cât timp sunt înăuntru? am întrebat-o. 

— Nu de mult, a spus Zia. Am vrut să vorbesc 
cu tine înainte să se întoarcă. 

Am ridicat o sprânceană. 

— Despre Carter? Păi, dacă întrebarea este oare 
te place sau nu, faptul că se bâlbâie ar putea fi un 
indiciu. 

Zia s-a încruntat. 

— Nu, eu... 

— Te întrebi dacă mă deranjează? Eşti foarte 
drăguță. Trebuie să recunosc că la început am avut 
îndoieli, când ne-ai ameninţat că ne omori şi tot 
restul, dar am decis că nu eşti totuşi rea şi Carter e 
înnebunit după tine, aşa că... 

— Nu-i vorba despre Carter. 

Am strâmbat din nas. 

— Hopa! În cazul ăsta, poţi să uiţi ce-am spus? 

— E vorba despre Set. 

— Dumnezeule! am oftat. Nu începe iar. Încă-l 
mai suspectezi pe Amos? 

— Eşti oarbă dacă nu vezi, a spus Zia. Set adoră 
înşelăciunea şi capcanele. Sunt metodele lui 
preferate de a ucide. 

O parte din mine ştia că avea dreptate. Fără 
îndoială, se poate crede că era o prostie să nu-i dau 
crezare. Dar ştii cum e să asculţi pe cineva care-ţi 
vorbeşte de rău un membru al familiei? Chiar dacă 
nu-i vorba de ruda ta preferată, reacţia naturală e 
să-l sari în apărare, cel puţin în cazul meu asta a 
fost, poate şi pentru că nici nu aveam prea multe 
rude. 

— Ascultă, Zia, nu pot să cred că Amos ar... 

— Amos nu... a încuviinţat Zia. Dar Set poate 
influenţa mintea şi controla corpul. Nu sunt o 
specialistă în posedare, dar odinioară asta era o 
problemă foarte des întâlnită. E greu şi să alungi 
demonii minori. Un zeu puternic... 

— Amos nu e posedat. N-are cum. 

M-am înfiorat. Am simţit o durere ascuţită în 
palmă, unde ţinusem ultima oară pana adevărului. 
Dar nu minţeam! Eu chiar credeam că Amos e 
nevinovat... sau nu? 

Zia mi-a studiat expresia. 

— Tu vrei să crezi că Amos e de încredere. E 
unchiul tău. Ai pierdut prea mulţi membri ai 
familiei. Te înţeleg. 

Am vrut să i-o tai, să-i spun că nu înţelege 
NIMIC, dar tonul ei m-a făcut să bănuiesc c-a suferit 
şi ea — poate chiar mai mult decât mine. 

— N-avem de ales, am spus. Cât mai avem, trei 
ore până la răsărit? Amos ştie calea cea mai bună 
spre munte. Chiar dacă e o capcană, trebuie să 
ajungem acolo şi să încercăm să-l oprim pe Set. 

Parcă vedeam cum i se învârt rotițele în cap 
încercând să găsească o cale, orice cale de-a mă 
convinge. 

— Bine, a spus în cele din urmă. Am vrut să-i 
spun ceva lui Carter, dar n-am avut ocazia. Îţi spun 
ție. Ultimul lucru de care aveţi nevoie pentru a-l 
opri pe Set... 

— N-ai cum să-i ştii numele secret. 

Zia m-a privit în ochi. Poate că mă ajuta pana 
adevărului, dar am fost sigură că nu trişează. Chiar 
cunoştea numele lui Set. Sau cel puţin credea că-l 
cunoaşte. 

Sinceră să fiu, auzisem frânturi din discuția ei 
cu Carter din spatele cabinei. Nu intenţionasem să 
trag cu urechea, dar era greu să nu auzi. M-am 
uitat la Zia şi-am încercat să mă conving c-o 
găzduieşte pe Nephthys, dar n-avea nicio noimă. 
Vorbisem cu Nephthys. Îmi spusese că-i undeva 
departe, într-o gazdă adormită. lar Zia era chiar în 
faţa mea. 

— Va funcţiona, a insistat Zia. Dar eu nu pot s-o 
fac. Tu trebuie să fii aceea. 

— De ce nu-l foloseşti tu? am întrebat. Pentru 
că ţi-ai epuizat magia? 

A ignorat întrebarea. 

— Promite-mi c-o să-l foloseşti acum, pe Amos, 
înainte să ajungem la munte. Ar putea fi singura 
voastră şansă. 

— Şi dacă te înşeli, irosim singura noastră 
şansă. Cartea dispare după ce e folosită, nu? 

Zia a încuviinţat fără entuziasm. 

— Odată citită, cartea se dezintegrează şi apare 
altundeva în lume. Dar dacă mai aşteptaţi, sunteţi 
pierduţi. Dacă Set vă atrage în zona sa de putere, 
n-o să mai aveţi niciodată forţa de a-l înfrunta. 
Sadie, te rog. 

— Spune-mi numele, am zis. Promit să-l 
folosesc la momentul potrivit. 

— Acum e momentul potrivit. 

Am ezitat, în speranţa că Isis va spune ceva 
înţelept, dar zeiţa a tăcut. Nu ştiu dacă m-aş fi lăsat 
înduplecată. Poate că lucrurile ar fi luat o altă 
turnură dacă aş fi fost de acord cu planul Ziei. Dar 
înainte de a apuca să iau o decizie, uşile 
camionului s-au deschis, iar Amos şi Carter au 
urcat în cabină într-o rafală de nisip. 

— Suntem aproape. 

Amos a zâmbit de parcă asta ar fi fost o veste 
bună. 

— Foarte, foarte aproape. 

36. Familia noastră se evaporă 


SADIE 


La mai puţin de un kilometru de Muntele 
Camelback, am pătruns într-un cerc de linişte 
perfectă. 

— E ochiul furtunii, a ghicit Carter. 

Era sinistru. În jurul muntelui se roteau nori 
negri. Dâre de fum pluteau într-un du-te-vino 
dinspre vârful muntelui spre marginile vârtejului 
ca spiţele unei roţi. Chiar deasupra noastră, cerul 
era senin şi înstelat, dar începea să se facă gri. 
Răsăritul nu era departe. 

Străzile erau pustii. La baza muntelui se grupau 
vile şi hoteluri învăluite în beznă; dar muntele 
însuşi strălucea. Aţi ţinut vreodată mâna deasupra 
unei lanterne ca să vedeţi cum pielea capătă o 
strălucire roşiatică? Aşa arăta şi muntele: de parcă 
ceva foarte luminos şi fierbinte încerca să-şi 
croiască drum prin stâncă. 

— Nicio mişcare pe străzi, a spus Zia. Dacă 
încercăm să mergem cu maşina pe munte... 

— Vom fi văzuţi, am completat. 

— Ce-ai zice de-o vrajă? 

Carter s-a uitat spre Zia. 

— Ştii tu... Cea pe care ai folosit-o în Prima 
Nomă. 

— Ce vrajă? am întrebat. 

Zia a clătinat din cap. 

— Carter se referă la o vrajă de invizibilitate. 
Dar nu mai pot folosi magia. Şi dacă n-ai toate 
ingredientele, nu poate fi făcută doar pentru că aşa 
ai tu chef. 

— Amos? am întrebat. 

A căzut pe gânduri. 

— Mă tem că nu ne putem folosi de 
invizibilitate. Dar am o altă idee. 

Crezusem că-i neplăcut să te transformi în 
pasăre — asta până când Amos ne-a transformat în 
nori. 

Ne-a explicat dinainte ce urma să facă, dar asta 
nu m-a liniştit câtuşi de puţin. 

— Nimeni nu va observa câteva fuioare de nor 
negru în mijlocul unei furtuni, a argumentat el. 

— Dar asta-i imposibil, a spus Zia. Avem de-a 
face cu magie de furtună, cu magia haosului. N-ar 
trebui... 

Amos şi-a ridicat bagheta şi Zia s-a dezintegrat. 

— Nu! a strigat Carter, dar apoi a dispărut şi el, 
transformat într-o dâră de praf negru. 

Amos s-a întors către mine. 

— O, nu, am spus. Mulţumesc, dar... 

Puf! Şi iată-mă un nor de furtună. Acum, poate 
că pare grozav, dar gândeşte-te cum e să-ţi dispară 
mâinile şi picioarele, să te transformi într-o pală de 
vânt. Închipuie-ţi că în loc de trup ai praf şi vapori 
şi simţi fiori în stomac fără să ai un stomac. 
Închipuie-ţi că trebuie să te concentrezi doar ca să 
nu te dezintegrezi. 

Eram atât de supărată, că înăuntrul meu a bubuit 
un fulger. 

— Nu fi aşa, m-a certat Amos. Durează doar 
câteva minute. Urmaţi-mă! 

S-a transformat el însuşi într-un nor mai dens, 
mai întunecat, şi s-a repezit spre munte. Nu era 
uşor să te ţii după el. La început nu puteam decât 
pluti. Fiecare rafală de vânt ameninţa să smulgă o 
bucată din mine. Am încercat să mă rotesc şi am 
constatat că asta mă ajută să rămân întreagă. Apoi, 
mi-am închipuit că mă umplu cu heliu şi brusc am 
prins viteză. 

Nu eram sigură dacă frate-meu şi Zia veneau şi 
el. Când eşti o furtună, n-ai aceeaşi perspectivă ca 
un om. Puteam să-mi dau seama vag de ce era în 

Jur, iar ce „vedeam“ era împrăştiat şi neclar, ca-n 
ceaţă. 

M-am îndreptat spre munte, care era precum un 
far irezistibil pentru furtunoasa mea persoană. 
Pâlpâia de la căldură, presiune şi turbulenţe — era 
tot ce-şi putea dori drăcuşorul de praf ce eram. 

L-am urmat pe Amos până la o creastă de pe 
versantul muntelui, dar am redevenit om puţin prea 
repede. M-am prăbuşit din cer şi l-am trântit şi pe 
Carter la pământ. 

— Au! s-a auzit un geamăt. 

— Îmi pare rău, i-am spus, deşi eram mai 
preocupată să nu mi se facă rău. 

În stomacul meu era încă furtună. 

Zia şi Amos erau lângă noi, trăgând cu ochiul 
printr-o crăpătură dintre doi bolovani mari de 
gresie. Dinăuntru se infiltra o lumină roşie care-i 
făcea să semene cu nişte diavoli. 

Zia s-a întors spre noi. Judecând după expresia 
ei, ceea ce văzuse nu era de bine. 

— A mai rămas doar piramidionul'*. 

— Ce anume? 

M-am uitat prin crăpătură şi am văzut ceva 
aproape la fel de tulburător ca experienţa de a fi un 
nor. Întregul munte era scobit pe dinăuntru, aşa 
cum îl descrisese Carter. Podeaua peşterii era la 
vreo şase sute de metri sub noi. Peste tot ardeau 
focuri, învăluind pereții stâncoşi într-o lumină 
sângerie. O piramidă stacojie uriaşă domina 
peştera, iar la baza ei roiau demoni. Parcă era o 
mulțime adunată la un concert de rock, așteptând 
să înceapă spectacolul. Deasupra lor, la acelaşi 
nivel cu noi, două barje magice cu echipaje 
formate din demoni pluteau încet, ceremonios, 
înspre piramidă. Suspendată într-o plasă de 
frânghii legată între bărci se afla singura bucată de 
piramidă care nu fusese încă montată — cheia de 
boltă din vârful structuri. 

— Ei ştiu c-au câştigat, şi-a dat cu părerea 
Carter. Și fac un spectacol din asta. 

— Da, a spus Amos. 

— Păi, hai să aruncăm bărcile-n aer sau ceva! 
am spus. 

Amos s-a uitat la mine. 

— Pe bune, asta-i strategia ta? 

Tonul lui m-a făcut să mă simt cam stupidă. Am 
privit în jos, la armata de demoni, la piramida 
enormă... cum de-mi trecuse prin cap aşa ceva? 
Nu mă puteam pune cu ei. Aveam doisprezece ani, 
ce naiba! 

— Trebuie să încercăm, a spus Carter. Acolo e 
tata. 

Asta m-a făcut să ies din autocompătimirea 
căreia îi căzusem pradă. Dacă era să murim, măcar 
să murim încercând să-l salvăm pe tata (a, da, şi 
America de Nord). 

— Bun, am spus. Zburăm până la bărci. Îi 
împiedicăm să monteze cheia de boltă... 

— Piramidionul, m-a corectat Zia. 

— Mă rog. Apoi zburăm la piramidă şi-l găsim 
pe tata. 

— Şi când Set va încerca să vă oprească? a 
întrebat Amos. 

M-am uitat la Zia, care mă avertiza pe muteşte 
să nu spun mai multe. 

— Să începem cu începutul, am spus. Cum 
putem zbura până la bărci? 

— Transformaţi în furtună, a sugerat Amos. 

— Nu! am răspuns în cor. 

— Refuz să mai iau parte la vreo magie a 
haosului, a insistat Zia. Nu e natural. 

Amos a arătat spre spectacolul ce se desfăşura 
sub noi. 

— Doar nu vrei să spui asta e natural? Ai un alt 
plan? 

— Păsări, am spus, detestându-mă că mi-a 
trecut prin minte aşa ceva. Eu voi deveni erete. 
Carter poate fi şoim. 

— Sadie, m-a avertizat Carter, dacă... 

— Trebuie să încerc. 

M-am uitat în altă parte înainte să mă 
răzgândesc. 

— Zia, au trecut aproape zece ore de la stâlpul 
de foc, nu-i aşa? Poţi face magie? 

Zia şi-a întins mâna şi s-a concentrat. La 
început, nu s-a întâmplat nimic. Apoi, prin degete 
i-a pâlpâit o lumina roşie şi toiagul i-a apărut în 
mână, încă fumegând. 

— La fix, a zis Carter. 

— Da şi nu, a observat Amos. Asta înseamnă că 
Desjardins nu mai e urmărit de stâlpul de foc. Va 
veni aici în curând şi sunt sigur că aduce întăriri. 
Adică şi mai mulţi duşmani. 

— Magia mea e încă slabă, ne-a avertizat Zia. 
N-o să fiu de prea mare ajutor într-o luptă, dar 
poate reuşesc să invoc un mijloc de transport. 

A scos pandantivul cu vultur pe care îl folosise 
la Luxor. 

— Mai rămân doar eu, a spus Amos. Nicio grijă. 
Hai să ne întâlnim pe barca din stânga. O doborâm 
pe aia, apoi ne ocupăm de cea din dreapta. Să 
sperăm că-i vom lua prin surprindere. 

N-aveam chef să-l las pe Amos să ne facă 
program, dar logica lui părea fără greş. 

— Bun. Va trebui să doborâm bărcile rapid, apoi 
să intrăm în piramidă. Poate reuşim să blocăm 
intrarea sau ceva. 

Carter a încuviinţat. 

— Gata! 

La început, planul a părut să funcționeze. Mi-a 
fost uşor să mă transform în erete şi, spre 
surprinderea mea, odată ajunsă pe prova bărcii, am 
reuşit să redevin om din prima încercare, cu 
bagheta şi toiagul pregătite. Singurul mai surprins 
decât mine a fost demonul din faţa mea, al cărui 
cap în formă de briceag s-a ridicat speriat. 

Înainte să mă taie sau să strige, am invocat 
vântul cu ajutorul toiagului şi l-am aruncat peste 
bord. Doi dintre fraţii lui au atacat, dar Carter le-a 

ieşit în spate cu sabia scoasă şi i-a făcut felii până 
n-a mai rămas din ei decât un morman de nisip. 

Din păcate, Zia a fost mai puţin discretă. Un 
vultur imens cu o fată agăţată de picioare cam 
atrage atenţia. În timp ce se îndrepta spre barcă, 
demonii de jos o arătau cu degetul şi strigau. Unii 
au aruncat cu sulițe — care nu şi-au atins ținta. 

Însă intrarea spectaculoasă a Zilei a reuşit să-i 
distragă pe ceilalți doi demoni rămaşi pe barca 
noastră, permițându-i lui Amos să apară în spatele 
lor. Luase forma unei vulpi zburătoare, ceea ce mi- 
a trezit amintiri neplăcute; dar a redevenit iute om 
şi i-a atacat pe demoni, aruncându-i în aer. 

— Ţineţi-vă bine! ne-a spus. 

Zia a aterizat tocmai la timp ca să se prindă de 
cârmă. Carter şi cu mine ne-am prins de marginile 
bărcii. Nu ştiam ce vrea Amos să facă, dar nu eram 
dispusă să risc după ultima experienţă avută într-o 
barcă zburătoare. Amos a început să rostească o 
incantaţie cu toiagul îndreptat spre cealaltă barcă, 
în care demonii tocmai începeau să strige şi să ne 
arate cu degetul. 

Unul dintre ei era înalt şi deşirat, cu ochi negri 
şi o faţă dezgustătoare, ca un muşchi dezgolit de 
piele. 

— E locotenentul lui Set, ne-a avertizat Carter. 
Faţă-de-Groază. 

— Tu! a ţipat demonul. Prindeţi-i! 

Amos a terminat de spus vraja. 

— Fum, a rostit el. 

Imediat, a doua barcă s-a evaporat într-o ceaţă 
gri. Demonii au căzut ţipând. Cheia de boltă aurită 
s-a prăbuşit până ce frânghiile care o susțineau din 
barca noastră s-au întins la maximum şi barca era 
să se răstoarne. Înclinaţi într-o parte, am început să 
coborâm spre podeaua peşterii. 

— Carter, taie frânghule! am ţipat. 

Le-a tăiat cu sabia, iar barca s-a stabilizat şi s-a 
ridicat instantaneu câţiva metri, făcând să mi se 
urce stomacul în gât. 

Piramidionul s-a prăbuşit pe podeaua peşterii cu 
un zgomot infernal. Aveam impresia că tocmai am 
făcut un vraf de clătite din demoni. 

— Până acum, totu-i bine, a remarcat Carter, dar 
ca de obicei, îl luase gura pe dinainte. 

Zia ne-a arătat ceva dedesubt. 

— Priviţi! 

Toţi demonii care aveau aripi — nu erau mulţi, 
dar tot erau vreo patruzeci sau cincizeci — se 
repeziseră spre noi ca un roi de viespi furioase. 

— Zburați spre piramidă, a spus Amos. O să le 
distrag atenţia. 

Intrarea în piramidă, o uşă simplă aflată între 
două coloane de la baza structurii, nu era departe 
de noi. Era păzită de câțiva demoni, dar cea mai 
mare parte dintre războinicii lui Set s-au repezit 
spre barca noastră, țipând şi aruncând cu pietre 
(care cădeau înapoi şi-i loveau, dar n-a zis nimeni 
că demonii sunt deştepţi). 

— Sunt prea mulţi, am spus. Amos, te vor 
ucide! 

— Nu vă faceţi griji pentru mine, a spus cu 
îndârjire. Blocaţi intrarea după voi! 

M-a împins peste margine, silindu-mă să mă 
transform în erete. Carter cobora deja în cercuri 
spre intrare în formă de şoim şi am auzit vulturul 
Ziei cum dădea din aripi în urma noastră. 

L-am auzit pe Amos strigând: 

— Pentru Brooklyn! 

Cam neobişnuit pentru un strigăt de luptă. M-am 
uitat în spate, şi barca a izbucnit în flăcări. A 
început să se îndepărteze de piramidă şi s-a 
prăbuşit spre armata de monştri. Din barcă ţâşneau 
mingi de foc în toate direcţiile şi din carenă se 
desfăceau bucăţi. N-aveam timp să admir magia 
lui Amos sau să-mi fac griji pentru el. A reuşit să 
distragă atenția multor demoni cu spectacolul 
pirotehnic, dar unii dintre ei ne-au observat. 

Am aterizat cu Carter în piramidă şi am revenit 
la forma umană. Zia s-a rostogolit lângă noi şi şi-a 

transformat din nou vulturul în amuletă. Demonii 
erau doar la câţiva paşi în spate — o duzină de 
indivizi masivi, cu capete de insecte, dragoni şi tot 
felul de chestii tăioase. 

Carter şi-a întins mâna. A apărut un pumn 
sclipitor uriaş care i-a imitat mişcarea — trecând 
chiar printre mine şi Zia şi închizând uşile. Carter 
a închis ochii şi s-a concentrat, iar pe uşi a apărut 
un simbol incandescent ca un sigiliu: Ochiul lui 
Horus. Simbolul pâlpâia uşor când demonii se 
izbeau în uşă, încercând să intre. 

— N-o să-i întârzie mult timp, a zis Carter. 

Am fost foarte impresionată deşi, desigur, n-am 
lăsat să se vadă. În timp ce priveam uşile blocate 
nu mă puteam gândi decât la Amos, singur pe 
barca în flăcări, înconjurat de o armată feroce. 

— Amos a ştiut în ce se bagă, a spus Carter, deşi 
nici el nu părea prea convins. Probabil că n-a pățit 
NIMIC. 

— Haideţi, ne-a îndemnat Zia. N-avem timp să 
ghicim. 


Tunelul era îngust, roşu şi umed, aşa că mă 
simțeam de parcă m-aş fi târât prin arterele unei 
fiare enorme. Ne-am croit drum în jos în şir indian. 
Tunelul avea o înclinaţie de patruzeci de grade, 
ceea ce-l făcea ideal ca tobogan de apă, însă nu era 
prea grozav de coborât cu piciorul. Pereţii erau 
decorați cu reliefuri complicate, asemenea 
majorității pereților egipteni pe care i-am văzut, 
dar lui Carter bineînțeles că nu-i plăceau. Se tot 
oprea, uitându-se furios la ele. 

— Ce-i? l-am întrebat, după ce a făcut asta a 
cincea sau a şasea oară. 

— Astea nu sunt desene normale pentru un 
mormânt, a spus. Nu sunt imagini cu viața de apoi, 
nu sunt imagini cu zei. 

Zia a încuviințat din cap. 

— Piramida asta nu-i un mormânt. E o 
platformă, un corp care să găzduiască puterea lui 

Set. Scopul imaginilor e să sporească haosul şi să-l 
ajute să domnească pentru totdeauna. 

Din mers, am început să acord mai multă atenţie 
reliefurilor şi am înţeles ce voia Zia să spună. În 
imagini apăreau monştri îngrozitori, scene de 
război, oraşe precum Parisul sau Londra în flăcări, 
portrete color de-ale lui Set, precum şi animalul lui 
Set care intra ca o furtună în armatele moderne — 
scene atât de înspăimântătoare, încât niciun 
egiptean nu le-ar fi imortalizat în piatră. Cu cât 
înaintam, cu atât imaginile deveneau mai 
neobişnuite şi mai vii, iar mie mi-era tot mai 
greață. 

În cele din urmă am ajuns în inima piramidei. 
Acolo unde într-o piramidă normală ar fi trebuit să 
fie încăperea destinată înmormântării, Set 
proiectase o sală a tronului. Era cam de mărimea 
unui teren de tenis, dar pe margini podeaua cobora 
într-un şanţ adânc asemenea unui canal cu apă. Jos 
de tot bolborosea un lichid roşu. Sânge? Lavă? 
Ketchup demonic? Niciuna dintre variante nu era 
de bine. 

Șanțul părea uşor de sărit, dar nu eram prea 
entuziasmată s-o fac, pentru că pe podeaua întregii 
încăperi erau cioplite hieroglife roşii — vrăji care 
invocau puterea lui Isfet, puterea haosului. Mult 
deasupra noastră, în centrul plafonului, lumina 
sângerie pătrundea printr-o singură gaură pătrată. 
În rest, nu păreau să existe alte ieşiri. De-a lungul 
fiecărui perete stăteau ghemuite patru statui din 
obsidian‘: care-l reprezentau pe animalul lui Set, 
cu feţele întoarse spre noi, cu dinții perlați 
dezgoliți şi cu ochi de smarald strălucitori. 

Dar ce era mai rău se afla chiar pe tron. Era un 
lucru oribil şi hidos, ca o stalagmită roşie care a 
luat naştere de-a lungul secolelor prin depunerea 
sedimentelor. Şi se formase în jurul unui sicriu de 
aur — sicriul tatei — care era îngropat la baza 
tronului, din care se vedea doar o mică parte sub 
forma unui de suport pentru picioare. 


428 


— Cum îl scoatem? am întrebat, cu vocea 
tremurând. 

Lângă mine, Carter îşi trăgea sufletul. 

— Amos? 

I-am urmărit privirea spre gura de aerisire de un 
roşu strălucitor din mijlocul plafonului. Din gaură 
se bălăbănea o pereche de picioare. Apoi, Amos a 
sărit cu mantia umflată ca o paraşută şi a aterizat 
pe podea. Hainele încă îi fumegau şi avea părul 
pudrat cu cenuşă. Și-a îndreptat toiagul spre plafon 
şi a rostit o poruncă. Puţul prin care venise a 
huruit, scuipând praf şi moloz, iar lumina s-a stins 
brusc. 

Amos s-a scuturat de praf şi ne-a zâmbit. 

— Asta ar trebui să-i întârzie o vreme. 

— Cum ai reuşit? l-am întrebat. 

Ne-a făcut semn să i ne alăturăm în încăpere. 
Carter a sărit șanțul fără ezitare. Nu-mi convenea, 
dar n-aveam de când să-l las să plece fără mine, 
aşa c-am sărit şi eu şanţul. Imediat mi s-a făcut şi 
mai greață decât înainte, de parcă încăperea s-ar fi 
înclinat, debusolându-mi simţurile. 

Zia a venit ultima, supraveghindu-l pe Amos cu 
atenție. 

— N-ar trebui să fii în viaţă, a spus. 

Amos a chicotit. 

— O, am mai auzit asta. Acum, hai să trecem la 
treabă. 

— Da. M-am uitat la tron. Cum scoatem sicriul? 

— ÎI tăiem? 

Carter şi-a scos sabia, dar Amos a ridicat mâna. 

— Nu, copii. Nu la asta mă refeream. M-am 
asigurat că n-o să ne întrerupă nimeni. Acum e 
timpul să avem o discuţie. 

Un fior rece mi-a trecut pe şira spinării. 

— O discuţie? 

Deodată, Amos a căzut în genunchi şi a început 
să aibă convulsii. Am alergat spre el, dar m-a privit 
cu faţa schimonosită de durere. Avea ochii de un 
roşu incandescent. 

— Fugiţi! a gemut. 

S-a prăbuşit, şi din corpul lui a început să se 
ridice un abur roşiatic. 

— Trebuie să plecăm! 

Zia m-a apucat de braţ. 

— Acum! 

Dar eu priveam, împietrită de groază, cum din 
trupul inconştient al lui Amos se ridică un abur 
care pluteşte spre tron şi ia forma unui om aşezat — 
un luptător roşu cu o platoşă incandescentă, cu un 
toiag, de fier în mână şi cu chip de monstru canin. 

— Măi, să fie, a hohotit Set. Cred că Zia vă 
poate spune „V-am zis cu!“ 

37. Leroy se răzbună 


CARTER 


Poate că mă prind eu mai greu, bine? 

Pentru că doar în acel moment, în care trebuia 
să-l înfrunt pe zeul Set în centrul sălii tronului, în 
inima piramidei răului, cu o armată de demoni 
afară şi cu lumea care era pe cale să sară în aer, m- 
am gândit „A fost o idee foarte proastă să vin aici“. 

Set s-a ridicat de pe tron. Avea pielea roşie şi 
muşchi bine conturaţi, o armură incandescentă şi 
un toiag negru metalic. Capul îi era când de 
animal, când de om. Acum avea privirea flămândă 
şi fălcile băloase ale vechiului meu prieten Leroy, 
monstrul din aeroportul din D.C., acum avea părul 
blond şi un chip frumos, dar dur, cu ochi 
inteligenţi care străluceau ironici şi un zâmbet 
crud, necinstit. L-a dat pe unchiul nostru la o parte, 
iar Amos a gemut, ceea ce însemna măcar că era 
VIU. 

Îmi strângeam sabia cu atâta putere, că-i tremura 
lama. 

— Zia a avut dreptate, am spus. Ai pus stăpânire 
pe Amos. 

Set şi-a desfăcut mâinile, mimând modestia. 

— Păi, ca să fiu sincer... N-am pus stăpânire 
integral pe el. Zeii pot exista în mai multe locuri 
deodată, Carter. Horus ţi-ar fi spus asta dac-ar fi 
fost cinstit. Sunt convins că Horus căuta un frumos 
monument de război pe care să-l ocupe sau o 
academie militară de pe undeva — orice, dar nu 
forma ta sfrijită. Cea mai mare parte a fiinţei mele 
s-a transferat acum în această construcție 
magnifică. 

Mi-a arătat plin de mândrie sala tronului. 

— Dar o fărâmă din sufletul meu a fost 
suficientă pentru a-l controla pe Amos Kane. 

Şi-a ridicat degetul mic şi un firicel de fum roşu 
a început să se insinueze spre Amos, pătrunzându-i 
în haine. Amos şi-a arcuit spatele ca lovit de 
fulger. 

— Opreşte-te! am strigat. 

Am alergat spre Amos, dar ceața roşie se 
disipase. Corpul i s-a înmuiat. 

Set şi-a coborât braţul, plictisit parcă de atac. 

— Mă tem că asta a fost tot. Amos a luptat bine. 
A fost foarte amuzant, m-a solicitat mult mai mult 
decât anticipasem. Magia haosului a fost ideea lui. 
A încercat din răsputeri să vă avertizeze, să facă 
evident faptul că-l controlam. Chestia amuzantă e 
că l-am silit să-şi folosească propriile sale rezerve 
magice pentru a face vrăjile astea. Aproape că şi-a 
ars sufletul încercând să trimită semnalele de 
avertizare. V-a transformat într-o furtună? Senos... 
Cine mai face aşa ceva? 

— Eşti un animal! a strigat Sadie. 

Set a mimat surpriza. 

— Cine? Eu? 

Apoi, a izbucnit în râs în timp ce Sadie încerca 
să-l tragă pe Amos la adăpost. 

— Amos a fost la Londra în noaptea aceea, i-am 
spus, în speranţa că-şi va îndrepta atenţia asupra 
mea. Probabil că ne-a urmat la British Museum şi 
de atunci îl controlezi. Nu Desjardins a fost gazda 
ta. 

— O, plebeul acela? Te rog..., a spus Set pe un 
ton batjocoritor. Noi preferăm sângele faraonilor, 
sunt sigur c-ați auzit. Dar mi-a făcut mare plăcere 
să vă induc în eroare. M-am gândit că partea cu 
bonsoir a fost o dovadă de măiestrie. 

— Ştiai că ba-ul meu era acolo, privind. L-ai 
silit pe Amos să-şi saboteze propria casă pentru ca 
monştrii tăi să poată pătrunde. L-ai trimis într-o 

ambuscadă. De ce nu l-ai pus pur şi simplu să ne 
răpească? 

Set şi-a desfăcut braţele. 

— După cum spuneam, Amos a luptat frumos. 
Au fost câteva lucruri pe care n-aş fi putut să-l pun 
să le facă fără a-l distruge complet, şi n-am vrut 
să-mi stric noua jucărie atât de repede. 

Fierbeam de furie. Deci asta era explicația 
pentru comportamentul ciudat al lui Amos. Da, 
fusese controlat de Set, dar în tot acest timp 1 se 
opusese. Conflictul pe care-l simţisem în el era o 
încercare de-a ne avertiza. Aproape că se 
distrusese încercând să ne salveze, iar Set îl 
azvârlise ca pe o jucărie stricată. 

„Lasă-mă să preiau controlul“, mi-a cerut 
Horus. „Îl vom răzbuna.“ 

„Am totul sub control“, i-am răspuns. 

„Nu!“ a spus Horus. „Trebuie să mă laşi pe 
mine. Tu nu eşti pregătit.“ 

Set a izbucnit în râs de parcă ar fi simțit că ne 
certăm. 

— O, bietule Horus! Gazda ta are nevoie de 
cârje. Chiar te aştepţi să mă poţi înfrunta cu ăsta? 

Pentru prima dată, Horus şi cu mine am avut 
acelaşi sentiment exact în acelaşi moment: furie. 

Fără să mă gândesc, am ridicat mâinile, unindu- 
ne energiile împotriva lui Set. Un pumn strălucitor 
l-a izbit, şi Zeul Roşu a zburat cu atâta putere, c-a 
spart o coloană, care s-a prăbuşit peste el. 

Pentru o clipă, singurul sunet care s-a auzit a 
fost cel făcut de praf şi moloz. Apoi, din moloz a 
izbucnit un formidabil hohot de râs. Set s-a ridicat 
din ruine, dând la o parte un bolovan imens. 

— Frumos! a răcnit. Deloc eficient, dar frumos! 
Va fi o plăcere să te distrug, Horus, aşa cum am 
făcut şi cu tatăl tău. Vă voi îngropa pe toți în 
această încăpere pentru a spori puterea furtunii — 
pe toţi cei patru scumpi fraţi ai mei, iar furtuna va 
fi suficient de puternică pentru a învălui întreaga 
lume! 

M-am uitat chiorâş şi mi-am pierdut pentru o 
clipă concentrarea. 

— Patru? 

— O, da! 

Set şi-a mutat privirea spre Zia, care se retrăsese 
tăcută într-o colţ al încăperii. 

— Eu nu te-am uitat, draga mea. 

Zia m-a privit disperată. 

— Carter, nu-ţi face griji pentru mine. Vezi că 
încearcă să îți distragă atenția. 

— Scumpă zeiţă, a tors Set. Această formă nu-i 
pe măsura ta, dar n-ai prea avut de ales, nu-i aşa? 

Set s-a îndreptat spre ea, iar toiagul a început să- 
1 strălucească. 

— Nu! am strigat. 

Am păşit în faţă, dar Set ştia la fel ca mine să 
înlăture obstacolele prin magie. A întins braţul spre 
mine şi m-a izbit de perete. Mă simţeam de parcă o 
întreagă echipă de fotbal mă ţintuia la podea. 

— Carter! a strigat Sadie. E Nephthys. Se poate 
descurca şi singură! 

— Nu! 

Toate instinctele îmi spuneau că Zia nu putea fi 
Nephthys. La început, aşa crezusem şi eu, dar cu 
cât mă gândisem mai mult, cu atât mi se părea mai 
puţin probabil. Nu simţeam niciun fel de magie 
divină emanând din ea, şi ceva îmi spunea că aşa 
ar fi trebuit dacă într-adevăr ar fi găzduit o zeiţă. 

Set avea s-o zdrobească dacă nu-i săream în 
ajutor. Dar dacă Set încercase să-mi abată atenţia, 
reuşise. În timp ce se îndrepta fără grabă spre Zia, 
eu mă luptam cu magia lui, dar nu mă puteam 
elibera. Cu cât încercam să-mi unesc puterea cu 
cea a lui Horus, ca mai înainte, cu atât frica şi 
panica puneau mai mult stăpânire pe mine. 

„Trebuie să-mi cedezi controlul!“ insista Horus, 
şi am început să ne luptăm pentru controlul asupra 
minţii mele, ceea ce mi-a provocat o durere surdă 
de cap. 

Set a mai făcut un pas spre Zia. 


434 


— O, Nephthys, a murmurat el. La începutul 
lumii, ai fost sora mea cea trădătoare. Într-o altă 
încarnare şi o altă epocă, ai fost soția mea cea 
trădătoare. Acum, cred că vei fi un excelent 
aperitiv. E adevărat, eşti cea mai slabă dintre noi, 
dar faci totuşi parte dintre cei cinci, iar setul 
complet are mai multă putere. 

A făcut o pauză, apoi a zâmbit. 

— Setul complet! Ce amuzant! Acum, hai să-ţi 
consumăm energia şi să-ţi îngropăm sufletul, bine? 

Zia şi-a scos bagheta. A fost învăluită de o sferă 
roşie de energie defensivă, dar chiar şi eu îmi 
dădeam seama că-i slabă. Set a trimis o pală de 
nisip folosindu-se de toiag şi sfera s-a prăbuşit. Zia 
s-a împleticit, în timp ce nisipul îi sfâşia părul şi 
hainele. Am încercat să mă mişc, dar Zia a strigat: 

— Carter, eu nu sunt importantă! Concentrează- 
te! Nu te opune! 

Şi-a ridicat toiagului şi a strigat: 

— Casa Vieții! 

A lansat o săgeată de foc spre Set — atac ce 
trebuie s-o fi costat întreaga energie rămasă. Set a 
parat focul într-o parte, direct spre Sadie, care a 
trebuit să-şi ridice bagheta rapid ca să nu fie prăjită 
împreună cu Amos. Set a părut să tragă de-o 
frânghie invizibilă, iar Zia a zburat ca o păpuşă de 
cârpă direct în braţele lui. 

„Nu te opune.“ Cum putea să-mi spună Zia una 
ca asta? Mă opuneam din răsputeri, dar degeaba. 
Tot ce puteam face era să privesc neputincios cum 
Set îşi coboară capul ca s-o cerceteze pe Zia. 

La început, Set a părut triumfător şi vesel, dar 
expresia lui s-a transformat repede într-una 
confuză. S-a încruntat, cu ochii în flăcări. 

— Ce scamatorie mai e şi asta? a mormăit. 
Unde ai ascuns-o? 

— N-o s-o ai, a îngăimat Zia, sufocată de 
strânsoarea lui. 

— Unde e? 

A aruncat-o pe Zia într-o parte. 

Zia s-a izbit de perete gata să se scurgă în şanţ, 
când Sadie a strigat „Vânt!“ şi o pală de aer a 
ridicat-o pe Zia suficient cât să se poată rostogoli 
pe podea. 

Sadie a fugit la ea şi a tras-o departe de șanțul 
strălucitor. 

Set a urlat: 

— Asta-i vreo scamatorie de-a ta, Isis? 

A mai trimis o pală de nisip împotriva lor, dar 
Sadie şi-a ridicat bagheta. Furtuna s-a lovit de un 
scut de forță care a deviat vântul — nisipul a făcut o 
gaură în peretele din spatele lui Sadie, lăsând o 
urmă circulară în stâncă. 

Nu înţelegeam de ce Set era atât de supărat, dar 
nu-l puteam lăsa s-o rănească pe Sadie. 

În momentul în care am văzut-o singură, 
protejând-o pe Zia de mânia unui zeu, am înţeles, 
ca atunci când schimbi viteza şi ajungi într-o 
treaptă superioară. Deodată, am început să gândesc 
mai iute şi mai clar. Furia şi frica n-au dispărut, dar 
am înţeles că nu erau importante. Nu mă puteau 
ajuta să-mi salvez sora. 

„Nu te opune“, îmi spusese Zia. 

Nu se referise la Set. Se referise la Horus. Mă 
luptam cu zeul-şoim de zile în şir pentru că încerca 
să preia controlul asupra corpului meu. 

Dar niciunul dintre noi nu putea să deţină 
controlul. Asta era soluția. Trebuia să acţionăm la 
unison, să avem încredere totală unul în celălalt, 
altfel muream amândoi. 

„Da“, a spus Horus, şi s-a liniştit. Nu m-am mai 
opus, lăsând ca gândurile noastre să curgă 
împreună. l-am înțeles puterea, amintirile şi 
temerile. Am văzut toate gazdele pe care le mai 
avusese vreodată în cele peste o mie de vieţi. Şi el 
mi-a citit mintea — în întregime, chiar şi lucrurile 
de care nu eram mândru. 

E greu de descris sentimentul. Şi ştiam din 
amintirile lui Horus că acest tip de uniune e foarte 
rar — ca atunci când moneda nu cade pe cap sau 

pajură, ci stă într-o dungă, în echilibru perfect. El 
nu mă controla. Eu nu mă foloseam de puterea lui. 
Acţionam precum unul singur. 

Vocile noastre au rostit în armonie: 

— Acum! 

Şi legăturile magice care ne înlănţuiau au fost 
spulberate. 

În jurul meu s-a format avatarul de luptă, care 
m-a ridicat de la podea şi m-a învăluit în energie 
aurie. Am făcut un pas înainte şi am ridicat sabia. 
Războinicul-şoim mi-a imitat mişcarea, 
răspunzând perfect dorințelor mele. Set s-a întors 
şi m-a privit cu ochii reci. 

— Deci, Horus! a spus. Ai reuşit să găseşti 
pedalele micii tale biciclete, nu-i aşa? Asta nu 
înseamnă că te şi poţi plimba cu ea. 

— Eu sunt Carter Kane, am spus. Sânge din 
sângele faraonilor, Ochiul lui Horus. Şi acum, Set 
— frate, unchi, trădător —, o să te strivesc ca pe un 
tânțar. 

38. Casa intervine 


CARTER 


A fost o luptă pe viaţă şi pe moarte şi mi-a 
plăcut la nebunie. 

Fiecare mişcare a fost perfectă. Fiecare atac a 
fost atât de distractiv, că-mi venea să râd în 
hohote. Set a crescut până a ajuns mai mare decât 
mine, iar toiagul său de fier era cât catargul unui 
vapor. Faţa îi pâlpâia, uneori era om, alteori avea 
botul sălbatic al animalului lui Set. 

Ne-am luptat, sabie contra toiag, şi au ieşit 
scântei. El m-a dezechilibrat, şi eu m-am lovit de 
una dintre statuile sale cu animale, care s-a 
răsturnat şi s-a spart. Mi-am recăpătat echilibrul şi 
am atacat, iar sabia a pătruns printr-o crăpătură din 
apărătoarea de umăr a lui Set. A urlat când din rană 
i-a ţâşnit sânge negru. 

Şi-a aruncat toiagul, dar m-am rostogolit înainte 
ca lovitura să-mi spulbere capul. Toiagul său a 
făcut o crăpătură în podea. Lupta ne-a purtat în 
toate direcțiile. Am zdrobit stâlpi şi pereţi, iar 
bucăţi de tavan cădeau peste tot în Jur, când mi-am 
dat seama că Sadie țipa ca să-mi atragă atenția. 

Cu colţul ochiului, am văzut-o încercând să-i 
protejeze pe Zia şi pe Amos ca să nu fie ucişi. 
Desenase la repezeală un cerc de protecție pe 
podea şi scuturile ei îi apărau de molozul care 
cădea, dar am înţeles de ce-i îngrijorată: întreaga 
sală a tronului se putea prăbuşi oricând, zdrobindu- 
ne pe toţi. Mă îndoiam că Set ar fi avut de suferit 
prea mult. Probabil se baza pe asta. El chiar dorea 
să ne îngroape aici. 

Trebuia să-l duc într-un spaţiu deschis. Poate că 
dacă-i lăsam suficient timp lui Sadie, ar fi reuşit să 
elibereze din tron sicriul tatei. 

Apoi mi-am amintit cum descrisese Bast lupta ei 
cu Apophis: o încleştare pe veci cu inamicul. 

„Da“, a încuviinţat Horus. 

Am ridicat pumnul şi am îndreptat un flux 
energetic spre gura de aerisire de deasupra noastră, 
deschizând-o — şi lumina roşie a pătruns iar 
înăuntru. Apoi am aruncat sabia şi m-am repezit 
spre Set. L-am apucat de umeri cu mâinile goale, 
încercând să-l imobilizez ca un luptător. A încercat 
să mă lovească, dar toiagul îi era inutil de aproape. 
A mormăit şi şi-a scăpat arma, apoi m-a apucat de 
braţe. Era mult mai puternic decât mine, dar Horus 
ştia nişte mişcări folositoare. M-am răsucit şi am 
ajuns în spatele lui Set. Mi-am băgat antebraţul 
sub braţul lui şi i-am prins gâtul ca într-o 
menghină. Ne-am rostogolit în faţă, aproape 
lovindu-ne de scuturile de protecţie ale lui Sadie. 

„Acum l-am prins“, m-am gândit. „Ce să fac cu 
el?“ 

Ironia a făcut ca răspunsul să vină tocmai de la 
Amos. Mi-am amintit cum mă transformase într-o 
furtună şi-mi supusese eul cu ajutorul forței 
mentale pure. Mințile noastre duseseră o scurtă 
luptă, dar el îşi impusese voința cu încredere 
absolută şi mă imaginase ca pe un nor de furtună, 
iar eu chiar mă prefăcusem în aşa ceva. 

„Eşti o vulpe zburătoare“, i-am spus lui Set. 

„Nu!“ a strigat mintea lui, dar îl surprinsesem. 
Simţeam că e confuz şi am folosit asta împotriva 
lui. Îmi era uşor să mi-l imaginez ca pe-o vulpe 
zburătoare de când îl văzusem pe Amos 
transformându-se într-una când era posedat de Set. 
Mi-am imaginat că inamicul meu se micşorează, 
că-l cresc aripi lucioase şi are o faţă chiar mai 
urâtă. M-am micşorat şi eu, până când am devenit 
un şoim ţinând în gheare o vulpe zburătoare. N- 
aveam timp de pierdut; am ţâşnit spre gura de 

aerisire, luptând cu liliacul în timp ce descriam 
cercuri, sfâşiindu-ne şi mușcându-ne. În cele din 
urmă am ieşit, revenind la formele noastre de 
războinici pe una din laturile piramidei roşii. 

M-am ridicat cu greutate pe pantă. Avatarul mi-a 
semnalat că e afectat la nivelul braţului drept, iar 
propriul meu braţ avea o tăietură şi sângera în 
acelaşi loc. Set s-a ridicat şi şi-a şters sângele 
negru de la gură. 

Și-a dezvelit dinţii spre mine şi pe faţă i-a apărut 
un rânjet de prădător. 

— Măcar mori ştiind că te-ai străduit, Horus. 
Dar e mult prea târziu. Priveşte. 

Am privit spre peşteră şi mi-a stat inima în loc. 
Armata de demoni lupta cu un nou inamic. Zeci de 
magicieni încercuiseră piramida şi luptau ca să 
intre. Casa Vieţii trebuie că-şi mobilizase toate 
forțele disponibile, dar erau ridicol de puţini 
împotriva legiunilor lui Set. Toţi magicienii se 
găseau în câte-un cerc protector aflat în mişcare, 
ca un fascicul luminos, croindu-şi drum printre 
duşmani cu toiegele şi baghetele lor strălucitoare. 
Flăcări, fulgere şi tornade distrugeau armata 
demonilor. Fuseseră invocate tot felul de animale — 
lei, şerpi, sfincşi, chiar şi hipopotami, care atacau 
liniile inamice ca nişte tancuri. Din loc în loc, în 
aer străluceau hieroglife, provocând explozii şi 
cutremure care afectau forțele lui Set. Dar demonii 
continuau să vină, încolțindu-i pe magicieni tot 
mai mult. Am văzut cum un magician e copleşit pe 
de-a-ntregul — cercul i-a explodat într-o lumină 
verde şi a dispărut sub valul de duşmani. 

— Acesta e sfârşitul Casei, a spus Set plin de 
satisfacție. N-au nicio şansă atâta timp cât 
piramida mea e în picioare. 

Vrăjitorii păreau să ştie asta. Pe măsură ce se 
apropiau, trimiteau comete de foc şi fulgere înspre 
piramidă; dar fiecare explozie se risipea fără efect 
pe laturile de piatră, mistuindu-se în ceața roşie a 
puterii lui Set. 

Apoi am zărit cheia de boltă. Era de aur, şi patru 
giganţi cu capete de şarpe o cărau încet dar sigur 
printre luptători. Locotenentul lui Set, Faţă-de- 
Groază, le dădea ordine, lovind-i cu un bici ca să 
nu se oprească. Au înaintat până au ajuns la baza 
piramidei şi au început să urce. 

M-am năpustit spre ei, dar Set a intervenit 
deîndată, punându-mi-se în cale. 

— Nu prea cred, Horus, a râs el. Nu-mi strici tu 
planurile. 

Ne-am invocat armele şi am luptat cu o 
ferocitate reînnoită, spintecând şi ferindu-ne. Am 
lovit. Sabia a descris un arc mortal, dar Set s-a ferit 
şi sabia a lovit în piatră, trimiţându-mi o undă de 
şoc prin tot corpul, înainte să-mi revin, Set a rostit 
un cuvânt: 

— Ha-wil 

Lovitură. 

Hieroglifele mi-au explodat în faţă şi m-au făcut 
să mă rostogolesc pe piramidă în jos. 

Când vederea mi s-a limpezit, Faţă-de-Groază şi 
giganţii cu capete de şarpe erau departe, deasupra 
mea, purtându-şi prada de aur pe latura 
monumentului, la doar câțiva paşi de vârf. 

— Nu, am murmurat. Am încercat să mă ridic, 
dar avatarul meu era lent. 

Apoi, din senin, un magician s-a catapultat în 
mijlocul demonilor şi a dezlănţuit o furtună de 
vânt. Demonii au zburat care încotro, scăpând 
cheia de boltă, iar magicianul a lovit-o cu toiagul, 
oprind-o din alunecare. Magicianul era Desjardins. 
Barba despicată, hainele largi şi pelerina din piele 
de leopard erau pârlite şi avea ochii plini de furie. 
A apăsat cheia de boltă cu toiagul şi obiectul de 
aur a început să strălucească; dar înainte ca 
Desjardins s-o poată distruge, Set a apărut în 

spatele lui şi şi-a mânuit toiagul de fier ca pe o 
bâtă de baseball. 

Desjardins s-a prăbuşit inconştient până la 
poalele piramidei, dispărând în mulțimea de 
demoni. Mi s-a strâns inima. Nu-mi plăcea 
Desjardins, dar nimeni nu merita o asemenea 
soartă. 

— Enervant, a spus Set. Dar lipsit de eficienţă. 
Asta a ajuns Casa Vieţii, nu-i aşa, Horus? 

M-am năpustit pe pantă în sus şi armele ni s-au 
încrucişat din nou. Ne-am luptat înainte şi înapoi, 
iar o lumină cenuşie a început să se infiltreze 
printre crestele muntelui de deasupra noastră. 

Simţurile ascuţite ale lui Horus mi-au spus că 
mai avem vreo două minute până la răsărit, dacă 
nu mai puţin. 

Energia lui Horus continua să curgă prin mine. 
Avatarul meu cra doar uşor rănit, iar atacurile îmi 
erau încă rapide şi puternice. Dar nu era suficient 
ca să-l înving pe Set, iar el ştia asta. Nu se grăbea 
deloc. Cu fiecare minut, încă un magician cădea pe 
câmpul de luptă, şi se apropia momentul în care 
haosul urma să câştige. 

„Răbdare“, mi-a cerut Horus. „Prima dată am 
luptat cu el vreme de şapte ani.“ 

Dar ştiam că n-avem la dispoziţie nici şapte 
minute, darămite şapte ani. Mi-aş fi dorit să fie şi 
Sadie aici, dar nu puteam decât să sper că reuşise 
să-l elibereze pe tata şi să-i protejeze pe Zia şi pe 
Amos. 

Gândul acesta m-a distras. Set a măturat cu 
toiagul pe la picioarele mele şi, în loc să sar, am 
încercat să fac un pas în spate. Lovitura mi-a atins 
glezna dreaptă, dezechihbrându-mă şi făcându-mă 
să mă rostogolesc la vale pe latura piramidei. 

Set a izbucnit în râs. 

— Călătorie sprâncenată! 

Apoi a luat cheia de boltă. 

M-am ridicat gemând, dar îmi simţeam 
picioarele ca de plumb. Am urcat clătinându-mă, 

dar înainte să ajung măcar la jumătatea distanţei, 
Set a fixat cheia de boltă şi a încheiat construcţia. 
Lumina roşie a inundat laturile piramidei cu un 
sunet grav, scos parcă de cea mai mare chitară bas 
din lume, făcând să tremure tot muntele şi 
amorțindu-mi întregul corp. 

— Treizeci de secunde până la răsărit! a strigat 
Set bucuros. Şi pământul aceasta va fi al meu pe 
vecie. Nu mă poţi opri singur, Horus — şi, mai ales, 
nu în deşert, izvorul puterii mele! 

— Ai dreptate, s-a auzit o voce în apropiere. 

M-am uitat într-acolo şi am văzut-o pe Sadie 
ivindu-se din gura de aerisire — scăldată în lumini 
multicolore, cu  toiagului şi bagheta ei 
strălucitoare. 

— Doar că Horus nu este singur, a spus. ŞI n-o 
să luptăm cu tine în deşert. 

A lovit piramida cu toiagul şi a strigat un nume: 
ultimele cuvinte pe care m-aş fi aşteptat să le 
folosească drept strigăt de luptă. 

39. Zia îmi spune un secret 


SADIE 


Carter, îti mulţumesc că m-ai făcut să par atât de 
spectaculoasă şi aşa mai departe. 

Realitatea a fost mai puţin interesantă. 

Să dăm puţin înapoi, în regulă? Când fratele 
meu, puiul-războinic cel dement, s-a transformat 
într-un şoim şi a urcat pe coşul piramidei împreună 
cu noul său prieten, vulpea zburătoare, el m-a lăsat 
să fac pe asistenta cu două persoane grav rănite — 
chestie pe care n-am apreciat-o şi la care nu mă 
pricep prea bine. 

Rănile bietului Amos păreau mai degrabă de 
natură magică decât fizică. N-avea răni vizibile, 
dar avea ochii daţi peste cap şi abia mai respira. 
Când îi atingeam fruntea ieşea abur, aşa c-am decis 
să-l dau pace. 

Cu Zia era o altă poveste. Avea o paloare de 
moarte şi îi curgea sânge din mai multe răni urâte 
de pe picior. Unul din braţe îi era răsucit într-o 
poziție nefirească. Respirația îi suna ca un hârâit. 

— Stai liniştită. 

Am rupt o bucată de pânză din tivul pantalonilor 
şi am încercat să-i leg piciorul. 

— O fi existând vreo vrajă de vindecare sau... 

— Sadie! 

M-a prins de încheietură cu ultimele puteri. 

— Nu mai e timp. Ascultă-mă. 

— Dacă putem opri sângerarea... 

— Numele lui. Ai nevoie de numele lui. 

— Dar tu nu eşti Nephthys! Set aşa a spus. 

A scuturat din cap. 

— Un mesaj... Acum vorbesc cu vocea ei. 
Numele: Zi Nefastă. Când Set s-a născut, a fost o 
Zi Nefastă. 

Asta cam aşa-i, m-am gândit, dar să fi fost 
acesta numele secret al lui Set? Spusele Ziei, cum 
că nu e Nephthys, dar vorbeşte cu vocea ei, n- 
aveau niciun sens. Apoi mi-am amintit vocea de pe 
fluviu. Nephthys spusese că va trimite un mesaj. 
lar Anubis mă făcuse să promit c-o s-o ascult pe 
Nephthys. 

M-am foit stânjenită. 

— Uite ce-i, Zia... 

Apoi, lucrurile au devenit clare. Unele lucruri 
spuse de Iskandar, unele lucruri spuse de Thoth se 
potriveau ca un puzzle. Iskandar dorise s-o 
protejeze pe Zia. Îmi spusese că dacă şi-ar fi dat 
seama mai iute că eu şi Carter suntem semizei, ne- 
ar fi putut proteja şi pe noi, şi pe... cineva. Adică 
şi pe Zia. Acum înțelegeam cum încercase s-o 
protejeze. 

— O, Doamne! 

M-am uitat la ea. 

— Despre asta era vorba, nu-i aşa? 

Se pare c-a înțeles, căci a dat din cap. S-a 
schimonosit de durere, dar privirea i-a rămas la fel 
de vie şi pătrunzătoare ca de obicei. 

— Foloseşte numele. Supune-l pe Set voinţei 
tale. Obligă-l să fie de folos. 

— De folos? Tocmai a încercat să te omoare, 
Zia. Nu-i genul care e de folos. 

— Du-te! 

A încercat să mă împingă. Din degete i-au ieşit 
nişte flăcări firave. 

— Carter are nevoie de tine. 

Era singurul lucru pe care mi l-ar fi putut spune 
ca să mă stimuleze. Carter avea probleme. 

— Revin, am asigurat-o. Nu ăăă... nu pleca 
nicăieri. 

Mi-am ridicat privirea la gaura din tavan, 
speriată că trebuie să mă transform iar în erete. 

Apoi, ochii mi-au căzut pe sicriul tatei, îngropat în 
tronul roşu.  Sarcofagul avea o strălucire 
radioactivă, de parcă era gata să se topească. De-aş 
fi putut sparge cumva tronul... 

„Prima dată trebuie să ne ocupăm de Set“, m-a 
avertizat Isis. 

„Dar dacă-l pot elibera pe tata...“ 

Am păşit spre tron. 

„Nu“, m-a avertizat iar Isis. „Lucrurile pe care 
le-ai putea vedea sunt prea periculoase.“ 

„Ce vrei să spui?“ am întrebat iritată. 

Am pus mâna pe sicriul de aur. Imediat am fost 
smulsă din sala tronului şi am avut o viziune. 

Revenisem pe Tărâmul Morților, în Sala 
Judecăţii. Mormintele în ruină ale unui cimitir din 
New Orleans pâlpâiau în jur. Spiritele morţilor se 
agitau neliniştite prin ceaţă. La baza balanței 
stricate dormea un mic monstru — Ammit 
Devoratoarea. A deschis un ochi galben şi 
strălucitor pentru a mă cerceta, apoi s-a culcat la 
loc. 

Din senin, a apărut Anubis. Purta un costum 
negru de mătase cu cravata desfăcută, de parcă 
venea de la o înmormântare sau, poate, de la o 
convenție a cioclilor superbi. 

— Sadie, n-ar trebui să fii aici. 

— Mie-mi spui, i-am replicat, dar eram atât de 
bucuroasă să-l văd, că-mi venea să plâng de 
uşurare. 

M-a luat de mână şi m-a condus la tronul cel 
negru şi gol. 

— Întregul echilibru s-a pierdut. Tronul nu 
poate rămâne gol. Refacerea Ma'atului trebuie să 
înceapă aici, în această sală. 

Părea trist, de parcă mi-ar fi cerut să accept nişte 
lucruri îngrozitoare. Nu înţelegeam, dar m-a 
copleşit sentimentul profund al unei pierderi. 

— Nu-l corect, am spus. 

— Nu, nu-i corect. 

M-a strâns de mână. 

— O să fiu aici, aşteptând. Îmi pare rău, Sadie. 
Foarte rău... 

A început să se estompeze. 

— Aşteaptă! 

Am încercat să-l ţin de mână, dar s-a topit în 
ceaţă împreună cu cimitirul. 

M-am trezit din nou în sala tronului din palatul 
zeilor, doar că acum părea să fi fost abandonată 
timp de secole. Acoperişul se prăbuşise, la fel şi 
jumătate dintre coloane. Vasele pentru foc erau 
reci şi ruginite. Frumoasa pardoseală de marmură 
era crăpată ca albia unui lac secat. 

Bast era singură lângă tronul gol al lui Osiris. 
Mi-a zâmbit răutăcios, dar revederea ei era 
aproape prea dureroasă. 

— O, nu fi tristă, m-a certat. Pisicile n-au 
regrete. 

— Dar tu nu eşti... N-ai murit? 

— Depinde. A arătat în jur. Duatul e în criză. De 
prea mult timp zeii nu au un rege. Dacă Set nu 
preia puterea, altcineva trebuie s-o facă. Inamicul 
se apropie. Nu lăsa ca moartea mea să fie în zadar. 

— Dar o să te întorci? am întrebat, şi vocea mi 
s-a frânt. Te rog, nici n-am apucat să-mi iau la 
revedere de la tine. Nu pot... 

— Mult noroc, Sadie. Ține-ţi ghearele ascuţite. 

Bast a dispărut, iar peisajul s-a modificat din 
nou. 

Eram în Sala Epocilor, în Prima Nomă — cu un 
alt tron gol şi Iskandar şedea la baza lui, aşteptând 
un faraon care nu mai venea de două mii de ani. 

— Un conducător, draga mea, mi-a spus. Ma'at- 
ul are nevoie de un conducător. 

— E prea mult, i-am spus. Sunt prea multe 
tronuri. Nu te poţi aştepta de la Carter să... 

— Nu de unul singur, a încuviinţat Iskandar. 
Dar asta e povara familiei tale. Voi aţi început 
acest proces. Familia Kane ne va vindeca sau ne va 
distruge. 

— Nu ştiu ce vrei să spui! 

Iskandar a deschis mâna şi, cu o explozie, scena 
s-a schimbat încă o dată. 

Eram din nou pe malul Tamisei. Trebuie să fi 
fost în miez de noapte, pe la trei dimineaţa, căci 
cheiul era pustiu. Ceaţa ascundea luminile oraşului 
ŞI era un aer de iarnă. 

Doi oameni, un bărbat şi o femeie, stăteau lipiți 
unul de celălalt pentru a se încălzi, ţinându-se de 
mâini în faţa Acului Cleopatrei. La început, am 
crezut că sunt un cuplu oarecare. Apoi am realizat 
şocată că sunt părinții mei. 

Tata şi-a ridicat faţa şi s-a încruntat la obelisc. În 
lumina palidă a felinarelor, trăsăturile sale păreau 
dăltuite în marmură — la fel ca statuile faraonilor 
pe care îi plăcea să le studieze. Avea cu adevărat o 
faţă de rege, m-am gândit — era mândru şi frumos. 

— Eşti sigură? a întrebat-o pe mama. Absolut 
sigură? 

Mama şi-a dat părul blond de pe faţă. Era chiar 
mai frumoasă decât în poze, dar părea îngrijorată — 
avea sprâncenele încruntate şi buzele strânse. La 
fel ca mine când eram supărată, când mă uitam în 
oglindă şi încercam să mă conving că lucrurile nu 
stau chiar atât de rău. Am vrut s-o strig, să ştie că 
eram acolo, dar vocea nu mă ajuta. 

— Ea mi-a spus că de aici începe totul, a rostit 
mama. 

Și-a strâns mai bine pe lângă corp haina neagră 
şi am zărit o bucăţică de colier — amuleta lui Isis, 
amuleta mea. M-am uitat la ea uimită, dar apoi şi-a 
tras gulerul şi amuleta a dispărut. 

— Dacă vrem să învingem duşmanul, trebuie să 
începem cu obeliscul. Trebuie să aflăm adevărul. 

Tata s-a încruntat neliniştit. Desenase un cerc de 
protecție în jurul lor — nişte linii albastre trasate cu 
cretă pe trotuar. Când a atins baza obeliscului, 
cercul a început să strălucească. 

— Nu-mi place, a spus. Nu vrei să-i ceri 
ajutorul? 

— Nu, a insistat mama. Îmi cunosc limitele, 
Julius. Dacă mai încerc o dată... 

Mi-a stat inima în loc. Mi-am amintit vorbele lui 
Iskandar: „Ea vedea lucruri care o făceau să caute 
sfaturi în locuri neconvenţionale“. Am recunoscut 
expresia din privirea mamei şi mi-am dat seama: 
mama se unise cu Isis. 

„De ce nu mi-ai spus?“ îmi venea să ip. 

Tata şi-a invocat toiagul şi bagheta. 

— Ruby, dacă dăm greş... 

— Nu putem da greş, a insistat ea. Întreaga 
lume depinde de asta. 

S-au sărutat pentru ultima dată, de parcă ar fi 
simţit că-şi spun adio. Apoi şi-au ridicat toiegele şi 
baghetele şi au început să recite ceva. Acul 
Cleopatrei a început să strălucească puternic. 


Mi-am smuls mâna de pe sarcofag. Aveam 
lacrimi în ochi. 

„Ai cunoscut-o pe mama“, i-am strigat lui Isis. 
„Ai încurajat-o să deschidă obeliscul. Din cauza ta 
a murit!“ 

Am aşteptat-o să răspundă. În schimb, o 
imagine fantomatică mi-a apărut în faţă — o 
proiecție a tatălui meu, strălucind în lumina 
sicriului de aur. 

— Sadie! 

Mi-a zâmbit. Vocea îi era spartă şi găunoasă, ca 
atunci când mă suna de departe — din Egipt sau din 
Australia sau Dumnezeu ştie de unde. 

— N-o învinul pe Isis pentru soarta mamei tale. 
Niciunul dintre noi n-a înţeles exact ce urmează să 
se întâmple. Până şi mama ta vedea doar mici 
frânturi din viitor. Dar când a venit momentul, 
mama ta şi-a acceptat rolul. A fost decizia ei. 

— Să moară? l-am întrebat. Isis ar fi trebui s-o 
ajute. Tu ar fi trebuit s-o ajuţi. Te urăsc! 

De îndată ce am spus asta, ceva s-a rupt în mine. 
Am început să plâng. Mi-am dat seama că de ani 
de zile voisem să-i spun asta tatei. Îl învinuiam 

pentru moartea mamei, îl învinuiam că m-a părăsit. 
Dar acum, c-o spusesem, toată furia s-a scurs din 
mine, lăsându-mă doar cu vina. 

— Îmi pare rău, am bolborosit. N-am vrut să... 

— Nu-i nevoie să-ți ceri scuze, fetița mea 
curajoasă. Ai tot dreptul să simți asta. A trebuit să 
te descarci. Ceea ce urmează să faci — trebuie să fii 
sigură c-o faci din motive întemeiate, nu pentru că 
ai resentimente față de mine. 

— Nu ştiu ce vrei să spui. 

S-a întins pentru a-mi şterge o lacrimă de pe 
obraz, dar mâna lui era doar o proiecţie luminoasă. 

— Mama ta a fost prima persoană, după câteva 
secole, care s-a unit cu Isis. Era ceva periculos, era 
împotriva învățăturilor Casei, dar mama ta era o 
ghicitoare. A simţit că haosul sporeşte. Casa nu 
făcea faţă. Aveam nevoie de zei. Isis nu putea 
traversa Duatul. De-abia putea şopti, dar ne-a spus 
tot ce ştia în legătură cu faptul că erau ţinuţi 
prizonieri. A sfătuit-o pe Ruby cu privire la ce era 
de făcut. Zeii puteau renaşte, ne-a spus, dar era 
nevoie de sacrificii multe şi dureroase. Crezusem 
că obeliscul îi va elibera pe toţi zeii, dar acela a 
fost doar începutul. 

— Isis i-ar fi putut da mamei mai multă putere. 
Sau cel puţin Bast! Bast s-a oferit... 

— Nu, Sadie. Mama ta îşi cunoştea limitele. 
Dacă ar fi încercat să găzduiască un zeu, să 
folosească pe deplin puterea divină, ar fi fost 
epuizată sau chiar mai rău. Ea a eliberat-o pe Bast 
şi s-a folosit de propria-i putere pentru a închide 
portalul. A plătit cu viaţa faptul c-a obţinut un 
răgaz pentru tine. 

— Pentru mine? Dar... 

— Tu şi fratele tău aveţi cel mai puternic sânge 
pe care l-a avut un Kane în ultimii trei mu de ani. 
Mama ta a studiat genealogia faraonilor — ştia că 
ăsta-i adevărul. Aveţi o şansă unică să reînvăţați 
vechile căi şi să vindecaţi ruptura dintre magicieni 
şi zei. Mama voastră a făcut primul pas. Eu am 

eliberat zeii din Piatra de la Rosetta. Dar voi 
sunteți cei care aveţi sarcina de-a restabili Ma'at- 
ul. 

— Poţi da şi tu o mână de ajutor, am insistat. 
Odată ce te eliberăm. 

— Sadie, a spus pe un ton trist, când vei deveni 
mamă, poate vei înţelege. Una dintre cele mai 
dificile sarcini pentru mine ca tată, una dintre cele 
mai mari îndatoriri, a fost să-mi dau seama că 
visele mele, propriile mele țeluri şi dorinţe, sunt 
mai puţin importante decât cele ale copiilor mei. 
Mama voastră şi cu mine am pregătit scena. Dar 
scena este a voastră. Această piramidă e menită să 
alimenteze haosul. Ea foloseşte puterea altor zei şi 
îl face pe Set mai puternic. 

— Ştiu. Dacă aş sparge tronul şi poate aş 
deschide sicriul... 

— M-ai putea salva, a recunoscut tata. Dar 
puterea lui Osiris, puterea din mine, ar fi folosită 
de piramidă. N-ar face decât să grăbească dezastrul 
şi să-l facă pe Set mai puternic. Piramida trebuie 
distrusă, în totalitate. Şi tu ştu cum să faci asta. 

Am fost gata să protestez, să spun că nu ştiu, dar 
pana adevărului mă obliga la sinceritate. Calea era 
în mine — o văzusem în gândurile lui Isis. Ştiusem 
ce urmează chiar de când Anubis îmi pusese acea 
imposibilă întrebare: „Pentru a salva lumea, ţi-ai 
sacrifica tatăl?“ 

— Dar nu vreau, i-am spus. Te rog! 

— Osiris trebuie să-şi ocupe tronul, a zis tata. 
Prin moarte, spre viaţă. E singura cale. Fie ca 
Ma'at-ul să te ghideze, Sadie. Te iubesc. 

Şi cu asta, imaginea a dispărut. 

Cineva m-a strigat pe nume. 

Am privit înapoi şi am văzut-o pe Zia încercând 
să se ridice, de-abia ţinându-şi bagheta. 

— Sadie, ce faci? 

În jurul nostru, camera se cutremura. În ziduri 
apăreau fisuri, de parcă un gigant ar fi folosit 
piramida ca pe un sac de box. 

Cât timp fusesem în transă? Nu eram sigură, dar 
nu mai aveam timp. 

Am închis ochii şi m-am concentrat. Vocea lui 
Isis s-a auzit aproape imediat: „Acum pricepi? 
Înţelegi de ce n-am putut spune mai mult?“ 

Eram tot mai furioasă, dar am încercat să mă 
stăpânesc. „Vorbim mai târziu despre asta. Acum 
trebuie să învingem un zeu.“ 

Mi-am închipuit că fac un pas în faţă, unindu- 
mă cu sufletul zeiţei. 

Mai împărțisem puterea cu Isis, dar de data asta 
era diferit. Hotărârea, furia, chiar şi durerea îmi 
dădeau încredere. Am privit-o pe Isis drept în ochi 
(spiritual vorbind) şi ne-am înţeles. 

I-am văzut întregul trecut — zilele de început, 
când căuta să ia puterea, folosindu-se de diverse 
trucuri şi strategii pentru a afla numele lui Ra. Am 
văzut cum s-a măritat cu Osiris, făcându-şi 
speranţe şi vise legate de un nou imperiu. Apoi am 
văzut cum acele vise au fost spulberate de Set. I- 
am simţit furia şi amărăciunea, mândria feroce şi 
felul cum îşi proteja fiul, pe Horus. Şi am văzut 
cum modelul ei de viaţă se repetă iarăşi şi iarăşi 
de-a lungul veacurilor, într-o mie de gazde diferite. 

„Zeii sunt foarte puternici“, îmi spusese 
Iskandar. „Dar numai oamenii au creativitate, 
puterea de a schimba istoria.“ 

Am mai simţit şi gândurile mamei, lăsate ca o 
amprentă în memoria zeiţei: ultimele momente ale 
lui Ruby şi alegerea pe care o făcuse. Îşi dăduse 
viaţa pentru a declanşa un şir de evenimente. Şi 
următoarea mutare era a mea. 

— Sadie! A spus Zia, cu vocea şi mai slabă. 

— Sunt bine, am spus. Pornesc. 

Zia mi-a studiat faţa şi, evident, nu i-a plăcut ce- 
a văzut. 

— Nu eşti bine. Ai fost zdruncinată serios. E 
sinucidere curată să lupţi cu Set în starea asta. 

— Nu-ţi face griji, am spus. Avem un plan. 

Acestea fiind zise, m-am transformat într-un 
erete şi am zburat prin gura de aerisire din vârful 
piramidei. 

40. Distrug o vrajă destul de importantă 


SADIE 


Din ce-am văzut, lucrurile nu mergeau prea bine 
sus. Carter era făcut grămadă — un pui-războinic 
şifonat pe una dintre laturile piramidei. Set tocmai 
pusese cheia de boltă şi striga: „Treizeci de 
secunde până la răsărit!“ În peştera de dedesubt, 
magicienii din Casa Vieţii duceau o luptă lipsită de 
speranţă cu o armată de demoni. 

De parcă scena n-ar fi fost destul de 
înfricoşătoare, acum o vedeam prin ochiu lui Isis. 
Ca un crocodil cu ochii la nivelul apei — care vede 
şi dedesubtul, şi deasupra ei —, am văzut cum 
Duatul se împleteşte cu lumea oamenilor. În Duat, 
demonii aveau suflete de foc care-i făceau să pară 
o armată de lumânări. În locul unde era Carter în 
lumea oamenilor, în Duat se afla un războinic- 
şoim — nu un avatar, ci unul adevărat, cu capul 
acoperit de pene, cu un cioc ascuţit pătat de sânge 
şi ochi negri strălucitori. Sabia lui pâlpâia, animată 
de o lumină aurie. În ce-l priveşte pe Set — 
imaginați-vă un munte de nisip, îmbibat cu 
benzină, care arde şi se roteşte în cel mai mare 
mixer din lume. Aşa arăta el în Duat — ca un vârtej 
de forță distructivă atât de puternică, încât pietrele 
de la picioarele lui clocoteau şi făceau bule. 

Nu sunt sigură cum arătam eu, dar mă simţeam 
puternică. Forţa Ma'atului curgea prin mine şi 
aveam la dispoziţie Cuvintele Divine. Eram Sadie 
Kane, sânge din sângele faraonilor. Şi eram Isis, 
zeiţa magiei, păstrătoarea numelor secrete. 

În timp ce Carter se chinuia să urce pe piramidă, 
Set jubila: 

— Nu mă poţi opri de unul singur, Horus, mai 
ales în deşert, izvorul puterii mele! 

— Ai dreptate! am strigat. 

Set s-a întors, iar expresia de pe faţa lui a fost de 
neprețuit. Am ridicat toiagul şi bagheta, 
concentrându-mi magia. 

— Doar că Horus nu e singur, i-am zis. Şi nu o 
să luptăm cu tine în deşert. 

Am lovit cu toiagul în pietre şi am strigat: 

— Washington, D.C.! 

Piramida s-a zguduit. Pentru o clipă, nu s-a 
întâmplat nimic. 

Set părea să-şi dea seama ce făceam. A hohotit 
neliniștit. 

— E o chestie elementară, Sadie Kane. Nu poţi 
deschide portaluri în Zilelor Demonilor! 

— Un muritor n-ar putea, am încuviinţat eu. Dar 
o zeiţă a magiei, da. 

Pe cer, deasupra noastră, au bubuit fulgere. 
Partea de sus a peşterii s-a dizolvat într-un vârtej 
de nisip mare cât piramida. 

Demonii au încetat lupta şi au privit în sus cu 
groază. Magicienii s-au oprit în mijlocul vrăjilor, 
muţi de uimire. 

Vârtejul a fost atât de puternic, încât a smuls 
blocuri din piramidă şi le-a aspirat în nisip. lar 
apoi, ca un capac gigant, portalul a început să 
coboare. 

— Nu! a urlat Set. 

A lovit portalul cu flăcări, apoi s-a întors spre 
mine şi a aruncat cu pietre şi fulgere, dar era prea 
târziu. Portalul ne-a înghiţit pe toţi. 

Lumea a părut să se răstoarne cu susul în jos. 
Pentru o clipă, m-am întrebat dacă nu făcusem o 
îngrozitoare eroare de calcul — dacă nu cumva 
piramida lui Set va exploda în portal şi eu îmi voi 
petrece eternitatea zburând prin Duat sub forma 
unui miliard de mici particule de nisip marca 
Sadie. Apoi, cu o explozie extraordinară, ne-am 
făcut apariția în aerul rece al dimineţii având 

deasupra un cer albastru strălucitor. La picioarele 
noastre se întindeau straturile acoperite de zăpadă 
ale Parcului National Mall din Washington, D.C. 

Piramida roşie era încă intactă, cu toate că pe 
suprafaţa ei apăruseră crăpături. Cheia de boltă din 
aur strălucea, încercând să-şi păstreze magia, dar 
nu mai eram în Phoenix. Piramida fusese decuplată 
de la sursa sa de putere, deşertul, şi în faţa noastră 
se ridica portalul implicit al Americii de Nord, 
înaltul obelisc alb care era cel mai puternic punct 
focal al Ma'atului de pe continent: Monumentul 
Washington. 

Set mi-a strigat ceva în egipteana veche. Eram 
destul de sigură că nu e un compliment. 

— O să vă smulg membrele din încheieturi! a 
urlat. O să... 

— ... mori? i-a sugerat Carter. 

A apărut în spatele lui Set şi şi-a rotit sabia. 
Lama a străpuns armura lui Set în dreptul coastelor 
— nu era o lovitură mortală, dar era suficientă 
pentru a-l dezechilibra pe Zeul Roşu şi a-l face să 
se rostogolească pe piramidă în jos. Carter a făcut 
un salt după el şi în Duat am văzut valuri de 
energie albă care emanau din Monumentul 
Washington spre avatarul lui Horus, dându-i noi 
puteri. 

— Cartea, Sadie! a strigat Carter din fugă. 
Acum! 

Trebuie că eram amețită după deschiderea 
portalului, căci Set a înţeles mult mai repede decât 
mine spusele lui Carter. 

— Nu! a strigat Zeul Roşu. 

S-a năpustit la mine, dar Carter l-a interceptat la 
Jumătatea pantei. 

A intrat în luptă cu Set şi l-a tras înapoi. Pietrele 
din piramidă au crăpat şi s-au prăbuşit sub 
greutatea lor. La baza piramidei, demonii şi 
magicienii care fuseseră absorbiți prin portal şi îşi 
pierduseră pentru moment cunoştinţa au început să 
se trezească. 

„Cartea, Sadie...“ Uneori e util să mai ai pe 
cineva în cap, pentru că-ţi poate atrage atenția. 
„Chiar, cartea!“ 

Am întins braţul şi am invocat volumașul 
albastru pe care-l furasem de la Paris: Cartea 
înfrângerii lui Set. Am desfăşurat papirusul; 
hieroglifele erau clare ca într-o carte pentru copil. 
Am invocat pana adevărului şi aceasta a apărut de 
îndată, strălucind deasupra paginilor cărţii. 

Am început să rostesc vraja, pronunţând 
Cuvintele Divine, şi corpul mi s-a ridicat în aer, 
plutind la câţiva centimetri deasupra piramidei. 
Am spus povestea creaţiei: primul munte care s-a 
ridicat deasupra apelor haosului, naşterea zeilor 
Ra, Geb şi Nut, apariţia Ma'atului şi primul mare 
imperiu omenesc, Egiptul. 

Monumentul Washington a început să 
strălucească şi pe laturi i-au apărut hieroglife. 
Cheia de boltă avea o strălucire argintie. 

Set a încercat să se arunce spre mine, dar Carter 
l-a împiedicat. lar piramida roşie a început să se 
năruie. 

M-am gândit la Amos şi la Zia, prinşi sub tonele 
de piatră, şi aproape c-am şovăit, dar în cap am 
auzit vocea mamei: „Concentrează-te, draga mea. 
Nu-ţi pierde din ochi duşmanul“. 

„Da“, a spus şi Isis. „Distruge-l!“ 

Dar cumva ştiam că nu la asta se referise mama. 
Îmi spusese să nu-l pierd din ochi. Ceva important 
urma să se întâmple. 

Prin Duat, am văzut cum sunt înconjurată de 
magie, care ţesea o plasă albă peste lume, întărind 
Ma'at-ul şi respingând haosul. Carter şi Set se 
luptau într-un du-te-vino continuu în timp ce 
bucăţi imense de piramidă se prăbuşeau. 

Pana adevărului se aprinsese şi-l lumina ca un 
far pe Zeul Roşu. Pe măsură ce mă apropiam de 
sfârşitul vrăjii, cuvintele mele au început să sfâşie 
forma lui Set. 

În Duat, vârtejul lui de foc se dezmembra, 
dezvăluind o fiinţă greţoasă, cu pielea neagră, care 
semăna cu animalul lui Set, dar era mai slabă — 
esenţa malefică a zeului. Dar în lumea muritorilor, 
în acelaşi loc, se vedea un războinic mândru în 
armură roşie, radiind putere şi hotărât să lupte 
până la moarte. 

— Te numesc Set, am rostit. Te numesc Zi 
Nefastă. 

Cu un vuiet răsunător, piramida a făcut 
implozie. Set s-a prăbuşit peste ruine. A încercat să 
se ridice, dar Carter a lovit cu sabia. Set abia a 
avut timp să-şi ridice toiagul. Şi-au încrucişat 
armele şi Horus l-a silit pe Set să îngenuncheze. 

— Acum, Sadie! a strigat Carter. 

— Ai fost duşmanul meu, am rostit, şi un 
blestem pe pământ. 

O rază de lumină albă a apărut pe toată 
lungimea Monumentului Washington. S-a deschis 
o falie, o poartă între această lume şi abisul alb 
strălucitor care urma să-l cuprindă pe Set, 
reținându-i forţa vitală. Poate că nu pentru 
totdeauna, dar cel puţin pentru o lungă, lungă 
perioadă de timp. 

Ca să închei vraja, mai trebuia să spun o singură 
propoziție: „Nu meriţi niciun pic de milă, duşman 
al Ma'at-ului, eşti exilat din lumea aceasta“. 

Propoziția trebuia rostită cu convingere 
absolută. Pana adevărului cerea asta. Şi de ce n-aş 
fi fost convinsă? Acesta era adevărul. Set nu 
merita milă. Era un duşman al Ma'atului. Dar am 
ezitat. 

„Nu-ţi pierde din ochi duşmanul“, îmi spusese 
mama. 

M-am uitat spre vârful monumentului şi în Duat 
am văzut bucăţi de piramidă care zburau spre cer 
şi sufletele demonilor ridicându-se ca focurile de 
artificii. Pe măsură ce magia haosului folosită de 
Set s-a risipit, întreaga forță acumulată, menită să 
distrugă un continent, era absorbită de nori. În 

timp ce priveam asta, haosul a încercat să ia o 
formă. Semăna cu o reflecţie roşie a Potomacului — 
un râu purpuriu enorm având cel puţin un 
kilometru şi jumătate lungime şi o sută de metri 
lățime. Acesta se zvârcolea în aer, încercând să 
devină solid, şi i-am simţit furia şi amărăciunea. 
Nu asta urmărise. Nu exista suficientă putere sau 
haos pentru a-şi atinge scopul. Pentru a se forma 
corect, avea nevoie de moartea a milioane de 
oameni, de distrugerea unui întreg, continent. 

Nu era un râu. Era un şarpe. 

— Sadie! a strigat Carter. Ce mai aştepţi? 

Mi-am dat seama că el nu-l putea vedea. În afară 
de mine, nimeni nu-l putea vedea. 

Set era îngenuncheat,  zvârcolindu-se şi 
aruncând cu blesteme în timp ce energia albă îl 
înconjura, trăgând-l spre falie. 

— Ţi-a pierit curajul, vrăjitoareo? a strigat. 

Apoi, s-a uitat urât la Carter. 

— Vezi, Horus? Isis a fost întotdeauna o lașă. 
Niciodată n-a dus lucrurile până la capăt! 

Carter s-a uitat la mine şi pentru o clipă i-am 
citit îndoiala pe chip. Horus îl îndemna la o 
răzbunare sângeroasă. Eu ezitam. Din pricina asta 
fusese vrajbă între Isis şi Horus. Nu puteam 
permite să se întâmple aşa ceva acum. 

Dar mai mult decât atât, în expresia precaută a 
lui Carter am recunoscut felul în care obişnuia să 
mă privească în timpul zilelor de vizită — când 
eram, practic, nişte străini siliți să petreacă un timp 
împreună, prefăcându-se că sunt o familie fericită 
pentru că asta aştepta tata de la noi. Nu voiam să 
revenim la ce-a fost. Nu mai voiam să mă prefac. 
Eram o familie şi trebuia să acţionăm împreună. 

— Carter, priveşte! 

Am aruncat pana adevărului în cer, rupând 
vraja. 

— Nu! a țipat Carter. 

Dar pana a explodat şi s-a transformat într-o 
pulbere argintie, care s-a lipit de forma şarpelui şi 

l-a făcut vizibil doar pentru o clipă. 

Carter a rămas cu gura căscată în timp ce 
şarpele s-a  zvârcolit în aer pe deasupra 
Washingtonului, pierzându-și treptat puterea. 
Lângă mine, o voce a strigat: 

— Zei mizerabili! 

M-am întors şi l-am văzut pe slujitorul lui Set, 
Faţă-de-Groază, cu colții dezveliţi şi cu chipul său 
grotesc la doar câţiva centimetri de al meu, cu un 
cuțit crestat ridicat deasupra capului meu. Am 
apucat doar să-mi zic „Sunt un om mort“, înainte 
să surprind cu coada ochiului o strălucire metalică. 
S-a auzit o bufnitură sinistră şi demonul a îngheţat. 

Carter îşi aruncase sabia cu o precizie mortală. 
Demonul şi-a scăpat cuțitul, a căzut în genunchi şi 
s-a uitat la lama împlântată în el. 

S-a prăbuşit pe spate cu un şuierat furios. Ochii 
lui negri m-au fixat şi mi-a spus cu vocea complet 
schimbată — un sunet aspru, uscat, ca de reptilă 
care se târăşte prin nisip: 

— Încă nu s-a încheiat, semizeule. Am reuşit 
toate astea folosind doar un firicel de voce, o 
frântură infimă din esenţa mea, care s-a strecurat 
din cuşca slăbită în care sunt ţinut. Gândeşte-te ce 
o să fac când voi fi pe deplin format. 

Mi-a aruncat un zâmbet sinistru şi faţa i-a 
împietrit. Un firicel de ceaţă roşie i s-a scurs din 
gură — ca un vierme sau un şarpe de-abia ieşit din 
ou — şi s-a îndepărtat unduindu-se spre cer pentru a 
se alătura sursei sale. Corpul demonului s-a 
dezintegrat şi s-a transformat în nisip. 

Am privit încă o dată şarpele roşu gigantic care 
se dezintegra în aer. Apoi am invocat un vânt 
sănătos şi l-am dispersat complet. 

Monumentul Washington a încetat să mai 
strălucească. Falia s-a închis, iar micul volum cu 
vrăji mi-a dispărut din mână. 

M-am îndreptat spre Set, care era încă prins în 
corzi de energie albă. Îi rostisem numele adevărat. 
Nu putea pleca nicăieri deocamdată. 

— L-aţi văzut amândoi pe şarpele din nori, am 
spus. Pe Apophis. 

Carter a dat din cap, uimit. 

— A încercat să pătrundă în lumea muritorilor 
folosind piramida roşie ca poartă de acces. Dacă 
puterea i s-ar fi dezlănţuit... 

A privit cu repulsie la mormanul de nisip care 
fusese un demon. 

— Locotenentul lui Set — Faţă-de-Groază — a 
fost posedat de Apophis în tot acest timp şi s-a 
folosit de Set pentru a obţine ce-şi dorea. 

— E ridicol! 

Set mi-a aruncat o privire criminală şi s-a zbătut 
în legături. 

— Şarpele din nori a fost un truc de-al tău, Isis. 
O iluzie. 

— Ştii bine că nu-i aşa, am spus. Te-aş fi putut 
trimite în abis, Set, dar ai văzut cine-i adevăratul 
duşman. Apophis încerca să scape din închisoarea 
lui din Duat. Vocea sa l-a posedat pe Faţă-de- 
Groază. S-a folosit de tine. 

— Nimeni nu se foloseşte de mine! 

Carter şi-a dispersat forma de războinic. A plutit 
până la pământ şi şi-a invocat sabia. 

— Apophis dorea ca explozia să-i alimenteze lui 
puterea, Set. De îndată ce-ar fi venit din Duat şi 
ne-ar fi găsit morţi, sunt sigură că tu ai fi fost 
prima lui masă. Haosul ar fi câştigat. 

— Eu sunt haosul! a insistat Set. 

— Parţial, am spus. Dar eşti şi unul dintre zei. E 
adevărat, eşti rău, necinstit, nemilos, netrebnic... 

— Mă faci să roşesc, surioară. 

— Dar eşti, de asemenea, cel mai puternic zeu. 
Odinioară, ai fost locotenentul credincios al lui Ra 
şi i-ai apărat barca împotriva lui Apophis. Ra n-ar 
fi putut învinge şarpele fără tine. 

— Sunt grozav, a recunoscut Set. Dar Ra a 
plecat pentru totdeauna, mulţumită ţie. 

— Poate că nu pentru totdeauna, i-am spus. Va 
trebui să-l găsim. Apophis e tot mai puternic, ceea 

ce înseamnă că vom avea nevoie de toţi zeii ca să 
luptăm cu el. Chiar şi de tine. 

Set a mai forțat o dată legăturile din energie 
albă. Când şi-a dat seama că nu le poate rupe, mi-a 
zâmbit strâmb. 

— Sugerezi o alianță? Ai avea încredere în 
mine? 

Carter a izbucnit în râs. 

— Cred că glumeşti. Dar acum te-avem la 
mână. Numele tău secret. Nu-i aşa, Sadie? 

Mi-am strâns degetele, iar legăturile s-au strâns 
în jurul lui Set. A strigat de durere. Era nevoie de o 
mare cantitate de energie şi ştiam că nu-l pot ţine 
aşa prea mult timp, dar n-avea rost să-i spun şi lui 
Set asta. 

— Casa Vieţii a încercat să-i alunge pe zei, am 
spus. Asta n-a funcționat. Dacă te închidem 
undeva, nu suntem cu nimic mai buni decât ei. N- 
ajută la nimic. 

— Sunt perfect de acord, a gemut Set. Aşa că 
dacă mi-ai slăbi puţin legăturile astea... 

— Eşti încă un gunoi mizerabil, am spus. Dar ai 
un rol de jucat şi va trebui să te ţinem sub control. 
Sunt de acord să te eliberez — dacă juri să te 
comporți cum trebuie, să te întorci în Duat şi să nu 
faci probleme până când nu te vom invoca. Iar 
atunci vei face probleme doar în favoarea noastră, 
luptând împotriva lui Apophis. 

— Sau aş putea să-ţi tai capul, a sugerat Carter. 
Asta te-ar scoate din joc, probabil, pentru o bună 
bucată de timp. 

Set ne-a privit pe rând. 

— Să fac probleme în favoarea voastră, zici? 
Asta-i specialitatea mea. 

— Jură pe numele tău şi pe tronul lui Ra, am 
spus. Vei pleca acum şi nu vei reapărea până când 
nu eşti chemat. 

— O, Jur, a spus, mult prea repede. Pe numele 
meu şi pe tronul lui Ra şi pe coatele înstelate ale 
mamei mele. 

— Dacă ne trădezi, l-am avertizat, îți ştiu 
numele. Nu voi mai avea milă a doua oară. 

— Ai fost mereu sora mea preferată. 

l-am mai transmis un ultim şoc, doar ca să-i 
amintesc cine-i şeful, apoi am dizolvat legăturile. 

Set s-a ridicat şi şi-a întins braţele. A apărut sub 
forma unui războinic cu armură şi piele roşie, cu 
barbă neagră bifurcată şi ochi scânteietori şi cruzi; 
dar în Duat am văzut partea cealaltă, un infern 
furios care abia se abținea să nu se dezlănţuie şi să 
nu pârjolească totul în cale. I-a făcut cu ochiul lui 
Horus, apoi s-a prefăcut că mă împuşcă ţinând 
degetele ca pe un pistol. 

— O, va fi super. O să ne distrăm de minune. 

— Pleacă, Zi Nefastă, i-am spus. 

S-a transformat într-un stâlp de sare şi a 
dispărut. 


Zăpada din Parcul National Mall se topise într- 
un pătrat perfect, exact de mărimea piramidei lui 
Set. Pe margini, o duzină de magicieni erau încă 
leşinaţi. Bieţii de ei începuseră să-şi revină când se 
închisese portalul, dar explozia piramidei îi făcuse 
knockout din nou. Şi alți muritori din zonă 
fuseseră afectaţi. O persoană care făcea jogging 
dimineaţa devreme era prăbuşită pe trotuar. Pe 
străzile din apropiere, motoarele maşinilor 
mergeau în gol în timp ce şoferii dormeau 
prăbuşiți peste volane. 

Dar nu toată lumea dormea. În depărtare se 
auzeau sirenele maşinilor de poliție, şi având în 
vedere că, practic, ne teleportaserăm în curtea 
preşedintelui, eram sigură că în scurt timp vom 
avea parte de compania unor oameni înarmați 
până-n dinți. 

Carter şi cu mine am alergat spre centrul 
pătratului topit, unde Amos şi Zia zăceau chirciți 
pe iarbă. Nu era nici urmă din tronul lui Set sau 
din sicriul de aur, dar am încercat să nu mă 
gândesc la asta. 

Amos a gemut. 


= Cea 
Ochii 1 s-au întunecat de groază. 
— Set... el... el... 


— Odihneşte-te. 

I-am pus mâna pe frunte. Ardea de la febră. 
Durerea din mintea lui era atât ascuţită, că o 
simţeam tăioasă ca o lamă. Mi-am amintit o vrajă 
pe care Isis mi-o arătase în New Mexico. 

— Lanişte, am şoptit. Hah-ri. 

Faţa i-a fost luminată de hieroglife palide: 

Amos a adormit din nou, dar ştiam că-i doar o 
soluție temporară. 

Zia era şi mai rău. Carter îi legăna capul şi 
încerca s-o liniştească spunându-i c-o să fie bine, 
dar ea arăta rău. Pielea ei avea o culoare roşiatică 
ciudată, uscată şi fragilă, de parcă ar fi suferit o 
arsură oribilă. În iarba din jur păleau nişte 
hieroglife — rămăşiţele cercului protector —, şi mi- 
am dat seama ce s-a întâmplat. Îşi folosise ultimele 
puteri pentru a se proteja pe ea şi pe Amos când 
piramida făcuse implozie. 

— Set? a întrebat ea pierită. A plecat? 

— Da. 

Carter m-a privit şi am ştiut că vom păstra 
detaliile pentru noi. 

— Totul e bine, mulțumită ţie. Numele secret a 
funcționat. 

A dat din cap împăcată şi ochii au început să 1 se 
închidă. 

— Hei! 

Vocea lui Carter tremura. 

— Rămâi trează. N-o să mă laşi singur cu Sadie, 
nu-i aşa? Nu-i cea mai plăcută companie. 

Zia a încercat să zâmbească, dar efortul depus a 
făcut-o să se înfioare. 

— Eu n-am fost... de fapt aici, Carter. Am 
purtat doar un mesaj — am ţinut locul. 

— Hai, nu vorbi aşa. 

— Găseşte-o, bine? a spus Zia. 

O lacrimă 1 s-a prelins pe lângă nas. 

— Fi i-ar... plăcea... o întâlnire la mall. 

Privirea i s-a mutat de la Carter, fixându-se pe 
cer. 

— Zia! 

Carter a strâns-o de mână. 

— Termină. Nu poţi... Nu poți să... 

Am îngenuncheat lângă el şi am atins fața Ziei. 
Era rece ca piatra. Şi chiar dacă înțelesesem ce s-a 
întâmplat, nu ştiam ce să spun sau cum să-l 
consolez pe fratele meu. Carter i-a închis ochii şi 
şi-a plecat capul. 

Atunci s-a întâmplat. De-a lungul dârei lăsate de 
lacrima Zei, din colţul ochiului până la baza 
nasului, chipul Ziei s-a spart. Au apărut mici 
crăpături, care s-au întins pe toată pielea. Carnea i 
s-a uscat şi s-a întărit... transformându-se în lut. 

— Carter! am spus. 

— Ce-i? a răspuns el pe un ton pierit. 

A ridicat capul chiar când o luminiţă albastră a 
ieşit din gura Ziei şi s-a ridicat în aer. Carter s-a 
retras uimit. 

— Ce... ce-ai făcut? 

— Nimic, i-am spus. E un shabti. De asta a spus 
că n-a fost de fapt aici. C-a ţinut doar locul. 

Carter părea înmărmurit. Dar apoi o luminiţă i s- 
a aprins în ochi — o fărâmă de speranţă. 

— Atunci... adevărata Zia trăieşte? 

— Iskandar a protejat-o, am spus. Când spiritul 
lui Nephthys s-a unit cu adevărata Zia la Londra, 
Iskandar şi-a dat seama că ea e în pericol. Iskandar 
a ascuns-o şi a înlocuit-o cu un shabti. Îţi aminteşti 
ce spunea Thoth? „Shabti sunt nişte dubluri 

excelente.“ Asta a fost ea. Iar Nephthys mi-a spus 
că se adăposteşte undeva, într-o gazdă adormită. 

— Dar unde... 

— Nu ştiu, am spus. 

lar în starea în care era Carter, îmi era prea 
teamă să pun adevărata întrebare: dacă în tot acest 
timp Zia fusese un shabti, o cunoscuserăm noi cu 
adevărat? Adevărata Zia nu se apropiase niciodată 
de noi. Nu apucase să descopere ce persoană 
incredibilă eram. Doamne fereşte, era posibil să 
nici nu-i placă de Carter! 

Carter 1-a atins faţa, de care s-a ales praful. I-a 
luat bagheta, care era dintr-un fildeş tare, dar o 
ținea cu grijă de parcă i-ar fi fost teamă să nu se 
evapore şi ea. 

— Luminița aceea albastră, a murmurat Carter, 
am văzut-o pe Zia eliberând una şi în Prima Nomă. 
Asemenea celor doi shabti din Memphis care şi-au 
trimis informațiile lui Thoth. Deci Zia trebuie să fi 
fost în contact cu shabti-ul ei. Asta era luminiţa. 
Probabil că schimbau informaţii, nu crezi? Ea 
trebuie să ştie prin ce-a trecut shabti-ul. Dacă 
adevărata Zia trăieşte, ar putea fi prizonieră sau 
într-un fel de somn magic sau... Trebuie s-o 
găsim! 

Nu eram sigură că era atât de simplu, dar n-am 
vrut să-l contrazic. Pe faţă 1 se citea disperarea. 

Apoi o voce cunoscută m-a făcut să mă înfior: 

— Ce aţi făcut? 

Era Desjardins, care literalmente  fumega. 
Hainele lui zdrenţuite încă purtau urmele bătăliei. 
(Carter zice că n-ar trebui să spun că 1 se vedeau 
boxerii roz, dar i se vedeau!) Toiagul său lumina, 
iar firele din barbă mocneau. În spatele său erau 
trei magicieni la fel de dărâmaţi, care arătau de 
parcă tocmai şi-ar fi recăpătat cunoştinţa. 

— O, super, am murmurat. Trăieşti. 

— V-aţi tocmit cu Set? a întrebat Desjardins. L- 
aţi lăsat să plece? 

— Nu-ţi dăm ţie socoteală, a mormăit Carter. 

A făcut un pas înainte, cu mâna pe sabie, dar am 
întins braţul şi l-am oprit. 

— Desjardins, am spus pe cel mai calm ton cu 
putinţă, Apophis câştigă putere, în caz c-ai ratat 
partea asta. Avem nevoie de zei. Casa Vieţii 
trebuie să înveţe din nou vechile căi. 

— Vechile căi ne-au distrus! mi-a strigat. 

În urmă cu o săptămână, privirea lui m-ar fi 
făcut să tremur. Strălucea efectiv de furie şi 
hieroglifele se revărsau în jurul lui. Era Lictorul- 
Şef şi cu tocmai distrusesem tot ce făcuse Casa 
după căderea Egiptului. Desjardins mai avea puţin 
şi mă transforma într-o insectă, iar gândul ăsta mă 
îngrozea. 

În schimb, l-am privit în ochi. În acest moment, 
eram mai puternică decât el. Mult mai puternică. Şi 
1-am arătat-o. 

— Mândria te-a distrus, i-am spus. Lăcomia şi 
egoismul şi toate astea. E greu să urmezi calea 
zeilor. Dar face parte din magie. N-o poţi anula pur 
şi simplu. 

— Eşti beată de putere, a mârâit el. Zeii te-au 
posedat, aşa cum fac întotdeauna. În curând vei 
uita şi că eşti om. Vom lupta şi vă vom distruge. 

Apoi s-a încruntat la Carter. 

— lar în ce te priveşte pe fine... ştiu ce-ar fi 
cerut Horus. Nu vei revendica niciodată tronul. Cu 
ultimele mele puteri... 

— Las-o baltă, am spus. 

Apoi m-am uitat la fratele meu. 

— Ştii ce trebuie să facem? 

Ne-am înţeles iară cuvinte. Am fost surprinsă ce 
uşor îl pot citi. M-am gândit c-ar putea fi şi 
influenţa zeilor, dar apoi mi-am dat seama că eram 
o familie, familia Kane, frate şi soră. Şi Carter, 
Dumnezeu mi-e martor, era şi prietenul meu. 

— Eşti sigură? m-a întrebat. Rămânem 
descoperiţi. 

I-a aruncat o privire aspră lui Desjardins. 

— Nu mai am timp de-o ultimă încăierare 
sănătoasă? 

— Sunt sigură, Carter. 

Am închis ochii şi m-am concentrat. 

„Gândeşte-te bine“, mi-a spus Isis. „Ce am făcut 
până acum e doar o mică parte din puterea pe care 
o putem avea împreună.“ 

„Asta-i problema“, am zis. „Nu sunt pregătită. 
Trebuie să reuşesc singură, chiar dacă e mult mai 
greu.“ 

„Eşti înţeleaptă, pentru un muritor“, a spus Isis. 
„Prea bine.“ 

Imaginaţi-vă că renunțați la o avere în bani 
gheață. Imaginaţi-vă că aruncaţi cel mai frumos 
colier de diamante din lume. Să mă separ de Isis 
era şi mai greu, mult mai greu. 

Dar nu era imposibil. „Îmi cunosc limitele“, 
spusese mama, şi acum înţelegeam cât fusese de 
înţeleaptă. 

Am simțit cum mă părăseşte spiritul zeiţei. O 
parte a intrat în colerul meu, dar cea mai mare 
parte s-a îndreptat ca un abur spre Monumentul 
Washington, înapoi în Duat, de unde Isis urma să 
pornească... spre alte locuri. Spre o nouă gazdă? 
Nu eram sigură. 

Când am deschis ochii, Carter stătea lângă mine, 
părând îndurerat, ţinându-şi în mâna amuleta cu 
Ochiul lui Horus. 

Desjardins era atât de uimit, că pentru o clipă a 
uitat să vorbească engleza. 

— Ce n’est pas possible. On ne pourrait pas... 

— Ba putem, am spus. Am renunţat de bunăvoie 
la zeii noştii. Şi mai ai multe de învăţat despre ce e 
posibil. 

Carter a aruncat sabia. 

— Desjardins, eu nu caut să iau tronul. Nu dacă 
nu-l câştig singur, şi asta va dura ceva. O să 
deprindem calea zeilor. O să-i învăţăm şi pe alții. 
Îţi poţi pierde vremea încercând să ne distrugi sau 
ne poţi ajuta. 

Sirenele se apropiau tot mai mult. Vedeam 
luminile vehiculelor de urgenţă venind din mai 
multe direcții, înconjurând încet Parcul National 
Mall. Mai aveam doar câteva minute înainte să fim 
înconjurați. 

Desjardins i-a privit pe magicienii din spatele 
lui, probabil gândindu-se pe ce sprijin se poate 
baza. Însoţitorii săi ne priveau cu respect. Unul 
chiar a început să mi se închine, apoi şi-a revenit. 

Desjardins ar fi putut să ne distrugă de unul 
singur. Eram nişte simpli magicieni acum — nişte 
magicieni foarte obosiţi, fără nicio instruire 
propriu-zisă. 

Nările lui Desjardins s-au umflat. Apoi m-a 
surprins, coborându-şi toiagul. 

— Am avut parte de prea multă distrugere azi. 
Dar calea zeilor va rămâne închisă. Dacă mai 
încurcaţi vreodată socotelile Casei Vieții... 

A lăsat ameninţarea să plutească în aer. A lovit 
cu toiagul în pământ şi, cu o ultimă explozie de 
energie, cei patru magicieni s-au prefăcut în vânt şi 
duşi au fost. 

Dintr-odată, am simţit epuizarea. Groaza legată 
de lucrurile prin care trecusem a început să se 
instaleze.  Supravieţuiserăm, dar asta nu mă 
încălzea prea tare. Îmi era dor de părinţii mei. Îmi 
era tare dor. Nu mai eram o zeiţă. Fram o 
puştoaică normală şi-l mai aveam doar pe frate- 
meu. 

Apoi Amos a scos un geamăt şi a încercat să se 
ridice. Străzile din jur erau blocate de maşini de 
poliție şi de nişte camionete negre sinistre. 
Sirenele urlau. Un elicopter a trecut peste 
Potomac, apropiindu-se rapid. Dumnezeu ştie ce- 
or fi crezut muritorii de rând că s-a întâmplat la 
Monumentul Washington, dar nu voiam să apar la 
ştirile de seară. 

— Carter, trebuie să plecăm de aici, am spus. 
Poţi invoca suficientă magie pentru a-l transforma 

pe Amos în ceva mic — într-un şoricel, poate? Îl 
putem duce în zbor. 

A încuviinţat din cap, încă uluit. 

— Dar tata... nu am... 

S-a uitat în jur neputincios. Ştiam cum se simte. 
Piramida, tronul, sicriul de aur — toate dispăruseră. 
Ajunseserăm atât de departe pentru a-l salva pe 
tata şi apoi îl pierduserăm. În plus, prima prietenă 
a lui Carter zăcea la picioarele lui sub forma unei 
grămezi de cioburi de ceramică. Nici asta nu-l 
ajuta, mai mult ca sigur. (Carter susține că nu era, 
de fapt, prietena lui. Hai să fim serioşi!) 

Nu puteam rămâne acolo. Trebuia să fiu 
puternică pentru amândoi sau urma să ajungem la 
închisoare. 

— Să începem cu începutul, i-am spus. Trebuie 
să-l punem pe Amos la adăpost. 

— Unde? A întrebat Carter. 

Nu mă puteam gândi decât la un singur loc. 

41. Pentru moment, oprim înregistrarea 
CARTER 


Nu-mi vine să cred că Sadie mă lasă să am 
ultimul cuvânt. Se pare c-a învăţat ceva din 
experienţa trăită împreună. Au! Tocmai m-a lovit. 
Nu-i nimic. 

Oricum, mă bucur că a povestit ea ultima parte. 
Cred c-a înţeles-o mai bine decât mine. lar chestia 
cu Zia care nu cra Zia şi cu tata care n-a fost 
salvat... a fost greu de gestionat. 

Dacă e cineva care trebuie să se fi simțit mai 
prost decât mine, acela e Amos. Am avut suficientă 
magie cât să mă transform pe mine într-un şoim iar 
pe el într-un hamster (hei, eram grăbit!), dar la 
câțiva kilometri de Parcul National Mall a început 
să se zbată ca să se transforme înapoi. Sadie şi cu 
mine am fost nevoiţi să aterizăm undeva lângă o 
gară, unde Amos a revenit la forma umană şi s-a 
ghemuit, tremurând. Am încercat să vorbim cu el, 
dar nu era în stare să rostească o propoziție 
întreagă. 

În cele din urmă, l-am adus în gară. L-am lăsat 
să doarmă pe o bancă în timp ce Sadie şi cu mine 
ne-am încălzit şi ne-am uitat la ştiri. 

Potrivit Canalului 5, Washingtonul era un oraş 
închis. Existau mărturii despre explozii şi lumini 
ciudate în jurul Monumentului Washington, dar tot 
ce ne arătau camerele de filmat era un pătrat mare 
de zăpadă topită pe trotuar, aşa că reportajul era 
plictisitor. Au venit experți şi au vorbit despre 
terorism, dar în cele din urmă a devenit clar că nu 
s-a produs nicio stricăciune iremediabilă, ci au fost 
doar câteva lumini înfricoşătoare. După un timp, 

mass-media a început să speculeze cu privire la o 
furtună neobişnuită sau la apariţia, rar întâlnită în 
sud, a aurorei boreale. Într-o oră, autorităţile au 
deschis oraşul. 

Mi-aş fi dorit s-o avem cu noi pe Bast, pentru că 
Amos nu era în stare să ne poarte de grijă; dar am 
reuşit să cumpărăm bilete până la New York pentru 
noi şi unchiul nostru „bolnav“. 

Pe drum am dormit, strângând în mână amuleta 
lui Horus. 


Am ajuns în Brooklyn la apus. 

Am găsit conacul ars, lucru la care ne aşteptam, 
dar n-aveam unde altundeva să mergem. Am ştiut 
c-am făcut alegerea corectă când l-am condus pe 
Amos înăuntru şi am auzit binecunoscutul strigăt 
„Agh! Agh!“ 

— Khufu! a strigat Sadie. 

Babuinul s-a năpustit s-o îmbrățişeze şi 1 s-a 
cățărat pe umeri. A căutat-o prin păr ca să vadă 
dacă nu i-a adus ceva gângănii gustoase. Apoi a 
sărit jos şi a apucat o minge de baschet pe jumătate 
topită. A mârâit spre mine insistent, arătând spre 
un coş improvizat pe care-l făcuse din nişte grinzi 
arse şi un coş de rufe. Era un gest de iertare, din 
câte mi-am dat seama. Mă iertase că nu mă pricep 
la jocul lui preferat şi se oferea să-mi dea lecții. 
Am privit în jur şi mi-am dat seama că se străduise 
să facă curăţenie în maniera lui de babuin. 

Scuturase de praf singura canapea rămasă, 
stivuise cutii de Cheerios în şemineu şi chiar 
pregătise un bol cu apă şi mâncare proaspătă 
pentru Brioşă, care dormea încovrigată pe o 
perniţă. În partea mai liberă a camerei, sub o 
bucată de acoperiş rămasă intactă, Khufu aranjase 
trei movile de perne şi aşternuturi — locuri de 
dormit pentru noi. 

Mi s-a pus un nod în gât. Văzând cu câtă grijă se 
pregătise să ne primească, nu mi-am putut imagina 
un cadou de bun venit mai frumos. 

— Khufu, am spus, eşti un babuin al naibii de 
grozav. 

— Agh! mi-a răspuns, arătând spre mingea de 
baschet. 

— Vrei să-mi dai o lecţie? am întrebat. Da, o 
merit. Lasă-ne doar două secunde ca să... 

Dar mi-a pierit zâmbetul când l-am văzut pe 
Amos. 

Se îndreptase spre statuia distrusă a lui Thoth. 
Capul de ibis al zeului zăcea spart la picioarele lui. 
Avea braţele desprinse, iar tăbliţa şi peniţa erau pe 
Jos, sparte. Amos se uita la zeul decapitat — 
patronul magicienilor — şi am bănuit ce gândea. „E 
un semn rău pentru întoarcerea acasă.“ 

— E în regulă, i-am spus. O reparăm noi cumva. 

Dacă m-a auzit, n-a lăsat să se vadă. S-a 
îndreptat spre canapea şi s-a prăbuşit pe ea cu 
capul în mâini. 

Sadie mi-a aruncat o privire neliniştită. Apoi, s-a 
uitat în jur la pereţii înnegriți, la tavanele distruse 
şi la resturile carbonizate de mobilă. 

— Fi bine, a spus, încercând să pară optimistă. 
Ce-ar fi să joc eu baschet cu Khufu şi tu să faci 
curat în casă? 

Chiar şi cu ajutorul magiei, ne-a luat câteva 
săptămâni să punem casa în ordine, atât cât s-o 
facem locuibilă. Era greu fără ajutorul lui Isis şi al 
lui Horus, dar încă puteam apela la magie. Doar că 
trebuia să ne concentrăm mai tare şi ne lua mai 
mult timp. În fiecare zi mergeam la culcare 
simţindu-mă ca după douăsprezece ore de muncă 
grea; dar în cele din urmă am reparat pereţii şi 
tavanele şi am îndepărtat resturile până când 
mirosul de fum a dispărut. Am reuşit chiar să 
reparăm terasa şi piscina. L-am scos pe Amos 
afară ca să vadă cum băgăm în apă crocodilul de 
ceară, şi Filip al Macedoniei a prins viaţă. 

Amos aproape c-a schiţat un zâmbet când a 
văzut asta. Apoi s-a cufundat într-un fotoliu de pe 

terasă, uitându-se cu privirea goală spre 
Manhattan. 

Am început să mă întreb dacă va mai fi vreodată 
la fel. Slăbise prea mult. Era tras la faţă. Cea mai 
mare parte a timpului umbla în halat de baie şi nu- 
ŞI bătea capul să se pieptene. 

— A fost luat în stăpânire de Set, mi-a spus 
Sadie într-o dimineaţă, când i-am zis ce îngrijorat 
eram. Îţi dai seama cât e de tulburător pentru el? 
Voința 1-a fost frântă. Se îndoieşte de el însuşi şi... 
Ce să zic, s-ar putea să dureze mult... 

Am încercat să uităm de noi muncind. Am 
reparat statuia lui Thoth şi am refăcut mai mulți 
shabti sparți din bibliotecă. Eram mai bun la 
munca brută — să mut blocuri de piatră sau să fixez 
grinzile la loc. Sadie era mai bună la detaliu fine, 
cum ar fi să repare sigilule hieroglifice de pe uşi. 
La un moment dat m-a impresionat cu adevărat 
când şi-a imaginat cum arătase dormitorul ei şi a 
rostit vraja de legare hi-nehm. Piesele de mobilier 
au zburat din moloz, s-au grupat şi bum! — camera 
s-a refăcut cât ai bate din palme. Desigur, Sadie a 
rămas leşinată vreo douăsprezece ore după aceea, 
dar oricum... a fost grozav. Încet dar sigur, 
conacul începea să fie căminul nostru. 

Noaptea dormeam cu capul pe o tetieră vrăjită, 
care aproape că reușea să-mi ţină ba-ul în frâu; dar 
uneori mai aveam viziuni stranii — piramida roşie, 
şarpele de pe cer sau chipul tatălui meu prizonier 
în sicriul lui Set. Odată mi s-a părut c-aud vocea 
Ziei care încerca să-mi spună ceva de undeva, de 
departe, dar n-am înţeles ce spunea. 

Sadie şi cu mine ne ţineam amuletele închise 
într-o cutie din bibliotecă. În fiecare dimineaţă mă 
strecuram să văd dacă mai sunt acolo. Le găseam 
strălucind, calde la atingere, şi eram tentat, foarte 
tentat, să-mi pun Ochiul lui Horus. Dar ştiam că nu 
pot face asta. Puterea dădea o prea mare 
dependență, era prea periculoasă. Reuşisem 
cândva să menţin un echilibru cu Horus, în 

împrejurări extreme, dar ştiam c-aş fi fost copleşit 
cu uşurinţă dacă aş fi încercat din nou. Trebuia să 
mă instruiesc, să devin un magician mai puternic, 
înainte de-a fi gata să intru în contact cu o putere 
atât de mare. 

Într-o seară, am avut un musafir la cină. Amos 
se dusese la culcare devreme, ca de obicei. Khufu 
era înăuntru şi se uita la ESPN cu Brioşă pe 
genunchi. Sadie şi cu mine stăteam epuizați pe 
terasă, cu faţa spre râu. Filip al Macedoniei plutea 
liniştit în piscină. Noaptea era liniştită, cu excepția 
zumzetului oraşului. 

Nici nu ştiu cum s-a întâmplat: eram singuri, şi 
în secunda următoare a apărut un tip care stătea pe 
balustradă. Era suplu şi înalt, cu părul ciufulit şi 
tenul palid, cu hainele complet negre de parcă ar fi 
jefuit un preot sau ceva de genul ăsta. Avea 
probabil în jur de şaisprezece ani şi, chiar dacă nu- 
1 mai văzusem niciodată chipul, aveam senzaţia 
ciudată că îl cunoşteam. 

Sadie s-a ridicat cu o asemenea viteză, că şi-a 
răsturnat supa de mazăre — care arată destul de 
scârbos şi în farfurie, darămite pe masă. Greţos. 

— Anubis! a izbucnit ea. 

Anubis? Am crezut că glumeşte, pentru că tipul 
nu semăna nicidecum cu zeul cu cap de şacal 
salivând pe care-l văzusem pe Tărâmul Morților. A 
făcut un pas înainte şi mâna mi s-a îndreptat spre 
baghetă. 

— Sadie! a spus el. Carter! Vreţi să veniți cu 
mine, vă rog? 

— Sigur, a spus Sadie, cu vocea niţel gâtuită. 

— Stai puţin, am spus. Unde mergem? 

Anubis a făcut un semn în spate şi în aer s-a 
căscat o uşă — un dreptunghi negru ca smoala. 

— Cineva doreşte să vă vadă. 

Sadie l-a luat mâna şi a păşit în întuneric, aşa că 
n-am avut de ales şi i-am urmat. 

Sala Judecăţii fusese reamenajată. Scările de aur 
încă dominau încăperea, dar fuseseră reparate. 
Stâlpu negri de pe toate cele patru laturi continuau 
să se piardă în beznă. Dar acum vedeam şi eu 
ciudata imagine suprapusă — holograma din lumea 
reală —, care nu mai era un cimitir aşa cum o 
descrisese Sadie. Era o cameră de zi albă cu tavane 
înalte şi ferestre imense. Nişte uşi duble dădeau 
spre o terasă cu vedere spre ocean. 

Am rămas fără cuvinte. M-am uitat la Sadie şi, 
judecând după uimirea de pe faţa ei, am bănuit că 
recunoscuse şi ea locul: era casa noastră din Los 
Angeles, de pe coastele cu vedere spre Pacific — 
ultimul loc unde fuseserăm o familie. 

— Sala Judecății e foarte intuitivă, a rostit o 
voce cunoscută. Reacționează la amintiri 
puternice. 

Abia atunci am observat că tronul nu mai era 
gol. Pe el, cu Ammit încovrigată la picioare, şedea 
tatăl nostru. 

Am vrut să alerg spre el, dar ceva m-a reținut. 
Arăta la fel ca înainte în multe privințe — haina 
lungă maronie, costumul boțit şi ghetele prăfuite, 
capul proaspăt ras şi barba aranjată. Ochii îi 
străluceau ca atunci când era mândru de mine. 

Dar forma lui pâlpâia, având o lumină ciudată. 
La fel ca încăperea în care eram, mi-am dat eu 
seama, şi el trăia în două lumi. M-am concentrat 
tare şi am putut vedea la un nivel mai profund al 
Duatului. 

Tata era şi acolo, dar mai înalt şi mai puternic, 
cu hainele şi bijuteriile unui faraon egiptean. Avea 
pielea de un albastru-închis, ca adâncul oceanului. 

Anubis s-a îndreptat spre tata şi s-a oprit lângă 
el, dar Sadie şi cu mine eram puţin mai precauţi. 

— Hai, apropiaţi-vă, a spus tata. Nu muşcă. 

Ammit Devoratoarea a mormăit când ne-am 
apropiat, dar tata a mângâiat-o pe capul de 
crocodil şi i-a spus să înceteze. 

— Sunt copii mei, Ammit. Poartă-te frumos. 

— T-tată? m-am bâlbâit eu. 

Ca să fie clar: deşi trecuseră câteva săptămâni 
de la lupta cu Set şi deşi fusesem ocupat cu 
reconstruirea conacului în tot acest timp, nu 
încetasem să mă gândesc la tata niciun moment. 
De câte ori vedeam o imagine în bibliotecă, îmi 
aminteam de poveştile pe care mi le spunea. Îmi 
tineam hainele într-o valiză în dulapul din 
dormitor deoarece nu puteam suporta gândul că 
perioada în care călătoream împreună se încheiase. 
Îmi lipsea atât de tare, că uneori mă întorceam să-i 
spun ceva înainte să-mi dau seama că nu mai era 
acolo. Cu toate acestea, şi cu toate emoţiile ce mă 
copleşeau, n-am găsit altceva de zis decât: 

— Eşti albastru. 

Râsul tatei era atât de normal, atât de al lui, că 
tensiunea s-a risipit. Hohotul a răsunat în întreaga 
sală, până şi Anubis schiţând un zâmbet. 

— Face parte din fişa postului, a spus tata. 

— Îmi pare rău că nu v-am adus aici mai 
devreme, dar lucrurile au fost... 

S-a uitat la Anubis căutând cuvântul potrivit. 

— Complicate, a sugerat Anubis. 

— Complicate. Am vrut să vă spun amândurora 
cât sunt de mândru de voi, cât de mult vă 
datorează zeii. 

— Stai! a spus Sadie. 

A pornit apăsat spre tron. Ammit a mârâit spre 
ea, dar Sadie a mârâit şi ea înapoi, ceea ce a 
zăpăcit ființa monstruoasă, care a tăcut. 

— Ce eşti tu? a întrebat ea. Tatăl meu? Osiris? 
Măcar eşti viu? 

Tata l-a privit pe Anubis. 

— Ce ţi-am spus eu despre ea? Că-i mai aprigă 
decât Ammit, asta ţi-am spus. 

— Nu era nevoie să-mi spui. 

Anubis avea un aer grav. 

— Am învăţat să mă tem de limba aia ascuţită. 

Sadie a părut indignată. 

— Poftim? 

— Ca să-ţi răspund la întrebare, a zis tata, sunt 
atât Osiris, cât şi Julius Kane. Sunt în acelaşi timp 
viu şi mort, deşi termenul reciclat ar fi mai 
aproape de adevăr. Osiris e zeul morților şi zeul 
noii vieţi. Pentru a-l readuce pe acest tron... 

— A trebuit să mori, am spus. Ai ştiut de la 
început. Intenționat l-ai găzduit pe Osiris, ştiind că 
vei muri. 

Tremuram de furie. Nu-mi dădusem seama cât 
de tare mă deranja, dar nu-mi venea să cred ce 
făcuse tata. 

— La asta te-ai referit atunci când ai spus că o 
să pui lucrurile la punct? 

Expresia tatei nu s-a schimbat. Încă mă privea 
cu mândrie şi chiar cu bucurie, de parcă era 
încântat de tot ce făceam — chiar şi de strigătele 
mele. Era enervant. 

— Mi-a fost dor de tine, Carter, a spus. Nici nu- 
ți pot spune cât de tare. Dar am făcut alegerea 
corectă. Noi toți. Dacă m-ai fi salvat în lumea de 
sus, am fi pierdut totul. Pentru prima dată după mu 
de ani, datorită ţie avem şansa să renaştem, avem 
şansa să punem capăt haosului. 

— Sunt convins că mai exista şi-o altă cale, am 
spus. Ai fi putut să lupţi ca un muritor, fără să... 
fără să... 

— Carter, când Osiris trăia, a fost rege. Dar 
când a murit... 

— A devenit de o mie de ori mai puternic, am 
spus, amintindu-mi povestea pe care tata obişnuia 
să mi-o spună. 

Tata a încuviinţat. 

— Duat e fundamentul lumii reale. Dacă aici 
există haos, acesta se reverberează în lumea de sus. 
Faptul că l-am ajutat pe Osiris să revină pe tron a 
fost un prim pas, unul de o mie de ori mai 
important decât orice altceva aş fi putut face în 
lumea de sus — exceptând faptul de a-ţi fi tată. 

Ochii mă usturau. Înţelegeam ce spune, dar nu- 
mi plăcea. Sadie părea şi mai furioasă decât mine, 

dar ea îi arunca priviri crunte lui Anubis. 

— Limbă ascuţită? l-a întrebat ea. 

Tata şi-a dres glasul. 

— Copii, am făcut alegerea aceasta şi dintr-un 
alt motiv, după cum probabil ghiciţi. 

A întins mâna şi o femeie într-o rochie neagră a 
apărut lângă el. Avea părul auriu, ochii albaştri 
inteligenți şi o faţă ce-mi părea cunoscută. Semăna 
cu Sadie. 

— Mamă! am spus. 

Se uita uimită când la mine, când la Sadie, de 
parcă noi am fi fost nişte fantome. 

— Julius mi-a spus ce mult ați crescut, dar nu 
mi-a venit să cred. Carter, sunt sigură că te razi... 

— Mamă! 

— ŞI că ieşi cu fete... 

— Mamă! 

Aţi observat vreodată cum părinții pot să fie cei 
mai minunaţi oameni din lume şi după trei secunde 
să te facă de râsul tuturor? 

Mi-a zâmbit şi a trebuit să mă lupt cu vreo 
douăzeci de sentimente diferite deodată. 
Petrecusem ani de zile visând să fiu din nou alături 
de părinți în casa noastră din L.A. Dar nu aşa: nu 
cu o casă care era doar o închipuire, cu o mamă- 
spirit şi un tată... reciclat. Aveam senzația că-mi 
fuge lumea de sub picioare, prefăcându-se în nisip. 

— Nu ne puteam întoarce la ce-a fost, Carter, a 
zis mama de parcă mi-ar fi citit gândurile. Dar 
nimic nu se pierde, nici chiar în moarte. Îţi 
aminteşti de legea conservării? 

Trecuseră şase ani de când stătuserăm împreună 
în camera de zi — în această cameră de zi, şi ca îmi 
citise legile fizicii aşa cum părinţii le citesc 
copiilor poveşti înainte de culcare. Dar îmi 
aduceam aminte. 

— Energia şi materia nu pot fi create sau 
distruse. 

— Doar schimbate, a adăugat mama. Şi, uneori, 
se schimbă în bine. 

A luat mâna tatei şi a trebuit să recunosc — 
albaştri şi fantomatici sau nu — că păreau fericiţi. 

— Mamă! 

Sadie a înghițit în sec. De data asta nu era 
concentrată asupra lui Anubis. 

— Chiar al... a fost... 

— Da, fata mea cea curajoasă. Gândurile mi s- 
au amestecat cu ale tale. Sunt atât de mândră de 
tine! Şi, datorită lui Isis, am senzaţia că şi eu te 
cunosc. 

S-a aplecat în față şi a zâmbit conspirativ. 

— ŞI mie-mi plac caramelele cu ciocolată, deşi 
bunica ta n-a fost niciodată de acord să avem 
dulciuri în casă. 

Sadie a zâmbit uşurată. 

— Ştiu! E ceva de groază. 

Aveam impresia că vor sta la palavre cu orele, 
dar chiar în acel moment în Sala Judecăţii s-a auzit 
un huruit. Tata s-a uitat la ceas, ceea ce m-a făcut 
să mă întreb pe ce fus orar era situat Tărâmul 
Morților. 

— Ar trebui să încheiem, a zis el. Ceilalţi vă 
aşteaptă. 

— Ceilalţi? am întrebat. 

— Un cadou înainte de plecare. 

Tata i-a făcut semn cu capul mamei. 

Ea a înaintat şi mi-a dat un pachet cât palma 
înfăşurat în pânză neagră. Sadie m-a ajutat s-o 
desfac şi înăuntru era o amuletă nouă — care arăta 
ca o coloană sau un trunchi de copac sau... 

— E o şiră a spinării? a întrebat Sadie. 

— Se numeşte djed, a răspuns tata. E simbolul 
meu — şira spinării lui Osiris. 

— Câh, a murmurat Sadie. 

Mama a râs. 

— E cam ciudată, dar sincer vorbind, e un 
simbol puternic.  Întruchipează stabilitatea, 
rezistenţa... 

— Coloana vertebrală? am întrebat. 

— Literalmente. 

Mama m-a privit aprobator, şi din nou am avut 
senzația aceea ireală că-mi fuge pământul de sub 
picioare. Nu-mi venea să cred că mă aflu aici, 
stând la poveşti cu părinții mei parțial morți. 

Mama mi-a strâns palmele peste amuletă. 
Atingerea ei era caldă precum cea a unei persoane 
vii. 

— Djed mai întruchipează şi puterea lui Osiris — 
a vieţii renăscute din cenuşa morţii. Exact de aşa 
ceva o să ai nevoie dacă va fi să trezeşti în alții 
sângele faraonilor şi să reconstruieşti Casa Vieţii. 

— Celor din Casă n-o să le placă, a intervenit 
Sadie. 

— Nu, a spus mama veselă. Sunt convinsă că n- 
o să le placă. 

Sala Judecăţii a huruit din nou. 

— E timpul, a spus tata. Ne mai întâlnim, copu! 
Dar până atunci, aveţi grijă. 

— Atenţie la duşmani! a adăugat mama. 

— ŞI transmiteţi-i lui Amos... 

Vocea tatei s-a frânt nesigură. 

— Amintiţi-i fratelui meu că egiptenii cred în 
puterea răsăritului. Ei cred că în fiecare dimineaţă 
e începutul unei noi lumi, nu doar al unei noi zile. 

Înainte să-mi dau seama ce înseamnă asta, Sala 
Judecății a dispărut şi am rămas cu Anubis în 
beznă. 

— O să vă arăt calea, a spus Anubis. E de 
datoria mea. 

Ne-a condus într-un loc întunecos care nu părea 
diferit de celelalte. Dar când a împins cu mâna, s-a 
deschis o uşă. Intrarea strălucea în lumina zilei. 

Anubis mi-a făcut o plecăciune. Apoi s-a uitat la 
Sadie cu o licărire poznaşă în ochi. 

— A fost... stimulator. 

Sadie a roşit şi-a îndreptat spre el un deget 
acuzator. 

— N-am terminat, domnule. Mă aştept să ai 
grijă de părinţii mei. lar data viitoare când mai vin 
pe Tărâmul Morților, noi doi o să stăm de vorbă. 

Lui Anubis i-a apărut un zâmbet în colţul gurii. 

— De-abia aştept. 

Am trecut de uşă şi am ajuns în palatul zeilor. 
Arăta exact aşa cum îl descrisese Sadie din 
viziunile sale: coloane de piatră înalte, vase pline 
cu foc, o podea de marmură lustruită şi, în mijlocul 
camerei, un tron auriu-roşcat. Peste tot în jurul 
nostru se adunaseră zei. Unii erau doar fascicule 
de lumină şi foc. Alţii erau imagini neclare care se 
schimbau din animal în om. l-am recunoscut pe 
câțiva: Thoth s-a arătat ca imaginea pâlpâitoare a 
unui tip cu părul vâlvoi, în halat de laborant, 
înainte de-a se preface într-un nor de gaz verzui; 
Hathor, zeița cu cap de vacă, m-a privit 
nedumerită, de parcă m-ar fi recunoscut oarecum 
de la incidentul cu Salsa Magic. M-am uitat după 
Bast, dar am fost dezamăgit. Nu părea să fie în 
mulțime. De fapt, pe cei mai mulți zei nu-i 
recunoşteam. 

— La ce-am dat naştere? a murmurat Sadie. 

Am înţeles ce voia să spună. Sala tronului era 
plină de sute de zei, importanți şi mai puţin 
importanţi, care zburau prin palat, luau forme noi, 
străluceau de atâta putere. O întreagă armată 
supranaturală... şi toţi păreau să se uite la noi. 

Din fericire, doi vechi prieteni se aflau lângă 
tron. Horus purta armură completă de război şi 
avea alături o sabie khopesh. 

Ochii lui conturaţi cu kohl — unul auriu, unul 
argintiu — erau mai pătrunzători ca niciodată. 
Alături de el se afla Isis, într-o rochie albă 
lucitoare, cu aripi de lumină. 

— Bine aţi venit, a spus Horus. 

— Ăăă... salut, am răspuns. 

— E un mare vorbitor, a murmurat Isis, făcând- 
o pe Sadie să pufnească. 

Horus a făcut un semn către tron. 

— Ştiu ce gândeşti, Carter, deci cred că ştiu ce 
vei spune. Dar... trebuie să te mai întreb o dată. 
Mi te alături? Am putea stăpâni pământul şi 
cerurile. Ma'at-ul are nevoie de un conducător. 

— Da, aşa am auzit. 

— Aş fi mai puternic cu tine ca gazdă. N-ai 
văzut mai nimic din ce poate face magia de luptă. 
Am putea face lucruri măreţe, şi este destinul tău 
să conduci Casa Vieţii. Ai putea fi un rege cu două 
tronuri. 

M-am uitat la Sadie, dar ea s-a mulțumit să 
ridice din umeri. 

— Nu te uita la mine. Mi se pare o idee 
îngrozitoare. 

Horus s-a încruntat la ea, dar eram de acord cu 
Sadie, ăsta-i adevărul. Toţi zeii ăştia care aşteptau 
indicaţii, toți magicienii ăştia care ne urau — mi se 
înmuiau genunchii la gândul că le-aş putea fi 
stăpân. 

— Poate într-o zi, am spus. Mult mai încolo. 

Horus a oftat. 

— Cinci mii de ani şi tot nu-i înțeleg pe 
muritori. Dar... aşa să fie. 

A urcat pe tron şi s-a uitat în jur la zeii adunaţi. 

— Eu, Horus, fiul lui Osiris, revendic tronul 
cerurilor ca fiind dreptul meu din naştere! a strigat 
el. Ce-a fost odată al meu va fi din nou al meu. Se 
împotriveşte cineva? 

Zeii pâlpâiau şi străluceau. Câţiva s-au 
încruntat. Unul a mormăit ceva ce suna ca 
„brânză“, deşi poate că doar mi s-a părut. L-am 
zărit cu coada ochiului pe Sobek, sau poate un alt 
zeu-crocodil, mârâind în umbră. Dar nimeni nu s-a 
împotrivit. 

Horus s-a aşezat pe tron. Isis i-a adus un sceptru 
şi un bici — cele două însemne ale unui faraon. Şi 
le-a încrucişat pe piept şi toţii zeii 1 s-au închinat. 

Când s-au ridicat, Isis a păşit spre noi. 

— Carter şi Sadie Kane, aţi făcut multe pentru a 
reface Ma'at-ul. Zeii trebuie să-şi adune puterile şi 
voi ne-ați dat ceva timp, deşi nu ştim cât de mult. 
Apophis nu va rămâne închis pentru totdeauna. 

— Mi-ar plăcea să fie câteva sute de ani, a spus 
Sadie. 

Isis a zâmbit. 

— Orice va fi, astăzi sunteți eroi. Zeii vă sunt 
datori şi noi ne luăm datoriile în serios. 

Horus s-a ridicat de pe tron. Mi-a făcut cu 
ochiul şi a îngenuncheat în faţa noastră. Ceilalţi zei 
s-au foit stânjeniţi, dar apoi i-au urmat exemplul. 
Chiar şi zeii în formă de foc si-au domolit 
flăcările. 

Probabil că păream foarte uimit, căci Horus a 
început să râdă după ce s-a ridicat. 

— Arăți ca atunci când Zia ţi-a spus... 

— Da, am putea sări peste partea asta? am zis 
repede. 

Există dezavantaje serioase dacă-i permiți unui 
zeu să-ți pătrundă în minte. 

— Mergeţi în pace, Carter şi Sadie, a spus 
Horus. Veţi găsi darul nostru mâine dimineaţă. 

— Un dar? am întrebat neliniștit, pentru că dacă 
mai primeam o amuletă magică aş fi făcut o criză. 

— Veţi vedea, ne-a promis Isis. Vom fi cu ochii 
pe voi şi vom aştepta. 

— De-asta mi-e şi frică, a spus Sadie. 

Isis şi-a fluturat mâna şi, brusc, eram din nou pe 
terasa conacului ca şi cum nimic nu s-ar fi 
întâmplat. 

Sadie s-a întors melancolică spre mine. 

— Provocator. 

Am întins mâna. Amuleta djed era strălucitoare 
şi caldă în învelişul ei de pânză. 

— Ai idee ce face chestia asta? 

Sadie a chpit. 

— Hmm? O, nu-mi pasă. Tu cum l-ai văzut pe 
Anubis? 

— Cum l-am... ca pe-un tip. Ce-i cu asta? 

— Un tip bine sau un tip cu cap de câine 
salivând? 

— Cred că... nu era cu cap de câine. 

— Am ştiut eu! 

Sadie şi-a îndreptat degetul spre mine de parcă 
ar fi câştigat o dispută. 

— Arată bine. Ştiam eu! 

ȘI, cu un zâmbet ridicol, s-a răsucit pe călcâie şi 
a intrat în casă. 

După cum probabil am mai spus, soră-mea e 
mai ciudată. 


A doua zi, am primit darul zeilor. 

Când ne-am trezit, conacul fusese complet 
reparat până la cel mai mic detaliu. Terminaseră tot 
ce nu reuşiserăm noi — şi asta ne-ar mai fi luat 
probabil o lună de muncă. 

Primul lucru pe care l-am observat au fost 
hainele noi din dulap şi, după o scurtă ezitare, m- 
am îmbrăcat cu ele. Am coborât la parter şi i-am 
găsit pe Khufu şi Sadie dansând în Marea Sală 
refăcută. Khufu avea un tricou nou cu Lakers şi o 
minge nouă de baschet. Măturile şi mopurile 
magice erau ocupate cu curăţenia. Sadie m-a privit 
şi mi-a zâmbit, după care pe față i s-a întipărit 
surpriza. 

— Carter, ce... ce porți? 

Am coborât scările şi mai sigur pe mine. 
Dulapul îmi oferise mai multe variante în 
dimineaţa asta, nu doar haine de pânză. Vechile 
haine erau acolo, proaspăt curățate — o cămaşă cu 
nasturi, pantaloni kaki apretaţi, mocasini. Dar 
avusesem şi o a treia variantă, pe care-o şi 
alesesem: pantofi de sport Reebok, blugi, un tricou 
şi un hanorac. 

— Sunt ăăă... din bumbac, am spus. Sunt bune 
pentru magie. Tata ar considera probabil că arăt ca 
un gangster... 

Am fost convins că Sadie o să mă tachineze, dar 
am încercat să i-o iau înainte. A studiat cu atenţie 
fiecare detaliu al ţinutei melc. 

Apoi a râs, încântată la maximum. 

— E genial, Carter. Arăţi aproape ca un 
adolescent obişnuit! Iar tata ar considera... 

Mi-a tras gluga peste cap. 

— Tata ar considera că arăţi ca un magician 
impecabil, pentru că asta şi eşti. Acum, haide! Ne 
aşteaptă micul dejun în curte. 

Când să ne apucăm de mâncat, a apărut Amos, 
iar ţinuta lui era şi mai surprinzătoare decât a mea. 
Purta un costum nou ciocolatiu, cu un palton 
asortat şi pălărie. Pantofii îi erau lustruiţi, la fel şi 
ochelarii rotunzi, iar în păr avea împletite mărgele 
de chihlimbar. Sadie şi cu mine ne-am holbat la el. 

— Ce-i? a întrebat. 

— Nimic, am răspuns amândoi deodată. 

Sadie s-a uitat la mine şi a schițat un 
„Dumnezeule!“ pe muteşte, apoi s-a întors la 
cârnaţi şi la ouă. Eu m-am repezit la clătite. Filip 
se bălăcea fericit în piscină. 

Amos s-a aşezat cu noi la masă. A pocnit din 
degete şi ceaşca i s-a umplut cu cafea ca prin 
minune. Am ridicat din sprâncene. Nu mai folosise 
magia după Zilele Demonilor. 

— Cred că o să plec o vreme, ne-a anunţat el. În 
Prima Nomă. 

Sadie şi cu mine ne-am uitat unul la altul. 

— Eşti sigur că-i o idee bună? l-am întrebat. 

Amos a sorbit din cafea. S-a uitat peste Fast 
River de parcă ar fi putut vedea până în 
Washington, D.C. 

— Acolo sunt cei mai buni magicieni 
vindecători. N-o să refuze pe cineva care caută 
ajutor — chiar dacă-i vorba de mine. Cred că... 
Cred c-ar trebui să încerc. 

Vocea îi era fragilă, de parcă stătea să se rupă în 
orice moment. Totuşi, nu mai vorbise atâta de 
săptămâni bune. 

— Cred că-i o idee genială, l-a susținut Sadie. 
Vom avea noi grijă de casă, nu-i aşa, Carter? 

— Da, am spus. Absolut. 

— S-ar putea să lipsesc o vreme, a zis Amos. 
Simţiţi-vă ca acasă. Doar este şi casa voastră. 

A ezitat, căutându-şi parcă cu grijă cuvintele. 

— Cred că, probabil, ar trebui să începeţi 
recrutarea. În lume sunt mulţi puşti cu sânge de 
faraon. Majoritatea nu ştiu ce sunt. Ce-aţi spus în 
Washington despre redescoperirea căii zeilor s-ar 
putea să fie singura noastră şansă. 

Sadie s-a ridicat şi l-a sărutat pe Amos pe frunte. 

— Lasă pe noi, unchiule. Am un plan. 

— Asta, am spus, nu sună prea bine. 

Amos a schiţat un zâmbet. I-a strâns mâna lui 
Sadie, apoi s-a ridicat şi mi-a ciufulit părul în timp 
ce intra în casă. 

Am mușcat dintr-o clătită întrebându-mă de ce 
mă simt trist şi puţin incomplet într-o dimineaţă 
atât de frumoasă. Cu cât lucrurile păreau să meargă 
mai bine, cu atât cele care lipseau erau mai 
dureroase. 

Sadie se juca cu furculiţa în omletă. 

— Cred c-ar fi egoist să avem pretenţii mai 
mari. 

Am privit-o şi am înţeles că ne gândeam la 
acelaşi lucru. Când zeii vorbiseră de cadou... Ei 
bine, poți spera la multe lucruri, dar, după cum 
spunea Sadie, nu poţi fi lacom. 

— Ne va fi greu să călătorim dacă vom merge 
să recrutăm, am spus cu precauţie. Doi minori 
neînsoţiți... 

Sadie a încuviinţat din cap. 

— Fără Amos. Fără un adult responsabil. Nu 
cred că-l putem lua în considerare pe Khufu. 

Atunci zeii ne-au oferit şi restul cadoului. 

O voce din pragul uşii a spus: 

— Se pare că aveţi un post liber. 

M-am întors şi am simţit că mi se ridică de pe 
umeri o povară imensă. Rezemată de uşă, într-o 

salopetă din piele de leopard, era o doamnă cu păr 
negru, ochi galbeni şi două cuțite imense. 

— Bast! a strigat Sadie. 

Zeița-pisică ne-a zâmbit jucăuş de parcă ar fi 
mirosit deja încurcăturile în care-o să intrăm. 

— A cerut cineva un însoțitor? 


Câteva zile mai târziu, Sadie a avut o 
conversaţie telefonică lungă cu mamaie şi tataie 
Faust de la Londra. Nu m-au cerut la telefon şi n- 
am ascultat convorbirea. Când Sadie a revenit în 
Marea Sală, avea privirea pierdută. Mă temeam — 
mă temeam foarte tare — că îi e dor de Londra. 

— Fi bine? am întrebat fără tragere de inimă. 

— Le-am spus că suntem bine, mi-a replicat ea. 
Mi-au spus că poliţia nu i-a mai deranjat în 
legătură cu explozia de la British Museum. Se pare 
că Piatra de la Rosetta a apărut din nou, intactă. 

— Ca prin minune, am spus. 

Sadie a zâmbit cu un aer superior. 

— Poliţia a hotărât că probabil a fost vorba de o 
explozie de gaz, de un accident. Tata nu mai e 
suspect, şi nici noi. Ziceau că m-aş putea întoarce 
acasă, la Londra. Semestrul de primăvară începe în 
câteva săptămâni. Colegele mele Liz şi Emma au 
întrebat de mine. 

Nu se auzea decât cum trosneşte focul în 
şemincu. Marea Sală mi s-a părut dintr-odată mai 
mare, mai goală. 

În cele din urmă, i-am zis: 

— Ce le-ai răspuns? 

Sadie a ridicat o sprânceană. 

— Dumnezeule, tare greu mai eşti de cap 
câteodată. Tu ce crezi? 

— Ah! 

Parcă aveam nisip pe limbă. 

— Cred c-abia aştepţi să-ţi revezi vechii prieteni 
şi să stai din nou în camera ta şi... 

Sadie mi-a tras un pumn în braţ. 

— Carter! Le-am spus că nu mă pot întoarce 
acasă, pentru că sunt deja acasă. Locul meu e aici. 
Mulțumită Duatului, îmi pot vedea prietenii ori de 
câte ori vreau. În plus, tu ai fi pierdut fără mine. 

Probabil c-am afişat un rânjet prostesc, pentru 
că Sadie mi-a spus să-mi şterg expresia tâmpă de 
pe faţă — însă părea încântată. Ştia, cred, că are şi 
ea dreptate măcar o dată. Aş fi fost pierdut fără ea. 
[Da, Sadie, nici mie nu-mi vine să cred c-am zis 
asta.] 


Tocmai când lucrurile intrau într-o rutină 
liniştită, Sadie şi cu mine am pornit în noua 
noastră misiune. Destinația noastră era o şcoală 
care-i apăruse lui Sadie într-un vis. N-o să vă spun 
care şcoală, dar Bast a avut mult de condus ca să 
ajungem acolo. Caseta asta am înregistrat-o pe 
drum. Forţele haosului au încercat să ne oprească 
de multe ori. Am auzit câteva zvonuri cum că 
duşmanii noştri au început să-i vâneze pe ceilalți 
descendenţi ai faraonilor, încercând să ne 
zădărnicească planurile. 

Am ajuns la şcoală cu o zi înainte de începerea 
semestrului de primăvară. Holurile erau pustii şi 
ne-a fost uşor să ne strecurăm înăuntru. Sadie şi cu 
mine am ales un dulap de vestiar la întâmplare, şi 
ea mi-a spus să fixez combinaţia de cifre. Am 
invocat magia şi am amestecat numerele: 
13/32/33. De ce-ai schimba o formulă atât de 
bună? 

Sadie a rostit o vrajă şi dulapul de vestiar a 
început să strălucească. Apoi, a pus pachetul 
înăuntru şi a închis uşa. 

— Eşti sigură? am întrebat-o. 

A încuviinţat din cap. 

— Dulapul este parțial în Duat. Va păstra 
amuleta, până va fi deschis de persoana potrivită. 

— Dar dacă djed-ul cade în mâinile cui nu 
trebuie... 

— Asta nu se va întâmpla, m-a asigurat ea. 
Sângele faraonilor e puternic. Amuleta va fi găsită 
de puştii potriviţi. Dacă-şi dau seama cum pot s-o 
folosească, puterile lor se vor trezi. Trebuie să 
avem încredere că zeii îi vor conduce spre 
Brooklyn. 

— Dar n-o să ştim cum să-i instruim, am zis. 
Nimeni n-a studiat calea zeilor timp de două mii 
de ani. 

— Ne vom descurca, a spus Sadie. N-avem 
încotro. 

— Asta dacă nu ne vine de hac Apophis, am 
spus eu. Sau Desjardins şi Casa Vieţii. Sau dacă 
Set nu-şi încalcă promisiunea. Sau dacă mii de alte 
lucruri merg prost. 

— Da, a spus Sadie zâmbind. O să fie distractiv, 
nu-i aşa? 

Am încuiat dulapul şi-am plecat. 

Acum suntem din nou în cea de-a Douăzeci şi 
Una  Nomă, din Brooklyn. Vom trimite 
înregistrarea asta câtorva oameni aleşi pe 
sprânceană, ca să vedem dacă nu poate fi cumva 
publicată. Sadie crede în destin. Dacă povestea 
cade în mâinile tale, probabil există un motiv 
întemeiat. Caută djed-ul. Nu durează mult să-ţi 
reînvie puterea. Apoi, totul e să înveţi să-ţi 
foloseşti puterea fără să mori. 

După cum spuneam la început: povestea nu s-a 
încheiat încă. Părinții ne-au promis că ne vom 
revedea, aşa încât ştiu că va trebui să ne întoarcem 
pe Tărâmul Morților odată şi-odată, ceea ce cred 
că-i convine lui Sadie, având în vedere că Anubis e 
acolo. 

Şi Zia e acolo, pe undeva — adevărata Zia. Am 
de gând s-o găsesc. 

Cel mai important e că haosul sporeşte. Apophis 
prinde puteri. Asta înseamnă că şi noi trebuie să 
prindem puteri — zei şi oameni, uniţi ca odinioară. 
E singura şansă ca lumea să nu fie distrusă. 

Aşa că familia Kane are mult de lucru. Şi tu, de 
asemenea. 

Poate vei vrea să urmezi calea lui Horus sau a 
lui Isis, Thoth sau Anubis, sau chiar a lui Bast. 
Habar n-am. Dar, indiferent ce decizie iei, Casa 
Vieţii are nevoie de sânge proaspăt ca să 
supravieţuiască. 

Suntem Carter şi Sadie şi încheiem această 
înregistrare. 

Vino în Brooklyn. Te aşteptăm. 

NOTA AUTORULUI 


O mare parte din această poveste se bazează pe 
fapte reale, ceea ce mă face să cred că Sadie şi 
Carter, cei doi povestitori, fie au făcut o cercetare 
serioasă... fie spun adevărul. 

Casa Vieţii a existat cu adevărat şi a fost o parte 
importantă a societăţii egiptene timp de multe 
milenii. Dacă mai există sau nu şi în zilele noastre 
— asta nu vă pot spune. Dar e de netăgăduit că 
magicienii egipteni au fost renumiţi în întreaga 
lume antică şi multe dintre vrăjile pe care se 
presupune că le puteau face sunt exact aşa cum au 
fost descrise în această poveste. 

Modul în care povestitorii au descris magia 
egipteană este, de asemenea, susținut de dovezi 
arheologice. Shabti, baghete curbate şi cutii de 
magicieni au supraviețuit şi pot fi văzute în multe 
muzee. Toate artefactele şi monumentele pe care 
Sadie şi Carter le-au pomenit există cu-adevărat — 
exceptând, probabil, piramida roşie. Există o 
„Piramidă Roşie“ la Gizeh, dar e numită aşa doar 
pentru că pietrele originale în care era îmbrăcată 
au fost înlăturate, lăsând la vedere blocurile de 
granit roz de dedesubt. De fapt, proprietarul 
piramidei, Senefru, ar fi îngrozit să afle că 
piramida lui e acum roşie, culoarea lui Set. 

În ceea ce priveşte piramida roşie magică 
menţionată în poveste, nu putem decât să sperăm 
c-a fost distrusă. 

Dacă voi mai ajunge în posesia altor 
înregistrări, voi transmite informațiile mai 
departe. Până atunci, nu putem decât să sperăm 
că prezicerile lui Carter şi Sadie în ceea ce 
priveşte sporirea haosului sunt eronate... 

să 
Al) 


- Ankh este hieroglifa care simbolizează viaţa pentru vechii 
egipteni. A rezistat până în zilele noastre sub forma crucii creştine. 
Este unul dintre cele mai răspândite simboluri în arta egipteană. 

1%. Zeul egiptean al lunii, al aritmetici, al vorbirii şi inventatorul 
scrisului, cunoscut ca „mâna şi inima lui Ra“. Este reprezentat ca un 
bărbat cu cap de ibis sau de babuin. 

£ Echipă de baschet americană. 


'%. Nachos sunt chipsuri din tortilla (lipie mexicană de porumb) 
servite cu brânză cheddar topită, diverse sosuri şi bucățele de ardei 
iute jalapeño. 

“5. Marcă de chipsuri aromate făcute din tortilla. 

'* Bănci care oferă posibilitatea efectuării de operaţiuni bancare 
fără a trebui să cobori din maşină. 

“2 Zeul egiptean al răului, întunericului şi haosului, înfăţişat ca un 
şarpe. În unele imagini găsite în mormintele egiptene, zeul Ra, 
transformat în pisică, îl ucide cu un cuţit. 

'%. Joc de cuvinte intraductibil. În engleză, nutcase înseamnă nebun, 
aiurit. 

1% Zeul vieţii de apoi, al lumii de dincolo şi al morţilor. 


1! Zeul războiului, al cerului şi al protecţiei. 


1} 


“1. Zeul deşertului, al furtunii şi al haosului. 
i2 Zeița maternității, a magiei şi al fertilității. 


{13} 4 dă, e ză 
“= Zeița morţii şi a lamentaţiei. 


"=. Cunoscută şi sub numele de Bastet, e zeiţa lunii şi a fecundității, 
ocrotitoarea femeilor însărcinate şi a felinelor. E reprezentată ca o 
femeie cu cap de leoaică sau cu cap de pisică. 

"5! Unul dintre cele mai vechi oraşe din Egipt, capitală a Egiptului 
de Jos. În prezent se găseşte la marginea de nord-est a oraşului 


Cairo. 

18. În Egiptul antic, conceptul de adevăr, ordine, echilibru etc. era 
personificat de zeiţa Maat. Aceasta răspundea pentru ordinea din 
univers, dirijând astrele, anotimpurile, precum şi acţiunile 
muritorilor şi ale zeilor. 

“D. Magician care se foloseşte elementele naturii: focul, aerul, apa şi 
ământul. 


18) 


- Specie de liliac de dimensiuni mari din familia Pteropodidae. 


gej 


Vulpile zburătoare se hrănesc cu fructe şi nectar. 


(19) îi şa : ; 
"=" Scriitor de romane de aventuri şi arheolog marin american. 

120) 


* Zeul pământului, soţul lui Nut, de care l-a despărţit tatăl lor Shu, 
zeul aerului. 

2D. În limba engleză, numele zeului Shu se pronunţă la fel ca 
substantivul shoe („pantof“). 

22 Preparat culinar de origine indiană sub formă de tocăniţă, care 
şi-a luat numele de la amestecul de condimente cu care este 
asezonat. 

15! Desert italian originar din Sicilia, care constă în rulouri crocante 
umplute cu cremă de brânză. 

2# Djehuti şi Ja-hooty se pronunță la fel în limba engleză. În 
adresarea colocvială, Yahootie este o persoană imaginară pe care 


poţi da vina pentru tot ce nu vrei să ţi se atribuie ţie. 


' Numele bărbatului a cărui identitate secretă era Batman. 
'%. Anubis este denumirea grecească a zeului cu cap de şacal din 
mitologia egipteană cunoscut sub numele de Anapa. Este zeul 
Tărâmului Morților, care ghida şi proteja spiritele morţilor. De 
asemenea, este asociat şi cu mumificarea, fiind considerat 


inventatorul acesteia. 

(27) - g 

"= Marcă englezească de suc de fructe. 

Bizon nord-american, animal erbivor masiv din categoria 


rumegătoarelor. 


{2 Tatu, mamifer placentar protejat de o armură formată din plăci 
osoase şi cornoase mobile. 

2 Demon feminin, în parte leu, în parte hipopotam şi în parte 
crocodil. Era o zeitate funerară, cunoscută şi sub numele de 
Mâncătoarea-de-Inimi sau Devoratoarea Morților. Ammit devora 
inimile decedaţilor pe care le cântărea Anubis şi care erau 
considerate impure. Astfel, decedatului îi era refuzată nemurirea şi 
dispărea cu totul. 

Stăpânul apelor, fiul zeiţei apelor, Neith. Este asociat cu 
crocodilul de Nil. 

22. Gustări tradiţionale foarte populare în Mexic şi în alte ţări sud- 
americane, făcute din masa, un aluat din făină de porumb umplut de 
obicei cu carne, brânză, legume şi ardei iuți. Sunt fierte înfăşurate în 
frunză sau prăjite. 

2 Soi de ardei iute originar din Mexic. 


{34} A 2 PAI . i . PI Î A 
“= Piesa din vârful unei piramide, învelită adesea în aur. 

(35) nog 5 g ` r 
“= Rocă vulcanică de culoare neagră sau brună-cenuşie, având 


aspectul sticlei topite. 

